
NOTĂ ASUPRA EDIŢIEI 


Acceptînd din partea Editurii Științifice însărcinarea de 
a pregăti o ediție în limba română a tuturor operelor 
lui Platon, am avut de ales între a folosi traducerile mai 
vechi — publicate între cele două războaie de către repu- 
taţii filologi şi profesori Cezar Papacostea şi Ștefan 
Bezdechi — sau de a solicita traduceri noi. Am ales ultima 
cale. În orice cultură modernă operele mari ale trecutului 
sînt retraduse la interval de aproximativ o jumătate de veac. 


Am cerut unui cerc de tineri eleniști să dea expresie 
interesului lor pentru Platon, alegînd spre traducere dialo- 
gul preferat. Nădăjduim că din acest cerc se va forma 
nucleul traducătorilor celor 8 volume ce rămîn de publicat. 
Am revăzut, în confruntare cu originalul, fiecare din tra- 
ducerile volumului de față, încercînd să unificăm limbajul 
filosofic folosit și făcînd propuneri de variante, dintre care 
unele au fost acceptate de traducători. Înjce priveşte 
notele introductive și notele la text, am lăsat traducă- 
torilor întreaga libertate, cerînd doar ca ele să cuprindă 
datele indispensabile înţelegerii textului respectiv. De 
aceca notele introductive și notele sînt atît de variate, 
atît ca întindere cît şi ca formulare. 

Dorind cu ediţia să aibă un caracter ştiinţific, am lăsat 
totuşi ca traducerile să-și păstreze caracterul personal, 
fără u încerca să mergem prea departe pe calea unificării 
stilistice. Firește, cititorul poate face comparaţia cu tra- 
ducerile înaintaşilor (uneori, şi cu întinsele introduceri ale 
lui Cezar Papacostea şi Ștefan Bezdechi). În ansamblul 
ei însă, ediția de față va arăta — cu fiecare volum tot 
mai mult — că reîntilnirea cu Platon era necesară cul- 
turii noastre și că ea trebuia făcută în primul rînd prin 
intermediul sensibilităţii filosofice şi literare a oamenilor 
de cultură tineri. 

Ar fi fost preferabil ca ordinea propusă în studiul intro- 
duztiv să coincidă cu ordinea în care dialogurile sînt date 

publicităţii, dar aceasta ar fi dus la anumite întirzieri 
pe care am dorit să le evităm. Concordanţa va fi asigurată 
începînd cu volumul II. 

Pentru introducerea generală la întreaga operă a lui 
Platon ne-am adresat profesorului Ion Banu, care a dat 
culturii noastre o remarcabilă lucrare despre gînditorul 
antic şi care chiar în introducerea de față aduce elemente 
de interpretare noi și pline de interes. 

Conștienți de greutăţile oricărui început, mai ales cînd 
e vorba de un astfel de autor şi de munca unei echipe 
abia formate, supunem acest prim volum, cu gînd primi- 
tor, oricărei critici întemeiate. Vom ţine seamă de tot ceea 
ce, sugerat de alții sau de propriul nostru spor de expe- 
riență, ne poate ajuta să pliem limba românească, mai 
bine cu fiecare volum, tuturor înaltelor exigenţe ale unei 
traduceri care dă, veac de veac, măsura deplină a pute- 
rilor unei culturi. 


Petru Creţia şi Constantin Noica 

I. ANTICIPARE 


În Agoră, acel concentrat al spaţiului atenian, situat 
sub versantul de nord-vest al Acropolis-ei, i se va fi oferit 
lui Socrate nu doar un perimetru prielnic întiîlnirilor şi 
convorbirilor dar şi un cadru de inspiraţie. Aici se înfruntau 
mai scăpărător decît oriunde păcatele și virtuțile neastim= 
păratului popor care, deși invoca ascendența lui Teseuțal 
cărui lăcaş închide piața în partea opusă pantei ce urcă 
spre Erechteion, nu imita spiritul de cumpănire calmă al 
strămoșului. Curajul luptătorilor lui Nicias şi jalnica slă- 
biciune a comandantului, corectitudinea lui Theramene şi 
felonia lui Alcibiade, modul capricios dar nu mait puţin 
pătimaş cu care Pericle a fost mai întîi glorificat mai apoi 
răsturnat, batjocorirea grotesc-aristofanică a zeilor şi spaima 
bigotă stîrnită de mutilarea busturilor lui Hermes, abne- 
gaţia eroilor de pe corăbii și crimele sicofanților, liberalis- 
mul intern şi despotismul extern, toate acestea și multe 
altele erau clocotitor trăite în Agoră. Și alături, dominînd 
parcă tumultul de contraste omenești, incinta de pe colină, 
unde marmura albă a Parthenonului, a Propileelor, a templu- 
lui lui Erechteu sau a sanctuarului Athenei Niké oficia 
calm, tăcut, în afara timpului, cultul Frumosului. 


Simţim contrastul. Spre a-i descifra secretul, unii au 
preferat să privească spre viața mulțimii din Agoră, în 
fiinţa căreia s-au format valorile. Vor fi reflectat ca la un 
simbol la faptul că marmura Frumosului de pe înălțime 
fusese adusă într-o explozie de entuziasm din Pentelicul 
ce se conturează în zarea dinspre răsărit, tocmai de acești 
oameni fără tihnă din Agoră, iar Forma i-o dăduseră tot 
ei, instruiți de Fidias și meşterii săi. Socrate, simbol al 
filosofiei, era fiul unui lucrător în piatră ce se numărase 
poate şi el printre făuritorii miracolului de marmură. El 
însă a preferat să caute înțelesurile privind spre colină. 

Ştia cît sînt de omenești atît izbucnirile pasionale, nărui- 
toare sau nu, cît și valorile intelectuale permanente. A fost 
cucerit de cugetul că marmura templelor şi statuilor dădea 
o expresie sensibilă tocmai acelor valori adinci de dincolo 
de sensibilitate. S-a consacrat gîndului unui Frumos cu 
necesitate unit Binelui, Dreptăţii, toate Armonii și ca 
atare ipostaze ale Adevărului. A militat pentru idealul ca 
oamenii, instruiți cum se cuvine, să coboare în fiinţa lor 
dincolo de imediat, de stratul patimilor ai căror demoni 
învolburau piaţa, spre acele valori din adînc, și să descopere 
astfel Virtutea multidimensională de o majestuoasă imper- 


turbabilitate ce dobîndise — e drept, prin pasiuni stru- 
nite — chip cioplit pe înălțime. 

Cel mai destoinic dintre discipolii săi, Aristocles — care 
avea să rămînă în istorie sub numele de Platon — medi- 


tase asupra acestei învățături. O pusese în practică dar, 
pătrunzând în sine după cum fusese instruit, a crezut că 
vede la un nivel şi mai adînc, în substraturile Virtuţii 
omenești, ceva care părea să fie, într-un fel doar o altă 
ipostază a acesteia, dar care în alt fel i se arăta ca o lume 
diferită, depăşind şi contestînd omul. Nu a procedat el 
oare asemenea preoților care, în timpul sărbătorilor Bufonii- 
lor, judecau instrumentul ce slujise la săvîrşirea jertfei 
rituale şi-l condamnau să fie aruncat în mare? Platon a 
fost însă încredinţat că lumea pe care credea că a descope- 
rit-o astfel era nu doar domeniul substanţei acelei con- 
științe umane la care meditase Socrate, dar mult mai 
mult şi anume acela al esenţelor și rosturilor întregii reali- 
tăţi. Se impunea misiunea — a fost el convins — să afle 
* cum anume ar fi trebuit procedat pentru ca imperiul esen- 
telor astfel întrezărit să dobîndească ascendentul care să-i 
îngăduie să absoarbă tot ce e vremelnic, deci și patimile 
şi, odată cu acestea, tot ce e neadevăr, non-bine, non-fru- 
mos, non-dreptate. Sfera esenţelor trebuia deci nu doar 
întrezărită, ci cunoscută spre a putea fi practic pusă în 
raport cu rosturile omenirii. S-a consacrat acestei misiuni 
pînă la capătul vieţii sale de optzeci de ani, întrebîndu-se 
și răspunzîndu-și neostenit. 

Spre a informa și pe alții despre dialogurile sale cu sine 
şi a-i angaja în opera practică împreună cu el și după el, 
le-a consemnat într-un număr de texte, cărora, fiind poet 
şi. dramaturg, le-a dat înfăţişarea de convorbiri cu alții. 


II. VIAŢA 


” Născut în anul 427, dintr-o familie ilustră, Platon trăiește 
anii maturizării într-o epocă sumbră din istoria Atenei. 
Lovită de insuccese, secătuită de lupte interne și externe, 
cetatea avea la finele secolului să mai sufere şi de pe urma 
oribilei guvernări, abuzive şi crude, a celor treizeci de 
tirani (404—403). Tînărul aristocrat a trăit cu o intensitate 
uşor de înțeles — avea douăzeci și opt de ani — condam- 
narea la moarte, în 399, a maestrului său Socrate. Faptul 
că procesul a avut loc sub o guvernare democratică va fi 
întărit convingerea sa de castă potrivit căreia oamenii 
de rînd nu ar putea să înțeleagă valorile autentice. 

Și-a continuat studiile începute sub bagheta lui Socrate, 
a călătorit mult, a studiat cultura Egiptului îndeosebi 
— singura care, deși străină, era privită de contemporanii 
săi cu un sentiment de inferioritate —, a luat cunoștință 
de învăţătura lui Heraclit prin Cratylos, de aceea a eleaţilor 
prin Hermogenes, de a pitagoricilor prin Philolaos şi Eury- 
tos, și neîndoielnic, de a lui Democrit și a lui Hippocrates. 
A învăţat matematicile timpului, poate cu Theodoros. 
Toate acestea aveau să conlucreze, mărturisit ori nu, la 
făurirea propriului său sistem de gîndire. Împlinind vîrsta 
de 40 de ani, el pune capăt peregrinărilor. Se instalează 
într-o grădină aflată în afara orașului, dincolo de Ceramic, 
la vreo doi kilometri și jumătate de Agorà, grădină celebră 
pentru platanii ei și purtînd numele eroului Academos 
(Hecademos), legendar protector al Aticii. Atras poate 
de acest din urmă simbol, ori mai degrabă de frumusețea 
vegetației, el deschide aici o școală care avea să primească 
numele de Academie. 

Lucrînd la edificiul său teoretic, se gîndeşte mereu să 
încerce punerea în practică a organizării sociale care des- 

cindea din cl. Se gindește la aceasta cu prilejul unei prime 
călătorii la Siracuza, în 388 şi ulterior în cursul altor două, 
în 367/66 şi în 361. 

Noua organizare socială, rațiune de a fi a sistemului său 
teoretic, trebuia poate să funcționeze ca o machetă a cărei 
examinare să-l ajute la confirmarea ori infirmarea tezelor 
teoretice asupra cărora avea îndoieli; acestea erau grave, 
nu-i dădeau pace niciodată. Urma apoi, în chip corespunză- 
tor, să modifice teoria, pentru a asigura astfel cetăţii putinţa 
de a înfăptui scopurile transmundane ce-i fuseseră stator- 
nicite. Deşi credea că ceea ce se arăta raţional trebuia cu 
necesitate să devină real, intuia cumva că raționalitatea 
însăşi poate fi mai bine pătrunsă examinînd realul. 

Sicilia îl preocupa mereu, poate pentru că acolo desfășura 
o activitate politică influentă, cu șanse în' privința preluării 
puterii, Dion, fost elev în Academie, devotat atît magistru- 
lui cît și doctrinei acestuia. În 388 făcuse cunoștință la 
Siracuza cu regimul şi curtea lui Dionysos cel bătrîn. 
Acestuia îi urmase la guvernare fiul său, Dionysos cel tînăr, 
pe care îl vizitează în 367/366 şi în 361, cu speranţa că, 
spre deosebire de celălalt, îi va accepta proiectul de reformă. 
Toate călătoriile i-au adus amărăciuni dar din ultimele 
două s-a ales și cu tulburătoare învățăminte. Macheta 
politică nu putuse fi construită, dar pentru prima dată 
fusese angajat, prin Dion, într-un contact intim, aproape 
personal, în lupta politică, așa cum pînă atunci nu fusese 
cazul. Evenimentele păreau să-i confirme îndoielile în 
privinţa viabilităţii opțiunii sale teoretice de pînă atunci. 
Fapt este că, reîntors în liniştea de grădină a Academiei, 
el dă sistemului său teoretic și, în mod corespunzător, 
constituţiei politice a statului proiectat, o altă turnură 
structurală. Dar nici aceasta nu-l satisface. Se află însă 
acum spre sfîrşitul vieţii, e prea tîrziu pentru noi încercări 
practice. În lecţiile pe care le ţine apare silueta unei noi 
structuri teoretice, căreia, cu sau fără participarea ori 
aprobarea lui, elevii din Academie caută să-i dea contururi 
mai reliefate. 

Opera scrisă a lui Platon nu înregistrează însă noua struc- 
tură — în orice caz nu mai mult decît oarecare premise 

ale ei — fie că profesorul nu mai avea energia necesară 
formulării ei, fie că îndoielile sale filosofice, mai chibzuite 
acum decît oricînd şi de aceea mai apăsătoare, paralizau 
decizia. Oricum, noul model structural nu mai are nimic 
din acurateţa celor anterioare. 

Pe măsură ce slăbește fermitatea sa filosofică sporește 
ardoarea sa religioasă. E însă departe de a dobîndi astfel 
seninătate. 

În această stare de spirit, moare în anul 347, în vîrstă 
de optzeci de ani. 


III. LUCRĂRI 


Ne-au rămas de la Platon douăzeci şi opt ori douăzeci 
şi nouă de dialoguri și cîteva scrisori. Au circulat sub numele 
său, dar foarte probabil fără să-i aparţină, încă douăsprezece 
dialoguri, un număr de scrisori* și o colecţie de definiţii. 
Deosebit de dialogurile adresate publicului din afara Aca- 
demiei, va fi redactat poate și cursuri de uz intern, care, 
dacă au existat, s-au pierdut în întregime. 

Consemnăm titlurile celor douăzeci și opt de dialoguri 
aproape general admise ca autentice, în ordinea cronologică 
propusă de Léon Robin, în ediția Pléiade, 1950, cu două 
modificări: urmînd po Rodier, am trecut Statul după 
Phaidros; am inversat din motive care ne privesc ordinea 
dialogurilor 'Theaitetos-Parmenide, admise în general ca 
fiind contemporane. 

Dialogurile scrise în epoca de dinaintea cotiturii din 
jurul anului 366: Hippias minor, Hippias maior, Protagoras, 
Ion, Apărarea (Apologia) lui Socrate, Criton, Alcibiade I, 
Charmides, Lahes, Lysis, Eutyphron, Gorgias, Menexenos, 
Menon, Euthydemos, Cratylos, Symposion (Banchetul), Phai- 
don, Phaidros, Statul. Dialoguri din epoca ultimilor ani: 
Parmenide, Theaitetos, Sofistul, Omul politic, Timaios, 


* În colecțiile curente figurează de obicei treisprezece scrisori la care 
C. Fr. Hermann și J. Irmscher adaugă încă cinci (Vd. Platon-Briefe, 
Berlin, Akademie-Verlag, 1960). 

Critias, Philebos, Legile. Dialog a cărui autenticitate nu e 
unanim admisă: Epinomis. Dintre scrisori îi aparţin după 
părerea aproape unanim acceptată, a VI-a, a VII-a, a 
VIII-a. 

Dialoguri foarte probabil apocrife : Alcibiade II, Hiparch, 
Rivalii, Theages, Clitophon, Minos, Axiochos, Despre Drep- 
tate, Despre virtute, Demodocos, Sisiphos, Eryxias. 


IV. PORTRET 


Complexitatea figurii lui Platon nu poate surprinde. Nu 

există mare creator care să fie altfel. Ieșită din comun 
e însă la Platon nedisimularea cu care se fac vizibile laturile 
opuse, multicolore, ale personalităţii sale şi îndeosebi pen- 
dularea lăuntrică în care e angajată cugetarea sa. Pentru 
a cuprinde într-un singur crochiu diversele sale contururi 
şi încă luate în mișcare ar fi nevoie de o viziune plastică 
à la Picasso. 
“ Platon cel tînăr, cînd scrie Apologia lui Socrate ori Criton, 
ni se înfăţişează dominat de emoția cu care participă la 
apoteoza maestrului său. Platon cel matur dezbate detaşat, 
ca şi cînd n-ar fi vorba despre propriul său gînd, teoria 
Ideilor. Bătrîn, e gata să treacă tinerește la reconstrucția 
întregului său sistem. 

Adesea — ca în Theaitetos — vedem doar un rece analist, 
etalînd distant şi puţin obositor paleta policromă a nuan- 
ţelor. Alteori ne vorbește cu căldură, ca în Lysis, despre 
ceea ce ne e atît de aproape cum e sentimentul prieteniei. 
Altă dată e poetul a cărui fantezie zboară pe covorul fer- 
mecat al visurilor, chemîndu-ne, ca de pildă în Phaidros, 
să însoţim cu gîndul peregrinările astrale ale sufletului sau 
să ne închipuim, ca în ultimele pagini din Statul, apariţii 
teatrale de zei, în nimb de lumină. El trece cu deconcer- 
tantă dezinvoltură din sfera logosului în aceea a mythosului, 
mai ales cînd are impresia că a găsit în legende grecești 
ori orientale expresii metaforice susceptibile să dea repre- 
zentare plastică unor raporturi teoretice altminteri pur 
inteligibile. 

În dialogurile antisofistice ne copleșeşte prin realismul 
său, puţin răutăcios. În Statul, dimpotrivă, trece pe primul 
plan utopistul care crede cu adevărat că de dragul virtuții 
o întreagă clasă socială ar putea renunţa la avuţie, la viata 
de familie. „Ar face-o dacă oamenii n-ar fi oameni”, va 
recunoaşte el mai tirziu cu sarcasm. 

În Parmenide, labirintul textului solicită un efort de 
lectură atît de chinuitor, încît rămîi nedumerit! Ce face 
oare Platon aici, ne comunică un aport teoretic ori ne 
supune unei probe de acrobație intelectuală? 

Este el oare acelaşi ce scrisese Menexenos, o glumă, o 
nestemată satirică la adresa acelora care cred că lauda diti- 
rambică a poporului din care fac parte e mai puțin certată 
cu bunul simț decît banala laudă de sine? 

În Dialoguri avem de-a face cu profesorul, cu omul 
teoriei. În Scrisorile a VII-a şi a VIII-a, cu omul practicii 
care, într-o complicată conjunctură politică, dă directive 
minuţioase, în speţă prietenilor lui Dion, ucis între timp. 
E mai circumspect acum cînd e vorba de alţii, decît atunci 
cînd fusese vorba de sine. În adevăr, curajos, îşi îngăduise 
să spună cu ani în urmă lui Dionysos-tatăl, că el, Platon, 
n-are de gînd să se conducă după interesele de stăpîn ale 
interlocutorului său. „Ești un bătrîn palavragiu”, îl apostro- 
fase atunci, scos din fire, siracuzanul. „lar tu, un tiran”, 
îi replicase filosoful, știind că va plăti pentru aceste cuvinte. 


Spuneam că parcurgînd dialogurile asistăm la o desfă- 
şurare argumentativă neobișnuită”. Dialogurile, cu puţine 
excepţii, sînt mărturii ale unei îndelungate discuţii a filo- 
sofului cu sine însuși, care îşi încheie „„filosofarea” în același 
fel în care o începuse, cu peste cincizeci de ani în urmă: 
fără să ne dea un răspuns definitiv, ci mai ales argumente 
și contraargumente în jurul soluţiei de care se simte ataşat, 
dar pe care cu cît o gîndeşte mai profund cu atît e mai 


* Motivarea extinsă a unora din tezele enunțate în textul de față 
este dată în lucrarea noastră, Platon heracliticul..., București, Ed. 
Academiei, 1972. 

puțin în măsură să o contureze şi mai mult înclinat să o 
modifice. Este o autodezbatere orientată. 

E orientată, căci disputa se desfăşoară în interiorul unor 
constante: el este şi rămîne pînă la sfîrșit filosof al princi- 
piului Ideii, al unui ansamblu de teze minimale care-i 
dau contur și care fac din platonism o modalitate de cùge- 
tare filosofică de neconfundat. De-a lungul a două milenii 
și jumătate de activitate filosofică europeană, ea poate fi 
ușor recunoscută ori de cîte ori reapare în alte construcţii 
filosofice, fie doar parţial, doar indirect ori doar estom- 
pat. 5 otoo = g 

E o autodezbatere, deoarece în cîmpul constantelor pe 
care le centrează teza teoretică idealistă a ideii se înfruntă 
două tendințe opuse, cea heraclitică şi cea eleată, referi- 
toare la chipul de a structura Ideea. Heraclitismul consta 
în înțelegerea dinamismului naturii, al vieții cetăţii, al 
procesului cunoașterii și al ființei umane; în recunoaşterea 
lui ca devenire, ca mobilitate transformatoare, întemeiată 
pe legătura inextricabilă dintre unitatea și opoziţia contra- 
relor. Această viziune apăruse în istoria filosofiei greceşti 
odată cu cea eleată, care îi e diametral opusă, ca filosofie 
a imuabilului, a continuității fără discontinuitate, a uni- 
tăţii libere de contradicții. 

Vorbind de constantele platonismului, nu ne gîndim la 
ceva static. Filosofia Ideilor este o constantă, dar una mo- 
bilă, un sistem ce se prezintă necontenit repus în discuție, 
supus autocriticii — în beneficiul filosofiei — trecînd de 
aceea prin mai multe etape/structuri. Motorul acestui 
proces este autodisputa dintre cele două tendințe opuse. 
În virtutea forţei creatoare a ciocnirii lăuntrice dintre ele, 
prind ființă cele mai importante valori filosofice ale plato- 
nismului, mai cu seamă ampla sa contribuţie la istoria 
generală a dialecticii în sensul marxist al termenului. 
Fireşte că valorizarea acestei contribuții presupune exa- 
menul critic al raportului dintre heraclitismul dialogurilor 
şi idealismul Ideii, dar nimeni altul decît Platon însuși 
nu ne ajută mai bine să întreprindem un atare exa- 
men. 

Tendința frecvent întîlnită în litgratura de specialitate 
de a se considera divergențele de eñunp din textele plato- 
niciene drept aparente, pe care un exameh mai aprofundat 
le-ar putea elimina, duce la denaturarea procesului real 
al cugetării platoniciene. Pascal credea că atunci cînd, în 
scrierile filosofilor autentici, dăm peste afirmații opuse 
urmează să căutăm sensul care, neapărat, pune în acord 
toate pasajele contradictorii. 


Numai că sensul căutat poate să ființeze fără acord 
între pasajele în cauză; el se poate degaja tocmai din 
relația dintre ele, din mişcarea gîndului prin reflexii con- 
trare, aşadar cu condiția înglobării dezacordurilor iar nu 
a eliminării lor. Sensul poate fi nu de domeniul stratului 
textual, ci de acela al substratului, al subtextului. Henri 
Lefebvre spunea, în cursul unei discuții cu Lucien Goldmann 
care invoca susmenționatul text al lui Pascal, că interlocu- 
torul său subapreciază semnificaţiile contradicţiilor din 
interiorul unei opere, contradicții care pot fi mai intere- 
sante decît coerenţa. În cazul lui Platon, dreptatea e de 
partea lui Lefebvre. Filosoful Academiei ştia în această 
privinţă mai multe decît atîţia dintre interpreţii săi moderni. 
Să ascultăm ce spune într-un dialog de bătrîneţe: „gîndire 
și vorbire nu sînt oare Lol una, dar cu diferenţa că am dat 
numele de gîndire convorbirii sufletului cu sine însuşi, 
convorbire care are loc în lăuntrul său fără concursul vocii, 
... în timp ce prin cuvîntul vorbire e denumit curentul 
care, plecînd din suflet, trece prin gură însoţit de sunete 
articulate? Chiar și în discurs avem neîndoielnic, o ştim 
foarte bine, afirmatie şi negaţie... Or, atunci cînd acest 
fapt se produce în interiorul sufletului, sub forma gîndului 
și fără zgomot, oare avem spre a-l denumi un alt cuvînt 
decit pe cel de «judecată»? ... Gîndirea ne-a apărut ca 
o convorbire pe care o are sufletul, de unul singur, cu el 
însuși.” (Sofistul, 263£—2644), 

Constantele platonismului se dezvăluie așadar nu prin 
acte de conciliere impuse operei sale din afara ei, ci urmărind 
modul în care se înfruntă cele două tendințe contradictorii 
în interiorul ei. Paradoxal, însă numai astfel apare în lumină 

impresionanta unitate de gîndire a personalității filosofice 
a lui Platon, unitate căreia îi sînt subsumate nu numai 
contrastul dintre cele două tendinţe, dar și diferenţele 
existente de la un dialog la altul sau de la o etapă la alta 
a meditaţiei sale. 

Aceasta atinge o temă nouă. În majoritatea cazurilor, 
personajele dialogurilor poartă nume bine cunoscute în 
istoria fie politică, fie filosofică a Greciei. Socrate e prezent 
mai întotdeauna. Mai întîlnim filosofi ca Parmenide, Zenon, 
Protagoras, Hippias ori Gorgias, oameni politici ca Alci- 
biade sau Critias, militari ca Nicias ori Lahes, rapsozi ca 
Ion, poeţi ca Agathon, medici ca Eryximachos și aşa mai 
departe. Anonimii sînt puţini. Corespunde oare profilul 
teoretic al personajului platonician personalităţii istorice 
reale al cărei nume îl poartă? Răspunsul la această între- 
bare depinde în primul rînd de constatarea referitoare la 
autodezbatere. Se mai adaugă însă, deși mai puţin semnifi- 
cativ, și un alt criteriu. Dialogurile sînt compoziţii literare, 
cîteodată piesete ce așteaptă parcă pe regizor; în adevăr, 
adesea autorul a dat indicaţiile necesare privind succesiu- 
nea scenelor, decorul, costumele, ba chiar și starea vre- 
mii... 

Decid aşadar în ultimă instanţă două criterii, unul de 
ordinul tehnicii argumentării, celălalt de ordin artistic. 
Atâta vreme cît părerile personajului platonician, ca instru- 
ment al autodialogului, ori psihologia sa în cadrul rolului 
drâmatic pe care-l joacă în scenă, nu contravin trăsăturilor 
personajului istoric real, acestea din urmă pot să fie păstrate. 
De îndată ce lui Platon i se pare că lucrurile nu mai stau 
astfel, adevărul istoric e sacrificat în mod dezinvolt în 
favoarea comandamentelor impuse de autodispută și de 
argumentul literar. Cei ce stau de vorbă în dialogul Par- 
menide sînt în foarte mică măsură corifeul şcolii eleate și 
fiul Phenaretei și în măsură covirșitoare Platon-Socrate 
de o parte — care apare aici ca eleat descumpănit — şi 
Platon-Parmenide, jucînd rol heraclitic, de altă parte. Spre 
deosebire de Aristotel, dascălul său Platon e dificil utili- 
zabil ca istoric al filosofiei. 

V. ARHITECTONICĂ 


Autodezbaterea nu trebuie să ne deruteze. Ea e semnifi- 
cativă doar în raport cu unitatea ce o subîntinde. Însistăm 
asupra caracterului congruent al cugetării platoniciene, 
cu atît mai mult cu cît a fost adesea negată şi recent — pe 
larg şi într-un chip ofensiv, chiar ofensator — în însăşi 
literatura română de specialitate. 

Coeziunea platonismului se afirmă cel mai pregnant atunci 
cînd considerăm planul genetic al construcţiei sale. Manua- 
lele fac cunoscut de obicei platonismul ca pe o teorie a 
Ideilor. Fără îndoială, aceasta este osatura teoretică a 
sistemului platonician, dar în intenţia autorului Dialoguri- 
lor teoria Ideilor e destinată unui scop care o depăşeşte. 
Fără precizarea acestuia rămînem, în cercetarea sistemului, 
lu jumătatea drumului. 

Să considerăm deci ansamblul construcţiei. Scopul suprem 
al întregii cugetări platoniciene este promovarea unor valori : 
Binele, Frumosul, Justul, Armonia non-contradictoriului. 
Mai exact, a unui unic principiu de Valoare în care sînt 
date toate aceste ipostaze. În adevăr, la filosofii antici 
greci în măsură decisivă și la Platon îndeosebi, valorile 
în cauză, deși diferite, constituie totuşi o unitate: Justul 
e bun și frumos; Binele e liber de contradicţie; Frumosul, 
Justul, așijderea; Non-contradictoriul ce bun, frumos și 
drept; Kalohagathia indică nu simpla asociere a două 
noțiuni (Kalos frumos şi agathos -— bun), ci o condiție 
uxiologică unică avînd două valențe. În faţa Binelui, 
omul simte o încîntare care-i pătrunde ființa fizică de 
sentimentul armoniei, ca în faţa unui peisaj frumos, iar 
Frumosul e epurator de rău, este un bun moral. Consec- 
venţa non-contradictorie a discursului logic ar satisface 
în același timp prin armonia ei simţul nostru estetic, iar 
prin puritatea ei aspiraţia noastră către Bine. Construcţia 
platoniciană din Statul e axată pe convingerea potrivit 
căreia Dreptatea (valoare juridico-politică), virtutea prin 
excelenţă, este concertarea dintre înțelepciune (valoare 
logică), curaj (comportare morală) şi cumpătare (exercițiu 

armonios, estetic al funcţiilor senzoriale). Prin atare valoare 
plurivalentă, crede Platon, atingem Absolutul, Perfecţia 
sau însuși Divinul. Binele, Frumosul, Justul, Armonia 
sînt însă valori umane şi ca atare ar urma să fie subordo- 
nate la rîndul lor unui ţel suprem, anume fericirii oamenilor. 
Ar trebui să fie, Platon nicăieri nu contestă aceasta, dar 
cel ce scrutează aici gîndul platonician cel mai intim rămîne 
oarecum descumpănit. Chiar atunci cînd Platon, spre sfîr- 
şitul vieții, e mai dispus să plece urechea la glasurile celor 
mulți, să afle preferinţele lor cele drepte, el le impune atîtea 
discutabile restricţii, în atare măsură materia din care sînt 
lucrate valorile e luată din sfera unor considerente abstract- 
teoretice şi nu din lumea concret-omenească, încît în cele 
din urmă ajungem să bănuim că Platon consacră aceste 
valori nu oamenilor vii, ci unui Om-în-genere, Om-în-sine. 
Tema nu poate fi gîndită de Platon în afara parametrilor 
concepției sale asupra raportului dintre lumea inteligibilă 
şi lumea sensibilă. Chiar atunci cînd, în dialogurile de 
bătrîneţe, el nu va mai contesta deplina realitate a lumii 
sensibile, va spune că aceasta e „mai puţin frumoasă” 
decît cealaltă. În planul terestru omul este iremediabil 
asociat trupului, deci sensibilului şi astfel, în mod necesar, 
existenţa lui concretă va rămîne sub orizontul Ideal, deci 
mai puţin demnă de a fi cultivată, decît cîmpul pur inteli- 
gibil al Valorilor în sine. Fie „,Omul”, chiar dacă întru 
înfăptuirea lui ar trebui să piară oamenii, pare să spună, 
poate fără voie, textul platonician. 

Oricum însă, înfăptuirea acestui complex ideal axiologic 
cere o ameliorare a umanităţii. Cum societatea este rea 
— Platon nu oboseşte să constate aceasta — trebuie 
schimbată societatea. După ce, așadar, în spiritul unci 
antropologii filosofice abstracte, Platon instituise supre- 
maţia axiologicului, el stabilește acum, la'un nivel imediat 
subordonat acestuia, rolul meditaţiei asupra societăţii şi, 
“drept corolar, rolul Politicului. Acesta e cadrul în care 
trebuie situată afirmaţia sa potrivit căreia toate eforturile 
sale au drept scop politicul. Într-un text de adîncă bătri- 
nete, el notează faptul că s-a decis încă din tinereţe să se 
consacre politicii (Scrisoarea a VII-a, 3248). În acest context, 

dar numai în acest context, se poate spune că teoria plato- 
niciană are o destinaţie practică. 


Chipul și menirea Omului politic este deci pentru autorul 
Statului o temă statornică și dă titlu unuia din cele mai 
importante dialoguri. Intenţionase să scrie, în continuarea 
acestuia, dialogul cu titlul Filosoful. N-a făcut-o, dar faptul 
de a asocia politicul cu filosoficul nu a fost mai puţin con- 
stant în cugetarea sa, potrivit convingerii că trebuie militat 
„fie pentru ca la conducerea statului să ajungă cei ce prac- 
tică în mod consecvent şi autentic filosofia, fie pentru ca 
oamenii politici să practice cu adevărat filosofia” (Scrisoarea 
a VII-a, 3268). Astfel am pătruns însă într-un nou compar- 
timent al sistemului său: reorganizarea raţională a socie- 
tăţii implică aflarea acelei rînduieli sociale ce corespunde 
rațiunii, ştiinţei, avînd deci caracter de epistéme — iar nu 
simplei, întîmplătoarei şi neconcludentei opinii (d6xa). Dar 
aceasta e tot una cu a cunoaște universalul ființării sociale, 
dat fiind că nu există ştiinţă decît în lumea universalului. 
Plecînd deci de la politic am atins cu necesitate tema indi- 
vidual-universal și prin aceasta miezul filosoficului. 


În mod nemijlocit, vom descoperi universalul — în 
speţă acela care vizează Societatea-Cetate, — dacă-l vom 
căuta după regulile dreptei rațiuni, în mintea noastră. 
Platon anunţă că, prin dialog [cu sine] va păși „la construi» 
rea Statului, cu şi cînd ar fi [el şi imaginarii săi interlocutori ] 
chiar fondatorii lui”. (Legi, III, 7020). 

Cercetarea teoretică, concentrată în acest moment asupra 
conceptului logic, se desfăşoară căutînd ceea ce crede Platon 
că reprezintă condiţiile de constituire şi de descoperire a 
acestuia, precum şi valoarea lui de adevăr. Se constituie 
astfel Gnoseologia platoniciană. 

În fine, căutînd temeiul teoretic al gnoseologie, Platon 
ajunge la Ontologie. Aceasta trebuia să meargă pe drumul 
indicat de convingerea în virtutea căreia noi am poseda 
conceptul a priori, convingere ce ducea la teoria sufletului 
nemuritor, ca vehicul al acestui a priori și în cele din urmă 
la Forme, la sfera Ideilor ca izvor şi fundament al concep- 
telor. 

Dacă, sub raport genetic, etapele sînt: Axiologia— Antro- 
pologia— Sociologia ca teorie a societăţii—Politologia— 
Gnoseologia— Ontologia, apoi sub raport sistematic poziţiile 
se inversează în cea mai mare parte. La bază se instalează 
ontologia Ideilor,tde unde și importanța ei în platonism. 
Urmează, fundamentată teoretic de prima, Gnoseologia, 
apoi Sociologia; trecem de aici, prin Politologic — care 
e în corelaţie cu Etica, Estetica și cu disciplina economică — 
la Antropologie şi la Axiologie. 


VI. IDEEA 
1. Prima structură a sistemului 


Ambroise Vollard povesteşte că Cezanne, voind să picteze 
un măr, ceea ce în concepţia sa trebuia să constea dintr-o 
construcţie intelectual-plastică a mărului în „forma sa 
pură”, a trebuit să renunţe la fructul-model pe care şi-l 
pregătise, deoarece acesta începuse să putrezească înainte 
ca să termine de „„pozat”. Căutind „,Floarea”, Cezanne 
prefera florile artificiale, căci cele naturale se mișcau. 
El renunţă la un moment dat și la cele artificiale, deoarece 
pe parcurs li se altera culoarea. 

Înţelegem cum a ajuns Platon la conceptul de Idee, 
în prima fază a mișcării gîndirii sale teoretice, dacă pre- 
supunem că a trecut cîndva printr-o experiență similară. 
La capătul ei, filosoful înregistrase o discrepanță: aceea 
între un fapt de conștiință și un ansamblu de date empirice. 
Cézanne observase dezacordul dintre condiția de puritate 
constantă a imaginii intelectuale a Mărului ori a Florii 
şi condiţia de alterabilitate a oricăruia din merele sau a 
oricăreia din florile sensibile, fie chiar artificiale. Iată-l 
pe Platon înșirind numeroasele puncte de contrast dintre 
Frumos, ca principiu al frumosului așa cum îl surprindem 
cînd gîndim despre el, cum cu alte cuvinte este dat în con- 
ştiinţa noastră, și „frumosul propriu unui lucru sensibil” 
oarecare. Prin opoziţie cu frumosul unuia sau altuia dintre 
lucruri, Frumosul-în-sine „are o existență eternă, străină 

atit de naștere cît şi de distrugere, atit de creştere cit și 
de descreștere ; el nu este frumos dintr-un punct de vedere 
şi urît din alt punct de vedere, nu e mai frumos într-un 
anumit timp și mai puţin frumos în altul, nu e frumos în 
comparaţie cu un anumit lucru și urît în comparaţie cu 
altul, nici mai frumos într-un anumit loc şi urît în altul, 
nu e frumos pentru unii oameni și urit pentru alții; el 
nu se va arăta vreodată avind chip, braţe ori alt atribut 
corporal... Dimpotrivă, el ni se va arăta fiind ceva 
în sine și prin sine, etern unu în cl însuși, în unicitatea 
naturii lui” (Symposion, 2114-8). 

În limbaj platonician, am fi spus că ceea ce Cézanne 
voia să reprezinte pictînd era Ideea de măr, ori Ideea de 
floare. Acest „în sine” pe care Platon îl are în vedere se 
numește în dialoguri eidos, idâa ceea ce înseamnă formă, 
în sens de ansamblu de însușiri esenţiale prin care e desem- 
nată o clasă de lucruri (gen, specie), sau altfel spus esența 
(ousîa), universalul din lucrul individual; fiind vorba de 
clasă, Platon folosește uneori pentru a desemna acest 
principiu şi termenul de gânos (neam, familie). În româ- 
neşte ar fi mai corect să redăm semnificatul platonician 
prin termeni ca gen, esenţă, formă, ori și mai bine să renun- 
țăm, pentru că e intraductibil. Cînd, conformîndu-ne tradi- 
tiei, scriem în românește Ideea, cuvîntul trebuie luat ca 
simplă transpunere în alfabetul latin şi după exigenţele 
gramaticale alc limbii române, a complexului sonor grecesc 
idéa (ca atunci cînd, prin analogie, scriem „logosul” pentru 
termenul heraclitic știut) iar nu ca redind un cuvînt din 
vocabularul limbii române, unde idee înseamnă cu totul 
altceva decit idea platoniciană. 

Despre Idee ca principiu universal, exclusiv inteligibil, 
fiinţind în mod independent de lucruri și avînd primordia- 
litate ontologică în raport cu ele, Platon va vorbi cu diverse 
prilejuri, indicînd și alte atribute decît cele consemnate 
mai sus. Pentru a le înțelege trebuie să avem în vedere 
anumite teze care reprezintă pentru el — faptul e evident 
deși nu e nicăieri enunțat ca atare — premise-axiome 
ale oricărei ontologii ori gnoseologii. Credem că ar putea 
fi consemnate astfel: 

a. Principiul deja pomenit, potrivit căruia ceea ce e 
non-contradictoriu (imuabil, constant), este mai bun decît 
ceea ce e contradictoriu (muabil, trecător), deci superior. 


b. Derivînd de aici, principiul conform căruia esenţa 
lucrurilor fiind imuabilă, constantă, deci superioară, nu 
poate fi subordonată lucrurilor, deoarece acestea fiind müa- 
bile şi trecătoare sînt inferioare („ceea ce e superior nu 
poate depinde de ceea ce e inferior”). 


c. Trebuie considerat că atributul de real e compatibil 
doar cu ceea ce e non-contradictoriu, imuabil. Ceea ce 
posedă mișcare, devenire, schimbare, nu are, strict vorbind, 
realitate („ceea ce devine nu este” — spune Platon). 

d. Cunoașterea adevărată, ştiinţifică, are ca obiect doar 
ceea ce e imuabil, deci doar universalul, iar nu perisabilul, 
nu individualul. 


Rezultă deci că Ideea, fiind constantă, liberă de mişcare, 
schimbare, devenire, este doar ca, propriu-zis, Realul, 
Existenţa absolută (Cratylos, 439P£). Este tot una cu a 
spune că Ideea e incompatibilă cu orice contradicţie, nu 
poate nici să fie totodată contrariul ei, nici să se trans- 
forme în contrariul ei (Phaidon, 1020). Ideea Posedă „feli- 
citate”, împăcare cu sine (Phaidros, 250°), ceea ce scoate 
în evidenţă spiritualitatea ei vie. Ea e adevărul (Statul, 
IX, 5850P), e divinul (Phaidon, 805). Dat fiind că numai 
imuabilul poate fi obiect al cunoașterii veritabile, ea este 
obiectul prin excelență al cunoașterii (Cratylos, 44045), 


Toate acestea duc spre concluzia care transpare din toate 
textele platoniciene consacrate Ideilor: acestea constituie 
o lume deosebită de aceea a lucrurilor. Realul, existenţa 
absolută, imuabilul, imperisabilul, nemișcatul și nedeve- 
nitul, non-contradictoriul, etern-viabilul, spiritualul, divi- 
nul sînt superioare în timp ce lucrurile individuale, sensibile, 
ca unele ce posedă atribute strict opuse, sînt inferioare. 
Or, cele superioare fiinţează în lumea lor, nu aparţin celor 
inferioare, ci sînt separate de ele, care la rîndul lor sălăș- 
luiesc și ele în lumea lor. 

Această condiţie a Ideii de a fi separată (horis, de pildă 
în Parmenide, 129P), trebuie privită cu atenţie spre a nu 

fi vulgarizată. S-ar putea, luînd termenul în sens propriu 
şi mai ales asociindu-l cu alți termeni platonicieni (lucrurile 
sînt „umbra” ori „copia” Ideilor), să ajungem la o imagine 
cu totul eronată a Ideilor care ar sta undeva dincolo de 
lucruri, deasupra lumii, „,„reproducîndu-se” de acolo prin 
„umbre” sau „„copii”. Orice încercare de a da o reprezentare 
sensibilă a poziţiei Ideilor față de lucruri e lipsită de sens. 
Termenii platonicieni de separație, umbră, copie trebuie 
luaţi în sens metaforic. Ideea nu are extensiune, nici durată, 
ea nu este nici în spaţiu, nici în timp. Ea nu e nici „în afară”, 
nici „înăuntrul” lucrurilor. Ea este, în raport cu lucrurile, 
un principiu imaterial, constitutiv, un în-sine, despre care 
Platon crede că e „separat” în sensul că nu e de ordinul 
fiinţării lucrului şi deci de neasociat cu fenomenalitatea 
(sensibilă) a lucrului. E ceva independent de orice lucru, 
de orice materialitate, dar care face ca lucrul să fic ccea 
ce este. Termenul de „,separat” înseamnă: în timp ce lucrul 
este undeva, Ideii nu i se poate atașa nici un atribut cu 
caracter topografic, cum ar fi cel de „„undeva”; înseamnă 
incompatibilitate cu spaţialitatea, temporalitatea sau corpo- 
ralitatea ; sau, a fi în-sine, a se autosatisface, a nu fi subor- 
donat. Rațiunea de a fi a lucrului, atîta cît este, e decisă 
de universal. Existenţa în-sine, „separată”, e cerută de 
caracterul imuabil al universalului. Individualul — fie el 
cugcetarea oricăruia dintre noi, fie orice lucru căruia i se 
consacră cupetarea — este vremelnic, muabil. Or, imuabilul 
e superior muabilului și deci nu ar putea să fie subordonat 
individualului care, muabil fiind, e inferior. Dar, pentru 
că în fiecare lucru se reproduc însușirile speciei putem spune, 
vorbind în mod figurat, că lucrul e umbra, ori copia univer- 
salului. Platon acordă existență de sine stătătoare şi 
primordială unui universal, acelui universal pe care-l 
exprimăm prin noţiuni (logice) — Om, Măr, Floare — ca 
şi cînd ar da ființare independentă de mintea noastră con- 
ceptului prin care gîndirea noastră exprimă acel universal ; 
sau cu alte cuvinte, dînd existență ontologică — exte- 
rioară oricărei minţi omenești — conţinutului unui concept 
logic și prezumînd că orice lucru primește rostul fiinţării 
lui de la acea existenţă ontologică, ce este, în sine. 

Dacă în virtutea altei premise numai ce e imuabil e 
real, atunci numai entitatea ontologică menționată — uni- 
versalul — posedă realitate, iar ceea ce e doar „umbră” 
sau „copie” nu are propriu-zis realitate, sau nu mai multă 
realitate decît o umbră. Un copac se oglindește în apă. 
Are ori nu „realitate” imaginea de pe suprafaţa apei? 
Strict vorbind nu are, sau putem spune că realitatea ei se 
află în existenţa copacului, căci copacul rămîne chiar şi 
fără oglindirea lui în apă, nu însă aceasta din urmă, în 
lipsa copacului. Raportul dintre Idee și lucru e analog 
spune Platon, vorbind metaforic, cu raportul dintre copac 
și imaginea lui de pe luciul apei. Tot în mod metaforic 
ne exprimăm cînd, în lipsa unor alți termeni, vorbim de 
„„lumea” Ideilor, ori de „sfera” Ideală. 

, Afirmînd caracterul „separat” al Ideilor, Platon adaugă 
că lucrurile sînt în raport de participare — mâthexis -— cu 
Ideile, că ele participă la Idei. S-ar părea că ne este dat 
astfel termenul teoretic al unei relații care fusese desem- 
nată poetic drept „umbră”, „copie”, „imitaţie”. În reali- 
tate însă termenul de participare al cărui semnificat Platon 
nu-l analizează nicăieri e destinat mai degrabă să mascheze 
un gol teoretic decit să-l umple. Platon a fost conștient 
de dificultatea de a explica în ce constă, în fond, acel raport 
în virtutea căruia îşi dobîndeşte individualul precara lui 
existenţă, perceptibilă sau nu, de la o esenţă universală 
spirituală în-sine, existentă în mod absolut primordial și 
autonom („separat”). Dovadă că pe parcursul autodiscu- 
tiei în această temă, după ezitări, își recunoaşte „impasul”, 
amină formularea concluziei pe altă dată (Phaidon, 100PE£) 
şi nu o mai reia niciodată. 

Aristotel, care cunoştea cel mai bine teoria Ideilor, ca 
unul ce fusese aproape douăzeci de ani elevul lui Platon 
şi care a putut deci s-o critice în cunoștință de cauză, este 
sever cînd se pronunță asupra noţiunii platoniciene de 
participare. Este, spune ilustrul urmaș, dacă nu o „„meta- 
foră poetică”, atunci „un cuvînt fără nici un sens” (Meta- 
fizica, I, 9, 9924). 

Trebuie deci să ne mulțumim a spune că Platon are în 
vedere — în opoziţie cu sfera ideilor — sfera individua- 

lelor, a aparenţelor sensibile, a fenomenalităţii lipsite de 
esență proprie: o lume care are doar atita realitate cît îi 
conferă „participarea” ei la Idei, adică mai degrabă o 
cvasi-nonrealitate. Este, în opoziție cu cealaltă, o lume 
a alterabilului, a schimbătorului, o lume a nesleitei deveniri, 
nașteri şi distrugeri, a relativului, imperfectului, a omni- 
prezentelor contradicții. Deși nu există în textele platoni- 
ciene vreun termen în acest sens, putem spune că Platon 
are astfel în vedere lumea pe care noi o numim materială 
și pe care o contrapune celei spirituale, Ideale. 
Aristotel avea să critice cu o neslăbită insistență teza 
platoniciană a „,separaţiei” dintre Idee și lucrul sensibil, 
sau, cum se va exprima el, între eidos (Formă) și substanţă 
(ousia), în numele unităţii dintre cele două inseparabile 
componente ale substanţei, anume eidos și hyle (care, cu 
mari rezerve şi printr-o oarecare inadvertenţă, poate fi 
tradus prin termenul de materie). Luînd termenii de mate- 
rialism şi idealism în sensul lor marxist se poate spune că 
Aristotel, în măsura în care nega existența unor entităţi 
spirituale „separate” de lucrurile sensibile, a unor univer- 
sale separate de individual, a unei esenţialităţi în sine 
separate de fenomenalitate, administra o critică materia- 
listă idealismului platonician. Gîndirea materialistă modernă 
se asociază în acest punct lui Aristotel. la contestă primor- 
dialitatea şi „„beparaţia” esenței, a spiritualului. Dar, inde- 
pendent de aceste deficiențe — fără a le uita, dar fără a 
ne împotmoli în ele — teoria platoniciană a Ideii este 
plină de conţinut autentic prin semnificaţia ci de esenţă, 
de universal. În virtutea teoriei platoniciene a universa- 
lului începem să cunoaștem acel conţinut, anunţat, dar 
nu mai mult de către Socrate, conţinut prin care indivi- 
dualul aparţine unei clase determinate, anume unei specii 
date şi nu alteia; conținut în virtutea căruia individualul 
își conservă unitatea şi coerenţa specifică în schimbările 
sale ; își exercită funcţiile prin care poate fi cunoscută și 
studiată specia, căci el absoarbe toate determinaţiile acesteia 
și există doar în funcție de acestea. Iluzia platoniciană a 
„„Separaţiei”” nu constituie o piedică de netrecut nici pentru 
a valoriza analiza platoniciană a raportului dintre simpli- 

tatea și constanţa universalului, de o parte, şi, de:altă 
parte, caracterul complex, inepuizabil, dinamic și muabi 
al fenomenalităţii; avem de învăţat din analiza platoni- 
ciană a raportului dintre universalul obiectual și concept 
(logic), dintre ambele şi funcţiile raţiunii umane; de ase- 
menca din studiul platonician al posibilităţii constituirii 
unci științe — ca știință a universalelor — într-un proces 
în interiorul căruia funcţionează atit rațiunea cît și sim- 
țurile, acestea din urmă fiind aflate în contact exclusiv tu 
individualul și nu cu universalul. lată ce învățăminte rămîn 
valori, oricît de mult avea să se maturizeze teoria univer- 
salului ulterior, îndeosebi în secolele XIX și XX. 

În această primă fază a gîndirii sale, abisul instituit de 
Platon între lumea Ideilor și aceea a naturii sensibile este 
la fel de adînc ca acela ce separă două modalităţi în care 
poate fi închipuită orice fiinţare și în virtutea cărora se 
situaseră pe poziţii opuse cu mai bine de un secol înaihtea 
întemeierii Academiei, doi filosofi, unul din Efes, celălalt 
din Elea. Platon studiase atît heraclitismul cît și eleatismul. 
În acest moment el dă dreptate lui Parmenide. Ideile -și 
sfera lor — așadar singurele entități care în concepţia lui 
Platon au deplină și autentică realitate — sînt deocamdată 
considerate de filosoful dialogurilor, cum a reieșit din cele 
spuse, în chip eleat. Ceea ce spusese Heraclit despre lucruri 
— caracterul lor devenit, mobil, schimbător, pieritor, 
contradictoriu — este preluat întru totul de către Platon, 
dar firește în spiritul sistemului său : toate acestea — multi- 
plicitatea, mişcarea, devenirea, transformarea, contradic- 
toriul, relativul — sînt incontestabile în sfera fenomenală. 
El admite deci și heraclitismul, dar în felul său: propriu 
lucrurilor sensibile, arătate ca neavînd propriu-zis realitate, 
heraclitismul este de domeniul simplelor aparenţe, așadar 
şi el de domeniul cvasi-nonrealității. 

Dar să nu uităm autodezbaterea. Adoptînd poziţia teore- 
tică menţionată mai sus, Platon e departe de a fi, în vreun 
moment, complet satisfăcut de ea. Contraargumentele nu 
încetează nici o clipă să-i tulbure liniștea. El nu se simte 
mai stăpîn pe poziţia sa teoretică decît comandantul unei 
cetăți asediate. Cetatea sa e Ideea. El simte că zidul pe 

care îl interpusese între lumea integral reală a eleatismului 
Ideal și aceea cvasi-nonreală a heraclitismului lucrurilor, 
este asaltat de nedumeriri şi fautoobiecţii. Acestea i-au 
devenit mai clare atunci cînd a meditat mai minuțios la 
formula teoretică a sistemului societăţii instituite după 
principiul Ideilor şi la experiența siciliană a proiectatei 
ci organizări practice și i s-au polarizat în jurul cîtorva 
teme teoretice de primă însemnătate: 

a. Raportul universal-individual: Ideile au grad diferit 
de extensiune și comprehensiune ; între ele se instituie o 
scară ierarhică, în virtutea căreia, de la cele cu grad mai 
mare de universalitate se trece la cele cu grad tot mai 
mic pînă e ajunge la individual, sau, urmînd calea inversă, 
se poate ajunge de la individual la universalul cel mai 
extins. Platon își dădea seama că negarea acestui raport 
ar fi răpit teoriei Ideilor orice sens. Fără comunicare între 
dei şi individual (sau între Idei) dispare posibilitatea 
atribuţiunii. Cum este însă posibilă o atare comunicare 
dacă totodată este afirmată separaţia radicală, absolută, 
dintre natura celor două sfere? avea să întrebe Aristotel. 
Cum mai putea fi conservată teza autonomiei și a simpli- 
tăţii cleate, non-contradictorii a Ideii — se mai întreba 
pe sine însuși Platon — dacă se accepta raportul de aso- 
«inție necesară dintre Idee gi lucruri şi dacă, în virtutea 
acestui raport, Ideea apare angajată în relatia contradic- 
torie, de tip heraclitic, universal-individual? 

b. Raportul dintre unitate şi multiplicitate: cum ce oare 
posibil ca principiul Ideii, conceput în chip elcatic ca 
exclusiv unitar să aibă drept consecinţă, reflex şi aparență 
o lume heraclitică a multiplicităţii, fără însă ca principiul 
multiplicităţii să descindă din Idee și fără ca astfel Ideea 
însăşi să includă în sine raportul contradictoriu unu-mul- 
tiplu? 

e. Concordanța opuselor: o relație de tipul celei heracli- 
tice dintre armonie și contradicție este incompatibilă cu 
cleatismul Ideii. Totuşi, admite Platon, în spirit ba chiar 
în termeni heraclitici, lumea lucrurilor este o lume a inevi- 
tabilei acuplări a celor contrare, ca de pildă a binelui și 
răului în unul și același individ. Dacă individualul este 

ceea ce este, în virtutea participării sale la sfera Ideală, 
putem ovare accepta că lucrul participant e cu necesitate 
contradictoriu, fără ca aceasta să implice o notă de contra- 
dictoriu afectind Ideea la care participă? Problematică 
devenea, nu puritatea principiului — Platon era îndrep- 
tățit să nu o nege —, ci doar poziţia lui de izolare în raport 
cu contrariul său. 

d. Teza Intermediarului: între cele două „„sfere”, cea a 
sensibilului şi cea a inteligibilului, ar exista „„intermediare”, 
ca de pildă Iubirea. Aceasta, spre pildă ca iubire omenească 
de nemurire, ar institui un coridor de comunicare între 
pămîntescul, temporalitatea celor omenești și elevația, 
veșnicia celor supraomenești. Impus de imperativul dia- 
lectic de a evita rupturi teoretice absolute — Platon îşi 
dă seama că atari rupturi fac să se năruie orice ontologie — 
dar incompatibil cu principiul Ideii, Intermediarul nu -e 
o soluție, ci un martor al insatisfacției filosofului faţă de 
soluţiile propuse de el pînă acum. 

Nu sînt singurele teze care, în dezacord cu eleatismul 
Ideii, par a „evada” din lumea umbrelor în care Maestrul 
Academiei ostracizase heraclitismul și care irup în lumea 
realităţilor „„veritabile”. Sînt documente ale lucidităţii şi 
ale severei sincerități cu care procedează gînditorul. 

Dacă Platon și-ar fi încheiat aici cugetarea sa teoretică 
nu ar fi uşor pentru noi să îndepărtăm orice contestaţie 
privitoare la punctul de vedere expus pînă acum: nu cumva, 
în pofida celor avansate mai sus, ceea ce am numit „,elea- 
tismul Ideii”, „„heraclitismul din lumea umbrelor” și „dia- 
lectica evadată” constituie în realitate o structură teore- 
tică- congruentă — nesesizată de interpret — iar nu una 
care datorită unor fisuri interne continuă a fi obiectul 
disputei Magistrului cu sine însuși? Răspunsul la această 
întrebare e dat de cursul ulterior al meditaţiei sale. `.: 


2. A doua structură a sistemului 


Că în alternativa pe care am formulat-o se impune cea 
de-a doua prezumție rezultă spectaculos din autocritica 
întreprinsă în dialogul Parmenide şi, consecutiv, din faptul 

că în dialogurile ce urmează acestuia Platon ne dă o nouă 
structură teoretică a sistemului Ideilor și anume una care 
tinde să dea „statut legal” acelei dialectici „evadate”; 
cu alte cuvinte el modifică teoria Ideii în spiritul heraclitis- 
mului, sau după cum se exprimă printr-o butadă el însuși, 
comite un „paricid”, ucide așadar spiritul părintelui său 
intelectual din tinerețe, Parmenide (Sofistul, 241P), 

După cum s-a putut constata, numitorul comun al cazu- 
rilor de dialectică „evadată” este adevărul contradicţiei: 
cu greu, cu ezitări și neabandoniînd în totul nostalgiile sale 
proeleate, Platon se decide să admită faptul că raportul de 
contradicţie nu mai este semn al non-existenţei. De aici un 
lanţ de transformări structurale. 

Lumea Ideilor, pînă acum parcă înmărmurită, prinde 
să se animeze ca în legenda statuilor lui Daedalos. În ierar- 
bia ei, anumite Idei dobîndesc un rol deosebit, cu caracter 
fundamental în raport cu celelalte. Cinci dintre acestea 
sînt formulate în dialogul Sofistul. Ele sînt: Existenţa 
(ón), Mișcarea (kinesis) „Nemișcarea (st âsis), Același (taut6n) 
sau mai bine zis Identitatea și Altul (hâteron), adică Alter-ul 
ori, într-o traducere liberă, Diferența. În dialogul Philebos 
ne sînt date celelalte patru și anume: Finitul (peras), 
Infinitul (âpeiron), Amestecul sau Mixtul (meîxis) și Cauza 
(aitia). Adoptăm părerea acelor comentatori care socotesc 
că aceste Idei, deşi enumerate în două dialoguri diferite, 
alcătuiesc un Tot unitar, un complex de nouă Idei. După 
părerea noastră destinaţia acestuia este acceca de a exprima 
viziunea platoniciană schimbată asupra conceptului de 
Idee ca și asupra sferei Ideale în ansamblul ci. În virtutea 
conţinutului lor și a relaţiilor ce astfel se instituie între 
ele, aceste Idei de bază exprimă instaurarea „„heraclitis- 
mului” (astfel spus — în limbaj contemporan — a dialec- 
ticii) în sfera inteligibilului, a esenţelor, a perfect-realului. 
Dar Platon nu acceptă această instalare fără îndoieli şi 
rezerve. 

În virtutea noii viziuni, Ideea fundamentală de Existenţă 
nu poate să-și împlinească funcția de suprem Principiu a 
tot ce „este”, decît dacă este înţeleasă ca fiind în relaţie 
cu două alte Principii, contradictorii, cele de Mişcare şi 

Repaus. Fireşte, principiul Mișcării continuă să fie un 
imuabil ca orice concept, dar faptul că i se conferă funcţia 
de Idee exprimă intenţia platoniciană de a considera de 
aici înainte mișcarea ca fiind de ordinul esenţialităţii,. deci 
nu doar de ordinul evanescentei aparenţe. Existenţa a tot 
ce „este presupune o mişcare ce nu mai implică aşadar 
pierderea fiinţării lucrului; dimpotrivă, dat fiind că mişca- 
rea lucrului existent „este? acum laolaltă cu nemișcarea 
sa — cu acea stabilitate care e o certă garanție a conser- 
vării fiinţei sale — rezultă acum că esența lucrurilor 
trebuie să se afle în raport atît cu principiul mişcării cît 
şi cu acela al contradictoriului acesteia, anume stabilitatea. 

Dar aceasta pune nemijlocit problema posibilităţii celor 
ce sînt de a fi unitare și diverse calitativ, cum și problema 
raportului dintre unu şi multiplu. Fiecare lucru are prin 
esenţa lui Identitatea lui calitativă, altminteri n-ar fi 
stabil, n-ar fi „acelaşi”. Dar aceasta e de neconceput altfel 
decît în raport cu identitățile calitative ale tuturor „celor- 
lalte” lucruri, care nu sînt el. Identitatea implică deci relaţia 
cu contradictoriul ei, diferenţa, cu „altul”; la rîndul ei 
aceasta este cu necesitate diferență faţă de altceva, adică 
faţă de o altă identitate (sau, implicit, faţă de toate iden- 
tităţile „altele”), 

Mai departe: fiecare individ aparţine unei specii. Aceasta 
indică esenţa lui. Dar fiecare individ e finit, în timp ce 
specia fiinţează la infinit. lată așadar că esența fiecărui 
individ nu poate „„fi” altfel decît raportată la principiile 
contradictorii de Finit şi Infinit. Aidoma se înfăţişează 
şi chestiunea relaţiilor Unu-Multiplu: ca specie indivizii 
asemănători exprimă Unul. Ca sumă de indivizi asemănă- 
tori (ai speciei-Una) ei exprimă multiplicitatea. Printre 
Ideile de bază, Platon nu a cuprins cuplul contradictoriu 
Unu-Multiplu deoarece, prebabil, relaţia esenţială consti- 
tuită de acesta e prezentă atît în cuplul Același-Altul cît 
şi în cel de Finit-Infinit, 

Știm în fine că prin variatele sale atribute fiinţarea unui 
lucru este decisă de un număr corespunzător de esențe. 
A spune despre Socrate că este „ființă”, că este „,raţiona” 
și totodată „bun”, „cetățean credincios” etc. înseamnă a 

recunoaște că, spre a determina pe individul Socrate, 
urmează să enumerăm esențe — biologică, intelectivă, etică, 
civică etc. — al căror Amestec este dătător de seamă în 
speța dată. 

Am observat așadar pînă acum semnificaţia a opt din 
cele nouă Idei: Existenţa, Mişcarea, Nemişcarea, Același, 
Altul, Finitul, Infinitul, Amestecul. Dar Cauza? Ea pare 
a spori semnificaţia dialectică a tuturor relațiilor consem- 
nate pînă acum. Este principiul care, ca și cel de Existenţă, 
face posibilă ființarea lucrului ca individ și specie, ca finit 
și Infinit, ca unitar şi multiplu. Este Existenţa „în relație”, 
este Principiul subjacent dinamicii tuturor celorlalte Prin- 
cipii. 

Esenţele Ideale sînt, acum ca și mai înainte, concepute 
de Platon tot separate” de lumea individualelor, de lumea 
fenomenelor (sensibile) și primordiale în raport cu aceasta, 
așadar în același spirit idealist al teoriei Ideilor, ca şi pînă 
acum. Dar în lumea esenţelor, a Ideilor, prin excelență 
reală, au căpătat statut de esenţă, aşadar de integrală 
realitate, raporturi care statornicesc faptul nașterii, deve- 
nirii, transformării, al asocierii contradictoriilor, al vremel- 
niciei lucrurilor din lumea celor sensibile. Dialectificarea 
astfel obținută a sferei Ideilor este tot una cu realificarea 
neștirbită a dialecticului. Sistemul platonician al Ideilor, 
contraziciudl parcă „geparaţia”, a devenit un tablou de 
comandă pentru un univers în care dinamismul, procesuali- 
tatea, interrelația, plurivalența lucrului nu mai sînt stig- 
mate ale precarităţii, ci linii de forţă ale pulsaţiilor vii 
din spaţiul universului, societăţii, omului. 

De aici o altă modificare structurală a ansamblului 
teoriei Ideilor, la fel de tulburătoare: dacă toate atributele 
lumii sensibile, care mai înainte fuseseră apreciate de 
Pilaton drept negări ale ființării, semne ale non-realităţii, 
sînt acum considerate a fi de ordinul esențţialităţii, a avea 
deci modelul lor Ideal, prin excelenţă dătător de realitate, 
atunci lumea sensibilă ea însăşi încetează de a mai fi con- 
damnată la cvasi-nonrealitate. Îndeosebi trebuie subli- 
niată aici modificarea atitudinii lui Platon faţă de contra- 
dicţie. Dacă în trecut naşterea, mișcarea, devenirea, trans- 

formarea calitativă, distrugerea fuseseră văzute ca incom- 
patibilo cu Realul, aceasta se datora faptului că toate 
presupun contradicții. Așadar decisivă era tocmai atitudi- 
nen lui Platon faţă de contradictoriu. Reevaluarea acesteia 
e cea care a condus spre o nouă apreciere a tuturor celor- 
lalte, spre cotitura privitoare la modul de a considera 
natura, devenită acum deplin Reală. 

În noua structură a sistemului Ideilor conceptul, de par- 
ticipare — destinat, în structura anterioară, să dea soco- 
teală în felul său de raportul posibil între o realitate și 
umbra ei — rămîne acum fără obiect şi nu mai apare. 
Drept consecință, conceptul de Intermediar, asortabil rela- 
tici dintre două entități amîndouă reale, devine acum 
dintr-un intrus teoretic un element integrat în mod organic 
ansamblului. 

Noua structură este însă departe de a da satisfacție 
magistrului Academiei. Din punctul de vedere al usor 
principii care continuă să i se pară de nezdruncinat, noua 
structură nu soluţionează unele probleme fără a pune 
altele la fel de dificile. Unul din principiile fără de care 
Platon e convins că gîndirea în genere, cea filosofică în 
deosebi, ar „pierde reazămul ei indispensabil”, este acela 
al ființării Ideilor ca entități „în sine” („,separate”) și 
absolute. Or Platon rămîne încărcat de îndoieli în ceea ce 
priveşte semnificaţia pe care o mai păstrează acest „în 
sine” în condiţii în care posedă realitate deplină atît lumea 
„în-sinelui” — adică sfera Ideilor — cît şi cealaltă, lumea 
„întru altul” (sfera sensibilului). El va continua să afirme 
că între realitatea celor două sfere există totuşi deosebiri: 
cea Ideală este, va spune el, mai „frumoasă”, mai „impor- 
tantă” decît cealaltă. În măsura în care prin „importanţă” 
avea în vedere funcţiile esenței în raport cu fenomenali- 
tatea, dreptatea era fără îndoială de partea lui. Numai că 
acest fapt nu șterge semnele de întrebare privitoare la 
semnificaţia „separaţiei”, 

Cea mai mare neliniște îi provoacă însă și acum teza 
contradictoriului. Despre o renunțare la ceea ce numim 
noi principiul logic al non-contradicţiei Platon știe foarte 
bine că nu poate fi vorba. Cum poate fi atunci conciliat 

sub raport teoretic acest principiu logic cu celălalt, pe 
care — de asemenea în terminologie modernă — îl numim 
principiul dialectic al contradicţiei? Principiu care, crede 
Platon, nu poate fi nici respins, dar nici raţional legitimat. 
El nu va găsi — nici el, nici nimeni altcineva în toată 
antichitatea — soluția susceptibilă să acorde sub raport 
teoretic cele două principii, în aparență exclusiv 
opuse. 

În această situaţie, Platon va căuta unele soluții — pro- 
prii sau improprii, aceasta e altă chestiune — destinate 
să instituie la un nivel superior anumite semnificaţii con- 
ceptuale, Ideale, „pure? de orice infiltrație „„heraclitică”, 
așadar „eleatice”, care totodată ar aparține şi nu ar apar- 
ţine dialecticii sferei Ideale, ar pătrunde-o dar mai degrabă 
ar domina-o. Prezenţa lor știrbește decepţionant valoarea 
dialectică a celei de-a doua structuri. Astfel, printr-un 
fel de scindare — în două cazuri din trei, nu mai mult 
decît sugerată — a unor principii de prim ordin, ca Binele, 
Divinul, Existenţa, fiecare din acestea capătă o dublă 
ipostază, una ungajată în interrelaţiile dialectice ale siste- 
mului, iar cealaltă „dezangajată”, domnind fără a guverna, 
glorificînd „puritatea”, unitatea, Absolutul. 


După cum vedem, autodezbaterea nu încetează: cea 
de-a doua structură nu face decît să aducă, în neostoita 
dispută dintre Platon eleatul și Platon heracliticul, alte 
moduri de a susține vechile preferinţe. 

Aceasta însă în beneficiul dialecticii, care rămîne consi- 
derabil, în pofida rezervei” eleatice pomenite. 

Dialectica platonismului rămîne inclusă pînă la sfîrşit 
în idealism filosofic. Este instructivă însă urmărirea proce- 
sului confruntării, la mari profunzimi subtextuale, dintre 
mişcarea dialecticii și mişcarea idealismului Ideilor, de-a 
lungul seriei de structuri prin care trece cugetarea maestru- 
lui dialogurilor. Două constatări mai importante se des- 
prind de aici. À 

Prima, referitoare la izvoarele dialecticii. Studiul marelui 
dialog Statul, cum și al experienței personale trăite de 
autorul acestuia în cursul călătoriilor din aproximativ 

aceeaşi epocă la Siracuza, conduce către concluzia că rolul 
hotărîtor în instaurarea heraclitismului — faza celei de-a 
doua structuri — l-a avut la Platon concentrarea sa 
asupra problemelor sociale; concentrare care, în Statul, 
are caracterul autodezbaterii teoretice, iar la curtea tira- 
nului siracuzan Dionysos cel Tînăr îmbracă pe acela al 
experienţei politice practice. 

A doua privește efectele progresiunii dialecticii, în cadrul 
sistemului. Repetăm, acesta rămîne un sistem al idealis- 
mului, care în conștiința filosofului Ideilor este Adevărul, 
singur posibil, produs deliberativ al unei anumite argumen- 
taţii logice și deopotrivă produs antedeliberativ al unor 
pasionate opţiuni ideologice cu caracter conservativ, pro- 
aristocratic. Dar dincolo de preferinţe și izbind heraclitic 
în argumentele preferate — eleatice — apar în orientarea 
magistrului Academiei fapte teoretice pe care comentatorul 
modern le apreciază ca breșe de tip materialist în edificiul 
idealist: „realificarea” lumii sensibile (natura), vidarea 
de sens a „separaţiei” dintre sensibil și inteligibil, dintre 
fenomen şi esenţă; de asemenea faptul că, în contrast cu 
normele impuse de idealismul sistemului, nu meditaţia 
în sine, ci contactul teoretic-practic cu viața (socială) este 
cel ce a comandat modificarea teoriei în sensul dat de cea 
de-a doua structură. 


3. A treia structură a sistemului 


După cum spuneam, sub imperiul dificultăților teoretice 
mai vechi sau mai noi, avea să se contureze în Academie 
către sfîrşitul vieţii lui Platon o nouă structură a teoriei 
Ideilor, fie în virtutea directivelor orale date de Maestrul 
devenit aproape octogenar, fie prin iniţiativa discipolilor 
care cred că procedează în sensul celor dorite de dascăl. 
Deși elemente disparate care semnalează o transformare 
structurală sînt discernabile şi în textele dialogurilor tîrzii, 
totuși în mod coviîrşitor relatele celei de a treia structuri 
pot fi aflate doar în spusele lui Aristotel, anume în acele 
pagini, mai ales din Metafizica, unde se referă la teoria 

platoniciană. Combătînd-o, pomeneşte teze platoniciene 
absente din textul dialogurilor. Sînt, neîndoielnic, tocmai 
pomenitele învățături orale din cercul academic din care 
stagiritul făcuse parte în tot timpul ce a precedat săvir- 
şirea din viaţă a Profesorului. 


Nu vom insista asupra schemei acestei structuri, care e 
de altfel incertă“. Mult mai complicată decît cele de pînă 
acum, mărturisind ca şi celelalte faptul că discuţia lui 
Platon cu sine însuși, îndoielile sale, nu dispar niciodată, 
ea prezintă o serie de particularități, din care relevăm 
pe scurt: instituirea numerelor matematice şi figurilor 
geometrice ca factor susceptibil să facă oficiul de Inter- 
mediar între sfera inteligibilului („„separat”) şi sfera sensi- 
bilului ; faptul — impus de cel menţionat anterior — al 
„dublării” lumii inteligibilului, în așa fel încît să cuprindă 
— dincolo de complexul Ideilor ca esențe prin care se înte- 
meiază varietatea calitativă a lumii — un nou ansamblu 
Ideal, acela al Numerelor Ideale (1—10) și al Figurilor 
Geometrice Ideale (punctul, linia, suprafaţa şi volumul), cu 
rostul de a furniza o fundamentare de ordin esenţial arit- 
metico-geometric determinațiilor cantitative în virtutea 
cărora se constituie universul; introducerea principiului 
unei supraesențe, ca factor unificator impus, în spiritul 
autodezbaterii heraclito-eleate, de situația dezunifiantă 
creată prin dihotomia apărută la nivelul esențelor ; în fine, 
urmărind acum conţinutul acestor principii supraesențiale 
— două la număr, denumite Unul şi Diada —, un nou 
moment dialectic, interesant, plin de noutăţi. Îndeosebi 
se cere menționat, în cazul în care interpretarea concreti- 
zată în schema noastră este cea bună, faptul că menţionatul 
cuplu Unu-Diadă, deși are o rezonanţă arhaică și reziduuri 
magice greu contestabile, ar exprima, în fond, principiul 
îngemănării necesare dintre unitate şi tensiunea contra- 
riilor, Diada nefiind altceva decît principiul dedublării 
unitarului. 


* Schema, așa cum ne-a apărut urmărind textele aristotelice, cum 
şi cercetarea întreprinsă în această temă de Léon Robin, a fost schițată 
de noi în lucrarea Platon heracliticul..., p. 143. 

VII. MATEMATICUL 


l. Cea de a treia structură pune în evidenţă în mod mai 
puternic reliefat una din liniile de forță ale platonismului, 
așa cum se afirmă el, mai mult sau mai puţin, încă de la 
început. 

Platon a fost matematician prin studiile ca și prin fondul 
intim al cugetării sale. Neîndoielnic, filiația pitagorică a 
cunoștințelor sale nu trebuie neglijată, dar în timp ce 
tendința pitagorică nu depășea speculaţia asupra rolului 
de arhâ al numărului, la Platon este vorba de altceva decît 
la Pitagora și urmașii acestuia. La Platon avem o ontologie 
a cărei construcție tinde — dacă și reușește este o altă 
chestiune — să satisfacă imperativele matematicilor şi, 
satisfăcîndu-le, să ajungă astfel, în intenția autorului ei, 
la o rigoare ce s-ar apropia de aceea a calculului matematic. 
Platon se inspiră din cunoștințele matematice destul de 
sumare deja existente, dar importanța acestui aspect 
rămîne în umbră în raport cu conținutul matematic nova- 
tor al cugetării sale, cu valorile matematice care se făuresc 
în actul de construcţie al operii sale, cu spiritul matematic 
pe care aceasta avea să-l recomande viitorilor constructori 
de sisteme filosofice. 

Sistemul platonician, indiferent de criticile, unele ruină- 
toare, pe care avea să le înfrunte, rămîne prima mare ten- 
tativă din istoria filosofiei de a da o ontologie construită 
„more mathematico”. Fireşte, matematicul platonician 
poartă amprenta timpului. Secolele anterioare dăduseră 
cifrelor încărcături magice; relaţiile aritmetice sau geo- 
metrice relevau surprize care păreau să şoptească despre 
mistere ascunse în substanţa lor. Pitagorismul din ascen- 
dența matematismului platonician speculase nu puţin ima- 
ginarele implicaţii-forțe de ordin ocult ale numerelor, iar 
Platon — el însuși un fascinat al imaginativului — s-a 
arătat cu atit mai receptiv faţă de dublura mito-magică 
a numerelor. Dar, neîndoielnic, magia platoniciană a 
numărului are semnificaţii accidentale; ca afectează la 
fel de puţin fondul rațional al matematismului său pe cît 

de puţin afectează episoadele mitice din dialoguri fondul 
filosofic al acestora. 

Vorbind de matematicul teoriei Ideilor, luăm în conside- 
rare în prealabil raportul dintre viziunea matematică și 
teoria Ideilor, privită în fundamentul ei permanent, comun 
tuturor structurilor teoriei Ideilor. Dar, în continuare, se 
impune o privire specială asupra rolului dobîndit de mate- 
matism după cotitura dintre prima și a doua structură. 

În notaţiile ce urmează am reţinut și unele din consta- 
tările enunțate în tema abordată de către G. Milhaud, 
G. Rodier, P. H. Michel, C. H. Mugler și mai ales Abel 
Rey. 

2; Îndelungata meditație platoniciană, independent de 
schimbările structurale pe care le impune sistemului Ideilor, 
indiferent de greutatea variabilă pe care una sau alta dintre 
structuri o conferă matematicului, este guvernată de con- 
vingerea în virtutea căreia rigoarea logică supremă este 
rigoare matematică; că așadar demonstraţia, pe de o parte, 
congrucnţa internă a sistemului rezultat, pe de altă parte, 
vor fi cu atit mai satisfăcătoare cu cît se vor conforma în 
mai mare măsură exigențelor matematicii. 

Parmenide, care, chiar atunci cînd Platon se va dezice 
de el, va continua să-i impună prezenţa prin „rezervele 
cleatice” despre care am vorbit, considerase că cel ce 
caută principiul prim trebuie să-l formuleze astfel încît 
să prezinte determinaţiile de simplitate, unitate, imuabili- 
tate, armonic. Dar plecînd de la această premisă, Platon 
a socotil dintotdeauna, diferit de Parmenide, că un atare 
principiu nu poate fi decît plural. Orientarea sa de partea 
pitagorismului devenea în acest moment firească, deoarece 
numerele posedă în același timp determinaţiile parmeni- 
diene — simplitate, unitate, etc. — și pluralitate. Minus 
caracterul lor imaterial, Ideile foloseau aici și modelul 
atomic, dat de Democrit. Se știe că atomul posedă deter- 
minațiile Existentului parmenidian, pluralismul pitagoric 
şi, în plus, capacitatea de a da socoteală de diferenţele 
calitative dintre lucruri, însușire care se lasă mai greu des- 
prinsă din numărul pitagoric, ce exprimă cu largă precă- 
dere cantitatea. Într-un anumit sens Ideile compun” în 

mod analog cu atomii calitatea lucrului — vom reveni 
la toate acestea — dar avînd, ca și numărul pitagoric, 
caracter inteligibil (nu ca atomul care, în principiu cel 
puţin, e sensibil) şi însușirea de a institui în mod strict 
ordinea şi proporționalitatea. 

Lumea este raţională, Platon nu se îndoicşte de aceasta 
nici în acele momente finale cînd începe să se îndoiască 
de capacitatea integrală a omului de a pătrunde raţionali- 
tatea Realului. Cum însă expresia cea mai pregnantă a 
raționalităţii este cea matematică, se impune drept conse- 
cință teza în virtutea căreia doar matematicile, în speţă 
aritmetica şi geometria, prezidează arhitectonica Realului. 
Acesta din urmă este un sistem riguros de relaţii, concepute 
în chipul strict al relaţiilor matematice. „Să-i mulțumim 
lui Platon — spune Abel Rey — pentru că a văzut și 
nu a subapreciat importanța relaţiei și nici faptul că cea 
mai precisă formă a acesteia este relația matematică”. 

Ne reamintim că scopul suprem al întregii construcţii 
platoniciene este cultivarea unor valori. Prin acestea se 
instituie Virtutea. Or, din momentul în care aceste vaiovri 
prezidează lumea Ideilor, care la rîndul lor instituie un 
Real construit ca sistem de relaţii matematice, rezultă că 
matematicile îndeplinesc, în sistemul de gîndire platonician 
şi misiunea de a lumina — Omului abstract, dacă nu 
celui concret — calea ce conduce către Virtute. Cel care, 
ignorînd matematicile, nu ia „drept bază, numărul”, se 
spune într-un text (redactat de Platon, sau de altcineva 
în spirit platonician) „nu atinge înţelepciunea, ea care 
este partea cea mai de seamă a integralei Virtuţi” (Epino- 
mis, 9112). 

Spuneam mai înainte că Platon nu se îndoiește de raționa- 
litatea lumii, chiar atunci cînd îi apar motive de nemultu- 
mire în privința dimensiunilor puterii raţionale a omului. 
După părerea noastră, au putut excelent funcționa în spri- 
jinul acestui punct de vedere platonician anumite cazuri 
luate din matematici. Unul din ele este acela al incomen- 
surabilității laturii și diagonalei unui pătrat (nu există 
nici un număr calculabil, deci rațional, susceptibil să ex- 
prime raportul dintre cele două lungimi). Platon e mereu 

preocupat de acest irațional; el declară că pentru orice 
om e o adevărată „ruşine? să ignoreze problema (Legi, 
VII, 82080). Or, — ne servim aici de o observaţie a lui 
Milhaud — dindu-și seama de faptul că în cazul în care 
construim pătratul diagonalei, acesta ne dă raportul căutat, 
ca raport (de egalitate) între acest din urmă pătrat şi 
suma pătratelor geometrice ale celor două laturi, Platon 
va fi putut să conchidă de aici că iraționalul a fost învins, 
„„raţionalizat” de geometrie. Sau, cazul numerelor aritme- 
tice care nu constituie pătrate, ca de pildă numărul 2: 
n-au o rădăcină pătrată raţională. E un nou caz de iraţiona- 
litate. Or, în geometrie putem construi un pătrat a cărui 
latură să fie diagonala altui pătrat cu latura 1. Pătratul 
construit va fi egal cu 2; din nou geometricul a eliminat 
iraţionalitatea. 

Fie doar din asemenea exemple Platon putea să tragă 
concluzia că iraţionalitatea nu aparţine Realului; ci, acci- 
dental, minţii noastre, fapt calificabil ca „„ruşinos”. De 
aici se desprindea însă o nouă concluzie. Deşi în Epinomis, 
990D, studiul numerelor e proclamat drept cel mai impor- 
tant, totuşi se arată în continuare că numerele sînt reduc- 
tibile la figuri geometrice, ceea ce ar indica rolul prim al 
geometriei în raport cu aritmetica. De altfel nu e geometria 
aceca care — spre a relua exemplul de mai sus — nc-a 
arătat că unde iniţial 1 şi 2 se arătau neasemănătoare (pri- 
mul putînd fi pătrat, iar al doilea, nu), ulterior construcţia 
gcometrică le-a făcut, din punctul de vedere menţionat, 
asemănătoare? Un adevărat miracol! va exclama autorul 
lui Epinomis (990). 

Miracol, care e săvîrşit de geometrie. Dacă platonismul 
însemna în ochii creatorului său pătrunderea raţională a 
lumii cu ajutorul teoriei Ideii în vederea dobîndirii Virtu- 
tilor supreme; dacă la rîndul ei o atare pătrundere raţională 
presupune — odată ajunși la acea limită cînd singură 
ştiinţa numerelor nu mai este îndestulătoare — trecerea în 
domeniul geometriei, domeniu în care raţiunea triumfă 
deplin, atunci înţelegem maxima care, potrivit legendei, 
ar fi întîmpinat pe învățăcel în poarta Academiei: „să 
nu intre cel ce nu ştie geometrie”. 

3. Cea de a doua structură a teoriei Ideilor și în mod 
mult mai apăsat cea de a treia conduc pe Platon să acorde 
aritmo-pgeometriei sale funcţii noi, mai extinse. Pentru noi 
se desprinde plină de semnificaţii majore chestiunea rapor- 
tului ce apare acum între matematic şi dialectica „auten- 
tificată”, „real”-instaurată. 

Dată fiind „„realificarea” sensibilului, matematicul este 
acum chemat să dea socoteală atit de raporturile sferei 
Ideilor, cît și de constituirea sferei lucrurilor ; în plus numă- 
rul matematic dobîndește şi funcţia de Intermediar între 
cele două sfere. Toate „„nivelele” edificiului teoretic plato- 
nician sînt așadar transpozabile acum în unul și acelaşi 
sistem de abstracții — numere, figuri, relații matema- 
tice — integrabile în aceleași reguli de calcul. 

Observăm așadar viziunca matematică unificatoare împli- 
nind funcţia dialectică de a contracara izolarea non-dialec- 
tică (,„„separaţia”), pe care Platon continuă s-o păstreze 
între cele două „„lumi” ale sale. 

În structura cea de a treia, într-o fază cînd platonis- 
mul este vizibil şubrezit, Ideile matematice — Numerele 
Ideale și Figurile Ideale — par a fi chemate să dea princi- 
piului Ideii o infuzie dorită a fi înviorătoare. Faţă de dificul- 
tatea tot mai mare de a menţine „,separația” dintre inteli- 
gibil și sensibil, Ideile matematice instituite acum par să 
justifice autonomia celui dintii: în adevăr ele sînt singurele 
Idei care nu apar ca esențe ale unor sensibile. Putem pre- 
tinde că, deşi sint, nu dau fiinţare nici unui sensibil, ştiut 
fiind că în lumea sensibilă nu există numere și nici figuri 
geometrice ca atare (tangentă care să atingă cercul într-un 
singur punct e concret imposibilă). Realificarea naturii, 
considerarea realistă a relaţiilor sociale — prilej pentru 
Platon de a insista acum asupra Fizicii şi Astronomiei 
avînd obiect real, de o parte, asupra complexității vieţii 
sociale, de altă parte — duc la nouă valorizare a matema- 
ticilor şi în mod corespunzător la un nou fel de a vedea 
cultura matematică. 

Omul este o ființă divină tocmai datorită faptului că 
posedă ştiinţa numerelor și astronomia, se spune în Legi, 
VII, 818C; or, tocmai aceasta înseamnă a fi filosof (Timaios, 

414C). Nici o organizare a cetăţii nu stă în picioare dacă 
nu respectă principiile comensurabilităţii și proporţiilor 
matematice (Vd. Legi, V, 146E£); nu există nici meşteşuguri, 
nici conducere publică (politica) ori privată (economia), 
dacă cei în cauză nu sînt versaţi în „studiul numerelor” 
(Legi, V, 14175). 

n spirit neîndoielnic platonician, autorul lui Epinomis 
scrie că cel ce tinde către suprema înţelepciune se va rezema 
pe studiul matematicilor (976PE ). În adevăr, Înţelept e 
acela căruia i se dezvăluie unitatea universului, iar această 
unitate e descoperită prin matematici, căci ele sînt cele 
ce arată acordul existînd „în orice figură geometrică, în 
orice combinaţie, ordonată, de numere, în orice compoziţie 
muzicală ca şi în armonia mișcărilor siderale” (9915 —9924). 
Prin urmare, însemnătatea gnoseologică atribuită de Platon 
studiului matematicilor capătă în mintea lui o nouă justi- 
ficarc/întemeiere, odată cu deplina realificare a naturii și a 
vieţii sociale: acestea fiind obiect real, constituit conform 
ordinci matematice, urmează a fi socotite drept fundament 
obiectual al raporturilor formulate de știința matematică. 


Consideraţiile matematice ale lui Platon referitoare la 
lumea sensibilă îsi au sediul principal în dialogurile de 
bătrîneţe, următoare faptului că abia acum natura mate- 
rială este privită ca avînd autentică realitate. După cum am 
mai spus, Platon priveşte acum individualitatea fiecărui 
lucru drept rezultat al unui „amestec? între anumite 
infinitudini calitative şi finitudini individualizante. Acest 
aşa-numit amestec e reglat de Măsură, deci de cuantumul 
pe care individualul în cauză îl presupune. Or măsura, 
cuantumul sînt determinări matematice. Un lucru este 
ceea ce este printr-o dublă cvantificare (matematică): 
a. cl, prin identitatea lui, este un agregat al unui număr 
determinat de calităţi Ideale (Socrate este Raţiune + 
Virtute + Bunătate + Spirit civic 4- simț estetic, etc.); 
b. din fiecare calitate el posedă o cantitate determinată, 
care poate fi exprimată numeric. Cu tot caracterul prăfuit 
al unor atare formulări, ele indică faptul că pentru Platon 

principiul pitagoric „fiecare lucru este număr” nu mai are 
semnificația primitiv-substanţialistă dată de şcoala filoso- 
fului din Samos, ci exprimă principiul profund raţional de 
cantitate a calității. Ori aceasta nu este altceva decît desco- 
perirea faptului că o calitate nu poate să devină obiect 
al unei științe „exacte” decît dacă e considerată sub raportul 
legilor cantitative care guvernează sfera ei. 

Ample relatări din Timaios ne conduc către un gen de 
geometrizare a „elementelor” materiei, mai interesantă 
prin ceea ce implică decît prin ceea ce spune. Dat fiind că 
există doar cinci feluri de poliedre regulate — meditează 
Platon — trebuie ca ele să fie figurile volumetrice ale 
celor patru substanțe materiale (pentru pămînt cubul, 
pentru apă icosaedrul, pentru aer octaedrul și pentru foc 
tetraedrul), la care s-ar adăuga, după cum cred unii inter- 
preţi, universul, a cărui ordine ar corespunde în ansamblul 
ei dodecaedrului. O surpriză o constituie însă ideea mende- 
leieviană de a afirma, pe cale dacă nu deductivă, măcar 
exclusiv rațională, necesitatea existenţei unui anumit tablou, 
fix, al clementelor lumii, motivat fizico-matematic, indife- 
rent de ceea ce înscrie Platon în acel tablou. În al doilea 
rînd, ideea atît de modernă a unei structuri geometrice 
determinate a „atomilor” elementelor. Apropierea de atomii 
lui Democrit se impune. O facem noi, căci Platon, se ştie, 
ar fi detestat să-l citeze. Comparatia pledează, într-o pri- 
vință, în favoarea supoziţiei lui Platon: în măsura în care 
poliedrele lui pot fi puse în raport cu atomii lui Democrit 
(o facem cu multă rezervă), atunci în locul contururitor 
naive, „zgrunțuroase și încîrligate”, cu care-și împodobește 
Democrit „plinurile” sale, avem la Platon regularități 
geometrice care anticipează geometrica modernă a mole- 
culelor. În fine, o altă consecință: Universul platonician 
este închipuit ca un sistem de sfere concentrice, sistem 
avînd în centru pămîntul, învăluit succesiv de sferele apei, 
aerului și focului. Pe temeiul celor relatate mai sus, întregul 
univers dobîndeşte, în viziunea platoniciană o structură 
poliedrică. 

Făcînd un pas mai departe, Platon reține faptul că supra- 
feţele poliedrelor sînt fie triunghiulare, fie susceptibile 

a fi reduse la triunghiuri echilaterale ori isoscele; ajunge 
astfel să aprecieze triunghiul drept un gen de figură „ato- 
mară” a Universului. lată aspectul cel mai semnificativ 
al priorităţii geometricului în matematismul său. 

Această ştiinţă și-a depășit deci considerabil vechea 
semnificaţie, ca geo-metrie; Platon e revoltat împotriva 
acestui termen care prin etimologia lui e legat de pămint, 
deși știința pe care o desemnează acum e cosmică. Obiectul 
ei. cuprinde acum „sfera universului”, componentele triun- 
ghiulare ale edificiului său, grosimea sferelor concentrice 
subordonate și, ca obiect principal al astronomiei, cunoaş- 
terea „acelor mișcări regulate şi uniforme ce trebuie pre- 
supuse pentru a explica deplasările planetelor” (după spusele 
lui Sosigene, ap. Michel şi Mugler). 

Așadar Platon poate considera acum Universul ca pe un 
obiect geometric, uniform decompozabil și integral calcula- 
bil. Aceasta nu poate să nu lase în umbră, cel puţin pentru 
istoriograful ştiinţelor, fantasmele mito-magice pe care, cu 
destulă dărnicie, le presară filosoful Academiei în același 
Univers. 

Abel Rey arată că, poate cu excepţia unor pitagorici 
despre care Însă nu știm nimic, Platon a fost „singurul 
savant al antichității care a văzut în ordinea matematică, 
rațiunea ordinii, a «logității» fizice”. 

De la sfera fizicală trecem la aceea a Ideilor. Aceasta 
din urmă, în raport cu un Univers devenit pe deplin real, 
este chemată să exprime esenţa relaţiilor, atit calitative 
cît şi cantitative, proprii lucrurilor ce-l populează. Ideile 
sînt calităţi, dar sfera lor, extensiunea lor este o chestiune 
de cantitate. Extensiunea lor, vizînd lucruri reale este invers 
proporţională cu conținutul comprehensiv. Platon este 
acum intens preocupat de „corecta diviziune a genurilor 
în specii, de cuprinderea adecvată a indivizilor în specii 
și genuri”. Aceasta presupune însă statornicirea cît mai 
liberă de erori a relaţiei „extensiune-comprehensiune, a 
proporționalităţii menţionate mai sus. Aspect de seamă 
prin care calculul matematic ghidează pașii noștri în lumea 
Ideilor; în Epinomis (977°), se spune, credem că tocmai 
în acest sens, că cel ce nu posedă știința numerelor „nu va 

putea să-şi asigure asimilarea rațională a ceea ce a dobîndit 
pe cale perceptivă”. 
Dar tema calitate-cantitate, cerința statornicirii quantu- 


mului calităţii — ştiind că Ideile dau socoteală de calită- 
tile lucrurilor — conduc pe Platon către conturarea nive- 


lului de esențe cantitative, Numere şi Figuri Ideale, destinate 
să contureze cvasiautonomia cu care matematicul operează 
în lumea Ideală și guvernează funcțiile pur calitative ale 
acestora. De aceea — cum rezultă vag din dialoguri, dar 
destul de explicit din relatările aristotelice asupra expune- 
rilor orale din Academie — Principiile matematice (Numere 
și Figuri Ideale) constituie un nivel aparte în structura 
tîrzie, a treia, a teoriei Ideilor, suprapus nivelului acestora”. 
Numerele şi Figurile Ideale au misiunea de a statornici 
pe planul esențelor gradul de multiplicitate al lucrurilor 
reale, guvernate de calităţile Ideale și, respectiv, geometria 
lor intrinsecă. Sînt deci principii aritmo-geometrice ale 
calităţilor. 

Remarcabil — și totodată argument al tezei unui nivel 
matematic altul decît cel al Ideilor, în noua structură — e 
faptul că faţă de seria numeroasă, poate infinită, a calități- 
lor-Idei, numărul principiilor matematice este strict deter- 
minat (zece Numere și patru Figuri Ideale). Platon vede 
așadar principiile matematice ca entităţi mai simple, sus- 
ceptibile, ca abstracții mai înalte decît Ideile, să subîntindă, 
ele cîteva, marea diversitate a celorlalte ; în stare să exprime 
funcţiile cantitative ale oricăror Idei, independent de 
particularitatea acestora din urmă. 

După ce am parcurs funcţiile matematismului platonician 
la nivelul sensibilului și la acela al inteligibilului, se vede 
uşor şi funcţia lui de Intermediar între cele două sfere. 
Aceasta urmează a fi considerată în dublu sens, ontologic- 
gnoseologic. 

După cum consemnam mai sus, „lucrurile sînt numere” 
în sensul că prin numere se exprimă relațiile obiectuale 
dintre particularităţile lor calitative. Dar aceasta revine 


* Nu toţi interpreţii moderni acceptă această distincţie structurală 
între Idei și Principiile matematice. 

la a spune că prin numere noi exprimăm într-un fel esenţa: 
e ceea ce facem atunci cînd spunem despre individul S că 
include un număr de X calităţi, iar din fiecare calitate, 
puţin sau mult, să zicem (evident, forţînd puţin situațiile) 
un quantum Y. Indivizii asemănători, aparținind deci 
aceleiași specii, sînt în număr de N. În toate cazurile nu- 
merele sînt evident legate de sensibil, exprimă multiplici- 
tatea proprie fiecărui individ, ca şi multiplicitatea membri- 
lor speciei date. Prin toate acestea seria infinită a numere- 
lor matematice este de ordinul celor sensibile. Cu argumente 
similare se poate arăta că același caracter îl are și seria 
figurilor geometrice. Să considerăm acum un număr oare- 
care, spre exemplu cel de 12. El este ceva imaterial, exclu- 
siv inteligibil, este unic şi imuabil. Toate aceste atribute 
sînt însă atribute ale Ideilor, prin ele numărul nostru sau 
oricare altul se arată a fi şi de ordinul entităţilor Ideale. 
Sau, o figură geometrică, să spunem cea de pătrat. Ea 
este principiu al cvadraturii, varietate a Principiului Supra- 
feţii care, cum știm, este Figură Ideală, aflătoare în acea 
sferă a inteligibilelor care este suprapusă Ideilor. 

Numerele matematice şi figurile geometrice au ceva din 
sensibil fără a avea perceptibilitate, sînt un inteligibil 
îngemănat cu sensibilul. Tocmai prin înrudirea lor atît 
cu sensibilul cît şi cu inteligibilul ocupă ele locul de Inter- 
mediar între cele două sfere. Aceasta sub raport ontolo- 
gic. 

Raportul pnoscologic e gi mai sugestiv. Rolul de Inter- 
mediar se relicfează cînd spunem: prin intermediul numc- 
relor curente şi al figurilor geometrice familiare, noi putem 
cunoaşte măsura şi chipul în care Principiile aritmo-geome- 
trice reglează amestecul de calităţi (Idei) din ficcare lucru 
concret. A cunoaşte această reglementare înseamnă a abor- 
da științific domeniul lucrurilor. Vedem deci rolul mate- 
maticii de a media abordarea științifică (raţională) a lucru- 
rilor (sensibile). 

Toate acestea sună atît de adevărat pentru că modul 
nostru de exprimare nu a fost obligat să atingă tezele pla- 
toniciene de „separație? sau de „,primordialitate” a Ideii, 
adică idealismul sistemului. 

Altfel stau lucrurile cînd idealismul nu mai poate fi oco- 
lit, cînd, în speță, e vorba de matematismul Intermedia- 
rului— Suflet, fie ca „suflet individual”, fie ca „Suflet al 
lumii”. Aici fraza matematizantă sună a gol. Urmînd gîn- 
dul lui Platon, trebuia să afirmăm că dacă vrem să cunoaş- 
tem cu „sufletul” nostru sensibilul, atunci trebuie ca rapor- 
turile matematice și amestecul de calități diriguit de aces- 
tea să fie prezente în Sufletul lumii ce guvernează sufle- 
tele noastre; mai trebuie să spunem că în acest fel Sufletul 
lumii este amestec de Idei ca și lucrurile (în timp ce Ideea 
e simplă), că însă nu are materialitate întocmai ca și Ideile 
şi că astfel ocupă un loc „,intermediar” între cele două 
sfere. Putem face asemenea afirmaţii, dar cît de puţin re- 
zistă ele argumentelor științifice avea să se vadă curînd, 
cînd, împreună cu alte corolare ale „,separației”, aveau 
să devină ţinta săgeţilor critice lansate de către Aristotel, 
care le ascultase în tăcere atita timp cît se aflase ca student 
în incinta Academiei. : 

4. Teza identităţii dintre Adevăr, Non-contradictoriu, 
Bine, Frumos, Just este cultivată de întreaga cugetare 
antică. Dar, în raport cu un sistem filosofic sau altul, ea 
dobîndește profiluri și motivații variate şi intră în corelaţii 
structurale variate. 

În platonism, unde teza identității valorilor supreme 
pare să dea vigoare întregii construcţii teoretice şi să func- 
ţioneze ca podoabă ce o încununează, ea primeşte şi o in- 
fuzie, mai mult, o legitimare matematică; ba chiar, ea 
pătrunde matematicul! 

Să urmărim aceste gînduri. Universul e Frumos datorită 
proporţiilor sale aritmetice, simetrici figurilor geometrice 
care-i structurează substanţa și, mai presus de toate, fru- 
museţii matematice a empireului Ideal de unde-și soarbe 
esența știm însă că după Platon, proporţionalitatea ma- 
tematică a Universului nu numai că e non-contradictorie, 
dar, la un înalt plan, geometric, reduce contradicţiile ivite 
în planuri inferioare. Proporția geometrică, fiind suprema 
relaţie ce apropie corpurile unele de altele, funcționează 

ca simpatie, ca un gen de atracție erotică atotunificatoare 
— ne amintim de philia lui Empedocle — şi dobîndește 
așadar o coloratură etică: datorită simetriilor geometrice, 
spune Platon în Timaios, lumea e pătrunsă de forţa iubirii, 
care o face să fie una singură, aidoma unei fiinţe vii. Dar 
Dreptatea? Este rezultatul asocierii dintre cumpătare, 
curaj şi înţelepciune, dar nu ca agregare, ci ca expresie a 
armonizării lor matematice, în genul în care armonia, ur- 
mâînd reguli aritmetice, e dată de instrumentul muzical 
(Statul, IV, 443PE). Matematicul prezidează deci și insti- 
tuirea Dreptăţii. Atingerea Binelui, cea mai înaltă aspirație 
a oricărui filosof, e obţinută de el dacă, urmînd calea cunoaș- 
terii adevărate, face apel la facultăţile sale raţionale şi 
totodată la Frumos şi Drept, înfrățite, toate, de suflul or- 
dinei matematice. 


Prinde astfel şi mai multă consistenţă teza valorii etico- 
estetice a matematicului. Sensibilitatea noastră artistică, 
imaperativele etice care se afirmă prin noi au un rol deloc 
neglijabil în capacitatea de a da socoteală despre Real, 
pentru că se Îînfrățesc cu acesta prin Matematic. Acesta 
este Binele, este Frumosul, iar acestea sînt esențiale atît 
pentru subiect cît şi pentru obiect. „Numărul [platonici- 
an) — spune Albert Rivaud — pune stăpînire pe lucruri 
şi introduce astfel pretutindeni ordinea, măsura și frumu- 
setea”. 


Cugetătorul modern separă între ele valorile de Bine, 
Frumos, de o parte și Adevăr matematic, de altă parte. 
Cugetarea platoniciană tinde dimpotrivă să le apropie. 
Actul nu are semnificația punerii în flancul rațiunii mate- 
matice a ceva net distinct de ea și, în mod corespunzător, 
irațional, căci în străfunduri valorile etico-estetice sînt 
pîndite în spirit matematic și vice-versa. Cînd le anali- 
zează separat o face din motive didactice, aşa cum și noi 
putem vorbi separat de culoare şi de tonalitate, fără să 
presupunem însă că ar exista în fapt una fără alta sau una. 
altfel decît prin cealaltă. 

l. Ca gi ontologia sa, gnoseologia lui Platon relevă o 
componenţă în carc recunoaștem prezenţe mitice, alături 
de cele comandate de raționalismul său (idealist). Rezul- 
tatul ce însă omogen. Compoziţia gnoseologică e vulnera- 
bilă nu în ca însăși ci în premisele de la care pleacă. 

Una din acestea este teoria Sufletului. Inspirată din 
vechi reverii mitologice, ea prezumă ființarea sufletului 
ca fără naștere şi moarte. Separînd după model orfic 
psihicul de trup, Platon proclamă sufletul drept entitate 
de sine-stătătoare. Prin esenţa lui este de ordinul Ideilor. 
Peregrinînd în sfera acestora și contemplîndu-le, sufletele 
primesc un gen de iradiere. Aceasta emană din Idei, pă- 
trunde sufletele şi le face astfel să absoarbă substanțele 
spirituale de care Ideile înseși sînt încărcate; așa cum 
obiectul pus în apropierea vetrei absoarbe căldura ce emană 
din vălvătaie. Ceea ce primesc sufletele de la fiecare Idee 
este semnificația de esenţă, de universal, proprie Ideii 
în cauză. Ele reapar odată cu nașterea în trupuri omeneşti. 
Această întrupare e o degradare, o întemnițare a Idealului 
în materialitatea înjositoare a trupului. Este împlinirea 
unui destin tragic, provocat de încălcări ale Binelui de care 
sufletul s-a făcut vinovat în trecuta sa existenţă. 

Toată această feerie e inventată de Platon în primul rînd 
spre a da un fundament convingerii sale asupra existenţei 
în om a ideilor înnăscute, fundament cerut de teoria Ideilor 
şi mulat după ea. 

ncepe acum pentru suflet o viață trupească. În cursul 
acesteia, sufletul poate să se purifice, măcar în parte, de 
întinare așa încît, după una sau mai multe încarnări, să 
atingă într-un final liberarea definitivă de trupesc; ori, 
de nu, judecata de după moarte îl va condamna la ispășiri, 
reîncarnările vor urma unele după altele şi, dacă gravitatea 
relelor comise o cere, în trupuri din ce în ce mai chinuitoare. 
Sensul adoptării de către Platon a teoriei pitagorice a metem- 
psihozei, la rîndul ei de origine orientală, este indubitabil 
acela de a sprijini o intenţie moralizatoare. Frica de pedeap- 

să post-mortem, de mizeria reîncarnării, ar împinge pe om 
să evite Răul și să practice Binele. Scopul etic nu scuză 
primitivismul mijloacelor teoretice puse de Platon în sluj- 
ba lui — cum s-a văzut, neoriginale — primitivism care 
ia făcut pe unii comentatori să se întrebe dacă textele pla- 
toniciene în tema transmigraţiei sufletelor trebuie să fie 
luate „în serios” la sens propriu şi nu ar fi cumva simplă 
poezie simbolistă. 

2. Trecut fiind acest „,hop” mitic, putem aborda tema 
gnoseologică, în care filosoful nostru reapare ca filosof. 

Platon distinge între cunoașterea autentică, științifică 
(episteme) și simpla părere (d6xa). 

Cunoașterea autentică merită acest atribut ca una care 
are drept obiect realitatea autentică adică, în prima struc- 
tură a teoriei platoniciene, Ideile. Caracterul pur inteligi- 
bil al acestora impune drept singur instrument al cunoaş- 
terii rațiunea și excluderea rolului simţurilor. Cunoașterea 
rațională, dacă pornește dintr-un suflet mai mult ori mai 
puţin „pur”, dacă e bine învățată şi dacă se conduce după 
o metodă adecvată, „dialectică” (într-un sens specific pla- 
tonician), nu se poate înșela. 

Există însă şi opinia, rezultat al activităţii simțurilor. 
Obiectul ci e fenomenalitatea, însușirile sensibile ale lucruri- 
lor, însuşiri cel mai adesea iluzorii. Părerea astfel obținută 
c în genere dubioasă (aici, termenul românesc de părere, 
în dublul sens de „opinie? și de „nălucire” redă admirabil 
intenţia platoniciană) atîta timp cît nu a fost supusă veri- 
ficării prin rațiune, care ca singură decide. Dacă, spre 
pildă, ne referim la frumuseţea lucrului şi la Frumosul ca 
atare care doar cl conferă lucrului frumusețea, atunci tre- 
buie să spunem că însușirea lucrului este „obiect al văzului, 
nu al rațiunii, iar entitatea unică (în speță Ideea de Frumos) 
este obiect al raţiunii, iar nu al văzului” (Statul, VI, 5075). 
Se poate însă întîmpla ca, fortuit, o opinie să corespundă 
adevărului rațional. Avem în acest caz „dreapta opinie” 
(orth& dâxa, de unde termenul de ortodoxie). 

În a doua structură a teoriei Ideilor, Platon acordă mai 
multă veridicitate informaţiei senzoriale. Dar prins în strim- 
torile noii structuri, aruncă în Timaios o frază care, în afară 

de cunouşterea rațională gi cea senzorială, între care există 
o falie deopotrivă de pronunţată ca între sfera Ideilor şi 
aceea n fenomenelor, pomenește într-un chip nu se poate 
mai puţin convingător, un gen de cunoaștere „,bastardă” 
der pre cure „doar prin vis ne-am putea da seama despre ce 
e vorba”. Chiar așa și este! 

So pune chestiunea raportului cognitiv dintre subiectul 
cunoncător şi obiectul cunoașterii. Conform  ontologiei 
sistemului, acest obiect trebuie să cuprindă sfera Ideilor 
pi sfera sensibilului, separate între ele. Platon recunoaşte, 
în principiu cel puţin, deplina capacitate cognitivă a omu- 
lui. Dar — ne referim, aici și mai jos, la prima structură 
a teoriei Ideilor — semnificația recunoașterii trebuie pusă 
în relație cu modul în care sînt apreciate instrumentele 
cunoașterii şi modul în care e văzut obiectul cognoscibil. 

Lucrul individual are doar atîta existenţă întrucît parti- 
cipă la Idei. Cunoașterea lui este deci cunoaștere a ceea ce, 
dincolo de simpla lui aparenţă (fenomenală), distribuie în 
lucrul dat Ideea, el însuși nefiind mai mult decît „umbra” 
acesteia din urmă. Nu este însă mai puţin adevărat că el 
este un individual, că a-l recunoaște ca individual înseamnă 
a lua contact tocmai cu fenomenalitatea. Aceasta singură 
e cea care, deși simplă aparenţă, distinge un individual de 
alt individual al aceleiaşi specii, în timp ce conduși numai 
de Idee am recunoaște doar universalul, nu însă individua- 
lul căutat, care e diferențiat. Or, instrumentul prin care 
atingem fenomenalitatea este cel senzorial. Iată dar rolul 
simţurilor drept semnal al prezenţei lucrului, cît şi al acelor 
atribute (sensibile) prin care el își manifestă nu numai pre- 
zența dar şi particularitatea, mai bine zis singularitatea lui. 
Senzaţiile astfel dobîndite sînt pentru „,sufletul”” nostru 
cognitiv semnul unei prezenţe obiectuale, semn al unui 
„„ceva” asupra căruia Ideea, aruncîndu-și umbra, îl face să 
„„fie” ceea ce este: aparenţă sensibilă și reflex de esenţialitate. 

Dar, în străfundurile „,sufletului” nostru, dincolo de ni- 
velul conștientului, să zicem în zona „socratică” a acestuia, 
se află și acolo, într-un anumit fel, Ideile; ele sînt în ipos- 
tază de reproducere subiectivă a acestora, constituită în 
timpul peregrinării prenatale a sufletului în empireul 

Ideilor. Sînt în conştiinţa noastră cu contururi de Univer- 
sal. Avem a face, în fond, acum, cu conceptele logice, despre 
care Platon nu vorbeşte nicăieri în mod expresiv, dar a 
căror contestare în sistemul său de gîndire, încercată de 
unii interpreţi, nu ne pare întemeiată. 

Acestea fiind spuse, procesul cunoaşterii, în viziunea lui 
platoniciană, e uşor de înţeles. Semnul perceptiv al obiec- 
tului, pătruns în conștiință, dă entității universal-ldea- 
le depozitate în culisele acesteia un fel de „„bobîrnac” în 
urma căruia — ca şi în sistemul socratic, dar datorită nu 
„„maieuticii”” prin dialog ori introspecţie, ci unui impuls 
exterior senzorial — „chipul universal” se ridică la nivelul 
conştientului și „își recunoaşte” individualul, adică lucrul 
al cărui semnal îl primiee. 

Cunoaşterea este așadar întîlnirea dintre „reminiscența” 
Ideal-conceptuală din conştiinţa subiectului şi obiectul ce-i 
corespunde. Este de fapt o recunoaştere, pe baza a ceva 
știut dar care nu avusese încă prilejul să se afirme ca ştiut. 
Înţelegem astfel de ce Platon spune că „a cunoaște este 
a-ţi aduce aminte”, iar despre cunoștință că este o reamin- 
tiro (anâmnesis). Cu cuvintele lui Platon cele expuse mai 
sus sună astfel: cunoaşterea este „,o aducere aminte a acelor 
realităţi superioare [Ideile] pe care sufletul nostru le-a 
contemplat cîndva, pe cînd pășca ... și-și îndrepta capul 
spre ceca ce arc reală existenţă” (Phaidros, 249°) 

Artificialitatea cu care procesul e construit nu trebuie să 
ne împiedice de la constatarea că satisface în felul lui cerințe 
fundamentale ale oricărei cognoscibilităţi : unitatea subiect- 
obiect, capacitatea cognitivă a subiectului, susceptibilitatea 
obiectului de a fi cunoscut. Unitatea — concepută idealist — 
este dată de identitatea dintre natura Ideală a conceptului 
și natura obiectului ca reproducere a Idealului; „reminis- 
cența” asigură subiectului posibilitatea de a cunoaște re- 
producerea individuală a Ideii, iar „participarea”, prin 
prezenţa reflexului aceleiaşi Idei în obiect, cognoscibili- 
tatea acestuia din urmă. 

În Statul, VI, 508, se spune despre o anumită Idee că ea 
„conferă obiectelor cunoașterii adevărul [realităţii] iar 
subiectului cunoscător capacitatea de a cunoaște”, 

3. În cadrul teoretic modificat, instituit prin cea de a 
doua structură a toorici Ideilor, Platon acordă un interes 
mult uporitygi o semnificaţie întrucîtva schimbată unei teze 
care oste altminteri enunțată şi în texte ce aparţin fazei 
primoi structuri. 

liste teza dublei căi, „în jos” și „în sus”, a procesului 
unoscologicice leagă concepte de mai largă generalitate de 
altele cu sfera mai restrînsă ca şi universalul de individual. 
În dialogul Sofistul ne dă, spre a pregăti definiția sofistu- 
lui, un amplu exemplu destinat să ilustreze tehnica mersu- 
lui „în jos”. Exemplul e destinat să conducă la determina- 
rea „pescuitului cu undiţa”. lată schematic, desfășurarea 
procedeului, prea lungă spre a fi redată aici în întregime 
(Sofistul, 3194—3214) 


| Îndeletniciri | 
OOE A NE aa 
|de producere | | de achiziție | 


K X 


| pentru schimb | | pentru apropriere | 
m le 

deschisă | | disimulată 

(luptă) (vînătoare) 


Pa DS 
a celor animate 


A | 


a celor neanimate 
(de pildă a buretelui) 


| pămîntul | | acvatice | 
FE e 
buršt nezburătoare 
zburătoare (pescuit) 


În continuare, de la conceptul de pescuit, Platon ajunge 
prin disjuncții pe care nu le mai reproducem, pînă la con- 
ceptul de pescuit cu undița. 

Avem aşadar o operaţie ce constă în succesive dihotomii 
(dihotomia = secționare —  diairesis — în două specii, 
a unui gen) prin care „coborăm” de la o Idee de largă gene- 
ralitate la una restrânsă, ori chiar pînă la individual. Este 
o cale paralelă cu alta, inversă, a reunirii — synagog6 — 
în virtutea căreia plecăm de la o specie restrînsă sau uneori 
chiar de la individual spre a determina succesiv, mergînd 
„în sus”, sfera generică înglobantă. Putem astfel să ajungem 
pînă la Ideea cea mai generală, ce nu mai cunoaște nici 
un înglobant. 

„Există — citim în Phaidros, 265P-2668 — două pro- 
cedee: ... unul constă în faptul de a trece de la ceea ce 
este răspîndit într-o mulțime de lucruri la o esenţă unică, 
spre a evidenția astfel printr-o definiție obiectul vizat... ; 
[celălalt ] constă în secţionarea esenței unice în două, după 
specii, în conformitate cu articulațiile naturale şi cu grija 
de a nu deteriora nici o parte... Iubesc mult aceste divi- 
ziuni și reuniuni”, 

Interesul pentru această dublă cale este sensul cel mai 
relevant a ceea ce Platon numește „metodă dialectică” 
(Statul, VII, 533C: dialectikd mâthodos). Ea capătă o bază 
teoretică legitimă în cadrul celei de a doua structuri, cînd 
principiul comunicării genurilor-ldei, al interdependenţei 
şi intersubordonării lor, toate cu caracter dialectic (de astă 
dată în sensul modern al termenului), dobîndeşte o funcţie 
structurală organică. Același interes este acum considerabil 
sporit de rcalificarea lumii sensibile. El devine preocupa- 
rea, de interes filosofic major, a cunoaşterii raporturilor 
corecte dintre individual (foarte adesea, acum, ca indivi- 
dual sensibil), particular și universal; aceasta şi în scopul 
definiției prin gen proxim și diferenţă specifică. Platon e 
în asemenea măsură conştient de însemnătatea teoretică 
a problemei, încît una din definițiile pe care le dă filosofu- 
lui este legată tocmai de capacitatea de a se orienta corect 
în cîmpul menţionatelor raporturi, pe plan ontologic, gno- 
seologic și logic. 

Mai mult, după cum observă un comentator modern, 
în timp ce în dialogurile de tinerețe preocuparea filosofului 
se aplecase cu precădere asupra drumului „în sus”, care 

tinteşte deci spre culmile Ideale, în dialogurile de bătri- 
neţe prezintă pentru cl mai multă atractie drumul „în jos”, 
ca în exemplul pomenit, drept unul ce duce la corecta in- 
tegrare logică a individualului. Pentru noi acest fapt este 
un corolar al realificării sensibilului. 


4. Atunci cînd, în mod mult mai relevant în cadrul celei 
de a treia structuri, Platon amplifică aplicarea matemati- 
cului, se reliefează mai puternic sub privirile comentatorilor 
moderni — ne referim la unii istorici contemporani ai ma- 
tematicii platoniciene — noi semnificații ale celor două 
căi gnoseologice. Iată ce spune Egmont Colerus referitor 
la metoda descendentă (fie ea dihotomică, precum în exem- 
plul dat mai sus, fie ca ca diviziune în genere, cînd Platon 
renunță să mai insiste ca raportul gen-specie să fie neapă- 
rat dihotomic şi acceptă, ca în dialogul Omul politic, o regulă 
divizionară mai suplă): „Se cuvine să-i recunoaştem [lui 
Platon, n.n. ] cinstea de a fi inventat metoda analitică .,. 
Metoda aceasta constă, după cum se ştie, în a presupune că 
problema a fost rezolvată și, cercetînd figura astfel obți- 
nută, în a-i studia minuţios toate particularităţile așa încît 
să putem deduce, printr-un gen de mers înapoi, calea ce 
trebuie urmată spre a obţine soluția.” 


Celălalt procedeu, al drumului „în sus”, ne-ar transpune 
în domeniul metodei matematice — și nu numai matemati- 
ce — a ipotezei. În adevăr, în virtutea căii ascendente, un 
oarecare fapt individual este condus spre universal, exami- 
nîndu-se succesiv diferitele lui posibilități de integrare 
într-o specie, apoi în concepte din ce în ce mai generale, 
eliminîndu-se pe parcurs soluțiile de integrare ce se dove- 
desc incorecte. 


Înţelegem astfel de ce Platon contopeşte, spre a reda 
imaginea veritabilului filosof, două criterii: acela al înde- 
mâînării dialectice în mînuirea celor două căi și acela al 
iscusinței matematice. Fie ca procedură logică (raportul 
universal-individual), fie ca metodă matematică (anali- 
ză-sinteză), practicarea dublei căi reprezintă pentru spi- 
ritul metodic solicitat de cugetarea filosofică adecvată, 
deopotrivă un factor de ascuțire și un test. 

5. Meditaţia platoniciană asupra raportului dintre indi- 
vidualul sensibil și Idee, considerată în ipostaza de concept, 
ne oferă cheia de ordin gnoseologic — care deocamdată 
face abstracţie de motivația de ordin ideologic — a înțele- 
gerii genezei idealismului său teoretic, în ansamblul său 
onto-gnoseologic. 


Cel ce consideră să zicem, conceptul de Cerc și un cerc 
„sensibil”, schițat cu var pe o piatră, ori cu degetul sau chiar 
cu compasul pe nisip, nu va putea să conteste faptul că 
nu există nici un sensibil care să corespundă riguros concep- 
tului, Ideii de cerc. Materialistul va trece peste această 
necorespondenţă, idealistul nu, din motive între care, 
tenace, deşi antedeliberativ, acţionează ideologicul. Vor 
trebui să treacă multe, multe secole pentru ca materialis- 
mul să dobîndească în favoarea poziţiei sale argumente sus- 
ceptibile să îngăduie soluţionarea științifică, iar nu doar 
declarativă, a problemei necorespondenţei. Dintre argu- 
mente, două mai de seamă: a. practica social-istorică, nu 
individuală, ci colectivă, nu a unei singure generații, ci 
a multora, este în stare să conducă la formarea de concep- 
te; acestea pot să nu reproducă nici un individual luat 
aparte, dar să fie, prin sinteza progresivă a datelor experien- 
telor acumulate, adecvate esenței reale intrinsece individua- 
lelor în cauză; b. Conceptul nu e un decale al individualului, 
e de natură calitativ deosebită de a acestuia; în aceste pri- 
vinţe avea dreptate Platon, iar nu materialismul vulgar; 
dar în procesul cunoașterii subiectul cste nu doar activ 
— acest lucru e întrevăzut și de Platon atunci cînd spune 
„a cunoaște înseamnă a acţiona, deci în mod necesar a fi 
cunoscut înseamnă a suporta (acţiunea cognitivă)” (Sofistul, 
2480) — ci făuritor, aşa încît sub imperiul experienţei 
date să moduleze progresiv menţionata adecvare, forma 
logică, fireşte pur inteligibilă, purtătoare a adecvării. 

În lipsa acestor argumente — pe timpul lui Platon ele 
nu existau — aflat şi sub impulsul unor preferințe ideolo- 
gice, filosoful Academiei va vedea în necorespondența de 
care am vorbit un argument al caracterului autonom, dat 
în conştiinţă deci înnăscut, al conceptelor. Însușirile 
de omogenitate, univocitate, invariabilitate și imperi- 

sabilitate (de aici se va deduce şi caracterul nenăscut) 
al conceptelor îl vor conduce spre concluzia preexis- 
tenței lor în raport cu subiectul uman, eterogen, 
variabil, născut și pieritor. De aici, sfera ontologică a 
„Ideilor în sine”, prototipuri absolute, imuabile, eterne 
și din eternitate, sferă căreia o altă optiune predominant 
ideologică, cea religioasă, îi va conferi o cosubstanţialitate 
divină. 

Nimeni n-ar putea da drept certitudine că aşa iar nu alt- 
fel, s-a constituit teoria Ideilor. E posibil ca înlănțuirea 
de momente menționată să se fi aflat în chip atit de vag în 
conștiința filosofului încît să-și fi pus amprenta asupra 
concluziilor sale aproape fără ştirea lui. Momentele consem- 
nate mai înainte pot fi luate şi drept tot atîtea argumente 
pentru ca, pornindu-se de la o simplă supoziţie privind 
Ideile, aceasta să devină certitudine: s-ar impune ca atare 
atunci cînd gînditorului i se pare cu neputinţă ca gîndul 
despre Idee să se nască din nimic în creier, în fizicul uman 
efemer, şi tot atît de puţin admisibil ca să provină din ex- 
perienţă. Platon declară în Parmenide, la 1358, că fără 
suveranitatea unui principiu absolut, unitar și imuabil, 
nu vede cum ar mai ființa Universul şi nici după ce anume 
„ar mai putea gîndirea să se orienteze”. Este o opţiune 
structurală antedeliberativă, avînd la Platon şi o colora- 
tură ideologică particulară. Pe linia ei, caracterul fluctuant 
al celor materiale, incertitudinile experienţei senzoriale, 
ambele cu caracter postdeliberativ, îmbinate cu preferinţă 
(antedeliberativă) pentru teza divinului perfect, cosub- 
stanţial Ideii, impun concluzia precarităţii fenomenului, 
a existenței lui cvasiiluzorii. Cum s-a arătat, cultul de tip 
parmenidian al non-contradicţiei a nutrit mult timp în 
cugetarea lui Platon convingerea asupra realităţii Ideii 
drept unică realitate veritabilă. Vom vedea că asupra între- 
gului acestui proces meditativ, un anumit ideal social- 
politic și-a pus şi el amprenta, în felul lui, în mod inconștient 
şi labirintic. 

Semnificativ este faptul că multe din complicațiile teore- 
tice generate de situaţia pe care am relevat-o au condus, 
în cugetarea platoniciană, spre consecințe care uşurează 

în mod decisiv misiunea filosofului contemporan ce-și 
propune să întreprindă critica materialistă şi dialectică 
a teoriei Ideilor. Spunînd aceasta ne gîndim la faptul că 
Platon n-a încheiat niciodată disputa cu sine referitoare 
la teoria Ideilor, că de-a lungul autodisputei aceasta nu 
apare mai viguroasă, ci tot mai şubredă, că în fine, sesi- 
zîndu-i atîtea din”șubrezeniile ei, Aristotel a supus-o unei 
critici pe cît de minuţioase pe atît de severe, critică pe care 
orice materialist o poate accepta. 

6. Independent de tot ceea ce prezintă vulnerabil gnoseo- 
logia platoniciană, ea se impune drept prima teorie gnoseo- 
logică amplă, argumentată, specializată din istoria filoso- 
fiei europene. În paginile anterioare, examinînd teoria 
Ideilor, am arătat că independent de idealismul „separaţiei” 
ea păstrează însemnătatea de teorie a universalului, ca 
universal obiectual, urmează acum să consemnăm, cu aceeași 
rezervă ca şi atunci, că pe plan gnoseologic ea este prima 
teorie a conceptului. 

Pentru noi, nu și pentru Platon, această valoare gnoseolo- 
gică derivă din cealaltă, ontologică. Inspirată de Socrate, 
ea constituie un considerabil avans în raport cu Socrate, 
nu numai prin caracterul ei desfășurat şi minuţios (și, în 
plus, consemnat în scris), dar mai ales prin faptul că ne 
relevă un concept a cărui bază nu se restrînge, ca la Socrate, 
la domeniul subicctivităţii. Fără ea n-am fi avut nici logica 
platoniciană, nici pe cea aristotelică de mai tirziu. 

Gnoseologia platoniciană este opera unui ralionalist. 
Negativismul acestuia faţă de experiența sensibilă nu tre- 
buie să umbrească faptul că, în măsura în care respinge 
teoria unei cunoașteri care s-ar întemeia pe imposibilele 
„amprente” ale sensibilului în inteligibil, el poate fi îmbră- 
tişat de critica de astăzi a empirismului vulgar. 

Textele platoniciene oferă argumente tezei universalis- 
mului raţiunii umane, ce pot fi opuse cu succes, azi, pluralis- 
mului de tip neopozitivist. 

Chiar şi teoria anamnezei, cu tot incontestabilul ei arhaism, 
spune ceva ce găseşte într-un punct al ei o confirmare în 
cadrul epistemologiei genetice. Nu e vorba acum de origi- 
nea primă a conceptelor, chestiune în care, fireşte, cele două 

teorii nu pot avea un limbaj comun. E vorba însă de faptul 
că odată ce conceptul s-a format în conștiință, fie și la un 
nivel Încă incipient, orice cunoștință nouă este o „recunoaş- 
tero”: fără să ne dăm seama, percepția se formează în 
urma inferenţei unor date senzoriale într-o prealabilă formă 
conceptuală. Dacă așadar epistemologului teoria de ansam- 
blu a „reamintirii” nu-i spune nimic, apoi, referitor la unul 
sau altul dintre actele cognitive ale omului mai mult ori 
mai puţin format, el poate accepta fără a se dezice pe sine 
să pună în locul recunoașterii prin concept, recunoașterea 
platoniciană prin idee (în ipostaza de concept). 


IX. SOCIALUL 


1. Reforma statului existent în timpul lui Platon consti- 
tuie obiectivul practic imediat al sistemului său teoretic. 

Legătura dintre teoria generală a Ideilor și teoria statului 
este în mod expres pusă în atenţia cititorului de Platon 
însuşi în multe locuri ca de pildă la începutul Cărţii a V-a 
din Statul. Apare, puternic reliefat, interesul său pentru 
o reformă politică. 

Substratul gîndirii lui Platon este, după cum reiese din 
dialogul Statul: cel ce dorește să introducă o reformă poli- 
tică a statului trebuie în prealabil să aibă clară în mintea 
lui imaginea conceptuală a Statului Ideal, pentru ca, 
plecînd de la aceasta, să aibă garanția faptului că fiecare 
măsură practică e determinată de Principiu și tinde către 
instituirea lui. 

Iată unele din premisele teoretice ale concepţiei platoni- 
ciene asupra Statului Ideal: 

a. Punctul de plecare al organizării politice Ideale tre- 
buie să fie rațiunea întemeiată pe dreptate. Statul Ideal ar 
putea fi organizat chiar și de către un singur om, cu condiţia 
ca acesta să mediteze conform rațiunii asupra variatelor 
principii organizatorice care ar urma să fie înfăptuite şi 
cu condiția ca scopul pe care-l urmăreşte să fie acela de 
a institui dreptatea pentru toţi oamenii. Așadar ne aflăm 
în plin subiectivism sociologic, în conformitate cu care struc- 

tura şi mersul societăţii ar putea fi decise de intențiile 
„raţionale şi drepte” ale unor reformatori, ba chiar ale 
unuia singur. 

Semnificativ în acest sens este acel moment din Legi 
(III, 102E), unde „„Străinul din Atena” care, aici, îl repre- 
zintă pe Platon — luînd locul rezervat în celelalte dialoguri 
lui Socrate — se învoiește cu interlocutorii săi, Clinias cre- 
tanul și Magillos spartanul ca, prin dialog, „să întemeieze 
Statul, pe plan teoretic”, adică în mintea lor. 

b. Societatea e închipuită de Platon a fi analogă cu un 
organism, în speță cu organismul uman. Platon crede că 
trăsăturile psihologice ale individului se regăsesc în anumite 
grupuri sociale, că în faţa vieţii grupurile sociale reacțio- 
nează în mod asemănător cu individul, că cel ce cunoaşte 
psihologia individuală posedă implicit cunoștințele nece- 
sare organizării politice a societăţii, 

c. Oamenii ar fi inegali, de la natură, prin voinţa divini- 
tăţii. Unii, superiori, „de natura aurului”, ar poseda însu- 
şiri psihice superioare; alţii, „de natură grosolană”, ar fi 
dominați de pasiuni vulgare. Ar aparţine ordinei Ideale 
supreme ca primii să conducă pe ultimii, fără ca aceştia să 
participe în vreun fel la viaţa politică. Platon crede într-o 
anumită esență aristocratică a unor aleși, care implicit ar 
poseda virtuți de conducători. Faţă de cei mulți, oameni 
consideraţi a fi lipsiţi de virtuțile în cauză, Platon are o 
atitudine distantă care trădează disprețul. 

Simpatizanţii aristocrației greceşti au afirmat întotdeauna 
că originea socială aristocratică — implicit divină sau 
semidivină — sădeşte în oameni înalte calităţi morale și 
intelectuale. Evitînd simplismul, Platon admite că această 
regulă are și excepţii. Dar e convins că de regulă posesorii 
de înalte virtuţi, demni a prelua conducerea, aparțin elitei, 
familiilor aristocratice din cetate. 

Deși partizan al aristocrației și al principiului politic 
proaristocratic, Platon nu e totuși satisfăcut de modul 
de viaţă practicat de aristocrația din timpul său. Platon 
nu aprobă luxul, îmbuibarea, satisfacerea nestăvilită a 
plăcerilor senzoriale ce caracterizează viaţa aristocraților. 
Bogăția nemăsurată, spune el, pervertește moravurile. 

Concepţia sa c proaristocratică, nu prin aceea că ar aproba 
modul de viaţă practicat de aristocrația timpului, ci prin 
faptul că imaginează un stat în care cei mulți, socotiți 
inferiori, ar trebui să asculte pasivi de cei puţini și „buni” 
(aristocrația). Adaugă însă că în Stat aceștia trebuie să se 
comporte cu o sobrictate extremă, să respecte o disciplină 
de fier. 

d. Cum am mai spus, rostul de a fi al Statului Ideal este 
acela de a înfăptui Principiile Binelui și Dreptăţii. Despre 
faptul că, ţintind către atare Principii, Platon neglijează 
în favoarea lor omul viu din agoră, cu aspiraţiile lui, cu 
virtuțile şi păcatele lui, despre aceasta am mai vorbit. Fie 
omul cetăţii simplu meșteșugar, ostaş ori chiar filosof, 
Platon îi cere să îndure atîtea restricţii ori renunţări, încît 
Aristotel nu e prea aspru  asemuind Statul platonician 
Ideal cu o cetate asediată. 

Tema aceasta nu poate fi gîndită de Platon în afara para- 
metrilor concepției sale despre deosebirea dintre lumea 
sensibilă și cea inteligibilă. Chiar dacă ne gindim la situaţia 
proprie ultimelor două structuri ale sistemului său, cînd e 
admisă deplina realitate a lumii sensibile, ea rămîne „mai 
puţin frumoasă şi mai puţin însemnată” decît sfera Ideilor. 
Prin urmare  Valorile-în-sine vor constitui întotdeauna 
— fiind „„mai frumoase și mai importante” — planul către 
care se îndreaptă clanul teoretic al filosofului, iar nu planul 
omenesc-senzorial în care sînt trăite concret aceste valori. 
Individul-om este iremediabil asociat trupului şi rămîne 
ca atare în mod iremediabil sub orizontul Ideal ce animă 
cugetarea platoniciană. 

e. Valorile Ideale fiind ,„de natură divină”, Statul Ideal 
va fi un Stat bigot — așa cum realitatea greacă n-a cunoscut 
nicicînd — un stat care va trebui să facă din religie și cult 
un însemnat instrument de educaţie, mai exact spus de 
constrîngere presupus educativă. 

2. Spuneam că Platon începe prin cercetarea psihologiei 
omului. Acestuia i-ar fi proprii trei facultăţi fundamentale : 
inteligența cu sediul în creier, tendința spre acţiune cu se- 
diul în piept şi dorinţele senzoriale, asociate într-un fel sau 
altul pîntecelui. 

Forma superioară în care's-ar manifesta aceste trei facultăţi 
ar fi: înţelepciunea, ca manifestare superioară a inteligen- 
tei; curajul, ca manifestare superioară a tendinței spre acţiu- 
ne;  cumpătarea, ca manifestare superioară a dorințelor 
senzoriale. 

Dat fiind că înţelepciunea, curajul și cumpătarea ar fi 
tocmai condiţiile susceptibile să asigure înfăptuirea supremei 
virtuţi, dreptatea, şi dat fiind că scopul organizării sociale 
optime este tocmai înfăptuirea acesteia din urmă, rezultă 
că ea va fi înfăptuită în societate dacă organizarea ei se va 
întemeia pe înţelepciune, curaj şi cumpătare. 

Mai departe: „de la natură” oamenii ar fi împărţiţi în 
trei categorii: cei dominați de creier, oameni la care predo- 
mină inteligenţa; cei dominați de virtuțile adăpostite în 
piept, la care predomină tendința spre acţiune, în fine oa- 
menii „pîntecelui”, cei mulți, dominați îndeobște de dorinţe 
vulgare. 

Statul Ideal ar trebui, pe de o parte, să folosească, în 
interesul său şi al tuturor, aptitudinile de care dă dovadă 
fiecare din cele trei categorii şi, pe de altă parte, ar avea 
sarcina să asigure ca prin bună organizare și prin educaţie 
fiecare din cele trei aptitudini să fie ridicată la forma ei 
optimă de manifestare care, prin definiţie, asigură instau- 
rarea dreptăţii. 

Plastic, Platon va reda ideea în modul următor: să ase- 
muim statul care merge bine cu un car tras de doi telegari 
şi condus de un viziiiu. Telegarii ar fi avîntul spre acţiune 
şi dorinţa (pasiunea), vizitiul ar fi inteligenţa. Vizitiul 
înţelept va şti să cultive curajul telegarului dominat de 
năzuinţa către acţiune şi cumpătarea telegarului dominat 
de capriciile pîntecelui. În” măsura în care cumpătarea exce- 
sivă a celui supus dorințelor l-ar îndemna spre lene, vizi- 
tiul va da bici celuilalt, stimulîndu-i avîntul iar în măsura 
în care curajul excesiv al ultimului ar risca să răstoarne 
carul, vizitiul va da friu telegarului care e sediul cumpătării. 
Astfel va asigura cl bunul mers al carului, respectiv al 
statului. 

3. Categoriile sociale corespunzătoare celor trei facul- 
tăţi fundamentale sînt, după părerea lui Platon: 

a. Filosofii, dominați de virtuțile creierului, deținători 
ai inteligenţei, capabili să atingă suprema înţelepciune. Ei 
sînt în stare să sc înalțe, pe aripile raţiunii, spre lumea 
esenţelor Ideale, spre „lumea divină a Ideilor”. Implicit 
ei sînt cei co pot să devină cunoscători şi ai prototipului 
Ideal de stat şi să prezideze prin urmare înfăptuirea lui 
practică pe pămînt, Căpetenii absolute în noul stat, ei con- 
duc fără consultarea altora, diriguiți exclusiv de rațiunea 
și virtutea pe care se presupune că le dețin în mod integral. 
Scopul lor este înfăptuirea dreptăţii, indiferent ce cred 
despre ea cei „de jos” şi indiferent dacă în scopul menţionat 
aceștia din urmă ar trebui să sufere. Singura ocupaţie a 
filosofilor este cultivarea virtuţii şi conducerea statului. 

b. Paznicii (militarii) recrutaţi ca și primii — se subînțe- 
lege, deşi Platon nu o spune în mod expres — din rîndurile 
aristocrației. Dominaţi de însușirile „,pieptului”, oameni de 
acțiune, ei cultivă curajul și în acest scop primesc în primul 
rînd educaţie militară. Sarcina lor în stat, dubla lor sarcină, 
este apărarea statului de dușmanii din afară şi de cei „in- 
terni”. Ei, spune Platon, „vor ţine în puterea lor pe aceia 
din membrii cetăţii care s-ar ridica împotriva rînduielilor 
existente, precum şi pe cei ce ar ataca statul din afară” 
(Statul, III, 415E£). Prezenţa și sarcinile acestei categorii 
sociale în Statul Ideal învederează cît de conștient era 
Platon de faptul că în statul său „Ideal”, bazat pe ine- 
galitate, numai prin forța materială se va putea asigura 
echilibrul şi ordinea. 

c. Meşteşugarii şi cultivatorii pămintului, oameni ai 
„pîntecelui”, incapabili — afirmă ideologul aristocrației — 
de a atinge virtuţi prea înalte, ci cel mult cumpătarea. 
Rostul lor este acela de a produce alimentele și uneltele 
necesare statului. Lipsiţi, în concepţia lui Platon, de capaci- 
tăţi intelectuale și morale alese, ei muncesc dar n-au dreptul 
să ia parte la viaţa politică. 

Enumerarea de mai sus nu cuprinde, după cum se vede, 
pe sclavi. Ei există dar, neconsiderîndu-i membri ai socie- 
tăţii, Platon nu găsește de cuviinţă să-i pomenească. Ei 
nu sînt decît mijloace materiale de care Statul dispune, ală- 
turi de case, pămînturi, unelte şi vite. 

Spuneam mai sus că Platon nu iubește desfriul, ca unul 
care tocește şi mintea și curajul. Celor din categoriile supe- 
rioare — filosofi și paznici — Platon le cere să instituie 
comunitatea averilor şi a femeilor, viața în comun, mese 
comune. Ei trebuie să renunţe la creşterea copiilor, care, 
dată sînt normal conformaţi, sînt luaţi de la mamele 
lor şi daţi în grija statului, acesta urmînd să se ocupe de 
educarea lor. În acest scop, Platon elaborează un complex 
sistem educativ în care cultivarea muzicii și a gimnasticii 
ocupă un rol important. 

4. În literatura referitoare la gîndirea socială a lui Platon 
apare adesea opinia după care filosoful ar fi adept al comunis- 
mului. O spun, între alții: Kautsky, Charles Rappaport, 
Gérard Walter, iar la noi Cezar Papacostea, Al. Claudian 
și nu numai ei. 

Sînt păreri care trec peste faptul că Platon nu recomandă 
comunitatea averilor și a femeilor stării a treia — meşte- 
șugarii, cultivatorii de pămînt —, așadar masei largi de 
oameni liberi, ci exclusiv celor două categorii dominante. 
Aceasta suscită întrebarea asupra cauzei pentru care 
Platon recomandă comunitatea de bunuri. 

Răspunsul la această întrebare îl dă însuși Platon. Trăind 
într-o perioadă istorică în care dezbinarea între membrii 
păturilor dominante amenințase în repetate rînduri ființa 
statului atenian, Platon meditează la suprimarea dezbinării. 
El constată că principala cauză a acesteia este legată de 
deosebirea de averi (de pildă, în Statul, IV, 4234 sq.). 
Scopul comunităţii de bunuri, preconizată doar pentru 
filosofi și paznici, este acela de a suprima conflictele de 
ordin economic sau familial, pentru a întări astfel unitatea 
păturii dominante în lupta socială. În adevăr, referi- 
tor la instituirea comunității printre paznici, Platon 
spune: „La aceştia aproape că nu va mai fi vorba 
de acțiuni în justiţie și reclamaţii ale unora împo- 
triva altora; căci ei nu mai posedă doar nimic altceva 
al lor decît trupul, iar toate celelalte sînt comune. Ast- 
fel sînt feriți ei de toate certurile care apar între oa- 
meni din pricină că dispun de averi, copii sau rude”. 


(Statul, V, 46428). 

Prin urmare e vorba de o comunitate de bunuri cu carac- 
ter de clasă. Scopul nu este suprimarea deosebirilor anta- 
gonice, economice și politice, dintre oameni, ci salvgardarea 
acestor deosebiri prin întărirea poziţiei clasei dominante, 
Conceptul de comunism implică notele de proprietate 
colectivă pentru toți oamenii, de suprimare a exploatării 
omului de către om, de desființare a claselor sociale, de 
instaurarea posibilităților egale pentru toți oamenii,:a 
democraţiei și libertăţii generalizate. Acestea nu se găsesc 
în statul platonician Ideal. 

De altfel nici nu puteau fi concepute atunci, într-o epocă 
ce nu oferea nicidecum premisele a ceea ce numim comunism. 
A atribui lui Platon concepţii comuniste (unii au vorbit 
chiar de bolșevism!) constituie un anacronism. 

Colectivitatea patrimonială și matrimonială preconizată 
de Platon avea şi nu putea să nu aibă același caracter 
de castă ca și concepţia sa despre dreptatea pe care orga- 
nizația aristocratic-colectivistă era prezumată a o susține. 

Dreptatea platoniciană își primea sensul de la componen- 
ţa ei, constituită din cele trei virtuţi. Știm însă că distinc- 
tia între ele — rațiunea, curajul, cumpătarea — era rever- 
sul unei acute inegalităţi sociale. Dreptatea, considera 
filosoful, urma la nevoie să fie impusă prin forţă celor ce 
se împotriveau legii instituite de cei „de sus” (Vd. Statul, 
III, 415 £). Nedreptate, adaugă Platon, este „răscoala unei 
părţi a sufletului împotriva întregului acestuia” (Statul, 
IV, 4448), se subînţelege fără echivoc posibil, a masei îm- 
potriva celor două caste suprapuse. 

Teza platoniciană a comunităţii bunurilor reprezenta o 
fortificaţie teoretică a sistemului social sclavagist ca și 
a sistemului politic clădit pe ideea rupturii dintre „elite” 
şi plebe. Autorul ei se inspirase îndeaproape din constituția 
acut antidemocratică a Spartei. 

Dacă în lucrarea sa de adîncă bătrineţe, Legile, gînditorul 
renunţă la principiul comunităţii, o face nu pentru că 
între timp ar fi renunţat la idealul său politic, ci pentru că, 
așa cum el însuşi o spune, acesta e „„prea frumos” ca să 
poată fi înfăptuit de oameni aşa cum sînt ei, cu virtuți 
dar şi cu mari slăbiciuni. El își va atenua antidemocratis- 

mul nu pentru că și-ar fi revizuit opinia asupra legitimității 
statului aristocrati”, dar pentru că îşi dăduse seama pe 
parcurs că pentru a-l susţine trebuie statornicite instituții 
care, spre a fi viabile, trebuie să fie concepute în mod cît 
de cît realist. 

5. Vorbeam de anacronism. Trebuie să ne ferim de el şi 
atunci cînd ni se pare că textul dialogurilor s-ar potrivi 
unor teze teoretice moderne de care ne simțim atașați, 
ca și atunci cînd contravine acestora. 

Dacă socotim criticabilă convingerea platoniciană asupra 
posibilităţii de a construi o societate prin simplu efort logic, 
indiferent faţă de realitate şi imperativele ei, ne permitem 
s-o facem deoarece avem suficiente temeiuri să credem 
că, în epoca sa, a fost posibilă şi o altă concepţie, mai apro- 
piată de înțelegerea științifică a raportului dintre existenţa 
socială și teoria socială. Ne-o arată Aristotel care, deşi ia 
ca punct de plecare, în spiritul aceluiaşi idealism istoric 
ca și cel platonician, tot un anumit concept de organizare 
socială, totuși, spre deosebire de Platon, își dă seama că 
trebuie, înainte de a încerca să-l transpună în fapt, să-l 
confrunte cu societățile vii şi întreprinde în acest scop 
împreună cu elevii săi un studiu amănunțit privitor la 
constituţiile a peste o sută cincizeci de polis-uri. 

E discutabil dacă, procedînd așa cum a procedat, Platon 
ar urma să primească cticheta de subiectivist. Pentru el 
schema Ideală prototip avea atributul de Real obiectual, 
primordial față de orice subiect. Îi părea că se impune 
individualului, așa cum pentru noi are asupra acestuia 
autoritate legea socială obiectuală. 

Dacă însă pașii săi nu se îndreptau, ca ai lui Aristotel, 
în direcţia în care ar fi putut să fie întilnită cîndva calea 
ştiinţei, aceasta se datorește în mod apreciabil opțiunii 
sale ideologice proaristocratice. Întrevedem firul subtextual 
pe care se însăilează enunțurile sale de text : viața, societatea, 
omul depind de zei: „Nu omul, ci divinitatea e măsura 
tuturor lucrurilor” (Legi, IV, 716°); „Sîntem proprietatea 
zeilor” (Ibidem, X, 906 4). Or, societăţile „dirijate de des- 
cendenţii ori preferaţii zeilor” au fost din vechime societăți 
aristocratice, plăcute simpatizanţilor acestora. Exemplul 

cel mai la-ndemiînă: Sparta cea aristocratică, diriguită de 
un sfat de bătrîni, considerați a-și fi primit investitura 
de la Heracles şi, prin acesta, de la Zeus. Platon admiră 
regimul spartan, în timp ce regimul prodemocratului ateu, 
Pericle, e blamat de el în repetate rînduri (de pildă în 
Gorgias, 515 P). Pe de altă parte divinitatea, proclamă el, 
e rațională, e suprema personificare a Raţiunii. Dacă potri- 
vit convingerii profunde a lui Platon principiul Statului 
Ideal e comandat de rațiune, el este expresie a Raţiunii 
divine şi tocmai ca atare suficient întemeiat, real; înainte 
deci ca formula Statului Ideal să instituie un regim bigot, 
dominat în spirit proaristocratic de filosofi și paznici, el 
se inspiră dintr-o gîndire a cărei raționalitate este una de 
ataşament (ideologic) față de doctrina aristocratico-reli- 
gioasă. 

Psihologismul în virtutea căruia putem gîndi despre 
structura societăţii după normele psihologiei individuale 
este pentru noi eronat, dar pentru Platon un adevăr atît 
de evident încît nici o clipă nu se gîndeşte să-l justifice: 
societatea fiind organism viu ca și omul, viața fiind un apa- 
naj al Jdeii ca şi a tot ce e divin, urmează că organismele 
dotate cu viaţă, fie socială, fie individuală, poartă aceeași 
pecete divină, care e una singură. Deci adevărul organis- 
mului uman e identic cu adevărul celui social. Organicismul 
teoriei sale sociale e un corolar al psihologismului său teolo- 
gic: ierarhia organelor trupului corespunde unui plan divin, 
ierarhia organelor societății — ale „sufletului” social cum 
se exprimă scolarhul Academiei — de asemenea. Nesupune- 
rea celor „de jos” este deopotrivă nedreptate și impietate. 

Platon a dorit să fie un reformator dar nu un revoluțio- 
nar. Gîndirea politică antirevoluționară a invocat vreme de 
douăzeci și patru de secole şi continuă să invoce și azi în 
sprijinul ei organicismul social al lui Platon. 

6. Cea de a doua structură a teoriei Ideilor conduce către 
un fel modificat de a vedea omul și societatea, dens de valori 
dialectice, îmbinate cu o vădită tendință de mlădiere a poli- 
tologiei proaristocratice în spiritul, dacă nu al compromi- 
sului cu democratismul, măcar al grijii de a nu-l mai întă- 
rîta. 

În Critias, în Omul politic, în Legi, în unele scrisori, 
Platon manifestă înţelegere pentru complexitatea concretă 
a vieţii sociale. Cel ce fusese apărător al Ideii pure, non-con- 
tradictorii, de tip eleat, ne recomandă acum să folosim 
în interesul Statului contrastele dintre oameni, „reunirea 
lor mutuală” (Omul politic, 3098). 

Binele social nu mai e presupus ca unul ce ar avea carac- 
ter rigid și imuabil; trebuie admis că are caracter variabil 
în raport cu diversitatea situațiilor, care poate fi foarte 
bogată. 

Legea normativă trebuie să fie una singură, corespunză- 
tor tezei unităţii Ideii de Stat. Dar acum teoria legii include 
concepţia „„heraclitică” referitoare la multiplicitate cali- 
tativă. Puterea politică nici acum nu trebuie să fie una 
democratică, deci nu are nevoie să aștepte vreo confirmare 
din partea mulțimii. Cu toate acestea, nu trebuie neglijat 
obiectivul de a armoniza unitatea legii cu situaţiile variate 
și complexe pe care viața le impune pe ordinea de zi: nu 
e posibil, notează Platon, ca articolele de lege, inevitabil 
generalizatoare, deci simple, să fie luate ca atare în multi- 
tudinea faptelor concrete care nu sînt niciodată simple. 
Aceasta impune omului politic înţelept să aplice legea în- 
tr-un mod diferențiat. Iată cuvinte admir „bile: „între oameni 
precum și între actele lor există neasemănare, fără a mai 
pune la socoteală și faptul că cele omenești nu stau niciodată 
pe loc; din această cauză în nici un domeniu nu se poate 
formula o normă a cărei enunţare simplă să aibă valabili- 
tate absolută, în toate privinţele, fără excepţie şi o dată 
pentru totdeauna.” (ibidem, 294 48). Teza după care Legea 
e tot una cu Rațiunea divină rămîne în vigoare, dar nu-l 
mai împiedică acum pe Platon să admită caracterul doar 
aproximativ al adecvării dintre dispoziția legală şi Drep- 
tate, deoarece chiar cel mai înţelept dintre conducători e 
om, deci supus erorii. Apoi, regula trebuie să se plece în 
faţa excepţiei. În timp ce în dialogul Statul, guvernat de 
prima structură a teoriei Ideilor, cugetarea social-politică 
gravitase în jurul temei Ideilor, a Principiilor transcendente 
şi imuabile, în Legi, lucrare dominată de cea de a doua struc- 
tură, situaţia e inversată. Principiile există, dar gînditorul 

nu se ocupă de ele, ci se menţine tot timpul în sfera faptelor 
palpabile, în acea lume a relaţiilor sociale unde întîlnim 
îmbinarea dintre bine şi rău, unde dimensiunile variază, 
unde măsurile luate de autoritatea din Stat trebuie să țină 
socoteală de „măsura” singulară a fiecărei situaţii. 

i Conținutul regimului politic continuă să aibă un caracter 
proaristocratic. Dar metodele sale au devenit după cum se 
vede mult mai suple. Atunci cînd, în final, va transmite 
prietenilor săi din Siracuza sfaturi politice, îi va povăţui 
să păstreze o putere centrală — monarhică sau trierarhică 
(avînd caracter evident proaristocratic) — dar fără să se 
opună la instituirea şi a unei Adunări populare, destinată 
să potolească îndirjirea partidelor politice adverse. 

n acord cu realificarea lumii sensibile şi cu dialectificarea 
celei Ideale, magistrul Academiei priveşte acum realul 
social în spiritul cerinţei ca Ideile să fie gîndite de omul 
politic în chip dinamic, mulat după varietatea situaţiilor, 
după caracterul concret, încărcat de relativitate, al acestora, 

Dacă totuși textele în care această meditaţie modificată 
îşi are sediul nu au caracter univoc, ci adesea reţinut, dubi- 
tativ şi uneori neunitar, acest lucru e semnul faptului că 
avansul dialectic al gîndirii sociale platoniciene are loc și 
acum în cadrul autodezbaterii heraclito-eleatice. 


X. CRONOLOGIE 


1. Nu ne propunem în acest capitol să dăm rezumatul 
dialogurilor şi nici măcar să enumerăm temele tratate în 
fiecare din ele. Ceea ce intenționăm este de a pune în mîna 
cititorului un fir diriguitor, mărturisind despre drumul, 
despre continuitatea care, dincolo de diversitatea de labi- 
rint pe care pare să o prezinte edificiul operii platoniciene, 
uneşte între ele dialogurile, 

În speța noastră, drumurile, firele diriguitoare sînt mai 
multe, iar ceea ce are pentru unii înfățișare de labirint, 
este pentru alții o construcţie, unică în felul ei, dar străbătu- 
tă de o logică arhitectonică întru totul coerentă. 

Urmărirea măcar a unuia din traseele care învederează 
continuitatea cugetării lui Platon — dincolo de multiplici- 
tatea tematică, de discontinuitatea structurală și de modifi- 
cările de orientare pe care le impune disputa cu sine a filoso- 
fului — trebuie considerată şi ca o ripostă dată acelor inter- 
preți, numeroşi, care, cu intensități variate, blamează 
opera consemnată în Dialoguri, ca neunitară. 

În privinţa înșiruirii titlurilor de mai jos: dacă referitor 
la ordinea dintre grupurile de dialoguri, așa cum a fost 
menţionată la începutul prezentului text, ne bizuim pe 
un coeficient de siguranţă suficient de mare, în ceea ce pri- 
vește însă cronologia din interiorul fiecărui grup şi mai 
ales acela al dialogurilor de tinerețe incertitudinea nu e 
neglijabilă. De aceea formulele de legătură și de ascensiune 
a gîndirii pe care le propunem trebuie luate doar ca proba- 
bile. Ele sînt voit simplificatoare, neglijind repetările, reluă- 
rile pe alt plan ori din alt punct de vedere, desfășurările 
în evantai. Considerarea acestora, ca şi a variantelor posi- 
bile nu ar modifica însă în mod notabil imaginea de ansam- 
blu.. 

În orice caz, dialoguri care, în cadrul fiecărui grup, apar 
învecinate sau aproape învecinate, e posibil să fi fost con- 
cepute ori chiar scrise în unul și acelaşi moment de refle- 
xie. 

Dar în asemenea cazuri, îndoielnice, succesiunea logică, 
mai discernabilă decît cea cronologică, nu este oare ea însăși 
o bună călăuză? 

Spuneam că dialogurile pot fi examinate după variate 
criterii, unele aplicate textului, altele diferitelor nivele 
ale subtextului. Ocolim chestiunea temelor speciale, mai 
mult sau mai puțin restrînse, de o copleșitoare bogăție, 
în privința cărora filosoful Ideilor își face cunoscut punctul 
de. vedere. Cuprindem dialogurile într-un itinerar ce are 
în vedere nu altceva decît procesul de formare şi modificare 
a liniei teoretice generale a platonismului. 

2. A. Dialogurile primei faze structurale. Înclinăm 
sā distingem în cadrul acestei faze o primă subgrupă 
— Hippias minor, Hippias maior, Protagoras, Ion, Apăra- 
rea lui Socrate, Criton, Alcibiade I, Charmides, Lahes, Lysis, 

Kutyphron, Gorgias în care linia teoretică a sistemului 
platonician, deși dincernabilă, abia dacă se lasă între- 
văzută: cu ne deduce citeodată mai sigur chemînd în ajutorul 
interpretului modul în care punerea problemei şi cursul 
clurificării ci sînt date în dialoguri ulterioare. Nu avem 
încă nintemul Ideilor în formă teoretică, ci practică; îl dis- 
unpgem cîteodată mai degrabă în potenţă decit în act. Accen- 
tul e pus pe căutări. Lucrările ce le urmează, după divertis- 
mentul din Menexenos și începînd cu Menon, sînt mai 
lămuritoare, înclină mai mult către răspunsuri privitoare 
la partea statornică a sistemului, către explicitarea puncte- 
lor aflate în autolitigiu şi a preferințelor ce ar prezida 
dezlegarea lor. 

a. Hippias minor. Nu sîntem siguri că a fost în adevăr 
prima lucrare platoniciană, dar dacă așa au stat lucrurile, 
atunci faptul că are ca temă pe aceea a esenței omului ar 
fi semnificativ pentru destinaţia întregii opere, aşa cum 
a fost schițată la începutul prezentului text. Ideea-cheie 
constă în convingerea că spre a defini această esenţă cri- 
teriul nu trebuie să fie acela al practicii — prin natura ei 
diversă, de ordinul individualului, chiar dacă ea constă în 
fapte bune — ci un criteriu de ordin intelectiv, teoretic, 
anume acela al capacităţii de cunoaştere științifică, chiar 
dacă deţinătorul unei asemenea cunoașteri ar comite, prin 
absurd, fapte rele. În fond Platon înclină să admită că ştiinţa 
este cu necesitate știința Binelui şi că aceasta exclude practi- 
carea răului, dar în fața jenantelor discrepanțe care s-ar 
putea totuși ivi între principiul cunoașterii veritabile ce 
tinde spre absolutul eleeat și practica umană împestriţată 
de posibilități opuse de tip heraclitic, Platon preferă să 
se abțină de la un răspuns categoric. 

b. Hippias maior. Dacă prima temă pe care o include 
Principiul Omului este cunoașterea Binelui, acest din urmă 
concept cheamă după sine în mod imperios tema Frumosu- 
lui, obiectul nemijlocit al dialogului în cauză. Dar, mijlocit, 
chestiunea teoretică e de ordin mai general. Deşi sub un 
aspect Binele și Frumosul ar trebui să fie indisolubil unite, 
ele totuși sînt concepte separate, aflate în relație. Pe de altă 
parte însă conceptul presupune absolutitate. Or, aceasta 

ar exclude predicaţia şi ar face deci imposibil un enunț 
de tipul „Frumosul este Bun”; dar nu e admisibil să renun- 
țăm la un atare enunţ. Cum putem deci înțelege esenţa 
umană, pe de o parte, noţiunea absolută de concept, pe de 
altă parte? Chestiunea rămîne deschisă. 

c. Ion. Trecenf astfel la tema esteticului. Împreună cu 
aceea a eticului formează mediul de cultură în care prinde 
ființă teoria Ideilor. Implicația de text ce transpare mai 
uşor atinge chestiunea de a statornici dacă opera poetică, 
fiind de inspirație divină, n-ar trebui să fie de domeniul 
purei raționalităţi, dat fiind că divinitatea nu poate fi decît 
rațională. Pe de altă parte pare însă evident că fiind odrasla 
entuziasmului, ca expresie a inspiraţiei, poeticul este de 
tipul unei ţișniri pasionale care angajează alt domeniu 
psihic decît cel al raţiunii. Dacă însă aspirația către frumos 
este inerentă esenței umane, nu ar rezulta de aici o contra- 
carare a tezei ce afirmă raționalitatea acestei esențe? Ne 
întrebăm dacă nu cumva dificultatea teoretică resimțită 
aici de către Platon atinge un strat mai profund al medi- 
taţiei sale: inteligibilul absolut e diametral opus sensibilu- 
lui; inteligibilul suprem, Binele e înfrățit cu Frumosul (e 
un frate „mai mare” al acestuia!); Frumosul este însă 
nu pur şi simplu principiul frumuseţilor sensibile dar, sui- 
generis, o ipostaziere Ideală a sensibilului. Cum poate fi 
integrată aceasta din urmă într-o viziune care separă radi- 
cal (în chip parmenidian) sensibilul de inteligibil? 

d. Protagoras. Se impune, cum vedem, continuarea cer- 
cetării pe tema esenței umane. Esenţa omului este virtutea 
lui. Deci, tema virtuţii. Sub aparenţa dialogului Socrate- 
Protagoras, maestrul Academiei discută cu sine însuși 
chestiunea de a ști cum poate fi conciliată teza Virtuţii, 
ca principiu unitar, absolut și mereu același, cu faptul că, 
pe de altă parte, virtutea presupune multiplicitate (ea e 
înţelepciune + curaj + temperanţă - pietate, etc.), relati- 
vitate (variabilitate în funcție de împrejurări), ambele cu 
caracter heraclitic. Dilema: virtutea poate sau nu poate fi 
învățată, lăsată aici fără răspuns, e doar aparentă, desti- 
nată, cum se va vedea curînd, să pregătească teza gnoseolo- 
gică a anamnezei. 

e. Apărarea lui Socrate. Este oare acest dialog, ca și 
Criton, doar un act de cinstire a învățătorului, cum se afir- 
mă întotdeaunu? Înclinăm să credem că patetica glorifi- 
care a lui Socrate arc, dincolo de incontestabilul ei caracter 
omagial şi un altul, intrinsec platonician. Socrate întruchi- 
pează o esenţă, cea de Înţelepciune-Moralitate, pe care 
nici o sentinţă destinată să suprime pe individul Socrate 
nu o poate, necum ucide, dar nici măcar știrbi. Omagiul 
se îndreaptă deci și către principiul esenței, al imuabilită- 
ţii ei, aşa cum va fi fundamentată de teoria Ideilor. Pentru 
că Socrate întruchipează Principiul, este el şi va fi în atîtea 
dialoguri ulterioare — pare să motiveze Platon — purtă- 
torul de cuvînt al Ideii platoniciene, măcar atîta timp, sau 
aproape, cît Platon va crede în atributul de puritate” al 
acesteia. 

{. Criton. Strîns legat de dialogul anterior, se afirmă ca o 
explicitare a conceptelor universale pe care le întruchipează 
Socrate, dincolo de fiinţarea lui individuală: al Dreptăţii 
Abstracte, al Legalităţii, al Civismului. 

g. Alcibiade I. (Dialog a cărui autenticitate platoniciană 
nu e unanim admisă). Prin tema Binelui, revenim în miezul 
ideaţiei-cheie. Principiul Binelui ca universal, ca substanță 
etică a esenței omului, implică transgresarea a tot ceea ce 
ţine de trupesc, de sensibilul cotidian. Această operație 
este şi o chestiune de educaţie. Autorul dialogului crede 
cu forță în însemnătatea acesteia, dar se întreabă în ce 
fel oare procedeele educative, asociate, toate, practicii 
concrete, ar fi susceptibile să ducă pe individ către Virtu- 
tea-Bine, care e un ,„în-sine”, și ca atare incompatibil cu 
faptul „dobîndirii”. Dacă tocmai în acest context se pro- 
nunţă el ca un adversar al democrației în genere, al celei 
pericleiene în special, o face, bănuim, îmboldit de gîndul 
de a evoca în aşa fel idealul său de Bine-Virtute încît să 
apară, în imuabilitatea și „noblețea” lui, străină de precep- 
tele şi practicile democraţiei ateniene. Atingem faţeta ideolo- 
gică a conceptului de Idce. 

h. Charmides. Cercetînd tema Înșelepciunii, ajungem la 
vasta problemă a cunoaşterii. Autorul ne poftește pe o plat- 
formă de unde se deschid perspective spre un larg peisaj 

al :doctrinei Ideilor, inclusiv spre anumite „,surpături” 
teoretice ce stîrnesc dezbaterea cu sine. Este vorba de pro- 
blema raportului între cunoașterea teoretică şi cea practică, 
între principiile cele mai generale și cunoștințele utilitare 
solicitate de existenţa materială. Înţelepciunea vizată, 
ca gîndire teoretică, nu are caracter utilitar direct, deși 
prin aceasta nu e mai puţin prețioasă (175 Z). Nu e vorba 
de a neglija cunoștințele practice, ci de a fi conștienți de 
faptul că sînt altceva decît Cunoașterea. Aceasta este 
„cunoaşterea cunoștințelor [adică a temeiurilor ce fac posi- 
bile cunoștințele practice — n.n.] ... şi cunoaștere a ei 
însăşi” [adică a însăși cunoașterii — n.n. ] (166 C). Obiectul 
ei sînt deci principii generale şi în ultima analiză Binele 
(Ideea de Bine), a raportului ei cu Răul. Platon rămîne 
dubitativ asupra modului în care ar putea fi aduse pe ace- 
laşi teren teoretic sfere de cunoștințe opuse, chiar contra- 
dictorii — prin caracterul Absolut al Cunoașterii şi cel 
relativ al cunoștințelor — deşi nu e cu putință neglijarea 
vreuneia din ele. Este însă sigur de inconvenientele subiec- 
tivismului în genere și în special a celui socratic, în virtutea 
căruia înţelepciunea s-ar defini prin „cunoașterea de sine- 
însuşi”: în adevăr aceasta din urmă presupune criterii 
care nu pot fi decît premergătoare și universale, obiectuale 
în raport cu sinele. Așadar, știința acestor criterii sc cere 
însuşită în prealabil deoarece condiţionează cunoașterea 
„de sine”. Iată-ne deci în fața primei afirmări mani- 
feste a fundamentalei distincţii dintre platonism şi so- 
cratism. 

i. Lahes. În legătură cu tema curajului, sîntem din nou 
avertizaţi să nu abordăm tema virtuţii morale luînd drept 
criteriu individualul. Accentul este pus de astădată pe 
caracterul contradictoriu al individualului. Năzuim spre 
universal, spre Principiu, aşa cum acesta e asociat cognos- 
cibilului absolut, Binele, care sînt străine de contradicţie. 
Dar cercetătorul se află ca descumpănit în fața întrebării: 
cum putem oare determina raportul între atare entități 
sublime — al căror adevăr e indubitabil, dar care depă- 
şesc. umanul — și sarcinile educaţiei, destinată oamenilor, 
aşa cum sînt, adică diverși, contradictorii? Un dialog în 

care, prin tema contradicţiei, se evidenţiază frontul princi- 
pal al uutodisputei heraclito-eleate. 

j- Lysis. Fondul irămîntării teoretice pare același ca în 
Lahes, de astă dată pe tema prieteniei. În timp ce individua- 
lul e contradictoriu — în speţă omul, care e bun și rău — 
universalul exprimat în Ideea de prieten (Prietenul în sine), 
liber de contradictoriu, trebuie să fie singurul far călăuzi- 
tor. În partea finală apare însă net reticența față de adep- 
tarea concluziei ce astfel s-ar impune. Faptul e de înțeles, 
căci lema prieteniei, aleasă poate de Maestru pentru a 
se pune în maximum de dificultate, este, alături de aceea 
a iubirii, în cea mai mare măsură plină de vibrația vieții, 
este o delicată afirmare a complexităţii sensibilităţii umane, 
deci a acelui sensibil pe care teoria inteligibilului pur ar 
cere să-l circumscriem în altă lume. 

k. Eutyphron. O temă nouă, aceea a religiei pozitive, 
grecești, pune probleme noi aceluia care a ales calea divinei 
Idei. Zeii grecilor, concepuţi aidoma oamenilor, nu pot fi 
mai puţin hărțuiți de contradicții decît sînt oamenii, așa 
cum s-a văzut din cele două dialoguri anterioare. Pietatea 
față de zei este totuși o virtute. Se pune problema de a 
afla în ce fel se poate depăşi impasul. Autorul pare să ple- 
deze pentru o religie care — spre deosebire de aceea a mito- 
logiei populare grecești — să fie subordonată eticului, 
deci Ideii de Bine. Noul constă în faptul că tema religiei, 
subiect încă neexaminat dar de majoră însemnătate pentru 
spiritul de devoțiune al scolarhului Academiei, e cercetată 
în spiritul principiului Ideii. Intuim de pe acum — textul 
fu ne-o spune — unul din impasurile teoretice din care 
Platon nu va ieși niciodată, cumpănind între mai multe 
răspunsuri: raportul dintre Idei (cea supremă de Bine, 
mai ales) și conceptul de supremă divinitate. 

l. Gorgias. Se părea că, de astădată pe tema retoricii, 
continuă dezbaterea din Charmides asupra problemei 
Înţelepciunii (Cunoașterea teoretică). Eroarea cea mai 
semnificativă comisă de acei exponenţi ai subiectivismului 
care ar fi sofiștii de tipul lui Gorgias ori Callicles constă în 
a crede că folosindu-se accidentala „putere de a convinge 
prin cuvînt”, auditorul ar putea fi condus spre Adevărul 

autentic; și aceasta nu pe terenul adevărurilor universale, 
ci pe acela al opiniei, al preferințelor schimbătoare proprii 
neştiutorilor, invocînd plăcerile senzoriale ori politica in- 
tereselor mărunte. Înţelepciunea tinde dimpotrivă spre 
Principiul Binelui care e Absolut, constant, non-contra- 
dictoriu (503 CD), indisolubil unit cu Dreptatea, conform 
Divinului, deci Adevărului, Curajului şi Temperanţei ; este 
deopotrivă temeiul a ceea ce numim cosmos (rînduiala 


lumii). Cel ce cultivă înţelepciunea astfel definită liberează 


sufletul de „„mormîntul” trupului (sâma-sâma, faimos joc 
de cuvinte) şi-i deschide accesul spre singura autentică 
fericire care este doar cea postsepulcrală. 

m. Menexenos. S-ar zice, un intermezzo: acordîndu-și 
parcă un moment de relaxare, Platon scrie o corosivă satiră 
politică împotriva demagogiei oficiale pseudo-democratice 
și patriotarde ; textul e cu atît mai savuros cu cît s-ar potrivi 
de minune și altor ambianţe politice ulterioare, dintre cele 
mai neprevăzute. Reţinem însă că pentru ilustrare autorul 
alege demagogia, să zicem „de stînga”, nu şi pe cea „de 
dreapta”, ceea ce conferă, indirect, acestei piese literare 
caracterul de prim manifest politic, platonician. Un text 
în care aristocrația e vădit cruţată. 

n. Menon. După „pauză”, reluăm călătoria teoretică, 
privim în urmă pentru o mai bună orientare și pune pe noi 
stăpînire gîndul că în dialogurile Charmides-Gorgias s-a 
auzit vocea unui crainic din  „anticameră”. Pașii noștri 
au fost astfel călăuziți spre incinta în care pășim acum: 
este prima afirmare directă — dar nu mai mult decît atît — 
a teoriei Ideilor. 

Luîndu-se ca start teza anterior instituită a caracterului 
unic al Virtuţii, ca principiu universal care-și subordonează 
speciile de virtute, se pune problema originii în conștiința 
noastră a noțiunii ce-i corespunde. De aici, teoria gnoseolo- 
gică a anamnezei; alternativa „virtutea se învaţă ori nu 
se învaţă?” e o falsă alternativă: ca reminiscență înăscută, 
ca este o condiție prealabilă învățăturii, dar ca prezență 
conștientă, condiţionată de actul educativ prin care ne-o 
„reamintim”, ea este ulterioară, este un produs al învăţă- 
turii. Putem avea însă și opinii pe care ulterior învățătura 

să le întărească doar, dovedindu-se a fi fost „opinii drepte”. 
Platon își dă scama că lucrurile sînt complicate. Discutînd 
cu interlocutorul său imaginar, el cumpăneșşte între cele 
două orientări opuse, eleatică și heraclitică, prin a căror 
prismă s-ar putea privi Ideea (constantă care se afla. în 
afara discuţiei). Eleatismul ne împinge să punem accentul 
pe caracterul de dat înăscut, in-format, refractar modula- 
tici, al conceptului, în timp ce heraclitismul solicită accen- 
tuarea procesului format-educativ, transformator. În 
Menon se reliefează interesul teoreticianului Ideii pentru 
matematici. 

o. Euthydemos. Nu e cumva un mod glumeţ, aproape 
bufon al filosofului de a pune (a se pune?) în gardă împotriva 
unui eleatism extrem și ca atare absurd? Dacă neglijăm 
concretitudinea adevărului, relativul, heteroraportul, pre- 
dicaţia contradictorie, devenim ridicoli. Am hazarda :să 
presupunem că avem aici o uvertură jucăușă la ceea ce se 
va săvîrși în Parmenide la modul grav (critica eleatismului 
Ideii). Dacă Platon va fi fost cumva hărțuit de obiecțiile 
stîrnite de Absolutitatea rigidă a Ideii, se va fi gîndit să 
le contracareze prin autoironie, lăsînd să se vadă cum ştie 
şi el, luînd Absolutul în mod înţepenit, să ajungă la carica- 
tura lui. Dar, să nu ne înşelăm, ilustraţia veselilor certă- 
reți Euthydemos și Dionysodor e luată exclusiv din lumea 
concretului pământesc. 

p. Cratylos. În problema limbii, e reluată discuţia : elea- 
tism ori heraclitism. E un punct de vedere nou, acela al 
relației dintre semnificat (universal) și semnificant, care 
fiind un complex de sunete e concretitudine, imagine, de 
ordinul diversităţii. Nu avem acces spre universal decit 
prin semn lingvistic iar acesta e de natură opusă universalu- 
lui. Deși în imposibilitate de a răspunde la o asemenea în- 
trebare, Platon este aici mînat cu largă precădere de ati- 
tudinea antiheraclitică: denunţă inconsistența a ceea ce 
e curgător, variabil flux al schimbărilor. Simte oare nevoia 
s-o facă după ce, în Euthydemos atacase eleatismul dur? 
Sau înainte de aceasta? 

q. Symposion. Pe tema iubirii, prima expunere desfăşu- 
rată a principiului Ideii şi a atributelor acesteia (211 48); 

e desemnată în opoziţie cu individualul, cu concretul care 
în diverse ipostaze ocupă aici, doar el, atenția tuturor 
interlocutorilor lui Socrate. „Dragostea platonică” este 
dragoste de Valori în sine, îmbrăţișare a sferei Ideilor. 
Dar tocmai filosoful e cel ce poartă misiunea acestui act. 
De aici o suavă definiţie a filosofului (204 £). Ştim însă că 
obiectul iubirii e Frumosul iar Ideea de Frumos e înfrățită 
cu Ideea supremă, cea de Bine. Erosul dobîndește aici în 
sistemul platonician o funcție ce pătrunde pe aceea a Ideii, 
fapt care a atras atenţia psihanaliștilor. E vibrantă și sti- 
mulativă imaginea filosofului care, însuflețit de pasiune, 
caută, în miezul celor mai subtile abstracții spre care tinde 
rațiunea lui, Frumosul. 

Abordîndu-se tema modalităţii apropierii de Idee, ni se 
oferă o schiță a căii gnoseologice ascendente (211 2°). 

r. Phaidon. Discuţia atacă chestiunea sensului vieţii 
și morţii. Prilej pentru dezvoltarea teoriei Ideilor, mai ales 
sub aspectul ei gnoseologic. Trecînd printr-o expunere 
desfăşurată a teoriei anamnezei, doar evocată în dialogurile 
anterioare, Platon trece analiza în planul inteligibilului 
pur. Tema Ideii este amplificată prin precizarea ipostaze- 
lor ei de obiect al Cunoaşterii, de Raţionalitate și Divini- 
tate, de principiu al Identităţii, Realităţii şi Adevărului, 
toate absolute. Parcurgem enumerarea argumentelor în 
sprijinul tezei nemuririi Sufletului, ctern depozitar al „re- 
miniscenţelor” Ideale. 

Ca și în alte dialoguri, textul lui Phaidon culminează 
într-un mit escatologic. În controversa, veche şi ncîncheială, 
privind rolul mitului în expunerile platoniciene, găsește 
în dialogul de faţă un sprijin teza conform căreia teoreticia- 
nul Ideii se adresează folclorului mitologic (în speţă, la 
1105), atunci cînd i se pare că găseşte în el un gen de in- 
tuire a principiilor sale teoretice. Dă, fireşte, mitului o 
turnură nouă şi o integrare literară cu totul personală, 
făcîndu-l să ne reapară trăind, în plan poetic, atmosfera 
teoriei Ideilor. 

De la 103 E, textul depozitează un fond cuprinzător a 
ceea ce, în cadrul autodezbaterii, am numit dialectică eva- 
dată. 

s. Phaidros. Conceptul iubirii, din Symposion — dialog 
pe care Phaidros pare să-l continue — conduce către 
problema metodei gnoscologice, căci iubirea ce se orientează 
spre Idee şi face astfel legătura de intermediar” între su- 
biectul şi obiectul cunoașterii, nu este decît ipostaza afec- 
tivă a demersului logic cu care, în platonism, formează 
un singur corp. Deci lui Platon i se impune, acum drept 
corolar, studiul acestui din urmă demers. Faptul că gîndi- 
torul nostru o face luînd în discuţie tema discursului retoric 
e usor de înţeles. Acesta din urmă e familiar sofiştilor. Or, 
dînd aici curs, ca și în alte locuri, patimii sale împotriva 
sofiştilor în general și răpindu-şi astfel posibilitatea de a 
proceda la un examen calm, judicios, ce i-ar fi permis să 
diferenţieze printre sofişti pe creatorii de valori filosofice 
autentice din secolul V, Magistrului Academiei îi place să 
pună metoda sa în opoziţie cu cea a discursului sofistic, 
adică a discursului ce folosește o metodă rea. Știm din 
Gorgias care sînt păcatele sofiștilor. Ele guvernează și 
discursul lor. Prin contrast, discursul cel bun — ale cărui 
însușiri Ideale sînt enumerate la 270 P sq. — e cel ce se 
inspiră din planul Ideal și-și propune să ne diriguiască pașii 
spre Adevăr, folosind „metoda dialectică” (269 2). E vorba 
de drumul „în sus” de la individual la universal (2652) 
și invers. Din nou sîntem împinși să ne gindim la o dialec- 
tică (în sens modern) „evadată”, pe temele unitate-multipli- 
citate şi individual-general. Un fapt teoretic nou, semn al 
procesului de destructurare-restructurare care se anunţă, 
este pus în lumină de textul de la 249 EC: raportul dintre 
dubla cale, synagoge-diairesis, și anamneză. Chipul filoso- 
fului este acum pus în lumină din punctul de vedere al capaci- 
tăţii de a se conduce după ansamblul regulilor metodologice 
ale bunului discurs (278 P). 

ş. Statul. Vastă operă platoniciană a cărei caracteristică, 
după părerea noastră, constă în a ne înfățișa concomitent 
schema întregului său sistem de gîndire, punctul culminant 
de afirmare a primei structuri a teoriei Ideii și maxima 
concentrare de auto-obiecţii aduse structurii ce încă domină. 
Este indicaţia faptului că procesul de destructurare e în 
curs de desfăşurare, fără însă a fi atins încă punctul critic. 

Reamintim că autocontestaţiile au toate caracter heraclitic, 
împotriva eleatismului Ideii, așa cum se afirmă în cazul 
dat ca paradigmă Ideală a unui imaginar stat istoric con- 
cret, Este un heraclitism „.evadat”, care tinde să afecteze 
sfera Ideilor. 

Enunţul valorilor Ideale, guvernate de Ideea de Bine, 
ocupă în prealabil cîmpul preocupării platoniciene, nu doar 
spre a ne arăta în ce spirit ar trebui reorganizată societatea, 
dar şi pentru a statornici sfera axiologică Ideală căreia viaţa 
societăţii reorganizate i se subordonează prin sacrificarea 
de către indivizi a persoanei lor individuale, libere. Faţă 
de fericirea individuală, primează interesul social (IV, 
420 4 sq.). Deşi s-ar putea ca acesta din urmă să fie nesuferit 
indivizilor, trebuie cultivat, căci identificîndu-se cu Binele, 
satisface interesul lor, fie și fără ca ei să-și dea seama de 
aceasta. Interesul social e conceput de un gînditor proaristo- 
cratic. 

Avem în Statul, în jurul mitului cavernei (VII, 5144 
sq.), o evocare alegorică a ansamblului teoriei Ideilor (în 
structura ei încă actuală). Ea îndeplinește rolul de a oferi 
formulei sociale platoniciene fundamentul ei teoretic şi 
astfel Statului său un punct de sprijin în sfera Principiilor 
teoretice; poate, un fel de refugiu teoretic atîta timp cît 
apare improbabil să-și găsească un reazăm în adeziunea 
mulțimii. Dacă asociem grandiosul mit escatologic al 
lui Er (X, 614 E) cu teza nemuririi sufletului (X, 608° 
sq.), atunci, dincolo de intenția lui Platon, se conturează 
antropologia filosofică avind ca obiect un om dedublat: 
existența sa materială în planul rigid, antilibertar al Sta- 
tului „ideal”, iar conștiința sa, dorită a fi pătrunsă de o 
felicitate nutrită din planul altei existențe, pur spirituale, 
post mortem. Or, aceasta din urmă, în lumea abstracţiilor 
„în sine”, nu mai poate fi decit conștiința unei abstracții: 
conștiința Omului-în-sine. 

E ultimul efort platonician de a menţine structura teore- 
tică de pînă acum, dar într-un moment cînd, foarte probabil, 
neliniștea provocată de  carenţele ei, de artificialitatea 
poziţiei care ar continua să le ignoreze, a atins punctul 
culminant. 

B. Dialogurile momentului de cumpănă. Ele mărtu- 
risesc că Platon s-a decis să accepte consecinţele dezarti- 
culărilor teoretice constatate, 

a. Parmenide. Într-un context a cărui interpretare e nu 
se poate mai dificilă, ni se dă autocritica modului, eleatic, 
în carc fusese gîndit pînă acum sistemul Ideilor. Așadar, 
critica structurii corespunzătoare, supusă destrămării, 
în urma contradicţiilor ce transpar în Statul pe plan teoretic 
şi pe care experiența practică din Sicilia le evidenţiase și 
mai mult. Meditînd asupra lor, Platon își dă seama de fap- 
tul că vechea viziune de sistem trebuie schimbată, că — nod 
al întregii probleme — contradicția nu mai poate fi consi- 
derată ca răpind realitatea entității ce o include. Un nou 
drum trebuie ales, dar Platon nu se pronunță în ce fel anu- 
me va merge mai departe. 

b. Theaitetos. În acelaşi spirit ca și dialogul anterior, care 
se ocupase cu precădere de Idei ca obiect al cunoașterii, 
cel de față se ocupă de problema cunoașterii obiectu- 
lui. 

Heraclitismul este combătut; insistența cu care se revine 
de-a lungul dialogului la respingerea mobilismului și relati- 
vismului, denunțarea, în consecinţă, a inconcludenţei gno- 
seologice a senzaţiilor, ca unele ce nu pot depăși cîmpul 
aparențelor, deci al fugitivului, par să denote o atitudine 
antiheraclitică neschimbată. Dar par numai. Semnificativ 
pentru locul ocupat de Theaitetos în mișcarea gîndirii pla- 
toniciene este faptul că unei gnoseologii fundamentate 
heraclitic nu i se contrapune o alta, în spiritul structurii de 
pînă acum a sistemului — anamneză, reminiscenţe, ineism — 
ci nici o alternativă. E tot o autocritică, de astă dată doar 
prin implicaţie. În pofida pledoariei antiheraclitice, Pla- 
ton acceptă teze care denotă renunțţări la poziții anterioare 
şi, în fond, deschid calea heraclitismului: dialectica Bine- 
Rău pe planul necesităţii, al inteligibilului (1764); în ace- 
laşi plan, caracterul fundamental al cuplurilor de con- 
cepte existenţă —non-existenţă, asemănare—neasemănare, 
identitate— diferenţă, etc. (1860). E vizibil rolul pe care-l 
are cugetarea matematică în cotitura filosofică la care 
asistăm. 

C. Dialogurile celei de a doua faze structurale. Deși 
lipsite de concluzii, cele două dialoguri anterioare lăsau 
liber accesul către un nou drum: acela al instaurării hera- 
clitismului în lumea Ideilor. 

a. Sofistul. Iată, alături poate de Philebos, capodopera 
dialecticii, ontologiei şi logicii lui Platon. Știm bine că e in- 
stalată într-o himeră, Ideea-în-sine, dar știm tot atît de 
bine că, privind dintr-un alt unghi decît cel platonician, 
ni se va înfățișa ca o autentică dialectică a universalului 
obiectual și a conceptului. 

Nu fără anumite rezerve eleatice, Platon schițează acum 
dialectica (în sens modern) a celor cinci Idei fundamentale, 
care este deopotrivă și o dialectică a conceptului de Idee, 
a raporturilor sale din interiorul sferei Ideale, a relațiilor 
cu lumea sensibilă acceptată acum ca deplin reală. Cuplul 
conceptual existență—non-existenţă și reflexiile multiple 
ce gravitează în jurul acestuia, variatele ipostaze date de 
filiația lui dau întregului dialog caracterul de sediu al prin- 
cipiului contradicţiei dialectice. Spuneam că sîntem în 
sfera ontologiei și a logicii. Consemnăm însă un fapt grăi- 
tor despre stimulurile care în intimitatea creaţiei platoni- 
ciene dau progresiv vigoare, sensuri noi și în cele din urmă 
supremație, dialecticii. Aceste stimuluri sînt de ordin social, 
de ordinul existenţei social-umane. Din acest punct de 
vedere, relevant sub raport materialist-istoric, o linie de 
continuitate conduce de la dialogul Statul la Sofistul: 
după cum în primul din aceste dialoguri principiul Ideii, 
eleatismul acesteia și ripostele de tip heraclitic se conturau 
sub imperiul unor preocupări, interese și practici de ordin 
social-politic, aici, în Sofistul, restructurarea dialectică se 
săvirșeşte sub impulsul unei experienţe social-etice care 
contrapune unei valori umane autentice, — socotită supre- 
mă valoare și întruchipată de Filosof, așa cum acesta e 
definit la 253P? — o non-valoare, întrupată, crede Platon, 
de sofist (2210—2324). 

b. Omul politic. Titlul dialogului indică, în mare, tema 
lui. Mai exact, să spunem că tema este aceea a principiilor 
ce trebuie să călăuzească practica omului politic. De aici, 
planurile, două la număr, pe care evoluează cugetarea auto- 

rului în dialogul de față. Faptul că ele se frîng spre a se 
întretăia de mai multe ori face ca unitatea tratării să nu 
apară la prima vedere. Ea există însă, indubitabil. Unul 
din planuri c acela al normelor politice practice. Pe acest 
teren, surprindem firul de legătură cu tematica analoagă din 
Statul. Pe celălalt plan se desfășoară examenul teoriei on- 
tologice şi metodologice care trebuie să fundamenteze cuge- 
tarea politică. În acest punct, o nouă dezvoltare a heracli- 
tismului care dobîndeşte acum nota de dialectică socială. 
Prin aceasta în textul Omului politic continuă într-un nou 
cîmp teoretic mișcarea filosofică dialectică inaugurată de 
Sofistul. 

Se degajă din text noțiunea de știință politică, deşi nu 
la modul definiţiei categoriale și oricîte obiecţii ne-ar stîrni 
felul în care e concepută. Multe pagini, de la 287 Z încolo, 
sînt consacrate delimitării conceptului de Politic, în 
raport cu altele ce interesează de asemenea practica socia- 
lă. În acest context, urmărim conceptul de lege ca act nor- 
mativ, inspirat totodată de Principii (Idei) absolute, dar 
şi de acela al Măsurii, care domină concretul, relativul 
și în virtutea căreia urmează ca Absolutul Ideal să 
satisfacă umanul, cerințele practice infinit variabile. 

c. Timaios. Dialogul Sofistul reabilitase principiul heracli- 
tic al contradicţiei şi-i dăduse statut ontologic iar Omul 
politic îi extinsese aplicarea la social; concomitent avusese 
loc realificarea lumii sensibile. De aici se impunea cu strin- 
gentă necesitate angajarea lui Platon într-un nou teritoriu 
teoretic: cel al „fizicii”. O natură cvasi-nonreală nu crease 
obligaţii în acest sens. Ele apar însă acum, inevitabil. Con- 
dus de preocupări care sînt primordial abstract-etice și, 
subordonat, raportate la modul promovării lor social-poli- 
tice, Platon concepe cercetarea ca filosof. Ca atare va pro- 
ceda așa încît Principiile teoretice chemate să guverneze 
soluția să aibă o întemeiere universal-rațională. O asemenea 
întemeiere presupune însă o considerare unitară a întregu- 
lui Real, inclusiv deci a naturii, devenită acum și ea reală. 
Platon spune el însuși că rostul contemplării universului, 
a unităţii lui, este impus de acela al cuvenitei înţelegeri 
a Binelui, a spiritului uman (46 E—47 4BC). Ceea ce mar- 

chează locul lui Timaios este „fizica” lui, în sensul antic 
grec al termenului — inclusiv cercetarea materiei și struc- 
turii ei — , capitol pînă acum inexistent în opera platoni- 
ciană. „Fizica? va îmbrăţișa ceea ce am numi noi, azi, 
chimia metalelor (58 C sq.), anatomia umană (72 E sq.), 
medicina (82 4 sq.), zoologia (90 E sq.). 

d. Critias. Reţinem evocarea de către Platon a unei 
presupuse forme de viață socială trăită de atenieni în 
trecutul îndepărtat (1098). Platon pare acum preocupat 
să justifice noua sa atitudine privind reforma socială. 
Autodezbaterea din Statul marcase demolarea vechii struc- 
turi a sistemului, dar, dat fiind că aceasta fusese efectul 
observării dificultăţilor teoretice relevate de planul statului 
Ideal, trebuise ca planul însuși să fie abandonat, ceea ce 
avea, curînd, să se confirme în Legi. Știm însă că problema 
ce se punea în acest moment nu era pentru Platon cea a 
adevărului Ideilor, ci aceea a unei alte modalităţi de a 
concepe structura lor. În vechime, Atena ar fi fost un stat 
construit conform cu principiul Ideii în compoziţia lui 
inițială (109P—112E). Filosoful are aerul să ne spună: 
„„faptul că nu menţin vechiul plan nu înseamnă că a fost 
în sine, absurd; dovadă că, în alte vremuri, ceva analog 
a existat; renunţ însă pentru că, dată fiind complexitatea 
social-umană pe care o relevă contemporaneitatea, nu văd 
în ce fel anume aş putea înfăptui azi proiectul în cauză”. 
Un argument al heraclitismului, dar conceput așa încit 
să nu implice dezicerea fermă de eleatism. 

e, Philebos. Din punctul de vedere al reconstrucției dia- 
lectice a sistemului Ideilor, Philebos, mai ales prin formu- 
larea a patru alte Idei de bază, constituie cu Sofistul un 
tot unitar, marcînd un nou și strălucit avans al heraclitis- 
mului, însoţit însă de reînnoite rețineri eleatice. 

Din subtextul dialogului se impune atenţiei cititorului 
tema-cheie a întregii construcţii platoniciene, aceea a Valo- 
rilor. Transcendența planului lor e din nou subliniată cînd 
ni se spune solemn că „Binele în sine, cu atributele de 
autosatisfacere și autoîmplinire, perfect şi încheiat” (674), 
identic, aici, cu Divinul, este dincolo de toate, chiar şi de 
celelalte Idei (668); cu atît mai mult dincolo de cele lumești 

care, în cel mai bun caz, sînt un amestec de înțelepciune 
și plăcere. Dar o tonalitate nouă se revarsă vremelnic 

- înainte de retractarea ei definitivă din Legi — asupra 
întregii doctrine. Cu faţa întoarsă, pentru un anumit răs- 
timp, spre preferinţele simple și bucuriile nevinovate ale 
oamenilor vii, Platon spune că „e ridicolă. .. poziţia aceluia 
caro se rctranşează cu exclusivitate în domeniul celor 
divine” (628) şi se gîndeşte că satisfacerea dorințelor pur 
și simplu plăcute ar putea fi acomodată glorificării Binelui 
ubstract dacă, în limitele dreptei măsuri, ar fi guvernată 
de înțelepciune. În Philebos, antropologia filosofică a siste- 
mului Ideilor satisface umanismul mai mult decit în àlte 
texte. 

Zădărnicită de disputa cu sine, de îndoieli, soluţia acomo- 
dării lipsește. Dar căutarea ei se arată fructuoasă, căci 
tocmai ea prilejuiește avansul dialectic salutat mai sus. 

f. Legile. Domeniul concretului individual este neprielnice 
filosofiei platoniciene. Îi reținuse vremelnic atenţia în 
Philebos, mărind iar nu micşorînd distanțele față de răspun- 
sul pe care ar fi putut Platon să-l considere satisfăcător. 
În Philebos, 168, fuseseră rostite cuvinte amare: „Nu 
există și n-ar putea să existe altă linie directoare mai 
frumoasă decît aceea de care rămîn întotdeauna legat; 
dar iată că mereu mi-a scăpat din mînă, lăsîndu-mă fără 
călăuză și fără scăpare”. În Legi, călăuza filosofică e aproape 
dispărută. Autocontroversa e angajată între efortul sub- 
sumării concretului social-uman într-un universal și con- 
strîngerea de a părăsi modalitatea de subsumare din Statul. 
Deci un nou proiect, destul de banal, de reformă social- 
economică, raportat la un universal care, el însuşi, nu mai 
pare să fie acelaşi: e Ideea, ori cumva i-a preluat atribuţiile 
Divinul, care guvernează textul prolix al dialogului? Ori- 
cum, pe un fundal filosofic palid pînă aproape de stingere, 
teologia e aceea cu care avem nemijlocit a face. În locul 
filosofiei Unităţii, religia ei, pas înapoi al logicului. Drept 
ripostă împotriva ateilor care afirmă că opera oamenilor 
este ea aceea care dispune de „suverană autoritate” (Legi, 
X, 8904), o pasionată apărare a principiului de divinitate 
şi a Zeilor, cu zelul cu care altădată ar fi fost apărată Ideea. 

În orice caz, fie că asupra oamenilor apasă Zeii, care „se 
joacă cu ei”, ori Rațiunea Abstractă, ori Legea Statului, 
ori chiar Omul Abstract, ei, oamenii, sînt oricum sacri- 
ficaţi. 

g. Scrisorile. Ne referim, se înţelege, la cele admise ca 
autentice, mai ales la scrisorile a şaptea și a opta. 

Spre a da cuvenita greutate îndrumărilor politice pe 
care le dă prietenilor săi sicilieni, Platon scrie în Scrisoarea 
a VIl-a, că ansamblul gîndirii sale a fost dintotdeauna 
stimulat de interesul său pentru politic (3245); acesta are 
nevoie însă de un fundament filosofic. Pentru studiul 
raportului dintre stimulentele social-politice ale cugetării 
platoniciene și fondul ontologiei Ideilor e semnificativ 
faptul că într-un text de preocupări esenţial politice, con- 
crete, ni se dă o schiță a principiului Ideilor (4424 sq.). 

Cele două scrisori, prin materialul lor informativ amă- 
nunțit asupra evenimentelor politice din Sicilia, care l-au 
preocupat atît în cursul călătoriilor sale siracuzane cât şi 
după aceea, constituie sediul cel mai important al cunoș- 
tinţelor noastre referitoare la evenimentele siracuzane cum 
şi la reacțiile prin care Platon, răspunzîndu-le, s-a îndreptat 
spre cea de a doua structură a teoriei Ideilor și spre modera- 
rea antidemocratismului său. 


XI. SUCCESIUNEA 


l. Dimensiunea unci opere filosofice e dată — analog 
cu aceea a operii de artă — de produsul dintre două 
măsuri : una intrinsecă, în conștiința transmutată în creaţie, 
a făuritorului ei; alta extrinsecă, în conștiința veacurilor 
ulterioare închegată prin capacitatea mereu modificată a 
fiecărui prezent ulterior de a resemnifica valorile trecutului. 
Fiecare nouă ambianţă socială-intelectuală citește în alt 
fel pe unul și același filosof. „Bogăția unei gîndiri geniale 
constă poate mai ales în tot neconceputul prezent într-însa” 
(Jean Lacroix). O creaţie filosofică e deci semnificativă 
şi prin gama de puncte de sprijin ori de argumente pe 
care e capabilă să le ofere atitudinilor social-spirituale 

ulterioare. S-ar părea că prima din cele două măsuri e 
epuizabilă vi a doua nu. Dar știind că prima cuprinde nu 
doar ceca ce ce în act dar și potenţe, găsim că evaluarea 
fiecăreia depinde de aceea a celeilalte, că astfel în ochii 
intoriografici ulterioare ele capătă, amîndouă, mereu noi 
amplitudini şi aceasta în mod nesecat. 


Voind deci să dobîndim o imagine adecvată a creaţiei 
platoniciene, se impune considerarea modurilor în care a 
fost succesiv re-formată în spiritul imperativelor social- 
istorice şi logice ale secolelor ulterioare, a modurilor în 
care le-a răspuns. Metodologia științifică a istoriologiei 
filosofiei nu se mulțumește să evidenţieze condiționantele 
istorice și funcţia social-logică a unei gîndiri în epoca ei, 
dar și condiţionantele istorice ale modalităţilor în care e 
ulterior interpretată şi folosită cu funcţii sociale și teore- 
tice corespunzătoare, mereu altele. 

Vom privi acum mișcarea postplatoniciană a platonis- 
mului, fără intenţia de a expune istoria ulterioară cugetării 
făurite în Academie*. Nu vrem să reproducem seria acelora, 
atît de numeroşi, care s-au inspirat de-a lungul mileniilor 
din textul Dialogurilor. Vrem doar ca prin ilustrări semni- 
ficative să dăm de gîndit asupra potențelor și antecedenţelor 
ce sălășluiesc în vechiul platonism, să sugerăm — evocînd 
anumite actualizări ulterioare și emergente — cea de a 
doua măsură, fără de care opera în cauză ar rămîne într-o 
reprezentare unilaterală. 


* Ca instituţie, Academia a durat aproximativ nouă secole. După 
Platon, scolarhi au fost: nepotul său Speusippos (347—339), Xenocrates 
(339—315), apoi Polemon, Crantor, Crates, care au continuat spiritul 
platonician de sistem, impregnat de accentul fideist din Legi. Odată 
cu Arcesilaos din Pitana, anul 268, începe o fază nouă, sceptică, care, 
prin Carneades, ia forma probabilismului. Este faza numită a Noii 
Academii. Odată cu Filon din Larissa (după 110 î.e.n.), și mai ales cu 
Antioch din Ascalon, mort pe la 68 f.e.n., cugetarea școlii se întoarce 
către spiritul de sistem al Vechii Academii, dar printr-o îmbinare eciec- 
tică a platonismului cu aristotelismul și cu împrumuturi de la stoici. 
Ammonios Saccas (aprox. 175—242 e.n.) întemeiază neoplatonismul al 
cărui cel mai de seamă reprezentant a fost Plotin (204—270), urmat 
de Porphyrios, Jamblichos și alţii. În anul 529, Justinian interzice acti- 
vitatea tuturor școlilor filosofice ateniene, între care și a Academiei. 

2. Raportul Platon-Aristotel, de continuitate și discon- 
tinuitate, se constată în nenumărate teme, mult prea multe 
spre a fi cercetate aici. E destul să spunem că aparținînd 
aceleiaşi faze istorice a antichităţii grecești ca și platonis- 
mul — cea clasică — aristotelismul, satisfăcînd comanda- 
mente ale dezvoltării cunoașterii științifice a naturii cum 
şi ale unor stări istorice modificate, a dus mai departe 
— “dintre liniile ce se înfruntă în interiorul meditaţiei 
platoniciene — pe aceea care mergea în direcția dezvoltării, 
cel puţin pe anumite teme, a heraclitismului, de asemenea 
în direcţia apropierii de realism social. 

În faza următoare a istoriei grecilor, elenismul, două 
sînt drumurile mai importante ale reactualizării platonis- 
mului. Ocupîndu-ne în altă parte* de atomistica epicuriană, 
adoptată şi de Lucrețiu, am arătat că tinde să înlocuiască 
viziunea eleatică abderitană asupra atomului prin una 
heraclitică. Este adevărat că, în cadrul unei noi structuri 
de gîndire filosofică, deosebită de cea clasică și dominată 
de pragmatism și empirism, modelul epicurian-lucreţian 
va fi un model empirist al dialecticului. Dar prezența sa, 
chiar în această formă, e un fapt istoric demn de relevat. 
Prin notele (alterate, în cele din urmă) de complexitate, 
autodinamism, libertate internă, muabilitate ale noului 
concept de atom, acestea reprezintă în ochii noștri o odraslă 
a heraclitismului instaurat în sfera Ideilor în a doua fază 
a cugetării platoniciene, dar odraslă bastardă, ce suferă 
de pe urma unor condiţii obiectual-subiective schimbate. 


Al doilea drum este acela al pătrunderii scepticismului 
în Noua Academie. Optimismul gnoseologic epicurian există 
dar, ca fenomen elenistic, are sub raport ideologic un rol 
periferic. Dimpotrivă, declinul elenistic dă prioritate ideo- 
logică scepticismului care ca atare e mai mult decit o şcoală. 
Obiectual exacerbat, el selectează și accentuează la rîndul 
său nota sceptică pătrunsă în gîndirea finală a lui Platon, 
îi dă o greutate pe care acolo n-a avut-o niciodată şi, în 


* În acest sens Studiul nostru, Modelul empirist, epicurian-lucreţian 
al dialecticii, în curs de apariţie. 

cadrul Noii Academii, transformă mai apoi raționalismul 
platonician în probabilism. 

3. În epoca de la începutul erei noastre, două însemnate 
evenimente ideatice, de altfel nu cu totul străine unul de 
altul ne rețin atenţia: apariţia creștinismului și a neoplato- 
nimului. Se cunoaște recrudescenţa, acum, clar motivată 
sub raport istoric, a fideismului în lumea romană, recrudes- 
cenţă care va spori invers proporţional cu declinul creativi- 
tătii filosofice pe care actul din 529 e.n., oricît de blamabil, 
al lui Justinian n-a făcut la drept vorbind decît să-l sanc- 
ționeze. 

În ambele cazuri discernem puncte de contact cu plato- 
nismul, instituite prin efectul unor comandamente isto- 
rice noi, 

La primii sistematizatori ai creştinismului — îndeosebi 
la Pavel din Tarsos sau mai apoi loan Hrisostomos — 
inspirația platoniciană este multilaterală, dar prin raporturi 
subtile care nu pot fi pomenite fără considerarea a înseși 
izvoarelor platonismului, legate de aceea a raporturilor 
ideologice anteplatoniciene dintre lumea elină și cea orien- 
tală, în care a apărut creștinismul. Mai cu seamă, se impun 
cîteva atribute. Dumnezeu-tatăl: divinitatea mozaică din 
care descinde poartă nota comună multor divinități orien- 
tale foarte vechi ce-l indică drept o fiinţă aspră, despotică, 
răzbunătoare ; lumea obidiților în care apare creştinismul 
a cerut un zeu al consolării, al mîngiierii asociate Binelui 
şi l-a obţinut, probabil, cu ajutorul lui Filon Evreul, care 
l-a zămislit inspirat de Dumnezeul Platonician al Binelui 
Absolut, mănunchi de virtuți accentuat umanizate. Dum- 
nezeu-fiul: este prin excelență mijlocitorul între divinitatea 
supremă impecabilă și omul slab, om al suferinţei și păcatelor. 
Atenţiei noastre i se impun zeii subordonați din Timaios, 
care, spre diferență de zeul suprem, sînt în atingere cu 
sfera umanului, cum și acel Intermediar divin care e Sufletul 
universal platonician. (Dar nu putem izola acest fir de 
altele care duc gîndul spre tema mithraică a Fiului-Mîn- 
tuitor, sau spre Omul cosmic indo-european, în ipostazele 
de Puruşa vedic, Gayomard iranian, ori Anthropos al gnosti- 
cilor). Oare „Cuvîntul”, caracteristic filonismului și pre- 

luat de Pavel, nu e şi el un „intermediar”, în spiritul Sufletu- 
lui Universal platonician? 

Neoplatonismul este un platonism adaptat structurilor 
ideologice proprii păturilor superioare ale societăţii romane 
din primele secole ale erei noastre și, în genere, liniei decli- 
nante a societăţii antice. Timp de aproape un mileniu 
filosofia cultivase cu largă precădere raţiunea (Scepticis- 
mul pur fusese mai puţin o filosofie şi mai mult o renunțare 
la filosofie). Dar, în limitele predilect admise ale filosofării, 
nu se putea ocoli fenomenul anemierii elenistice a capaci- 
tăţilor teoretice ale rațiunii: se impunea acut nevoia de a 
găsi în iraționalul teoretic — semifilosofic, semiteologic — 
o motivaţie pentru caracterul neinteligibil al existenţei 
în timpul istoric dat. Or, neoplatonismul este în esență 
filosofia care adaugă, dar ca pe o suprapunere, Ideii inteli- 
gibile platoniciene — aglutinate la Platon cu Unul, cu 
Sufletul universal — a unui Absolut care nu e inteligibil, 
ci intuibil prin extaz şi, în mod corespunzător, suplimen- 
tează drumul gnoseologic platonician, drum al rațiunii, 
cu un altul de factură iraţională. Este întronarea misticului, 
nu. prin negarea raţiunii, ci prin depăşirea acelui punct la 
care ea ar fi fost solicitată pînă la capăt. Există în plato- 
nism, mai ales în dialogurile din final, accente de iraționa- 
lism, dar slabe, descentrate. În neoplatonism ele capătă 
dimensiuni şi poziții de prim”plan. 

Vorbind de ncoplatonism ne gîndim la Plotin, dar nu 
mai puţin la Porphyrios, discipolul şi primul său biograf. 
El dă în Fisagoga sa, într-o versiune personală, teoria 
aristotelică a categoriilor, dar rămîne cu precădere un 
purtător, prin intermediul lui Plotin, al tradiţiei platoni- 
ciene. Cum arată recente cercetări, el s-a inspirat din refe- 
ratele academice orale ale lui Platon. În evul mediu european, 
popularitatea {cărții sale poate fi măsurată prin împreju- 
rarea că s-a bucurat de o răspîndire care, după Biblie, a 
ocupat primul loc. 

4. Lunga penumbră a culturii de pînă la finele primului 
mileniu al erei noastre nu cunoaște o personalitate mai 
influentă decît aceea a lui Aurelius Augustinus (Sfîntul 
Augustin). În cartea a VII-a a Confesiunilor sale, el mărtu- 

risește afinilăţile care-l leagă, cu unele rezerve, de neopla- 
tonism. În fond cugetarea sa tinde să lege dogma creştină . 
de Platon, Plotin şi Porphyrios. Niciodată nu s-a făcut 
uz de gîndirea platoniciană, amplificată în sensuri de ne- 
bănuit, într-un mod mai reacționar, antiumanist. Depre- 
cicrea platoniciană a vieţii senzoriale devine adorare a 
aceleia „întru Domnul”. Frumosului sensibil i se opune 
un Frumos teist. Antihedonismul, rigorismul teoriei Ideilor 
se unește cu o anatemizare mult mai categorică a artelor 
decît în Dialoguri, spre a deveni, dilatate, condamnarea 
— neplatoniciană — a interesului pentru cunoaștere și 
pentru științe, respingerea abstracțiilor categoriale, ca unele 
care nu au eficacitate soteriologică. Anamneza și ineismul 
sînt luate ca puncte de sprijin pentru motivarea originii 
divine a cunoștințelor. E deturnată separarea instituită 
de Platon între natură și Zeitate și preschimbată în creare 
divină a naturii. Rafinata dialectică ce-i învăţa pe ucenicii 
Academiei să înțeleagă că un rău poate în altă perspectivă 
să fie bun e îmbrăcată la Augustin în enunţuri care puteau 
deveni justificatoare ale inchiziţiei. Între sentința de 
moarte din Legi contra ateilor, textele teologului creştin 
prin care cere exterminarea negatorilor Bibliei și martiriul 
lui Bruno e greu de negat continuitatea, poate puțin ab- 
stractă, dar reală. Sînt în Statul şi mai ales în Legi destule 
enunţuri ce ar fi putut inspira pe Augustin cînd pronunţă 
cuvintele lugubre „adevărul e dat integral în Cărți” (el 
are în vedere pe cele biblice), maximă a oricărui dogmatism 
de pînă în zilele noastre, în speţă a celui scolastic ce avea 
să se instaureze peste cîteva secole. De altfel în legătură 
cu acesta din urmă se impune relaţia cu întreg despotismul 
susținut în cele două dialoguri. 

Nu știm cît a cunoscut Augustin în mod direct unul sau 
altul dintre Dialoguri și cît a aflat din izvoare indirecte, 
poate doar orale. Ceea ce știm însă este faptul, notat de 
Curtius, că evul mediu occidental nu a cunoscut foarte 
multă vreme nemijlocit nici un alt dialog decît Timaios. 
Foarte adesea erau luate drept platoniciene opiniile originale 
ale lui Plotin şi ale urmașilor săi. 

Am insistat asupra neoplatonismuiui și augustinismului 

deoarece au exercitat în spațiu (Europa latino-germanică, 
parţial și cea răsăriteană, iar în privința neoplatonismului 
şi lumea de limbă arabă) şi în timp (pînă în Renaștere și 
chiar după) o influență incomparabilă cu cea a vreunei 
alte doctrine tributare lui Platon. 

Vestita discordie „a universalelor”, care a consumat în 
Europa medievală timp de secole imense energii scolastice, 
fără profituri filosofice notabile, a prilejuit și ea prin inter- 
mediul aşa-numiţilor realiști, o reluare în doze mereu 
schimbătoare, a platonismului ontologic. Aceasta, nu doar 
în forma univocă întîlnită la acel tipic reprezentant al 
„„realismului” care a fost Anselm din Canterbury (sec. XI), 
dar şi în aceea, sincretică, proprie lui Toma din Aquino, 
orientat preponderent spre Aristotel. Mărul discordiei a 
fost un pasaj din Fisagoga. Comentîndu-l și opunîndu-se 
nominalismului, realismul extremist afirma că universalele 
(Porphyrios vorbea de genuri şi specii) subzistă ca entități 
spirituale reale, transcendente lucrurilor sensibile și ante- 
rioare atît lor cît și minții noastre. Disputa a angajat și 
lumea de limbă arabă. Se ştie că în genere firul de cugetare 
medievală care avea să se înnoade mai tirziu cu gîndirea 
renascentistă a străbătut, vădind accente analoage mate- 
rialismului, replicile nominaliste date realiștilor. 

Cele de mai sus ating aspecte nemijlocite ale moștenirii 
platoniciene în evul mediu catolic. Există însă şi alt aspect 
deloc neînsemnat. Se știe că în timpul secolelor de fără- 
miţare și infirmitate a puterii senioriale în Occidentul 
Europei, Biserica romano-catolică şi doctrina ci au fost 
principala armătură suprastructurală a relaţiilor sociale 
antagonice feudale. Dar dincolo de această funcţie de 
clasă, care de altfel se insinua transfigurată în tălmăcirea 
forțată, susmenţionată, a unor teze platoniciene, Biserica 
a trebuit să fie şi promotoarea acelui minim de comanda- 
mente morale care, dincolo de opoziții de clasă, sînt indis- 
pensabile funcționării societăţii ca tot. În cvasiabsența 
unor instanţe penale laice, morala religioasă, preamărind 
ca pe o virtute spaima omului față de sancţiunea divină 
(„om cu frica lui Dumnezeu”), a constituit multe secole 
un. baraj în calea criminalității de drept comun (nu fără 

a comite crime „de drept canonic”). Această faţetă a mora- 
lei religioase, atît de contradictorie, descindea prin Plotin, 
Augustin şi alţii, din rigorismul antihedonist, susținut de 
mitul mancţiunii post mortem, al eticii platoniciene. 

5. Contactul cu Renașterea ne prilejuiește constatarea 
unci stări paradoxale: opera lui Platon este utilizată de 
ginditori care reprezintă poziţii opuse nu doar teoretic 
dar şi ideologic; poziţii opuse, în virtutea cărora se înfruntă 
nu doar ideologii oarecare, dar ideologii ale unor epoci 
opuse, cca medievală și cea renascentistă. Este vorba, cum 
am mai spus, în fiecare caz, de alt fel de vizionare a siste- 
mului celui vechi, de alt chip de a-l lua ca bază, de alt mod 
de a-i selecta și accentua filosofemele în raport cu aspiraţia 
social-ideologică ce comandă operaţiile. La fel s-a întîmplat 
cu aristotelismul. Marile dispute teologico-filosofice care 
au străbătut cultura medievală, prin autorii de limbă 
latină ori arabă, au gravitat, mărturisit sau nu, în jurul 
unor probleme formulate, dincolo de învelișul și intențiile 
teologice, într-un limbaj impregnat de cel platonician- 
aristotelician, cu argumente împrumutate de la cei doi 
corifei ai filosofiei greceşti; divergenţele dintre soluţiile 
propuse reflectau prin latura lor filosofică — se-nţelege, 
cînd aveau una — în ultimă analiză, dezacordurile dintre 
Academie şi Liceu. Odată cu scoaterea de sub interdicție 
a lui Aristotel de către oficialitatea teologică papală, în 
sec. XIII, fenomenul devine și mai evident. Este atît de 
înrădăcinat în cultura timpului, încît nu a putut să nu 
aibă un rol de frunte și în cursul cotiturii renascentiste. 
Atîta timp cît, anterior lui Pomponazzi și şcolii din Padova, 
aristotelismul apare aproape numai în postura denaturată 
de mentor filosofic al conservatismului scolastic, reflexia 
novatoare ia aproape automat contururi platoniciene. Este 
cazul cu platonismul lui Petrarca, în sec. XIV dar, în chip 
deosebit de expresiv, cu acela al Academiei din Florenta, 
întemeiată sub egida platoniciană la 1459 de către Cosimo 
de Medici, adusă la strălucire de Lorenzo Magnificuj şi 
dominată de opera filosofică a lui Marsilio Ficino. Acesta 
interpretează într-un mod cu totul personal Symposionul 
lui Platon, îndeosebi teza asupra Iubirii, convins că găsește 

într-însa temeiuri pentru acea concepţie umanistă, prin 
excelență renascentistă, în virtutea căreia omul e privit 
„nu ca o biată fiinţă păcătoasă, trăind doar cu speranța 
în mântuirea pe cealaltă lume, ci ca o ființă superioară, 
capabilă de frumuseţe, forță, curaj, înțelepciune, încredere 
în semenii săi, dotată cu inteligenţă, voinţă și putere lăun- 
trică, spre a făuri o lume plină de roadele cugetului creator 
al omului” (Irving Stone, Agonie și extaz, trad. G. 
Dumitrescu-L. Dobrescu). 


Să comparăm imaginea umană rezultată din amorsarea 
renascentistă a încărcăturii de idei a platonismului cu 
aceea, diametral opusă, rezultată din optica augustiniană 
— cu un mileniu mai veche — a aceleiași încărcături și 
dobîndim în chipul cel mai sugestiv măsura potenţelor 
platonismului, dar și pe aceea a inventivității actualizante 
de care dispune istoria socială. 


Platonismul lui Nicolaus Cusanul (sec. XV) îl conduce 
— dincolo de speculația asupra Unului suprem — spre 
ideea cercetării științifice a concretului natural, în timp 
ce Pierre Ramus (sec. XVI) invocă platonismul spre a-și 
argumenta îndemnul către spiritul critic şi libera cugetare. 
Cu aceştia și cu alții poate fi ilustrată condiţia potrivit 
căreia fiecare renascentist platonizant înclină să ia din 
vechea învățătură ceea ce atinge mai mult acele coarde 
ale receptivităţii sale personale pe care Renașterea le-a 
sensibilizat. 


Dacă ne-am limita la acea epocă din istoria filosofiei 
europene despre care am spune, într-o exprimare schematică, 
că pivotează în jurul cuplului Platon-Aristotel, am putea 
să ne oprim. Evident de acum înainte alte nume trec în 
primul plan al scenei istorico-filosofice. Nu sînt totuși 
neglijabile prezentele platoniciene ulterioare. 


6. În epoca postrenascentistă, secolele XVII—XVIII 
pun în atenţia noastră un platonism extins, dar al unei 
şcoli de importanță minoră, un moment platonician mai 
restrîns, dar al unei prezenţe filosofice titanice, cum și o 
neașteptată întoarcere spre Platon a unui influent sistem 
subiectivist. 


XCV 


ION BANU 


În primul caz este vorba de filosofii de la Cambridge, 
atasaţi deschis filosofici Academiei, și printre aceștia mai 
cu seamă do Cudworth, printr-un raţionalism cu accente 
ncoplatonice, prin ineismul său psihologic și gnoseologic, 
prin vitalismul său mistic cum și prin teza caracterului 
absolut al fundamentelor eticii. 


Îi urmează cazul lui Leibniz. Nu ne preocupă atît înrudi- 
rea dintre monade și Idei (cele din structura de după 
Parmenide). Mai interesant este faptul că se conturează 
o antecedență platoniciană a tot ce e mai modern, mai 
nepieritor la filosoful din Hanovra: adeziunea sa la Idei 
se face pe firul care atinge la un capăt Numerele Ideale 
platoniciene ca supraesenţă cantitativă calculabilă a inteli- 
gibilului calitativ, iar la celălalt capăt „calculul logic” 
prin care este anunțată logica matematică a zilelor 
noastre. 


Al treilea caz este acela al lui Berkeley. E opus lui Leibniz 
prin subiectivismul său; e opus prin distanţa sa faţă de 
dialectică, orientare care dincolo, în Monadologie, sub 
chipul unui model mecanist, prefațează însemnatul capitol 
din istoria dialecticii cuprins în idealismul german de la 
Kant la Hegel. Cu toate acestea în Siris, lucrare tîrzie, 
filosoful manifestă, ca şi Leibniz, atașament pentru Platon 
și neoplatonici, printr-o teorie a Unului suprem, pur inteli- 
gibil, identificat naturii și lui Dumnezeu, teorie în care 
ne e greu să mai recunoaștem pe empirist. 


— 


Evocînd acea etapă a filosofiei germane care e inițiată 
de Kant și culminează în dialectica hegeliană, constatăm 
că tema noastră se prezintă în chipuri variate. Este oare 
apriorismul kantian o reluare, în alt context, a „datului” 
Ideal, platonician, din conștiința noastră? În fond este 
vorba aici de idealismul gnoseologic inaugurat în filosofia 
modernă europeană de ineismul cartezian, asemănător celui 
platonician și care, pe un drum sinuos, străbate filosofia 
clasică germană pînă la bariera pe care i-o pune Feuerbach 
<i care, în variate modalități, înscrie multe pagini și în 
losofia contemporană. Aceasta dacă ne ocupăm de tema 
gnoseologică, dar şi în plan ontologic putem la fel de bine 

şi fără să forțăm cîtuşi de puţin lucrurile, să găsim ceva 
din Ideea platoniciană în oricare din sistemele filosofice 
idealiste. 

În tema din aceste pagini, dar mai cu seamă cînd vorbim 
de istoria mai nouă a filosofiei, trebuie marcată deosebirea 
dintre preluarea fără înconjur de către un sistem ulterior 
a unei teze platoniciene — ca la Cudworth ori Leibniz — 
şi situaţia care ne cere ca numitorul comun al tuturor siste- 
melor filosofice ce nu acceptă, nici în ultimă instanță, 
formarea conștiinței umane în funcție de experiența mate- 
rială, a seriei generaţiilor — experienţă adecvată naturii — 
să fie pus sub patronajul lui Platon, în calitatea sa de făuri- 
tor al primei construcţii filosofice europene, cuprinzătoare 
și sistematizate, avînd ca fundament o atare neacceptare. 
Se cunoaște expresia folosită de Lenin, „linia lui Platon” 
cînd vorbeşte de idealismul din istoria filosofiei (europene). 
Dar chiar în acest al doilea caz istoriograful are a face cu 
două situaţii neidentice: aceea cînd poate să arate făgașul 
de continuitate a unei probleme sau a unei orientări și 
cazul cînd nu poate să facă aceasta. O poate face de pildă 
cînd observă că, la Kant, din cele patru antinomii ale 
raţiunii pure, două (finit-infinit, continuitate-discontinui- 
tate) reproduc aidoma cupluri proprii sferei platoniciene a 
Ideilor, aşa cum ce descrisă după Parmenide; n-o poate face 
în pofida impresionantelor similitudini, atunci cînd com- 
pară dialectica lui Schelling, ori a lui Hegel şi dialectica 
platoniciană. 

În filosofia secolului XIX, deosebirea dintre Hegel și 
Schopenhauer este dintre cele mai adinci. Totuşi, Platon 
trebuie reamintit și în cazul celui de al doilea: Ideile în 
care se obiectivează Voința spre a constitui universalele 
a tot ceea ce e Reprezentare, sînt Ideile platoniciene. Sin- 
tem împinși să consultăm istoria socială a burgheziei ger- 
miane. În faza dinainte de revoluţia din 1848, animată de 
speranţe, a salutat dialectica hegeliană, „algebră a revolu- 
tiei” şi prin ea, implicit, de departe, latura cea mai „,reală” 
a cugetării platoniciene. În faza de după revoluţie, cu 
speranţele pierdute, ea a scos din uitare și a îmbrățișat 
fantasmele schopenhaueriene — Voinţă noumenală și Idei, 

de origine transcendentală — iar prin acestea din urmă 
ipostaza himerică a platonismului. 

Nu lipsește platonismul dintr-un context teoretic care, 
prin înclinarea ce o afirmă pentru științele naturii, e mult 
diferit de cele două menționate mai sus și, s-ar părea, 
incomod pentru spiritul platonician. Ne gîndim la Hermann 
Lotze. În cadrul teleologiei sale accentuat teiste, el ata- 
vcază a sa sursă a „logicii pure” de Ideile platoniciene; 
interpretîndu-le altfel decit Aristotel, le vede nu ca pe 
niște existențe-în-sine, ci ca pe nişte valori. 

7. Ne rămîne în fine să consemnăm cîteva din tipurile 
de chemări adresate lui Platon de către prezentul ultimului 
secol. 

Pe linia obiectual-idealistă a lui Toma din Aquino, 
neotomismul, în oricare din varietățile lui, descrie raportul 
dintre raţiunea divină și obiectul nemijlocit al cunoașterii 
umane, în spiritul, dacă nu în litera principiului anamne- 
zei. 

În limitele subiectivismului neokantian, Paul Natorp 
extrage nu numai din vechea Academie dar și din Plotin 
și ia principiul Ideii, comun lor, drept entitate socotită a 
fi atît cugetare cît și existență, dar văzută ca act de con- 
ştiinţă constructiv, produs al acţiunii cognitive. Hermann 
Cohen se inspiră din Platon atunci cînd descrie ceea ce 
consideră că este obiectul suprem al cunoașterii științifice : 
modalitatea matematică. Tocmai în termenii acesteia din 
urmă se constată identificarea realului cu conștiința, identi- 
ficare în care subiectivitatea e absolutizată. 


Werner Heisenberg se îndreaptă spre o idee analoagă cu 
a lui Cohen, deşi urmează alte repere decît cele neokan- 
tiene. În faza din urmă a cugetării sale, el afirmă că fizica 
modernă — în măsura în care, cum crede fizicianul filosof, 
ar privi particulele elementare nu ca materie, ci ca formule 
matematice — ar actualiza, cu sensuri înnoite, opiniile din 
Timaios despre geometria părţilor constitutive ale sub- 
stanţelor lumii sensibile. 

Într-o cu totul altă perspectivă apare momentul plato- 
nician, unit cu neoplatonismul, în așa-numitul spiritualism 

creștin care a avut ca principali reprezentanţi în prima 
jumătate a secolului XX pe Blondel şi Lavelle. Accentuat 
iraționalist, Lavelle e preocupat de relația om-Dumnezeu 
şi vede în „„actul” liber uman relația prin care fiecare 
individ, spre a se realifica, „participă” în sens platonician 
la esența divină universală, concepută ca Act pur. 

Aproximativ în aceeași epocă — finele secolului trecut 
și prima jumătate a secolului nostru — Edmund Husserl 
a introdus în fenomenologia sa, modificată, Ideea platoni- 
ciană (Eidos). Ideile ar fi esenţele care, depășind momentul 
reducției fenomenologice, sînt obiectul din conștiința noas- 
tră, spre care tinde cu necesitate (intenționalitate) acţiunea 
spiritului. Ca intersubiective (ego transcendental), el ar 
avea ceva din nota platoniciană de obiectualitate. Sub- 
stanța logico-matematică a Ideilor le-ar apropia și mai 
mult de cele platoniciene, cu toate că nu sînt primordial 
„„separate” de conştiinţă, ca la maestrul Academiei. Ceea 
ce stînjenește apropierea de platonism este mai cu seamă 
modalitatea intuitivă, deci extraraţională, de acces către 
ele. 

Prin Freud, abordăm alt cîmp de cugetare, cel predomi- 
nant psihologic. Antecedentul concepţiei freudiene asupra 
procedurii psihanalitice este neîndoielnic anamneza din 
gnoseologia platoniciană, cu diferența că obiectul conceput 
de aceasta din urmă, reminiscenţa, nu-și are originea în 
refularea unei experienţe trăite, ci e dimpotrivă de origine 
transcendentă, primordială faţă de orice experienţă. Cîmpul 
pe care îl dezvăluie în inconştient procesul psihanalitic 
este de domeniul eros-ului. Or, la Platon, există, cum am 
mai spus, o legătură intimă între filosofie, de o parte, 
cunoaștere și conceptul de Eros, de altă parte; filosofia 
este „tehn€” a Iubirii. Astfel iubirea interindividuală 
platoniciană, ca iubire de frumos sensibil, se sublimează 
în Iubire de Frumos-în-sine, pur inteligibil, inextricabil 
asociat Binelui și astfel ansamblului esenţelor universale; 
în acest punct obiectul filosofiei și al Iubirii coincid. Am 
spune că eros-ul freudian și eros-ul platonician sînt unul 
fațeta psihologică, celălalt faţeta gnoseologică a aceluiaşi 
semnificat. 

XII. DECANTARE 


Privind acum în urmă, după douăzeci și patru de secole 
de la naşterea lui Platon, creaţia sa teoretică, ea ni se 
înfățișează ca o lume de reflexii inegal legitimate în prezent. 

A doua. dimensiune — cea din cîmpul duratei istorice — 
a platonismului se încheagă nu pe un singur traseu, al ştiin- 
tei ori al neștiinţei, ci în magma unitară și contradictorie, 
compusă din strădanii și rezistenţe, înaintări şi stagnări, 
succese şi insuccese, prin care a trecut viaţa de cunoaștere 
filosofică şi acțiune a omenirii. 

Principiul unei sfere de Idei în-sine primordiale a suferit 
o dublă dezminţire : intrinsecă, în însăși autocritica platoni- 
ciană, extrinsecă în judecata veacurilor. În adevăr sub 
dimensiunea ei istorică, inautenticitatea ei s-a vădit în 
faptul că reluată fiind, a fost de fiecare dată luată de la 
început; deși mereu îmbrățișată, nu s-a dovedit susceptibilă 
de dezvoltare, în pas cu progresiunea milenară a cunoașterii 
filosofice. Himerele apar, fascinează, se topesc, reapar, 
dar cum oare ar putea evolua? Cînd fantasticul Ideilor 
prezintă continuitate, aceasta se întîmplă în măsura în 
care e proptit de teologie și capătă durată prin forțe împru- 
mutate din sfera fideismului dar nu a filosofiei. 

Pe planul ideologiei politice, o constatare de același 
ordin. Ideea-în-sine, dat susceptibil doar de analiză-divi- 
ziune şi de reconstituire prin synagogă, dar nicidecum de 
progres, poate în acest domeniu care nu e niciodată în afara 
confruntării progres-antiprogres, numai printr-o prea liberă 
interpretare să fie adoptată ca arhetip al unor aspirații 
autentic înnoitoare. Conservatoare şi proaristocratică, viziu- 
nea politică a platonismului e adoptată de-a lungul milenii- 
lor, cu rarisime excepţii, de promotori ai conservatismului, 
ai doctrinei elitelor, ai adversităţii față de cuvîntul mulțimii. 

Dar, să nu uităm, substanţa teoretică a Ideilor nu se 
epuizează nicidecum în nota lor aberantă de primordială 
şi imuabilă auto-existenţă spirituală. 

Idealismul platonician este, prin această notă, hipertro- 
fierea pînă la mitizare a unei grandioase descoperiri. Să o 


c 


PLATON ȘI PLATONISMUL 


demitizăm, preschimbînd-o într-un „pentru noi”. Cînd 
spun: eu sînt om, spun că eu, ca individ, sînt un universal. 
Este nota de universal a Ideii. Prin Platon am mai desco- 
perit că ființăm ca oameni cugetători doar în măsura în 
care ne dăm seama prin concepte de constantele universale 
ale lucrurilor pieritoare; că doar aplecaţi asupra ordinei 
obiectuale, proprii acestor constante, putem păşi pe suprema 
treaptă conceptuală a acestui „ne dăm seama” — treapta 
ştiinţei şi a filosofiei. Este nota de concept a Ideii. Cînd 
cercetăm izvoarele dialecticii materialiste din zilele noastre 
şi, prin Marx, ajungem la Hegel, căutarea mai departe ne 
dezvăluie drept antecedent îndepărtat heraclitismul plato- 
nician. Se reliefează astfel și sursa platoniciană a dialecticii 
universalului şi conceptului. 

Ideea ne mai revelează semnificaţia statornicită de com- 
ponenta ctico-estetică a sistemului platonician. „„Absolutul” 
şi transcendența mistifică axiologia platoniciană. Să o 
demitizăm şi vom descoperi forţa expresivă a elanului 
etern-uman către valori de adevăr, bine, frumos. În alte 
veacuri decît cel platonician, în alte ambianţe sociale, ele 
își pierd semnificația ideologică originară dar nu se pierd; 
străbătînd prin mereu alte epoci şi străbătute vremelnic 
de. mereu alte ideologii care vor fi apărut și dispărut în 
acele răstimpuri, ele își fac intrarea în timpul nostru, dobin- 
dind un conţinut ideologic reînnoit, pentru ca să împlinească 
aspirații etice și estetice dintre cele mai demne de adeziune 
contemporană. 

Suprema valorizare a omului vibrează în exprimarea 
artistică a ceea ce, pe planul conceptului, cuprinde esenţa. 
În acest sens esteticul, logicul şi universalul obiectual coincid. 
Mutatis mutandis este, dintre toate filosofemele lui Platon, 
poate cea mai contemporană. Brîncuşi, într-o convorbire 
cu Titulescu — relatată de V. Russu-Șirianu — îi spune 
despre a sa Pasăre Măiastră, despre artă: ... „orice lucru, 
ființă sau neființă are un suflet... sau, dacă vrei, ideea 
subiectului. Aceea nu moare niciodată în ce privește opera 
de artă... Nu amănuntul creează opera, ci ceea ce este 
esenţial. .. Desigur că asta m-a dus spre arta nefigurativă. .. 
Am aruncat deoparte aripile şi ciocul, ghiarele şi creasta, 

ochii şi picioarele... Dar [a rămas] toată esența pasării, 
ideca, sufletul oi; cîteva linii, în anumit unghiu și curbe 
care redau verliginoasa avîntare în văzduh. Ideea de 
parare: zborul!... Caut forma-cheie care să fie adevărul 
cscnţialului.” Titulescu observă: „E parcă un mesaj trans- 
mis prin necuvîntător... O tindere spre universal”. Brîn- 
cupi aprobă. 

Cuvintele de sculptor: „forma care să fie adevărul esen- 
țialului” glăsuiesc despre forma artistică a conceptului în 
care e dat universalul obiectual. 

Gindul, căruia — spre a înţelege platonismul — i-a 
plăcut să ia startul plecînd de pe Acropolis, se întoarce, 
după ce l-a urmărit prin Dialoguri și prin istorie, tot către 
frumosul acropolitan, pe care însă îl vede acum cu alți ochi, 
cu totul alții, decît aceia ai privitorilor din timpul lui 
Socrate ori chiar din timpul lui Platon. De bună seamă, 
cei care, după noi, îl vor privi, prin prisma unor semnifi- 
caţii platoniciene amplificate de ere, îl vor vedea altfel. 

Trecutul are înţelesuri schimbate în fiecare prezent, de 
aceea nu trebuie identificat cu nici un prezent. 

Cei neînstare să preţuiască gîndirea platoniciană ca una 
ce nu se potrivește cu propriile lor păreri seamănă cu unii 
ce n-ar prețui humusul pentru că e altfel decît mărul sau 
trandafirul. Dacă însă s-ar apropia cum se cuvine de textul 
Dialogurilor, ar izbuti poate să înveţe în cele din urmă 
cum se cultivă pe acest pămînt merele și trandafirii. 

Cei ce lucrează pentru cultura viitorului își extrag capa- 
citatea creatoare din prezentul în care sînt înmagazinate 
legatele trecutului. E mare deosebirea dintre sol şi toate 
cele vii, dar în sol este obîrşia lor. 

În volumul final, consacrat indicilor şi bibliografiei adusă la zi, vom 

neşti din Platon şi a scrierilor publicate la noi asupra lui. 


PRESCURTĂRI 


Alcib. Aleibiade 

Ap. Apărarea lui Socrate 
Charm. Charmides 

Crat. Cratylos 

Crit. Criton 


Diog. Laert. Diogenes Laertios 
Eathyd. Euthydemos 


Gorg. Gorgias 

Hdt. Herodot 
Hipp. maior Hippias maior 
Hipp. Hippolitos 

Il. Iliada 


Memorab. Memorabilia Socratis (Amintiri despre Socrate) 
Od. Odiseea 


Paus. Pausanina 
Prot. Protagoras 
The. Theogonia 
Tucid. Tucidide 


În transcrierea numelor proprii grecești am hotărît să transliterăm 
forma grecească în toate cazurile în care nu există o formă românească 
statomicită printr-o lungă gi unanimă tradiţie (Socrate, Parmenide, 
Homer, Aristofan, Pericle, Alcibiade etc.) Am ezitat la cîteva nume, 
cum ar fi Phaidros, Phaidon, Theaitetos, pentru care formele Fedru, 
Fedon, Teetet puteau să pară oarecum intrate în uz, dar pînă la urmă 
am renunţat la aceste românizări datorate influenței franceze și încă 
nu definitiv consacrate. 


Dăm aici lista echivalențelor, cu indicația pronunțării: e = ph 
(pronunţat f), 6 = th (pronunţat t), y = ch (pronunţat h), k=c (în 
toate pozițiile; kı și ke, transliterate ci, ce se pronunţau ki, ke și, cine 
doreşte poate să le pronunţe ca atare, dar nu am socotit că este de dorit 
introducerea semnului k: vom scrie Nicias și se va putea citi, după plac, 
Nicias sau Nikias), « = ai, ot = oi, ov = u şi v = y (pronunţat ca 
u francez sau ca ü german). 

NOTĂ INTRODUCTIVĂ 


În anul 399 tribunalul atenian îl condamnă la moarte — cu o majori- 
tate de 60 de voturi — pe Socrate, înțeleptul. Acuzaţia: ateism, intro- 
ducerea unor zei noi, coruperea tineretului. Pentru a înţelege cum s-a 
putut ajunge aici, trebuie să considerăm în ansamblul ei personalitatea 
lui Socrate, atît de atrăgătoare în vremea sa încît, după vorbele lui Alci- 
biade, cel care îl privea şi-l asculta rămînea ca vrăjit, inima începea să-i 
bată mai tare și lacrimile să-i curgă, de parcă ar fi ascultat glasul sirene- 
lori; personalitatea sa atît de vie și într-un fel fascinantă, peste milenii, 
pînă în vremea noastră. 


Socrate s-a născut la Atena în anul 470/469; tatăl său, Sophroniscos, 
era sculptor, iar mama, Phainarete, moașă. O vreme a practicat meseria 
tatălui (după aproape șase sute de ani, Pausanias îi atribuie un grup 
statuar de pe Acropole), în curînd, însă, filosofia i s-a părut atît de fru- 
moasă, de esenţială pentru om, încât i s-a dedicat cu totul. 


Atena eru în acea vreme locul ideal pentru formaţia unui iubitor de 
înțelepciune : manuscrisele circulau în număr mare, iar personalităţile 
culturale se îndreptau spre acest oraş ca spre centrul gîndirii lumii gre- 
cești. În 460 vine aici Anaxagoras; sofiștii ţin lecţii de mare succes, pe 
care le ascultă cu mare interes mai toţi tinerii aristocrați. 


Pentru Socrate însă, toate teoriile, toate sistemele, tot ce vede și 
tot ce aude se transformă în izvor de întrebări, de îndoială constructivă. 
Științele naturii i se par prea ipotetice și prea puţin esenţiale; știința 
cea mai necesară este aceea care-l poate face pe om xahtc xal &ya96c, 
desăvirşit la trup şi la minte. 

Cum răul provine, după el, numai din ignoranță, primul pas pentru 
a ajunge la bine e un proces de cunoaștere: de înlăturare a erorii și de 
dobîndire a unor noţiuni juste. Metoda tradițională a expunerii lasă loc 
la nenumărate imprecizii; de fapt, adevărul există în om, dar latent 
și confuz, deci, prin întrebări metodice trebuie trezită în om facultatea 


1 Banchetul, 215 e—216 a. 


PRANCISCA BĂLTĂCEANU 


de a raţiona, do a da la iveală adevărul cu care e însărcinat” (2px5ucav). 
După cum mama sa ajuta copiii să iasă la lumină, tot așa el, Socrate, va 
njuta adovărul să se nască: acesta e rolul dialecticii, să ,„,moșească” 
adevărul din suflote. Această artă de a scoate la lumină adevărul cu aju- 
torul întrebărilor e numită de Platon, în Theaitetos, maieutică (uaev- 
taw), de la uateboo-ya mogi”. 

Ava înţeleasă, filosofia devine esenţială pentru oricine. Socrate o 
trăieste şi crede că e în mod imperios dator să-i ajute și pe alţii să ajungă 
la ea. Cutreieră Atena, oprindu-se în palestre, în atelierele meșteșugari- 
lor, în piaţă, pe drum, se apropie”de cîte cineva și începe să-i pună între- 
ări, cu toată modestia, recunoscîndu-și neștiința și dornic de a învăţa 
ceva. Încîntat că i se dă atenţie și curios să vadă ce va urma, cel astfel 
interpelat acceptă cu plăcere jocul. Iată însă că întrebările devin tot mai 
strînse, omul e pus în încurcătură, se vede nevoit tot mai des sau să sa 
contrazică, sau să accepte că s-a înșelat, să constate cu uimire puțina 
consistență a opiniilor bunului-simţ tradiţional. 

Cu tinerii, cu oamenii fără pretenții, cu cei dornici de perfecționare, 
Socrate vorbeşte prietenos, cu o ironie blindă, fără să-și ascundă simpatia; 
aceștia „i se predau” pentru a încerca, împreună cu el, să ajungă la înţelep- 
ciune. Dar cu puternicii zilei, cu cei convinși că știu tot, plini de suficiența 
succesului lor, Socrate devine caustic; toată Atena poate vedea că re- 
torul nu ştie nici măcar ce este retorica, iar generalul victorios n-are 
idee ce este curajul, omul politic nu ştie care e binele cetăţii; toţi aceștia 
îşi recunosc cu greu înfrîngerea și nu i-o vor ierta lui Socrate niciodată. 
Antipatiile împotriva lui devin cu atît mai violente cu cît un mare număr 
de tineri, unii din cele mai de vază familii ateniene, atrași la început de 
ciudăţenia și de farmecul acestui joc în care întrebările devin tot mai 
precise iar răspunsurile tot mai şovăitoare, pînă la recunoașterea nepri- 
ceperii, se atagează repede de acest deconcertant înţelept, îl urmează 
pretutindeni cu înflăcărare şi, mai mult, încep să-l imite. 

Cum era destul de greu să formulezi pe scurt și cu precizie o doctrină 
a lui Socrate, cum foarte mulţi erau cît se poate de puţin doritori să-și 
povestească păţaniile în lupta cu dialectica, iar el însuşi n-a scris proba- 
bil nimic, au început să circule în Atena tot felul de zvonuri răuvoitoare 
la adresa lui, răspîndite intenţionat sau din neștiinţă; astfel încît na e 
de mirare că în 423 Aristofan arată pe scenă, în Norii, o caricatură a 
lui Socrate extrem de departe de adevăr: un șarlatan, confundat cînd 
cu filosofii ionieni, cînd cu sofiștii, avînd preocupări lipsite de orice noi- 
mă și chiar dăunătoare cetăţii și mai ales tineretului. Este adevărat că 

piesa a căzut, dar în mintea atenienilor, conștient sau nu, urmele i-au 
rămas. 
E 


Această strădanie de a-i ajuta pe oameni să ajungă la adevăr nu i-a 
lăsat lui Socrate prea mult răgaz să se ocupe de altceva. Desigur, a fost 
soldat, ca orice tînăr atenian, și a participat la cîteva din campaniile 
celebre ale războiului peloponeziac: cele de la Potideea, Amphipolis și 
Delion, unde toţi cei care l-au văzut i-au admirat, pe lîngă vitejie, stă- 
pînirea de sine și demnitatea. 

S-a ferit însă în mod deliberat de amestecul în politică: singurele 
lui apariţii în viața publică sînt în 406 cînd, fiind președinte al Pritaniei, 
se opune judecării în bloc a strategilor învingători la Arginuse (cf. nota 
nr. 31) și în timpul celor „treizeci de tirani”, cînd refuză, cu riscul vieţii, 
să participe la o vinătoare de oameni. 

În viaţa particulară a avut la fel de puţin timp şi interes să se ocupe 
de prosperitatea casei, ceea ce i-a atras necontenitele reprosuri, uneori 
sub forme violente, ale soţiei sale, celebru de puţin simpatică şi de rea 
de gură, Xantipa. 

A rămas proverbială cumpătarea lui Socrate, nu urmărită pentru 
ea însăși, ci de dragul libertăţii spiritului: putea răbda oricît de foame 
sau de sete, a fost văzut stînd o zi întreagă, nemișcat, adîncit în medi- 
taţie, sau, în campania de la Potideea, mergînd cu seninătate desculț 
pe gheaţă, pe un ger cumplit; la fel de bine, însă, putea rezista unei nopţi 
întregi de băutură și petrecere. De pomină a rămas și extrema lui sărăcic. 

Niciodată nu s-a erijat în profesor de înţelepciune, nicăieri nu-l vedem 
oferind soluţii gata făcute sau reţete de comportare. De o seninătate 
agreabilă, intransigent cînd era vorba de cinste și dreptate, dar privind 
toate cu un umor inalterabil, ştiind să aducă la îndoială, la actul ratio- 
namentului pe oricine, plecînd de la lucrurile cele mai familiare şi de la 
ele înălţind minţile ascultătorilor spre abstracţiuni, spre căutarea bine- 
lui şi adevărului, capabil și de glumă amicală dar şi de asprime și sar- 
casm — însă întotdeauna pe un fond de indulgență și umanitate — 
Socrate ne stă înainte ca un Înţelept; al lumii vechi, fără îndoială, dar 
dintre cei mai personali și mai vii, mai atrăgători, mai apropiaţi nouă, 
din câţi vor fi fost. 

E 


În 403 forțele democratice reușesc să înlăture regimul celor „trei- 
zeci de tirani”. Acest eveniment a fost însoțit de o împotrivire violentă 

la tot ce apăreu, renl sau fals, legat de oligarhie (de pildă, sofiștii devin 
suspecți ca profesori ni tinerilor aristocrați); are loc o reacţie tradiţio- 
nalist-patriotică de apărare a valorilor religioase și etice strămoșești. 

Vechile resentimente răbufnesc acum și Socrate e prezentat de duş- 
manii săi ca un om care neagă tradiţia ateniană de efort pentru prosperi- 
tatea familici şi a cetăţii, de supunere față de părinți, de cinstire a zeilor 
ocrotitori ai cetăţii, un om care strică tineretul, învățîndu-l să nu respecte 
uceste principii şi împuindu-i capul cu prostii. Așadar în 399 Socrate 
c dat în judecată de Anytos, destul de important om politic, participant 
la răsturnarea „celor treizeci”, de Meletos, tînăr poet tragic lipsit de talent 
şi de Lycon, orator cu oarecare renume. 

Capetele de acuzare, abil alese, erau: 

a) Socrate nu recunoaște zeii cetăţii. O acuzaţie de impietate era 
ceea ce putea face mai mare impresie asupra poporului atenian, cu atît 
mai mult în acel moment politic. Filosofii aveau în general o reputaţie 
proastă în această privinţă şi în secolul al V-lea se desfășuraseră cîteva 
procese răsunătoare de ateism, printre care al lui Anaxagoras. 

De altfel, Socrate nici nu se putea apăra de această acuzaţie: credea 
în zei (Bau într-un Zeu), în bunătatea şi dreptatea lor, în providenţă, 
dar nu putea accepta figurile divine tradiţionale, antropomorfe, cu pasi- 
uni de rînd şi biografii de scandal. 

b) Socrate introduce zei noi. Aceasta se referă la convingerea lui, des 
afirmată, de a avea o divinitate ocrotitoare, un daimon care-l întovără- 
şeşte peste tot și se manifestă ca un glas lăuntric care-l opreşte ori de 
cîte ori ar fi pe punctul de a săvirşi ceva rău. Imaginaţia răuvoitoare 
a acuzatorilor a făcut din aceasta o credinţă în zei noi, alţii decît ocroti- 
torii seculari ai Atenei, pe care orice bun cetăţean trebuie să-i cinstească, 

c) Socrate corupe tineretul. Desigur, nu putea nega că un mare număr 
de tineri îl urmau cu pasiune, învăţînd din exemplul lui să se întrebe 
mai degrabă asupra problemelor lăuntrice, ale spiritului, şi să dea mai 
puţină atenţie activităţii practice, lucrative, sau ambițiilor politice. 

Acuzarea și-a propus deci — și a reușit — să-l prezinte poporului 
atenian pe Socrate ca pe un individ nefast tineretului și primejdios pentru 
stat. Pedeapsa cerută era moartea. 

Un proces de această speţă se desfășura în felul următor: 

Tribunalul atenian, Heliaia, era compus din 6000 de cetăţeni, trași 
la sorţi în fiecare an. Procesele se desfășurau în faţa unei secţii a tribu- 


nalului, compusă din circa 500 de membri. (La procesul lui Socrate se 
pare că au fost 502 judecători). 

Acuzatorul își depunea plingerea (yp«97)) în faţa unuia dintre arhonti, 
de obicei în prezența acuzatului şi a doi martori. Dacă magistratul. deci- 
dea să dea curs plingerii, proceda la investigarea preliminară în care 
părţile își reafirmă poziţia sub jurământ (&vrwouoola) și se adună documente 
şi mărturii. Judecata propriu-zisă se deschidea prin citirea depoziţiilor 
acuzării și apărării. Fiecare cetăţean era în principiu obligat să se apere 
singur, dar în fupt putea recita un discurs compus de un specialist sau 
putea aduce adevăraţi avocaţi prezentîndu-i drept prieteni ai săi. În 
procesele penale, atit acuzarea cît și apărarea vorbeau o singură dată. 
Apoi, fără deliberare prealabilă, tribunalul vota cu jetoane perforate 
(pentru condamnare) sau întregi (pentru achitare). Dacă legea nu preve- 
dea o pedeapsă anume pentru cazul în speţă, urma discutarea pedepsei. 
Acuzarea avea dreptul să propună una, iar dacăacuzatul era declarat 
vinovat avea la rîndul său dreptul să propună o pedeapsă. Urma decizia 
tribunalului. 

Socrate a fost condamnat la moarte în aprilie sau în mai 399, a doua 
zi după plecarea trierei sacre spre Delos. Cum nici o pedeapsă capitală 
nu putea fi executată înainte de întoarcerea acesteia, el a stat în închi- 
soare o lună; a refuzat propunerea de a evada, şi-a petrecut timpul în 
discuţii elevate cu prietenii săi și a întîmpinat moartea cu seninătate. 


Se pune problemai n ce raport se află Apărarea lui Socrate scrisă de 
Platon cu cea reală pe care a rostit-o Socrate la proces. Se știe, în orice 
caz, că a refuzat să se folosească de vreo apărare pregătită dinainte, 
spunînd că daimonul său c împotrivă. 

Imediat după moartea lui Socrate, Platon a fugit la Megara; urmează 
apoi călătoriile în Egipt. Majoritatea cercetătorilor socotesc că Apărarea 
e scrisă abia după întoarcerea la Atena, prin 396, din dorinţa de a arăta 
măcar acum atenienilor adevăratul chip al lui Socrate, E vorba deci de 
o. operă mai cuprinzătoare, de o explicare accesibilă și dramatizată a 
întregii activităţi a lui Socrate. 

În același timp, procesul era încă prea prezent în mintea atenienilor 
ca Platon să poată pune în gura lui Socrate afirmaţii mult deosebite de 
cele reale. Pe de altă parte, cuvintele mai izbitoare sînt confirmate de 
Xenofon și Diogenes Laertios. 

E vorba deci de o autenticitate a ideilor principale, a psihologiei 
înțeleptului, a tonalităţii generale. Într-adevăr, Socrate își va fi dat fără 
îndoială seama încă de la începutul procesului că va fi condamnat și a 

acceptat faptul cu demnitate. Apărarea sa reală va fi fost deci, ca şi 
Apărarea lui Platon, o justificare în numele dreptăţii, o respingere a 
acuzațiilor do drugul adevărului și nu o pledoarie juridică, o încercare 
de n obține achitarea: Socrate nu-şi menajează auditoriul, nu caută 
să-i ciștige bunăvoința, nu evită nici un cuvînt care ar putea indispune 
pe judecători, dacă crede că e drept să-l spună. Faţă de vorbele aspre 
şi arogante, amestecate cu profeţii amenințătoare, pe care i le atribuie 
Xenofon, tonul Apărării lui Platon: calmul, căutarea adevărului cu orice 
preţ, explicarea intuitivă și răbdătoare, ironia blindă, afecțiunea cu care 
le vorbește celor care au votat în favoarea lui, elevația crescîndă a idei- 
lor, seamănă mult mai mult cu tot ce știm despre Socrate. 
n 

Apărarea lui Socrate are trei părți: 

Prima reprezintă discursul de apărare propriu-zis. Socrate încearcă 
fntti să spulbere calomniile care circulau de multă vreme pe seama lui 
şi abia apoi răspunde direct actului de acuzare. Începe cu influența sa 
asupra tineretului. Aflindu-se în sfera indemonstrabilului, Socrate pre- 
feră să arate neseriozitatea acuzatorului și, după metoda obișnuită, 
începe să-i pună întrebări aparent simple dar care îl fac pe Meletos, 
în curînd, să răspundă nişte enormităţi. Discuţia continuă asupra acuza- 
tiei de ateism: Socrate nu-și poate expune părerile despre divinitate 
şi atunci se mulțumește să arate că, de vreme ce e acuzat de credinţa 
în zei noi, nu poate fi acuzat de ateism. Arătînd netemeinicia capetelor 
de acuzare, Socrate își explică îndeletnicirile: e vorba de o misiune 
încredinţată lui de către zeu, dela care nu poate și nu vrea să se sustràgă 
nici sub amenințarea morţii. Socrate își încheie discursul explicînd cu 
demnitate de ce nu recurge la presiuni sentimentale asupra judecătorilor. 

Tribunalul votează: Socrate este declarat, cu o majoritate de 60 de 
voturi, vinovat. A doua parte reprezintă discutarea pedepsei. Cum acu- 
zarea cerea pedeapsa cu moartea, Socrate răspunde că ceea ce i s-ar 
cuveni pentru faptele lui ar fi să fie hrănit în Pritaneu (ca magistraţii 
și binefăcătorii cetăţii), pînă la sfîrșitul zilelor sale! Prietenii se oferă 
să plătească pentru el o amendă de 30 de mine. 

Tribunalul votează pedeapsa cu moartea, Imediat după pronuntarea 
sentinței se ridica şedinţa, astfel că, în realitate, Socrate nu și-a putut 
rosti ultimele cuvinte decît în faţa unui grup adunat în jurul său?. După 


2 Cf. M. Croiset, în Platon, Oeuvres complètes, tome 
I, Belles Lettres, p. 137. 

ce le prevestește atenienilor că va veni o zi în care se vor căi că l-au con- 
damnat, Socrate se adresează celor care au votat în favoarea sa și pe 
care îi numește adevărații săi judecători; cu multă afecţiune și senină- 
tate le vorbește despre viaţă și despre moarte: chiar dacă nu știm ce 
urmează morţii, s-ar putea ca ea să fie un bine. 

Desigur că Platon pune în scrierea sa mai mult decit a spus Socrate 
în realitate la proces și Apărarea este ca intenţie o Apologie în sensul 
nostru" de azi. Dar dacă nu în literă, în spirit rămîne, de bună seamă, 
credincios maestrului său, astfel că, făcînd rezervele necesare, putem 
accepta, într-un sens mai larg, că așa va fi vorbit Socrate, înțeleptul, 
în primăvara lui 399, ascultindu-și condamnarea la moarte. 


Francisca Bălăceanu 

Ce înrîurire au avut acuzatorii mei asupra voastră, nu 17 a 
ştiu, cetăţeni ai Atenei; eu, cel puțin, ascultîndu-i, era 
cît pe ce să nu mă mai recunosc, atît de convingătoare 
erau cuvintele lor; totuși, la drept vorbind, ei n-au spus 
nimic adevărat. Însă dintre toate minciunile pe care le-au 
rostit, m-a uluit cel mai mult afirmaţia că trebuie să luaţi b 
bine seama să nu fiţi înșelați de mine, un vorbitor, zic ei, 
nemaipomenit. Şi nu le-a fost ruşine că vor fi pe loc dovediţi 
mincinoși de mine prin fapte, de vreme ce nu arăt a fi 
cituși de puţin un vorbitor grozav, iar aceasta mi s-a părut 
cea mai mare nerușinare a lor, dacă nu cumva prin „a fi 
un vorbitor grozav” ei înţeleg „a spune adevărul”; căci 
dacă asta vor să spună, aș putea consimți că sînt şi eu 
orator, dar altfel decît ei. Așadar, după cum ziceam, în 
vorbele lor a fost foarte puţin adevăr sau chiar deloc; în 
schimb, de la mine veţi auzi adevărul întreg. Vă jur însă 
pe Zeus, cetățeni ai Atenei, că nu veţi auzi vorbe înfrumu- 
seţate și împodobite cu întorsături meșteșugite şi cuvinte 
alese, ca ale acestora, ci voi folosi cuvintele care se întîmplă 
să-mi vină în minte, încredințat fiind de adevărul spuselor c 
mele; și nimeni dintre voi să nu se aștepte la altceva. 
Bine mi-ar sta, judecători, la anii mei, să vin în fața voastră 
cu vorbe ticluite, ca un tinerel. Dimpotrivă, tocmai asta 
vă rog, atenieni, și vă rog cu tot dinadinsul: dacă mă veţi 
auzi apărîndu-mă cu aceleași cuvinte pe care obişnuiesc 
să le spun şi în agora, printre tarabele zarafilor, unde 
m-au auzit mulți dintre voi, și în alte, părţi, să nu vă d 
miraţi și să nu faceţi zarvă. Căci aşa stau lucrurile: 
pentru prima oară am venit la judecată acum, la șaptezeci 
de ani; sînt cu totul străin de vorbirea de aici. După cum, 
dacă s-ar întîmpla să fiu cu adevărat un străin, m-aţi 
ierta că vorbesc în graiul și cu deprinderile în care am 18 a 

fost crescut, așu vă cer și acum lucrul acesta, cred eu, pe 
bună dreptate: să nu vă uitaţi la felul meu de a vorbi, 
mai bun sau mai rău, cum o fi, ci să luaţi seama cu grijă 
dacă spun lucruri drepte sau nu; căci aceasta e sarcina 
judecătorului; iar a celui care vorbeşte — să spună ade- 
vărul. 

b Întâi de toate se cuvine, atenieni, să mă apăr de primele 
învinuiri mincinoase și de primii mei acuzatoril; apoi de 
acuzaţiile și de acuzatorii mei din urmă. Căci mulţi sînt 
cei care m-au învinuit în fața voastră, şi încă de mulţi ani, 
fără să spună nimic adevărat; de ei mă tem eu mai degrabă 
decît de Anytos şi de ai lui, cu toate că și aceştia sînt. de 
temut. Dar mai de temut sînt, judecători, aceia care, asu- 
mîndu-și rolul de a vă educa, pe cei mai mulți dintre voi, 
încă de pe cînd eraţi copii, încercau să vă convingă aducin- 
du-mi vini neadevărate: că ar exista un oarecare Socrate, 
om iscusit, care cugetă la cele din cer şi cercetează toate 
cîte se află sub pămînt și face să învingă judecata strîmbă?. 
De vreme ce mi-au răspîndit o asemenea faimă, atenieni, 

c aceştia sînt acuzatorii de care trebuie să mă tem; într-ade- 
văr, cine-i ascultă îşi închipuie că oamenii care cercetează 
astfel de lucruri nu cred nici în zei. 

De altfel, aceşti acuzatori sînt mulți şi mă învinuiesc 
de multă vreme, vorbind cu voi încă de la virsta la care 
eraţi cât se poate de încrezători, unii dintre voi fiind 
copii încă şi adolescenţi; iar ei mă acuzau în lipsă, fără 
să mă apere cineva. Dar ce este cu totul fără noimă, 
e că nici măcar numele lor nu le știu şi nu le pot spune, 

d în afară poate de al unui oarecare autor de comedii?. 

Toţi cei care, din pismă şi prin clevetire, s-au străduit 
să vă convingă, ca şi cei care, după ce s-au lăsat convinşi, 
i-au convins la rîndul lor pe alţii, toți aceştia mă pun în 
grea încurcătură; pentru că nu poţi aduce pe nici unul 
dintre ei aici, la judecată, nici nu poţi dovedi că n-au 
dreptate, ci, pur şi simplu, trebuie să te aperi luptînd cu 
nişte umbre şi să acuzi fără să-ţi răspundă nimeni. V-aţi 
dat așadar seama și voi, din cîte vă spun, că acuzatorii 
mei sînt de două feluri: unii m-au acuzat de curînd, ceilalţi 
de mult, cei despre care tocmai vorbesc. Și aţi înţeles că 

trebuie să mă apăr întîi de învinuirile lor, pentru că pe ei 
i-ați auzit întîi învinuindu-mă, şi i-aţi auzit mult mai 
multă vreme decît pe ceilalți, de mai tîrziu. 

Bine. Trebuie deci să mă apăr, atenieni, și să încerc, 
într-un timp atît de scurt, să nimicesc calomnia înstăpînită 
de mult în minţile voastre. Dacă asta ar fi mai bine și pentru 
voi și pentru mine, aș vrea de bună seamă să reușesc și 
să ajung la un rezultat apărîndu-mă; dar cred că e greu 
şi-mi dau foarte bine seama cît de greu. Totuși, întîmple-se 
cura o vrea Zeul, noi sîntem datori să dăm ascultare legii 
şi să ne apărăm. 

„Aşadar, să vedem din nou, de la început, care e învinuirea 
din care s-a născut această ponegrire a mea și pe care 
s-a sprijinit Meletos cînd m-a dat în judecată. Bine. Ce-au 
spus, calomniindu-mă, calomniatorii mei? Trebuie să le 
citim vorbele ca pe ale unui act de acuzare: „Socrate este 
vinovat, el iscodește peste măsură cele de sub pămînt și 
cele din cer, face să învingă judecata strimbă și îi învață 
şi pe alţii aceste lucruri.” Cam acestea ar fi; ați putut 
vedea şi voi în comedia lui Aristofan un Socrate purtat 
pe scenă încoace și încolo, spunînd că merge prin văzduh 
şi înşirînd tot felul de vorbe goale despre lucruri la care 
eu nu mă pricep nici mult, nici puţini. Și eu nu vorbesc 
cu dispreț despre o astfel de știință, admițînd că într-ade- 
văr există cineva care se pricepe la toate acestea, să nu 
fiu. cumva acuzat de Meletos şi de aşa ceva; însă, în ceea 
ce mă priveşte, cu n-am nimic comun cu ele, atenieni. 
Vă iau ca martori pe aproape toţi şi vă rog să vă informaţi 
şi să vă lămuriţi unii pe alţii, toţi câţi m-aţi auzit vreodată 
stînd de vorbă; sînt printre voi mulți dintre aceştia. Spune- 
ţi-vă unii altora dacă vreunul dintre voi m-a auzit vreodată 
vorbind, mult sau puțin, despre așa ceva: şi de aici vă veţi 
da seama că și celelalte lucruri pe care lumea! le spune despre 
mine au același temei. 

Nu numai că, hotărît lucru, nimic dintre acestea nu e 
adevărat, dar nu e adevărat nici ce veţi fi auzit pe cîte 
unul spunînd, că-mi fac o îndeletnicire din a-i învăţa 
pe “alţii şi că le cer plată pentru asta. Cu toate că mi se 
pare frumos să fie cineva în stare să-i instruiască pe oameni, 

cum fac Gorgias din Leontinoi și Prodicos din Ceos? şi 
Hippias din Elis. Într-adevăr, fiecare din aceştia este în 
stare, atenieni, ca, în orice oraş s-ar duce, să atragă pe lîngă 
sine pe tinerii care altminteri ar putea să-și ia drept sfătui- 
tori fără plată pe oricare din concetăţenii lor; îi conving 
pe tineri ca, părăsind tovărășia acelora, să vină la ei, dar 
plătind bani și purtîndu-le, pe deasupra, şi recunoştinţă. 
Uite, am aflat că este aici la noi încă unul din aceşti învă- 
taţi, un om din Paros’. Tocmai mă dusesem la Callias al 
lui Hipponicosl0, care le-a plătit sofiştilor mai mulţi bani 
decît oricare altul. Şi l-am întrebat (ştiind că are doi fii): 
„„Callias, zic, dacă ai fi avut nu doi fii, ci doi mînji sau 
doi viței, ar trebui să le tocmim un supraveghetor care 
să desăvirşească în ei toate însușirile lor fireşti}; ar fi 
vorba de un om priceput la cai sau la muncile cîmpului; 
de vreme ce ei sînt însă oameni, ce fel de îndrumător ai 
de gînd să le iei? Cînd e vorba de aceste însușiri, de însușirile 
omenești şi cetăţeneşti, cine e omul priceput? Cred că, 
avînd feciori, ai chibzuit la asta. Există un astfel de om 
sau nu? 

— Cum să nu, spuse el. 

— Cine e, de unde este, și cît cere pentru învățătura 
lui? 

— Euenos din Paros, Socrate, mi-a răspuns. Cere cinci 
mine. 

Și eu l-am fericit pe Euenos dacă are într-adevăr price- 
perea aceasta și dă învățătură cu atita cumpătare. Eu, 
să fiu în stare de astfel de lucruri, nu mi-aș mai încăpea 
în piele de mîndru. Numai că, cetăţeni ai Atenei, nu sînt 
în stare. 

S-ar putea însă ca vreunul dintre voi să mă întrebe: 
„Bine, Socrate, dar cu ce te îndeletnicești tu? Din ce s-au 
iscat aceste clevetiri împotriva ta? Căci, de bună seamă, 
atîta vreme cît nu făceai nimic mai mult decît ceilalți, 
nu-ți puteau ieși asemenea faimă și vorbe, dacă nu făceai 
nimic altfel decît cei mulți. Spune-ne, deci, despre ce este 
vorba, ca să nu ne facem o părere nechibzuită despre tine.” 
Cred că cel care ar vorbi astfel ar avea dreptate, astfel că 


d voi încerca să vă arăt ce anume este ceea ce mi-a adus 

şi răul nume şi învinuirea. Ascultaţi deci. Și poate că unora 
li se va părea că glumesc; dar să știți bine că vă voi spune 
deplinul adevăr. În fapt eu m-am ales cu numele acesta, 
atenieni, numai din pricina unui fel de înţelepciune. Ce fel 
de înţelepciune? Una care e, probabil, o înţelepciune ome- 
nească. Mă tem că este de fapt singura înțelepciune pe care 
o am; cei despre care vorbeam adineauri or fi poate înţelepţi 
cu vreo înțelepciune mai mult decît omeneascăl2. Dacă 
nu e așa, nu știu ce să mai spun, pentru că eu n-o am, iar 
cine afirmă că o am, minte și vorbește spre a mă ponegri. 
Și acum, atenieni, să nu murmuraţi împotrivă-mi și să 
nu vi se pară că spun ceva prea de tot; căci vorbele pe care 
le voi spune nu sînt ale mele, ci voi aduce în fața voastră 
un vorbitor mai vrednic de încredere. Despre înţelepciunea 
mea, dacă înțelepciune este, și despre felul ei, vă voi aduce 
ca martor pe Zeul de la Delfi. Îl cunoaşteţi, desigur, pe 
Chairephoni?; a fost prietenul meu încă din tinereţe și a 
fost prieten cu cei mai mulţi dintre voi; a fugit în exilul 
ştiut împreună cu voi!t și odată cu voi s-a întors, Și știți 
cum era Chairephon, cît de aprig în orice se apuca să 
facă. Astfel o dată, mergînd la Delfi, a îndrăznit să în- 
trebe oracolul şi anume — vă spun să nu murmuraţi, 
atenieni —, să-l întrebe dacă este cineva mai înţelept decît 
mine ; iar Pitia i-a răspuns că nu e nimeni mai înţelept. 
Despre acestea vă va putea da mărturie fratele săulă, de 
vreme ce el a murit. 

Să vedeţi pentru ce vă spun acestea: tocmai pentru că 
am de gînd să vă arăt de unde s-au născut vorbele rele 
împotriva mea. 

Auzind eu acele lucruri, am început să mă gîndesc astfel: 
„Oare ce spune Zeul şi cu ce tîlc? Eu îmi dau seama că 
nu sînt înțelept nici în mare, nici în mică măsură; atunci 
la ce se poate gîndi cînd spune că eu sînt cel mai înțelept? 
Pentru că, de bună seamă, el nu minte ; doar nu-i e îngăduit.” 
Și multă vreme am fost nedumerit ce vrea să spună; apoi, 
greu de tot, m-am hotărît să cercetez lucrul cam în felul 
acesta: m-am dus la unul din cei care erau socotiți înţelepţi, 
pentru ca acolo, mai degrabă decît oriunde, să dezmint 
oracolul și apoi să-i arăt Zeului: „Omul acesta e mai înţe- 

lept decit minc, în timp ce tu ai spus că eu aș fi”. Cerce- 
tîndu-l deci pe acesta — nu-i nevoie să-i spun pe nume, 
era unul dintre oamenii politici —, iscodindu-l eu și stînd 
de vorbă cu el, uite cam ce impresie am avut, atenieni: 
mi s-a părut că omul meu trece drept înţelept în ochii celor 
mai mulți oameni și în primul rînd în ai lui însuşi, dar că 
nu este. M-am apucat apoi să-i arăt că numai își închipuie 
că e înțelept, dar că nu este. Din clipa aceea m-au urit şi 
cl şi mulți dintre cei care erau de față. 

Plecînd de acolo, cugetam în sinea mea: „Într-adevăr, 
cu sînt mai înțelept decît acest om: mă tem că nici unul 
dintre noi nu ştie nimic bun şi frumos, numai că el își 
închipuie că știe ceva, deşi nu ştie; eu însă, de vreme ce 
nici nu știu, nici nu-mi închipui. Se pare, deci, că sînt mai 
înțelept, și anume tocmai prin acest lucru mărunt, prin 
faptul că, dacă nu ştiu ceva, măcar nu-mi închipui că ştiu.” 
Am mers apoi la altul, la unul dintre cei care treceau drept 
şi mai înţelepţi decît primul, și am ajuns la aceeași încheiere ; 
şi de atunci m-au urît și el şi mulți alții. 

După acestea i-am luat pe toţi la rînd, dîndu-mi seama, 
cu mîhnire și cu teamă, că mă fac urît de ei; totuşi mi se 
părea că trebuie să așez cuvintele Zeului mai presus: de 
orice; dacă voiam, deci, să cercetez ce spune oracolul, 
eram silit să merg la toţi cei care păreau a ști ceva. Și 
mă jur pe cîine!6, atenieni, — pentru că sînt dator să vă 
spun adevărul — vă jur că așa mi s-a întîmplat: aproape 
toţi cei care aveau cel mai bun renume mi s-au părut, cer- 
cetîndu-i eu potrivit spuselor Zeului, că au cele mai mari 
scăderi, pe cînd alții, care erau socotiți mai neînzestrați, 
mi-au părut mai în stare de chibzuinţă. lată, sînt dator 
să vă povestesc cum am rătăcit, ca un om supus la grele 
muncii”, pentru ca oracolul să devină pentru mine ceva 
de neclintit. 

Așadar, după oamenii politici m-am dus la poeţi: la 
autorii de tragedii, de ditirambil și la ceilalţi, pentru ca 
acolo să mă prind eu însumi asupra faptului că sînt.mai 
puțin învăţat decît ei. Luînd deci acele opere ale lor care-mi 
păreau mai îngrijit lucrate, îi întrebam ce oare vor să 
spună prin ele, pentru ca totodată să și învăţ cîte ceva de 

la ei. Îmi vine tare greu să vă spun adevărul, cetăţeni, 
totuşi el trebuie spus: într-un cuvînt, aproape oricare dintre 
cei de față ar fi putut vorbi mai bine decît ei despre lucruri 
pe care ei înșiși le făcuseră. Mi-am dat seama astfel în scurtă 
vreme şi despre poeţi că nu din înţelepciune fac ceea ce 
fac, ci printr-o înzestrare firească și sub puterea inspiraţiei, 
întocmai ca profeţii și tîlcuitorii de oracole; căci și aceştia 
spun multe lucruri frumoase, dar de fapt nu ştiu nimic 
din ce spun. Am văzut că poeţii sînt și ei într-o situaţie 
asemănătoare? și totodată mi-am dat seama că, din cauza 
darului lor poetic, își închipuie că în general nimeni nu e 
mai înţelept decît ei, ceea ce nu-i adevărat. Și de acolo 
am plecat deci convins că eu îi întrec în același fel ca și 
pe oamenii politici. 

În sfîrşit, m-am dus pe la meșteșugari; căci îmi dădeam 
seama că, la drept vorbind, eu nu știu nimic, iar ei se vor 
dovedi, desigur, că știu multe lucruri frumoase. Și în aceasta 
nu m-am înșelat, ei ştiau într-adevăr lucruri pe care eu nu 
Je ştiam, şi prin aceasta erau mai înţelepţi decît mine. Însă, 
cetăţeni ai Atenei, mi s-a părut că bunii meșteșugari fac 
aceeași greșeală ca poeţii: pentru că își îndeplinea bine 
meșteșugul, fiecare credea că este cît se poate de înţelept 
şi în celelalte privinţe, şi anume în cele mai însemnate, şi 
tocmai această nesocotinţă lo întuneca înţelepciunea pe 
care o aveau, încît am ajuns să mă întreb, în privinţa 
oracolului, dacă aş voi mai degrabă să fiu aşa cum sînt, 
nici înțelept cu înţelepciunea lor, nici prost cu prostia lor, 
sau să le am pe amîndouă așa cum le au ci. Mi-am răspuns, 
deci, mie și oracolului, că mi-e mai de folos să fiu aşa cum 
sînt. 

Din această cercetare, cetăţeni ai Atenei, s-au iscat 
împotrivă-mi multe uri, şi încă atît de grele și de aspre, 
încât din ele s-au născut multe clevetiri şi mi s-a dat numele 
acesta, de înţelept. Căci de fiecare dată cei de faţă își închi- 
puiau că eu, în înțelepciunea mea, știu ceea ce dovedeam 
că celălalt nu știe ; dar de fapt, cetăţeni, mă tem că înţelept 
e numai Zeul și, prin vorbele oracolului, el spune că înţelep- 
ciunea omenească valorează puţin sau chiar nimic; și mi 
se pare că acest lucru îl numeşte „„Socrate”, folosindu-se de 

numele meu ca să facă din mine o pildă, ca și cum ar spune : 
„Oameni buni, cel mai înţelept dintre voi este acela care, 
la fel ca Socrate, și-a dat seama că într-adevăr, cît priveşte 
înțelepciunea, nu e bun de nimic.” lar eu chiar și acum, 
mergând peste tot, caut și iscodesc după cuvintele Zeului 
pe orice atenian sau străin care îmi pare a fi înţelept; şi 
dacă-mi dau scama că nu e, îi arăt acelui om, întărind vorba 
/wului, că nu e înţelept. Și din cauza acestei stăruitoare 
îndeletniciri nici n-am mai avut timp să fac ceva vrednic 
de luat în seamă, fie pentru cetate, fie pentru casa mea, 
ci mă aflu în mare sărăcie, în slujba Zeului cum sînt. 

Pe lîngă acestea, tinerii care de bună voia lor mă urmează, 
cei cu cele mai multe răgazuri, fii de oameni foarte bogaţi, 
sînt încîntaţi de felul în care iscodesc eu oamenii şi adesea 
mă imită apucîndu-se să-i ia la întrebări pe alţii; de alt- 
minteri ei găsesc, cred eu, din belșug oameni care-și închi- 
puie că știu ceva, dar știu puţine lucruri sau nimic. Așa 
se face că oamenii iscodiţi de ei se mînie pe mine iar nu pe 
ei înșiși, spunînd apoi că Socrate e un mare ticălos care îi 
strică pe tineri. Dar cînd îi întreabă cineva ce anume face 
şi ce-i învaţă ca să-i strice, ei n-au ce spune, doar nu știu 
nimic; ca să nu se vadă însă că sînt descumpăniţi, spun 
ce se spune de obicei despre un filosof, că „cercetează cele 
din cer și de sub pămînt”, că „nu crede în zei”, că „face 
să învingă judecata strîmbă”. Desigur, n-ar vrea să recu- 
noască adevărul, adică faptul, dat în vileag, că numai se 
prefac a ști ceva, cînd ei nu știu nimic. Oamenii aceștia, 
ambiţioși fiind, îndiîrjiți și numeroși și vorbind convingător 
și cu stăruință despre mine, v-au împuiat urechile pone- 
grindu-mă cu înverșunare și mai de mult și acum. Pe acest 
temei au tăbărît asupra mea și Meletos şi Anytos și Lycon: 
Meletos dînd cuvînt dușmăniei poeţilor, Anytos, celei: a 
meșteșugarilor şi a oamenilor politici și Lycon, celei a reto- 
rilor. Astfel că, după cum spuneam la început, m-aș mira 
să fiu în stare în atît de puţină vreme să dovedesc neade- 
vărul unei învinuiri atît de adînc înrădăcinate. Adevărul 
este acesta pe care vi-l spun eu, cetățeni ai Atenei, iar 
vorba mea nu vă ascunde nimic şi nu ocolește nimic, nici 
lucruri mari, nici mărunte. Și totuși știu destul de bine 

că în felul acesta îmi atrag ura lor din aceleași vechi pricini; 
ceea ce e, de altfel, o dovadă că spun adevărul și că tocmai 
acesta este răul meu nume şi acestea pricinile lui. Iar dacă, 
fie acum, fie altă dată, veţi cerceta aceste lucruri, veţi 
vedea că așa este. 

În privința învinuirilor aduse mie de primii acuzatori, 
fie de ajuns în faţa voastră apărarea aceasta. lar acum 
voi încerca să mă apăr împotriva lui Meletos, omul acesta 
de treabă și devotat cetăţii, din cît zice el, și împotriva celui 
de al doilea rînd de acuzatori ai mei. Să luăm din nou, 
așadar, învinuirea adusă de ei sub jurămînt?0, pentru că 
e vorba acum de alți acuzatori. Sună cam așa: „Socrate 
calcă legea stricîndu-i pe tineri și necrezînd în zeii în care 
crede cetatea, ci în alte divinităţi, noi.” Cam așa sună 
actul de acuzare; să-i cercetăm acum fiecare punct în 
parte. 

Se spune deci că eu calc legea stricînd tineretul. Eu 
însă, atenieni, spun că tocmai Meletos calcă legea, pentru 
că ia în glumă lucruri serioase, aducînd cu ușurătate oameni 
la judecată și prefăcîndu-se plin de rîvnă și de grijă pentru 
lucruri de care nu i-a păsat niciodată. Că așa stau lucrurile, 
voi încerca să vă dovedesc și vouă. 

Meletos, vino aici şi spune-mi: ţi se pare, sau nu, foarte 
important ca tinerii să fie cît mai buni? 

— Sigur că da. 

— Atunci fii bun yirpune-le judecătorilor noştri: cine 
îi face pe tineri mai buni? Nu încape îndoială că ştii, de 
vreme ce porţi grija acestui lucru. Pe cel care îi strică l-ai 
găsit, după cum spui, adică pe mine, și l-ai adus aici la 
judecată şi îl învinuiești; dar acela care îi face mai buni, 
hai și ne spune, arată-ne: cine este? 

Vezi, Meletos, că taci și nu poţi să răspunzi? Nu crezi 
că e un lucru de rușine și o dovadă îndestulătoare a spuselor 
mele: că nu te-ai sinchisit niciodată de asta? Hai, spune, 
vrednice Meletos, cine îi face pe tineri mai buni? 

— Legile. 

— Dar nu asta te întreb, preabunule, ci care om îi face 
mai buni, unul care să știe printre altele, și în primul rînd, 
şi acest lucru, adică legile. 


23 


PLATON 


— Aceştia de aici, Socrate, judecătorii. 

— Cum adică, Meletos; aceștia sînt în stare să-i educe 
pe tineri gi să-i facă mai buni? 

—  Neîndoielnic. 

—- Oare toţi, sau unii da și alţii nu? 

-— Toți. 

— Minunată vorbă, jur pe Hera, şi mare belșug de 
oameni folositori ne arată. Dar ia spune-mi: Şi aceștia, 
ascultătorii, îi fac pe tineri mai buni, sau nu? 

— Şi aceștia. 

— Dar membrii Sfatului?21 

— Şi membrii Sfatului. 

— Doar n-ai să spui, Meletos, că membrii Adunării po- 
porului îi strică pe tineri! Sau și ei îi fac mai buni, cu toţii? 

— Şi ei. 

— S-ar părea deci că toţi atenienii, în afară de mine, 
îi fac pe tineri desăvîrșiți; şi numai eu îi stric; așa spui 
tu? 

— Hotărît că așa spun. 

— Ai înţeles, de bună seamă, marea mea nefericire! 
Dar răspunde-mi: oare și la cai ţi se pare că lucrurile stau 
astfel? Cei care îi fac mai buni sînt oamenii toți și unul 
singur e cel care îi strică? Sau, tocmai pe dos, în stare să-i 
facă mai buni e unul singur, sau sînt foarte puțini, şi anume 
cei de meserie, iar cei mai mulți, ori de cîte ori au de-a face 
cu caii şi îi folosesc, îi strică? Oare nu așa se întîmplă, 
Meletos, și cu caii și cu toate celelalte animale? Ba chiar 
așa este, fie că tu și cu Anytos sînteţi de acord, fie că nu; 
şi mare noroc ar avea tinerii dacă unul singur i-ar strica 
şi toți ceilalți le-ar fi de folos. Ai dat însă o dovadă îndestu- 
lătoare, Meletos, că niciodată nu te-a frămîntat grija pentru 
tineri și se vede limpede că nicidecum nu te-ai omorît cu 
firea cugetînd la lucrurile 'de care mă învinuieşti. 

Mai spune-ne ceva, Meletos, pentru numele lui Zeus: 
oare e mai bine să trăieşti printre cetăţeni de treabă, sau 
printre ticăloşi? Hai, dragul meu, răspunde; doar nu te 
întreb cine ştie ce lucru greu. Oare cei ticăloși nu le fac 
rău celor care se află mereu în preajma lor, iar cei buni 
nu le fac ei bine? 

— Ba da, desigur. 


— Atunci, există cineva care preferă să fie înconjurat 
mai degrabă de oameni caresi fac rău, decît de oameni 
care să-i fie de folos? Răspunde, preabunule, căci și legea 
îţi poruncește să răspunzi??. Există cineva care să vrea să-i 
facă rău cei din jur? 

— Sigur că nu. 


— Atunci, spune: oare mă aduci aici, la judecată, pentru 
că îi stric pe tineri şi-i fac ticăloşi dinadins, sau pentru că 
fac asta fără să-mi dau seama? 

— Sigur că dinadins. 

— Cum adică, Meletos? Cu atît ești tu mai înțelept, la 
vîrsta ta, decît mine, la vîrsta mea, încît tu să-ți fi dat seama 
că oamenii răi le fac întotdeauna rău celor din jurul lor, 
iar cei buni le fac bine iar eu să fi ajuns într-un asemenea 
hal de prostie încît să nu știu nici atîta, că dacă voi face 
ca un om din preajma mea să ajungă un ticălos, mă voi 
pune în primejdie ca acela să-mi facă rău la rîndu-i, asa 
încît să-mi fac dinadins, după cum spui tu, acest neajuns 
atît de mare? De asta n-ai să mă convingi nici pe mine, și 
cred că nici pe altcineva; ci, ori nu-i stric pe tineri, ori, 
dacă îi stric, o fac fără să vreau; încît tu, oricum ar sta 
lucrurile, minţi. Dacă îi stric fără voie, atunci după lege 
acest fel de greșeli fără voie nu trebuie aduse în faţa jude- 
cății; ci trebuie să fiu luat deoparte, învăţat și sfătuit; 
pentru că c limpede că, dacă-mi voi da scama, voi înceta 
să fac ceca ce fac fără să vreau. Tu însă te-ai ferit să te 
apropii de mine și să mă înveţi, și n-ai vrut; mă aduci în 
schimb aici, unde, după lege, trebuie aduși cei care au 
nevoie de pedeapsă, și nu de învățătură. 

Este însă destul de limpede, atenieni, ce spuneam eu, 
şi anume că lui Meletos nu i-a păsat niciodată, nici mult, 
nici puţin, de aceste lucruri. Totuşi, ia spune-ne: cum zici 
tu oare, Meletos, că-i stric eu pe tineri? Din acuzaţia pe 
care ai întocmit-o reiese că-i învăţ să nu creadă în zeii 
în care crede cetatea, ci în alte divinităţi, noi. Sau nu spui 
că îi stric prin aceste învățături? 

— Ba da, chiar așa spun. 


25 


26 a 


e 


21 a 


PLATON 


-- Atunceu, Meletos, chiar în numele acestor zei despre 
care e vorba acum, spune-ne și mai lămurit, atît mie, cît 
și acestor oameni, pentru că eu nu reuşesc să înțeleg : afirmi 
oare că cu învăţ lumea să creadă că există unii zei și eu 
însumi cred că există zei, deci nu sînt cu totul ateu (şi 
astfel, deci, nu calc legea), însă nu cred în zeii cetăţii, ci 
în alţii, şi despre aceasta să fie vorba cînd pomenești în 
ucuzarea mea de „alţi zei”; sau afirmi că eu nu cred deloc 
în zei şi-i învăţ aşa și pe ceilalți? 

- Aşa spun, că nu crezi deloc în zei. 

— O, uimitorule Meletos, pentru ce spui acestea? Deci 
cu nu cred că Soarele şi Luna sînt zei, cum cred ceilalți 
oameni? 

— Mă jur pe Zeus, judecători, bineînţeles că nu crede, 
de vreme ce spune că Soarele e de piatră iar Luna — de 
pămînt. 

— Bine, dar îţi închipui că-l acuzi pe Anaxagoras%, 
dragul meu Meletos, și astfel îți arăţi disprețul față de 
judecători, socotindu-i atît de puţin învăţaţi încît să nu 
ştie că tocmai lucrările lui Anaxagoras din Clazomene sînt 
pline de astfel de vorbe; pasă-mi-te și tinerii le-ar învăța 
de la mine cînd, dimpotrivă, ar putea, cumpărîndu-le de 
la teatru cu cel mult o drahmă?4, să-și bată joc de Socrate, 
dacă el ar pretinde că îi aparţin aceste învățături, de altfel 
atît de ciudate. Dar, pentru numele lui Zeus, asta e părerea 
ta despre mine, că nu cred deloc în zei? 

— Nu crezi, mă jur pe Zeus, nu crezi cîtuși de puțin. 

— Nu ești de bună credință, Meletos, iar acum — nici 
față de tine însuţi, pare-mi-se. Eu socotesc, atenieni, că 
acest om e pătimaș și nestăpînit la culme și că într-adevăr 
din patimă şi nestăpînire, ca și fiindcă e prea tînăr, a întoc- 
mit această acuzaţie. Pentru că el se aseamănă cuiva care 
ar pune, ca să mă încerce, un fel de enigmă: „Oare își va 
da seama Socrate, înțeleptul, că eu mă ţin de glume și mă 
contrazic, sau îi voi înșela și pe el și pe ceilalți ascultători?” 
Mi se pare, într-adevăr, că el se contrazice în acuzaţie, ca 
şi cum ar spune: „Socrate calcă legile pentru că nu crede 
în zei iar în schimb crede în zei.” Desigur, acestea sînt 
vorbele cuiva care glumește. 

Cercetați împreună cu mine, cetăţeni, de ce mi se pare 
mie că glumește; iar tu răspunde-ne, Meletos. Voi însă, 
amintiți-vă ce v-am rugat de la început, să nu murmuraţi 
împotriva mea dacă voi vorbi în felul meu obișnuit. 

Se află oare cineva, Meletos, care să creadă că există 
lucruri omenești, fără să creadă că există oameni? Să răs- 
pundă, atenieni, și să nu mai facă mereu zarvă! Este cineva 
care să nu creadă că există cai, dar să creadă că există 
călărie? Sau să nu creadă că există flautiști, dar să creadă 
că există arta flautistului? Nu, Meletos, preaales bărbat, 
nu există; dacă tu nu vrei să răspunzi, ţi-o voi spune eu 
şi ţie și celorlalți de aici. Atunci răspunde măcar la ceea 
ce urmează: poate cineva să creadă că există lucruri privi- 
toare la daimoni, fără să creadă în daimoni? 

— Nu se poate. 

— Cît îţi sînt de îndatorat că ai răspuns în sfîrșit, silit 
fiind. de cei de față! Spui, așadar că eu cred şi îi învăţ 
pe alţii lucruri privitoare la daimoni%, zici tu, și așa ai și 
întărit prin jurămînt, în actul de acuzare. Dar, de vreme 
ce eu cred în lucrurile privitoare la daimoni, urmează 
neapărat de aici că eu cred şi în daimoni. Nu așa stau 
lucrurile? Ba chiar așa; şi socotesc că gîndeşti la fel cu 
mine, de vreme ce nu răspunzi. Jar pe daimoni nu-i credem 
zei sau odrasle de zei? Așa e, sau nu? 

— Da, desigur. 

— Deci, de vreme ce eu cred în daimoni, după cum zici, 
iar daimonii sînt niște zei, tocmai de aceea spun eu că umbli 
cu enigme și cu glume cînd spui că eu nu cred în zei, 
şi apoi, din nou, că aș crede, de vreme ce cred în daimoni. 
Căci dacă daimonii sînt odraslele zeilor, copii din flori, 
fie de la nimfe, fie de la alte mame, după cum se povestește, 
cine ar crede că există odrasle ale zeilor, dar zei, nu? Ar 
[i la fel de lipsit de noimă ca şi cum cineva ar crede că 
există odraslele cailor şi măgarilor, catirii, iar cai şi măgari 
n-ar crede că există. Dar nu cu alt gînd ai întocmit, Meletos, 
această acuzaţie, decît pentru a ne pune la încercare, sau 
pentru că nu aveai nici o acuzaţie adevărată pe care s-o 
arunci asupra mea; iar să convingi pe cineva, oricît de 
puţină minte ar avea, că a crede în cele privitoare la daimoni 

nu e totuna cu a crede în cele privitoare la zei, ci înseamnă 
a nu crede nici în daimoni, nici în zei, nici în eroi, să con- 
vingi pe cinova de aceasta, zic, nu e cu putinţă prin nici 
un meplegug. 

Sper Însă, atenieni, că nu mai e nevoie de multă apărare 
cu să vă arăt că eu nu calc legile, precum mă acuză Meletos ; 
după mine, cît am vorbit e de ajuns. Dar după cum am 
»pun şi mai înainte, am atras asupra mea o mare ură şi 
din partea multora; să știți preabine că așa este. Iar dacă 
mă va duce la pieire ceva, nu va fi nici Meletos, nici Anytos, 
ci ponegrirea și invidia mulțimii; acestea au dus la pieire 
şi pe mulți alti oameni, și oameni de treabă, și cred că 
vor continua să-i piardă; nici o primejdie să fiu eu ultimul! 

Poate că ar spune cineva: „Oare nu ţi-e rușine, Socrate, 
că ai făcut asemenea fapte pentru care te afli acum în 
primejdie de moarte?” Iar eu i-aș putea răspunde pe drept 
cuvînt: „Omule, nu ai dreptate dacă-ţi închipui că acela 
care poate fi cît de cît folositor trebuie să cîntărească 
sorții de moarte ori viaţă, ci nu să ia aminte la un singur 
lucru, ori de cîte ori făptuieşte ceva, şi anume dacă ceea ce 
face e drept sau nedrept şi dacă e lucru vrednic de un om 
bun sau de un om rău. După vorba ta ar fi nişte oameni 
de nimic toţi eroii care şi-au dat viața la Troia, atît ceilalți 
cît şi fiul zeiței Thetis26, el căruia primejdia i s-a părut 
atît de vrednică de dispreţ pe lîngă amenințarea rușinii, 
încît, atunci cînd el ardea de dorința de a-l ucide pe Hector 
şi cînd mama sa, zeiță fiind, i-a spus cam așa: «Copilul 
meu, dacă vei răzbuna moartea prietenului tău Patrocle 
și-l vei ucide pe Hector, vei muri și tu; căci îndată după 
Hector ţi-e pregătită pieirea», deci auzind atunci aceste 
cuvinte, n-a luat în seamă moartea și primejdia, temiîn- 
du-se mult mai mult să-şi ducă viaţa ca un netrebnic, fără 
să-și răzbune prietenii, şi a zis: «De-aș muri pe dată după 
ce l-am pedepsit pe cel ce mi-a făcut nedreptate, ca să nu 
rămîn de batjocură, aici, lîngă corăbiile încovoiate, povară 
gliei». Crezi că el n-a disprețuit moartea şi primejdia?” 
Și într-adevăr, atenieni, așa şi trebuie să fie: ori că ţi-ai 
ales singur un loc în luptă, socotinduel cel mai potrivit, 
ori că ai fost aşezat acolo de comandantul tău, în locul 

acela trebuie, cred eu, să înfrunți neclintit primejdia, 
fără să iei în seamă nici moartea, nici altceva, orice ar 
fi, ci numai dezonoarea. 

Iar eu aş săvîrși într-adevăr ceva groaznic dacă, după 
ce atunci cînd m-au rînduit într-un post arhonţii pe 
care voi i-aţi ales ca să-mi comande la Potideea?”, ca și 
la Amphipolis28 şi la Delion2, acolo unde m-au așezat ei 
acolo am rămas, ca şi oricare altul, înfruntînd primej- 
dia morţii, acum, în schimb, cînd Zeul îmi rînduieşte, 
după cum am socotit și am înțeles eu, că trebuie să-mi 
petrec viaţa cugetînd şi scrutîndu-mă pe mine și pe alții, 
acum eu, temîndu-mă sau de moarte sau de orice altceva, 
mi-aş părăsi postul. Acesta ar fi un lucru groaznic şi într- 
adevăr, pe bună dreptate aş fi dus la închisoare sub cuvînt 
că nu cred în zei, de vreme ce n-aş da crezare oracolului, 
și m-aș teme de moarte, și aș socoti că sînt înţelept fără 
să fiu. 

Căci să te temi de moarte, cetăţeni, nu este nimic alt- 
ceva decît să-ţi închipui că ești înţelept fără să fii; înseamnă 
să crezi că ştii ceea ce nu știi. Căci nimeni nu știe ce este 
moartea și nici dacă nu e cumva cel mai mare bine pentru 
un om, dar toţi se tem de ea ca şi cum ar fi siguri că e cel 
mai mare rău. lar acest fel de a gîndi cum să nu fie tocmai 
prostia aceea vrednică de dispreţ — de a crede că știi 
ceea ce nu ştii? Eu însă, atenieni, poate că tocmai prin 
aceasta şi în acest punct mă deosebesc de cei mai mulți 
(chiar dacă ar însemna să spun că într-o privinţă sînt mai 
înţelept decît altul), şi anume că, dacă nu știu mare lucru 
despre cele din Hades, îmi și dau seama că nu ştiu. Dar 
a face nedreptăți și a nu te supune celui mai bun, fie el om 
sau Zeu, știu că acestea sînt fapte rele şi ruşinoase. Așadar, 
de nişte lucruri despre care nu ştiu dacă nu cumva sînt 
bune nu mă voi teme și nu voi fugi de ele mai degrabă 
decât de aceste lucruri despre carelștiu sigur că sînt rele. 

Încît nici dacă voi mi-aţi da drumul acum, împotriva 
vorbelor lui Anytos care a spus că sau trebuia de la bun 
început să nu fiu adus aici, sau, de vreme ce am fost adus, 
nu e cu putinţă să nu fiu osîndit la moarte, pentru că dacă 
aş scăpa, zice el, fiii voştri care și așa se îndeletnicesc cu 

ceea ce îi învaţă Socrate, ar ajunge stricați pe de-a-ntregul 
cu toţii; şi dacă pe lîngă acestea mi-aţi spune: „Socrate, 
acum nu-i vom da ascultare lui Anytos, ci te lăsăm liber, 
însă cu condiţia să nu-ți mai petreci vremea niciodată cu 
această cercetare, nici să nu mai filosofezi; iar dacă vei 
mai fi prins făcînd acestea, vei fi dat morţii”; dacă mi-ați 
da drumul, zic, cu această condiţie, atunci v-aș spune: 
„„Atenieni, în ceea ce mă priveşte vă mulțumesc și vă sînt 
recunoscător, dar mă voi supune mai degrabă Zeului decît 
vouă şi, cîtă vreme voi mai avea suflare în mine și voi mai 
fi în stare, nu voi înceta pentru nimic în lume să filosofez 
și să vă îndemn, precum şi să atrag atenția mereu oricui 
mi-ar ieși în cale, spunîndu-i după obicei: «O, preabunule, 
tu care ești atenian, din cetatea cea mai mare și mai vestită 
în înţelepciune și putere, nu ţi-e oare ruşine că de bani te 
îngrijeşti, ca să ai cît mai mulți, și cît mai multă glorie 
și cinstire, iar de cuget, și de adevăr, şi de suflet ca să 
fie cît mai frumos, nu te îngrijești şi nu-ţi pasă?» Şi dacă 
cineva dintre voi se va împotrivi și va spune că se îngri- 
jește, nu-l voi lăsa să plece îndată și nu mă voi îndepărta 
de el, ci-l voi întreba şi-l voi cerceta şi-l voi mustra, iar 
dacă mi se va părea că n-a dobiîndit virtutea dar spune că 
a dobîndit-o, îl voi certa că pune foarte puţin preţ pe cele 
mai însemnate lucruri și cel mai mare preț pe lucruri de 
nimic. Așa voi face eu cu orice om pe care-l voi întîlni, 
fie tînăr, fie bătrîn, străin sau cetăţean, dar mai ales cu 
voi, cetăţenii, pentru că-mi sînteţi mai apropiaţi prin obîrşie. 
Căci așa poruncește Zeul, fiți siguri de asta. Și socotesc 
că voi n-aţi avut încă parte în cetate de un bine mai mare 
decit supunerea mea la porunca Zeului. 

- Căci nu fac nimic altceva decît să colind orașul încercînd 
mereu să vă conving, și pe tineri și pe bătrîni, să nu vă 
îngrijiţi de trup și de bani nici mai mult, nici deopotrivă 
ca de suflet, spre a-l face să fie cît mai bun, spunîndu-vă 
că nu virtutea se naşte din avere, ci din virtute vin și averea 
și toate celelalte bunuri, pentru fiecare om în parte, ca și 
pentru cetate. Dacă spunînd acestea îi stric pe tineri, atunci 
aceste lucruri ar putea fi vătămătoare; dar dacă spune 
cineva că eu vorbesc într-alt fel, n-are dreptate. În această 

privință v-aş mai spune, deci, atenieni, doar atît: ascul- 
taţi-l pe Anytos sau nu, dați-mi drumul sau nu-mi dați 
drumul, eu nu voi face altceva nici dacă trebuie să mor 
de nenumărate ori. 

Nu murmurați, atenieni, ci faceţi mai departe cum v-am 
rugat, nu murmuraţi, orice aș spune, ci ascultați; căci 
ascultînd cred că veţi avea și un folos. Am de gînd să vă 
mai spun unele lucruri care vor stîrni poate şi strigăte: 
să nu faceţi asta cu nici un chip. Căci, să știți bine, dacă 
mă veţi ucide cumva pe mine care sînt cum v-am spus, 
nu-mi veţi face mie mai mult rău decît vouă înșivă. Pentru 
că mie, nici Meletos, nici Anytos nu mi-ar putea face vreun 
rău. N-ar avea cum, căci nu cred că legea îngăduie ca omul 
mai bun să sufere din pricina celui mai rău. Firește, m-ar 
putea osîndi la moarte sau m-ar putea izgoni în exil sau 
lipsi de drepturile de cetăţean. Asemenea lucruri, însă, 
ar putea fi nefericiri mari după gîndul acestui om sau 
după altcineva, dar eu nu le socotesc așa; cu mult mai 
mare nefericire e să faci ceea ce face acesta acum, încer- 
cînd să osîndească un om la moarte pe nedrept. De aceea 
mă apăr acum: nu pentru mine, cum s-ar putea crede, 
departe de asta, atenieni; pentru voi mă apăr, ca nu cumva, 
osîndindu-mă, să păcătuiți faţă de darul pe care vi l-a 
făcut Zeul. Căci dacă mă veţi ucide pe mine, nu veţi mai 
găsi lesne un alt om care, cu adevărat — chiar dacă ar 
părea o vorbă caraghioasă — să fie pus de Zeu pe lîngă 
cetate întocmai ca pe lingă un cal, mare şi de soi dar care, 
din pricina mărimii, ar fi cam leneș şi ar trebui să fie trezit 
de un tăun; la fel mi se pare că m-a așezat Zeul pe lingă 
cetate pe mine, unul care nu va înceta de fel să vă trezească 
și să vă convingă, și să vă mustre cît e ziua de lungă, ţinîn- 
du-se de voi pretutindeni. Nu veţi mai avea parte ușor de 
un astfel de om, atenieni, așa că, dacă-mi veţi da ascultare, 
mă veți cruța. Voi însă, mîniaţi, ca niște oameni treziți 
din somn cînd abia au ațipit, veţi lovi poate în mine și, 
dîndu-i ascultare lui Anytos, mă veţi osîndi poate cu ușu- 
rinţă la moarte ; apoi însă aţi continua să dormiţi tot restul 
vieţii, dacă nu cumva Zeul, avînd grijă de voi, v-ar trimite 
pe altcineva. Că sînt un om pe care Zeul l-a dăruit cetăţii, 

v-aţi putea da seama şi de aici: nu pare a fi lucru ome- 
nese lipsa mea de grijă pentru toate ale mele, statornica 
mea nepăsaro faţă de treburile casei, timp de atîția ani, 
faptul că m-am îndeletnicit în schimb cu treburile voastre, 
npropiindu-mă mereu de fiecare în parte, ca un părinte 
sau ca un frate mai mare, dîndu-mi osteneala de a vă 
convinge să năzuiţi spre virtute. Și măcar dacă aş trage 
vreun folos sau aş lua vreo plată pentru că vă dau aceste 
îndemnuri, ar mai avea o noimă; acum însă, vedeţi şi voi 
că aceia care mă acuză, deşi îmi aruncă învinuiri cu atîta 
nerușinare în toate celelalte privinţe, totuşi n-au putut 
avea chiar nerușinarea de a aduce un martor cum că eu 
aș fi luat sau aș fi cerut vreodată plată. În schimb cred 
că aduc eu un martor vrednic de crezare că spun adevărul: 
sărăcia mea. 

Vi se pare poate ciudat că eu dau tircoale fiecăruia în 
parte, îl sfătuiesc astfel şi mă ostenesc cu el, iar în public, 
în faţa mulțimii, nu îndrăznesc să vin, ca să dau sfaturi 
cetăţii. Pricina e aceea despre care m-aţi auzit adesea 
vorbind pretutindeni: că în mine vorbește ceva divin, 
un Zeu, după cum, în bătaie de joc, a scris și Meletos în 
acuzaţie. Și anume, încă de cînd eram copil, există un glas 
care, ori de cîte ori se face auzit, mă oprește să fac ceea 
ce aveam de gînd, dar niciodată nu mă îndeamnă să fac 
ceva. El este cel care se împotrivește să mă ocup de trebu- 
rile cetăţii. Şi cred că pe bună dreptate se împotrivește. 
Să știți bine, atenieni: dacă eu m-aș fi apucat să mă ocup 
de treburile publice, de mult aș fi pierit fără nici un folos, 
nici pentru voi, nici pentru mine. Şi să nu vă miîniaţi că 
spun adevărul; n-are cum scăpa de pieire un om care vi 
se împotriveşte după cinstită dreptate, vouă sau altei mul- 
timi, încercînd să împiedice în cetate multe lucruri nedrepte 
şi nelegiuite ; ci acela care luptă într-adevăr pentru drep- 
tate, dacă vrea să scape cu viaţă cît de puţină vreme, trebuie 
să rămînă un om de rînd şi nu să aibă vreo funcție publică. 

lar eu vă voi aduce dovezi trainice pentru aceasta, 
nu vorbe, ci lucrurile pe care le preţuiţi voi: fapte. Ascultaţi 
deci ce mi s-a întîmplat, ca să știți că pentru nimic în 
lume nu m-aș abate de la dreptate de teama morţii, dar că 

neabătîndu-mă, m-aș îndrepta totodată spre pieire. O să 
vă spun lucruri mai de rînd, ca la judecăţi, dar sînt lucruri 
adevărate. 

Eu n-am avut niciodată altă însărcinare publică în cetate, 
atenieni, dar membru al Sfatului30 am fost; şi s-a întîmplat 
să-i vină rîndul la pritanie tribului nostru, Antiochis, atunci 
cînd voi ați vrut ca, pe cei zece generali care n-au adunat 
trupurile celor morți în bătălia navalăăi, să-i judecaţi 
laolaltă, călcînd legea, după cum v-aţi dat seama cu toții 
mai tîrziu. Dintre toți pritanii, numai eu m-am împotrivit 
să călcaţi legile și am votat împotrivă; și deși vorbitorii 
crau gata să mă acuze și să mă trimită în judecată, în timp 
ce voi strigați și-i întăritaţi, eu am socotit că trebuie să 
înfrunt primejdia de dragul legii și al dreptăţii, mai degrabă 
decît să vă ţin partea vouă, care voiaţi să dați hotărîri 
nedrepte, numai pentru că m-aș fi temut de lanţuri sau 
de moarte. 

Şi acestea se întimplau pe cînd în cetate era încă orîn- 
duirea democratică. Dar după ce a venit oligarhia3?, cei 
treizeci ne-au chemat în Tholos3, pe mine și pe alți patru, 
și ne-au poruncit să-l aducem din Salamina pe Leon Sala- 
mineanult, ca să-l ucidă; după cum au dat multe porunci 
de acest soi şi multor altora, vrînd să compromită pe cît 
mai mulți. Însă eu, atunci, nu prin vorbă, ci prin 
faptă am arătat că nu-mi pasă de moarte nici cît negru 
sub unghie, dacă n-ar [i o vorbă cam necioplită, dar, să 
nu fac ceva nedrept și nelegiuit, de asta îmi pasă dia plin. 
Căci pe mine acea cirmuire n-a reușit să mă îaspăimiînte, 
cît era ea de puternică, așa încît să fac ceva nedrept; ci, 
după ce am ieșit din Tholos, ceilalți patru s-au dus în 
Salamina și l-au adus pe Leon, iar eu, plecînd de acolo, 
m-am dus acasă. Şi poate că aş fi fost ucis din această 
cauză, dacă acea cirmuire n-ar fi căzut curînd după aceea. 
Şi pentru aceste lucruri există mulți martori. Credeţi 
așadar că aș mai fi fost în viaţă atita vreme, dacă m-aș 
fi îndeletnicit cu treburile publice și, purtîndu-mă cum se 
cade să se poarte un om de treabă, le-aş fi venit în ajutor 
celor drepţi și, după cum se și cuvine, aș fi pus acest lucru 
mai presus de toate? Departe de asta, atenieni; şi nici 

altcineva, oricine ar fi fost, n-ar fi rămas în viață. Însă 
pe mine mă veţi găsi același om în tot cursul vieții, chiar 
dacă am avut o însărcinare publică, același și ca simplu 
cetățean: unul care nu a îngăduit niciodată ceva împotriva 
dreptăţii, nimănui — nici altora și nici vreunuia din cei 
pe care acuzatorii îi numesc discipolii mei. 

De fapt, profesor nu i-am fost nimănui; dar dacă cineva 
dorea să mă asculte vorbind şi îndeletnicindu-mă cu ale 
mele, fie acela tînăr sau bătrîn, eu n-am împiedicat nicio- 
dată pe nimeni. Și nici nu iau bani ca să vorbesc, nici nu 
tac dacă nu iau bani, ci stau la îndemînă deopotrivă celui 
bogat și celui sărac, ca să mă întrebe și, dacă cineva vrea, 
să asculte ce spun și să-mi răspundă. lar dacă vreunul din 
ei devine astfel om de treabă ori ba, nu e drept să fiu eu 
răspunzător de aceasta, de vreme ce nici n-am făgăduit 
vreodată învăţătură cuiva și nici n-am învăţat pe nimeni. 
Iar dacă cineva spune că a învățat vreodată de la mine 
sau a auzit între patru ochi ceva ce n-au auzit și toţi cei- 
lalţi, să știți bine că nu spune adevărul. 

Dar atunci de ce le-o fi plăcînd unora să petreacă multă 
vreme cu mine? Aţi auzit de ce, atenieni, căci v-am spus 
întreg adevărul: le place să asculte cum sînt puşi la cerce- 
tare cei care par înţelepţi dar nu sînt; de bună seamă nu 
e ceva lipsit de farmec! După cum vă spun, acest lucru 
mi-a fost rînduit de Zeu, atit prin răspunsul oracolului, 
cît şi prin vise, ca şi în orice chip în care a rînduit vreodată 
voința divină cîte unui om să facă ceva. Aceste lucruri 
sînt și adevărate, atenieni, și ușor de dovedit. Căci dacă 
eu îi stric pe unii tineri iar pe alţii i-am și stricat, desigur 
că ar fi trebuit ca dintre ei, cîțiva, ajunși oameni în toată 
firea, să-și dea seama că, pe cînd erau tineri, eu i-am sfătuit 
de rău; iar acum, venind în fața judecății, ar fi trebuit să 
mă acuze şi să se răzbune pe mine. lar dacă ci n-ar fi vrut, 
s-ar fi cuvenit ca unele rude ale lor, fraţi, părinți sau alți 
oameni apropiaţi, să-și amintească și să se răzbune, dacă 
tinerii înrudiţi cu ei ar fi suferit vreun rău din partea mea. 
Şi chiar văd că sînt de faţă aici mulți dintre ei; întîi de 
toate iată-l pe Criton3, de virsta mea și din același dem 
cu mine, tatăl lui Critobul acesta de aici, apoi Lysaniaa 

din Sfettos, tatăl lui Aischines% aici de față; mai e și 
Antiphon din Cephisios, tatăl lui Epigenes; iar alții sînt 
oameni ai căror frați au ajuns să aibă aceleași preocupări, 
Nicostratos al lui Theozotides, fratele lui Theodot?? — căci 
Theodot însuși a murit, așa că nu mai poate cere nimic — 
și Paralos al lui Demodocos, al cărui frate era Theages; 
e aici și Adeimantos% al lui Ariston, fratele lui Platon acesta 
de aici, şi Aiantodor, frate cu Apollodor%. Și aş mai putea 
înşira pe mulţi alții din rîndul cărora trebuia mai degrabă 
să-şi aleagă Meletos un martor pentru cuvîntarea sa; iar 
dacă a uitat, atunci să-l aducă acum, eu îi dau voie, şi să 
ne spună, dacă are de spus ceva de acest fel. Dimpotrivă, 
cetăţeni, veţi afla că toţi sînt gata să-mi vină într-ajutor, 
mie care i-am stricat, mie care le-am făcut rău rudelor lor, 
după cum spun Meletos și Anytos. Să zicem că aceia pe 
care i-am stricat ar avea vreun motiv să-mi vină într-ajutor: 
dar acești oameni neatinși de stricăciune, deja în vîrstă, 
rude cu ei, ce alt motiv ar avea să-mi vină într-ajutor, 
decît cel neocolit şi drept, şi anume încredințarea că Meletos 
minte iar eu spun adevărul? 

Dar destul, atenieni; cele pe care le-aș avea de spus 
în apărarea mea sînt cam acestea, sau, să zicem, altele 
cam la fel. Cite cineva s-ar înfuria poate, amintindu-și 
că, în ce-l privește, chiar dacă a avut de dat o luptă mai 
ușoară decit aceasta, i-a rugat și i-a implorat pe judecători 
cu multe lacrimi, aducîndu-și în fața lor, pentru a le 
stîrni cît mai multă milă, copiii, rudele, prieteni mulţi; 
cu, în schimb, nu voi face nimic din toate acestea, chiar 
dacă mi-e dat să înfrunt aici, după cît se pare, primejdia 
de pe urmă. Poate că vreunul, cugetînd astfel, va fi mai 
înverșunat împotriva mea şi, miniat din aceste pricini, 
își va da votul sub îndemnul mîniei. Dacă există un astfel 
de om printre voi — dar în ceea ce mă priveşte eu nu 
cred — dacă totuşi există, mi se pare că îi voi vorbi ceea 
ce se cuvine spunindu-i: „Dragul meu, și eu am rude. 
După vorba lui Homer, nici eu nu m-am născut dintr-un 
stejar sau dintr-o stîncă0, ci din oameni, așa încît am și 
eu rude, ba am şi fii: trei la număr — unul deja adolescent, 
iar doi, copii încăf!. Totuşi nu-l voi aduce aici pe nici unul 

dintre ci ca să vă rog să mă achitați. De ce nu voi face 
aşa ceva? Nu din trufic, atenieni, și nici din lipsă de respect 
faţă de voi; dacă mă port cu îndrăzneală în fața morții 
sau nu, e altă poveste; dar pentru bunul renume și al meu, 
și al vostru şi al cetăţii întregi, mi se pare că nu e frumos 
să fac un astfel de lucru la vîrsta mea și avînd această 
faimă, adevărată sau falsă, dar oricum o faimă încetăţe= 
nită, cum că Socrate se deosebește cu ceva de ceilalți oameni. 
Dacă aceia dintre voi care par mai răsăriţi fie prin înţelep- 
ciune, fie prin vitejie sau prin orice altă virtute, s-ar purta 
așa cum am spus, ar fi un lucru rușinos, așa cum am văzut 
de multe ori că unii, venind în fața judecății, deși s-ar 
zice că e ceva de capul lor, fac totuşi lucruri de necrezut, 
ca și cum și-ar închipui că dacă ar fi condamnați la moarte 
li se va întîmpla ceva îngrozitor; de parcă le-ar fi dat. să 
fie nemuritori dacă nu i-aţi ucide voi; după mine, aceștia 
acoperă orașul de ruşine, așa încît un străin și-ar putea 
chiar închipui că tocmai atenienii cei mai deosebiți în 
virtute, aleși în posturi de conducere și în alte locuri de 
cinste, nu se deosebesc întru nimic de femei. lar aceste 
lucruri nici noi nu trebuie să le facem, cetăţeni ai Atenei 
(noi, cei despre care s> crede că însemnăm ceva, cît de cît) 
şi, chiar dacă noi am fi în stare să le facem, nu trebuie 
să ne lăsați voi; ci trebuie, dimpotrivă, să arătaţi că mai 
degrabă îl veţi condamna pe cel care joacă această jalnică 
piesă de teatru și face orașul de rîs, decît pe cel care se 
poartă cu stăpînire de sine. 

Pe lîngă cele care privesc bunul renume, atenieni, nu mi 
se pare nici drept să te rogi de judecător și datorită rugă- 
minților să scapi, ci se cuvine să-l lămurești și să-l convingi. 
Căci doar nu e pus acolo judecătorul ca să împartă drep- 
tatea după bunul lui plac, ci ca să judece; și el a jurat 
să nu ţină partea cui i s-ar năzări lui, ci să facă dreptate 
după lege. Așa că nici noi nu trebuie să vă deprindem a 
vă călca jurămîntul, și nici voi nu trebuie să vă deprindeţi; 
pentru că astfel nici unii, nici alţii, n-am arăta zeilor evlavia 
cuvenită. Să nu vă închipuiţi deci, atenieni, că se cade 
să fac în fața voastră lucruri despre care socotesc că nu 
sînt nici frumoase, nici drepte şi nici cucernice, cu atît 

mai puţin — sfinte Zeus — tocmai acum cînd sînt acuzat 
de 'impietate"de acest Meletos. Căci e limpede că dacă aș 
încerca să vă conving și să vă silesc prin rugăminţi pe vo- 
care vă aflaţi sub jurământ, atunci v-aș învăța să nu credeţi 
în zei și, apărîndu-mă, cu adevărat m-aș acuza că nu cred 
în zei. Dar cu totul altfel stau lucrurile; căci eu cred în 
ze), atenieni, ca nimeni dintre acuzatorii mei, şi vă dau 
în grijă, vouă și Zeului, să judecaţi în privința mea aşa 
cum urmează să fie cel mai bine și pentru mine și pentru 
voi. 


II 


Deși ati votat împotriva mea, atenieni, eu nu sînt supărat, 
şi aceasta din multe pricini; mai cu seamă că n-a fost 
ceva neașteptat pentru mine, ci mă mir mai degrabă de 
numărul de voturi de fiecare parte; nu-mi închipuiam că 
va fi o majoritate atît de mică, ci mă aşteptam la una covîr- 
șitoare. Se pare însă că, dacă numai treizeci de voturi ar 
fi ieşit altfel, eu aș fi fost achitat. După cîte cred, de acuza- 
tia lui Meletos am şi fost achitat; și nu numai că am fost 
achitat dar e cît se poate de limpede pentru oricine că, 
dacă n-ar fi venit aici şi Anytos şi Lycon ca să mă acuze, 
el ar fi fost acum dator să plătească amenda de o mie de 
drahme pentru că n-ar fi avut de partea lui nici o cincime 
din voturi. 

Aşadar acest om mă socotește vrednic de pedeapsa cu 
moartea. Fie ; eu însă ce pedeapsă să propun la rîndul meu, 
atenieni? De bună seamă pe cea care mi se cuvine. Cum 
adică? Ce mi se cuvine să sufăr sau să plătesc pentru acel 
lucru din cauza căruia, odată aflat, n-am mai avut în viață 
răgaz, ci am lăsat deoparte cele rîvnite de mulțime — tre- 
burile bănești și rostul casei, însărcinarea de strateg, succe- 
sele oratorice în Adunare și tot felul de alte magistraturi, 
uneltiri și rivalități cîte sînt în cetate, socotindu-mă prea 
cinstit ca să pot fi la adăpost dacă mă apuc de astfel de 
lucruri, şi nu m-am dus acolo unde nu puteam fi de nici 

un folos nici vouă, nici mie însumi, ci, socotind că dacă 
mă duc la fiecare în parte îi fac cel mai mare bine, după 
cum spun, m-am îndreptat spre această îndeletnicire, 
npucîndu-mă să-l conving pe fiecare dintre voi să nu se 
îngrijească de lucrurile sale înainte de a se îngriji de sine 

cu să devină cît mai bun și mai înţelept — și nici să nu 
se îngrijească de cele ce sînt ale cetăţii înainte de a se îngriji 
de cetatea însăşi, și de toate celelalte — după aceeași 
rînduială. Așadar, ce mi se cuvine pentru că sînt un astfel 
de om? Ceva bun, atenieni, dacă trebuie într-adevăr jude- 
cat după vrednicie ; și anume un bine care să mi se potri- 
vească. Așadar, ce e potrivit pentru un om sărac și făcător 
de bine, care are nevoie de răgaz ca să vă îndemne? 
Nimic altceva nu e mai potrivit, atenieni, decît ca un astfel 
de om să fie hrănit în Pritaneuf$%, cu mult mai potrivit 
decît să fie hrănit acolo un învingător olimpic, la călărie, 
la cursele cu cai pereche ori cu care grele. Pentru că acela 
vă face să vă credeți doar mulțumiți, dar eu vă fac să fiţi; 
şi el nu duce lipsă de hrană, iar eu duc lipsă. Așadar, dacă 
trebuie să mă osîndesc la ceva după dreptatea cuvenită, 
la aceasta mă osîndesc, să fiu hrănit în Pritaneu. 

S-ar putea ca, spunînd aceasta, să vă par la fel cum 
v-am părut cînd vorbeam despre jeluiri și rugăminţi, și 
anume trufaș; nu e aşa, atenieni, ci lucrurile stau după 
cum urmează: sînt convins că eu nu fac rău nimănui de 
bună voie, dar pe voi nu vă pot convinge de acest lucru, 
pentru că am vorbit unii cu alții doar puţină vreme; dacă 
şi la voi ar fi fost, ca la alții, legea să nu se hotărască asupra 
vieţii sau morţii cuiva după o singură zi de judecată, ci 
după mai multe, atunci cred că v-aș fi putut convinge; 
acum însă nu e ușor să respingi învinuiri grele în timp 
puţin. Convins fiind că nu fac nimănui nici o nedreptate, 
cu atît mai puţin am de gînd să mă nedreptăţesc pe mine 
însumi recunoscînd că sint vrednic de pedeapsă și propu- 
nînd vreun fel anume de pedeapsă. De ce m-aş teme? 
Să nu sufăr ceea ce Meletos cere împotriva mea, lucru 
despre care vă spun că nu știu nici dacă e un bine, nici 
dacă e un rău? Iar în schimb să aleg cele despre care ştiu 
bine că sînt rele, și la acestea să mă osîndesc? La închisoare 

cumva? Ce nevoie am să trăiesc în închisoare, rob al puterii 
mereu reînnoite a Celor unsprezece?4% Sau la amendă să 
mă condamn și să stau în lanţuri pînă ce voi plăti totul? 
Dar pentru mine ar însemna tot ceea ce v-am spus adineaori ; 
pentru că n-am bani să plătesc. Atunci să mă condamn 
la exil? Probabil că aţi primi. Mult ar mai trebui să ţin la 
viață ca să fiu atît de lipsit de judecată încît să nu-mi 
dau seama: dacă voi, concetăţenii mei fiind, n-aţi putut 
răbda îndeletnicirile și vorbele mele, ci au devenit pentru 
voi prea apăsătoare şi prea nesuferite, așa încît acum încer- 
caţi să scăpaţi de ele, atunci cum să le suporte alţii cu 
ușurință? Bineînţeles că nu le vor răbda, atenieni. 

Frumoasă viaţă aș mai avea, de altfel, plecînd în exil 
la vîrsta mea, schimbînd cetate după cetate şi alungat de 
peste tot! Știu foarte bine că, oriunde m-aș duce, tinerii 
ar veni să mă asculte ca şi aici. Dacă îi iau la goană, mă 
vor alunga și ei, convingîndu-i pe bătrîni s-o facă; dacă 
nu-i gonesc, mă vor alunga, în interesul tinerilor, părinţii 
şi rudele lor. 

Poate că ar spune cineva: „Plecînd în exil, n-ai putea 
oare, Socrate, să trăieşti în tăcere şi liniște?” Acest 
lucru e cel mai greu să-l lămuresc unora dintre voi. Căci 
dacă vă spun că asta ar însemna să nu mă supun Zeului 
şi că de aceea îmi e cu neputinţă să stau liniștit, nu mă 
veţi crede, socotind că-mi bat joc de voi; pe de altă parte, 
dacă vă spun că pentru un om e chiar cel mai mare bine 
să discute în fiecare zi despre virtute și despre celelalte 
lucruri cu privire la care m-aţi auzit vorbind și supunîndu-mă 
pe mine şi pe alţii cercetării, în timp ce viața lipsită de 
această cercetare nu e trai de om, dacă vă spun toate 
acestea, mă veţi crede cu atît mai puţin. Totuși așa stau 
lucrurile, cetăţeni, dar să vă conving nu e ușor. Și în același 
timp nu m-am împăcat cu gîndul să mă socotesc vrednic 
de vreo pedeapsă. Totuși, dacă aș avea bani, m-aș osîndi 
să plătesc cît aș putea plăti, căci aceasta n-ar avea cum 
să-mi facă vreun rău; acum însă n-am bani, decît dacă 
aţi fi dispuşi să mă osîndiţi la cît aș fi eu în stare să plătesc. 
Poate că aş fi în stare să plătesc o mină de argint, așadar 
la atîta mă osîndese. Însă iată, cetăţeni, că Platon și Criton 

şi Critobul şi Apollodor mă îndeamnă să mă osîndesc la 
treizeci de mine şi se pun chezași; deci mă condamn la 
atit; iar pentru bani veţi avea acești chezași demni de 
încredere. 


III 


Pentru că n-aţi vrut să mai așteptați puţin, atenieni, 
aceia care vor vrea să defăimeze cetatea vă vor scoate 
nume rău şi vă vor învinui că l-aţi ucis pe Socrate, înțelep- 
tul; căci înţelept mă vor numi, chiar dacă nu sînt, cci 
care vor voi să vă facă de ocară. Așadar, dacă ați mai fi 
aşteptat puţin timp, dorinţa vi s-ar fi îndeplinit de la sine: 
vedeţi doar că vîrsta mea este înaintată, aproape de moartet. 
Spun acestea nu pentru voi toţi, ci pentru cei care au votat 
împotriva mea, osîndindu-mă la moarte. 

Tot pentru ei spun și acestea: poate veţi crede, cetățeni, 
că eu am fost învins din lipsa unor argumente cu care 
să vă fi putut convinge dacă aș fi socotit că trebuie să fac 
şi să spun orice ca să fiu achitat. Cu totul altfel stau lucru- 
rile. Dintr-o lipsă am fost învins, dar nu de argumente, 
ci de cutezanţă şi de nerușinare, precum și pentru că n-am 
vrut să spun în fața voastră lucruri pe care v-ar fi fost 
poate plăcut să le auziți — să bocesc, să mă jeluiesc și să 
fac și să vorbesc multe alte lucruri nedemne de mine, 
după cum spun, lucruri pe care v-aţi obișnuit să le auziți 
de la alții. Însă nici mai înainte n-am socotit că de teama 
primejdiei trebuie să mă port în chip nevrednic de un om 
liber, și nici acum nu-mi pare rău că m-am apărat în acest 
fel, ci mai degrabă aleg să mor apărîndu-mă astfel decit 
să trăiesc apărîndu-mă în felul acela; căci nici la judecată, 
nici în război, nici eu şi nimeni altoineva nu trebuie să 
făptuiască asemenea lucruri, pentru a scăpa de moarte 
cu orice preţ. Și în lupte devine adesea limpede că cineva 
ar putea scăpa de moarte aruncîndu-și armele și apucîn- 
du-se să se roage de cei care-l urmăresc; și există în orice 
primejdie multe alte chipuri de a scăpa de moarte, dacă 

cineva cutează să spună şi să facă orice. Însă nu acest 
lucru e greu, atenieni, să scapi de moarte, ci cu mult mai 
greu e să scapi de ticăloșie; căci fuge mai repede decit 
moartea. Şi acum eu, ca unul mai greoi şi mai bătrîn, am 
fost prins de ceea ce fuge mai încet, în timp ce acuzatorii 
mei, oameni aprigi și iuți, au fost prinși de ceea ce fuge 
mai iute, de ticăloşie. Și acum eu plec de aici osîndit de 
voi să plătesc cu viaţa, dar pe ei adevărul îi osîndește ca 
vinovaţi de ticăloșie și nelegiuire ; și eu îmi păstrez condam- 
narea, și aceștia. Poate că așa și trebuia să se întîmple și 
cred că toate sînt pe măsura fiecăruia. 

lar acum vreau să vă prorocesc vouă, celor care m-aţi 
osîndit ; căci mă aflu într-adevăr în clipa în care oamenii 
obișnuiesc să prorocească, și anume atunci cînd se află în 
faţa morții. Vă spun deci vouă, oameni care mă trimiteţi 
la moarte, că va veni asupra voastră, îndată după moartea 
mea, o pedeapsă mult mai grea, mă jur pe Zeus, decit 
aceea la care m-aţi osîndit pe mine. Pentru că acum voi 
aţi săvîrşit aceasta în nădejdea că nu va mai trebui să daţi 
socoteală de viața voastră. Se va întîmpla însă cu totul 
altfel, v-o spun. Vor fi mai mulţi cei care vă vor cere soco- 
teală, și anume aceia pe care acum îi tineam eu în loc, 
însă voi nu v-aţi dat seama; și vor fi cu atît mai aspri cu 
cît sînt mai tineri, și cu atît mai mare va fi supărarea 
voastră. Dacă vă închipuiţi așadar că, ucigînd oameni, 
veți opri pe cineva să vă mustre că nu trăiţi drept, atunci 
nu judecați bine; căci această scăpare nu e tocmai cu 
putinţă și nici frumoasă nu e, ci aceea ar fi şi cea mai fru- 
moasă și cea mai ușoară, nu a-i pedepsi pe alţii, ci a-ţi 
da toată silința să fii cît mai bun tu însuți. Prorocind 
așadar acestea, fi părăsesc pe cei care m-au osîndit. 

În schimb cu cei care au votat pentru mine aș sta cu 
drag de vorbă despre ceea ce s-a întîmplat, pînă ce arhonții 
mai au treabăt6 şi eu nu sînt încă dus acolo unde trebuie 
să merg la moarte. Așadar, mai rămîneţi cu mine în acest 
răstimp, atenieni, căci nimic nu ne împiedică să stăm de 
vorbă între noi, cîtă vreme mai avem voie. Pentru că îmi 

Într-adevăr, judecători, (căci dacă vă numesc pe voi 
judecători, vă numesc pe bună dreptate) mi s-a întîmplat 
ceva minunat. Darul profetic obişnuit al daimonului, în 
tot timpul dinainte, îmi vorbea cît se poate de des şi mi se 
împotrivea stăruitor, chiar în lucruri mici, dacă eram pe 
punctul de a face un lucru pe care nu trebuia să-l fac; 
acum însă, a căzut asupra mea ceea ce vedeți și voi, ceva 
despre care s-ar putea închipui că este răul cel mai mare; 
iar semnul Zeului nu mi s-a împotrivit nici în zori cînd am 
ieșit din casă, nici cînd am venit aici, la judecată, nici cît 
timp am vorbit, orice aș fi fost pe punctul de a spune; 
și totuși altădată, el mă oprise adeseori în plină vorbă; 
acum însă nu mi s-a împotrivit în nici un fel, față de nici 
o faptă și nici un cuvînt. Cum îmi explic acest lucru? Vă 
voi spune: ceea ce mi s-a întîmplat s-ar putea să fie un 
bine, şi n-avem cum să ne facem o părere dreaptă toți 
care ne închipuim că moartea e un rău. În această privinţă 
am avut o dovadă puternică: nu se putea să nu mi se 
împotrivească semnul obișnuit, dacă n-aş fi fost pe cale 
să fac un lucru bun. 

Să ne gîndim și altfel ce multă încredere putem avea 
că e vorba de un lucru bun. Moartea e una din două”: 
sau e ca și cum cel mort n-ar mai exista și n-ar mai simți 
nimic, sau, după cum se spune, înseamnă o schimbare și 
o mutare a sufletului din acest loc de aici în altul. Și dacă 
înseamnă lipsa oricărei simțiri și e ca somnul cuiva care 
n-ar vedea nimic, nici măcar un vis, atunci moartea ar putea 
fi un cîştig minunat. Pentru că eu cred că dacă cineva ar 
trebui să aleagă o astfel de noapte în care a dormit atît 
de adînc încît n-a avut nici un vis, să compare cu această 
noapte celelalte nopţi şi zile ale vieţii sale şi, cercetînd, 
ar trebui să spună cite zile și nopţi a petrecut în viaţa lui 
mai bine și mai plăcut decît această noapte, cred că acela, 
chiar dacă n-ar fi om de rînd, ci însuși marele rege, ar 
găsi că sînt foarte puţine la număr pe lîngă celelalte zile 
şi nopţi. Prin urmare, dacă așa este moartea, eu spun că 
este un cîştig; pentru că astfel timpul întreg nu pare mai 
lung decît o singură noapte. 

Iar dacă a muri înseamnă să pleci de aci în altă parte 

şi dacă sînt adevărate cele ce se spun — cum că acolo se 
află toţi cei care au murit —, atunci ce alt bine ar putea 
fi mai mare decît acesta, judecători? Dacă cineva, sosind 
în Hades, scăpat fiind de acești așa-zişi judecători, îi va 
găsi pe adevărații judecători despre care se spune că împart 
dreptatea acolo, pe Minos și Radamanthys, pe Eact, 
Triptolemos5 și alți eroi cîți au fost oameni drepți în viaţa 
lor, oare ar fi urîtă acea călătorie? Cu cîtă bucurie ar primi 
oricare dintre voi să ajungă lingă Orfeu, sau lîngă Musaioss!, 
sau lîngă Hesiod ori Homer? În ceea ce mă priveşte, aș 
muri de bunăvoie de nenumărate ori, dacă aşa stau lucru- 
rile, fiindcă mi-aş petrece minunat vremea acolo, întîl- 
nindu-mă cu Palamede3?, și cu Aias al lui Telamon”, și 
cu oricare altul dintre cei vechi care a murit de pe urma 
unei judecăţi nedrepte, şi stînd să pun păţaniile mele alături 
de ale lor, cred că n-ar fi lucru lipsit de farmec; mai ales 
ar fi plăcut să-mi petrec timpul iscodindu-i pe cei de 
acolo, cum am făcut cu cei de aici, și căutînd să aflu care 
dintre ei este înţelept și care își închipuie că este, fără să 
fie. Cu cîtă bucurie, o, judecătorii mei, ar primi cineva să-l 
cerceteze pe cel care a condus la Troia oastea cea nenumă- 
rată5, sau pe Odiseu, sau pe Sisif, și i-am putea înșira și 
pe alţii, fără de număr, bărbaţi şi femei; să vorbeşti, să fii 
împreună cu ei acolo și să-i iscodești, ar fi într-adevăr o 
fericire. De bună seamă că cei de acolo nu osîndesc la moarte 
pentru astfel de lucruri, pentru că și în celelalte privinţe 
sînt mai fericiţi decît cei de aici și sînt și nemuritori pentru 
restul timpului, dacă sînt adevărate cele ce se spun. 

Dar şi voi trebuie să aveţi bune nădejdi în privinţa morţii, 
judecătorii mei, și să vă daţi seama de acest adevăr; pentru 
un om bun nu există nimic rău, nici în viaţă, nici în moarte, 
iar Zeul are grijă de soarta lui; nici ceea ce se petrece cu 
mine nu e la întîmplare, ci e limpede pentru mine că e mai 
bine să mor şi să mă îndepărtez de toate. De aceea semnul 
meu nu mi s-a împotrivit de fel iar eu nu sînt ciîtuși de 
puțin mîniat pe cei care au votat împotrivă-mi și nici 
pe cei care m-au acuzat. Deşi nu cu acest gînd m-au acuzat 
şi m-au condamnat, ci crezînd că-mi fac un rău; iar acest 
lucru e vrednic de mustrare. 

Numai atit vă mai cer: pe fiii mei, cînd vor ajunge în 
floarea vîrstei, să-i pedepsiţi, cetăţeni, necăjindu-i la. fel 
cum vă necăjeam și eu pe voi, ori de cîte ori vi se va părea 
că se îngrijesc fie de bani, fie de altceva, mai mult decit 
de virtute; și ori de cîte ori vor crede că e ceva de capul 
lor fără să fie nimic, să-i certați, cum vă certam eu, că 
nu-şi dau osteneala pentru ce trebuie şi îşi închipuie că 
sînt ceva, deși nu sînt buni de nimic. Și dacă veţi face 
așa, va însemna că v-aţi purtat cum trebuie și cu mine 
şi cu fiii mei. 

Dar acum e timpul să plecăm: eu ca să mor, iar voi — ca 
să trăiţi, Care dintre noi se îndreaptă spre un bine mai 
mare, nu știe nimeni altcineva decit Zeul. 


NOTE 


1 Socrate vrea să răspundă în primul rînd calomniilor : fie pornite din 
antipatia unor personaje a căror deșertăciune interioară fusese dată pe 
faţă, în public, prin întrebările sale aparent naive, fie izvorite pur și 
simplu din neînțelegerea felului lui de viaţă, atît de puțin asemănător 
celui comun, apărute de multă vreme şi deci înrădăcinate în minţile 
atenienilor; destul de vagi în conţinut și de generale în formulare, erau 
cu atît mai primejdioase și mai greu de combătut. Abia după aceea (de 
la 24 b) va răspunde direct acuzaţiei propriu-zise. 


3 Calomniatorii îl asimilează pe Socrate fie cu un „filosof al naturii”, 
fie eu un sofist. După prejudecata omului neavertizat, ocupaţia filoso- 
fului, formulabilă doar extrem de vag, ar fi cercetarea a tot ce există 
în cer, pe pămînt sau sub pămînt, nu numai o curiozitate zadarnică și 
pierderea unui timp care ar putea f i folosit în interesul cetăţii, dar și 
o cale deschisă spre ateism. Tot după opinia curentă, cursurile de retorică 
ale sofiştilor n-aveau alt obiect decît arta de a face bun din rău, nevino- 
vat din vinovat, drept din nedrept, mai ales de a induce justiţia în eroa- 
re. Alt reproș adus sofiștilor și, din falsă asimilare, lui Socrate, apare 
la 19 e. 


3 Aluzie la Aristofan, despre ale cărui atacuri la adresa lui Socrate 
va fi vorba mai pe larg la 19 c. 


* În Norii lui Aristofan, Socrate apare atîrnat în văzduh într-un coș 
şi cercetînd Soarele, tăgăduiește zeii cetăţii, rugîndu-se în schimb Ceru- 
lui și norilor și arată o dispută între raționamentul drept și cel strîmb, 
din care cel strîmb iese învingător, iar rezultatul învățăturii sale este 
că ucenicul, Phidippides, își ia la bătaie tatăl care, exasperat, dă foc casei 
filosofului. 


5 De fapt sofiștii erau cei care se erijau în profesori de înțelepciune, 
pretinzînd pentru lecţii sume uneori fabuloase de bani. 


¢ Gorgias din Leontinoi. Sofist din vechea generaţie. Caracteristice 
pentru concepţia sa sînt atît titlul cărţii sale: Despre natură sau despre 

ceea co nu evistă, cît pi ideile păstrate de la el: „Nimic nu există; 
ducă există cevu, nu poate fi cunoscut; dacă poate fi cunoscut ceva, 
nu pouto fi comunicat”. Celebru mai ales ca orator de mare succes și 
foarte căutat profesor de retorică. 


? Prodicos din Ceos. Sofist nu mai puţin renumit, cu preocupări de 
retorică și fizică. Se spune că pretindea 50 de drahme pentru cursul 
complet de gramatică și o drahmă pentru o lecţie rezumată (Platon, 
Cratylos, 384 b), iar profesorul său, Protagoras, pretindea pentru curs 
100 de mine (Diog. Laert., IX, 8). 


° Hippias din Elis. Sofist celebru mai ales pentru buna cunoaştere 
a genealogiei şi astronomiei. 


? Euenos din Paros, sofist și poet elegiac. 


10 Callias al lui Hipponicos. Personaj atenian extrem de bogat a cărui 
pasiune pentru sofişti a fost ironizată de Platon în Protagoras. 

11 Idealul educaţiei ateniene era să-l facă pe om xadg xal dya96c 
— înzestrat deopotrivă cu frumuseţe exterioară și lăuntrică. Cf. 25 a. 

12 Evident, ironie la adresa sofiştilor. 

13 Despre caracterul imp2tuos și dezinteresat al lui Chairephon aflăm 
din Platon (Charmides, 153 b) și Xenofon (Memorabilia, II, 3). 

14 Este vorba de fuga democraţilor cu vază, în 404, cînd la Atena 
s-a instaurat regimul oligarhic al celor „treizeci de tirani”. 

15 Chairecrates. 

16 Formulă uzuală de jurămiînt, inventată, după legendă, de Rada- 
manthys, pentru a nu rosti cu ușurătate numele zeilor. 

1? Cuvintele deșteptau în mintea ascultătorilor o analogie cu muncile 
lui Heracle. 

18 Cîntece cu caracter liric în cinstea zeului Bacchus. 

19 Idee care apare mai pe larg în Ion și Phaidros. 

20 În grecește &vromoola, jurămîntul depus la începutul procesului 
de cele două părţi: acuzatorul jura că-și va dovedi acuzaţiile (și despre 
aceasta e vorba aici), iar pîritul — că va dovedi netemeinicia lor. 

31 Începînd cu reformele lui Clistenes, Atena e condusă de un sistem 
bicameral, format din Bulé (,„,Sfat”), pentru care se trăgeau la sorți 
cîte 50 de reprezentanţi ai fiecăruia din cele 10 triburi, și Adunarea 


poporului (Ecclesia), care cuprindea pe taţi cetăţenii în stare să poarte 
armele, 

22 După legea ateniană, acuzatul avea dreptul să pună întrebări 
acuzatorului iar acesta era obligat să răspundă. 


23 Anaxagoras din Clazomene, filosof ionian; între 460 și 430 a stat 
la Atena, fiind și profesorul lui Pericle. La începutul războiului pelopone- 
ziac, atenienii nemulțumiți de anturajul lui Pericle îl acuză pe Anaxagoras 
de impietate și acesta reușește cu greu să-și scape viața, retrăgîndu-se 
la Lampsacos. După teoria sa, la baza lumii existente se află un amestec 
primordial de elemente divizibile la infinit (numite de Aristotel ,„„homeome- 
re”). Acţiunea principiului motor (nus — o inteligenţă ordonatoare, de 
natură subtilă dar materială) asupra acestui amestec dă naștere Univer- 
sului. Tot el afirmă că Soarele și Luna sînt simple corpuri materiale și 
nu zei; Este considerat unul din întemeietorii raționalismului grec. 


34 Traducerea urmează interpretarea din ediţia Budé: ar xeieși că 
în teatru, cu ocazia reprezentațţiilor, se vindeau diferite manuscrise. 
Indicaţia e însă unică. După alţii, e o aluzie la piesele lui Euripide, în 
care apăreau astfel de concepții. 


25 La data aceasta, daimon denumește o fiinţă intermediară între 
zei și oameni, fără vreo implicaţie negativă. Cf. Banchetul, 202 e. 


26 Socrate redă pe scurt, citînd uneori textual, pasajul din Iliada, 
XVIII, 94 sq., discuţia celebră dintre zeița Thetis și Ahile; acesta alege 
moartea mai degrabă decît o viaţă lungă dar lipsită de glorie. 


27 Potideea, cetate în Macedonia. Răsculată împotriva Atenei, a fost 
cucerită după un asediu îndelungat (432—429). 


28 Amphipolis, cetate întemeiată de Atena pe malul Strymonului. 


În timpul războiului peloponeziac a fost cucerită de generalul spartan 
Brasidas, în 422. 


19 Delion, oraș în Beoţia, locul unei însemnate bătălii în războiul 
peloponeziac. Aici a salvat Socrate viaţa lui Alcibiade și a lui Xenofon. 


30 În Sfat (bulé) se alegeau prin tragere la sorţi cîte 50 de reprezen- 
tanţi pentru fiecare din cele 10 triburi ateniene (cf. nota 21). Singurele 
condiţii pe care cineva trebuia să le îndeplinească pentru a deveni membru 
al Sfatului (buleutes) erau: să fie cetăţean al Atenei, să aibă peste trei- 
zeci de ani și să fi fost supus la un examen formal de moralitate (do- 
kimasie). Cei 500 erau aleși pentru un an și puteau deţine această funcţie 
cel mult de două ori în viață, așa că o foarte mare parte din atenieni 
fuseseră buleuţi. Delegații unui trib asigurau permanenţa timp de cîte 

35—39 de zilo. Aceştia erau pritanii. Dintre ei se alegea și președintele 
adunării (epistates). 

si După bătălia navală de la insulele Arginuse, în 406, strategii în- 
vingători au neglijat să adune trupurile celor căzuţi în luptă pentru a 
le face ritualul funebru. Deși după lege trebuiau judecaţi fiecare în parte, 
poporul miniat voia să-i condamne în bloc. În ziua judecății Socrate 
era președintele Pritaniei. 

33 După capitularea Atenei în fața generalului spartan Lysandros, 
în 404, în cetate se instaurează regimul oligarhic numit „al celor treizeti 
de tirani” pînă în 403 cînd are loc restaurarea democraţiei. 

33 Tholos, clădirea în care luau masa pritanii; a fost reședința obiș- 


nuită a celor treizeci de tirani. 


34 Leon din Salamina, general atenian foarte bogat, silit, ca mulţi 
alţii, să fugă din Atena de teama „celor treizeci”, 

35 Criton mai apare în dialogul platonic care îi poartă numele, în 
Xenofon şi Diogenes Laertios. Cetăţean cu oarecare avere și vază, prie- 
ten cu Socrate din tinereţe, a rămas toată viaţa extrem de legat de 
persoana şi învăţătura filosofului. A avut patru fii: Critobul, Hermo- 
genes, Epigenes și Ctesip, de asemenea discipoli ai lui Socrate. 

3 Aischines „,socraticul” nu trebuie confundat cu oratorul cu același 
nume. Știri despre el avem în Diogenes Laertios, II, 7. 

37 Epigenes, Theodot etc. — prieteni și discipoli ai lui Socrate mai 
puţin cunoscuţi. 

38 Adeimantos, fratele mai mare al lui Platon, apare ca interlocutor 
al lui Socrate în Statul. 

3 Apollodor din Phaidon și Banchetul apare ca un pasionat și extrem 
de sensibil prieten al lui Socrate. 

40 Odiseea, XIX, 163 — cuvintele Penelopei către Odiseu; nerecu- 
noscîndu-l încă, îl întreabă cine este și din ce neam. 

41 Lamprocles, Sophroniscos și Menexenos. 

12 Din cei 502 judecători, 281 au votat împotriva lui Socrate și 220 
în favoarea lui; dacă ar mai fi avut deci numai 31 de voturi în favoarea 
lui, ar fi fost achitat. Pentru a preîntîmpina abuzul de denunţuri, legea 
ateniană prevedea că, dacă acuzatorul nu obține cel puţin o cincime din 
voturi, e condamnat la o amendă de 1000 de drahme și i se ia dreptul 
de a mai fi acuzator într-un proces de aceeași speţă. 

43 Cei care aduceau mari servicii statului atenian primeau, ca o 
distincţie, dreptul de a lua masa pe cheltuiala publică. 


14 Cei unsprezece (arhonţi): în acea vreme erau funcționari ai statului 
atenian, în a căror sarcină cădea organizarea poliţiei și supravegherea 
închisorilor și a execuțiilor. Erau aleși anual: cîte un reprezentant al 
fiecăruia din cele 10 triburi plus un secretar. 


45 Avea 70 de ani. 


4 Arhonţii erau ocupați să dea dispoziţiile necesare pentru ducerea 
condamnatului la închisoare. 


47 Platon păstrează aici adevărata incertitudine a lui Socrate cu 
privire la soarta omului după moarte; în Phaidon, în schimb, îi atribuie 
maestrului său propria sa credinţă în nemurirea sufletului. 


49 La greci, acest nume îl desemnează pe regele perșilor. 


4 Minos, Eac și Radamanthys: fii ai lui Zeus, renumiţi pentru simţul 
lor de dreptate și de aceea puși să judece sufletele care ajung pe celălalt 
tărîm. 


50 Triptolemos, fiul regelui din Eleusis Celeus, și protejatul zeiţei 
Demeter. Adăugat de unele tradiţii la cei trei judecători ai infernului. 


51 Orfeu — cîntăreţul trac a cărui liră vrăjea pînă și animalele 
sălbatice. Musaios, după legendă poet trac și primul preot al misterelor 
eleusine. Aceștia doi, împreună cu Homer și Hesiod erau cinstiți ca 
primii poeţi și profeți ai Greciei. 

52 Palamede, fiu al unui rege din Eubeea; l-a demascat pe Odiseu 
că se preface nebun ca să nu fie silit să plece în războiul troian. Odiseu 
se va răzbuna, plăsmuind o scrisoare către Priam, ca din partea lui 
Palamede; acesta e condamnat să fie ucis cu pietre. 


53 După moartea lui Ahile, zeița Thetis decide ca armele eroului 
să revină celui mai valoros dintre luptătorii greci. În rivalitatea dintre 
Aias şi Odiseu, acesta din urmă, prin vicleșug, obţine armele. Aiaș 
înnebunește de supărare și se sinucide; deci, indirect, cauza morţii sale 
a fost tot o judecată nedreaptă. 


54 Agamemnon. 


NOTĂ INTRODUCTIVĂ 


Alături de Apărarea lui Socrate, Eutyphron, Hippias maior şi Hippias 
minor, Gorgias, Alcibiade și altele, dialogul Criton, redactat probabil 
după Apărarea lui Socrate şi înainte de Gorgias!, face parte din scrierile 
de tinerețe ale lui Platon, grupate sub numele de dialoguri ,,socratice”. 
Concepute ca discuţii firești și întîmplătoare ce se concentrează la un 
moment dat pe un subiect de natură etică — despre minciună, evlavie, 
datorie, curaj, prietenie —, aceste dialoguri evocă figura lui Socrate, con- 
struind totodată și un personaj literar, ilustrează metoda sa de investi- 
gare și sistemul său de demonstraţie. Refutative și inductive în același 
timp, ele anunţă procedee ce vor fi amplificate în scrierile ulterioare, 
dar se diferenţiază de acestea prin reproducerea directă a conversaţiei 
dintre Socrate și un singur interlocutor, care dă și numele dialogului, 
prin limitarea ei la o singură teză morală, fără digresiuni largi și specu- 
laţii filosofice mai înalte, prin echilibrul proporţiilor şi simetria construc- 
tiei literare. În aceste dialoguri care, independente unele de altele, con- 
tribuie fiecare în parte la cunoașterea virtuţii — acea intraductibilă 
âpeTț), normă ce trebuie să călăuzească orice activitate a omului —, 
nu există o continuitate, singura legătură între ele fiind stabilită prin 
prezenţa lui Socrate. Excepţie fac Apărarea şi Criton care, referindu-se 
ambele la un eveniment de tristă amintire — condamnarea la moarte 
a lui Socrate (399 î.e.n.) — se prezintă ca momente succesive ale ace- 
luiaşi subiect: procesul intentat de atenieni; deznodămîntul acestui 
proces, tragic pentru toți cei ce trăiseră în preajma lui Socrate, îl vom 
afla în ultimele rînduri ale dialogului Phaidon?. 


Criton, a cărui acţiune se petrece cu trei zile înainte de moartea lui 


1 C. F. Hermann, Geschichte und System der platonischen 
Philosophie, Heidelberg, 1839, p. 473 sq., citat după ed. E. Ferrai, 
Platone, Il Critone, Torino, 19412, Introduzione, p. XIX, consideră 
că alături de Lahes și Protagoras, Criton poate fi socotit un fel de 
introducere la Gorgias, precizare care ar contribui la datarea lui 
mai exactă. 


2 Cf. Phaidon, 115 a— 118 a. 

Socrate, se deschide pe neașteptate printr-o scenă plină de tensiune, 
într-o atmosferă apăsătoare : prietenul de o viaţă al lui Socrate‘, pătrun- 
zînd în închisoare înainte de mijirea zorilor, face o ultimă și disperată 
încercare să salveze viața acestuia. Începutul este dramatic şi creează 
din primul moment un cadru aproape scenic în care atitudinea celor 
două personaje, Criton și Socrate, apare în evident contrast; patimii 
cu care Criton pledează pentru salvarea prietenului, înverșunării cu care 
cl ţine la viaţa acestuia, i se opune liniștea de netulburat a lui Socrate, 
o liniște ce nu izvorăște atît dintr-o fire deosebită de cea a lui Criton, 
cît din principii deosebite, și mai ales din acel unic principiu, călăuză 
a vieţii sale, conform căruia el știe că nu ştie nimic. 

Așadar moartea nu poate să-l înfricoșeze, căci a se teme de ea ar 
presupune că știe ceva despre ea. O viaţă însă contrară unor principii 
despre care a ajuns să știe câte ceva, ar fi de nesuportat. Şi de vreme 
ce, pe de-o parte, încercarea lui Criton de a-și salva prietenul se înscrie 
în categoria faptelor Y,„,drepte—nedrepte”, iar Socrate a ajuns să le 
pătrundă esenţa, iar pe de altă parte eforturile teoretice își pierd orice 
substanţă în afara unor consecinţe practice, discuţia între cei doi prieteni 
va urmări să stabilească dacă a evita moartea și a accepta orice fel 
de viaţă constituie un act drept sau nedrept. 

Dialogul, oricît ar lăsa impresia unei conversații libere pe care Platon 
nu ar fi făcut decît s-o reproducă, urmează, în alcătuirea sa, tehnica 
literară proprie genului. După un scurt prolog (43 a—44 b) — care 
indică locul şi momentul acţiunii, personajele și starea lor sufletească 
(f9oc xal m49oc), care imprimă atmosfera de care se leagă și carac- 
terul discuţiei —, urmează dezvoltarea propriu-zisă (rAoxi, — 44 b- 
48 e), a căvei declanșare dialectică este marcată de propunerea insistentă 
prin care (iriton încearcă să-și scape prietenul de la moarte (46 a). 

Patetismului lui Criton, strădaniei sale de a fi cît mai convingător 
prin argurmente variate — rugăminţi, reproșuri, promisiuni —, i se 
opune luciditatea calmă a lui Socrate, care degajează din pledoaria prie- 
tenului său cîteva concepte ce scot discuţia din terenul particularului, 
al subiectivităţii, şi explică teoretic fermitatea refuzului său. 

" Atitudinea lui Socrate, construită pas cu pas sub ochii cititorului 


3 Uciderea lui Socrate nu putea fi săvîrşită înainte de întoarcerea 
theoriei de la Delos. Despre nava pe care era îmbarcată ambasada reli- 
gioasă, cf. Plutarh, Theseu, 23 şi Criton, nota 3. 


4 Cf. Criton, nota l. 

printr-o conversaţie alertă, reflectă concentrarea raționamentului său 
asupra a trei opoziții fundamentale. 

Prima se referă la opinia publică nediferenţiată, — 56£a — lipsită 
de o moralitate conștientă de sine, dar care reprezintă, după cum insistase 
Criton, legea nescrisă ce reglementează raporturile sociale și de care 
oamenii trebuie să ţină seama, ba chiar să se teamă; ei i se opune, după 
părerea lui Socrate, judecata reală, — Aóyoç —, izvorită dintr-un 
spirit ce se cunoaște pe sine și care distinge aparenţa de esenţa lucrurilor. 
De aici un al doilea raţionament formulat de Socrate, construit pe opo- 
ziţia „ol moiol — ó Eratov” —, conform căruia nu oricine este capabil 
să exprime un adevăr despre orice, ci numai cel care, prin exercitarea 
dialectică a raţiunii sale, a reușit să cunoască „ideea” lucrului, adică 
acea formă unică după care orice realitate este con-formă cu ea însăși. 

Pentru Socrate adevărata cunoaștere înseamnă, referindu-ne doar 
la acest dialog, dobîndirea unor judecăţi esenţiale şi reale despre ideea _ 
de bine, frumos, drept, formulate într-o accepție aproape sinonimică. 
Dar, după cum menționam mai sus, ele nu rămîn teme de reflecţie pură, 
ci își dovedesc realitatea ca norme de conduită practică. Prin urmare, 
ca ultimă treaptă a raţionamentului său, Socrate limpezește semnifi- 
caţia noţiunii de „a trăi”. Delimitarea se stabilește tot printr-o opoziţie, 
— iv — eð îjv —, care opune conceptului de „a trăi pur şi simplu”, 
adică la întîmplare și fără norme morale statornice, pe cel de „a trăi 
conform ideii de bine”, deci implicit a nu comite fapte nedrepte sau 
imorale. Un capitol care recapitulează pe scurt punctele esenţiale ale 


5 Cf. Criton, 47 a-—d, 48 a; pasajul a suscitat interpretări variate 
ale comentatorilor. F. Schleiermacher, Anmerkungen zu 
Kriton?, p. 306, citat de F. Ferrai, op. cit.,p. XVII, ca şi M. Croiset, 
text şi trad., Paris, 1925, vol. T, p. 223, consideră că adevărul ce 
so dezvăluie doar spiritelor care s-au ridicat la cunoașterea lui este un 
atribut esenţial al divinității și îl identifică cu divinitatea însăşi. 
G. Grote, în Plato and the other companions of Sokrates, London, 
1865, vol. I, p. 305, citat de E. Ferrai, op. cit, p. XVII, 
afirmă că ideea exprimată aici s-ar acorda cu principiul lui Protagoras 
după care omul este măsura tuturor lucrurilor. În majoritatea edițiilor 
consultate locul nu este deloc comentat. 

ê Principiul după care nu trebuie săvirşită nici un fel de nedreptate 
şi că cel ce cunoaşte ideea de bine, frumos, drept, trebuie să reacționeze 
întotdeauna conform cu această idee, fără să țină seama de cei ce îl 
nedreptăţesc, aparţine probabil lui Platon. După Xenofon, Memorab., 
II, 6, 35, Socrate nu s-ar fi deosebit, în această privinţă, de atitudinea 
comună în antichitate conform căreia binele și răul trebuie plătite cu 
aceeaşi măsură. 

discuţiei gi cure precizează sensul și sfera noţiunii „drept-nedrept” 
(48 e -49 e) face trecerea către deznodămiîntul dialogului (A5dorc, 
49 e -54 c) cure constituie totodată ultima parte a răspunsului lui 
Socrate. De abia acum este pusă în discuţie propunerea lui Criton — eva- 
darea din închisoare sau exilul voluntar — ca un caz particular ce 
trebuie verificat dacă este sau nu conform cu principiul de dreptate. 
Dar cum acest principiu nu funcționează într-un spaţiu și timp abstract, 
ci în limitele precise ale 6Ac-ului atenian și în raport cu legile 
ci, conduita în spiritul dreptății înseamnă conduita care respectă 
legile cetății. 

Aceeași normă — $uodoyla — prin care se realizează pe plan 
individual unitatea dintre spirit şi acţiune, echilibrează, pe plan social, 
relaţia dintre stat şi membrii acestuia. Termenul este frecvent și inten- 
ționat folosit de Platon în această ultimă parte şi el desemnează deo- 
potrivă cunoașterea şi respectarea ideii de dreptate, acceptarea con- 
ştientă a convenției sociale ce asigură totodată libertatea individuală. 
Existenţa cetăţeanului nu este concepută în afara m6iuc-ului căreia 
el aparține, astfel încît respectarea legilor cetății devine condiţia esen- 
țială a vieţii acestuia. Într-un moment în care individul se revolta 
împotriva supremaţiei absolute a statului, în care doctrinele care puneau 
în primejdie solidaritatea civică cîştigau teren, iar valoarea și esența 
legilor începeau a fi contestate”, Platon face din Socrate un apărător 
deliberat al supunerii cetăţeanului față de rînduielile statului său. Forma 
în care este realizată această parte a dialogului nu mai este cea a discu- 
ţiei dialectice dintre cei doi prieteni, ci, folosind un procedeu retoric 
— aşa-numita prosopopee (personificare) a legilor — asistăm la inven- 
tarea unui rechizitoriu împotriva lui Socrate. 

Introducerea acestui procedeu dă o anume măreție și culoare scenică 
fragmentului, accentuează ideea de unitate, de echivalență dintre viața 
particulară și cea socială a cetățeanului adevărat. Această idee de uni- 
tate este scoasă în evidenţă și prin cele două planuri pe care este con- 
struită prosopopeea: primul se referă la legile umane, cel de-al doilea 
la legile divine. Îndatoririle cetățeanului nu încetează odată cu înce- 
tarea s2 din viaţă; ele sînt veșnice, așa cum și legile sînt veșnice în 
oricare dintre lumi. Respectarea legilor înseamnă respectarea dreptăţii, 
căci legea este dreaptă prin natura ei, deci inviolabilă. 


? Cf. Xenofon, Memorab., I, 2, 40 sq. 

Un scurt epilog (54 d—e), care trimite la o imagine de lu 
începutul dialogului, lasă impresia unei compoziţii rotunde; este 
vorba de acel vis al lui Socrate prin care i se prevestea întoar- 
cerea în ţară. 

Dincolo de aluzia literară evidentă?, introducerea visului și semni- 
ficaţia lui rămîn, la început, destul de neclare; sensul său anticipativ 
se dezvăluie de-abia la sfîrșitul dialogului, cînd înţelegem că reîntoarcerea 
prezisă și țara către care este gata să plece cu sufletul împăcat nu repre- 
zintă altceva decît cetatea, ideală poate, în care esența legilor nu a 
fost denaturată, justeţea lor nu a fost deformată prin abuzurile oame- 
nilor. 


Deși redus ca proporţii, ușor de urmărit prin claritatea tezei dezbă- 
tute și prin simplitatea construcției literare, dialogul Criton a suscitat 
unele comentarii referitoare la motivul pentru care el a fost compus. 
Conţinutul dialogului justifică, măcar în parte, puncte de vedere dife- 
rite; el poate fi interpretat fie ca explicare a gestului lui Socrate?, fie 
ca apologie a lui și a prietenilor!, fie ca discuţie polemică între prieteni 
cu firi și păreri deosebite!!. Ni se pare că cea mai justă și conformă 
cu atmosfera dialogului este interpretarea lui P. Friedländer care îl 
consideră o demonstraţie a libertăţii de opţiune!2. 

Ceea ce am reproșa totuși acestor interpretări este faptul că dialogul 
Criton este analizat separat, fără referire la Apărare. Așa cum observam 
la începutul acestei note, ambele dialoguri, dincolo de discutarea și 
definirea unor concepte morale, evocă un eveniment tragic, a cărui 
amintire trebuia păstrată, iar Platon nu este unica mărturie. Atît Apă- 
rarea, cît și Criton ni se par mai degrabă izvorîte dintr-o dorință de 
restabilire a adevărului, din sentimentul responsabilităţii față de amin- 
tirea unui om ce nu și-a dezminţit principiile și a rămas senin pînă în 
ultima clipă a vieţii. 


5 Cf. Criton, nota 7. 

9 Cf. U. v. Wilamowitz-Moellendorff, Platon, Berlin, 
1919, II, p. 55. 

10 Cf. Ed. Zeller, Die Philosophie der Griechen, Leipzig, 1889, 
II, 14, p. 529, Anm. 2. 

u Cf. R. Harder, Platos Kriton, Berlin, 1934, p. 48, citat după 
P. Friedländer, Platon, Berlin, 1964, II, p. 316. 

n Cf. P. Friedländer, op. cit., p. 156. 

Pe de altă parte nu trebuie pierdut din vedere faptul că, asemenea 
tuturor scrierilor platonice, Criton are, pe lîngă o intenție demonstrativ 
filosofică, și una artistică, că este și un dialog literar, că în interpretarea 
lui trebuie să sc țină seama și de ficţiunea poetică. De aceea ni se pare 
că alegerea lui Criton ca interlocutor nu este întîmplătoare și faptul 
că el era cel mai vechi prieten şi compatriot al lui Socrate nu este unica 
explicaţiel?. După mărturiile altor autoriif, Aischines este cel care ar fi 
avut rolul lui Criton; în afară de el, toți ceilalţi prieteni şi chiar familia 
ar fi insistat adesea ca Socrate să accepte ieșirea din închisoare, dar 
refuzul său a fost constant și categoric!5. Generalizînd convorbiri repetate 
și diverse, Platon a alcătuit din răspunsul lui Socrate o discuţie de prin- 
cipiu și a ales ca personaj literar pe Criton, socotindu-l cel mai potrivit 
cu momentul și natura dezbaterii. Firea şi preocupările acestuia, pe 
care Platon le face să apară firesc în cursul discuţiei, sînt în contrast 
evident și intenţionat cu chipul în care ne apare Socrate; calmul și 
luciditatea lui se opun agitaţiei și judecății practice a lui Criton, care, 
ca om de afaceri, prins în vălmășagul treburilor cotidiene, cîntăreşte 
lucrurile după utilitatea lor imediată. Pe de altă parte, alegerea lui 
Criton ca interlocutor, — personaj despre care știm sau aflăm în cursul 
acestui dialog că era prieten vechi și foarte devotat! lui Socrate, că 
era iubit de către acesta cu acea dragoste trainicătși indulgentă ce îi 
uneşte pe oameni dincolo de caracterul și viaţa lor deosebită —, dădea 
lui Platon libertatea de a construi nuanţat conversaţia: de la tonul 
fervent al rugăminţilor, devenite uneori reproșuri, ce caracterizează 
intervenția lui Criton, la cel precis, de o intransigență blîndă, propriu 
lui Socrate. Intenţiile literare ale alcătuirii dialogului nu se mărginesc 
doar la alegerea și caracterizarea personajelor, ci ele se vădesc și în 
procedee de compoziţie cum ar fi: precizarea spaţiului și a timpului, ce 
sporesc dramatismul acțiunii, vorbirea personajelor. Discuţia, la început 


precipitată şi abruptă, este formulată în replici rapide, prin care citito- 
rului îi sînt transmise gravitatea momentului și starea sufletească a 


13 Cf. Criton, nota 1. 

n Cf. Xenofon, Memorab., 23; Diog. Laert., II, 35, 60; 
III, 36. 

15 Cf. ibidem, 23, 28; Val. Maximus, VII, 2. 

19 Cf. și Diog. Laert., II, 32, 20 care menţionează că prietenia 
și admirația pentru Socrate l-ar fi determinat pe Criton să compună 
17 dialoguri etice şi o Apologie a lui Socrate, toate pierdute. Personajul 
mai apare și în Phaidon, 115 b—d, pasaj care este reluat de Cicero, 
în Tusc. disput., I, 53, 115. 

interlocutorilor: „pledoaria” lui Criton lasă impresia unui monolog 
rostit pe nerăsuflate, cu fraze alcătuite într-o dezordine și asimetrie 
voite, menite să exprime tulburarea personajului; de-abia prin inter- 
venţia lui Socrate începe discuţia dialectică clară?care se înscrie pe 
făgașul ferm și ordonat al întrebărilor şi răspunsurilor. 

Prosopopeea legilor, un dialog inclus în dialog, introduce un nou 
ritm și tonalitate a frazei imprimînd fragmentului un aer de solemni- 
tate gravă. Dar, ca pentru a modera cadențele retorice din acest pasaj 
şi pentru a reveni la o conversaţie întreruptă, epilogul, șoptit ca o con- 
fesiune scurtă, pe un ton cald și plin de cumințenie, creează o 
impresie de seninătate, ne readuce în zorii, acum limpeziți, ai aceleiași 
dimineţi. 


Marta Guţu 

CRITON! 


[sau Despre datorie, dialog etic]? 


SOCRATE CRITON 


SOCRATE Ce-i cu tine aici atît de devreme, Criton? Sau o 43 a 
fi târziu? 

CRITON E foarte devreme. 

SOCRATE S-a luminat de ziuă? 

CRITON Abia mijesc zorile. 

SOCRATE Şi cum de s-a înduplecat paznicul închisorii 
să te lase să intri? 

CRITON Am fost de-atitea ori pe-aici, Socrate, încît mă 
ştie bine; şi-apoi, l-am îmbunat şi eu cu ceva. 

SOCRATE Spune-mi, ai venit chiar acum sau ești aici 
mai de mult? 

CRITON Mai de mult. 

SOCRATE Atunci de ce nu m-ai trezit și-ai aşteptat b 
atîta, șezînd lîngă mine fără un cuvînt? 

CRITON Îţi spun drept, Socrate, nici eu n-aş fi vrut să 
stau de veghe atîta, îndurerat cum sînt, dar eram uimit 
văzîndu-te cît de lin dormi și dinadins nu te-am trezit, 
ca să-ți petreci aceste clipe cît mai tihnit cu putință. De 
fapt te-am admirat adesea și mai înainte pentru firea ta, 
dar ca acum, de cînd cu nenorocirea aceasta, niciodată; 
o înduri cu atîta ușurință și seninătate! 

SOCRATE Dar bine, Criton, cum mi-ar sta la anii mei, 
să-mi pară rău că trebuie să mor? N-ar fi absurd? 

CRITON Dragul meu Socrate, nenorociri ca aceasta se c 
abat şi asupra altora de seama ta şi totuşi vîrsta nu le dă 
deloc detașarea de a-și primi cu resemnare soarta. 

SOCRATE E drept. Dar tot nu mi-ai spus de ce-ai venit 
aşa devreme? 

CRITON Ca să-ți aduc o veste tristă, greu de îndurat; 
tristă şi greu de îndurat nu pentru tine, din cîte văd, ci 
pentru mine și toţi prietenii tăi; și poate pentru mine cel 
mai mult. 

3 
SOCRATE Ce veste? S-a întors de la Delos corabia? 


CRITON Nu, încă nu, dar cred că va sosi astăzi din cîte 
spun niște călători veniţi de la Suniont și care au lăsat-o 
acolo. Nu încape deci îndoială că are să sosească astăzi 
şi că miine, Socrate, viața ta va trebui să se sfîrgească. 

SOCRATE Întîmplă-se-ntr-un ceas bun, Criton. Aşa vor 
zeii, aşa să fie. Dar tot nu cred că va sosi azi. 

CRITON Ai vreun motiv? 

SOCRATE Am, și-o să ţi-l spun. Trebuie să mor a doua 
zi după sosirea corăbiei, nu-i aşa? 

CRITON Magistraţii5 aşa spun. 

SOCRATE Bine, numai că eu, după cum spuneam, sînt con- 
vins că nu va sosi astâzi, ci mîine. Îţi spun asta luîndu-mă 
după un vis pe care l-am avut în noaptea aceasta, puțin 
mai înainte; așa că bine ai făcut că nu m-ai trezit. 

CRITON Ce vis? 

SOCRATE Se făcea că o femeie foarte frumoasă, înveş- 
mîntată în alb, venea spre mine și chemîndu-mă, îmi spunea: 
Socrate, „tu în trei zile vei fi în țara mănoasă, în Ftia””, 

CRITON Ciudat vis, Socrate. 

SOCRATE Cred că e foarte limpede, Criton. 

CRITON Prea limpede, mă tem. Dar mai bine ascultă-mi 
sfatul, Socrate, minunatul meu prieten, ascultă-mi-l cît 
mai este vreme şi salvează-te; căci dacă vei muri, pe lîngă 
faptul că pierd un prieten cum n-am să mai am altul vreodată, 
am să mai am de îndurat și altă nenorocire, aceea că mulți 
care nu ne cunosc bine nici pe mine, nici pe tine, vor crede 
că n-am făcut nimic ca să te salvez, deși, cu oarecare chel- 
tuială, mi-ar fi stat în putere. Și ce reputaţie este mai 
ruşinoasă decît să treci în ochii lumii drept un om care 
îşi pune averea mai presus decît prietenii? Cum o să creadă 
ei, cei mulţi, că, în ciuda stăruitoarelor noastre îndem- 
nuri, tu singur ai fost acela care ai refuzat să scapi de 
aici? 

SOCRATE De ce să ne pese, bunul meu Criton, de pă- 
rerea celor mulţi? Oamenii cu judecată, singurii vrednici 
de luat în seamă, vor înţelege lucrurile așa cum s-au pe- 
trecut cu adevărat. 

CRITON E adevărat, Socrate; şi totuși sîntem nevoiți 

să ţinem seama şi de părerea celor mulţi. Iată, chiar îm- 
prejurarea de față dovedeşte limpede că, dacă li se vorbeşte 
urît 'despre cineva, sînt în stare nu de un rău oarecare, ci, 
poate, de cel mai mare dintre toate, 

SOCRATE Ce bine ar fi să fie așa, Criton. Dacă cei mulți 
ar putea fi în stare să facă răul cel mai mare, atunci ar 
fi în stare și de cel mai mare bine. Dar ei nu sînt în stare 
nici de una, nici de alta: nimeni nu a devenit înţelept sau 
nu şi-a pierdut înțelepciunea datorită lor; tot ce fac, fac 
la întîmplare. 

CRITON Să zicem că ai dreptate; spune-mi însă altceva 
Socrate: nu-i așa că, refuzînd să pleci din închisoare, te 
gîndeşti la mine și la ceilalți prieteni ai tăi? Ori te temi 
poate că vom avea de suferit din pricina sicofanţilor?, care 
ne vor acuza că te-am răpit, silindu-ne astfel să pierdem 
fie întreaga noastră avere, fie bani și poate chiar mai mult 
decît -atît? Dacă de asta te temi, lasă grija asta la o parte; 
căci, 'ca să te salvăm, cred că sîntem datori să înfruntăm 
primejdia aceasta și, dacă e nevoie, chiar una și mai mare. 
Te rog ascultă-mă şi fă cum spun. 

SOCRATE O, Criton, sigur că sînt îngrijorat de toate 
acestea şi de cîte altele încă... 

CRITON Dar crede-mă, n-ai de ce să te temi. La urma 
urmei cei dispuşi să te salveze, scoțîndu-te de aici, nici 
nu cer prea mult; iar sicofanţii ştii şi tu cît sînt de ieftini, 
nici pentru ei n-ar trebui bani prea mulți. Îţi stă la înde- 
mînă tot ce am și cred c-ar fi de ajuns; dacă ţie însă, din 

prietenie pentru mine, îți pare rău să-mi cheltuiesc averea, 


atunci să ştii că străinii care se află aici sînt gata s-o 
facă; unul dintre ei, Simmias tebanul, are la el toţi banii 
de care avem nevoie; nici Cebes n-ar precupeţi nimic, și 
ca el mulți alțiil0. Așadar, repet, n-are rost ca, făcîndu-ţi 
astfel de gînduri să renunțţi la salvarea ta, nici să-ți faci 
o grijă din faptul că, așa cum spuneai la procesli, o 
dată plecat din Atena, nu ţi-ai mai găsi rostul. Vei fi bine 
primit pretutindeni, oriunde te-ai duce. Dacă vrei să pleci 
în Tesalial?, prietenii mei de acolo te vor trata cu cea mai 
mare stimă și te vor ocroti, astfel ca nimeni de acolo să 
nu-ţi poată face vreun rău. 

Și încă ceva, Socrate; mi se pare că nu eşti îndreptăţit 
să faci ceea ce ai de gînd: să renunţi de bună voie la o 
salvare care îţi stă în putință ; ba chiar aș zice că tu te 
străduicşti să ajungi exact acolo unde s-ar fi străduit și 
chiar s-au străduit să te aducă dușmanii tăi, în dorinţa 
lor de a te nimici. Unde mai pui că, purtîndu-te astfel, 
îți trădezi, mă tem, şi copiii! 3: în loc să îi creşti şi să îi 
educi, făcîndu-i oameni întregi, tu îi părăsești, lăsîndu-i 
la voia întîmplării. Vor avea parte, fără îndoială, de soarta 
obișnuită a orfanilor lipsiţi de or ice sprijin. Una din două: 
ori să n-ai copii, ori, dacă-i ai, să pătimeşti alături de ei, 
crescîndu-i și educîndu-i; tu însă pari să fi ales calea cea 
mai ușoară, cînd tocmai tu ar trebui s-o alegi pe cea pe 
care ar alege-o orice bărbat vre dnic și plin de curaj, tocmai 
tu care susţii sus și tare că preocuparea vieţii tale întregi 
a fost virtutea. În ce mă pr ivește, îmi este rușine, gîndin- 
du-mă şi la tine și la noi, prietenii tăi, cînd îmi dau seama 
că vom lăsa tuturora impresia că tot ce s-a petrecut se 
datorează laşităţii noastre: şi faptul că ai apărut în faţa 
tribunalului, putînd să nu apari, și faptul că procesul s-a 
desfășurat așa cum s-a desfășurat, și deznodămîntul acesta 
ridicolli; sînt sigur că toate acestea vor lăsa impresia că 
noi, ca niște laşi și nemernici, am fugit de primejdie și nu 
te-am salvat, cum nu te-ai salvat nici tu însuţi, deși, dacă 
eram cît de cît buni la ceva, puteam și aveam mijloace 
s-o facem. Gîndește-te deci bine, Socrate, ca nu cumva 
nenorocirii să i se adauge rușinea, a ta și a noastră. Chibzu- 
ieşte, deși nu mai e timpul să stai să chibzuieşti, ci ar trebui 
să fii gata hotărît. Nu mai e de şovăit: totul trebuie înde- 
plinit în noaptea care urmează. Dacă mai zăbovim, totul 
devine zadarnic, nu mai e ni mic de făcut. Te rog dar, 
Socrate, ascultă-mă și fă n eapărat ce-ţi spun. 

SOCRATE Dragul meu Criton, zelul tău ar fi demn de 
toată lauda, dacă ar fi îmbinat cu un anume grad de drep- 
tate; dacă nu, cu cît este mai mare, cu atît mă mîhneşte 
mai mult. De aceea sîntem datori să cercetăm dacă e bine 
sau nu să facem ce spui tu. Tu știi că eu, întotdeauna, nu 
m-am lăsat convins decît de raţiunile care, după o exami- 
nare atentă, s-au dovedit a fi cele mai bune. Or, nu pot 

dezminți acum principiile pe care le-am invocat altă dată 
numai pentru că mi s-a întîmplat ce mi s-a întîmplat; 
dimpotrivă, pot să spun că pentru mine ele au rămas 
neschimbate, și că le preţuiesc ca și înainte; iar dacă, 
în împrejurarea de față, nu vom putea formula 
altele mai bune, atunci poţi să fii convins că n-ai 
să-mi  zdruncini hotărîrea chiar dacă ar căuta să 
ne sperie ca pe niște copii, copleşindu-ne cu închi- 
sori, execuţii și confiscări. Şi atunci care ar fi felul 
cel mai chibzuit de a judeca lucrurile? Ce-ar fi să ne întoar- 
cem întîi la ce ai spus tu în legătură cu părerile oamenilor? 
Oare e adevărată, în toate împrejurările, afirmaţia că de 
unele păreri trebuie să ţinem seama, iar de altele nu? 
Sau a fost adevărată doar înainte de condamnarea mea!5, 
iar acum se dovedește că a fost făcută doar așa, într-o 
doară, de dragul vorbei, şi că de fapt nu era decît o joacă 
şi-o pălăvrăgeală? Ceea ce vreau eu, Criton, este să vedem 
împreună dacă, în raport cu împrejurarea de față, afir- 
maţia de atunci rămîne pentru mine adevărată sau nu, 
dacă ne luăm ziua bună de la ea sau îi păstrăm credinţă. 
Dacă nu mă înşel, oamenii care nu vorbesc doar ca să vor- 
bească au susţinut de fiecare dată cam ce spuneam și eu 
adineauri, şi anume că, dintre părerile oamenilor, unora 
trebuie să le acordăm importanţă, altora nu. Gîndeș- 
te-te bine, nu crezi că e foarte adevărat? Doar tu, pe cît 
intră în firea lucrurilor omenești, nu ești ameninţat să 
mori mîine, situaţia în care mă aflu eu acum n-ar putea 
să-ți descumpănească judecata. Gîndește-te deci: nu ţi se 
pare întemeiată afirmaţia că nu toate părerile oamenilor 
trebuie preţuite, ci unele da, altele nu? Ce zici? Nu e 
adevărat? 

CRITON Ba da. 

SOCRATE Şi nu crezi că trebuie prețuite cele bune, iar 
cele rele nu? 

CRITON Așa cred. 

SOCRATE Și nu sînt oare bune cele ale oamenilor cu 
minte și rele ale celor fără minte? 

CRITON Cum altfel! 

SOCRATE Să vedem acum în ce fel s-a ajuns la aceste 

afirmaţii. Cineva care practică temeinic gimnastica ţine 

oare scama de lauda, critica şi judecata oricărui om, sau 

numai de ale aceluia care este medic sau pedotrib? 
CRITON Numai de ale aceluia. 


SOCRATE Atunci el trebuie să se teamă numai de critica 
aceluia și trebuie să se bucure numai de laudele lui, nu 
de”ale altora. 

CRITON Desigur. 

SOCRATE Prin urmare el trebuie să se comporte, să se 
antreneze și chiar să mănînce și să bea numai după sfatul 
cunoscătorului și specialistului, și nu după al tuturor 
celorlalți. 

CRITON Așa este. 

SOCRATE Bine. Dar dacă, aşa stînd lucrurile, el nu 
ascultă de părerea lui și îi nesocotește laudele, prețuind 
în schimb vorbele celor mulți și nepricepuţi, oare nu îi va 
merge rău? 

CRITON Cum să nu? 

SOCRATE Dar răul acesta în ce constă? La ce duce și 
ce anume primejduiește în cel ce nu ascultă? 

CRITON Trupul, de bună seamă, căci pe el îl vatămă. 


SOCRATE Întocmai. Și nu urmează oare că aşa se întîm- 
plă și cu toate celelalte lucruri, pe care nu le mai înșirăm 
acum, deci şi cu ceea ce este drept și nedrept, urît şi fru- 
mos, bine şi rău, adică tocmai cu obiectul deliberării noas- 
tre? Trebuie oare să ascultăm şi să ne temem de părerea 
celor mulți sau de cea a unui singur om, dacă el e cel ce 
se pricepe cu adevărat? Și, în acest caz, oare nu ne vom 
ruşina şi nu ne vom teme de el mai mult decît de toți ceilalți 
laolaltă? Iar dacă nu îl vom urma, nu vom corupe oare 
şi nu vom pîngări acea parte din noi care ar fi putut deveni 
mai bună prin respectarea binelui, dar s-a pierdut prin 
nerespectarea lui?16 Sau poate asta nu contează? 


CRITON Ba dimpotrivă, Socrate, cred că tocmai asta 


contează. 

SOCRATE Să mergem mai departe: dacă, urmînd părerea 
unui nepriceput, distrugem ceea ce ar fi putut deveni 
mai bun printr-un regim sănătos, dar a fost stricat prin- 

tr-unul nesănătos, mai merită oare să trăim cu acea parte 
din noi vătămată? De trup vorbim, nu-i așa? 

CRITON Da, de trup. 

SOCRATE Și merită să trăim cu un trup chinuit de sufe- 
rință şi bolnav? 

CRITON Hotăriît, nu. 

SOCRATE Atunci crezi că merită să trăim dacă s-a alterat 
în noi acea parte pe care nedreptatea o înjosește și drep- 
tatea o înalță?! Sau poate partea aceasta a fiinţei noastre, 
indiferent cum îi spunem, sensibilă la dreptate şi la ne- 
dreptate, are în ochii noștri mai puţin preţ decît trupul? 

CRITON Hotăriît, nu. 

SOCRATE Prin urmare acea parte este superioară 
corpului. 

CRITON Cu mult. 

SOCRATE Deci, dragul meu, nu trebuie să ne pese atît 
de mult de ceea ce vor spune despre noi cei mulți, ci de 
ceea ce va spune cel care știe ce este drept și ce este ne- 
drept, de el singur și de adevărul însușii8. Așadar, vezi 
de la bun început că, îndemnîndu-mă să tin seama de 
părerea mulțimii în privința a ceea ce este drept, frumos 
și bun, sau dimpotrivă, mă îndrumai pe un drum greșit. 
Pe de altă parte, cineva ar putea foarte bine obiecta că 
mulțimea are puterea să ne trimită la moarte, nu-i așa? 

CRITON Fără îndoială, Socrate. 

SOCRATE Aşa cred şi eu. Numai că, bunul meu prieten, 
asta nu schimbă nimic din ce am stabilit mai sus!’. Şi 
acum mai gîndește-te la ceva: rămîne pentru noi adevărat 
sau nu că a trăi conform binelui trebuie să fie mai presus 
de a trăi pur și simplu? 

CRITON Rămîne adevărat. 

SOCRATE Și rămîne oare adevărat sau nu că a trăi con- 
form binelui este unul şi același lucru cu a trăi frumos 
și drept? 

CRITON Rămine. 

SOCRATE Deci, dacă pînă aici sîntem de acord, trebuie 
să cercetăm dacă încercarea mea de a fugi de aici fără 
îngăduința atenienilor este un lucru drept sau nu? Dacă 
ne va părea drept, vom încerca; dacă nu, vom renunţa. 

Iar cît privește gîndurile tale despre bani, reputaţie, creş- 
terea copiilor, ia seama, Criton: este tocmai felul de a 
gîndi al acestei mulțimi care trimite cu mare ușurință 
un om la moarte şi care apoi, dacă i-ar sta în putere, l-ar 
reînvia cu aceeași nesăbuinţă. Dar noi, de vreme ce așa 
rezultă din raționamentul nostru, nu trebuie să cercetăm 
nimic altceva decît ceea ce am spus adineauri și anume 
dacă, dînd celor ce mă vor scoate de aici bani și alte dovezi 

d de recunoştinţă, vom săvîrşi un lucru drept, atît ei cît și 
noi, sau dacă, procedind așa, nu cumva comitem ceva ne- 
drept. Dacă se va dovedi că săvîrșim un lucru ne- 
drept, nu va trebui să ținem seama nici de moarte, nici 
de orice altă suferință rezultînd din acceptarea situației 
de acum, ci numai de primejdia de a săvîrşi un lucru ne- 
drept. 

CRITON Pare să fie așa cum spui tu, Socrate; atunci 
ce să facem? 

SOCRATE Să chibzuim, prietene, împreună și dacă ai 
să-mi faci vreo obiecţie, fă-o, şi am să ţin seamă de ea; 

e dar dacă nu, renunță de pe acum, dragul meu, să-mi tot 
repeţi că trebuie să evadez. Căci, ca să consimt să fac 
asta, ţin foarte mult să mă convingi cu argumente. Așadar 
gîndește-te dacă ești de acord cu principiul discuţiei noastre20 

49 a și încearcă să răspunzi la ceea ce te voi întreba, din adincul 
convingerii tale. 

CRITON Voi încerca, desigur. 

SOCRATE Admitem oare că nu trebuie în nici un fel 
să săvirşim cu bună știință o nedreptate? Sau putem crede 
că într-un anume fel ne e îngăduit s-o săvîrșim, iar în 
altul nu? Ori poate admitem — așa cum am căzut de 
acord adesea, şi mai de mult (și adineauri 1 — că săvîrși- 
rea unei nedreptăţi nu este, în nici un fel, nici ceva bun, 
nici ceva frumos? Să se fi spulberat oare în aceste puţine 
zile toate vechile noastre convingeri dobîndite împreună? 

b Am putut noi, Criton, la anii noștri, bătrîni cum sîntem, 
să ne amăgim atîta vreme cu credința că discutăm serios, 
cînd de fapt noi eram aidoma unor copii? Sau poate totuși 
ce ne spuneam noi pe atunci rămîne adevărat mai presus 
de orice, indiferent dacă mulțimea spune așa sau altfel 

şi indiferent dacă trebuie să trecem prin încercări mai 
grele sau mai ușoare ca aceea de acum, şi anume că pentru 
acela care săvîrşeşte o nedreptate aceasta este, fără excepţie, 
ceva rău și înjositor? Ce crezi, admitem acest lucru sau nu? 

CRITON Îl admitem. 

SOCRATE Aşadar, nedreptatea nu trebuie săvirșită cu 
nici un chip. 

CRITON Nu, cu nici un chip. 

SOCRATE Atunci trebuie să admitem că dacă cineva a 
fost nedreptăţit, nu se cuvine ca el să răspundă printr-o 
nedreptate, așa cum cred cei mulți, de vreme ce nedrep- 
tatea nu trebuie săvirşită cu nici un chip. 

CRITON Așa se pare. 

SOCRATE Dar răul, ce crezi, Criton, trebuie să-l săvîr- 
şim sau nu? 

CRITON Fără îndoială nu, Socrate. 

SOCRATE Dar să răspunzi la rău prin rău, așa cum cred 
cei mulți, de vreme ce răul nu trebuie făcut cu nici un 
chip, este oare un lucru drept sau nu? 

CRITON Nu este deloc drept. 

SOCRATE De bună seamă, fiindcă între a face rău cuiva 
şi a săviîrşi o nedreptate nu este pare-se nici o deosebire. 

CRITON Aşa e. 

SOCRATE Prin urmare nu trebuie să răspunzi la o ne- 
dreptate cu alta, nici la rău cu rău, orice ţi-ar face cineva. 
Dar ia seama, Criton, să nu accepţi aceste principii dacă 
nu crezi cu adevărat în ele. Știu bine că sînt și vor rămîne 
mereu puţini oamenii care să gindească în felul acesta. 
Iar. cei care gîndesc așa nu iau aceleași hotăriîri cu cei care 
gîndesc altfel, ba chiar, uitîndu-se unii la hotărîrile celor- 
lalți, ajung în mod inevitabil să se dispreţuiască reciproc22. 
De aceea, gîndește-te bine dacă ești de acord cu mine, dacă 
crezi și tu ceea ce cred eu şi dacă admitem ca principiu? 
al: discuţiei noastre faptul că este la fel de nelegitim să 
săvirşeşti o nedreptate, să răspunzi printr-o nedreptate 
celui care te-a nedreptăţit sau să faci rău din răzbunare 
celui. ce ţi-a făcut rău. Or, poate ești și tu de altă părere 
şi na admitem același principiu? Eu cred în acest principiu - 
şi cred în el acum la fel ca altă dată. Tu însă, dacă nu-l 

mai accepțţi, spune-mi, lămurește-mă; iar dacă da, atunci 
ascultă ce decurge din el. 

CRITON Îl accept, desigur, şi sînt de acord cu tine; 
te ascult. 

SOCRATE lată deci ce decurge; sau mai bine nu, să te 
întreb: cînd ai recunoscut față de cineva că un lucru este 
drept, trebuie să faci acel lucru sau trebuie, înșelînd, să 
te porți altfel? 

CRITON Trebuie să-l faci. 

SOCRATE Atunci ia seama ce urmează de aici. Dacă 
plecăm de aici fără consimțămiîntul Cetăţii, oare nu cumva 
facem rău tocmai cui s-ar cuveni mai puţin? Mai sîntem 
oare consecvenţi cu ceea ce am admis că e drept? Sau 
nu? 

CRITON Sînt întrebări la care nu pot să-ţi răspund, 
Socrate, nu le înțeleg. 

SOCRATE la gîndește-te așa. Închipuie-ţi că, în clipa 
în care am fi gata să evadăm?4 de aici (n-are importanţă 
cum numim fapta), ni s-ar înfățișa Legile şi Cetatea3, 
şi ne-ar întreba: „Spune-ne, Socrate, ce ai de gînd să faci? 
Prin fapta pe care o pui la cale, crezi tu că faci altceva 
decît să lucrezi, atît cît atîrnă de tine, la pieirea noastră, 
a Legilor și a întregii Cetăți? Sau îţi închipui cumva că 
mai poate dăinui fără să se prăbușească o cetate în care 
sentinţele date nu mai au nici o putere, ci își pierd autori- 
tatea şi efectul prin voința unor persoane private?”. Ce 
vom răspunde, Criton, la aceste întrebări şi la altele ca 
acestea? Căci s-ar putea invoca, mai ales de către apărătorul 
ei oficial, o mulțime de argumente în apărarea acestei 
legi pe care noi o încălcăm și care cere ca hotărîrile date 
să-și păstreze întreaga lor putere. Ce le vom spune? Le 
vom răspunde oare: „Cetatea ne-a făcut o nedreptate, 
a dat o sentinţă greșită?” 

CRITON Da, Socrate, sigur că așa le vom răspun= 
de! 

SOCRATE Dar dacă legile ar spune: „Bine Socrate, asta 
ne-a fost înţelegerea? N-am căzut noi de acord să respecţi 
orice hotărîre a Cetăţii?”. lar dacă, la vorbele acestea, 
ne-am arăta mirați, sar putea preabine să stăruie așa: 

»Nu te mira, Socrate, de ce-auzi, ci mai bine răspunde-ne, 
că doar e obiceiul tău să pui întrebări şi să aștepți răspun- 
suri. la spune, cu ce ne-am făcut vinovate, noi și Cetatea, 
faţă de tine, de cauţi să ne pierzi? Nu noi te-am adus pe 
lume? Nu prin mijlocirea noastră a luat tatăl tău pe mama 
ta și ţi-au dat viață? Spune-ne desluşit: au vreun cusur 
în ochii tăi acelea dintre noi care consfinţesc căsătoria?”. 
„Nici un cusur”, ar fi răspunsul meu. „Atunci poate nu 
ești mulțumit de legile după care ai fost și tu crescut, pri- 
vitoare la creșterea şi educația copiilor? Oare nu stator- 
niceau ele un lucru bun poruncindu-i tatălui tău să te 
înveţe muzica și gimnastica?'27. — „Ba da, le-aș spune 
eu”. — „Atunci, după ce te-am adus pe lume, după ce 
te-am crescut și te-am instruit, poţi tu pretinde că nu 
eşti, laolaltă cu părinţii și străbunii tăi, odrasla și supusul 
nostru?28 Și dacă e aşa, crezi oare că ai aceleași drepturi 
față de noi ca și noi faţă de tine, că eşti îndreptăţit să te 
porţi cu noi cum ne purtăm noi cu tine? Vasăzică n-aveai 
aceleaşi drepturi cu tatăl tău sau cu stăpînul tău, dacă ai 
avut vreunul; nu puteai să-i faci ceea ce-ţi făcea el, nici 
să-i răspunzi cînd te ocăra, nici să-l lovești cînd te lovea 
şi așa mai departe. Și să-ți fie îngăduite toate acestea 
față de ţara ta şi de legile ei? Astfel, cînd noi vrem să te 
dăm pieirii, socotind că așa este drept, te crezi îndreptățit 
la rîndul tău să ne dai pieirii, atît cît atîrnă de tine, pe 
noi, legile, și ţara ta? Și poţi susține, sub pretext că eşti 
un om cu adevărat dedicat binelui, că, făcînd așa, faci 
un lucru drept? Oare ai ajuns atît de înțelept încît să nu-ți 
dai seama că țara este mai presus de tatăl tău, și de mama 
ta, şi de toți străbunii tăi: mai vrednică de respect, mai 
augustă și mai sfîntă? Că ea cântărește mai greu atît în 
ochii zeilor, cît și în ochii oamenilor cu judecată bună? 
Că trebuie, mai mult decît pe tatăl tău, să o respecţi, să 
n-o înfrunți şi să-i faci pe plac chiar cînd e aspră cu tine; 
înduplecînd-o dacă poţi şi, dacă nu, făcînd ce-ţi poruncește, 
răbdînd fără murmur orice suferinţă: să fii bătut, să fii 
închis, să pleci la război, unde te așteaptă rănile sau moar- 
tea? Da, toate acestea trebuie făcute, căci binele constă 
în săvîrşirea lor: să nu te dai bătut, să nu te retragi, să 

nu-ţi părăsești rîndul, ci în război, la tribunal, pretutin-. 
deni, să faci ceca ce îți poruncește cetatea şi patria. Iar 
dacă nu, să-i arăţi, convingînd-o, unde stă dreptatea. 
Căci nu e oare o nelegiuire să foloseşti violența față de 
mama sau de tatăl tău şi cu atît mai mult față de patria 
ta?” Ce vom răspunde la aceste vorbe, Criton? Vom da 
dreptate Legilor sau nu? 

CRITON Eu cred că le vom da dreptate. 

SOCRATE „Deci, Socrate” — ar putea continua Legile — 
„dacă spusele noastre sînt adevărate, gîndește-te că nu e 
drept să te porţi cu noi așa cum eşti pe cale s-o faci. Căci 
noi, care te-am adus pe lume, te-am crescut și te-am educat, 
care v-am făcut părtași, pe tine și pe toţi ceilalți cetăţeni, 
la tot binele de care sîntem în stare, tot noi proclamăm 


că orice atenian este liber ca — după ce a intrat în rîndul 
cetăţenilor?? și ne-a cunoscut pe noi, Legile, precum și 
rînduielile cetății — să plece oriunde, cu tot ce are, dacă 


nu îi sîntem pe plac. Nici una dintre noi, Legile, nu stă 
în calea nimănui şi nu opreşte pe nimeni să se ducă unde 
vrea: dacă vreunul dintre voi, cetăţenii, nu se împacă 
cu noi şi cu Cetatea, e liber să plece într-o colonie sau să 
se strămute ca metec30 în altă cetate, luînd cu sine tot 
ce e al său. Pe acela însă care, văzînd în ce chip împărţim 
dreptatea și, îndeobște, cum gospodărim Cetatea, rămîne 
aici, îl considerăm obligat, prin însuşi faptul rămînerii lui, 
să asculte toate poruncile noastre, iar dacă nu li se supune, 
îl socotim de trei ori vinovat: pentru că ne nesocotește pe 
noi, care i-am dat viață, pe noi care l-am crescut și, în 
sfîrșit, pentru că, deşi a acceptat de bună voie autoritatea 
noastră, el nici nu i se supune, nici nu se străduiește să ne 
convingă că s-ar putea să fi greșit. Și asta cu toate că noi 
nu-i impunem cu brutalitate hotăririle noastre, ci doar i 
le propunem, lăsîndu-i libertatea să aleagă între a ne în- 
dupleca prin convingere sau a ne da ascultare: dar el nu 
face nici una, nici alta. Iată la ce învinuiri te expui, Socrate, 
dacă duci la capăt ceea ce ai de gînd; şi tu mai mult decît 
oricare altul” — „Dar pentru ce?”, ar fi să întreb eu. 
Iar ele mi-ar răspunde cu asprime — și pe drept cuvînt — 
spunîndu-mi că eu, mai mult decît orice alt atenian, sînt 


72 


CRITON 


legat prin înţelegerea încheiată cu ele. Și probabil că ar 
continua: „Avem dovezi temeinice, Socrate, că şi noi și b 
Cetatea îţi eram pe plac; căci tu, mai mult decît toți 
ceilalți atenieni, nu ai ti rămas neclintit în Atena, dacă 
nu ţi-ar fi plăcut aici mai mult decît oriunde; tu nu ai 
plecat din cetate nici măcar pentru a asista la jocuri — ai 
fost o singură dată la Istmil, lipsind de aici doar cînd a 
trebuit să iei parte la campanii militare; și nici n-ai călă- 
torit, aşa cum face toată lumea, nu te-a împins curiozi- 
tatea să cunoşti alte cetăţi sau alte legi%, ci te-ai mulțumit e 
cu noi, legile de aici, și cu Cetatea asta, care ţi-a fost atît 
de dragă încît noi, Legile ei, îți păream minunate și ai 
consimțit să trăiești ca cetăţean sub autoritatea noastră 
şi ai trăit aici şi ai făcut copii. Şi încă ceva: în timpul proce-! 
sului aveai putinţa, dacă ai fi vrut%, să obţii o condamnare 
la exil şi să faci atunci, cu voia Cetăţii, ceea ce te pregăteşti 
să faci acuma fără voia ei. Numai că pe atunci te lăudai 
că nu te superi dacă trebuie să mori şi, sînt chiar cuvintele 
tale, că preferi exilului moartea. lar acum vorbele rostite 
atunci nu te fac să roşeşti, nu-ţi mai pasă de noi, încerci 
să ne dai pieirii, purtîndu-te ca sclavul cel mai nemernic. a 
Acuma vrei să fugi, nesocotind învoiala dintre noi şi legă- 
mâîntul de a trăi potrivit rînduielilor noastre. Mai ales la 
aceasta să ne răspunzi: spunem sau nu adevărul cînd afir- 
măm că ai consimțit, în faptă, nu în vorbă, să trăiești 
potrivit rînduiclilor noastre?” Ce am putea răspun- 
de, Criton, la asta? Ce altceva decît că au drep- 
tate? 

CRITON Sîntem siliți, Socrate, să le dăm dreptate. 

SOCRATE „Ce altceva faci tu acum”, vor spune ele mai 
departe, „decît să calci învoiala dintre noi și legămîntul 
tău de a ne respecta? Un legămint pe care l-ai făcut fără 
să fii silit, nici înșelat, nici nevoit să iei o hotărîre în pripă. e 
Doar ai avut un răgaz de șaptezeci de ani în care erai 
liber să pleci de-aici dacă nu-ţi eram pe plac şi dacă învoiala 
noastră ţi se părea strîmbă. Dar tu n-ai preferat nici Lace- 
demona, nici Creta, despre care nu pierdeai nici un prilej 
să spui că au legi foarte bunes, şi nici o altă cetate greacă 
sau barbară, şi n-ai ieşit din Atena nici cît ies şchiopii, 53 a 

orbii sau ceilalți infirmi; într-atît ție, mai mult decît ori- 
cărui alt atenian, ţi-a fost pe plac această cetate și, nu 
încape îndoială, şi legile ei. Căci poate să-i fie pe plac cuiva 
o cetate, dar nu și legile ei? Iar acum să nu mai respecţi 
învoielile noastre? Nu, Socrate, le vei respecta dacă vrei 
să ne dai ascultare, și nu te vei face de rîs plecînd din 
Cetate. Gindeşte-te bine: dacă îţi calci legămîntul şi te 
abaţi de la una din prescripţiile noastre, îți vei aduce ţie 
vreun folos sau prietenilor tăi? În ce-i priveşte, ei vor 
risca să fie exilați, pierzîndu-și şi ei Cetatea, sau să-şi piardă 
averea; asta e destul de sigur. Cît despre tine, să presupu- 
nem mai întîi că te vei adăposti într-una din cetăţile vecine, 
Teba? sau Megara (care au, amîndouă, legi foarte bune*?) ; 
pentru cei de acolo sosirea ta va însemna sosirea unui 
dușman al constituţiei lor şi toţi cei ce veghează asupra 
cetăţii te vor privi cu neîncredere, socotindu-te un stricător 
de legi; iar judecătorilor de aici le vei întări convingerea 
că te-au condamnat pe drept, căci cel care strică legile 
poate cu atît mai mult să-i strice atit pe tineri, cît şi pe 
oamenii cu slabă judecată. Și ce-ai să faci atunci? Ai să 
fugi de cetăţile care au legi drepte și de oamenii care duc 
o viață bine orînduită? Dar va mai fi aceea pentru tine o 
viață vrednică de-a fi trăită? Sau poate totuşi te vei duce 
la ei şi vei avea obrazul să le vorbeşti... dar ce să le spui 
oare? Ce spuneai şi aici, că pentru oameni lucrul cel mai 
prețios este virtutea, dreptatea, ordinea și legea? Și nu 
crezi oare că, din partea lui Socrate, o astfel de purtare 
va părea mai mult decît urîtă? Nu se poate să nu crezi. 
Dar nu, să zicem că, ducîndu-te departe de locuri ca acestea, 
ai să ajungi tocmai în Tesalia, la prietenii lui Criton; acolo 
înfloreşte neorînduiala, stricăciuneatl şi poate-or să te-asculte 
cu plăcere cînd le vei povesti ce caraghioasă a fost fuga 
ta din închisoare, cum ţi-ai schimbat înfățișarea, punînd 
pe tine o sarică de pielct! sau cine știe ce alte straie de 
fugar. Şi crezi că n-o să se găsească nici acolo nimeni care 
să te mustre că tu, un bătrîn cu zile numărate, te-ai încu- 
metat să te agăţi cu-atita rușinoasă lăcomie de viață încît 
să încalci legile cele mai înalte? Ori, poate, dacă nu vei 
supăra pe nimeni, o să fii lăsat în pace; dar dacă totuși 

ai s-o faci, Socrate, cîte vorbe umilitoare pentru un om 
ca tine îţi va fi dat să auzi. Cum vei trăi? Te vei băga sub 
pielea unuia și-a altuia, răbdîndu-i bunul plac? Și ce-ai 
să faci acolo, în Tesalia, decît să stai pe la ospeţe, ca şi 
cum de asta te-ai fi dus pînă acolo: să iei masa? Și-atuncea 
cum rămîne cu vestitele-ți vorbiri despre dreptate, despre 
virtute în întregul ei? Dar poate ai să zici că vrei să tră- 
iești de dragul ;copiilor, ca să-i creşti și să-i educi. Dar 
cum? Îi vei lua cu tine în Tesalia, să-i creşti şi să-i educi 
acolo, nelipsindu-i nici de marele folos de-a fi făcut din 
ei niște străini?42 Sau poate n-o să-i iei cu tine; şi atunci, 
rămași aici, crezi că vor fi crescuţi şi educați mai bine, 
chiar dacă tu nu eşti lîngă ei, dar eşti încă în viață? Căci 
de bună seamă prietenii tăi se vor îngriji de ei. Și crezi că 
o vor face doar dacă pleci în Tesalia, iar dacă pleci la 
Hades’ nu? Ba da, nu-ncape îndoială, dacă e ceva de capul 
celor care-și zic prietenii tăi. Haide, Socrate, ascultă de 
noi, sub ocrotirea cărora ai crescut şi nu pune nici pe copii, 
nici viața, nici altceva nimic mai presus de ceea ce e drept; 
numai așa vei putea, odată ajuns la Hades, să te aperi 
în faţa celor ce cîrmuiesc acoloîf. Căci ceea ce vrei tu să 
faci nu este lucrul cel mai bun, mai drept sau mai legiuit 
pentru tine sau pentru ai tăi, nici aici, nici dincolo. Iar 
dacă părăsești acum viaţa, nu o părăseşti vitregit de noi, 
Legile, ci de oameni; în schimb, dacă vei fugi din închi- 
soare, răspunzînd, înjositor, cu nedreptate la nedreptate 
şi cu rău la rău, nesocotind învoielile şi legămintele noastre 
şi aducînd rău cui se cădea mai puţin, adică ţie, alor tăi, 
ţării tale şi nouă, atunci mînia noastră te va urmări cît 
timp trăieşti, iar dincolo, surorile noastre, Legile lui Hadest5, 
nu te vor primi cu blîndeţe, știind că tu, atît cît atîrna de 
tine, ai încercat să ne duci la pieire. Așadar, te rugăm, 
nu asculta de Criton, ci de noi”. 

Fii încredințat, Criton, dragul meu prieten, că toate 
acestea le aud parcă aievea, așa cum cei cuprinși de extazul 
coribantict aud zvonuri de flaut; ecoul acestor cuvinte 
răsună puternic în mine şi mă împiedică să mai aud şi 

altceva; aşadar, dacă vrei să spui ceva potrivnic lor, fii 
sigur că vorbeşti zadarnic. Totuși, dacă vrei să stărui, 
te ascult. 
CRITON Nu, Socrate, nu mai am nimic de spus. 
SOCRATE Atunci rămînă-aşa, iubite Criton, şi să facem 
cum am spus, pentru că Zeul ne călăuzește pe această 


cale. 


© 


NOTE 


1' Prieten şi compatriot al lui Socrate. Vezi Apărarea, 33 e. Împreună 
cu Platon, Critobul și Apollodor, Criton se oferă ca garant pentru 
salvarea lui Socrate. Vezi Apărarea, 38 b. 


2 Subtitlul nu aparţine lui Platon, ci a fost adăugat de gramatici. 
Varianta adoptată este cea mai des întîlnită. 


3 Din cinci în cinci ani atenienii trimiteau o ambasadă religioasă 
la Delos care mulțumea zeului Apollo pentru reîntoarcerea lui Theseu 
și a tovarășilor săi în patrie, după uciderea Minotaurului. Cît timp dura 
această călătorie, legea interzicea executarea pedepsei cu moartea. 
Vezi Phaidon, 58 b; Xenofon, Memorab., IV. 8, 2. 


4 Promontoriu în sudul Atticii, greu de depășit de corăbieri din cauza 
vînturilor potrivnice. Vezi Phaidon, 58 c. 


5 Cei Unsprezece magistrați aleși anual, care executau sentințele pena- 
le și supravegheau închisorile. Vezi Apărarea, 37 c, 39 c; Phaidon,59 c. 


ê Cei vechi considerau că tot ce visau după miezul nopții este ade- 
vărat. Vezi Phaidon, 60 e, 6l b. 


? Homer, Iliada, IX, 363. În versiunea românească a lui G. Murnu, 
Bucureşti, 1967, citatul apare la v. 358. Sînt cuvintele cu care Ahile 
îl amenință pe Agamemnon că va părăsi lupta, plecînd acasă. La 
Platon persoana verbului este modificată. 

8 Ideea apare dezvoltată în Hippias minor, unde Socrate demonstrează 
că a fi capabil să săvârșești un lucru presupune nu numai cunoașterea 
acestuia, ci şi a contrariului său. 


? Delatori publici care la început denunţau contrabanda cu smochine 


(gr. 0x06), apoi, prin abuz, deveniseră calomniatori de meserie. 


10 Tineri tebani, discipoli ai lui Socrate, interlocutori ai acestuia 
în Phaidon. Se pare că au scris ei înșiși dialoguri în manieră socratică. 
Se păstrează unul singur — intitulat Ilivaz — Tabloul — şi este 
atribuit lui Cebes. 

11 Aluzie la pledoaria lui Socrate. Vezi Apărarea, 31 c—e. 
19 Tesalia, regiunea nordică a Greciei continentale. 


13 Socrate a avut trei fii: Lamprocles, Sophroniscos și Menexenos, 
dintre care primii doi erau încă mici la moartea acestuia. 


14 Întregul proces este comparat de Criton cu momentele principale 
ale unei drame compuse din: intrarea actorilor, agonul și deznodă- 
mântul. După părerea lui, nimeni nu a presimţit finalul tragic al acestei 
„piese” pe care Socrate ar fi putut să-l evite, dacă se exila debună 
voie și angaja un logograf care să-i scrie pledoaria. 


15 Fraza are și un ton ironic. Se scoate în evidenţă faptul că „opinia 
celor mulţi” era unul dintre subiectele curente în conversațiile soeratice. 
Vezi 47 c—d, 48 a—b. 


18 Socrate se referă la un principiu asupra căruia revine cu insistenţă 
şi în alte dialoguri; vezi Apărarea, 29 d—30 b; Phaidon, 82 d, 107 c, 
115 b. 


17 Sufletul. 


18 Interpretarea pasajului este controversată. Vezi discuția asupra 
lui în Nota introductivă a dialogului, p. 55. Am ales soluția propusă 
în ed. lui C. Cron, Platons Verteidigung des Sokrates und Kriton, Leipzig, 
18653 — identică cu cea din ed. lui E. Ferrai, Platone, Il Critone, Torino, 
19413 — după care numai cel ce a dobîndit cunoaşterea principiilor 
esențiale într-un anumit domeniu a atins o cunoaștere adevărată; el 
se identifică cu această cunoaştere, o reprezintă, este singurul capabil 
să o exprime. 


19 Vezi 46 d, 47 a. 
20 Vezi 46 b, 


21 Din ceea ce urmează rezultă că Socrate nu se referă numai la dis- 
cuţia de faţă, ci și la alte convorbiri pe care le avea în mod obișnuit 
cu Criton. 


2 Despre opiniile divergente ale oamenilor vezi Gorgias, 474 e sq. 
23 În grecește pyh, punct de plecare, principiu. 


24 Termenul grecesc droâ.ăpdoxerv are o întrebuințare specifică: 
el denumește fuga unui sclav sau dezertarea unui soldat. Acest act 
înseamnă încălcarea legii și implicit comiterea unei nedreptăți. 


18 


NOTE LA CRITON 


35 Personificarea legilor şi a statului era un procedeu frecvent în 
discursurile judiciare și politice. Acest dialog imaginat de Socrate este: 
cunoscut sub numele de ,„,prosopopeea legilor” și a fost imitat de Cicero 
în primul discurs împotriva lui Catilina. 


30 Cind se propunea abrogarea unei legi, atenienii Înscenau un proces 
în care un avocat public apăra legea existentă în faţa adunării poporului. 


3 Muzica și gimnastica erau disciplinele fundamentale în formarea 
unui tînăr. Vezi Statul, II, 376 b sq.; III, 403 c sq. 


38 Principiul tradiţional conform căruia cetățeanul era sclavul cetății- 
stat s-a modificat odată cu mișcarea sofiștilor care protestau, conside- 
rindu-l drept o anulare a individului. 


22 Este vorba de jurămiîntul prin care tinerii, la vîrsta de optsprezece 
ani, înainte de a”face serviciul militar, primeau drepturi cetăţeneşti 
depline. 


30 Străin stabilit într-o cetate. Majoritatea metecilor se ocupau cu 
meșteşugurile sau comerțul și au contribuit în mare măsură la ridicarea 
economică a Ycetăţilor. Ei s-au bucurat de o protecţie deosebită din 
partea oraşului Atena, care le-a acordat drepturi aproape egale ca și 
cetăţenilor ei, sporindu-şi astfel faima prin cîteva nume ca: Aristotel, 
Lysias, Isaios, pictorul Zeuxis, Hippodamos — constructorul Pireului. 
Aici este vorba de dreptul de strămutare în orice cetate care nu este 
colonie a Atenei. 


21 Jocurile Istmice, denumite astfel după Istmul de Corint, singura 
cale de comunicare terestră între Peloponez şi partea de nord a Greciei, 


23 Socrate a participat, ca hoplit, la trei campanii militare: Potideea 
(429 î.e.n.), Delion (424 î.e.n.) și Amphipolis (422 î.e.n.). 


32 Se spune că Socrate ar fi fost invitat să se stabilească la curtea lui 
Archelaos, regele Macedoniei, unde fuseseră găzduiţi și poeţii Euripide 
şi Agathon. 

M Vezi Apărarea, 31 c. 

35 Vezi nota 24. 

38 Din această afirmație pusă pe seama lui Socrate răzbate de fapt 
admiraţia lui Platon pentru regimurile oligarhice ale Cretei și Lacede- 
monei (celălalt nume dat Spartei). Superioritatea acestor constituții 
faţă de cea ateniană, democratică, ar izvori din trăsăturile morale ale 

doricnilor, strămoșii comuni ai celor două state. Ideea mai apare în 
Xenofon, Amintiri despre Socrate, III, 5, IV, 4, unde acesta admiră 
si-temul spartan de educare al tinerilor în spiritul unei supuneri totale 
faţă de legea cetăţii. 


37 Capitala Beoţiei. Simmias și Cebes erau tebani; vezi 45 b. 


__28 Oraș situat pe drumul care lega Atena de Corint. A jucat un rol 
important în perioada colonizării greceşti. De aici se trăgea Euclide 
socraticul (vezi Phaidon, 99 a), care, după moartea lui Socrate, a revenit 
în patrie împreună cu alți discipoli, printre care și Platon, înfiinţînd 
școala filosofică din Megara. 


3 Ambele cetăţi aveau un regim oligarhic temperat și manifestau 
simpatie faţă de constituţia spartană. 


40 Nobilii tesalieni erau bogaţi și ospitalieri, dar aveau reputaţia 
unor oameni violenţi şi desfrinaţi. Vezi Menon, 10 a—d, unde Socrate 
îi ironizează pentru aceste defecte. Despre trăsăturile morale și politice 
ale tesalienilor, vezi Xenofon, Anabasis, II, 6, 21; Demostene, Olintica, 
I, 22, 


41 Portul obișnuit al sclavilor sau al ţăranilor. 


42 În original textul este de o ironie violentă, Durerea pe care o resim- 
tea un grec atunci cînd era departe de pămîntul său sau trebuia să se 
despartă de locurile natale apare clar în numeroase pasaje din literatura 
elenă (dintre acestea vezi Odiseea, I, 58, IX, 27 sq., XX, 99; Euripide, 
Electra, 1311 sq., Fenicienele, 388 sq.). 


43 Lumea morților. Hades este de fapt numele zeului care, alături 
de Persephone, soţia sa, stăpînește tărîimul umbrelor. 


44 Vezi Apărarea, 4l a. 


45 Legile nescrise, eterne, care judecă conștiința oamenilor. Vez 
invocaţia pe care le-o adresează Antigona în Oedip rege, v. 453 sq. 


48 Preoţi ai zeiţei frigiene Cybele, care își însoțeau ritualul orgiastic 
cu dansuri violente acompaniate de flaut. 

Starea de transă în care intrau în timpul ritualului se refăcea ori 
de cîte ori auzeau sunetul aceleiași muzici. 


AAKIBIAAH > 
ALCIBIADE 


NOTĂ INTRODUCTIVĂ 


Spre deosebire de atîtea alte personaje care populează lumea dialogu- 
rilor platonice, Alcibiade și-a perpetuat numele nu datorită lui Platon, 
nu datorită meritelor sale de iubitor al filosofiei sau ca însoțitor nelipsit 
al lui Socrate, ci ca personaj istoric de prim rang; despre el au scris 
Xenofon, Tucidide şi Plutarh. Sub un unghi diferit de cel al istoricului 
însă ni-l prezintă Platon pe acest om de stat atenian care personifică 
decăderea bruscă a cetăţii. 

Atunci cînd Platon compunea — la începutul secolului al IV-lea 
f.e.n., probabil în timpul șederii sale la Megara, unde se expatriase 

"după moartea lui Socrate — acest dialog (numit apoi și „primul Alci- 
biade”, spre a fi deosebit de un „Alcibiade secund”, a cărui paternitate 
este îndoielnică), atît cariera lui Alcibiade cît și procesul tragic al lui 
Socrate aparțineau deja istoriei. 

Vlăstar al aristocrației ateniene, crescut în preajma lui Pericle pe 
care l-a avut ca tutore, Alcibiade s-a afirmat — dar poate ar trebui 
spus: s-a dezmințit — într-un moment de răscruce al istoriei Eladei, 
în toiul războiului peloponeziac. Cariera sa de om politic şi strateg nu 
avca să fie însă împlinirea marii promisiuni pe care înzestrările perso- 
nale, mijloacele materiale și educaţia primită păreau s-o prefigureze. 
Ambiţia nemăsurală, aroganţa, aventurismul și versatilitatea l-au 
făcut să lucreze de cele mai multe ori spre paguba celor ce i-au acordat 


încredere sau putere. 


Alcibiade (născut pe la 450 î.e.n.) s-a aflat în tinereţea sa în preajma 
lui Socrate; Banchetul lui Platon, ca și dialogul de faţă, ne oferă o imagine 
vie a înrturirii pe care Socrate pare a o fi exercitat asupra sa. Dar această 
influenţă nu se poate constata în acţiunea sa politică. După ce cîștigă 
o mare popularitate ca fruntaș al democraţiei ateniene, militînd pentru 
reluarea energică a războiului împotriva spartanilor, după ce se afirmă 
ca diplomat înjghebînd o coaliţie de cetăţi împotriva Spartei, Alcibiade 
atinge în 415 un punct de virf al puterii sale; în acel an este învestit 
în calitate de comandant al flotei trimise în ‚Expediția din Sicilia”, 
în vederea căreia militase cu energie. În noaptea de 10 spre 11 mai 415, 

cu puţin timp înaintea plecării flotei, se petrece întîmplarea misterioasă 
a decupitării statuilor sacre ale Hermilor din locurile publice ale Atenei; 
acest incident grav este speculat — probabil că fusese și provocat — 
de adversarii săi politici și personali. Alcibiade este suspectat ca autor 
cel puţin moral al acestui grav atentat la religiozitatea Atenei şi nu 
i so dă posibilitatea să se disculpe, ci este trimis în expediţie. Abia 
plecat, adversarii săi determină printr-o campanie energică revocarea 
sa din postul de comandă. La ordinul de a se întoarce în patrie, spre 
a fi judecat, Alcibiade preferă să nu se supună și se refugiază în Sparta,” 
la inamicii săi de ieri, inaugurînd astfel un deceniu de trădare și aventură. 
În Sparta, tînărul condamnat la moarte de cetatea sa practică în apa- 
renţă viaţa frugală a oricărui spartan și își pune talentul diplomatie 
şi militar în slujba lacedemonienilor, pe care îi învaţă cum să provoace 
cele mai mari calamităţi Atenei rivale. Cîțiva ani mai tîrziu, suspectat 
şi de spartani, se refugiază la un satrap pers, pe care reușește să-l deter- 
mine a veni în sprijinul greu încercatei Atene; într-adevăr, arată Alci- 
biade, e în interesul imperiului să nu permită afirmarea unei Sparte 
prea puternice, în dauna unei Atene mult prea slăbite. Abilitatea sa 
servită de împrejurări îl readuce în fruntea armatei, iar apoi în fruntea 
Statului atenian. Dar, minată de insuccese militare și de opoziţia adver- 
sarilor „săi politici, poziţia lui Alcibiade se șubrezește repede. Exilat, 
Alcibiade se refugiază din nou la perși, după ce peregrinase și purtase 
lupte pe cont propriu, în fruntea unei cete de mercenari, împotriva 
unor triburi barbare de pe coastele Traciei. Alcibiade moare fără glorie 
în 404, ucis de asasinii trimiși de satrapul Farnabazes, instigat, fără 
îndoială, acesta din urmă, de către Sparta. 


La Plutarh, viața lui Alcibiade este pusă în cumpănă cu cea a legen- 
darului Coriolan; balanţa se înclină, firește, spre acesta din urmă: 


tragedia lui Coriolan demonstrează, per absurdum, puterea virtuţii romane, 
Ce demonstrează însă viaţa lui Alcibiade? 
„ Socrate nu putea fi făcut răspunzător de conduita lui Alcibiade; 
Socrate însuși a acceptat propria sa condamnare la moarte, deși o 
socotea nedreaptă. La procesul tragic al lui Socrate — unde legea 
ateniană se întorcea împotriva celui mai loial cetățean —, acesta a 
pus mai presus conceptul etern de Lege față de eşecul ei vremelnic. 
Dar eșecul lui Alcibiade nu este oricum un eşec al lui Socrate?. Mai 
grav — al socratismului? Nu demonstrează oarecum incapacitatea 
filosofiei de a forma oameni politici? Amărăciunile unui asemenea eșec 
al doctrinei vor fi încercate mai tîrziu și de Platon în nefericitele sale 

experienţe cu tiranii din Sicilia. Nu este, într-un sens, un eșec al lui 
Socrate acela de a nu-l fi putut determina pe Alcibiade să lucreze spre 
binele Cetăţii și al său propriu? 

Dialogul nu pare scris însă numai, sau în special, pentru a-l absolvi 
pe Socrate de o atare culpă (fusese acuzat totuși la proces că ar 
corupe tineretul!). Mai curînd, dialogul pare să fie scris pentru a pre- 
zenta un conţinut pozitiv al socratismului (elementul propriu-zis plato- 
nic în acest dialog de tinereţe fiind, cum notează exegeții, prea puţin 
conturat). În orice caz, Alcibiade pare să răspundă indirect atît acuza- 
torilor lui Socrate cît și scepticilor ce se îndoiesc de valoarea practică 
a filosofiei: Alcibiade n-a fost să fie ceea ce virtual îi hărăzeau învăță- 
mintele socratice, deoarece puterea Cetăţii a covirșit legea morală și 
tînărul nu a perseverat pe drumul arătat. 

Acest drum este al cunoașterii de sine. O temă crucială a socratismului: 
cunoașterea de sine este conștiință a ignoranței proprii, cunoaștere 
— de ordin secund — a necunoașterii însăși, momentul subtil al trecerii 
necunoașterii în cunoaștere. A te cunoaște pe tine implică, o dată această 
conștiință a necunoașterii dobîndită, obligația de a face un pas înainte 
spre a afla cine ești tu: și atunci trebuie să afli — socoate în chip pro- 
fund idealist Socrate — că tu, ca om, nu ești nici corp, nici unitate 
psiho-romatică, ci numai și numai suflet. A-ţi cunoaște sinele înseamnă 
a-ji cunouşte sufletul vi, în mod primordial, a-ți activiza acea parte 
n sufletului caro este ca o oglindă în stare să răsfrîngă lumina clară din 
afară; zeul lăuntric şi cel din afară, cel căruia i se închină toţi atenienii, 
ajung astfel să facă una. Cunoscîndu-te pe tine însuţi, o dată ignoranța 
tu ronlizată, cunoscindu-ţi natura ta proprie — universală — de om, 
ivi cunosti rostul tău primordial: acela de a-ţi mobiliza resursele tale 
sufleteşti, animat de convingerea că nu ceea ce ţi se pare folositor trebuie 
socotit un bine, ci, dimpotrivă, că trebuie să descoperi folosul faptei 
frumoase și bune. Din contemplaţie, cunoașterea de sine care nu a 
însemnat nici o clipă introspecţie psihologică, se preface în prospecţie 
de valori; criteriul ei este fapta bună și frumoasă. Ca un corolar: prag- 
matica vulgară a politicianului — iar Alcibiade, personajul istoric, 


a împins pînă la trădare această pragmatică — este condamnată, 
ca ignobilă, în numele unei etici superioare, a cărei respectare aduce 


nu numai bine și frumos, cı şi folos. 
Doctrina socratică înfățișată mai sus este sugerată abia în ultima 


parte a dialogului; dar ea constituie adevăratul său ţel, dincolo de 
pretext şi fabulă. 

Implicaţiile și subtextele sînt multiple. Ca mai pretutindeni în dialo- 
guri, arta lui Platon stă tocmai în a împleti într-o tramă unitară firele 
unor Întrebări venite din surse eterogene, resorturile cele mai felurite 
fiind acționate spre a se singulariza într-o situaţie umană bine definită— 
universalitatea ideii; dialogul este de o fecundă echivocitate. El poate fi 
citit şi cu o pledoarie pentru cunoașterea de sine (iar neoplatonicii și 
teologii creştini, interpolind chiar unele pasaje, au putut găsi în Alci- 
biade un sprijin substanţial); și ca o clarificare a influenţei morale exer- 
citate de Socrate asupra emulului său, în acest sens el fiind un document 
ce ne edifică asupra Paideii ateniene cu al ei ideal de Bine și Frumos 
(Kalokagathia) și asupra demersului socratic de a potenţa acest ideal 
din perspectiva cunoașterii de sine; tot așa, ca o mostră a maieuticii 
socratice, a acelei pedagogii de tip special, menită să moșească con- 
ştiinţa necunoașterii și să recruteze astfel noi iubitori de filosofie. Abia 
totalitatea ideală a unor asemenea perspective de lectură poate da 


măsura intenţiilor lui Platon. 
Cum izbutește însă acesta să îmbine conţinuturi de viaţă și cultură, 


elemente istorice, psihologice atît de diverse cu puncte de doctrină? 
Răspunsul se întrevede din cele expuse mai sus: integrînd raționa- 
mentul teoretic înfățișat, care propune idealul cunoașterii de sine ca 
obligaţie pentru omul doritor de bine și pentru Cetatea dornică de pro- 
pășire, în rețeaua mai migăloasă a unui raționament practic, avînd ca 
scop adoptarea unei decizii, și deși filosoful își propune concluzia raţiona- 
mentului teoretic ca ţel, adică ajungerea la un adevăr demonstrat, arta 
sa subtilă constă în a transforma speculaţia în mijloc: în suport al unei 
inferenţe practice care nu are ca scop ajungerea la adevăr, ci la o 
hotărîre. 

Ceea ce se petrece în structura superficială a dialogului se poate 
rezuma deci astfel. Tînărul și ambițiosul Alcibiade intenţionează să 
intre în viața politică, fără să-și dea seama că nu este pregătit pentru 
aceasta ; prin întrebări bine conduse, Socrate îl ajută să înțeleagă igno- 
ranța și nepregătirea sa, demonstrindu-i că o mare ambiţie nu poate 
fi servită decît de o tot atît de mare modestie, care să-l] facă să se pre- 
gătească mai întîi, spre a urma în activitatea viitoare de om politic 
calea dreptăţii şi a binelui, nu cea a folosului aparent; Socrate reușește 
atît de bine, încît Alcibiade — cel din dialog — devine un înfocat 
iubitor de filosofie şi, firește, un fidel al lui Socrate. Dialogul determină 
o reconvertire, o schimbare de roluri; ce-i drept, provizorie, istoric 
necertificată. 

Dacă pentru logica formală adoptarea unei decizii juste și inferarea 
corectă a unei propoziţii adevărate sînt procese distincte, aflate în relația 
scop-mijloc, în practica morală, în acel act al omului care trebuie să 
premeargă tuturor celorlalte: stabilirea de valori şi țeluri, — adevăr 
şi voinţă, gînd și faptă — trebuie să facă una. Ele și fac una, la 
Platon. ÎIngeniozitatea literară, neprevăzutul și firescul conversației 
sînt numai suprastructura construcţiei ridicate pe această temelie prac- 
tic-speculativă. 

Astfel citindu-l pe Platon, înţelegem cum pe drumul care duce de 
la dialogurile de tinereţe, în care platonismul propriu-zis tatonează 
încă iar construcţia literară își are fragilitatea sa, la grandioasele con- 
strucţii metafizice din anii târzii, se pierde elementul socratic propriu-zis, 
metoda prin întrebări și răspunsuri a unui înţelept care nu a lăsat un 
rînd scris şi care poseda capacitatea neegalată de a deschide fiecărui 
suflet tînăr propriul lui mers spre iubirea de înţelepciune, în funcţie 
de propriile-i date de viaţă. 

De acest socratism, de metoda care nu garantează decît un început, 
Alcibiade beneficiază din plin. Scoliaștii au clasat dialogul în rîndul 
celor „„maieutice”, subintitulîndu-l — din motive pe care am încercat 
mai sus să le deslușim — „,despre natura omului”. Dacă în unele cazuri 
caracterizări ca ,„,maieutic”, „anatreptic”, nu ne spun prea mult despre 
dialogul respectiv, în cazul de față denumirea nu este aplicată fără 
temei. Este interesant de urmărit felul cum metoda maieutică acţionează 
în cazul dat. 

Socrate îşi propune ră combată ambiția nesăbuită a unui tînăr care 
riscă să aducă siegi, ca și Cetăţii, cele mai mari nenorociri, aruncându-se 
cu capul în jos în viitoarea politicii, nepregătit fiind și prezumînd tot- 
odată că îi va birui pe rivalii săi. Din nefericire, s-ar putea „ca să] nu 
se înșele şi — la gradul de delăsare morală a Cetăţii — să obţină 
efectiv puterea pe care o rîvneşte, Cu atît mai rău, căci învestirea cu 
puteri nu conferă competenţă. Cum să reușești însă să angajezi o discuţie 
serioasă cu un tînăr insuportabil de înfumurat? Și cum să domolești 
și să purifici flacăra ambiţiei sale? 

Unul din exegeţii dialogului vorbește despre „dialectica ambiţiei” 
pe care Socrate o pune aici în joc. După ce reușește să se facă ascultat 
„de Alcibiade, promițîndu-i că fi va dovedi utilitatea pe care o prezintă 
el, Socrate, ca instrument indispensabil” al “împlinirii planurilor mari 
' (ambiția lui Alcibiade, cel puţin aşa cum ne-o prezintă dialogul, anunţă 
pe un Alexandru Macedon!), fiul Phainaretei nu încearcă să tempereze 

de-a dreptul ambiția tînărului, aruncînd apă pe foc. Dimpotrivă, ampli- 
fică acest foc, procedînd însă și la un subtil examen care va scoate la 
iveală precaritatea pregătirii lui Alcibiade, determinîndu-i astfel o 
înţelegere a distanţei ce separă țelul de mijloacele aflate la dispoziţie. 
Se dovedește că Alcibiade, deși beneficiază de luminile Educaţiei și 
de tutela lui Pericle, grefate pe cele mai alese însușiri sufletești, este 
incapabil să-i îndrume pe atenieni în treburile lor, începînd de la cele 
mai „ștehnice” şi terminînd cu complicatele probleme de stat ale războiu- 
lui şi păcii. În adevăr, Alcibiade nu ştie ce este dreptatea și nedrep- 
tatea, nu știe ce este binele şi răul, ce este frumosul și urîtul, nu ştie 
măcar că binele, frumosul și folosul sînt de nedespărţit. Ca atare, nu 
cunoaște ceea ce — după Socrate — trebuie să știe orice om și cu 
atît mai mult omul politic ce vede nu numai de treburile sale proprii, 
ci și de cele ale comunităţii. Nu știe aceste lucruri, deoarece nu a căutat 
să le afle singur, iar de învăţat în mod spontan de la alţii, de la „cei 
mulți”, așa cum învață limba pe care o vorbeşte, nu putea, din simplul 
motiv că cei mulți poartă nesfîrșite, înverșunate controverse asupra 
problemelor de acest fel, semn că nu le cunosc. Dar, de vreme ce „cei 
mulţi” nu ne pot îndruma în această privinţă, unde mai rămîne de 
căutat această cunoaştere? Socrate pleacă de la premisa că orice cunoaș- 
tere este sau dobîndită prin propriul tău efort de cunoaștere, sau în 
procesul instruirii (doctrina rememorării nu fusese încă elaborată de 
Platon). Ca atare, răspunsul la întrebarea de mai sus este: Această 
cunoaștere este de căutat în tine însuţi! 

Dar înainte de a pune explicit tema cunoașterii de sine, Socrate 
obţine o potenţare suplimentară a ambiţiei lui Alcibiade. Odată convins 
de insuficiența pregătirii sale, acesta din urmă se cramponează de argu- 
mentul că rivalii săi politici din Atena sînt în orice caz mai vulnerabili 
şi mai nepregătiţi decît el. Prilej pentru Socrate de a-i reaminti tînă- 
rului său interlocutor, părăsind pentru o clipă interogaţia, cine sînt 
adevărații săi rivali: regii Spartei și Marele Rege, şi de a adinci, prin 
elogiul făcut educaţiei spartane și pedagogiei persane, critica indirectă 
a Paideii ateniene, al cărei ideal de împlinire a omului întru frumos 
şi bine nu este servită nici de resurse materiale, nici de o fermitate 
morală comparabilă cu cea a adversarilor. Alcibiade trebuie să accepte 
că o ambiţie atît de mare ca a sa dictează supunerea la o pregătire pe 
măsură; ironia socratică, manifestată în obișnuitele procedee (simula- 
rea ignoranței, interogația subtilă dar presantă care-l aduce pe inter- 
locutor în situaţia de a se contrazice singur pînă la deplină perplexitate, 

sau humorul neaparent) corespunde, în profunzime, unui concept care 
își are ironia sa (în sensul în care ironică este orice determinaţie purtînd 
asupra omului și autodezminţită prin simpla ei punere): identitatea 
dintre ambiția supunerii obiectului și modestia supunerii la obiect. 

Din acest loc pînă în final (128—135), maieutica socratică, pierzînd 
atributul ironiei, devine tot mai densă, mai precipitată spre ţel, și tot- 


odată mai elevată în sentiment și ton, spre a conchide — uneori din 
premise totuşi puerile sau speculate sofistic — că a te îngriji de tine 


însuţi presupune a deosebi ceea ce ești de ceea ce ai; a afla că omul 
este numai suflet și mai ales, „așezare a cunoașterii și virtuţii înțelepte”. 
Astfel, cunoașterea de sine, stimulată de grija de sine, dă efectiv acesteia 
din urmă obiectul său adevărat: cultivarea sufletului, creșterea unei 
înţelepciuni și virtuți gata săditel. 

Dar tocmai aci, în această culminaţie elevată a discuţiei, vulnerabili- 
tatea idealismului socratico-platonic se înfățișează în chipul cel mai 
manifest, încît finalul, ai impresia, nu dezleagă ci leagă, consemniînd 
oprirea în faţa unei limite pe care doctrina platonică nu a putut-o depăși. 
Atunci cînd Socrate, încheind discuţia, îi spune lui Alcibiade, grabnic 
doritor de a se îngriji de rostul dreptăţii: ,,„Aș vrea să te văd stăruind; 
mă prinde însă o teamă grozavă — nu din neîncredere în firea ta, ci 
văzînd puterea Cetăţii — ca nu cumva să nu ne biruiască ea, pe unul 
ca şi pe celălalt” rămînem pe gînduri, cum poate și Platon. Nu numai 
„puterea Cetăţii” a fost grozavă, ci socratismul însuși — trebuie re- 
cunoscut — nu putea oferi contraponderea necesară unei rezistențe 
din interior a omului politic, a cărui misiune este manifest extrovertă, 
față de ispita reușitei imediate. Etern valabil, pe linia criticii unui prag- 
matism politic a cărui ineficienţă și urîțenie a dovedit-o nu numai viaţa 
ilustrului Alcibiade, îndemnul socratic la cunoaştere de sine, la înţelep- 


ciune și virtute, rămîne un comandament prea vag — în ochii unora: 
chiar dezarmant — pentru omul politic. Nici Platon — dovadă atîtea 
pagin .din dialogurile sale — nu-şi făcea prea mari iluzii despre modul 


în care acest îndemn putea fi receptat de politicienii vremii. El a per- 
severat în căutarea unui program filosofic pentru omul de acţiunei. 


1 Interpolările unor pasaje de către neoplatonici accentuează și 
mai mult elementul creștin, măcar incipient, pe care teologii l-au putut 
găsi, sau cel puţin introduce, la Platon. Finalul lui Alcibiade este unul 
din locurile unde părinţii Bisericii au putut afla un punct de referinţă, 
transformînd cunoașterea de sine în gnoză, sufletescul în duhovnicesc. 

Nu a reușit mai bine ca Socrate. O Etică și o Politică mai realiste, ca 
cele ale lui Aristotel, fără a fi ilustrate, nu sînt totuşi dezminţite de o 
viaţă ca aceea a lui Alexandru Macedon; Alcibiade însă, apropiat al 
lui Socrate, om cu ambiţii pe măsura unui împărat macedonean, este 
totuşi o dezminţire a socratismului. Un semn, nu al vinovăţiei, dar al 
slăbiciunii, al lipsei de realism al doctrinei socratice. 
u 

S-a comparat? pe drept cuvînt un dialog platonic cu o statuie clasică 
ce prin scurgerea timpului a căpătat, erodată şi șlefuită, luciul alb mar- 
moreic pe care şi-l imaginează toată lumea. În realitate, statuia era 
colorată. Traducerea din greacă într-o altă limbă riscă să decoloreze 
sau dimpotrivă, să coloreze prea violent, nepotrivit, creaţia monumen- 
tală a lui Platon. Dacă materialul brut al graiului nostru, lexicul şi sim- 
ţirea lui sînt în mod norocos adaptate spre a răspunde solicitărilor 
colosale în diverse direcţii ale textului elen, transpunerea rămîne totuși 
un demers subiectiv, întreprins cu inspiraţie și competenţă fortuit limi- 
tate. Polivalența de sensuri a cuvîntului grec riscă să rămînă neacoperită 
cînd cuvîntul ce-l traduce a fost făcut să semnifice prea univoc; şi mai 
grav, se poate întîmpla ca acestei polivalențe de sensuri să i se pună 
în corespondență, în actul traducerii, o altă polivalență de sensuri, care 
nu intră în rezonanţă cu cea originară. De aceea, e bine ca și cititorul 
să aibă în minte ceea ce îi va permite să suplinească, dar și să resimtă 
mai acut, lipsurile traducerii: că Alcibiade, dialog platonic de autenti- 
citate astăzi recunoscută, este în alcătuirea sa de statuie clasică o 
creaţie colorată, tinzînd în mod ideal spre translucidul marmorei albe. 

ALCIBIADE: 


[sau despre natura omului?, dialog maieutic }? 


SOCRATE FALCIBIADE 


SOCRATE Fiu al lui Cliniasf, cred că te întrebi mirat 
cum se face că numai eu, primul dintre cei ce te-au îndrăgit, 
nu mă îndepărtez de tine, cînd toţi ceilalți au contenit 
să te înconjoare, și cum se face, de asemenea, că vreme de 
atîţia ani, pe cînd ceilalți te sicîiau cu vorbele lor, eu nu 
ţi-am spus nici un cuvint. La mijloc aici nu a stat o pricină 
omenească, ci o anume împotrivire daimonică5, a cărei 
tărie o vei afla mai tîrziu; acum însă, întrucît daimonul 
nu se mai împotrivește, am venit, cum vezi, să-ți vorbesc; 
sînt plin de nădejde că nici de acum înainte el nu se va 
mai împotrivi. Aproape în tot acest răstimp m-am gîndit 
şi am cîntărit în sinea mea în ce fel te porţi tu cu cei ce 
te iubesc; în adevăr, nu se află vreun iubitor de al tău 
— şi doar au fost atît de mulţi și de falnici — pe care 
trufia ta să nu-l fi covirșit și alungat. lar motivul care 
te face peste măsură de trufaş voi să ţi-l înfățișez acum 
și ție. Tu susţii că nu se află pe lume vreun om de care 
să ai nevoie cît de puţin; în adevăr, darurile de care te 
bucuri sînt atît de mari că nu-ți lipseşte nimic, începînd 
cu cele trupesti și sfîrșind cu ale sufletului. În sinea ta, 
gîndeşti desigur că eşti, în primul rînd, cel mai frumos 
dintre toţi și cel mai impunător; în această privinţă, ce-i 
drept, oricine se poate încredința de îndată cu proprii săi 
ochi că nu te înşeli?; apoi, familia din care te tragi este 
una dintre cele mai puternice din cetatea ta, care este cea 
mai mare dintre cetăţile elenilor, iar prieteniile şi rudele 
din partea tatălui sînt pe cît de numeroase pe atît de alese 
şi n-ar pregeta să-ți slujească în orice prilej ce s-ar ivi; 
la rîndu-le, prieteniile și rudele din partea mamei? nu sînt 
mai prejos și nici mai puţine la număr. Dar pe lîngă toate 
avantajele pe care ţi le-am înșirat, consideri că ai de partea 
ta puterea încă şi mai mare a lui Pericle, fiul lui Xantippos, 

cel pe care tatăl tău l-a lăsat tutore ţie şi fratelui tău; 
iar Pericle este în măsură să facă ce-i place nu numai în 
această cotate, ci și în toată Elada, ba chiar și la barbari, 
în rîndul multor neamuri puternice. Voi mai adăuga că te 
numeri şi printre oamenii cei mai bogaţi; dar, cu acest 
lucru îmi pare că te fălești cel mai puţin. Din toate aceste 
pricini, deci, mîndrindu-te în cugetul tău, ai pus stăpînire 
pe iubitorii tăi iar aceia, fiind mai prejos de tine, s-au 
lăsat stăpîniţi, lucru ce nu ţi-a rămas ascuns; drept care, 
ştiu bine că te întrebi mirat: ce gînduri îmi vor fi trecînd 
prin cap, de nu mă descurajez a te iubi, și ce speranţă mă 
face să stărui atunci cînd toţi ceilalți au dat bir cu fugiţii? 

ALCIBIADE Socrate, pesemne nu știi că numai cu puţin 
de tot mi-ai luat-o înainte. Tocmai aveam de gînd să-ţi | 
vorbesc eu primul și să te întreb chiar acest lucru: ce urmă- 
reşti, la urma urmelor, și ce nădejdi te îmboldesc de te ţii 
scai după mine şi te iveşti cu dinadinsul oriunde m-aş 
afla? Cu adevărat stau și mă întreb cu mirare ce vrei de 
la mine și mi-ar face mare plăcere să aflu acest lucru. 

SOCRATE Bănuiesc deci că mă vei asculta cu interes, 
de vreme ce, așa cum spui, eşti doritor să afli ce gînduri 
am; drept care îţi și vorbesc ca unuia care e gata să mă 
asculte fără să se clintească. 

ALCIBIADE De bună seamă; ci grăieşte! 

SOCRATE Te previn însă: n-ar fi de mirare ca, aşa cum 
mi-a fost greu să încep, să-mi fie greu şi să termin. 

ALCIBIADE Ci grăiește, dragul meu; ţi-am spus doar că 
te ascult! 

SOCRATE Fie, voi vorbi. Ce-i drept, iubitorului îi vine 
greu să se adreseze unui om care nu se lasă biruit de nici 
unul din cei ce-l iubesc; trebuie totuşi să cutez a-mi da pe 
față gîndul. Află, Alcibiade, că dacă te vedeam mulțumit 
de toate bunurile de care am pomenit adineauri şi resemnat 
să te mărginești toată viața la acestea, de mult aş fi încetat 
să te iubesc (cel puţin aşa îmi place mie să cred); acum 
însă îţi voi da în vileag și alte gînduri pe care le nutrești 
în cugetul tău, ceea ce-ţi va dovedi că n-am contenit să 
te urmăresc cu atenţie pînă în clipa de față. Sînt încredințat 
că dacă vreunul din zei te-ar întreba: „la spune, Alcibiade, 

ce preferi: să-ți duci viaţa mulţumindu-te cu toate bunurile 
de care ai parte acuma, sau să mori pe loc, în cazul că nu-ți 
va fi îngăduit să dobîindești mai mult?”, atunci sînt încre- 
dinţat că tu ai alege mai curînd moartea. Să-ţi spun însă 
ce nădejde te însufleţeşte acuma. Tu socoteşti că în curînd, 
cînd te vei prezenta în faţa adunării poporului atenian 
— iar lucrul acesta se va petrece peste puţine zilel0 — 
va fi destul să te arăţi pentru a dovedi atenienilor că ești 
vrednic să te bucuri de onoruri de care nu s-a mai bucurat 
vreodată nici Pericle şi nici un alt bărbat dinaintea lui, 
iar după ce le vei fi dovedit aceasta atenienilor vei căpăta 
putere deplină în cetate şi prin aceasta vei stăpîni asupra 
celorlalți eleni, ba nu numai asupra elenilor, ci și asupra 
barbarilor care locuiesc pe continentul nostru. Dar dacă 
același zeu ţi-ar spune că îţi este dat să stăpînești în Europa, 
dar că nu vei putea păşi în Asia, spre a pune stăpînire 
pe ea, cred că şi de astă dată n-ai primi să trăieşti mulţu- 
mindu-te numai cu acestea, fără a umple de numele și de 
puterea ta, ca să zic așa, omenirea toată; şi mai cred că 
pe nimeni, în afară de Cyrus și de Xerxes, nu-l socoteşti 
vrednic de luat în seamă. lată deci ce speranță te însufle- 
teşte — și acest lucru nu-l presupun doar, ci îl știu cu 
tărie!!. Dar poate îmi vei replica, știind bine că este ade- 
vărat ceea 'ce spun: „Bine, Socrate, dar ce legătură are 
aceasta cu motivul pe care spuneai că mi-l vei arăta și care 
te face să nu te dezlipeşști de mine?”. Îţi voi răspunde atunci: 
„Copil iubit al lui Clinias și al Dinomachei, toate aceste 
planuri ale tale îți va fi cu neputinţă să le duci la bun sfîr- 
şit fără ajutorul meu; iată deci cîtă putere cred eu că am 
asupra planurilor tale, precum și asupra ta însuţi; cred, 
de altfel, că tocmai de aceea multă vreme Zeul nu mi-a 
îngăduit să-ţi vorbesc iar eu am așteptat pînă cînd avea 
să mi-o îngăduie. Într-adevăr, așa cum speranţa ta stă 
în Cetate, tu vrînd a-i dovedi că ești întru totul vrednic 
de ea, pentru ca atunci să capeţi de îndată puterea cea mai 
mare în sînu-i, tot astfel și eu nădă jduiesc să capăt puterea 
cea mai mare arătîndu-ţi că sînt întru totul vrednic de 
tine şi că nici un tutore, nici vreun neam al tău și nici alt 
om nu este în stare să-ţi dea puterea la care rîvneşti, afară 

doar de mine, ajutat, bineînțeles, de Zeu”. Cred că Zeul 
nu mă lăsa să-ți vorbesc cît timp erai tînăr de tot şi această 
speranță nu pusese stăpînire pe tine, ca să nu-mi irosesc 
vorbele în zadar; acum însă mi-a îngăduit, pentru că 
într-adevăr acum vei fi în măsură să-mi dai ascultare. 

ALCIBIADE În clipa de față, Socrate, îmi pari o ființă 
încă mai ciudată ca înainte, cînd mă urmai în tăcere; și 
doar tot așa îmi apăreai şi pe atunci, ba încă foarte. Se 
pare că, indiferent de ce gîndesc eu cu adevărat, tu ţi-ai 
format o opinie definitivă, iar dacă aş tăgădui tot n-aș 
reuşi să te conving. Fie și așa! Dar ai putea oare să-mi 
spui cum, admițind că am într-adevăr aceste planuri, 
le-aş duce la capăt datorită ţie, iar fără tine mi-ar fi cu 
neputinţă? 

SOCRATE Mă întrebi oare dacă pot să-ți rostesc o lungă 
cuviîntare, de felul celor pe care te-ai obișnuit să le asculti? 
Nu, nu este felul meu; mă cred însă în stare să-ți dovedesc 
că lucrurile stau efectiv aşa cum ţi-am spus, dacă ai voi 
să-mi faci doar un mic hatir. 

ALCIBIADE Dacă ceea ce îmi ceri nu este într-adevăr 
greu, vreau, cum să nu! 

SOCRATE i se pare oare greu să răspunzi la întrebările 
mele? 

ALCIBIADE Nu mi se pare. 

SOCRATE Atunci, răspunde! 

ALCIBIADE Întreabă. 

SOCRATE Întrebările ţi le voi pune așadar ca unuia care 
plănuieşte într-adevăr lucrurile pe care afirm că le plă- 
nuiești. 

ALCIBIADE Fie şi așa, dacă vrei, numai să aflu ce ai de 
întrebat. 

SOCRATE lată: așa cum spuneam, ai de gînd ca, nu peste 
multă vreme, să te înfățișezi atenienilor spre a-i sfătui; 
ce s-ar întîmpla deci, dacă atunci cînd te-ai pregăti să 
urci la tribună, te-aş apuca de mînă și te-aş întreba: 
„Alcibiade, în ce privinţă vor să ţină sfat atenienii, că 
te-ai ridicat spre a-i povăţui? Oare nu în privința unor 
lucruri pe care le cunoşti mai bine decît ei?” — Ce răspuns 
ai da? 

ALCIBIADE Aș răspunde, desigur, că în privinţa unor 
lucruri pe care eu le cunosc mai bine decit ei. 

SOCRATE Așadar, ești bun sfătuitor în chestiuni la care 
se întîmplă să te pricepi. 

ALCIBIADE Cum să nu! 

SOCRATE Nu e așa că nu cunoști decît acele lucruri pe 
care sau le-ai învățat de la altcineva sau le-ai aflat singur?! 

ALCIBIADE Care altele ar mai putea fi? 

SOCRATE Este oare cu putinţă să fi învăţat un lucru 
sau să-l fi aflat tu însuţi, fără să fi vrut a-l învăţa, ori a-l 
cerceta tu însuţi? 

ALCIBIADE Nu este cu putinţă. 

SOCRATE Dar oare ai fi voit să cercetezi sau să înveţi 
lucruri pe care îţi închipuiai că le cunoști? 

ALCIBIADE Fireşte că nu. 

SOCRATE A fost deci o vreme cînd considerai că nu cu- 
noști lucrurile pe care le știi astăzi? 

ALCIBIADE Neapărat. 

SOCRATE Numai că eu sînt la curent cu aproape tot ce 
ai învăţat; dacă ceva mi-a scăpat, să-mi spui. După cîte 
îmi amintesc, ai învăţat, cum e și firesc, să scrii şi să citeşti, 


să cînţi la cithară și să lupți!?; căci n-ai vrut nici în. 


ruptul capului să înveţi să cînţi din flaut!4; iată lucrurile 
pe care le cunoști, dacă nu cumva vei fi învăţat ceva de 
care n-am eu cunoștință. Dar dacă este așa, atunci lucrul 
acela l-ai învăţat, sînt sigur, fără să ieși din casă nici 
noaptea, nici ziua. 

ALCIBIADE Nu, n-am mers să învăţ alte lucruri în afară 
de acestea. 


SOCRATE Bine. Oare te vei ridica să dai sfaturi atenie- 
nilor, atunci cînd ei deliberează asupra scrierii corecte?! 

ALCIBIADE Da de unde, pe Zeus! 

SOCRATE Sau cînd subiectul lor de discuţie îl constituie 
sunetele lirei?16 

ALCIBIADE Nicidecum. 

SOCRATE Dar cred că în adunare ei nu obișnuiesc să 
delibereze nici asupra întrecerilor la luptă”. 

ALCIBIADE Sigur că nu. 

SOCRATE Atunci cu prilejul cărei deliberări îi vei sfătui? 
Doar nu cînd discută despre construcţii! 

ALCIBIADE Fireşte că nu. 

SOCRATE Într-adevăr, un arhitect i-ar îndruma mai bine 
decît tine în aceste chestiuni. 

ALCIBIADE Da. 

SOCRATE Şi nici cînd deliberează asupra unei prevestiri!8, 

ALCIBIADE Nu. 

SOCRATE Căci îţi spui că prezicătorul i-ar putea sfătui 
mai bine decît tine. 

ALCIBIADE Da. 

SOCRATE N-ar avea de-a face că e mărunt sau trupeș, 
frumos sau urît, şi chiar că e de neam nobil sau om de 
rînd. 

ALCIBIADE Nici vorbă. | 

SOCRATE Eu unul sînt de părere că, în orice privinţă, 
sfatul trebuie să-l dea cel priceput, nu cel avut. 

ALCIBIADE Negreşit. 

SOCRATE lar atunci cînd iau în discuţie ocrotirea sănă- 
tăţii obștești, puţin le pasă atenienilor că sfătuitorul lor 
este sărac sau bogat; îi va interesa doar ca elsă fie medic. 

ALCIBIADE Fără doar și poate. 

SOCRATE Asupra cărei chestiuni să delibereze ei, deci, 
ca tu să te ridici atunci să-i sfătuieşti şi, astfel făcînd, să-i 
sfătuieşti bine? 

ALCIBIADE Atunci cînd ar delibera cu privire la propriile 
lor treburi, Socrate! 

SOCRATE Ai în vedere cumva construirea corăbiilor, cînd 
chibzuiesc ce fel de corăbii trebuie să-și facă? 

ALCIBIADE Ciîtuși de puţin, Socrate. 

SOCRATE Într-adevăr, cred că la construirea corăbiilor 
nu te pricepi. Aceasta să fie cauza, sau alta este? 

ALCIBIADE Nu, ci tocmai aceasta! 

SOCRATE Dar atunci la ce fel de treburi de-ale lor te 
referi, spunînd că te vei ridica să-i îndrumi cînd vor lua 
în discuţie asemenea treburi? 

ALCIBIADE Atunci cînd vor delibera despre război, 
Socrate, ori despre pace, ori despre vreo altă chestiune 
de stat. 

SOCRATE Nu cumva vei fi avînd în vedere cazul cînd 
se vor sfătui cu cine se cade să facă pace, împotriva cui 
trebuie purtat război, și în ce fel anume? 

ALCIBIADE Întocmai. 

SOCRATE Dar pacea şi războiul nu trebuie ele făcute 
cu cine e mai potrivit? 

ALCIBIADE Ba da. 

SOCRATE Şi nu atunci cînd e mai potrivit? 

ALCIBIADE De bună seamă. 

SOCRATE Şi numai atîta timp cît e mai bine? 

ALCIBIADE Da. 

SOCRATE Dar dacă problema pe care ar discuta-o ate- 
nienii ar fi: cu cine trebuie făcute exerciții de luptă şi 
împotriva cui trebuie luptat cu pumnii, şi în ce chip anume, 
atunci cine ar fi un mai bun sfătuitor — tu, sau gim- 
nastul?1? 

ALCIBIADE Gimnastul, desigur. 

SOCRATE Poţi să-mi spui atunci ce considerente ar avea 
în vedere gimnastul cînd i-ar sfătui cu cine să facă exer- 
ciţii de lupte și cu cine nu, cînd anume, și în ce fel? Uite 
la ce mă gîndesc: oare nu trebuie făcute exerciţiile tocmai 
cu aceia care sînt mai potriviţi? Da sau nu? 

ALCIBIADE Da. 

SOCRATE Și nu atîta timp cît e mai bine? 

ALCIBIADE, Chiar atita. 

SOCRATE Deci gi atunci cînd este cel mai potrivit? 

ALCIBIADE De bună seamă, 

SOCRATE Pe de altă parte, cîntărețul nu trebuie și el 
si-i potrivească glasul după cithară și să pășească în 
ritmul muzicii? 

ALCIBIADE Într-adevăr, trebuie. 

SOCRATE Oare nu atunci cînd este mai potrivit? 

ALCIBIADE Da. 

SOCRATE Și nu doar atît timp cît e cel mai” potrivit? 

ALCIBIADE Asta spun şi eu. 

SOCRATE Dar, întrucît foloseşti denumirea de „mai 
potrivit”, „mai bine”, atît în cazul cînd cineva însoţeşte 
un cîntec la cithară cît și în cazul luptei, spune-mi atunci 
ce numești tu „mai bine” în cazul cîntatului la cithară, 

la fel cum cu, în cazul luptei, numesc acest „mai bine” 
caracterul gimnastic. 

ALCIBIADE Nu-mi dau seama. 

SOCRATE Încearcă să mă imiţi. Într-adevăr, răspunsul 
meu sugera că „mai binele” reprezintă ceea ce este întru 
totul corect, iar corect, de bună seamă, este ceea ce prinde 
ființă după toate regulile artei; nu e așa? 

ALCIBIADE Da. 

SOCRATE Însă arta în cauză nu era gimnastica? 

ALCIBIADE Cum să nu! 

SOCRATE De aceea am şi spus că „mai binele”, în cazul 
luptei, este caracterul gimnastic. 

ALCIBIADE Aşa ai spus, desigur. 

SOCRATE Şi nu era adevărat? 

ALCIBIADE Ba cred că da. 

SOCRATE Spune-mi atunci şi tu — căci s-ar cuveni cumva 
să fii şi tu în măsură să discuți cum trebuie —, spune-mi 
mai întîi care este arta de care ţin cîntatul din cithară, 
sau cu glasul şi dansul după toate regulile? Cum se cheamă 
ea, într-un singur cuvînt? Nu poţi să-mi spui? 

ALCIBIADE Mă tem că nu. 

SOCRATE la încearcă în felul următor: ce zeițe patro- 
nează această artă? 

ALCIBIADE La Muze te referi, Socrate? 

SOCRATE Desigur. Vezi dar ce nume poartă această 
artă, de la ele? 

ALCIBIADE Cred că ai în vedere muzica. 


SOCRATE Aşa e; ce este deci lucrul care prinde ființă 
în mod corect potrivit acesteia? Așa cum eu, în cazul de 
mai sus, îţi spuneam ce anume e corect potrivit cu arta 
gimnasticii, spune-mi și tu cum numești ceea ce e corect 
în cazul acesta? În ce chip se iveşte el? 

ALCIBIADE În chip muzical, cred eu. 

SOCRATE Prea bine. Spune-mi deci cum se cheamă 
acest „mai bine” cînd este vorba de a duce război sau de 
a încheia pace? Precum în fiecare din cazurile de mai sus 
mi-ai spus ce e „mai binele” — şi anume că este mai muzi- 
cal într-un caz şi are un caracter mai gimnastic în celălalt 

caz —, tot așa deci încearcă să-mi arăţi şi în cazul de 
față acest „mai bine”. 

ALCIBIADE Dar nu prea am ce să-ţi spun. 

SOCRATE Vai, ce ruşine! Închipuie-ţi că ai vorbi şi ai 
da sfaturi cu privire la aprovizionarea cetăţii spunînd că 
e mai bine să se facă cutare lucru decît altul, mai bine 
acum, mai bine în cutare măsură, şi ai fi întrebat apoi: 
„Ce înţelegi prin acest mai bine, Alcibiade?”. Oare n-ai 
răspunde că „mai bine” înseamnă în cazul de faţă „mai 
sănătos”, cu toate că nu pretinzi a fi medic? În schimb, 
în privinţa unor lucruri pe care pretinzi a le cunoaște și 
asupra cărora te vei ridica de la locul tău spre a da sfaturi, 
ca un cunoscător, în privinţa acestora, deci, dacă întrebat 
fiind asupră-le nu vei fi, pare-se, în măsură să răspunzi, 
oare nu îţi va fi rușine? Nu este în chip vădit un lucru 
de ocară? 

ALCIBIADE De bună seamă. 

SOCRATE ;Gîndește-te, prin urmare, şi străduieşte-te să-mi 
spui spre ce ţinteşte mai binele păcii încheiate ca și al 
războiului dus cu cine e mai potrivit? 

ALCIBIADE Mă tot gîndesc, dar nu izbutesc să ajung la 
vreo încheiere. 

SOCRATE Te pomenești că nu ştii nici pe temeiul căror 
învinuiri dc a fi suferit un neajuns?’ pornim la luptă, ori 
de cîte ori purtăm un război, şi ce nume dăm neajunsului, 
cînd îl pornim? 

ALCIBIADE Ba știu: Spunem că am suferit o înșelăciune, 
o silnicie sau o deposedare. 

SOCRATE Așa este; dar cum spunem că am fost trataţi 
în fiecare caz în parte? Străduiește-te să-mi spui: prin 
ce se deosebește un fel de un altul? 

ALCIBIADE Nu cumva, Socrate, vrei să spui că diferenţa 
constă în a fi tratat în mod drept sau în mod nedrept? 

SOCRATE Chiar aşa. 

ALCIBIADE Bine, dar aici este vorba despre cu totul şi 
cu totul altceva. 

SOCRATE Ei, atunci împotriva cui îi vei sfătui pe atenieni 
să ducă război: împotriva celor ce săvîrşesc fapte nedrepte 
sau împotriva celor ce se poartă drept? 

ALCIBIADE Ciudată întrebare mi-ai pus! Chiar dacă 
cineva ar socoti că războiul trebuie dus împotriva celor 
ce se poartă drept, el tot n-ar recunoaşte lucrul acesta 
pe față?! 

SOCRATE Fiindcă un asemenea lucru nu este legiuit??, 
după cum se pare. 

ALCIBIADE Firește că nu; şi tot așa, nu este considerat 
ca un lucru frumos. 

SOCRATE Prin urmare și cuvîntările tale vor trata despre 
același subiect, despre ceea ce este drept. 

ALCIBIADE Neapărat. 

SOCRATE Dar cînd te întrebam adineauri ce anume este 
„mai binele” cînd se pune problema dacă trebuie dus un 
război ori nu, împotriva cui trebuie dus ori nu, și în ce 
împrejurări ori nu, oare binele acesta înseamnă altceva 
decît „mai drept?” 

ALCIBIADE E cît se poate de evident că nu. 

SOCRATE Cum rămîne deci, dragă Alcibiade? Oare tu 
însuți nu ţi-ai dat seama că nu cunoşti acest lucru? Sau 
te-ai ferit cumva de mine, învățîndu-l de la un profesor 
care ţi-a arătat cum să deosebești ce este mai drept de 
ceea ce este mai nedrept? Cine este acela? Spune — ca 
să-mi mijloceşti și mie prilejul de a-i fi elev. 

ALCIBIADE Rizi de mine, Socrate. 

SOCRATE Pe Zeul nostru ocrotitor al prieteniei, un zeu 
al cărui nume l-aș lua cel mai puţin în deșert?5, mă jur 
că nu rîd; ci spune-mi, dacă poți, cine este el. 

ALCIBIADE Dar dacă nu pot? Nu crezi că aș fi în stare 
să cunosc pe o altă cale rosturile dreptății și nedreptății?24 

SOCRATE Ba da, dacă le-ai fi descoperit tu singur. 

ALCIBIADE Au nu mă crezi în stare să ajung singur 
la ele? 

SOCRATE Ba cum să nu, dacă le-ai fi căutat. 

ALCIBIADE Atunci nu mă vei fi crezînd capabil să le 
caut? 

SOCRATE Ba da — dacă ai fi crezut că nu le ştii. 

ALCIBIADE Oare nu a fost o vreme cînd mă aflam în 
această stare? 

SOCRATE Prea bine. Poţi atunci să-mi arăţi şi mie acea 
vreme cînd nu credeai a cunoaşte rosturile dreptăţii şi 
nedreptății? la spune-mi: anul trecut le căutai cumva, 
crezînd a nu le ști? Sau credeai că le ştii? Dar să-mi spui 
adevărul, ca să nu ne irosim degeaba timpul în discuţii. 

ALCIBIADE Ba pe atunci credeam că le știu. 

SOCRATE Dar acum doi ani, acum trei și acum patru 
ani, nu la fel stăteau lucrurile? 

ALCIBIADE Stăteau la fel. 

SOCRATE Bine, dar înainte de asta erai un copil; nu-i 
aşa? 

ALCIBIADE Da. 

SOCRATE lar pe vremea aceea ştiu bine că îţi închipuiai 
a le şti. 

ALCIBIADE Ce te face să crezi aceasta? 

SOCRATE Pe cînd erai copil te-am urmării adesea la 
şcoală şi în alte părţi, cînd jucai arșice2 sau alte jocuri 
copilăreşti, și nu te-am auzit să şovăi în privința faptelor 
drepte şi nedrepte, ci, dimpotrivă, te auzeam cum ridici 
glasul și spui cu îndrăzneală despre cutare sau cutare copil 
nimerit în calea ta că este rău, necinstit și că se poartă 
nedrept. Oare nu e adevărat? 

ALCIBIADE Dar ce era să fac, Socrate, cînd cineva se 
purta nedrept cu mine? 

SOCRATE Mă întrebi ce trebuia să faci, în înţelesul că 
nu ştiai dacă acela se purta pe atunci nedrept sau nu? 

ALCIBIADE Ba zău, știam prea bine şi-mi dădeam seama 
limpede că se săvîrşea o nedreptate față de mine. 

SOCRATE S-ar părea deci că, încă de mic copil, credeai 
a şti ce este drept și ce nu. 

ALCIBIADE Aşa credeam; și știam cu adevărat. 

SOCRATE Dar cînd ajunseseşi să afli aceste lucruri? Doar 
nu pe vremea cînd îţi închipuiai că le cunoşti! 

ALCIBIADE Firește că nu. 

SOCRATE Dar atunci, cînd te-ai socotit tu însuţi neștiu- 
tor? Dacă stai să te gîndești, vei vedea că nu poţi găsi 
acel moment. 

ALCIBIADE Zău, Socrate, nu știu ce să mai spun. 

SOCRATE Prin urmare, aceste lucruri le cunoşti nu 
fiindcă le-ai fi descoperit tu însuți. 

ALCIBIADE Reiese într-adevăr că nu. 

SOCRATE Înainte însă afirmai că le cunoşti, dar nu 
pentru că le-ai fi învăţat; dar dacă nici nu le-ai aflat singur 
şi nici nu le-ai învățat de la altcineva, cum se face că le 
ştii, și din ce izvor?27 

ALCIBIADE Dar poate că înainte ţi-am răspuns greșit, 
pretinzînd că știu aceste lucruri întrucît le-aş fi iscodit 
eu însumi. 

SOCRATE Atunci, cum stăteau lucrurile în realitate? 

ALCIBIADE Cred că le-am învăţat și eu, ca toţi ceilalți. 

SOCRATE În acest caz ne întoarcem de unde am pornit. 
De la cine le-ai învăţat? Spune-mi și mie. 

ALCIBIADE De la cei mulţi. 

SOCRATE Nu la învăţători de soi ţi-ai găsit scăpare, 
Alcibiade, dacă te bizui pe cei mulți. 

ALCIBIADE Cum aşa? Aceştia nu sînt buni învățători? 

SOCRATE Nici măcar să te-nveţe cum să joci zaruri? 
nu sînt buni. Or, eu unul cred că acest lucru este mai prejos 
de rosturile dreptăţii. Sau tu nu eşti de aceeași părere? 

ALCIBIADE Ba da. 

SOCRATE Dar nefiind ei în stare să te înveţe lucruri mai 
de rînd, cum ar putea să te înveţe lucruri mai de seamă? 

ALCIBIADE Eu unul cred că pot; şi în orice caz ei sînt 
în stare să mă înveţe multe lucruri, mai de seamă decît 
jocul cu zaruri. l 

SOCRATE Ce fel de lucruri mai sînt și acestea? 

ALCIBIADE Bunăoară, chiar și să vorbesc grecește am 
învăţat de la ei, deși n-aş putea să numesc pe un anume 
profesor al meu, ci îi indic tocmai pe cei care, după tine, 
nu sînt învățători destoinici. 

SOCRATE Dar, nobilul meu prieten, în privinţa aceasta 
cei mulţi sînt buni învăţători şi ar merita toate elogiile 
pentru învăţătura lor. 

ALCIBIADE De ce? 

SOCRATE Deoarece în această privinţă sînt înzestrați cu 
ceea ce se cuvine să aibă profesorii buni. 

ALCIBIADE Ce ai în vedere? 

SOCRATE Nu știi că cei ce urmează să-i înveţe pe alţii 
un anumit lucru trebuie mai întîi să-l cunoască ei înşişi? 
Ori nu e aşa? 

ALCIBIADE Cum să nu, așa e! 

SOCRATE Dar nu-i așa că oamenii știutori se înţeleg 
între ei şi nu se dezbină în păreri??? 

ALCIBIADE Desigur. 

SOCRATE Dar în chestiunile în care părerile lor se dez- 
bină vei mai spune că sînt știutori? 

ALCIBIADE Bineînţeles că nu. 

SOCRATE Ar mai putea ei să ne instruiască în aceste 
chestiuni? 

ALCIBIADE Nicidecum. 

SOCRATE Ei bine, crezi cumva că cei mulţi au păreri 
deosebite cînd e vorba de a ști cum arată o piatră sau un 
lemn? Oare nu vei primi același răspuns de la orice ins pe 
care l-ai întreba și nu se îndreaptă toţi spre aceleași lucruri, 
cînd vor să pună mîna pe o piatră sau pe o bucată de 
lemn?50 Deopotrivă se întîmplă cu toate lucrurile de același 
fel. Dacă nu mă înșel însă, tocmai aceasta înţelegi prin 
a ști grecește; nu-i așa? 

ALCIBIADE Da. 

SOCRATE În această privinţă, cum spuneam, oamenii 
se înțeleg între dinșii iar fiecare ins în parte este de acord 
cu sine însuşi în viața particulară după cum și, în viața 
publică, cetăţile nu se dezbină între ele, spunînd ba una, 
ba alta; nu-i aşa? 

ALCIBIADE Ba da. 

SOCRATE Deci e pe deplin firesc ca în această privință 
să fie toţi și profesori buni. 

ALCIBIADE Așa este. 

SOCRATE Prin urmare, dacă am vrea să-l facem pe cineva 
să cunoască asemenea lucruri, nu ar fi potrivit să-l îndrumăm 
către învăţătura acestora, a celor mulți? 

ALCIBIADE De bună seamă. 

SOCRATE Dacă însă am vrea să știm nu numai cum arată 
oamenii sau caii, ci şi care dintre ei aleargă bine şi care 
nu, oare în acest caz tot cei mulți ar putea să ne instru- 
iască? 

ALCIBIADE Desigur că nu. 

SOCRATE Faptul că nici ei între ei mu se înţeleg deloc 
în chestiunea menționată nu constituie pentru tine o dovadă 
suficientă că nu se pricep în această privinţă şi că n-ar 
fi buni să ne înveţe? 

ALCIBIADE Ba da. 

SOCRATE Dar dacă am vrea să ştim nu numai cum arată 
oamenii, ci şi cum îi deosebim pe cei sănătoşi sau pe cei 
bolnavi, oare cei mulți ne-ar mai fi dascăli competenţi? 

ALCIBIADE De bună seamă că nu. 

SOCRATE Dacă i-ai vedea dezbinîndu-se în păreri, nu 
ai avea dovada că nu valorează nimic ca profesori în această 
materie? 

ALCIBIADE Ba da. 

SOCRATE Dar în privinţa celor puse în joc acum? Crezi 
oare că cei mulţi sint de acord, fiecare în parte cu sine 
însuși sau ei între ei, asupra oamenilor drepţi şi nedrepţi, 
şi a faptelor drepte şi nedrepte? 

ALCIBIADE Zău, cîtuși de puţin, Socrate! 

SOCRATE Nu cumva tocmai în această privință se dez- 
bină între ei cel mai tare? 

ALCIBIADE Negreșit. 

SOCRATE Eu nu cred că ai văzut ori auzit ca niște oameni 
să se dezbine în păreri asupra sănătăţii și bolii pînă într- 
atîta încît să se ia la bătaie și să se omoare între ei din 
această pricină. 

ALCIBIADE De bună seamă că nu. 

SOCRATE În schimb, asupra faptelor drepte şi nedrepte, 
ştiu bine că, dacă n-ai văzut tu însuţi cu ochii tăi, atunci 
cel puţin vei fi auzit ce povestesc oamenii, iar printre 
mulți alţii ce povesteşte și Homer; doar Odiseea și Iliada 
le vei fi auzit recitatei!, nu-i aşa? 

ALCIBIADE Mai încape vorbă, Socrate! 

SOCRATE Oare aceste poeme nu poartă asupra dezbi- 
nării în jurul dreptăţii și nedreptăţii? 

ALCIBIADE Ba da. 

SOCRATE lar luptele iscate și sîngele ce l-au vărsat aheii 
și potrivnicii acestora, troienii, sau peţitorii Penelopei şi 
Odiseu, nu tot din această dezbinare s-au tras? 

ALCIBIADE Ai dreptate. 

SOCRATE Dar cred că nu altul este şi cazul atenienilor, 
lacedemonienilor şi beoţienilor căzuţi la Tanagra?, precum 
şi al celor mai tîrziu căzuţi la Coroneea — unde și-a găsit 
sfîrşitul şi Clinias, tatăl tău ; nimic altceva decît dezbinarea 
în jurul dreptăţii şi nedreptăţii a fost pricină de atîtea 
lupte şi omoruri. Nu-i așa? 

ALCIBIADE Adevărat. 

SOCRATE Putem oare susține că oamenii aceștia cunosc 
lucrurile care îi fac să se dezbine atît de tare între ei încît, 
în vrajba lor, sînt gata a-şi pricinui unii altora cele mai 
mari rele? 

ALCIBIADE Evident că nu. 


SOCRATE Vasăzică, aşa cum recunoști tu însuţi, la ase- 
menea învăţători neştiutori te referi! 

ALCIBIADE Așa s-ar spune. 

SOCRATE Cum ai putea cunoaşte atunci rosturile drep- 
tăţii şi nedreptăţii, în privinţa cărora şovăi într-atîta şi 
pe care, cum s-ar părea, nu le-ai învățat de la nimeni dar 
nici nu le-ai aflat singur? 

ALCIBIADE Din cele ce afirmi tu, ar reieşi că nu e cu 
putinţă. 

SOCRATE Dar nu vezi, Alcibiade, că nici acum nu te-ai 
exprimat potrivit? 

ALCIBIADE Cum așa? 

SOCRATE Întrucît pretinzi că lucrul acesta îl afirm eu. 


ALCIBIADE Cum, nu ești tu acel ce afirmă că nu aş 
cunoaşte rosturile dreptăţii şi nedreptăţii? 

SOCRATE Fireşte că nu. 

ALCIBIADE Atunci sînt eu acela? 

SOCRATE Desigur. 

ALCIBIADE Cum se poate? 


SOCRATE lată cum îţi vei da seama. Dacă în legătură 
cu unu şi cu doi te-aş întreba care este mai mare, îmi vei 
răspunde că doi, nu-i așa? 

ALCIBIADE Desigur. 

SOCR ATE Cu cît? 

ALCIBIADE Cu unu. 

SOCRATE Dintre noi amindoi, așadar, cine este cel ce 
afirmă că doi este mai mare cu unu decît unu? 

ALCIBIADE Eu. 

SOCRATE Prin urmare, eu am pus întrebarea iar tu ai 
dat răspunsul. 


ALCIBIADE Da. 
SOCRATE În cele de mai sus, oare eu, adică cel ce întreabă, 


par să afirm, sau tu, cel ce răspunde? 


ALCIBIADE Eu. 
SOCRATE Dar în cazul cînd te-aş întreba din ce litere 


este compus ,,Socrate”, iar tu mi-ai spune aceasta, dintre 
noi doi cine ar fi cel ce afirmă? |, 

ALCIBIADE Eu. 

SOCRATE Spune-mi atunci, într-un cuvînt: cînd avem 
întrebare şi răspuns, care din doi afirmă — cel ce întreabă 
sau cel ce răspunde? 
~ ALCIBIADE Cel ce răspunde, așa cred, Socrate. 

SOCRATE Dar înainte, în cursul întregii discuții, nu eu 
eram cel ce întreba? 

ALCIBIADE Ba da. 

SOCRATE Și cel ce răspundea nu erai tu? 

ALCIBIADE Eu, de bună seamă. 

i SOCRATE Dintre noi doi, așadar, cine a afirmat cele 
rostite? 

ALCIBIADE Potrivit celor admise, Socrate, rezultă că eu. 

SOCRATE Dar nu s-a spus oare că Alcibiade cel frumos, 
fiul lui Clinias, nu știe rosturile dreptăţii și nedreptăţii, 
crede în schimb a le ști şi vrea să se înfățișeze adunării 
poporului spre a îndruma atenienii în lucruri pe care nu 
le cunoaște deloc? Nu s-au spus acestea? 

ALCIBIADE Rezultă că da. 

SOCRATE Atunci, Alcibiade, se împlinesc spusele lui 
Euripide : De la tine, nu de la mine vei fi auzit aceste cuvin- 
te; nu eu le rostesc, ci tu însuți, iar pe mine mă învinuieşti 
fără temei. Numai că, bine spui ce spui, deoarece, nepre- 
ţuitule, e curată nebunie ce-ţi trece prin gînd, adică să 
începi să arăţi altora lucruri pe care tu însuţi nu le cunoști, 
fără să te osteneşti mai întîi a le învăța tu însuţi. 

ALCIBIADE Dar, Socrate, la drept vorbind, eu cred că 
atenienii, ca și ceilalți eleni, rareori ţin sfat privitor la 
ceea ce este mai drept şi ce nu; într-adevăr, ei consideră 
că lucrurile de acest fel sînt de la sine evidente și de aceea, 
nestăruind asupră-le, ei caută ce le va fi mai folositor în 
faptă. În ce mă privește, sînt de părere că dreptatea și 
folosul nu înseamnă unul şi același lucru, pentru că mulți 
au tras foloase din marile nedreptăţi săvîrșite de ei, pe 
cînd alţii, după părerea mea, n-au tras vreun folos din 
faptele lor drepte. 

SOCRATE Şi ce rezultă de aici? Admiţind că faptele drepte 
ar fi cu totul deosebite de cele aducătoare de folos, îţi 
închipui cumva, de data aceasta, că știi într-adevăr ce 
este folositor pentru oameni, şi din ce cauză anume? 

ALCIBIADE Ce m-ar opri s-o știu, Socrate? Afară doar 
dacă nu mă întrebi cine m-a instruit sau în ce fel am aflat 
singur. 

SOCRATE Ştii ce faci acum? După ce ai emis o afirmaţie 
greşită ce poate fi spulberată prin același argument ca 
înainte, îţi închipui că e cazul să asculţi lucruri noi și argu- 
mente diferite, de parcă cele dinainte ar fi niște haine 
uzate, pe care nu s-ar potrivi să le îmbraci, și că e nevoie 
ca cineva să-ți aducă un argument nou-nouţ și neatins! 
Eu însă, dînd la o parte subterfugiile tale verbale, nu voi 
pregeta să te întreb și de această dată de unde știi ce este 
folosul, şi totodată de unde ai învăţat, cine ţi-a fost profe- 
sor, cuprinzînd astfel într-o singură întrebare toate chesti- 
unile dinainte. Din păcate, este cvident că ai ajunge în 
același impas şi n-ai fi capabil să-mi arăţi nici că știi lucru- 
rile folositoare pentru că le-ai fi aflat, nici pentru că le-ai 
fi învăţat de la altcineva. Totuși, fiindcă ești atît de gingaș 
şi n-ai mai gusta cu plăcere aceeași argumentație, las la 
o parte chestiunea dacă ştii sau nu ce este folositor atenieni- 
lor. În schimb însă, n-ai vrea să-mi arăţi acum dacă drep- 
tatea şi folosul sînt identice sau diferite, punîndu-mi pentru 
aceasta întrebări aşa cum ţi-am pus și eu înainte, sau, dacă 
preferi, expunînd acest lucru cu propriile tale cuvinte? 

ALCIBIADE Dar nu știu, Socrate, dacă aș fi în stare să mă 
explic în faţa ta. 

SOCRATE Scumpul meu, închipuie-ţi atunci că eu sînt 
adunarea şi poporul; oare acolo nu va trebui să convingi 
la fel pe fiecare om în parte? 

ALCIBIADE Ba da. 

SOCRATE Oare nu una și aceeași persoană este în măsură 
să convingă de un același lucru, atît pe un singur om cît 
și pe mai mulți la un loc, aşa cum profesorul învață să 
scrie și să citească atît pe cîte un elev în parte cît și pe mai 
mulți? 

ALCIBIADE Ba da. 

SOCRATE lar într-o chestiune legată de număr, oare nu 
tot un același om va convinge pe un singur ins ca și pe mai 
mulți? 

ALCIBIADE Ba da. 

SOCRATE Acest om nu va fi oare cunoscătorul în materie, 
aritmeticianul? 

ALCIBIADE De bună seamă. 

SOCRATE Prin urmare, vei fi tu în stare să convingi 
și un singur om în problemele în care îi poţi convinge pe 
mai mulţi? 

ALCIBIADE Pare probabil. 

SOCRATE Dar este evident că aceste lucruri le cunoști. 

ALCIBIADE Da. 

SOCRATE Prin ce altceva se deosebește oratorul care ia 
cuvîntul în faţa adunării poporului de cel angajat într-o 
discuţie ca cea de faţă, dacă nu prin faptul că primul îi 
convinge de ceva pe mai mulți laolaltă, iar al doilea se adre- 
sează unui singur om? 

ALCIBIADE S-ar putea să fie așa. 

SOCRATE Dar, întrucît revine limpede unuia și aceluiași 
să convingă pe mai mulţi oameni strînși la un loc și pe cîte 
unul singur, ocupă-te de mine și încearcă să demonstrezi 
că dreptatea nu este uneori aducătoare de folos. 

ALCIBIADE Întreci măsura, Socrate! 

SOCRATE Atunci, tot din lipsă de măsură, voi să te con- 
ving de contrariul celor ce nu ai binevoit să-mi demon- 
strezi. 

ALCIBIADE Grăieşte deci! 

SOCRATE Numai să-mi răspunzi la întrebări. 

ALCIBIADE Ba nu, grăiește tu singur. 

SOCRATE Cum? Nu vrei să fii convins în cel mai înalt 
grad? 

ALCIBIADE Negreșit că da. 

SOCRATE Dacă ajungi să afirmi tu însuţi că lucrurile 
stau întocmai așa cum spun, oare nu înseamnă că ești 
convins în cel mai înalt grad? 

ALCIBIADE Fără doar și poate! 

SOCRATE Atunci răspunde-mi la întrebări, şi dacă n-ai 
să te auzi pe tine însuţi spunînd că faptele drepte sînt 
aducătoare de folos, să nu-l crezi pe nimeni altul cînd afir- 
mă aceasta. 

ALCIBIADE Fireşte că nu-l voi crede! lar de răspuns îţi 
voi răspunde; căci nu cred că voi fi eu cel în pierdere. 

SOCRATE Văd că eşti într-adevăr un bun prezicător. Ia 
spune: afirmi că în rîndul faptelor drepte unele sînt folosi- 
toare iar altele nu? 

ALCIBIADE Întocmai. 

SOCRATE Dar, dintre acestea, admiţi că unele sînt fru- 
moase, iar altele nu? 

ALCIBIADE În ce sens pui această întrebare? 

SOCRATE Ai văzut vreodată ca cineva să comită fapte 
uriîte însă drepte? 

ALCIBIADE N-am văzut. 

SOCRATE Toate cele drepte nu sînt şi frumoase? 

ALCIBIADE Da. 

SOCRATE Dar cele frumoase, la rîndul lor, să fie oare toate 
bune, sau unele sînt bune pe cînd altele nu? 


ALCIBIADE În ce mă priveşte, Socrate, sînt de părere că 
dintre cele frumoase unele sînt rele. 


SOCRATE Nu cumva unele fapte urîte sînt bune? 


ALCIBIADE Ba da. 

SOCRATE Te referi cumva la fapte ca acelea ce se petrec 
într-un război, cînd mulți oameni care au venit în ajutorul 
unui prieten or al unei rude s-au ales cu răni şi au murit, 
pe cînd acei care nu au dat ajutor, cum se cuvenea, au ieșit 
nevătămaţi? 

ALCIBIADE De bună seamă. 

SOCRATE Deci, o atare faptă de a veni în ajutor o numeşti 
frumoasă, avînd în vedere intenția de a-i salva pe cei ce se 
cuvenea a fi salvaţi; iar aceasta se cheamă vitejie, nu-i 
așu? 

ALCIBIADE Da. 

SOCRATE Însă aceeaşi faptă o mai califici drept un rău, 
avîndu-i în vedere pe cei ce au murit din această pricină, 
sau au fost răniți. Aşa este? 

ALCIBIADE Așa este. 

SOCRATE Dar bărbăţia este una iar moartea este alta. 
Nu-i aşa? 

ALCIBIADE De bună seamă. 

SOCRATE Dar atunci, ajutorarea prietenilor nu este în 
aceeaşi privinţă şi ceva frumos și un rău. 

ALCIBIADE Evident că nu este. 

SOCRATE Stabilește acum la fel ca adineauri dacă fapta 
respectivă nu este bună tocmai prin ceea ce îi dă frumuseţe ; 
de vreme ce ai admis că ajutorarea prietenilor este o faptă 
frumoasă, ca dovedind vitejie, cercetează acum dacă vite- 
jia însăși este un bine sau un rău. Ia gîndește-te, de care 
lucruri ai vrea să ai parte — de binefaceri sau de nenoro- 
ciri? 

ALCIBIADE De binefaceri. 

SOCRATE Oare nu ai vrea să ai parte de cele mai mari 
binefaceri în cea mai mare măsură? 

ALCIBIADE Ba da. 

SOCRATE Cel mai puţin primind să nu ai parte de ele. 

ALCIBIADE Cum altfel? 

SOCRATE Dar despre vitejie ce crezi? Cu ce preţ ai primi 
să fii lipsit de ea? 

ALCIBIADE N-aş primi nici să trăiesc dacă ar fi să fiu un 
laş! 

SOCRATE Laşitatea ţi se pare, așadar, cel mai mare rău 
din lume? 

ALCIBIADE Întocmai. 

SOCRATE Deopotrivă cu moartea, cum s-ar părea. 

ALCIBIADE Da, așa este. 

SOCRATE Dar viața şi vitejia nu sînt tot ce poate fi mai 
opus morții și laşității? 

ALCIBIADE Ba da. 

SOCRATE lar de primele ai vrea să ai parte în cea mai mare 
măsură, de celelalte însă cel mai puţin. 

ALCIBIADE Da. 

SOCRATE Întrucît pe unele le consideri ca fiind cele mai 
mari bunuri, iar pe celelalte ca cele mai mari rele. 

ALCIBIADE Desigur. 

SOCRATE Ai afirmat deci că prin ceea ce o face să fie fru- 
moasă, ca faptă de vitejie în spiritul binelui, ajutorarea 
prietenilor în luptă este o acțiune frumoasă? 

ALCIBIADE Evident. 

SOCRATE Dar mai spuneai că în spiritul acelui rău adus 
de ea care e moartea, ea însăşi e un rău. 

ALCIBIADE Așa e. 

SOCRATE Deci fiecare faptă trebuie calificată în felul 
următor: în măsura în care este aducătoare de rău o numim 
rea, iar în măsura în care lucrează ca un bine trebuie numită 
bună. 

ALCIBIADE Aceasta este părerea mea. 

SOCRATE Nu-i așa însă că în măsura în care este bună este 
şi frumoasă, iar întrucît e rea este și urîtă? 

ALCIBIADE Da. 

SOCRATE Așadar, cînd spui că ajutorul dat în luptă prie- 
tenilor este o faptă frumoasă însă rea e ca și cum ai spune 
că aceeași faptă este şi bună și rea. 

ALCIBIADE Cred că ai dreptate, Socrate. 


SOCRATE Atunci, nimic din rîndul celor frumoase, în 
măsura în care are parte de frumuseţe, nu este rău, și 
nimic din rîndul celor urite, în măsura în care are parte 
de urițenie, nu este bun. 


ALCIBIADE Este evident. 

SOCRATE Să cîntărim însă lucrurile și în felul următor. 
Cel ce lucrează frumos nu face binele? 

ALCIBIADE Ba da. 

SOCRATE Dar cei ce fac bine nu sînt fericiţi? 

ALCIBIADE Cum să nu! 

SOCRATE Sînt fericiţi, ca avînd parte de mult bine? 

ALCIBIADE Întru totul. 

SOCRATE Și au parte de mult bine mulțumită unei vred- 
nice şi frumoase făptuiri? 

ALCIBIADE Da. 

SOCRATE Aşadar fapta vrednică este un bine? 

ALCIBIADE Cum să nu. 

SOCRATE Deci fapta vrednică este frumoasă? 

ALCIBIADE Da. 

SOCRATE Constatăm deci din nou că frumosul şi binele 
sînt una. 

ALCIBIADE Este evident. 

SOCRATE Așadar, dacă aflăm că un anumit lucru este 
frumos vom afla, pe baza raționamentului de mai sus, că 
e și bun. 

ALCIBIADE Neapărat. 

SOCRATE Cum rămîne atunci? Sînt de folos cele bune, sau 
nu? 

ALCIBIADE Sînt de folos. 

SOCRATE Îţi aminteşti însă ce am stabilit de comun acord 
cu privire la faptele drepte? 

ALCIBIADE Am stabilit, așa cred, că cei ce se poartă drept 
se poartă neapărat și frumos. 

SOCRATE Dar cei ce se poartă frumos, la rîndul lor, se 
poartă și bine? 

ALCIBIADE Da. 

SOCRATE lar faptele bune sînt folositoare? 

ALCIBIADE Da. 

SOCRATE În consecință, Alcibiade, faptele drepte sînt 
folositoare. 


ALCIBIADE S-ar părea. 


SOCRATE Ei bine, nu ești tu cel ce rosteşte aceste cuvinte, 
iar eu cel ce întreabă? 


ALCIBIADE Se pare că așa este. 

SOCRATE În cazul acesta, dacă cineva se ridică spre a-i 
îndruma pe atenieni, sau pe peparioți*, închipuindu-și 
că ştie ce este drept și ce nu este, dar afirmînd că faptele 
drepte sînt rele uneori, ai putea să nu-l iei în rîs? Doar 
tu însuţi ai ajuns să afirmi că faptele drepte sînt aceleași 
cu cele aducătoare de folos. 

ALCIBIADE În numele zeilor, Socrate, eu însumi nu mai 
ştiu ce spun; m-am încurcat rău de tot. Atunci cînd îmi 
pui tu întrebări, înclin să cred ba una, ba alta. 

SOCRATE Dar, dragul meu, nu cumva nu înţelegi de unde 
ți se trage această suferință? 

ALCIBIADE Ba chiar nu înţeleg. 

SOCRATE Crezi tu că, întrebîndu-te cineva cîți ochi ai, 
doi sau trei? cîte mîini, două sau patru? sau ceva asemănă- 
tor, ai răspunde ba una, ba alta? N-ai răspunde întotdea- 
una în același fel? 

ALCIBIADE Am ajuns să mă tem pentru mine însumi; 
cred totuși că aş răspunde în același fel. 

SOCRATE Nu pentru că ești în cunoştinţă de cauză? Nu 
acesta este motivul? 

ALCIBIADE Eu așa cred. 

SOCRATE Așadar, este vădit că lucrurile asupra cărora, 
fără voie, dai răspunsuri contradictorii, nu le cunoști. 

ALCIBIADE Probabil că așa este. 

SOCRATE Dar în răspunsurile tale nu afirmi că șovăi în 
privinţa dreptăţii şi nedreptăţii, a frumosului și urîtului, 
a răului şi binelui, a folositorului și nefolositorului? Oare 
nu este evident că şovăi tocmai pentru că nu cunoşti aceste 
lucruri? 

ALCIBIADE Aceasta este și părerea mea. 

SOCRATE Așa stau vasăzică lucrurile: cînd cineva nu 
cunoaște un anumit lucru, neapărat șovăie în cugetul 
său? 

ALCIBIADE Mai încape vorbă? 

SOCRATE Dar știi cumva în ce fel te-ai putea ridica în 
ceruri? 

ALCIBIADE Pe Zeu, nu știu. 

SOCRATE Mai șovăie părerea ta în această privință? 


ALCIBIADE Fireşte că nu. 
SOCRATE Ştii care e cauza, sau să ţi-o spun eu? 
ALCIBIADE Spune-o. 


SOCRATE Cauza,dragul meu, este că, după cum nu cunoști 
acest lucru, tot așa nici nu-ți închipui a-l cunoaşte. 


ALCIBIADE Ce mai vrei să spui cu asta? 

SOCRATE la giîndește-te împreună cu mine: în legătură 
cu lucrurile pe care nu le cunoști şi totodată ştii că nu le 
cunoşti, ţi sc întîmplă să stai în cumpănă? Aşa, de exemplu, 
știi desigur că nu știi să gătești. 

ALCIBIADE De bună seamă. 

SOCRATE Mai stai pe gînduri în această privinţă, întrebîn- 
du-te cum se gătește bine, şi mai şovăi în cugetul tău, sau 
laşi această treabă în seama celui priceput? 

ALCIBIADE Întocmai, o las. 

SOCRATE Dar dacă ai pluti pe o corabie, ai mai sta să te 

d întrebi cum trebuie împinsă cîrma, în sus sau în jos, și ai 
mai șovăi în privința unor lucruri pe care nu le cunoşti, 
sau le-ai lăsa în seama cîrmaciului, rămînînd tu însuţi ne- 
tulburat??? 

ALCIBIADE În seama cîrmaciului le-aș lăsa. 

SOCRATE Prin urmare, nu lucrurile pe care nu le cunoşti 
te fac să şovăi, odată ce ştii că nu le cunoşti. 

ALCIBIADE Nu, firește. 
-= SOCRATE Înţelegi, așadar, că greșelile ce se săvîrgesc au 
obîrşia tocmai în această necunoştință, a neștiutorului care 
crede că știe? 

ALCIBIADE Ce mai vrei să spui cu asta? 

SOCRATE De o treabă ne apucăm, nu-i așa, s-o facem, 
doar atunci cînd avem convingerea că ştim ce facem? 

ALCIBIADE Desigur. 

e SOCRATE Cînd însă cineva socoate într-adevăr că nu știe 

un lucru, nu-l lasă în seama altora? 

ALCIBIADE Cum să nu! 

SOCRATE Ca atare, neştiutorii de acest soi trăiesc fără să 
se facă vinovaţi de vreo greșeală, deoarece lasă treburile în 
seama altora; nu-i așa? 

ALCIBIADE Da. 

SOCRATE Cine sînt atunci cei ce greşesc? Doar n-ai să 
spui că cei ce cu adevărat știu. 

ALCIBIADE Nu, desigur. 

SOCRATE Dar, de vreme ce nu greşesc nici cei ce știu gi 
nici acei neştiutori ce ştiu că nu ştiu, cine alții mai rămîn, 

118 a în afară de neșştiutorii care îşi închipuie că ştiu? 

ALCIBIADE Numai aceștia. 


Fi 

SOCRATE Deci nu cumva tocmai această neştiinţă este 


pricina {tuturor relelor, nu este ea necunoașterea cea mai 
vrednică de osîndă?38 


ALCIBIADE Ba da. 

SOCRATE Atunci cînd poartă asupra celor mai preţioase 
lucruri nu este ea nefastă și rușinoasă în cel mai înalt grad? 

ALCIBIADE Fără discuţie. 

SOCRATE Dar ai putea să-mi indici lucruri mai preţioase 
decît ce e drept şi frumos, ce e bun și plin de folos? 

ALCIBIADE Desigur că nu. 

SOCRATE Deci cu privire la acestea spui tu că stai la în- 
doială? 

ALCIBIADE Da. 

SOCRATE Dar dacă stai la îndoială, oare nu este vădit, 
pe baza celor de mai sus, nu numai că nu cunoşti tot ce 
este mai prețios, dar și că, neștiutor fiind, îţi închipui că b 
le-ai fcunoaște? 

ALCIBIADE Se poate. 

SOCRATE Vai, Alcibiade, în ce stare ai ajuns! Eu şovăi 
să spun lucrurilor pe nume, dar, pentru că sîntem între 
patru ochi, n-am încotro. Află, nepreţuitule, că faci casă 
bună cu neştiința de cea mai joasă speţă, așa cum te denun- 
tă discuţia noastră şi cum tu însuţi te denunţi. De aceea 
te și avînţi în politică, înainte de a te forma prin educaţie. 
Dar nu eşti tu singurul care a ajuns în această stare: aşa 
s-a întîmplat cu cei mai mulţi care văd de treburile acestui 
oraș, în afară de cîţiva, printre care, probabil, și tutorele c 
tău Pericle. 

ALCIBIADE Ce-i drept, Socrate, lumea spune că nu de la 
sine a ajuns Pericle iscusit, ci stînd în preajma mai multor 
bărbați iscusiţi, printre care Pythoclides și Anaxagora, 
ba chiar şi astăzi, așa în vîrstă cum este, încă se mai întil- 
neşte cu Damon în același scop. 

SOCRATE Cum aşa? Ai auzit de vreun om iscusit căruia 
să nu-i stea în putinţă să facă și pe altcineva iscusit, după 
chipul și asemănarea lui? De pildă, cel ce te-a învăţat să 
serii şi să citeşti nu era el însuși iscusit şi nu te-a făcut și 
pe tine iscusit, ca şi pe alţii pe care a vrut să-i facă? Oare 
nu-i aşa? 

ALCIBIADE Ba da. 

d SOCRATE Dar, la rîndul tău, învățînd de la dînsul, nu vei 
fi în măsură să înveţi pe un altul? 

ALCIBIADE Ba da. i 

SOCRATE Oare în cazul citharistului şi al gimnastului, 
lucrurile nu se petrec în acelaşi chip? 

ALCIBIADE De bună seamă. 

SOCRATE Pentru că, negreșit, o dovadă grăitoare a faptu- 
lui că cineva cunoaşte ceea ce cunoaște, este că poate să 
iniţieze și pe un altul în ceea ce știe el însuşi. 

ALCIBIADE Așa cred şi eu. 

SOCRATE În cazul acesta, poţi să-mi spui cine a ajuns 
iscusit datorită lui Pericle, începînd cu feciorii săi? 

e  ALCIBIADE Bine, Socrate, dar ce vină are Pericle că fecio- 
rii lui sînt slabi la minte din născare? 

SOCRATE Dar Clinias, fratele tău? 

ALCIBIADE Acuma, de ce să-l iei tocmai pe Clinias, un 
om nebun de-a binelea? 

„e SOCRATE Dar dacă e nebun de-a binelea Clinias, iar feciorii 
lui Pericle sînt slabi la minte din născare, ce motiv să mai 
invocăm în cazul tău, că și pe tine, înzestrat așa cum eşti, 
te-a trecut cu vederea? 

ALCIBIADE Cred că eu singur sînt de vină, că nu iau 
aminte. 

119 a SOCRATE Atunci numește-mi vreun alt om, atenian sau 
străin, om liber sau sclav, care ar avea temei să spună că 
a ajuns mai iscusit datorită lui Pericle, așa cum eu aș putea 
să menționez în legătură cu Zenon“, pe Pythodor?, fiul 
lui Isoloch, şi pe Callias, fiul lui Calliades, care, plătindu-i 
lui Zenon cîte o sută de mine, au ajuns amîndoi oameni 
competenți şi de vază. 

ALCIBIADE Dar nu ştiu, zău! 

SOCRATE Fie și așa. Dar tocmai în privinţa ta însuţi, 
ce ai de gînd? Vrei să rămii în starea de acum, sau să te 
îngrijești întruciîtva de tine? 

b  ALCIBIADE Împreună să ne sfătuim, Socrate! Ce-i drept, 
spusele tale mă pun pe gînduri și mă declar de acord cu 
tine. — Ci totuși, cei ce văd de treburile statului, cu excep- 
ţia cîtorva, îmi par a fi cu totul necultivați. 

SOCRATE Şi ce urmează de aici? 

ALCIBIADE Dacă ar fi fost cît de cît cultivați, desigur că 
cel ce avea de gînd să-i combată ar fi trebuit să înveţe și 
să se pregătească, înfruntîndu-i ca pe niște atleți; așa însă, 
de vreme ce pînă şi nechemaţii aceștia s-au apucat de poli- 
tică, la ce bun să mai exersezi şi să deprinzi rostul lucruri- 
lor? Eu unul știu bine că, așa înzestrat din fire cum sînt, 
tot îi voi întrece cu mult. 

SOCRATE Vai, alesul meu prieten, cum ai putut să spui 
aşa ceva? Cît de nevrednic ești de înfățișarea ta și de toate 
celelalte daruri ale tale! ` 

ALCIBIADE Dar de ce, mă rog, și ce vrei să spui prin aceas- 
ta, Socrate? 

SOCRATE Sint revoltat din pricina ta şi a dragostei pe 
care ţi-o port... 

ALCIBIADE Cum așa? 

SOCRATE ... De vreme ce ţi-ai putut închipui că lupta 
ta este împotriva oamenilor de la noi. 

ALCIBIADE Dar împotriva cui, la drept vorbind? 

SOCRATE Să fie aceasta o întrebare vrednică de un bărbat 
ce se crede însuflețit de mari ambiţii? 

ALCIBIADE Ce vrei să spui? Nu împotriva oamenilor 
acestora va trebui să lupt? 

SOCRATE Dar dacă ţi-ai pune în gînd să conduci o tri- 
remă ce urmează să dea o bătălie navală, de ajuns ţi-ar fi, 
oare, să te crezi cîrmaciul cel mai destoinic în rîndul coră- 
bierilor tăi? Sau — socotind că trebuie într-adevăr să ai 
această înzestrare — ai mai lua aminte și la adevărații tăi 
potrivnici și nu, ca în clipa de față, numai la tovarășii tăi 
de luptă? Fără îndoială, pe aceștia din urmă trebuie să-i 
întreci într-atita încît nici să nu le mai treacă prin minte 
să ţi se împotrivească, ci, rămași mai prejos de tine, să ți 
se alăture în lupta împotriva vrăjmașilor ; asta, dacă dorești 
cu adevărat să te pui în lumină printr-o faptă frumoasă, 
vrednică de tine şi de cetate. 

ALCIBIADE Dar tocmai aceasta și doresc! 

SOCRATE Așa stind lucrurile, e oare cazul să te mulţu- 
mești cu superioritatea pe care o ai asupra oștenilor tăi, 
fără să iei aminte la conducătorii potrivnicilor, sau ar 

trebui să te întrebi dacă ai ajuns superior acestora, pregă- 
tindu-te gi cexersîndu-te cu ochii la ei? 

ALCIBIADE La cine anume te referi, Socrate? 

SOCRATE Tu nu știi că cetatea noastră este mereu în vraj- 
bă cu lacedemonieniitî, precum și cu Marele Rege? 

ALCIBIADE Adevărat. 

SOCRATE Prin urmare, dacă ai de gînd să fii conducătorul 
în această cetate, n-ar fi drept să consideri că va trebui 
să-i înfrunţi în luptă pe regii lacedemonieni și pe cei ai 
perșilor? 

ALCIBIADE S-ar putea să ai dreptate. 

SOCRATE Ba nu, scumpul meu! mai bine măsoară-te cu 
Midias, crescătorul acela de prepelițe“, sau cu alţii de soiul 
său, care se apucă de treburile statului cînd, vorba femei- 
lor, „chică de sclavi”? mai poartă în suflet, de neciopliţi 
ce sînt, şi, fără să ştie pe ce lume trăiesc, ba pe deasupra 
vorbind și o limbă scîlciată, au venit să lingușească cetatea, 
ci numai s-o conducă nu! Cu aceştia de care-ţi spun, măsu- 
rîndu-te, se cade să nu te îngrijeşti de tine şi să nu înveţi 
cîte sînt de învățat, cînd îţi stă în faţă o luptă atît de 
mare; şi nici să nu exersezi așa cum se cuvine, ci, pregătit 
pe deplin așa cum ești acum, să purcezi la treburile statu- 
lui. 

ALCIBIADE Socrate, eu nu spun că nu ai dreptate; cred 
însă că generalii spartanilor şi regele perșilor nu se deose- 
besc cu nimic de alţii. 

SOCRATE Ei bine, nepreţuitule, ia gîndește-te cît valorea- 
ză părerea aceasta, a ta. 

ALCIBIADE În ce sens? 

SOCRATE În primul rînd, cînd anume crezi tu că te-ai 
îngriji mai mult de tine însuţi: atunci cînd, temîndu-te de 
dînşii i-ai considera primejdioși, sau în cazul contrar? 

ALCIBIADE Evident, cînd i-aş considera primejdioşi. 

SOCRATE Îţi închipui deci că ai avea ceva de pierdut în- 
grijindu-te de tine însuți? 

ALCIBIADE Deloc. Ba cred chiar că mi-ar prinde foarte 
bine. 

SOCRATE Prin urmare, fie şi numai ca avînd acest neajuns, 
părerea ta nu e bună. 

ALCIBIADE Ai dreptate. 

SOCRATE ... Iar în al doilea rînd, gîndeşte-te că, după 
toate probabilitățile, această părere este și falsă. 

ALCIBIADE Cum așa? 

SOCRATE Nu e mai probabil ca firile cele mai înzestrate să 
se ivească în sînul neamurilor de vază? 

ALCIBIADE Evident că, în sînul celor de vază. 

SOCRATE Nu este firesc ca tocmai vlăstarele de neam ales, 
primind pe deasupra o creștere aleasă, să capete astfel 
o virtute desăvîrşită? 

ALCIBIADE Neapărat. 

SOCRATE Atunci — punînd faţă în față însușirile lor cu 
însuşirile noastre — să vedem în primul rînd dacă regii 
lacedemonienilor și cei ai perșilor ţi se par efectiv de spiță 
mai joasă. Au nu ştim noi că regii Spartei se trag din Hera- 
cle, iar ceilalți din Ahemene, și că neamul lui Heracle, ca şi 
cel ahemenid, își trag obîrșşia din Perseu, fiul lui Zeus? 

ALCIBIADE Ei bine, şi neamul nostru, Socrate, se trage 
din Eurysahesf6, iar neamul lui Eurysahes din Zeus. 

SOCRATE Ei bine, şi neamul nostru, nobile Alcibiade, se 
trage din Dedal‘, iar neamul lui Dedal se trage din Hefais- 
tos, fiul lui Zeus. Numai că cei de care-ţi vorbesc sînt neam 
de neamul lor regi. începînd chiar cu ei şi urcînd pînă la 
Zeus, unii domnind în Argos și Lacedemonia, ceilalți din- 
totdeauna în Persia, iar adesea și în Asia, cum se întîmplă 
şi astăzi. Noi înșine însă, ca și părinții noștri, sîntem simpli 
particulari. lar dacă ar trebui să-i înfățișez lui Artoxerxes%, 
fiul lui Xerxes, pe străbunii tăi și să numesc patria lui Eury- 
sahes — Salamina, sau pe cea a lui Eact?, de mai înaintea 
lui — Egina, nu crezi că te-ai face de tot risul? Bagă de 
seamă deci ca, atît prin noblețea neamului cît și prin edu- 
caţie, să nu rămînem cumva mai prejos de acești bărbați. 
Oare tu n-ai auzit cît de mari titluri le revin regilor lace- 
demonieni, ale căror soţii sînt păzite oficial de către Efori 
ca, pe cît este cu putinţă, să nu se ivească pe ascuns un alt 
rege decît din osul Heraclizilor?50, Iar în ce-l priveşte pe 
regele perșilor, el este cu atît mai presus, încît nici nu i-ar 
trece cuiva prin cap că un rege ar putea să nu se tragă din 
osul lui; drept care, pe regină o păzeşte numai propria 

ei teamă. — Iar cînd se naște fiul cel mare, viitorul rege, 
toţi cei care îi vor fi supuși prăznuiesc această zi, pe care 
apoi o cinstește întreaga Asie prin sacrificii și ospeţe. În 
schimb, Alcibiade, cînd ne naștem noi, cum spunea un 
poet comic, nici măcar vecinii nu prea prind bine de veste. 
După aceea, creșterea copilului nu intră în seama vreunei 
femei de rînd, ci este încredinţată unor eunuci ai regelui, 
aleși dintre cei mai de vază. În sarcina lor cade să se îngri- 
jească în toate privinţele de acest prunc și să se străduiască 
a-l face cît mai frumos, în care scop ei frămîntă şi îndreaptă 
membrele copilului; şi făcînd ei lucrul acesta, sînt ţinuţi 
în mare cinste. lar cînd copiii împlinesc șapte ani, sînt în- 
văţaţi să călărească de către oameni pricepuţi și totodată 
încep să meargă la vinătoare; de două ori cîte şapte ani 
împlinind, copilul este dat în seama celor pe care perșii 
îi numesc pedagogii regali; aceştia sînt patru oameni în 
etate, aleși din rîndul celor mai vrednici de la ei, și anume 
cel mai învățat, cel mai drept, cel mai virtuos şi cel mai 
viteaz. Primul dintre ei îl învață magia, de la Zoroastru- 
fiul lui Horomazes, cetire; aceasta se cheamă slujirea zei- 
lor; tot dînsul îl mai învaţă și rosturile împărăției. Cel drept 
între drepți îl învaţă însă să spună întotdeauna adevărul, 
iar cel mai virtuos — să nu se lase stăpînit de vreo plăcere, 
oricare ar fi ea, ci să deprindă starea omului liber şi, stă- 
pînitor fiind cu adevărat, să fie înainte de toate propriul 
său stăpîn, nu sclav; cel mai viteaz, în sfîrșit, îl face cuteză- 
tor și neînfricat, știut fiind că frica te aduce în sclavieil. 
Dar ţie, Alcibiade, pe cine ţi l-a hărăzit pedagog Pericle? 
Pe Zopyr tracul, cel mai netrebnic, de bătrîn ce este, dintre 
toți slujitorii săi. 

Ți-aş mai putea povesti pe larg alte lucruri despre edu- 
caţia și pregătirea pe care o primesc potrivnicii tăi, dacă 
nu ar mai fi multe de spus; de altfel și cele ce ţi-am spus 
sînt de ajuns pentru a-ți sugera toate cîte urmează de aici. 
În ce priveşte însă nașterea, creșterea şi educaţia ta, Alcibia- 
de, cum de altfel ale oricărui atenian, nimeni, vorba aceea, 
nu se sinchisește de ele, afară doar dacă nu se întîmplă 
să fie vreun îndrăgostit. lar dacă ai vrea, în sfîrșit, să 
socotești bogăţiile, desfătările alese, veşmintele care ating 

pămîntul și toate celelalte rafinamente de la curţile perși- 
lor — te-ai rușina în cugetul tău, dîndu-ți seama cu cît ești 
mai prejos de ei. 

Dacă, pe de altă parte, ai consimţi să iei aminte la buna 
chibzuinţă și la buna cuviinţă, la agilitatea și dibăcia, la 
noblețea de caracter, sobrietatea, vitejia şi stăpînirea de 
sine a lacedemonienilor, la perseverența, fervoarea și 
avîntul spre slavă care-i însufleţesc, pe tine însuţi te-ai 
socoti un copil în comparaţie cu ei. Dacă însă te gîndești 
cumva la avuţie și îţi închipui că eşti cineva în această 
privinţă, să nu trecem sub tăcere nici acest aspect, ca să-ţi 
dai seama unde te găseşti. Într-adevăr, dacă vei voi să 
cuprinzi bogăţiile lacedemonienilor, ai să afli că averile 
de acolo covîrşesc cu mult pe cele ale noastre. Pămîntul 
pe care-l stăpînesc la ei acasă și în Messenia este pentru 
oricine neîntrecut ca întindere și rodnicie faţă de al nostru; 
la fel, dacă iei în consideraţie cîţi sclavi posedă ei — printre 
care și iloții —, cîte herghelii și cîte turme păşunează în 
Messenia. Dar să lăsăm la o parte toate acestea şi să spunem 
că aur şi bănet cît se află numai în Lacedemonia nu găsești 
în toată Elada; într-adevăr, de mai multe generaţii încoace, 
într-acolo se scurge avuţia, din toate părţile elenilor, iar 
adesea şi de la barbari, dar de acolo nu mai iese nimic încît, 
la fel cum vulpea i-a spus leului, în fabula lui Esop, urmele 
banilor care intră în Lacedemonia se văd deslușit ducînd 
într-acolo, dar urmele celor care ies de acolo nu le-ar mai 
putea vedea nimeni; așadar, este bine de ştiut că și prin 
aurul și banii de care dispun, lacedemonicnii sînt cei mai 
bogaţi dintre eleni, iar cel mai bogat în rîndul lor este chiar 
regele ; aceasta, din pricină că dintre toate prăzile bănești, 
cele mai mari și mai numeroase revin regilor, dar și din 
pricină că birul regal pe care lacedemonienii îl dau celor 
ce domnesc la ei nu este deloc neglijabil. Dar dacă bogății- 
le lacedemonienilor sînt mari față de cele ale altor eleni, 
ele nu înseamnă nimic în comparaţie cu cele ale persanilor 
şi ale regelui acestora. Într-adevăr, am auzit cîndva un 
om demn de încredere, dintre cei ce au ajuns pînă la rege, 
cum povestea că a străbătut o ţară rodnică şi întinsă, 
cale de aproape o zi, ţară pe care localnicii o numeau 

„Brîul reginei”; mai este și o alta, care se cheamă „,Vălul”, 


precum sînt multe alte locuri frumoase și mănoase, hără- 
zite pentru podoabele reginei şi purtînd numele fiecărei 
podoabe în parte. Încît, eu unul îmi închipui că dacă lui 
Amestris, mama Marelui Rege şi soața lui Xerxes, i. s-ar 
spune: „împotriva fiului tău are de gînd să se ridice fiul 
Dinomachei, a cărei diademă valorează pare-se cincizeci 
de mincã?, dacă nu chiar mai puțin, iar însuși acest fiu abia 
dacă stăpînește pămînt în Erchia ceva mai puţin de trei 
sute pletre''53 — îmi închipui, zic, că ea s-ar întreba uimită 
pe ce se bizuie Alcibiade acesta cînd vrea să se măsoare cu 
Artoxerxes, și ar spune că acest bărbat nu se bizuie pe nimic 
altceva decît pe pregătirea și priceperea sa; căci acestea 
sînt singurele bunuri de preț la eleni. lar dacă ar mai afla 
că Alcibiade nutrește aceste gînduri în clipa de față cînd, 
în primul rînd, n-a împlinit nici douăzeci de ani, în al doi- 
lea rînd este cu totul necultivat și cînd, pe deasupra, dacă 
cel care-l îndrăgeşte îi spune că înainte să purceadă a-l înfrun- 
ta pe rege, ar trebui să înveţe, el nici nu vrea să audă, 
ci afirmă că îi ajunge să fie așa cum e — cred, cum ziceam, 
că ea s-ar mira și ar întreba: „atunci pe ce s-o fi bizuind 
tinerelul?””. lar dacă i-am spune că se bizuie pe frumuseţea, 
pe statura, pe neamul și bogăţia, precum și pe înzestrările 
înnăscute ale sufletului său, ea ar socoti, Alcibiade, că sîn- 
tem nebuni de-a binelea, gîndindu-se la toate! însușirile 
de acest fel de care se bucură oamenii lor. Eu cred că și 
Lampido, fiica lui Leutychides, soaţa lui Archidamos și 
mama lui Agis5f, care cu toţii au fost regi, s-ar mira la rîndul 
ei, gîndindu-se la toate însușirile lor, dacă ar afla că așa 
puţin educat cum ești ai de gînd să te măsori cu fiul ei. 
Și oare nu ţi se pare rușinos ca femeile dușmanilor să ştie 
mai bine cum trebuie să fim înzestrați spre a-i putea în- 
frunta și să ne judece mai bine decît ne judecăm noi înșine? 
Ci, fericitule, încrezindu-te mie și inscripţiei de la Delfi 
— cunoaște-te pe tine însuţi! — fiindcă aceștia de care 
ţi-am vorbit sînt potrivnicii tăi, și nu cei pe care ti-i închi- 
pui; pe primii nu-i vom birui în alt chip decît prin pregă- 
tire şi iscusinţă. Neavînd parte de acestea, nici de faimă 
nu vei avea parte la eleni și la barbari, faimă pe 

care, cred eu, o rivnești cum nimeni altul n-a rîvnit 
ceva. ~“ ` 

ALCIBIADE Dar ce îngrijire trebuie avută în vedere, poți 
să-mi arăţi, Socrate?55 Fiindcă, în rest, mi se pare că ai 
dreptate întru totul. 

SOCRATE Pot; totuși, împreună să ne sfătuim în ce fel 
am putea ajunge cît mai desăvirşiţi. Într-adevăr, spunînd 
că trebuie să ne cultivăm, nu mă refer numai la tine pe 
cînd la mine nu; doar eu nu mă deosebesc de tine decît 
într-o singură privinţă. 

ALCIBIADE Anume în care? 

SOCRATE În aceea că tutorele meu este mai presus și 
mai înțelept decit Pericle al tău. 

ALCIBIADE Cine este dînsul, Socrate? 

SOCRATE Un Zeu, Alcibiade, același care nu mi-a îngăduit 
pînă în ziua de astăzi să-ţi vorbesc5$; şi tot credinţa în el 
mă face să-ți spun că numai datorită mie și nimănui alt- 
cuiva vei ajunge la slavă”. 

ALCIBIADE Glumeşti, Socrate! 

SOCRATE Se poate; dar în orice caz, nu greşesc spunînd că 
trebuie să ne îngrijim de noi înşine, cum de altfel toţi oame- 
nii, dar noi amîndoi cu atît mai mult. 

ALCIBIADE În privinţa mea, nu greșești. 

SOCRATE Dar nici în privinţa mea. 

ALCIBIADE Atunci, ce-i de făcut? 

SOCRATE Să nu șovăim şi să nu dăm înapoi, prietene. 

ALCIBIADE Într-adevăr, nu se cade, Socrate! 

SOCRATE De bună seamă; dar să cercetăm împreună 
cum stau lucrurile. Ia spune-mi: nu afirmam noi că năzuim 
să ajungem cît mai desăvîrşiţi? Nu-i așa? 

ALCIBIADE Da. 

SOCRATE Desăviîrşiţi întru care virtute?58 

ALCIBIADE Evident, întru virtutea pe care o au oamenii 
vrednici. 

SOCRATE Vrednici întru ce? 

ALCIBIADE Evident, vrednici întru a împlini treburile 
lor. 

SOCRATE Ce fel de treburi? Legate de călărie? 

ALCIBIADE Desigur că nu. 

SOCRATE ... Pentru că atunci ar merge la cei care se 


pricep la cai. 


ALCIBIADE Da. 

SOCRATE Sau te referi la treburile corăbierilor? 
ALCIBIADE Nu. 

SOCRATE Căci atunci am merge să ne adresăm corăbierilor, 
ALCIBIADE Da. 

SOCRATE Ce fel de treburi, așadar? Și cine le împlinesc? 
ALCIBIADE Le împlinesc atenienii cei frumoşi și buni. 
SOCRATE Prin „frumoși şi buni“ ai în vedere oamenii 


pricepuţi, sau pe cei nepricepuţi? 


ALCIBIADE Pe cei pricepuţi. 

SOCRATE Dar un om priceput nu este el şi bun? 
ALCIBIADE Ba da. 

SOCRATE lar cel nepriceput, nu este şi rău? 
ALCIBIADE Cum să nu! 

SOCRATE Ei bine, cizmarul nu este priceput la croitul 


încălțămintei? 


ALCIBIADE De bună seamă. 

SOCRATE Așadar, este bun în această privință? 
ALCIBIADE Este bun. 

SOCRATE Dar cînd este vorba de croitul hainelor, cizmarul 


nu se dovedește nepriceput? 


ALCIBIADE Ba da. 

SOCRATE Este deci rău în această privinţă? 

ALCIBIADE Da. 

SOCRATE Reiese atunci, din chiar argumentarea noastră, 


că unul și același ins este și rău şi bun. 


ALCIBIADE Așa s-ar părea. 

SOCRATE Nu cumva afirmi că oamenii buni sînt şi răi? 
ALCIBIADE Desigur că nu. 

SOCRATE Dar atunci pe cine îi califici drept buni? 
ALCIBIADE Eu unul, pe cei în măsură să poruncească în 


cetate. 


SOCRATE Cui să poruncească? Doar nu cailor! 
ALCIBIADE De bună seamă că nu. 

SOCRATE Ci să poruncească oamenilor? 
ALCIBIADE Da. 

SOCRATE Oare oamenilor suferinzi? 

ALCIBIADE Nu. 

SOCRATE Oare celor care călătoresc pe mare? 

ALCIBIADE Răspund că nu. 

SOCRATE Ori secerătorilor? 

ALCIBIADE Nu. 

SOCRATE Dar atunci poruncesc ei oamenilor care nu fac 
nimic, sau celor ce fac un lucru? 

ALCIBIADE Pe cei ce fac un lucru îi am în vedere. 

SOCRATE Ce anume fac? Încearcă să-mi arăţi şi mie. 

ALCIBIADE Ei bine, îi am în vedere pe cei care au de-a 
face unii cu alţii și totodată se slujesc unii de alții, așa cum 
noi toţi obișnuim a trăi în sînul statelor. 

SOCRATE Prin urmare, ai în vedere pe cei ce comandă 
oamenilor care la rîndu-le se slujesc de alţi oameni? 

ALCIBIADE Da. 

SOCRATE Să fie vorba despre ordinele de dat supraveghe- 
torilor care îi mînă pe vislași? 

ALCIBIADE Bineînţeles că nu. 

SOCRATE Căci virtutea aceasta ţine de arta cîrmaciului. 

ALCIBIADE Da. 

SOCRATE Dar ai cumva în vedere conducerea flautiștilor 
care la rîndu-le dirijează cîntul și se slujesc de coreuţi? 

ALCIBIADE Bineînţeles că nu. 

SOCRATE Căci de această dată este pusă în joc arta con- 
ducătorului de cor; nu-i așa? 

ALCIBIADE De bună seamă. 


SOCRATE Dar atunci ce înţelegi prin putinţa de a porunci 
oamenilor care se slujesc de alți oameni? 


ALCIBIADE În ce mă priveşte, am în vedere cîrmuirea 
celor ce iau parte la comunitatea politică5?, a acelora care 
conlucrează în cadrul cetăţii. 


SOCRATE Ce artă este deci aceasta? Bunăoară, dacă te-aș 
întreba din nou, în legătură cu cele discutate adineauri, 
ce artă ne învaţă să-i conducem pe corăbierii părtași la 
navigaţie, ce mi-ai răspunde? 

ALCIBIADE Arta cîrmaciului0. 

SOCRATE Dar pe cei despre care spuneam adineauri că 
iau parte la cor, ce pricepere ne face să-i conducem? 

ALCIBIADE Cea pe care ai menționat-o adineauri, a con- 
ducătorului de cord, - 

SOCRATE Dar cînd e vorba de conducerea celor ce iau 
parte la comunitatea politică, știința respectivă cum o: vei 
numi? 

ALCIBIADE O voi numi știința bunei îndrumări, Socrate. 

SOCRATE Cum așa? Oare arta cîrmaciului ţi se pare una 
a relei îndrumări? 

ALCIBIADE Desigur că nu. 

SOCRATE Ci tot a bunei îndrumări este și ea, nu-i așa? 

ALCIBIADE Cred şi eu, în ce privește cel puţin ocrotirea 
celor ce călătoresc pe mare. 

SOCRATE Bine spui. Dar acea bună îndrumare de care 
vorbeşti, oare ce urmărește? : 

ALCIBIADE Urmăreşte cît mai buna diriguire și ocrotire 
a statului. d 

SOCRATE Dar pentru ca statul să fie diriguit și ocrotit cît 
mai bine, ce anume trebuie să fie de faţă, și ce anume să 
lipsească? Spre pildă, dacă m-ai întreba: „ce anume trebuie 
să fie de față și ce să lipsească, spre a fi corpul nostru diri- 
guit şi ocrotit cît mai bine?, eu ți-aș răspunde că se cade 
să fie de față sănătatea, iar boala nu. Tu nu ești de aceeaşi 
părere? 

ALCIBIADE Ba da. 

SOCRATE Și dacă m-ai întreba iarăși : „printr-a cui prezen- 
tă se află ochii în starea mai bună?“ eu ți-aş răspunde: 
printr-a vederii, şi orbirea să lipsească. lar în privinţa 
urechilor, aș spune să lipsească surzenia și să fie de față 
auzul, — atunci se află urechile în stare mai bună și sînt 
mai bine îngrijite. 

ALCIBIADE Ai dreptate, 

SOCRATE Dar în cazul statului? Care lucru trebuie să apară 
şi care să dispară pentru ca statul să devină mai bun şi să 
fie slujit și cîrmuit mai bine? 

ALCIBIADE După părerea mea, Socrate, aceasta se în- 
tîmplă cînd între toți domneşte prietenia€?, iar ura şi dez- 
binarea dispar. 

SOCRATE Prin prietenie înţelegi cumva acordul, sau dez- 
acordul? 

ALCIBIADE Acordul. 

SOCRATE Ce artă face oare ca statele să fie de acord între 
ele în orice chestiune legată de număr? 

ALCIBIADE Aritmetica. 

SOCRATE Nu tot datorită acesteia ajung să fie de acord 
între ei și simplii particulari? 

ALCIBIADEŢBa da. 

SOCRATE Şi nu tot aritmetica face ca fiecare ins în parte 
să fie în acord cu sine însuși? 

ALCIBIADE Ba da. 

SOCRATE Dar ce artă face ca fiecare ins în parte să fie 
în acord cu sine însuși cînd e vorba de a ști ce este mai lung: 
stînjenul sau cotul?$%% Oare nu arta măsurării? 

ALCIBIADE Cum să nu. 

SOCRATE Şi nu aceeași artă pune de acord între ele per- 
soanele particulare, precum și statele? 

ALCIBIADE Ba da. 

SOCRATE lar în privinţa greutăților lucrurile nu se petrec 
la fel? 

ALCIBIADE Aşa zic. 


SOCRATE Dar ce este de fapt acordul acela despre care 
vorbeşti, asupra căror lucruri poartă el şi ce artă ni-l asi- 
gură? O aceeași artă este pusă oare în joc în cazul statului 
şi al individului, cînd e vorba de tine însuţi și e vorba de 
un altul? 

ALCIBIADE Pesemne că da. 

SOCRATE Atunci care este această artă? Nu pregeta a 
răspunde, ci străduieşte-te să-mi spui. 

ALCIBIADEJEu cred că este vorba despre acea iubire și 
armonie care îl pun în acord pe un fiu cu părinţii săi iubi- 
tori, pe frate cu frate, precum şi soţie cu bărbat. 

SOCRATE Eşti de părere, Alcibiade, că bărbatul cu soţia 
s-ar: putea pune de acord privitor la torsul lînii, el neprice- 
put fiind iar dînsa pricepîndu-se? 

ALCIBIADE Fireşte că nu. 

SOCRATE Dar nici măcar nu e necesar, întrucît această 
îndeletnicire este a femeilor. 

ALCIBIADE Așa e. 

SOCRATE Dar privitor la arta oșteanului, pe care ea n-a 
deprins-o, femeia s-ar putea armoniza cu soțul ei? 

ALCIBIADE Nu, desigur. 

SOCRATE De astădată, vei spune pesemne că aceasta este 
o specialitate bărbătească. 

ALCIBIADE Asta şi spun. 

SOCRATE Prin urmare, după cuvîntul tău, unele rosturi 
sînt ale femeii, altele însă ale bărbatului. 

ALCIBIADE Cum să nu. 

SOCRATE Prin urmare, nu tocmai pe ele se reazemă acordul 
dintre soți. 

ALCIBIADE Nu. 

SOCRATE Şi, în consecinţă, nici prietenia, de vreme ce 
prin prietenie înțelegeam acest acord. 

ALCIBIADE Este evident că nu. 

SOCRATE În consecinţă, nu întrucît femeile își văd de 
rosturile lor proprii sînt ele îndrăgite de către soţi. 

ALCIBIADE S-ar părea că nu. 

SOCRATE Ca atare, nici bărbații nu sînt îndrăgiţi de către 
soaţele lor întrucît își văd de propriile lor rosturi. 

ALCIBIADE Nu. 

SOCRATE Dar, la rîndul lor, cetăţile nu sînt bine diriguite 
tocmai atunci cînd fiecare își vede de rosturile sale? 

ALCIBIADE Sînt convins de aceasta, Socrate. 

SOCRATE Ce spui? Tocmai cînd lipsește acea prietenie a 
cărei ivire şi numai ea — cum afirmam — face ca cetăţile 
să fie bine diriguite? 

ALCIBIADE Dar mi se pare că prietenia ia ființă în sînul 
lor tocmai mulțumită faptului că fiecare își vede de rosturile 
sale. 

SOCRATE Înainte cel puţin nu erai tot de această părere ; 
în momentul de faţă însă, cum vezi tu că stau lucrurile? 
Oare prietenia apare cînd nu apare acordul? Ori încape acord 
în privinţa unor lucruri pe care unii le ştiu iar alții nu? 

ALCIBIADE Cu neputinţă. 

SOCRATE Dar cînd toţi își văd de rosturile lor, urmează 
ei calea dreptăţii sau a nedreptăţii? 

ALCIBIADE Urmează calea dreptăţii. Cum s-ar putea 
altfel? 

SOCRATE lar cînd cetăţenii urmează înăuntrul unui stat 
calea dreptăţii oare nu se încheagă între ei o prietenie? 

ALCIBIADE Ai dreptate, lucrul acesta mi se pare de ase- 
menea necesar. 

SOCRATE Atunci cum definești această prietenie sau cădere 
de acord, în vederea căreia se cuvine să fim buni cunoscă- 
tori și buni îndrumători, spre a deveni oameni buni? Eu 
unul nu sînt în stare să pricep nici ce este ea și nici la cine 
o afli; în adevăr, din vorbele tale reiese cînd că e, cînd că 
nu e de găsit la unii şi aceiași oameni. 

ALCIBIADE În numele zeilor, Socrate, nici eu nu mai 
ştiu ce vorbesc și tare mă tem că de mult îmi ascundeam 
mie însumi că sînt de depline. 

SOCRATE N-ai voie să te descurajezi! Dacă resimţeai 
aceasta pe la cincizeci de ani, ţi-ar fi fost anevoie să te mai 
îngrijești de tine însuţi; vîrsta ta de acum este însă tocmai 
cea potrivită spre a-ţi da seama de felul cum stau lucrurile. 

ALCIBIADE lar dacă îmi dau seama, ce e de făcut, Socrate? 

SOCRATE Să răspunzi la întrebări, Alcibiade, căci așa 
făcînd — dacă e cazul să dai crezare întrucîtva şi prevestirii 
mele —, amîndoi cu voia Zeului, vom deveni mai buni. 

ALCIBIADE Așa va fi, întrucît voi răspunde. 

SOCRATE Prea bine! Spune-mi deci ce înseamnă îngriji- 
rea de sine însuși, ca nu cumva să ne amăgim și, cum se 
întîmplă adesea, să ne închipuim doar că ne îngrijim de noi. 
Așadar, cînd se îngrijește omul chiar de sine? Oare îngrijin= 
du-se de cele ce-i aparţin se îngrijește cl și de sinc? 

ALCIBIADE Mie, cel puţin, aşa îmi pare. 

SOCRATE Dar cînd un om se îngrijește de picioarele sale? 
Oare cînd se îngrijește de cele ce aparţin picioarelor sale? 

ALCIBIADE Nu pricep. 

SOCRATE Nu admiţi că există ceva ce aparține mîinii? 
Spre pildă, ai putea afirma că inelul ţine de altceva din om 
decît de deget? 

ALCIBIADE Fireşte că nu. 

SOCRATE lar încălțămintea nu e a piciorului, în același 
fel? 

ALCIBIADE Ba da. 

SOCRATE} lar veșmintele şi vălurile nu aparţin, în același 
chip, restului corpului? 
ALCIBIADE Ba da. 

SOCRATE Dar atunci cînd ne îngrijim de încălțăminte, 
ne îngrijim şi de picioare? 

ALCIBIADE Nu prea înțeleg, Socrate. 

SOCRATE Cum așa, Alcibiade? Nu vorbeşti şi tu de ceva 
ce se cheamă buna îngrijire a unui anumit lucru? 

ALCIBIADE Cum să nu! 

SOCRATE Însă cînd cineva face un anumit lucru cât mai 
bine, nu numeșşti "aceasta o bună'îngrijire? 

ALCIBIADE Ba da! 

SOCRATE Însă ce meșteșug produce cît mai bine încălță- 
mintea? 

ALCIBIADE Cizmăria. 

SOCRATE Prin mijlocirea cizmăriei ne îngrijim aşadar de 
încălțăminte? 

ALCIBIADE Da. 

SOCRATE Dar de picior ne îngrijim tot prin mijlocirea 
cizmăriei? Sau prin mijlocirea a ceea ce aduce picioarele 
la o stare mai bună? 

ALCIBIADE Prin mijlocirea aceleia din urmă. 

SOCRATE Dar tot arta aceea este aducătoare de mai bine 
și pentru restul corpului; nu-i aşa? 

ALCIBIADE Cred şi eu! 

SOCRATE Nu este ea gimnastica? 

ALCIBIADE De bună seamă. 

SOCRATE Așadar, prin mijlocirea gimnasticii noi ne în- 
grijim de picior, iar prin mijlocirea cizmăriei de cele ce 
aparțin piciorului? 

ALCIBIADE Întocmai. 

SOCRATE Tot astfel, prin mijlocirea gimnasticii ne îngrijim 
de corp, iar prin mijlocirea țesutului și a celorlalte îndelet- 
niciri — de bunuri ce aparțin corpului. Nu-i aşa? 

ALCIBIADE Întru totul. 

SOCRATE Prin urmare, una este iscusința prin care ne 
îngrijim de fiecare lucru în sine, și alta — iscusința prin 
care ne îngrijim de tot ce aparţine acelui lucru. 

ALCIBIADE Pare evident. 

SOCRATE Îngrijindu-te de cele ce-ţi aparţin, te îngrijeşti, 
prin urmare, şi de tine însuţi? 

ALCIBIADE Nicidecum. 

SOCRATE Precum s-ar părea deci, arta prin care cineva 
se poate îngriji de sine însuși nu e una și aceeaşi cu arta 
ce are în grijă numai cele ce îi aparţin lui. 

ALCIBIADE Pare evident. 

SOCRATE Spune-mi însă: în ce fel ne-am putea îngriji 
de noi înşine? 

ALCIBIADE N-am ce să spun. 

SOCRATE Dar cel puţin am căzut de acord că nu în felul 
în care facem ca un oarecare lucru de-al nostru să se afle 
într-o cît mai bună stare, ci în felul în care noi înşine ne 
facem mai buni. 

ALCIBIADE E adevărat ce spui. 

SOCRATE Dar am ajunge să știm care este meșteșugul 
făuririi unei încălțăminți mai bune, dacă nu am avea cunoş- 
tință de încălțăminte însăşi? 

ALCIBIADE Cu neputinţă. 

SOCRATE Tot aşa, n-am ajunge să știm ce artă este făuri- 
toare de inele cît mai bune, dacă n-am şti ce este un inel. 

ALCIBIADE Adevărat. 


SOCRATE În acest caz: am putea şti ce artă ne face mai 
buni în sine, dacă nu ştim ce sîntem noi înşine? 


ALCIBIADE Cu neputinţă. 


SOCRATE Dar oare uşor îţi cade a te cunoaște pe tine însuţi, 
iar cel ce a înscris acest îndemn pe frontispiciul templului 
de la Pytho era un om de rînd, sau trudnică este această 
cunoaştere și nu stă la îndemîna oricui? 


ALCIBIADE Eu, Socrate, de multe ori am găsit că stă la 
îndemîna oricui, iar de multe ori că este nespus de ane- 
voioasă. 

SOCRATE Dar, Alcibiade, fie că este lesnicioasă această 
cunoaştere, fie că nu, în ce ne privește, lucrurile stau după 
cum urmează: cunoscînd acel lucru am cunoaște degrabă 
îngrijirea pe care trebuie să ne-o acordăm nouă înșine, 
iar necunoscîndu-l nu am putea să ne îngrijim de noi. 

ALCIBIADE Aşa este. 

SOCRATE Spune-mi deci în ce chip ar putea fi aflat însuşi 
acest lucru. Pentru că astfel vom descoperi imediat ce sîn- 
tem noi înşine; iar cît timp sîntem în necunoașterea sa 
ne-ar fi cu neputinţă. 

ALCIBIADE E drept ce spui. 

SOCRATE Atunciia aminte, în numele Zeului: Cu cine 
discuţi acum? Oare nu cu mine? 

ALCIBIADE Ba da. 

SOCRATE lar eu discut cu tine? 

ALCIBIADE Cu mine. 

SOCRATE Nu Socrate este cel ce vorbeşte? 

ALCIBIADE Desigur. 

SOCRATE lar Alcibiade, cel ce ascultă? 

ALCIBIADE Da. 

SOCRATE Dar nu vorbeşte Socrate punînd în joc cuvîn- 
tul? 

ALCIBIADE Și dacă? 

SOCRATE Recunoști însă că a vorbi și a te folosi de cuvînt 
este cumva același lucru. 

ALCIBIADE De bună seamă. 

SOCRATE Cel ce se foloseşte și ceea ce este folosit nu sînt 
însă lucruri deosebite? 

ALCIBIADE În ce sens? 

SOCRATE De pildă, cizmarul croiește ajutîndu-se de cuțit, 
sulă și alte unelte. 

ALCIBIADE Așa e. 

SOCRATE Prin urmare cel care croieşte și se foloseşte de 
ceva se deosebeşte de lucrurile folosite de el atunci cînd 
croiește? 

ALCIBIADE Cum să nu. 

SOCRATE Oare nu tot așa, cele prin care un citharist ajunge 
atunci să cînte se vor fi deosebind de citharistul însuși? 

ALCIBIADE Desigur. 

SOCRATE Tocmai aceasta întrebam adineauri: dacă cel 
ce folosește și ceea ce este folosit par să se deosebească 
întotdeauna. 

ALCIBIADE Par să se deosebească. 

SOCRATE Dar atunci, ce să spunem despre cizmar? Mește- 
reşte el numai cu sculele sale, sau și cu mîinile sale? 

ALCIBIADE Şi cu mîinile sale. 

SOCRATE Le folosește așadar și pe ele? 

ALCIBIADE Da. 

SOCRATE Dar nu se folosește și de ochii săi atunci cînd 
croiește? 

ALCIBIADE Ba da. 

SOCRATE Și n-am admis că cel ce folosește se deosebește 
de cele folosite? 

ALCIBIADE Da. 

SOCRATE Cizmarul și citharistul sînt deci altceva decît 
mîinile și ochii cu care ei lucrează? 

ALCIBIADE Evident. 

SOCRATE Şi omul, nu se foloseşte el de întregul său corp? 

ALCIBIADE Desigur. 

SOCRATE Dar cel ce folosește și lucrurile de care se folo- 
sește nu se deosebeau? 

ALCIBIADE Ba da. 

SOCRATE Vasăzică, omul este altceva decît propriul său 
corp? 

ALCIBIADE S-ar părea. 

SOCRATE Atunci ce este omul? 

ALCIBIADE Nu ştiu să spun. 

SOCRATE Dar cel puţin știi că este cel ce are în folosință 
corpul. 

ALCIBIADE Așa e. 

SOCRATE Însă se foloseşte de corp altul decît sufletul? 

ALCIBIADE Nu altul. 

SOCRATE Diriguindu-l, așadar? 

ALCIBIADE Da. 

SOCRATE În orice caz, cred că nimeni nu contestă încă 
un lucru. 

ALCIBIADE Ce lucru? 

SOCRATE Că omul este una din acestea trei. 

ALCIBIADE Care anume? 

SOCRATE Sufletul, corpul sau, în sfîrșit, întrunirea lor, 
adică întregul. 

ALCIBIADE Cum să nu! 

SOCRATE Însă am admis tocmai că omul este cel ce coman- 
dă corpului. 

ALCIBIADE Am admis. 

SOCRATE Dar oare însuși corpul îşi comandă sieşi? 

ALCIBIADE Nicidecum. 

SOCRATE Într-adevăr, spuneam că el este cel diriguit. 

ALCIBIADE Da. 

SOCRATE Deci efectiv nu el ar fi ceea ce căutăm. 

ALCIBIADE S-ar părea că nu. 

SOCRATE Nu cumva întregul ce rezultă din întrunire diri- 
guiește corpul, și tocmai el va fi fiind omul? 

ALCIBIADE S-ar putea, desigur. 

SOCRATE Cîtuși de puţin! Într-adevăr, dacă nu diriguiește 
una din părţi, nu e cu putinţă în nici un chip ca diriguitor 
să fie întregul. 

ALCIBIADE Ai dreptate. 

SOCRATE Întrucît însă omul nu este nici numai corp şi 
nici întrunire laolaltă, nu mai rămîne, cred eu, decît ca 
omul însuși să nu fie nimic; sau, dacă totuși este ceva, să 
rezulte cum că nu e altceva decît suflet. 

ALCIBIADE Așa e, întru totul. 

SOCRATE E nevoie să ţi se dovedească mai limpede că 
omul este numai suflet? 

ALCIBIADE Ba, pe Zeus, demonstrația mi se pare îndes- 
tulătoare! 

SOCRATE Pentru noi este suficientă, ca potrivindu-se, chiar 
dacă nu este prea riguroasă; lucrul acesta îl vom cunoaște 
sigur abia cînd vom descoperi ceea ce acum am lăsat la 
o parte, fiindcă ar fi cerut o cercetare anevoioasă. 

ALCIBIADE Despre ce anume este vorba? 

SOCRATE Despre ceea ce s-a spus adineauri cam tot în 
felul acesta: că mai întîi trebuie cercetat lucrul în el în- 
suși€4., Acum însă, în locul lucrului însuși am cercetat ce este 
fiecare element în parte, şi poate că aceasta este de ajuns; 
într-adevăr, va trebui să recunoaștem că nimic nu este mai 
presus în noi înșine, decît sufletul. 

ALCIBIADE Nimic, desigur. 

SOCRATE Vasăzică avem un bun temei să considerăm că 
amîndoi ne împărtăşim unul de la altul, suflet de la suflet, 
folosind cuvintele. 

ALCIBIADE De bună seamă. 

SOCRATE Dar tocmai aceasta era ceea ce îți spuneam 
înainte: că Socrate îi grăieşte lui Alcibiade, folosindu-se 
de cuvinte şi adresîndu-se nu chipului tău, cum s-ar părea, 
ci lui Alcibiade însuși, adică sufletului tău. 

ALCIBIADE Aceasta este și părerea mea. 

SOCRATE Așadar, cel ce poruncește: „,cunoaște-te pe 
tine însuţi” — sufletul ne îndeamnă să ni-l cunoaștem. 

ALCIBIADE S-ar părea. 

SOCRATE Cel ce ia cunoştinţă, vasăzică, de ceva de ordin 
corporal, a cunoscut ceva de-al său, însă nu pe sine însuși. 

ALCIBIADE Întocmai. 

SOCRATE Așadar, medicul nu se cunoaște pe sine în măsura 
în care este medic, și tot astfel nici gimnastul, în măsura 
în care este gimnast. 

ALCIBIADE Așa se pare. 

SOCRATE lar plugarii și ceilalţi meșteșugari mai au mult 
pînă să ajungă a se cunoaşte pe ei înșiși. Aceştia nici măcar 
cele ce le aparțin nu și le cunosc, pe cît se pare, ci, potrivit 
meșteșugurilor pe care le exercită, sînt încă și mai departe 
de cele proprii; în adevăr, ei cunosc cele corporale și care 
slujesc la îngrijirea corpului. 

ALCIBIADE Ai dreptate. 

SOCRATE Vasăzică, dacă înțelepciunea stă în a te cunoaş- 
te pe tine însuți, nici unul dintre cei pomeniti nu este înţe- 
lept potrivit îndeletnicirii sale. 

ALCIBIADE Și cu cred că nu este. 

SOCRATE Dar tocmai de aceca sînt considerate aceste 
îndeletniciri a fi de rînd și nevrednice să fie deprinse de 
omul superior. 

ALCIBIADE De bună seamă. 

SOCRATE Așadar, încă o dată, cel ce își cultivă statornic 
corpul, de ceva de-al lui se îngrijește, dar nu de sine însuși. 

ALCIBIADE Se poate. 

SOCRATE Dar cel care are grijă de avuţii nu se îngrijește 
nici de sine însuși, nici de cele ale sale, ci se află încă și 
mai departe de ele. 

ALCIBIADE Aceasta este şi părerea mea. 

SOCRATE Astfel, agonisitorul de bogății nu-și mai vede 
nici măcar de cele ale sale. 

ALCIBIADE EÈ adevărat. 

SOCRATE: Aşadar, dacă cineva s-a îndrăgostit de corpul 
lui Alcibiade, nu pe Alcibiade însuși l-a îndrăgit, ci [pe] 
unul din bunurile lui Alcibiade. 

ALCIBIADE Ai dreptate. 

SOCRATE Cine te-a îndrăgit pe tine, iubește însă sufletul 
tău? 

ALCIBIADE Rezultă cu necesitate din discuţia noastră. 
T SOCRATE Oare cel ce-ţi îndrăgește corpul nu se depărtează 
de el, cînd nu mai e în floare? 

ALCIBIADE Se pare că da. 

SOCRATE Însă cel ce-ţi îndrăgeşte sufletul nu se îndepăr- 
tează de acesta atîta timp cât îl vede aspirînd spre mai 
bine. 

ALCIBIADE Cum e și firesc! 

SOCRATE lată, eu sînt cel ce nu se depărtează de tine, 
ci rămîne atunci cînd trupul tău conteneşte a mai înflori 
și ceilalți te-au părăsit. 

ALCIBIADE Și bine faci, Socrate; ci să nu te depărtezi. 
SOCRATE Străduieşte-te deci să fii cît mai frumos. 
ALCIBIADE Mă voi strădui. 

SOCRATE Prin urmare, iată cum se prezintă lucrurile în 
cazul tău: pe cît se pare, nu a existat și nu există îndră- 
gostit de-al lui Alcibiade, fiul lui Clinias, în afară de unul 
singur, vrednic la rîndu-i de a fi iubit — iar acela este So- 
crate, fiul lui Sophroniscos şi al Phainaretei. 

ALCIBIADE Așa este. 

SOCRATE Îmi spuneai că ţi-am luat-o numai cu puţin 
înainte cînd m-am adresat ţie, deoarece tu însuţi aveai 
de gînd să mă întîmpini, dorind să afli cum se face că 
numai eu nu mă îndepărtez de tine. 

ALCIBIADE Aşa era, într-adevăr. 

SOCRATE Ei bine, motivul este că cu singur eram iubitor 
al tău, pe cînd toți ceilalți erau iubitorii unor bunuri de-ale 
tale; dar însușirile tale se scutură de floare, pe cînd tu 
abia începi să înfloreşti. lar acum, dacă nu te vei lăsa smin- 
tit de poporul atenienilor şi nu te vei strica, eu nu te voi 
părăsi. Căci lucrul de care efectiv mă tem cel mai mult 
este ca nu cumva devenind prieten al poporului să te lași 

smintit de el. În fapt, mulţi atenieni, și nu de rînd, au 
păţit aceasta înaintea ta. Ce e drept, este „frumos la înfă- 
țișare neamul mîndrului Erechteu”®5, dar se cuvine să-l 
priveşti în toată goliciunea lui; ia-ţi deci măsura de pre- 
vedere pe care ţi-o sugerez. 

ALCIBIADE Ce măsură? 

SOCRATE Pregăteşte-te mai întîi, norocosule, învaţă cele 
ce se cuvin învăţate şi fără de care să nu purcezi în viața 
politică, pentru ca, avînd antidotul cu tine, să fii ferit de 
vreun rău. 

ALCIBIADE Vorbele tale îmi par pline de miez, Socrate; 
caută să-mi deslușeşti însă în ce chip ne-am putea îngriji 
de noi înşine. 

SOCRATE La atita măcar a ajuns discuţia noastră de mai 
înainte: căzusem întrucîtva de acord cu privire la ceea ce 
sîntem, din teama ca nu cumva să ne înșelăm și, fără a ne 
da seama, să avem grijă de altceva, nu de noi înșine. 

ALCIBIADE Întocmai. 

SOCRATE lar după aceea am convenit că sufletul trebuie 
să ni-l îngrijim şi că la acesta trebuie să luăm aminte. 

ALCIBIADE Evident. 

SOCRATE Grija corpurilor și a bogățiilor s-o lăsăm însă în 
seama altora. 

ALCIBIADE Neapărat. 


SOCRATE Dar în ce chip vom putea cunoaşte lucrul acesta 
cît mai lămurit? Se pare, într-adevăr, că dacă-l vom cunoaş- 
te, ne vom cunoaște pe noi înșine. În numele zeilor, oare 
să nu fi înţeles noi inscripţia aceea cu vorbe înțelepte de la 
Delfi, de care aminteam înainte? 


ALCIBIADE La ce te gîndeșşti, spunînd acestea, Socrate? 


SOCRATE Îţi voi destăinui ce presupun eu că ne spune și 
ne povăţuiește această inscripţie. Se prea poate ca să nu 
găsim multe pilde pentru ea, afară doar dacă nu ne adre- 
săm văzului. 

ALCIBIADE Ce vrei să spui? 

SOCRATE la gîndeşte-te și tu. Dacă inscripţia ar grăi 
ochiului nostru ca unui om, îndemniîndu-l: „„Priveşte-te 
pe tine însuţi”, — cum am putea tălmăci un atare sfat? 


139 


d 


133 a 


PLATON 


Oare nu în sensul ca ochiul să privească spre acel lucru în 
care, dacă s-ar privi, s-ar putea vedea pe sine însuși? 

ALCIBIADE Este vădit, 

SOCRATE Să reflectăm însă: încotro trebuie să privim 
spre a ne privi privirea şi pe noi înşine? 

ALCIBIADE Evident, Socrate, că trebuie să privim în- 
spre oglindă sau vreun alt obiect de acelaşi fel. Să 

SOCRATE Așa este. Dar ochiul prin mijlocirea căruia 
vedem, nu cuprinde el însuși ceva asemănător? 

ALCIBIADE Ba da. 

SOCRATE Ai înţeles, așadar, că înfăţişarea celui ce priveşte 
ochiul răsare în privirea opusă precum într-o oglindă, pe 
care o numim „,pupilă”'$6, ca fiind modelul în mic al privi- 
torului. 

ALCIBIADE E adevărat ce spui. 

SOCRATE În alt ochi, așadar, privindu-se, și ațintindu-se 
în ce are acesta mai bun şi îl ajută să vadă — iată cum se 
poate vedea ochiul pe sine însuși. 

ALCIBIADE Este vădit. 

SOCRATE Dar dacă ar privi către o alta din părțile omului 
sau spre vreun alt lucru, nu către acela cu care se potriveşte 
a fi asemenea, nu se va vedea pe sine însuși. 

ALCIBIADE E adevărat. 

SOCRATE Așadar, spre a se vedea pe sine însuși, către ochi 
se cade să privească ochiul și către acel loc al său propriu 
în care este sădită virtutea ochiului; virtute care nu-i 
alta decît vederea, nu-i aşa? 

ALCIBIADE Așa este. 

SOCRATE Dar atunci, iubite Alcibiade, dacă sufletul vrea 
să se cunoască pe sine, oare nu către suflet se cade a privi, 
şi nu mai cu seamă către acea așezare a sa unde este sădită 
virtutea sufletului, înţelepciunea, precum și către tot ce 
se potriveşte a fi asemenea lui? 

ALCIBIADE Aceasta e şi părerea mea, Socrate! 

[SOCRATE Dar ce poate fi mai divin în suflet decît așeza- 
rea cunoașterii şi cugetării? 

ALCIBIADE Nimic nu poate fi. 

SOCRATE Această parte a sufletului, aşadar, se aseamănă 
cu ceva divin, iar acel ce priveşte şi cunoaşte tot ce e divin 

într-însa — Zeul lăuntric şi cugetarea$? — se va cunoaște 
astfel și pe sine însuși în cel mai înalt grad posibil. 

ALCIBIADE Este evident. 

SOCRATE Oare nu pentru că, aşa cum oglinzile sînt mai 
limpezi ca răsfrîngerea din adîncul ochiului, mai curate 
şi mai strălucitoare, tot astfel şi Zeul este mai curat și 
mai strălucitor decît tot ce-i mai bun în sufletul nostru? 

ALCIBIADE Așa s-ar părea, Socrate. 

SOCRATE Așadar, aţintindu-ne spre Zeu, vom avea parte de 
cea mai aleasă oglindă a rosturilor omenești, întru a sufle- 
tului virtute, iar astfel ne vom vedea şi ne vom cunoaște 
cît mai bine pe noi înșine. 

ALCIBIADE Într-adevăr] 

SOCRATE Am admis, așadar, că a te cunoaște pe tine 
însuți înseamnă înţelepciune? 

ALCIBIADE Întru totul. 

SOCRATE În schimb, dacă pe noi înșine nu ne cunoaștem 
şi dacă sîntem lipsiţi de înţelepciune, mai putem oare 
cunoaşte cele ce țin de noi, atît cele rele cît, şi cele bune? 

ALCIBIADE Cum s-ar putea, Socrate? 

SOCRATE De bună seamă că și ție îţi pare cu neputinţă d 
ca, necunoscîndu-l pe Alcibiade, cineva să ştie că cele ale 
lui Alcibiade sînt tocmai ale acestuia. 

ALCIBIADE Pe Zeus, e într-adevăr cu neputinţă! F 

SOCRATE Atunci, tot așa, ţi se va fi părînd cu neputinţă 
să cunoaştem cele proprii, dacă nu ne cunoaștem pe noi 
înşine? 

ALCIBIADE Într-adevăr, cum ar fi cu putinţă? 

SOCRATE Dar dacă nu cunoaștem nici ce-i al nosiru cu 
atît mai puțin vom cunoaște ceea ce ţine dece este de-al 
nostru. 

ALCIBIADE Așa reiese. 

SOCRATE Prin urmare, ne-am cam pripit adineauri cînd 
am admis că există oameni care pe sine înşişi nu se cunosc, 
dar îşi cunosc cele proprii, sau cele ce revin celor proprii. 
S-ar părea, în adevăr, că înţelegerea tuturor acestora — a 
ta însuţi, a celor ale tale și a tot ce ţine de ale tale e 
— cade în seama uneia și aceleiași arte. 


ALCIBIADE Se poate. 

SOCRATE Potrivit însă celor spuse, cel ce nu-și cunoaște 
cele proprii n-ar putea cunoaște nici pe cele ale altora. 

ALCIBIADE Într-adevăr. 

SOCRATE Dar dacă nu cunoaște pe cele ale altora, nu va 
cunoaște nici rosturile cetăților. 

ALCIBIADE Neapărat. 

SOCRATE Un atare bărbat n-ar putea fi deci un om poli- 
tic. 

ALCIBIADE Sigur că nu. 

SOCRATE Dar nici un administrator. 

ALCIBIADE Sigur că nu. 

SOCRATE Şi el singur nu va ști ce face. 

ALCIBIADE Într-adevăr, nu va ști. 

SOCRATE Dar neștiutorul, nu va cădea în greşeală? 

ALCIBIADE De bună seamă. 

SOCRATE Greşind însă, nu se va purta el rău, atît în viaţa 
particulară cît şi în viaţa publică? 

ALCIBIADE Cum să nu. 

SOCRATE lar purtîndu-se rău, nu va fi nefericit? 

ALCIBIADE Nu încape vorbă. 

SOCRATE Dar aceia cu care el se poartă așa? 

ALCIBIADE Și aceia. 

SOCRATE Prin urmare nu poate fi fericit cineva decît dacă 
este chibzuit şi bun. 

ALCIBIADE Nu poate. 

SOCRATE Oamenii răi, așadar, sînt nefericiţi. 

ALCIBIADE Nu încape discuţie. 

SOCRATE Așadar, omul care a strîns bogății nu scapă 
nici el de nenorocire; scapă numai cel cuminte. 

ALCIBIADE Este evident. 

SOCRATE Așadar, Alcibiade, nu de ziduri, nu de corăbii 
şi arsenale, nici de popor numeros și pămînturi întinse e 
nevoie pentru  propăşirea cetăților, ci numai virtutea să 
nu lipsească. 

ALCIBIADE Chiar aşa este. 

SOCRATE Dacă vrei cu adevărat să te ocupi bine și frumos 
de treburile statului, îngrijește-te să insufli virtute cetăţe- 
nilor. 

ALCIBIADE Cum altfel? 

SOCRATE Dar ar putea cineva să insufle ceea ce lui însuși 
îi lipseşte? 

ALCIBIADE Chiar, cum ar putea? 

SOCRATE Se cade aşadar ca mai întîi virtutea s-o dobin- 
deşti tu însuţi, sau s-o dobîndească oricine altul, doritor 
să dispună şi să se îngrijească nu numai de sine însuși 
şi de treburile sale particulare dar și de cetate, precum și 
de treburile cetății. 

ALCIBIADE Ai dreptate. 

SOCRATE Așadar, nu îngăduinţa, nu dreptul de a lucra 
după bunul plac trebuie să le cauţi, pentru tine și pentru 
cetate, ci dreptatea și înțelepciuneas?. 

ALCIBIADE Este evident. 

SOCRATE În adevăr, urmînd în faptele voastre calea d 
dreptăţii şi înțelepciunii, veţi lucra, și tu și orașul, pe 
placul Zeului. 

ALCIBIADE E și firesc. 

SOCRATE Și, totdeodată, cum spuneam înainte, veţi 
lucra cu ochiul aţintit la tot ce este divin și plin de lumină”. 

ALCIBIADE Este vădit. 

SOCRATE Ci, privind într-acolo, vă veţi zări și cunoaște 
pe voi înșivă, precum și tot binele vostru. 

ALCIBIADE Așa este. 

SOCRATE Veţi lucra așadar cum e drept și prielnic. 

ALCIBIADE Așa este. 

SOCRATE lar dacă veţi lucra astfel, voiesc a mă pune e 
chezaș că veți fi fericiți. 

ALCIBIADE Și vei fi un chezaș vrednic de toată încre- 
derea! 

SOCRATE Mergînd însă pe calea nedreptăţii și avînd 
ochiul aţintit la ceea ce n-are parte de Zeu și lumină, veți 
lucra, cum e și firesc, în chip potrivnic, iar pe voi înșivă 
nu vă veţi cunoaște. 

ALCIBIADE Așa s-ar părea. 

SOCRATE Dar, iubite Alcibiade, aceluia care are puterea 
să facă orice, după bunul lui plac, minte însă neavînd, ce 
e firesc să i se întîmple — fie că e vorba de un ins, ori de 
o cetate întreagă? Spre pildă, dacă un bolnav ar avea îngă- 
duinţa să facă orice îi trece prin cap, fără să aibă vreo 135 a 

pricepere medicală, tiranizîndu-se pe sine și nelăsîndu-se 
domolit, care va fi urmarea? Nu se înţelege de la sine că 
își va distruge astfel trupul? 

ALCIBIADE Ai dreptate. 

SOCRATE Dar dacă un om lipsit de priceperea și virtutea 
cîrmaciului ar avea îngăduința să facă tot ce crede de 
cuviinţă pe bordul unei corăbii, îti dai seama ce s-ar întîm- 
pla cu el şi cu tovarășii săi de călătorie? 

ALCIBIADE Îmi dau seama; s-ar prăpădi cu toții. 

SOCRATE Deci tot așa, în sînul unui stat, oricîte răspun- 
deri sau puteri ar avea cei lipsiți de virtute, nu sînt sortiţi 
să facă răul? 

ALCIBIADE Neapărat. 

SOCRATE Prin urmare, nu puterea tiranică trebuie 's-o 
cauţi, nobile Alcibiade, pentru tine sau pentru cetate, 
dacă vreţi să aveţi parte de fericire, ci virtutea. 

ALCIBIADE E adevărat ce spui. 

SOCRATE E mai bine, așadar, nu numai pentru un copil, 
ci și pentru un om în toată firea să se lase condus,de către 
cel mai bun decît dînsul, decît să conducă el însuși, dacă 
nu e înzestrat cu virtute. | 

ALCIBIADE Este evident. 

SOCRATE Dar ceea ce este mai bun nu e oare şi mai 
frumos? 

ALCIBIADE Ba da. 

SOCRATE lar ceea ce are parte de mai multă frumuseţe 
nu trebuie pus mai presus? 

ALCIBIADE Cum să nu? 

SOCRATE Atunci se cuvine ca omul supus răului să fie 
sclav. E mai bine doar! 

ALCIBIADE Da. 

SOCRATE Căci lipsa de virtute se potriveşte unui sclav. 

ALCIBIADE Evident. 

SOCRATE lar virtutea este pe potriva omului liber. : 

ALCIBIADE Da. 

SOCRATE Nu se cuvine așadar să fugim, prietene, de 
sclavia aceea josnică? 

ALCIBIADE Hotăriît, Socrate! 


144 


ALCIBIADE 


SOCRATE Dar îţi dai tu seama de starea în care te afli 
acum? — Este ea demnă de un om liber, sau nu? 

ALCIBIADE Cred că îmi dau seama cît se poate de bine. 

SOCRATE Ştii tu însă în ce chip vei scăpa de starea în 
care te găseşti, o stare căreia nici nu-i vom spune pe nume, 
faţă cu un bărbat atît de falnic? 

ALCIBIADE Știu. 

SOCRATE În ce chip? 

ALCIBIADE De vei vrea tu, Socrate. 

SOCRATE N-ai vorbit cum se cuvine, Alcibiade. 

ALCIBIADE Dar cum se cuvine, Socrate? 

SOCRATE În felul acesta: de va fi vrerea Zeului. 

ALCIBIADE Asta și spun. Dar pe deasupra mai spun că 
s-ar putea să ne schimbăm rolurile, Socrate, eu luînd rolul 
tău, iar tu pe al meu; începînd de astăzi, nu va fi chip 
să mă dezlipesc de tine, ci voi fi însoţitorul tău, aşa cum 
un pedagog își supraveghează copilul, iar cel însoţit ca un 
copil vei fi tu. 

SOCRATE Dacă este așa, alesul meu prieten, iubirea mea 
nu se va deosebi cu nimic de cea a berzei, de vreme ce, 
insuflîndu-ți o iubire înaripată, voi primi apoi de la ea 
alinare?l. 

ALCIBIADE Dar chiar așa este, iar din această clipă voi 
începe să mă îngrijesc de rostul dreptății. 

SOCRATE Aș vrea să te văd stăruind; mă prinde însă o 
teamă grozavă — nu din neîncredere în firea ta, ci văzînd 
puterea Cetăţii — ca nu cumva să nu ne biruiască ea, 
pe unul ca și pe celălalt. 


NOTE 


1 Dialogul mai este numit și „Primul Alcibiade” spre a-l deasebi 
de un alt dialog, de autenticitate incertă, avînd aceiași protagoniști 
şi purtînd denumirea de ‚Alcibiade secund”. În ipoteza că acest al 
doilea dialog aparţine lui Platon, el a fost scris totuși înaintea „Primului 
Alcibiade”, a cărui autenticitate — contestată cu decenii în urmă 
de unii filologi germani — nu mai suscită astăzi dubii. 

Specialiştii situează data scrierii acestui dialog la începutul secolului 
al IV-lea, în perioada șederii lui Platon la Megara, unde înflăcăratul 


discipol al lui Socrate se expatriase voluntar după moartea învăţăto- 
rului (399). 


2 Subtitlul — care nu-i aparține lui Platon însuși — se referă la 
una din chestiunile dezbătute de Socrate: Ce este omul? (129 e) — 


și care capătă răspunsul tipic idealist că omul „nu e altceva decît suflet” 
(130 c). 


3 Metoda maieutică, utilizată de Socrate, fiul moașei Phainarete, 
constă în a ,,„moși” adevărul de la interlocutor, care, condus prin între- 
bări abile, ajunge să dea răspuns unor chestiuni ale căror soluții îi 
apăreau ca necunoscute. i 


4 Alcibiade este fiul lui Clinias, aristocrat atenian din neamul Eupatri- 
zilor ; Clinias a căzut în bătălia de la Coroneea (446 î.e.n.) dintre Atena 
și coaliția spartano-beoţiană, cînd fiul său avea patru ani. Fratele lui 
Alcibiade se numea de asemenea Clinias. 


5 După cum se ştie, ,,daimonul” despre care obișnuia să vorbească 
Socrate — drept care acuzatorii săi au pretins la proces că Socrate 
nu respectă zeii cetăţii și introduce totodată zei noi —, daimonul sau 
vocea lăuntrică exercita o acţiune pur negativă, oprindu-l pe Socrate 
de la anumite acte, fără a-l îndemna în schimb la vreunul. 


ê Trufia lui Alcibiade, trăsătură de caracter despre care vorbesc 
toți autorii antici, s-a manifestat încă din copilăria acestuia; a se 

vedea, de exemplu, Plutarh, care relatează o serie de întîmplări în acest 


sens. 


? Frumuseţea și farmecul personal al lui Alcibiade i-au impresionat 
pe contemporani și, într-o lume în care aparenţa fizică era o valoare 
primordială, au contribuit în însemnată măsură la succesele politice 


repurtate de Alcibiade. 


8 Dinomacha, mama lui Alcibiade, se trăgea din neamul Alcmeoni- 
zilor și era nepoata reformatorului Clistenes, cel care — după răstur- 
narea tiraniei Pisistratizilor — a lărgit considerabil cadrul democraţiei 


ateniene, dîndu-i forma sa clasică. 


° Pericle, renumitul om politic care personifică mai mult ca oricare 
altul măreţia Atenei în secolul ei de aur, era înrudit cu Alcibiade, prin 


mama acestuia. 


10 Atenienii deveneau majori și căpătau dreptul de a intra în adu- 
narea poporului, și astfel în viața politică, la 20 de ani; acţiunea dia- 


logului se petrece deci prin 430. 


11 Așa cum ne-o prezintă hiperbolice Platon, ambiția lui Alcibiade 
anticipează în mod profetic, s-ar putea spune, planurile unui Alexandru 


Macedon. 


12 În Menon şi în alte dialoguri de mai tîrziu, Socrate va fi pus de 
Platon să demonstreze că unele adevăruri nu sînt nici căpătate prin 
cercetare din proprie iniţiativă, nici prin instrucție, ci sînt „,rememorate” 
de sufletul omului, care a avut acces, înainte de naştere, la lumea Ideilor. 
Mai realistă, poziţia lui Socrate din dialogul de faţă constituie unul 
din indiciile care atestă că dialogul a fost scris de Platon în tinerete, 
înainte de a fi preluat învăţătura pitagoreică a rememorării. 


13 Elemente esenţiale ale educaţiei tinerilor atenieni; instrucţia 
muzicală și pregătirea fizică ocupau în cadrul ei un loc de seamă. Socrate 
va releva insuficienţa acestei educaţii. 


14 Flautul era un instrument mai puţin „,aristocratic” decît instru- 
mentele din familia citharei (cithara propriu-zisă, lira și altele), cărora 
li se acorda preferință, în cadrul educaţiei muzicale a tinerilor de elită. 


15 „râs &v 5p9&c Ypăporev”: adică atunci cînd deliberează asupra 


ortografiei. 

10 „rep xpovudrav Ev Apa”: Pasajul poate fi interpretat ca 
referindu-se atît la numărul corzilor lirei (existau instrumente de mai 
multe tipuri), cît şi la modul de a cînta, prin atingerea corzilor cu plectrul. 


17 zcepl xadaoudruv — s-ar mai putea traduce prin „exerciţiile 
din palestre”. 


18 tepl uavrixije: adică asupra unei chestiuni legate de consul- 
tarea prezicătorilor, a oracolului de la Delfi, etc. Se știe că atenienii, 
şi în genere elenii, recurgeau des la sfaturi oraculare, cînd era vorba 
de adoptarea unei decizii. 


19 6 xorBorplfAns: este vorba de „,„pedotrib”, nu simplu gimnast, 
ci profesor de gimnastică, maestru ce îndrumă în palestră exercițiile 
fizice ale copiilor. 


20 Cuvîntul pe care l-am tradus prin „,neajuns” nu este altul decit 
r&Omua — acţiune îndurată de cineva din partea altora — care a 
dat și „patimă”. 


31 Este o constatare realistă, care vizează conduita obișnuită a omului 
politic ; Socrate reclamă însă ca atunci cînd cineva afirmă că are drep- 
tate, această aserţiune să se sprijine pe cunoașterea efectivă a ceea ce 
este drept și să corespundă unei practici în spiritul dreptăţii. 


33 òy ydp vâuiuov — nu este conform legii, în cazul de față, mai 
ales celei morale: adică nu se cade. 


33 Într-adevăr, acest zeu ocrotitor al prieteniei este chiar Zeus. Jură- 
mâîntul pronunţat de Socrate urmează formula rituală. 


34 tepl râv Îixauv xal dălxâv — literal: „,despre cele drepte și 
nedrepte”. 


35 Conștiinţa propriei tale ignoranţe este socotită de Socrate drept 
o condiţie prealabilă esenţială a demersului cognitiv. 


34 Jocul cu arşice era practicat cu dexteritate la greci din cele mai 
vechi timpuri. În Iliada (cap. XXIII, versurile 85 şi urm.) găsim 
o aluzie la pasiunile pe care le dezlănţuia acest joc: Știi că pe-al lui 
Amphidamas fecior am ucis din prostie | Dar pe nevrute, fiind supărat 
după jocul de-arşice (trad. G. Murnu). De aceea, invocarea lui de către 
Socrate, în contextul discuţiei despre dreptate și nedreptate, nu va 
fi fost receptată de cititorul din antichitate ca un exemplu de tot copi- 
lăresc, 

37 A se vedea nota 12. 


38 Jocul cu zaruri — ră merreuvruxă — era de asemenea o distracţie 
favorită a grecilor, care vedeau în ea o adevărată artă (a se vedea, chiar 
la Platon, în acest sens: Gorgias, 450 d; vezi și Charmides, 174 b și 
Statul, 333 b şi 374 c). 


29 Premisă contestabilă, în cazul general: experienţa ne arată, dim- 
potrivă, că specialiştii cei mai autorizați sînt și ei în măsură să poarte 
controverse în chestiunile ce ţin de competenţa lor; controversele lor 
vor avea pur şi simplu alt caracter decît cele purtate de nestiutori, 
În cazul dat, însă, Socrate nu se înșela afirmînd că puțini sînt ştiutorii 
dreptăţii. 


30 Acest pasaj (pînă la 112 a) este unul din primele texte din istoria 
științei care ridică, neexplicit, problema competenţei lingvistice, față 
de care lingvistica de astăzi manifestă un interes viu. Vorbitorul unei 
limbi — arată Platon — știe, firește, ce desemnează un nume sau 
altul, cel puţin cînd este vorba de ,„om” sau „,cal” sau alte exemple 
asemănătoare; aceasta nu înseamnă că este cunoscător în materie. 
Găsim aici deci — implicit — un început de distincţie între aptitudinile 
lingvistice ale vorbitorului unei limbi și cunoștințele sale reale, „sintetice”. 


31 Orice grec era știutor al poemelor homerice, nu pentru că le-ar fi 
citit, ci pentru că avea nenumărate prilejuri de a le auzi recitate. 
Cultura greacă, chiar în „secolul de aur”, păstra un important element 
oral. 


32 În bătălia de lu Tanagra (457 î.e.n.), atenienii au fost înfrânți 
de lacedemonieni. 


33 Euripide, Hippolitos, versul 352. 


3 Aici se încheie o primă parte a dialogului: Alcibiade este silit să-și 
decline competenţa în chestiunile în care urmează a-i sfătui pe atenieni. 


35 Teza susținută de Alcibiade este combătută vehement de către 
Socrate cu mai multe prilejuri (a se vedea în special Gorgias şi Statul). 


36 Insula Peparethes, numită astăzi Skopilo, se află la nord-estul 
Eubeei. 


3? Paradigma cîrmaciului — ó xvfepvirns — şi a artei așa-zicînd 
„scibernetice”” revine frecvent în dialogurile lui Platon. 

38 Ignoranţu care se ignoră pe sine este periculoasă și moralmente 
reprobabilă. 


3 Socrate critică politicianismul demagogic, convins fiind, totodată, 
că democrația ateniană ar favoriza incompetenţa. 


+0 Anaxagora, despre care se face mențiune aici, nu este altul decît 
renumitul filosof materialist, care profesa crearea lumii din haos prin 
acțiunea unei Raţiuni inerente lumii însăși (ô Noōç) ; acuzat de ateism 
a trebuit să plece din Atena, la o vîrstă înaintată, murind în exil; Pytho- 
clides este un flautist, iar Damon un citharist (menționați de Platon în 
Protagoras, 316 e și Statul, II, 400 c și IV, 424 c), prieteni și sfătuitori 
versaţi în politică ai lui Pericle. 


41 Este vorba despre celebrul filosof eleat. 


42 Pythodor, fiul lui Isoloch, este menționat ca elev al lui Zenon, în 
Parmenide. 


43 Acest Callias a fost un general atenian. 
44 Ne aflăm în ajunul sau chiar la începutul războiului peloponeziac. 


45 Acest Midias, menţionat de Aristofan în Păsările (versul 1297) 
şi într-un fragment păstrat din opera poetului comic Platon, se bucura 
de o proastă reputație; prepeliţele erau crescute, se pare, nu numai pen- 
tru carnea lor, ci și în vederea unui joc mult practicat de atenieni, care 
consta în a le dobori cu pietre. 


46 Eurysahes — erou legendar, născut la Salamina. 


4? Replica ironică a lui Socrate vizează poate împrejurarea că tatăl 
lui Socrate, Sophroniscos, era (după o sursă tardivă), cioplitor în piatră; 
sculptorii îl aveau ca patron pe cel dintîi sculptor, pe legendarul Dedal 
(constructorul faimosului labirint cretan), a cărui artă, se spunea, însu- 
fleţea statuile. După alți interpreţi, în speță John Burnet, pasajul ar 
face aluzie doar la faptul că Socrate era din neamul Dedalizilor. 


48 Așa este numit în manuscrisele păstrate regele Artaxerxe. 
49 Eac: rege legendar al Salaminei. 


50 Și totuși, Alcibiade a sedus, în timpul șederii sale la Sparta pe soția 
regelui Agis, din care cauză a și trebuit să fugă de acolo. Platon ideali- 
zează rînduielile spartane care, cum arată și faptul de mai sus, începeau 


să decadă în epoca războiului peloponeziac. 

51 Cei patru pedagogi regali ar profesa cele patru virtuţi capitale. 
Acest pasaj, poate nu în întregime autentic, concordă în linii mari cu 


informaţiile din primul capitol al Cyropediei lui Xenofon cu privire la 
educaţia vlăstarelor aristocratice la perși. 


52 O mină cîntărea 618 gr. aur. 
53 Erchia este un dem attic. Un pletru este = cu 29,6 m. 


54 În realitate, Agis avea să domnească în Sparta începînd din 427— 
426, adică la cîțiva ani de la data prezumată a discuţiei dintre Socrate 
și Alcibiade. 


65 În această din urmă parte a dialogului Socrate va demonstra că 
adevărata îngrijire de sine este cunoașterea de sine, dat fiind că omul 
este numai suflet. 


56 A se compara cu 103 a—b, 105 d. 


57 3 Exipăveta — slavă, dar și revelaţie. Am optat pentru prima 
interpretare, care se leagă de dorinţa de glorie a lui Alcibiade. Nu este 
însă exclusă nici posibilitatea de a interpreta pasajul astfel: „și tot 
credinţa în el mă face să-ți spun că numai datorită mie și nimănui alt- 
cuiva acest Zeu ţi se va revela”. 


58 'Aperi) — este virtute, în accepţie morală, dar și, cu un cuvînt 
românesc mai vechi, vîrtute, adică tărie, merit, destoinicie. Discuţia 
ce urmează dintre Socrate şi Alcibiade alunecă de la primul sens, moral, 
la celălalt. 


5 totela — stat, republică. 
60 «tv xvPepynrixi — cibernetica”. A sc vedea și nota 37. 
6l -opodubaoxanla — ramură însemnată a pedagogiei muzicale 


la greci. Era știința dirijorului. Corul dădea o reprezentaţie dramatică, 
cînta şi dansa, însoţit de flaut. 


62 Termenul este q.la, acea prietenie care însemnează totodată 
iubire, armonie, simpatie, adică antonimul urii și dezbinării. Discuţia 
de mai jos trimite la Lysis și Banchetul, unde legătura dintre „„filie” şi 
»seros” pune în joc o dialectică subtilă a relațiilor dintre oameni și a auto- 
desăvîrșirii. 


6&3 ozay — pe care l-am tradus prin „,stînjen” este aproximativ 


jumătate dintr-un nğyuvç — un cot — care măsoară 0,46 m. 

64 ard tò abrd. Sensul pasajului este destul de nesigur (nu se știe, 
de altfel, dacă nu a fost interpolat mai tîrziu): poate fi vorba (deşi e 
improbabil) despre esenţa însăși, sau despre „binele însuși”,sau despre 
necesitatea de a conduce analiza mai departe, deosebind în sufletul în- 
sugi mai multe părți. 


% Jliada, II, 547 și urm. povestește despre eroul atenian Erechteu 
și educația sa: Iată și cei din Atena, cetatea cea bine zidită/| Unde domnea 
Erechteu cel mare de suflet pe care] Palas Aiena-l crescu ca fiu al pămin- 
tului rodnic] Şi-l aşeză la-nchinat, după aceea-n bogatul ei templu, [Unde 
de dragu-i jertfesc, încheindu-se anul, feciorii] Atenieni o mulțime de miei 
timpurii şi de tauri) (traducerea Murnu). 


% Joc de cuvint: xópn, înseamnă pupila ochiului, dar și „pupilă”, 
în sensul de tînără fată, iar apoi, prin analogie, ,,păpușă”. 


67 Oe6v ze xal po6vnowv — literal: Zeul și cugetarea; adăugirea cu- 
vîntului „„lăuntric” ni se pare necesară, pentru a lumina sensul pasajului. 
Este posibil că aceste două cuvinte au fost adaugate mai tîrziu, întrucît 
Olimpiodor nu le semnalează în comentariul său (secolul al VI-lea). 


68 Pasajul, de inspiraţie evident creștină, a fost interpolat din Pregă- 
tirea evanghelică a lui Eusebiu, episcop al Cesareei (secolul al IV-lea). 


€ ouwppoovvn — spre deosebire de cogpla — vizează înţelepciunea 
morală, chibzuinţa și prevederea. 


70 Epitetul a fost adăugat, probabil, ulterior; el ar proveni, socot 
specialiştii, din aceeași sursă creștină căreia i se datorează pasajul inter- 
polat semnalat mai sus. 


71 Grecii aveau legenda frumoasă că puii de barză îngrijesc de berzele 
bătrîne. 


NOTĂ INTRODUCTIVĂ 


Printre dialogurile de tinerețe ale lui Platon, Charmides prezintă 
două trăsături deosebite. 


În pfimul rînd, trebuie subliniat că dialogul acesta este singurul, în 
afară de Statul, care pune în joc, cu un rol ce nu e episodic, rude apropiate 
ale lui Platon. Aceasta ne va îngădui prezentarea figurii istorice a lui 
Platon şi — în legătură cu poziţia lui politică faţă de Atena — datarea 
dialogului, precum și fixarea cadrului exterior în care se desfășoară 
acţiunea. 


În ce priveşte a doua trăsătură, vom releva că dialogul valorifică 
un termen-cheie al culturii greceşti, cel de sophrosyne, ceea ce creează 
obligaţia unor dezvoltări deosebite faţă de introducerile la alte dialoguri, 
fiind vorba de un concept privilegiat al vieţii spirituale greceşti. Vom 
începe aşadar prin a pune în lumină situaţiile exterioare ale dialogului, 
spre a reda apoi semnificaţiile lui de adincime, pe plan lingvistic, istorie 
şi în ultimă instanţă filosofic, 


I. Personajele și împrejurările dialogului 


a) Personaje — Familia lui Platon 


Persoanele asupra cărora s-a oprit gîndul lui Platon n-au fost alese 
la întîmplare. Ele își vor aduce contribuţia în vederea unei mai bune 
reliefări a jocului de idei din întreg dialogul, determinînd totodată o 
mai adîncă angajare a conceptului de sophrosyne în sfera eticului și a 
politicului. 

Celor doi interlocutori ai lui Socrate, anume Critias şi Charmides, 
ținînd seama atît de rolul pe care-l deţin în desfășurarea dialogului, cît 
și de acela pe care avea să-l înregistreze istoria, le vom rezerva un spaţiu 

de discuţie mai larg. Vom începe însă cu prezentarea unui personaj 
— pe cît de ciudat pe atît de lipsit de importanță — a cărui apariţie 
meteorică se va consuma încă din primele două pagini ale dialogului. 
E Chairephon, impulsivul și puţin zănatecul Chairephon, admirator 
fervent al lui Socrate și unul din discipolii cei mai timpurii ai maestru- 
lui. Întrucât participase la politica democrată a cetăţii, cîndva, sub con- 
ducerea oligarhilor, avea să fie alungat din Atena!. Dar pînă atunci, în 
scurta secvenţă în care se lasă surprins, Chairephon nu pare cîtuşi de 
puţin un adversar al oligarhilor, ci mai degrabă un simplu mijlocitor 
între maestrul său și Critias, un ins devotat și însufleţit, adevărată 
pereche a fanaticului (uoavx6c) Apollodor din Banchetul. 


Să trecem acum la personajele principale. 
La douăzeci de ani după spectaculoasele evenimente din 404 — gu- 
vernarea tiranică ce a urmat înfrîngerii Atenei —, Platon pare să recurgă 
provocator în dialogul „despre înțelepciune” la două dintre cele mai 
odioase personaje din fruntea grupării „celor treizeci”. După cum se 
ştie, atît Critias cît și Charmides făcuseră parte din „cei treizeci”. O ast- 
fel de alegere va fi părut cel puţin ciudată opiniei publice contemporane 
autorului, dacă ne gîndim cît de adînc a operat acea condamnare a guver- 
nului chiar și în conștiința modernă. Numai că un asemenea dezacord 
dinăuntrul atitudinii lui Platon e doar aparent. 


Dacă în dialogul acesta, Platon îl înfățișează sub o lumină bună pe 
Critias „,violentul tiran'2, condamnat mai tîrziu pe plan moral de Socrate 
însuși, trebuie să ținem seama că o asemenea inadvertenţă era totuși 
posibilă de vreme ce momentul fictiv al convorbirii avea să fie așezat 
în anul 432, deci cu aproape treizeci de ani înaintea instaurării temutului 
regim. 

Pe-atunci, un Socrate tînăr și cam de aceeași vîrstă cu Critias putea 
schiţa înaintea acestuia o atitudine de aprobare și chiar un anume res- 
pect. De pildă, Socrate e cel care-l salută primul, și ceva mai tîrziu îi 


adresează chiar cîteva cuvinte măgulitoarei. 


1 Socrate va face apel la împrejurările acestea în cadrul procesului 
său, invocîndu-l drept martor pe Chairephon, care, de altfel, în anul 
399 nu mai era în viaţă. 

2 Despre care Xenofon spunea că ar fi fost cel mai înșelător, violent 
şi înspăimîntător dintre toți oligarhii. (Memorab., 1, 2, 12). 

3 Charmides, 153 c. 

1 Charm., 154 d. 

Dar, pentru a da o și mai plauzibilă motivare ciudatei alegeri de 
personaje întreprinse de filosof, ar putea fi pus în joc și un alt aspect 
al problemei. Anume faptul că Platon caută să obţină pe întreg parcursul 
dialogului o adevărată reabilitare a membrilor familiei sale. 

Cum bine se știe, Critias, omul politic și literatul, era deopotrivă văr 
al Perictionei, mama lui Platon. Iar filosoful, în cadrul programului său 
general de restabilire a valorilor etice, putea încerca acum, cu deplină 
justificare, să reînchege vechiul prestigiu al bunei sale rude, atît de com- 
promise înaintea actualului regim democrat. Și avea să postuleze o ase- 
menea reevaluare, îndeosebi în numele acelor norme etice pe care Critias, 
la vremea convorbirii cu Socrate, le promova încă din plin. Într-adevăr, 
printre fragmentele mai timpurii rămase de pe urma lui, s-au păstrat 
şi cîteva dintr-o elegie a Spartei, în care lacedemonienilor li se aduceau 


elogii ca unor oameni ce trăiesc sub semnul sophrosynei. 


Aceleași eforturi în vederea evitării echivocului şi a restabilirii păreri- 
lor deformante care stăruiau asupra familiei sale sînt îndreptate de Platon 
și asupra lui Charmides. Imaginea idealizată a tinărului Charmides, 
fratele mamei sale, prezintă o înmănunchere de caracteristici ce ar putea 
fi proprii și tînărului Platon. Acesta din urmă era atît de sfios (al37uwv) 
și cumpănit (x6ouLoc) încît — afirma Diogenes Laertios — nu ar fi 
fost văzut niciodată rîzînd prea mult. Ca și Charmides, tînărul Platon 
era înzestrat într-ale poeziei, ca și el îl urmase pe Socrate. 


De vreme ce Charmides (în opoziţie cu tulburarea și agitația specifică 
celorlalte personaje) se tine liniștit și roșește doar la întrebările celor 
mai vârstnici, Platon îl arată încă de la începutul dialogului ca fiind în 
stăpînirea sophrosynei. 

Dar, toate aceste date cu care Platon va potenţa tiparele preexistente 
ale personajelor Critias și Charmides, cît şi fina pătrundere psihe logică 
cu care-i va însoți pas cu pas de-a lungul dialogului, converg în fapt către 
o unică ţintă: elogiul propriei sale familii. Și era ilustră ascendenţa filo- 
sofului! Prin Critias, fiul lui Calaischros, Platon se înrudea cu Dropides, 
iar despre acesta se spunea că ar fi fost chiar fratele lui Solon. Apoi, 
acel Pyrilampes, mai ales elogiat în dialog, nu era altul decît cel de-al 
doilea bărbat al Perictionei, deci tatăl vitreg al filosofului?. 


5 Spre o mai bună orientare a cititorului reproducem în continuare 
schema arborelui genealogic al familiei lui Platon, așa cum apare la 

Asemenea laude aduse strămoșilor alcătuiesc un topos tradiţional al 
domeniului literar grec, iar Pythica a VIII-a a lui Pindar ar constitui 
în sensul acesta o elocventă dovadă. 

Dacă în Lysis putea interveni o reducere a dimensiunilor encomias- 
ticului pînă la simplul clișeu literar?, în schimb în dialogul acesta elogiile 
aduse strămoșilor sînt concepute pe un ton solemn, aproape ritual”. 

Oricum, asemenea neobișnuite expansiuni de atașament familial își 
pot găsi întru totul justificarea dacă le raportăm la preocupările majore 
ale filosofului din acele împrejurări anume. Ar fi vorba de perioada si- 
tuată îndată după prima călătorie siciliană. La vremea aceea, cele două 
tagme — a democraților și a oligarhilor — polarizate la cele două extre- 
me ale politicii ateniene, păstrau încă vechile manifestări ale dezacordu- 
lui anilor 404—403. Platon, despre care se știe că fusese atras de momen- 
tul politic instaurat de cei treizeci, e pus în situaţia de a răspunde, în- 
tr-un fel, atitudinii de iremediabilă dușmănie a conducătorilor contempo- 
rani lui. Și o face așa cum am văzut: dînd o imagine idealizată a celor 
doi reprezentanţi ai fostului regim oligarhic şi obţinînd totodată reabili- 
tarea propriei sale familii și a trecutului ei politic. 

În privinţa lui Socrate, personaj nelipsit din cuprinsul dialogurilor 
platonice, nu vom atrage atenţia decît asupra unui singur aspect — para- 
doxal de altfel — al structurii sale umane. Atît în Apărarea lui Socrate 
cît și în Banchetul e scoasă în evidenţă o înaltă dimensiune morală a filo- 


B. Witte, op.cit., p. 53, luată după J. Kirchner, Prosopographia 
Attica, Berlin, Stemma zu Nr. 11855: 


Solon ———— Dropides 
si 
Critias Antiphon 
“A | 
Calaischros Glaucon Pyrilampes 
„| | l 
Critias Charmides Perictione 
(460 — 403) (450— 403) 
| | | | 
Adeimantos Glaucon Platon Potone 


(427—343) 
ê „„Ditirambicul Hippothales” e luat chiar în rîs. 
? Dac-am ține seama doar de risipirea lor în contextul acela de o 
incantaţie aproape litanică folosit de Socrate în anticipata contraparte 
„literară” a speculațiilor de mai tîrziu. (Ch., 156 d — 157 c). 

sofului și anume, e pusă în joc bravura omului Socrate cu prilejul bătă- 
liei de la Potideea. 

Dacă aceste două dialoguri adîncesc trăsăturile unui anumit tip u- 
man avîntat și însuflețit în curajul său, în Charmides, în schimb, din 
aceeași împrejurare istorică — printr-un curios transfer de virtuţi — 
Platon extrage imaginea unui Socrate măsurat și chibzuit. 

Dar pot alcătui asemenea funcţii opuse un echilibru în planul eticu- 
lui? Rămine s-o spună exegeza platonică. 

În dialogul acesta noi am urmărit doar o reabilitare a conceptului 
de sophrosyne și prin urmare Socrate ne pare inevitabil reținut și sophron. 
Atât de reţinut și de sophron, încît trece sub tăcere orice ispravă a sa 
din timpul asediului de la Potideea. 

Cu portretizarea acestor personaje și justificarea punerii lor în joc, 
problemele de datare, precum și cele de fixare a timpului și locului unde 
se desfășoară dialogul capătă un plus de interes. 


b) Probleme de datare, timp și loc 


Prin strînsa lor raportare la marea temă abordată pe plan dialectic, 
elementele de datare, loc și timp puse în joc de Platon, ne-au părut a 
ilustra, poate mai bine decît în oricare alt dialog, intenţiile majore ale 
autorului. Departe de a rămîne aspecte secundare — ca în cele mai multe 
cazuri — asemenea factori converg de astă dată către o neașteptată 
contribuţie informativă şi chiar interpretativă. 


Iată de ce am considerat că merită să acordăm acestor elemente de 
datare, timp și loc un spațiu anume, și nu le-am expediat — aşa cum se 
procedează uneori — printr-o simplă notiță de subsol. 


Dialogul e presupus a fi fost scris la aproximativ douăzeci de ani după 
încheierea războiului peloponeziac. O asemenea distanţă în timp putea 
fi în măsură să deschidă autorului nu numai un unghi de perspectivă op- 
tim asupra întregii perioade a unor radicale degradări de valori, dar să-i 
confere totodată și detașarea necesară unor evaluări critice lucide. 

Ținînd seama de atmosfera senină și oarecum degajată a dialogului, 
redactarea lui a fost adesea stabilită înainte de moartea lui Socrate. 


8 Cf. H. Mutschmann, Zu Platons Charmides, ,,Hermes”, 46, 
1911, pp. 473—478. 


159 


SIMINA NOICA 


Rezultatele unei exegeze mai noi converg însă către o datare simţitor 
mai coborită. Astfel, cercetători de mărimea unor Wilamowitz-Moellen- 
dorff, Max Pohlenz și mai recent Albin Lesky, au fixat o nouă perioadă 
a compunerii lucrării, care s-ar desfășura între data morţii lui Socrate 
şi prima călătorie siciliană a lui Platon?, În sfîrșit, pe baza unei paralele 
între prima parte a dialogului și rechizitoriul scris de Lysias împotriva 
lui Euandros, Bernd Witte, ultimul exeget al lui Charmides!0, propune 
drept dată a publicării dialogului intervalul de timp între anul 388, 
întoarcerea după prima călătorie siciliană şi anul 382. 

În general, dialogurile Lysis, Lahes și Charmides sînt înregistrate în 
cronologia relativă a operelor lui Platon printre cele mai timpurii". 
Dacă ele s-au ivit după prima călătorie siciliană, atunci compunerea 
lor (și prin aceasta începuturile scrierilor filosofice platonice), trebuie 
văzută în strînsă legătură cu întemeierea Academiei. Iar în vremea aceea 
Platon împlinise aproape patruzeci de ani. 

Raportată la redactarea propriu-zisă, acţiunea fictivă a dialogului 
se petrece însă la o mare distanţă în timp: mai bine de cincizeci de ani! 
Prin amintirea luptei grele care avusese loc puţin înaintea întoarcerii 
lui Socrate din tabăra de la Potideea, Platon fixează — încă din primele 
rînduri ale dialogului — momentul precis al acțiunii: anume anul 432, 

Un apel făcut la pasajul acela în care Tucidide relatează urmările 
mediate ale bătăliei de la Potideea, ar îngădui poate chiar o sugerare 
a motivelor care l-au determinat pe Platon să dea convorbirii această 
anumită delimitare istorică!?. Ne referim la momentul despărțitor în 
care istoricul face să urmeze evenimentului amintit acea cunoscută 
discuţie între spartani și corintieni, în cursul căreia intervenţia reţinută 
a primilor e judecată de corintieni drept inactivitate dăunătoare!?. 


? Vezi Wilamowitz-Moellendorff, Platon, Berlin, ed. 
1959, p. 179; Max Pohlenz, Aus Platos Werdezeit, Berlin, 1913, 
p. 57; A. Lesk y, Greek Literature, London, 1966, p. 516. 

1 B. Witte, Die Wissenschaft vom Guten und Bösen, Walter de 
Gruyter, Berlin, 1970, p. 45. 

n Cf. A. Lesky, op.cit, p. 516; H. v. Arnim, Sprachliche 
Forschungen zur Chronologie der Platonischen Dialoge, Wien, 1912, pp. 
230—234. Aceste dialoguri sînt analizate și de V. Goldschmidt, 
în Les Dialogues de Platon. Structure et Méthode dialectique, P.U.F., 1963, 
p. 33. 

12 Vezi B. Witte, op. cit., p. 42. 

13 Tucid., I, 61—71. g 

Poate, prin trasarea unor asemenea preliminarii temporale identice 
cu cele puse în joc de istoric cu ocazia pasajului amintitii, Platon a in- 
tenţionat să marcheze — și încă de la bun început — acea propensiune 
către politic pe care avea s-o imprime sophrosynei în evoluția dialogului 
său. 

Ne propunem în continuare să dăm unele date privind locul de 
desfăşurare a convorbirii, de bună seamă nu din întîmplare ales chiar în 
preajma locuinţei lui Charmides. 

În dialogurile acestea timpurii, palestra devine locul propriu-zis al 
discuţiilor purtate de Socrate. Lysis așa se deschide!*: în nou construita 
palestră de la zidul cetăţiii€. La fel și Euthydemos!?; iar Lahes se desfà- 
şoară pe locul! unde făceau exerciţii îndeobște hopliţii. 

Palestra din Charmides pare să fi fost de curînd amenajată în momen- 
tul fictiv al dialogului, afirmă B. Witte!?, sprijinindu-se pe competen- 
tele observaţii ale lui W. Judeich2, care data clădirea din epoca lui 
Pericle. Numele ei era datorat, poate, lui Taureas, tatăl lui Andocides. 
Dar în această privință nu se poate afirma nimic sigur, 

Alegerea unui asemenea loc, remarca Paul Friedlănder, ar fi consti- 
tuit o primă referire la paralelismul între existența trupească și cea spi- 
rituală, îndărătul căreia sta însăşi unitatea acestor două modalități, 
aşa cum avea să fie ea adiîncită în cursul dialogului?l. 

Palestra se găsea „în faţa templului regal” afirma Socrate la înce- 
putul dialogului. Un asemenea lăcaș, amintit într-o inscripție atică din 
418 î.e.n., se găsea aproape de zidul cetăţii2?, în vecinătatea Olimpieio- 
nului. Iar aproape de Olimpieion se afla și locuința lui Charmides2% 


14 E greu de crezut ca Platon să nu fi cunoscut lucrarea lui Tucidide. 

15 Vezi Wilamowitz-Moellendorff, op.cit., p. 190, ori 
P. Friedlănder, Die platonischen Schriften, Berlin, 1930, p. 68. 

16 Lysis, 203 a—204 a. 

1 Euthydemos, 211 a. 

18 Lahes, 178 a. 

19 Op.cit., p. 4l. 

2 W. Judeich, Topographie von Athen, München, 1931, p. 140. 

a „Nimic nu duce mai sigur de la aparențe la esențe, în lumea pla- 
tonică, decît spectacolul frumuseţii ... ea însăși (frumusețea trupească 
(n.n. — S.N.)) nu este decît o treaptă către frumusețile de ordin supe- 
rior” Cf. Lysis, Ed. pt. Liter. Univ., 1969, p. 140. 

22 „Das genannte Heiligtum befindet sich im Süden der Akropolis ... 
zwischen dem diomeischen und dem itonischen Tor”, afirmă B. Witte, 
op.cit., p. 40. 

23 Andocides, I, 16. 

Iată, de bună seamă, unul din motivele care l-au determinat pe Platon 
să dea drept loc dialogului său această anumită palestră, tocmai nou 
construită în momentul fictiv al convorbirii2f. 

Sîntem acum în măsură, odată precizate aspectele exterioare ale 
dialogului — interlocutori, familia lui Platon, împrejurările de timp 
și loc — să-l adîncim în el însuși începînd cu conceptul pe care-l pune în 


joc: sophrosyne. 


II. Semnificațiile de adîncime ale dialogului 
Înţelesuri lingvistice, istorice şi filosofice 


Într-o pătrunzătoare analiză a crizei lumii greceşti de la sfîrşitul 
veacului al cincilea, Tucidide punea în discuţie ciudata evoluţie seman- 
tică a cîtorva concepte35; a unor asemenea concepte ce reprezentaseră 
pînă atunci criterii de bază în sistemul tradiţional de valori. Termeni 
care slujiseră vreme îndelungată pentru a desemna cele mai alese virtuţi 
sfîrșeau prin a se degrada prefăcîndu-și în întregime înțelesul. Un anume 
fel de a cugeta mai adînc începea să fie luat drept măsură a lașităţii. 
O anume chibzuinţă ori sfială înaintea unor acte de curaj erau socotite 
drept lipsă de experienţă sau chiar teamă26. 

Astfel, într-o epocă a cercetării stiinţifice și a logicii sofiștilor, istoria 
izbutea să surprindă din plin discreditarea unor concepte vechi și „,res- 
pectabile”, îndărătul căreia se ascundea în fapt o adevărată răsturnare 
de valori. 

Şi Tucidide era neîntrecut în arta de a pune un diagnostic iar cbser- 
vaţia sa era precisă și necruțătoare. Num ai că inteligenţa rece şi impar- 
țială a omului de știință nu emitea aproape niciodată judecăţi de aprecie- 
re. Bogata structură a personalității sal e părea lipsită de vibrația eticu- 
lui. Iată de ce scrisul său se mărgine a la simplitatea unor constatări: 


24 Întregeşte subtilul comentar al aceluiaşi B. Witte, op.cit., p- 

4l. 
235 Tucidide, III, 82, 2—5. 
26 Un interesant comentariu al pasa jului din Tucidide e de găsit 
în Paideia lui W. J aeger, vol. I, ed. Oxford, 1965, p. 335, iar în 
studiul A Period of Opposition to Sophros yne, Trans. and Proc. of the 
American Phil. Ass., 78, 1947, pp. 1—17, H . North dă o amplă ana- 
liză a conceptului de sophrosyne la sfîrsitul secolului al V-lea. 

Dar în ceasul acela în care normele de viaţă ale polis-ului își pierdu- 
seră de mult înţelesul, simpla dezvăluire a unor stări de fapt nu putea 
fi îndeajuns. S-ar fi cerut fără-ndoială și un alt tip de istoric. Poate, un 
cercetător al trecutului care să regîndească vechile concepte, să le repu- 
nă în tradiționalele lor drepturi și totodată să le trimită mai departe. 
Dar o asemenea reabilitare de valori avea să fie urmărită abia mai tîr- 
ziu. lar un atare gînditor avea să fie însuși Platon. 

Încercarea unor valorificări platoniciene, nu pe linie speculativă, 
ci pe aceea a unor incursiuni În istoria reală a spiritualităţii grecești, 
pare deosebit de ispititoare și îndeosebi pentru dialogul acesta, atît de 
prins înăuntrul tradiţiilor polis-ului aristocratic grec. Diversele etape 
ale căutării socratice din Charmides ar putea fi interpretate astfel ca 
adevărate momente istorice, legate de evoluţia unor concepte tradiţio- 
nale şi nu doar ca simple trepte dialectice ale speculaţiei propriu-zise. 
De vreme ce știința binelui și a răului?” e înţeleasă de Platon atît ca o 
punere în ordine a tuturor celorlalte științe cît şi ca o dominare a lor 
pe linie axiologică, se relevă totodată și caracterul ei funcțional cu sta- 
tornice trimiteri către modalităţile social-istorice. 

Interesul pentru reabilitarea valorilor susceptibile de a reda o struc- 
tură unitară haosului unei lumi abia ieșite din război, era, de bună sea- 
mă, la ordinea zilei în vremea aceea. Și-atunci, de ce nu și-ar fi adîncit 
Platon cercetarea în jurul conceptului de „,sophrosyne” şi sub asemenea 
îndemnuri? Să nu fi închis oare complexa personalitate a filosofului 
înăuntrul ei și un istoric virtual? Un cuget deschis către probleme de 
natură etică? Ar fi greu de crezut. Căci, în gîndul de a obţine o nouă 
deschidere a cugetelor către înțelesuri pierdute de mult, el ar fi putut 


scrie oricînd un dialog. Acesta, de pildă. 
z] 


În cadrul formelor evolutive, mereu deschise ale gîndirii grecești, 
adevăratul sens al conceptului de sophrosyne e greu de precizat. El 
nu redă întocmai echivalentul unei „virtuți morale”, iar uneori — lip- 
sit de orice control conceptual — sugerează mai degrabă un soi de echi- 
libru psihic2%, Alcătuit din radicalul phren (diafragmă, simț, minte, 


21 Ca ultimă definiţie dată temei dialogului. 

28 Cercetarea mai nouă, cît și recentele încercări de a găsi o funda- 
mentare istorică medicinei psihosomatice, înclină îndeosebi către fac- 
torul psihic. Vezi A. Lesk y, History of greek literature, London, '1966, 
p. 515: Yvon Brès, La Psychologie de Platon, P.U.F., 1968, pp. 

cuget) la gradul zero și adjectivul saos, sôs (sănătos, teafăr), termenul 
pare să oscileze chiar și la Platon de la o anume normă de sănătate psi- 
hică cu totul modestă și pînă la idealul filosofic cel mai înalt. A-i da 
o echivalare literală, aga cum s-a încercat în germană prin ,,Heilsinnig- 
keit” de pildă, ar însemna nu doar o nestăpînire a întregii sfere concep- 
tuale, ci totodată o incorectitudine faţ ăde polisemantismul său. Căci 
implicaţiile termenului acestuia pornind de la planul mărginit al senza- 
ţiilor ajunge să se reproiecteze la scara infinit mai amplă a unei structuri 
intelectuale, etice şi estetice. Imposibilitatea redării conceptului de 
sophrosyne printr-un singur cuvînt ar face deci, ca echivalarea lui cu 
termenul de „înţelepciune” să fie la fel de nepotrivită ca cea prin „„stă- 
pînire de sine”, „cumpătare”, „,socotinţă”, „chibzuinţă”, ori „cumin= 


țenie”22, 


E 
Pentru a putea surprinde mai bine amplificarea și totodată diversi- 
ficarea de conținuturi a sophrosynei platonice, vom încerca o scurtă 
trecere în revistă a evoluţiei conceptului acestuia, de-a lungul perioade- 
lor istorice, începînd cu primele lui atestări în textele literare și pînă 
la momentul Platon. 


291—292; P. Lain-Entralgo, Die platonische Rationalisierung 
der Besprechung und die Erfindung der Psychoterapie durch das Wort, 
„Hermes”, 86, 1958, p. 304 și urm.; Rembert Claude, Étude 
analytique des allusions médicales de l'oeuvre de Platon, Thèse. .., Paris, 
1962, p. 50. Argumentarea lor pune în joc mai ales „pretextul acela 
medical” de la începutul dialogului în care Zalmoxis prezintă o tera- 
peutică a paralelismului trup-suflet. 


29 „Tempérance est trop restreint, sagesse trop vague”, spunea 
P. Festugière, în Contemplation et vie contemplative selon Platon, 
p. 389. P. Friedländer oscilează între „Gesundheit der Seele”, ,,Beson- 
nenheit”, „Sittsamkeit”, Bescheidenheit”, ,Mass”, „,Zucht”. După 
Wilamowitz- Moellendorff se poate spune în multe cazuri ,,Masshaltung”, 
„Selbstzucht”, Bescheidenheit”, „aber erschöpfend ist nichts”. În 
cadrul exegezei mai recente, Pedro Lain-Entralgo (citat şi de A. Lesky), 
afirmă că e cu neputinţă de redat într-un singur cuvînt „den ganzen 
Komplex von intellectuellen, ethischen und ästhetischen Nuancen... 
die dem Begriff der Sophrosyne enthalten sind”. Liddel-Scott dă urmă- 
toarele accepții: 1) soundness of mind, prudence, discretion. 2) mode- 
ration in sensual desires, selfcontrol, temperance. 3) in a political sense, 
a moderate form of government. Iar în lexicul platonic al lui Ed. des 
Places apare alături de „„temptrence” și „sagesse pratique”. (Lexique 
de Platon, Paris, 1964, p. 494). 

Epopeea înregistrase relativ puţine situaţii caracteristice ale concepe 
tului. La Homer sophrosyne părea să acopere în întregime domeniul 
unei valori generale, cu caracter de precept: bunul-simţ. Totuși, din 
această configuraţie omogenă, ar putea fi desprins un aspect mai precis 
nuanţat: un fel de sănătate a gîndirii care, la omul tînăr se exprimă 
printr-o anumită reținere faţă de cel mai în vîrstă’. 

Sophrosyne apare, așadar, ca o simplă reacție personală de precauție 
a insului faţă de un altul mai sus așezat, integrîndu-se astfel în sfera 
manifestărilor psihice. Prin aceasta ea rămîne însă subordonată sfielii 
(aid6s) care pune în ordine și atitudinea socială a eroilor homerici în 
totalitatea ei. 

Dar înainte de a fi reluată de către cei șapte înţelepţi într-un con- 
text politic, noţiunea pare să fi fost valorificată în anumite cercuri 
religioase??, Înăuntrul lor ea primește sensul de întoarcere după o peri- 
oadă de tulburare și neliniște la o stare de echilibru, de control. Mij- 
loacele puse în joc în vederea obţinerii calmului sînt de ordinul diferi- 
telor rituri purificatoare însoţite de muzică și dansuri. Asemenea mij- 
loace, arată J.-P. Vernant, puteau fi uneori mai directe și utilizate 
cu efect de şoc. De pildă, Pausanias povesteșteS? că ar fi văzut în 
sanctuarul lui Heracles la Teba o piatră, pe care Atena o azvirlise 
în capul eroului furios atunci cînd acesta, rătăcit de mania, îşi masacrase 
copiii. Iar piatra aceea care avea să aducă liniștea și somnul eroului 
se numea sophronister. 

Vindecarea lui Oreste s-a petrecut în împrejurări asemănătoare. 
Tot Pausanias arată cum Oreste, în plin delir, după uciderea mamei 
sale, regăsește sophrosyne abia după săvîrşirea unui sacrificiu purii- 
ficator. 

Definindu-se prin opoziție faţă de o aphrosyne (nebunie), simțită 
totodată drept o întinare, conceptul de sophrosyne avea să ia în climatul 
religios al sectelor o coloratură ascetică. Virtute de inhibiţie, de absti- 
nență, ea va duce la îndepărtarea răului și la evitarea întinării, nu numai 


30 De pildă, în Il., XXI, 462, Apollo se retrage din luptă în fața un- 
chiului său Poseidon. Vezi și Od., IV, 15, 8, XXIII, 30. 

31 Cf. W. Jaeger, Paideia, p. 7. 

32 Pentru prezentarea evoluției conceptului pînă la momentul trage- 
diei am folosit aproape exclusiv interesantele analize întreprinse de 
J.-P. Vernant în Les origines de la pensée grecque, P.U.F., Paris, 
1969, pp. 80—85. 

33 Paus., IX, 11, 21. 

prin înfrîngerea impulsurilor erosului și a resorturilor afective în general, 
dar și printr-o totală dominare de sine. Această stăpînire de sine care 
dă conţinutul sophrosynei, precizează în continuare J.-P. Vernant 
pare să implice dacă nu un dualism, cel puţin o anumită tensiune în ființa 
umană între două elemente opuse: ceea ce ţine de ordinul thymos-ului, 
afectivitatea, emoţiile, pasiunile (teme favorite ale poeziei lirice) și ceea 
ce ţine de ordinul unei prudenţe reflectate, de un calcul raţional (proprii 
poeţilor gnomici). 

Dar o dată cu perioada de criză a polis-ului inaugurată către sfîr- 
șitul secolului al VII-lea și ajunsă la culme în plin secol VI, sophrosyne 
dobîndește — în afara sectelor religioase — o semnificaţie morală și 
politică precisă. Încep să-și facă apariţia două curente de gîndire și 
orientare diferite: unul îndreptat spre individ și salvarea lui, altul către 
cetate. Prin urmare, pe de o parte vor fi de găsit grupările religioase 
din marginea comunităţii, întoarse asupra lor însele în căutarea puri- 
tăţii, pe de alta cercurile direct angajate în viața publică. lar acestea 
din urmă vor repune în joc concepte cu caracter tradiţional, ca cel 
al sophrosynei, spre a le conferi un nou conţinut politico-social. 


Începînd chiar în cadrul unei instituţii ca agogt lacedemoniană, 
consideră J.-P. Vernant, conceptul de sophrosyne e sporit de puternice 
trăsături sociale. El devine o comportare reglementară, obligatorie, 
marcată prin „,reţinerea” pe care tînărul trebuie s-o păstreze în toate 
mprejurările: în ţinuta sa, în privire, în cuvintele îndreptate către cei 
mai vîrstnici. Demnitatea comportării ajunge să aibă o semnificație 
“instituțională. Viitorul cetăţean trebuie să fie educat în așa fel încît 
să-și domine emoţiile, instinctele, pasiunile. 

Noul stil al relaţiilor umane stă sub ascultarea acelorași norme de 
control, echilibru, moderație, pe care le traduc sentenţe ca: ,,meden 
agan”, sau „,cunoaște-te pe tine însuţi”. Tradiţia mai mult sau mai puţin 
legendară a celor şapte înţelepţi ne face să înțelegem mai bine perioada 
de criză socială a polisului grec din vremea lui Solon. Efortul lor de 
reflexiune n-a trimis numai la o formulare conceptuală, ci a situat 
problema morală în contextul ei politic, legînd-o de dezvoltarea vieţii 
publice. 


Pentru a reda mai bine realităţile sociale pe care le acoperă i dealul 


de sophrosyne, Vernant se referă îndeosebi la reformele constituţi onale 


*1 Cf. T.-P. Vernant, op. cit., pp. 87—88. 

ale lui Solon35. Ca un adevărat mediator se ridicase marele om de stat 
în centrul cetăţii. Hotar de neînlăturat, el așază între „cele două haite”, 
o sophrosyne înţeleasă ca virtute a echilibrului şi a justei măsuri, capabilă 
să obţină acordul între cele două extreme ale societăţii. Pentru a se 
putea restabili ordinea și hesychia (liniștea) cetăţii trebuia să se frîngă 
aroganţa bogaţilor și să înceteze sclavia demos-ului. Cu Solon, Dike 
și Sophrosyne coborîte din cer pe pămînt se instalează în agora. Prin 
urmare, de atunci înainte ele vor avea „,de dat socoteală”. Grecii vor 
continua, de bună seamă, să le invoce, dar nici nu vor înceta să le supună 
discuţiei. 

Odată cu Theognis, cuvîntul pătrunde — în opoziţie cu Hybris — 
într-un context predominant politic. El va însemna pentru poetul 
gnomic recunoașterea autorităţii de stat și supunerea la sistemul social 
existent?”7. O continuitate cu conceptul homeric se păstrează încă întru- 
cît și în acest nou domeniu al sensului, dependențţii sociali, „,cetăţenii” 
(astoi) sînt aceia care dovedesc sophrosyne prin reținerea lor. 

În epoca de acmé, de maximă înflorire, a polis-ului atenian ilustrată 
de primii lărgește dincolo de înţelesul social, ajungînd să redea și 
relația oameni-zei. Și de data aceasta structura sa rămîne neschimbată. 
Prin faptul că omul recunoaște existența divinului, el devine totodată 
conştient de propriile sale limite. În tragedie, nemaifiind în joc situa- 
ţia individuală a omului tînăr, ori anumite probleme de dependenţă 
socială, ci pur și simplu adincirea faptelor de conștiință, oamenii ajung 
să experimenteze superioritatea divinului și necesitatea de a-i recunoaște 
acţiunea. 


35 Op. cit., pp. 82—84. 

35 Theognis, 39—42: „Cyrnos, cetatea e grea... și mă tem să n-aducă 
pe lume ...Încă se-arată cuminţi (oa6ppovec) cetăţenii, în schimb 
cei la cîrmă...” Un înțeles asemănător îi revine cuvîntului în interpre- 
tarea mitului hesiodic al vîrstei de fier, unde aidós e înlocuit cu sophro- 
syne (1135—1140). 

3? Vezi H. North, Sophrosyne. Self-Knowledge and Self-Restraint 
in Greek Literature, Cornell Studies in Classical Philology 35, 1966, 
p. 16 și urm. 

25 O redare a locurilor unde apare sophrosyne în perioada clasică a 
literaturii greceşti poate fi urmărită la J. de Vries, Swpposùvy en 
Grec Classique, ,,Mnemosyne”, 11, 1943, pp. 81—101 și H. North, 
op. cit. Pentru analiza de ansamblu a conceptului am folosit îndeosebi 
lucrarea lui B. Witte, Die Wissenschaft vom Guten und Bösen, pp. 
11—24. 

Pentru prima oară sophrosyne dobîndește la Eschil dimensiunea 
cea nouă, ajungînd să se refere dincolo de aspectul personal și social 
la cel divin. La baza conflictului dramatic din Perșii, subliniază 
B. Witte?%, el va așeza o adevărată primejduire cu caracter existențial 
a omului, provenită din pierderea „gîndirii sănătoase”. Astfel, nechib- 
zuinţa atacului lui Xerxes, interpretată în opoziție cu comportarea 
obișnuită a unui individ „sophron”, va da victoriei ateniene de la 
Salamina un înţeles religios. Cînd corul bătrînilor perși numește acţiu- 
nea lui Xerxes drept „irațională” (3vopp6vuc), „Xerxes i-a minat 
„+. vai!/Xerxesi-a frînt. . . .o, jale!/Xerxes ca un nebun, a-mpins navele-n 
larg”40, iar Darius confirmă această judecată arătînd că „tînăr, el 
pricepe numai tinerescul” (... vEog ¿òv vta ppovetiil, e găsită atunci 
o primă cauză a nefericirii chiar în vîrsta neîmplinită a tînărului rege. 
Căci „fără știință a săvirşit el acestea din semeţie tinerească''42. Iar 
bătrîna regină Atossa va trage la răspundere influenţa socială care a 
contribuit la decăderea fiului ei. El a avut relaţii cu ‚oameni răi care 
i-au judecat reținerea drept dvavăpla și prin aceasta l-au împins la 
fapte funeste”43, 

Dar în vreme ce toate judecăţile acestea erau de natură pur umană, 
Eschil îl va înfățișa pe Dareios în stare să dea un sens adînc religios 
împrejurărilor. Bătrînul rege care s-a întors din Hades ca un „daimon 
puternic” (tóv re Saxluova Aapetav) aducînd de acolo oracolele zeilor, 
a fost singurul care a recunoscut că nenorocirea fiului său a fost tri- 
misă de zei. („„Și a venit, vai, un mare daimon, iar el n-a mai gîndit 
cum se cuvine”). 


Distrugerea templelor, a altarelor grecești, sacrilegiile împotriva 
zeilor, toate s-au dovedit a fi exprimarea exterioară a unei orbiri spiri- 
tuale care desconsidera pe zei în esenţa lor. (,,Deşi muritor, credea 
el că poate învinge toți zeii”). 


Necesitatea recunoașterii divinului care constituie conţinutul sophro- 
synei din Perşii, a fost redată de Eschil în Eumenidele ca unul din 
principiile ordinii de stat democratice. Aici, Areopagul va prelua funcţia 
vechilor zeități spre a călăuzi oamenii prin teamă spre sophrosyne. 


3? Op. cit., p. 13 şi urm. 
40 Perșii, 553. 

41 Idem, 782. 

42 Idem, 744. 

13 ]dem, 153. 

O relaţie asemănătoare între teamă și chibzuinţă așază cu 20 de 
ani mai tîrziu Sofocle în Aias. Menelau cere „unui ins din popor” să 
se supună altuia mai sus așezat, căci „numai teama menţine legile unei 
cetăţi.” Și nici chiar o armată n-ar vrea să fie condusă spre înţelepciune 
dacă nu cunoaște șanțul de apărare al spaimei și al sfielii"”"45. Deși Mene- 
lau folosește aceleași cuvinte ca Atena în Eumenidele, înţelesul spuse- 
lor sale e cu totul altul. Pentru el, care vorbește din propriu îndemn și 
fără ordin divin, teama a devenit pur şi simplu un fenomen social, un 
soi de virtute care pune în rînduială comportarea cetăţeanului obiş- 
nuit față de statt. 

Așadar, spre deosebire de Eschil, Sofocle desprinde sophrosyne din 
sistemul de relații religios şi, întemeind-o pe spaimă — înţeleasă ca 
fenomen social — îi dă dintr-o dată un sens numai în realitatea politică. 
Are loc, prin urmare, o scindare a sophrosynei într-un concept etic 
şi unul politic, pierzîndu-se unitatea din vremea lui Eschil. 

Dar conţinutul etic al sophrosynei întilneşte către sfîrșitul secolului 
al V-lea o foarte întinsă relativizare. 

Cînd Euripide, în Hippolitos-ul său pus în scenă în 428, îl lasă pe 
erou să spună despre el că „i-ar întrece pe toţi în sophrosyne” (995, 
1100), atunci, nu mai poate fi vorba de acea sferă atotcuprinzătoare 
a conceptului care închidea laolaltă oameni și zei. Hippolitos slujește 
doar unei singure zeițe, sfioasa Artemis. Iar conceptul de sophrosyne 
nu poate avea pentru el decît sensul restrîns de „reţinere tinerească” 
sau unul încă şi mai special de „„abstinenţă sexuală"”47, 

Cînd Fedra în dragostea ei pentru tînărul Hippolitos își dorea înde- 
letniciri întocmai celor ale luit, sub dojana zeiței Cypris, o prinde 
rușinea la un asemenea gîndt?. Astfel de aprecieri opuse relevă faptul 
că acţiunile oamenilor ajunseseră să nu mai fie socotite clare, ele pri- 
mind valoare sau non-valoare în funcţie de ținuta morală cu care erau 
duse la bun sfîrșit. Această ambiguitate a faptelor umane condiţionează 
totodată o ambiguitate a limbii. Despre sfială, virtutea de care Hippo- 
litos e mai mândru decît de oricare alta, Fedra spune: „aceeași este 


44 Aias, 1071. 

15 Idem, 1073. 

46 Compară cu discursul funebru ţinut de Pericle (T u cid., II, 37 
3), unde teama față de zei e înlocuită cu teama față de legi. 

47 Hipp., V, 78, 1003. 

48 Idem, V, 208, 215, 228. 

49 Idem, V, 232—241, 246. 

îndoită, una nu rea, alta o povară caselor”. „Dacă ar fi ceva sigur 
măsura dreaptă, ea n-ar mai fi indoită sub același nume”. Hippolitos, 
prin unilaterala sa sophrosyne, păcătuiește împotriva legii unei alte 
zeițe. Și tocmai în aceasta constă ironia tragică a acestei piese. Edu- 
cația Afroditei despre sophrosyne se întoarce tocmai împotriva aceluia 
care are dreptul să creadă despre el că stăpînește această virtute mai 
presus de toți oamenii. 

Iată deci, cum nesiguranța normei morale ajunge la Euripide moment 
creator de tensiune în acțiunea dramatică. lar confuzia și ambiguitatea 
la care sînt expuse valorile tradiționale ajung să se manifeste insistent 
și în limbă. 

Într-adevăr, drama lui Euripide apare ca un puternic simptom al 
pierderii valorilor tradiţionale ; schimbări care vor determina la Atena, 
către sfîrşitul războiului peloponeziac și noul sens al sophrosynei. 

La Tucidide, sophrosyne primește rareori o accepţie exclusiv morală. 
Ea se manifestă cel mai adesea ca o normă de conduită bazată pe o 
atitudine de prudență“!, ca un soi de înţelepciune „gîndită” — o vir- 
tute mai degrabă intelectuală decît moralăt?. 

În cartea I a istoriei sale, Tucidide îi face pe corintieni să aducă 
un elogiu destul de rece înaintea modestiei lacedemonienilori3. Ei insistă 
mai degrabă asupra consecințelor grave pe care le-ar aduce Spartei 
o asemenea atitudine faţă de aliaţi. Această înțelepciune gîndită nu 
reprezintă altceva decît o prudenţă calculată şi meschină care putea 
sluji unui Archidamos, de pildă, spre a justifica încetineala și ezitările 
(tò Bpadv xal utăov)*t compatrioţilor săi. 

În tot cazul, chiar dacă sophrosyne păstrează încă o nuanţă morală, 
adjectivul (cu aceeași rădăcină) Euppwv (I, 84, 1) îl face pe P. Huart’ 
să încline net către o valoare intelectuală a conceptului. 

Dar la Tucidide sophrosyne redevine maiales un concept de natură 
politică, cu ajutorul căruia sînt definite particularităţile societăţii spartane. 


50 Hipp., V, 385. 

51 Corcireenii (I, 32, 4) evocă prin termenul acesta o înțelepciune 
care e înainte de toate exces de prudență și totodată indiferenţă faţă 
de alţii. 

52 „An intellectual rather than a moral virtue”, după Forbes citat, 
de Gomme, vol. I, pp. 166—167. 

53 Tucid., I, 68, 1. 

54 Ibidem, I, 84, 1. 

55 Le vocabulaire de l'analyse psychologique dans l'oeuvre de Thucidide, 
Klincsieck, 1968. 

Dacă în cercurile democrate ale Atenei sophrosyne începe să-și piardă 
înţelesul de normă politică, în schimb în grupările tradițional-aristo- 
crate sau apropiate Spartei, ea își păstrează mai departe sensul dobîn- 
dit. În vremea aceea cwppoveiv „was almost identical with being a 
conservative and an ennemy of the radical democrats”, afirma V. Ehren- 
burg într-un interesant studiu5* asupra politicii Greciei. Fixarea termino- 
logică a cuvîntului merge așa de departe încît exprimarea ,,besonnene 
Regierung” putea deveni la Atena echivalent pentru oligarhie. 

lată cum, în trecerea de la sfîrşitul secolului al V-lea către secolul 
al IV-lea, conceptul sophrosynei s-a strîmtat de la o normă religios 
fundată a existenţei umane către un soi de deviză a politicii zilei. 

Faţă de proliferarea unui individualism de tip citadin, ca cel al tinerii 
sofistici, conceptul de sophrosyne ajunge să-și piardă în vorbirea de toate 
zilele ponderea sa religioasă, trimiţind mai degrabă spre exprimarea 
unor convenții sociale. Decăderea lui sub ascuţișul criticii necruțătoare 
a sofiștilor, cît şi un nou sens pe care-l adoptă — mai degrabă restric- 
tiv și rațional — poate fi relevat în cursul lungii discuţii dintre Socrate 
și Callicles din dialogul Gorgias5?. Faptul că sofiștii ajung să surprindă 
în interiorul vechiului concept o simplă convenţie (nomos), poate fi 
urmărit în răspunsul lui Callicles care se încheie astfel: ... „nefiind 
capabile să-şi agonisească cele trebuitoare pentru împlinirea dorințelor, 
mulțimile laudă cumpătarea și dreptatea: o fac din lașitate5..,. vir- 
tutea și fericirea nu-s decît mijloace, cu ajutorul cărora omul își poate 
mări plăcerea, neînfrînarea și libertatea. Celelalte sînt înfrumusețări 
înșelătoare, convenţii de-ale oamenilor impotriva naturii, sînt vorbe 
goale, praf și fum”*?. De fapt, în cuvintele lui Callicles sînt relevate 
din plin teoriile filosofice care duseseră la răsturnarea valorilor sociale 
şi morale înfățișată și de un Tucidide. Istoricul fiind acela — așa cum 
s-a mai arătat — care a subliniat faptul că destrămarea ordinii sociale 
a fost cauza principală a confuziei în limbă. lar o asemenea oscilație 


54 Polypragmosyne: A Study in Greek Politics, J.H.S. 67, 1941, pp. 
46—47. 

57 Vezi Gorgias, 491 d. 

58 În Phaidros (68 c—69 a) şi în Statul, 430 e, Platon însuși pune 
în valoare aceste argumente ale sofiștilor spre a arăta că sophrosyne 
e plină de contraziceri („cei cumpătați ... sînt chibzuiți din pricina 
unei anumite necumpătări ... se tem să nu fie lipsiţi de alte plăceri 
și, tocmai fiindcă doresc plăcerile...) (68 e). 


59 Gorgias, 492 b—c. 

a tradiţionalelor concepte poate fi regăsită aproape întocmai în Statul: 
„Vorbele mincinoase și lingușitoare care ţin în stăpînire sufletul omului 
democrat, numesc sfiala simplitate și o resping fără cinste... pe sophro- 
syne o numesc «lipsă de bărbăţie», o insultă și o aruncă afară”. Amă- 
răciunea unor asemenea judecăţi provenea de bună seamă și în urma 
constatărilor făcute de însuși Platon cînd, abia după condamnarea la 
moarte a lui Socrate, ajunsese să-și dea seama de haosul care domnea 


În cetatea sa. 


lată prin urmare cum, filosoful care punea în joc acuitatea și rigoa- 
rea unei judecăţi consonante cu spiritul acelei epoci de adînci frămîn- 
tări, ajunge la dezminţirea unui regim care se vroia ,,democratic”; la 
aceeași dezminţire la care trimitea, cu ani în urmă, istoricul. Întocmai 
lui Tucidide, el descoperă faptul că în noua ierarhie a valorilor, sophro- 
syne și-a pierdut locul de frunte; și astfel, Platon devine la fel de 
conștient de fluctuațiile valorice care au dus pînă la urmă la conver- 
tirea uneia din cele mai importante norme etice, intelectuale și reli- 
gioase într-o simplă convenţie socială. 

La capătul acestei lungi treceri în revistă a celor mai de seamă 
înţelesuri pe care le-a vehiculat conceptul de sophrosyne începînd cu 
epopeile homerice, ne întoarcem la cele cîteva cuvinte de la început, 
prin care intenționam să descoperim în Platon un tălmăcitor al tradi- 
ţionalelor valori. 

Spre deosebire de Tucidide, care căuta să surprindă în evoluţia 
sensurilor unor cuvinte un simplu indiciu de primejduire a chiar siste- 
mului de ordine social, Platon pare să ceară gîndului un spor. Ceea ce 
se petrecea cu Socratele său, care ori de cîte ori cerea interlocutorului 
„un lucru mărunt de tot"*6l, cerea în fapt ceva hotărftor pentru mersul 
înainte al dialogului, pare să se întîmple de data aceasta și cu Platon. 


Cît despre sporul acela de gînd și cît va fi fost el de hotăritor în 
revalorificarea unui concept, urmează s-o spună însuși dialogul. 


Am urmărit, așadar, înainte de a trece la Platon, bogăţia conceptului 
de sophrosyne, precum și oscilaţiile lui, prin trecerea de la un sens 


80 Statul, 560 e. E demnă de remarcat asemănarea cu fragmentul 
citat din Tucidide, III, 82, 2—5. 
$1 Charmides, 154 d; Eutyphron, 12 e. 


172 


NOTĂ INTRODUCTIVĂ LA CHARMIDES 


educativ, politic la unul moral şi religios, apoi revenirea lui la sensul 
politic (odată cu Tucidide). 

Un sens filosofic propriu-zis nu comporta conceptul la autorii ana- 
lizaţi. Cu Platon însă, nu numai că se reiau toate vechile implicaţii ale 
sophrosynei, dar se ajunge și la un sens filosofic (e-adevărat, cu toate 
riscurile lui speculative). 

Definiția conceptului de sophrosyne din dialogul acesta se va des- 
făşura pe mai multe trepte: aspectul de liniște, sensul de sfială, princi- 
piul de a te restrînge la ce-i al tău, în sfîrșit, deviza delfică „,cunoaște-te_, 
pe tine însuţi”. 

Aspectul de linişte preia într-o mare măsură sensurile educative, 
morale și pînă la un punct politice, amintite mai sus. 

Accepţia sophrosynei ca sfială, incluzînd atît un sens educativ cît 
și social trimite în plus — cu titlul smereniei — către un înţeles 
religios, pe care de asemenea îl menţionam mai sus. 

Dar cu nici unul din aspectele acestea nu se obţine încă treapta 
filosofică și nici cel de-al treilea, principiul de „a te restrînge la ce-i 
al tău”, nu depășește înţelepciunea practică, a bunului simţ, valabilă 
atît pe plan educativ-moral cît și social, Abia cu deviza cunoașterii de 
sine s-ar părea că Platon adoptă una din marile doctrine cu conţinut 
filosofic ale antichităţii, deviza delfică fiind un comandament valabil 
pentru întreaga lume greacă. Dar tocmai aici se face vădită desprinde- 
rea lui de sensul tradiţional și trimiterea lui la semnificații pur filosofice. 
Într-adevăr, silindu-l pe Critias să spună care e conținutul cunoașterii 
de sine, Socrate va obţine răspunsul că e vorba de ‚cunoașterea a ceea 
ce ştie și nu ştie fiecare”. Se ajunge astfel la o cunoaștere a cunoaș- 
ferii, sau o știință a ştiinţelor, care se dovedește lipsită de conţinut, 
nefiind însoțită de o cunoaștere directă a fiecărui domeniu de realitate. 
În ultimă instanță, deviza nu poate avea alt sens decît acela de a 
deschide către o cunoaștere a binelui şi răului. Dacă în felul acesta Pla- 
ton regăsește tema privilegiată a dialogurilor socratice, din care face 
parte și Charmides, şi dacă termenul de sophrosyne dobîndește astfel 
un sens care îl apropie în sfîrșit de cel de înțelepciune, — după ce în 
celelalte accepţii se dovedise intraductibil prin el —, în schimb, dez- 
baterea pare să ajungă la un impas, în măsura în care înţelepciunea nu 
se dovedește în stare să ducă (așa cum implica sophrosyne) la foloase 
sau îndreptăţiri imediate. 

III. Interpretări vechi şi noi 


Tocmai impasul acesta a făcut pe unii comentatori să considere 
apocrif dialogul Charmides. 

Fr. Ast, de pildă, îl considera — împreună cu celelalte dialoguri 
de tinerețe — ca neplatonic, întrucît platonismul nu putea însemna 
decît o teorie a ideilor. Ca urmare, Charmides era atribuit de el unui 
platonician necunoscut din epoca elenistică. 

Nici pentru Th. Becker dialogul nu părea autentic, de vreme ce 
se ajunge în el la concluzia că e de neconceput o idee totuși valabilă, 
comun acceptată, cum e cea de înțelepciune. 

Întrucît discuția asupra științei, din a doua parte a dialogului, 
ajunge la o contradicţie pe care „autorul n-o poate stăpîni pînă la 
urmă”, Wilamowitz-Moellendorff trăgea concluzia că Platon nu era 
încă matur. De fapt vederile lui au menţinut vreme îndelungată o 
atitudine de depreciere față de dialogurile timpurii. 

Printre noile interpretări, una din cele mai interesante sub raportul 
structurării conceptului e, poate, Sofrosine. Ciencia della Ciencia, de 
A. Pinilla, apărută la Madrid în 1959. Autorul deosebește trei moda- 
lități ale termenului pus în joc: a) conceptul popular: etic-estetic; 
b) conceptul socratic: etic-psihologic și c) conceptul platonic: noetic 
și moral. 

Dar un loc aparte îl deţine o ultimă interpretare a dialogului, cea 
a lui B. Witte cuprinsă în disertaţia inaugurală Die Wissenschaft vom 
Guten und Bösen. Interpretationen zu Platons „Charmides”, Berlin, 1970. 
Autorul pune în lumină îndeosebi caracterul funcţional al sophrosynei 
ca știință a binelui, legînd astfel primele încercări de a defini concep- 
tul de tradiţiile polis-ului aristocratic grec. 

Faţă de aceste interpretări, dintre care unele negative, dialogul 


Charmides ne-a apărut ca unul aparte, chiar printre cele de tinereţe, 
prin faptul că el nu pune în joc valori morale comune ori liniar con- 
struite și lipsite de ramificații, nu pune în joc nici probleme morale 
determinate ca prietenia, curajul, pietatea, ci problema atît de semni- 
ficativă şi bogată a conceptului de sophrosyne. 

Dacă înțelesurile tradiționale ale sophrosynei au fost preluate în tota- 
litatea lor de Platon, e evident că îndeosebi aspectul etic și politic 
l-au determinat pe filosof să consacre un dialog acestui concept, urmă- 
rind o reabilitare a lui. Epoca în care a fost scris dialogul era din plin 

una a răsturnărilor de valori. Începută odată cu războiul peloponeziac, 
ea lua o amploare deosebită pe măsură ce anii treceau. Dacă Tucidide 
nu izbutise decît să semnaleze, prin evoluţia sensurilor unor cuvinte, 
decăderea a însuși sistemului social, Platon, în plină tinereţe, în anii 
de după război, va căuta soluții de reabilitare valorilor degradate. 
Orientarea lui pe această linie era cu atît mai firească cu cît încă în 
tinerețe fusese urmărit de ideea politicului. De-a lungul unei vieţi 
întregi, preocupările politice nu au încetat să apară în manifestările 
filosofului. 


În măsura în care Statul reprezintă atît punctul de vedere al omului 
politic, cît și al moralistului, în scopul statornicirii unor principii etice 
capabile să susțină edificiul unui stat, am putea privi dialogul Char- 
mides cu alţi ochi. 


Însușirile de om politic și de teoretician etic ale lui Platon nu 
puteau să apară numai în Statul, Legile, sau chiar Gorgias, de vreme 
ce ideea politicului l-a urmărit încă din tinereţe. Ele apar, așa cum 
s-a văzut încă din dialogul de față, sub modalitatea de a încerca res- 
tituirea unor valori alterate. Prin urmare, Charmides (mai degrabă 
decît Gorgias), ar trebui privit nu pe linie speculativă, ci ca făcînd parte 
din programul politic al filosofului expus în totalitatea lui în Statul. 
Platon, e-adevărat, dă socoteală dialectic de conceptul pus în joc în 
dialogul acesta, dar se poate simți în permanență că în jocul ideilor e 
angajat eticul, politicul. 

În Statul, ca şi în Charmides, Platon va împleti morala cu politicul. 
Statului desăviîrșit Platon îi va atribui patru virtuţi cardinale: înțelep- 
ciunea (ooqla), curajul, sophrosyne și justiţia. Regăsim aici nu numai 
conceptul de sophrosyne, dar și punctul de vedere al moralistului din 
Charmides sau dacă nu, al omului politic ce nu crede în existenţa unui 
stat lipsit de sprijinul calităţilor morale. Toate aceste virtuţi sînt împru- 
mutate registrului etic, spre a fi sporite apoi de Platon cu sensuri politice; 
numai că, devenind valori politice, ele continuă să rămînă virtuţi etice, 
nu altfel decît în Charmides. 

Prin urmare, Platon, în loc să schițeze în primă instanţă planul 
unei configurații politice, e preocupat mai degrabă să determine virtu- 
tile care stau la temelia cetăţii. Iar atunci cînd vrea să dea o formulă 
generală a statului desăvirșit, el îl definește drept acela în care dorin- 


tele unei gloate vicioase sînt dominate de dorinţele și înţelepciunea 
unei minorităţi virtuoase (Statul, 431 c—d). 

lată dar cum, pe plan etic și politic, dialogul Charmides ar putea 
părea ca un prolog al Statului. 

O asemenea sugestie de interpretare şi-ar putea găsi locul gi ea în 
exegeza dialogului, în măsura în care considerațiile istorice, filologice 
gi Lilosofice de mai sus o autoriză. 

CHARMIDES 


[sau despre înţelepciune, gen probatoriu]) 


SOCRATE CHAIREPHON CRITIAS CHARMIDES 


SOCRATE Mă întorceam în ajun, asupra serii, din tabăra 153 a 
de oști de la Potideea! și, cum reveneam după un lung răs- 
timp, m-am îndreptat bucuros către locurile unde eram 
obișnuit să-mi petrec vremea. Am intrat așadar în palestra 
lui Taureas?, cea din faţa templului regal, şi am găsit acolo 
o mulțime de lume; mi-erau necunoscuţi cîţiva, pe cei mai 
mulţi însă îi cunoșteam. Îndată ce m-au zărit intrînd, 
așa pe neașteptate, care mai de care s-a grăbit — şi încă 
de departe — să-mi dea ziua bună; iar Chairephoni, b 
apucat cum era, zvîcni în sus din mijlocul lor, o luă la 
goană către mine și prinzîndu-mă de mînă mă întrebă: 

— Cum ai scăpat din bătălie, Socrate? 

Cu puţin înainte de plecarea mea, o bătălie avusese loc 
la Potideea; iar cei de aici abia acum aflaseră de ea5. 

— Așa cum vezi, i-am răspuns. 

— Se zvonește pe la noi, a urmat el, că a fost aprigă c 
bătălia şi-n toiul ei mulți dintre ai noştri ar fi pierit. 

— Da, şi pe bună dreptate s-a zvonit așa, am întărit eu. 

— Ai luat şi tu parte la bătălie? m-a întrebat Chairephon. 

— Da, am luat. 

— Atunci aşază-te aci, m-a îndemnat, și povesteşte-ne; 
prea limpede nu le-am aflat pe toate încă. 

Și călăuzindu-mă, îmi făcu loc totodată lîngă Critias, 
fiul lui Calaischros. Iar eu, după ce m-am tras alături de 
Critias şi le-am dat ziua bună — atît lui cât și celorlalți — 
am prins a istorisi întîmplările din tabără potrivit cu între- q 
bările lor; iar fiecare avea să mă-întrebe altceva. 

După ce am stat de vorbă îndeajuns despre asemenea 
fapte, i-am întrebat la rîndul meu despre cele de aci: cum 
mai stăteau lucrurile în ultima vreme cu rîvna pentru 
înţelepciunef și ce se mai auzea cu tinerii; dacă se aleseseră 
printre ei vreunii mai de frunte, fie prin înţelepciune, fie 

prin frumuseţe, fie prin amîndouă. lar Critias, îndrep- 
tîndu-şi ochii către poartă și zărind cîţiva tineri care tocmai 
intrau hiîrjonindu-se între ei, urmați de o altă ceată de 
tineri, îmi spuse: E SEEE 

— Cu frumoșii, Socrate, cred că ai să afli îndată cum 
stau lucrurile; cei care intră acum, se-ntîmplă să fie deo- 
potrivă vestitorii cît şi alaiul celor care-l îndrăgesc pe 
tînărul acela ce trece astăzi drept cel mai împlinit. De- 
altfel, mi se pare că și el e pe aproape și are să intre 
de îndată. 

— Cine e, îl întrebai eu, și al cui? 

— Îl ştii cumva și tu, numai că nu se ridicase încă la 
vârsta tinereţii cînd ai plecat: e Charmides, fiul unchiului 
meu Glaucon și deci văr cu mine. { 4: 

— Pe Zeus, de bună seamă că-l ştiu, încuviinţai eu. Nu 
era nici pe atunci un copil de rînd; iar acum cred că trebuie 
să fie în pragul bărbăţiei?. 

— Îndată ai să afli, spuse, și virsta lui și cum arată 
acum. 

Iar în timp ce rostea vorbele acestea, intră şi Charmides. 


— Eu, dragă prietene, nu prea sînt în stare să dau o 
bună măsură lucrurilor; căci înaintea celor frumoși parcă 
aş fi o cordea de măsurat de pe care s-au şters toate sem- 
neles: aproape toți cei în vîrsta tinereţii îmi par frumoși’. 
Numai că acum, înfățișarea şi frumusețea tînărului acestuia 
mi se arătau într-adevăr fără cusur; iar toţi ceilalți, parcă 
nu mai aveau dragoste decît pentru el, într-atît păreau 
de uluiţi şi de tulburaţi cînd a intrat!0. Şi mulţi alții dintre 
cei care-l îndrăgeau mai veneau în urma lui. De-ar fi fost 
vorba doar de noi, bărbaţi în puterea vîrstei, n-ar părea 
nimic de uimire, dar luînd seama și la cei mici, la copii, 
am văzut că nici unul nu se uita într-altă parte — nici 
chiar cel mai micuț —, ci toţi stăruiau cu ochii-n spre el, 
de parcă ar fi aţintit o statuie. 

Atunci, Chairephon izbucni către mine: 


— Cum ţi se pare tînărul, Socrate? Nu-i așa că e frumos 
la chip? 


— Minunat de frumos, încuviinţai eu. 

— Ei bine, așa cum e, dacă ar vrea să-și desfacă hainele 
de pe trup, nici n-ai mai avea ochi pentru chipul lui, 
într-atît de frumoasă îi este întreagă făptura. 

Iar toţi ceilalți au consimţit că așa era, cum spusese 


Chairep hon. 


— Pe Heracle, stăruii eu atunci, ce cuceritoare ființă 
ar mai fi, după spusele voastre, un singur lucru de s-ar 
adăugi; unul mărunt de tott, 

— Care? mă îndemnă Critias. 

— De-ar avea și sufletul bine întocmit. Și s-ar cuveni 
să fie așa, Critias, de vreme ce se trage din neamul vostru. 

— Dar e o ființă desăvirşită!? şi în privința aceasta, 
mă încredinţă el. 

— Și-atunci, urmai eu, de ce să nu-i dezbrăcăm mai 
de grabă sufletul și să i-l privim înaintea trupului? E de 
bună seamă la o vîrstă cînd l-ar putea ispiti un schimb 
de păreri. 

— Așaci, încuviință Critias, mai ales că pare înclinat 
spre cugetarel, iar după spusa altora, și chiar a lui, ar fi 
foarte înzestrat și într-ale poezieilt, 

— Un asemenea har, dragul meu Critias, de departe 
vi se trage, de la înrudirea voastră cu Solon tocmai. Dar 
de ce nu-mi arăţi tînărul, chemîndu-l aci? Nici chiar dacă 
s-ar întîmpla să fie mai tînăr n-ar fi de ruşine să stau de 
vorbă cu el, în faţa ta, care-i ești tutore gi pe deasupra 
şi văr. 

— Bine spui, întări el, să-l chemăm. 

Și totodată îl îndemnă pe însoţitorul său: 

— Băiete, cheamă pe Charmides şi spune-i că vreau să-l 
arăt unui medic, pentru durerea de care mi s-a plins mai 
deunăzi, rosti Critias. 

Apoi adăugi către mine: 

— Într-adevăr îmi spunea, nu de mult, că-l doare capul 
cînd se trezește dimineața. Te-ar stînjeni întrucîtva dacă 
te-ai preface în fața lui că ştii vreun leac pentru durerile 
de cap?15 

— Nu, deloc; numai să vină. 

— Are să vină, hotărî el. 

Și așa s-a petrecut. A venit; numai că, venirea lui a 
stîrnit o întîmplare de tot hazul. Cum fiecare dintre noi 
cei așczaţi se stringea de-o parte și-l împingea de zor pe 
vecin ca să-i facă loc lui Charmides lîngă el, cei de la capătul 
băncii se treziră unul în picioare, iar altul zvîrlit de-o parte. 
Charmides veni şi se așeză între mine și Critias. Atunci, 
drept să-ți spun prietene, m-am simțit cam descumpănit 
și îndrăzneala mea dinainte, că-mi va fi lesne să-l întîmpin 
cu vorba pe Charmides, se curmă pe de-a-ntregul. lar în 
clipa cînd Critias îl încredință că eu aș fi cunoscătorul 
leacului şi Charmides mă aţinti cu ochii într-un fel de 
neasemuit, gata să mă-ntrebe ceva, în vreme ce toți cei 
din palestră se strînseseră cerc în jurul nostru, atunci, o, 
vrednice prieten al meu, ochii îmi lunecară o clipă prin 
deschizătura tunicii lui şi pe dată simţii că mă aprind şi-mi 
pierd cumpătul; iar gîndul mă purtă către Cydias...16 
Cît de iscusit era acesta într-ale dragostei, de cîte ori prin- 
dea să dea sfat cuiva în legătură cu vreun tînăr frumos: 
„„căpriorul să se ferească să vină să-şi apuce prada din faţa 
leului”. Căci eu însumi nu păream să fiu altceva în clipa 
aceea decît prada unei asemenea făpturi. 

Totuși, cînd m-a întrebat dacă știam vreun leac pentru 
durerile de cap, am îngînat că știam unul. 

— Și care este? stărui el. 

l-am spus că ar fi o anume buruiană, dar că pe lîngă 
leac trebuia adaos și un descîntec!?; iar viersul acesta, 
dacă era lăsat să cadă odată cu folosirea leacului, dădea 
tămăduire deplină, fără el însă buruiana nu era de nici 
un ajutor. 

— Am să mi-l scriu atunci, așa cum ai să-l reciţi tu, 
hotări el. 

— Cu voia, sau fără voia mea? întrebai. 

Rîse atunci Charmides: 

— Cu voia ta, Socrate. 

— Fie, mă-nduplecai atunci; dar îmi știi chiar și numele? 

— M-aș simţi aproape vinovat să nu-l știu; doar nu 
de puține ori se aduce vorba de tine, printre cei de seama 
meal’, și îmi aduc aminte, copil fiind, să te fi văzut îm- 
preună cu Critias acesta. 

— E bine, îl încuviinţai eu; căci astfel, am să-ţi pot trece 
cu mai mult curaj descîntecul, așa cum va fi fiind. Mă b 
întrebam totuși mai adineaori în ce chip să-ți lămuresc 
virtuțile lui. Căci un asemenea leac, Charmides, nu e în 
măsură să vindece doar capul, aşa cum poate ştii și tu de 
la unii medici destoinici; aceştia, ori de cîte ori îi întîmpină 
cineva cu o suferinţă la ochi, îl încredinţează că nu le stă-n 
putinţă să încerce vindecarea ochilor numai, dar că, acela 
care vrea să-și lecuiască ochii, se cuvine să-și îngrijească 
totodată și capul. Tot astfel, a-ţi închipui că poţi să-ţi e 
vindeci capul singur, fără să iei seama trupului întreg, nu 
poate fi decît o faptă cu totul necugetatăltb, Pornind de 
la o asemenea judecată, ei prescriu un regim pentru trupul 
întreg, dindu-și osteneala să îngrijească și să vindece partea 
odată cu întregul. Sau n-ai aflat că așa spun ei și că așa 
se și petrec lucrurile? 

— Ba da, răspunse el. 

— Aşadar, îți pare bună judecata lor și o primeşti? 

— Pe de-a-ntregul, se învoi el. 

lar eu, de îndată ce l-am auzit încuviințindu-mă, prinsei d 
din nou curaj şi puţin cîte puţin regăsindu-mi cumpătul, 
mă înflăcărai!? și ridicai glasul: 

— Tot aşa e, Charmides, și cu descîntecul nostru. L-am 
deprins acolo în tabără de la un trac20, unul dintre medicii 
lui Zalmoxis?1, despre care se zice că stăpînesc meșteșugul 
de a te face nemuritor??. Şi spunea tracul acesta, că medicii 
greci pe bună dreptate iau seama la cele pe care tocmai 
le pomeneam ; numai că „Zalmoxis, adăugi el, regele nostru, 
care e zeu, arată că, după cum nu trebuie să încercăm 
a vindeca ochii fără să vindecăm capul, ori capul fără să 
ţinem seama de trup, tot astfel nici trupul nu poate fi e 
însănătoșit fără suflet. Aceasta și e pricina pentru care 
medicii greci nu izbutesc să vindece cele mai multe boli: 
ei nu se ridică pînă la întregul de care ar trebui să se îngri- 
jească, iar dacă acestuia nu-i merge bine, nici partea nu 
se poate însănătoși. Și toate de aci pornesc, îmi lămurea 
el, de la suflet: atît cele rele cît şi cele bune ale trupului 
ori ale făpturii noastre depline, și de aci se revarsă ele, 
așa cum de la cap totul se resfringe asupra ochilor??. Prin 157 a 

urmare, mai ales sufletul se cade îngrijit, dacă avem de 
gînd să aducem la o bună stare atît capul cît și restul 
trupului?5. Iar sufletul, arăta el, dragul meu, se îngrijește 
cu anume descîntece și descîntecele acestea nu sînt altceva 
decît rostirile frumoase?€. Din asemenea rostiri se iscă în 
suflete înțelepciunea; iar odată ce aceasta iese la iveală 
și stăruie în noi, îi e lesne să deschidă cale sănătăţii şi 
către cap şi către trupul tot”27. Învăţîndu-mă așadar ase- 
menea leac și asemenea descîntece, mă îndemna totodată 
să nu mă las înduplecat"de nimeni să-i îngrijesc capul cu 
leacul acesta, pînă nu-mi va fi înfățişat mai întîi sufletul28 
spre a fi îngrijit prin descîntec. Și tocmai aceasta e greșala 
pe care o fac astăzi oamenii, urmă el, că încearcă să fie 
medici ai unei părți numai, fără cealaltă; şi mă îndemna 
cu toată tăria să nu mă las înduplecat de nimeni să fac 
astfel, fie el bogat, frumos, ori de neam ales. Eu, așadar, 
am să-i dau ascultare, căci i-am jurat-o și sînt dator să-i 
dau ascultare; iar ţie, dacă vei vrea, după îndemnurile 
străinului, să-ți înfăţişezi întîi sufletul spre a fi descîntat?? 
cu acele descîntece trace, îţi voi da leacul pentru cap; 
dacă nu, n-aș prea avea ce să fac pentru tine, Charmides, 
dragule. 

La asemenea vorbe, Critias ne întrerupse spunînd: 

— Dar bine, Socrate, ar fi o adevărată binecuvîntare 
pentru tînărul acesta durerea lui de cap, dacă ar sili şi 
cugetul să devină mai bun odată cu capul. Totuși să știi, 
că printre cei de-o seamă cu el, Charmides ţine fruntea nu 
numai prin înfăţişare, dar și prin acel ceva al cărui des- 
cîntec spui tu că-l cunoști: e vorba de înţelepciune, nu? 

— Da, într-adevăr, încuviinţai eu. 

— Află atunci, adaugă Critias, că el trece cu mult drept 
cel mai înțelept printre tinerii de azi, iar în privința tuturor 
celorlalte, cîte ţin de vîrsta lui, nu e întru nimic mai prejos 
decît oricare din ei. 

— De altfel, e și drept, Charmides, urmai eu, să te 
deosebeşti de ceilalți prin toate acestea. Vezi, eu n-aş 
crede că vreunul din cei de aci poate lesne arăta două 
spiţe din Atena care, unindu-se între ele, să fie mai demne 
şi mai bune de-a lăsa urmași, decit cele din care te tragi 

tu. Căci neamul tău după tată, cel al lui Critias, fiul lui 
Dropides, a fost slăvit, după cum ni s-a transmis de Ana- 
creon30, și de Solon şi de mulți alți poeţi, ca unul de frunte 
deopotrivă prin frumuseţe, virtute, cît și prin alte fericite 
înzestrări. lar cu neamul mamei tale lucrurile stau la fel. 
Se spune că, dintre cei de prin părţile noastre, nici un bărbat 
nu trecea drept mai frumos şi mai falnic decît Pyrilampes, 
unchiul tău, ori de cîte ori mergea în solie, fie pe la marele 
rege, fie la vreun altul, așadar, şi neamul acesta, pe de-a- 
ntregul, nu e cu nimic mai prejos de celălalt. Iar tu, ca 
unul care te tragi din asemenea spiţe, e firesc să fii întîiul 
în toate. Astfel că, dacă e vorba de înfățișarea fiinţei tale, 
scumpe fiu al lui Glaucon, atît cît o pot petrece ochii, 
nu-mi pari a sta cu nimic mai prejos de oricare dintre 
înaintașii tăi; iar dacă și în privinţa înțelepciunii și a celor- 
lalte eşti îndeajuns de înzestrat, după cum spune Critias, 
atunci, dragă Charmides, fericit fiu a mai adus pe lume3! 
cea care ţi-e mamă. Și acum, iată cum stau lucrurile. Dacă 
ţie ţi-e dată înţelepciunea, aşa cum spune Critias acesta, 
şi dacă ești îndeajuns de înțelept, nu mai ai nevoie de nici 
un descântec, nici dintr-ale lui Zalmoxis, nici dintr-ale lui 
Abaris cel de la miazănoapte??, ci va trebui să ţi se dea 
doar leacul pentru cap; dar dacă tu crezi că ai totuși 
nevoie de ele, atunci va trebui să ți se descînte, înainte 
de a ţi se da leacul. Și acum, să-mi spui tu singur dacă 
ești de părerea lui Critias și socoţi că ai îndeajuns parte 
de înţelepciune, sau dacă nu te crezi tocmai îndestulat 
de ca. 

Se roşi mai întîi Charmides și păru încă mai frumos, 
căci se potrivea sfiala cu vîrsta lui%. Apoi îmi răspunse 
şi nu fără aleasă chibzuială. Spunea el că nu-i era uşor în 
clipa aceea să răspundă nici da, nici nu la întrebarea pusă. 

— Dacă, urmă el, spun că nu sînt înţelept, atunci deo- 
potrivă rostesc ceva pe care omul nu e firesc să-l spună 
despre el și în același timp îl înfățișez drept un mincinos 
pe Critias acesta și pe alții mulți cărora le par înţelept. 
Dacă însă aş încuviinţa-o și m-aș lăuda singur, nu m-aș 
dovedi poate tocmai la locul meu; așa că, nu prea știu 
nici eu ce să răspund. 

l-am dat dreptate: 

— Îmi pare potrivit ce spui, Charmides, şi cred că îm- 
preună ar trebui să cercetăm dacă stăpînești ori nu ceea 
ce ţin eu să aflu. Astfel, nici tu n-ai să fii silit să spui ce 
nu ai vrea și nici eu n-am să mă-ntorc la leacul acela așa, 
fără vreo chibzuinţă. Deci, dacă gîndul meu îţi este pe plac, 
aş porni la cercetare împreună cu tine. Dacă nu, te-aş 
lăsa în pace. 

— Dar o doresc mai mult decît orice, recunoscu el; 
cercetează deci, în acest gînd, cum crezi tu că e mai bine 
să cercetezi. 

— Iată, am spus atunci, cum îmi pare mie că ar fi cel 
mai bine. E firesc, dacă ai parte de înţelepciune, să ai 
totodată și o părere despre ea. Căci, de vreme ce se află 
în fiinţa ta înţelepciunea, ea îţi dă, ca fiind prezentă, un 
anume simțămînt, din care să ţi-se-nchege gîndul cu pri- 
vire la ce este și cum este. Nu crezi așa? 

— Ba da, așa cred, hotărî el, 

— Atunci, ca unul care ştii grecește, adăugai eu, n-ai 
putea cumva să-mi spui părerea ta asupră-i? 

— Poate că da, îmi răspunse. 

Așadar, urmai eu, ca să ne dăm seama dacă e sădită sau 
nu în tine, spune-mi, ce crezi tu că e înțelepciunea? 

Șovăi Charmides la început și nu prea se-ndemna să-mi 
răspundă, Dar mai apoi prinse a-mi lămuri că înţelep- 
ciunea nu-i părea altceva decît îndeplinirea a toate cu 
măsură și liniștit?”: fie că mergi pe un drum, fie că stai 
de vorbă, sau că întreprinzi orice altceva. Într-un cuvînt, 
sfîrşi el, îmi pare că ceea ce întrebi tu e un anume fel liniștit 
de a îndeplini orice. 

— Să fie oare așa? întrebai. Se zice într-adevăr, Char- 
mides, că cei liniștiți sînt înţelepţi. Să vedem dacă într- 
adevăr așa e. Dar, spune-mi, înțelepciunea nu se cuprinde 
în rîndul celor frumoase? 

— Pe de-a-ntregul, răspunse el. 

— Ce e mai frumos pentru un grămătic, să scrie aceleaşi 
litere repede ori domol? 

— Repede. 

— Dar cînd citeşte? S-o facă degrabă ori cu zăbavă?%8 

— Degrabă. 

— Și să cînți cu repeziciune la cithară ori să lupţi aprig, 
nu e mai frumos decît s-o faci domol şi cu zăbavă? 

— Ba da. 

— Dar în privinţa luptelor cu pumnii și a altor întreceri 
atletice5?, nu-i la fel? 

— Întru totul. 

— Dar la alergări și sărituri, ori la tot felul de asemenea 
deprinderi ale trupului nu-i aşa că sînt frumoase mişcă- d 
rile îndeplinite cu agerime și repeziciune, pe cînd cele 
greoaie şi făcute domol par urîte? 

— De bună seamă. 

— De bună seamă atunci, am urmat eu, în privința 
trupului, nu felul tihnit de a îndeplini un lucru e cel mai 
frumos, ci acela cît mai ager şi mai aprig. Nu e așa? 

— Întocmai. 

— lar înțelepciunea, spuneam noi, e ceva frumos, nu? 

— Da. 

— Atunci, în cele ale trupului, nu îndeplinirea liniştită 
a lucrurilor, ci repeziciunea e mai chibzuită, de vreme ce 
înţelepciunea e ceva frumos. 

— Aşa se pare, spuse el. 

— Dar ce e mai frumos, întrebai, să înveţi ușor sau 
anevoie? o 

— Să înveţi uşor. 

— Dar cînd înveţi uşor, stăruii eu, înseamnă că înveţi 
repede, pe cînd învățatul anevoie se petrece domol și cu 
zăbavă. 

— Da. 

— lar cînd înveţi pe un altul, nu e mai frumos s-o faci 
repede şi nestăviliti0 decît domol și cu zăbavă? 

— Ba da. 

— Dar faptul de a-ți reaminti ceva sau a lua aminte la 
ceva e mai frumos cînd se petrece domol și cu zăbavă, ori 
dintr-odată și repede? 

— Dintr-o dată, spuse el, şi repede. 

— lar iscusinţa nu este mai degrabă o anume agerime 160 a 
a spiritului iar nu o domolire a sa? 

— E-adevărat. 

— Şi cînd e vorba să înţelegi învăţătura pe care şi-o 
trece fie grămăticul, fie citharistul, sau oricine altultl, 
atunci cele spuse cît se poate de repede nu par cu mult 
mai frumoase decît cele domoale de tot? 

— Ba da. 

— Dar în cercetările la care se-ndeamnă cugetul și în 
toate cumpănirile lui, nu omul cel mai liniștit, cred eu, 

b și care abia chibzuiește ori stăruie din greu în cercetări 
e vrednic de laudă, ci, dimpotrivă, acela care îndeplinește 
totul cît mai lesne și mai degrabă. 

— Așa e, încuviinţă el. 

— Şi atunci toate, urmai eu, o, Charmides, atît cele ale 
sufletului cît și ale trupului, par mai frumoase ori de cîte 
ori se săvîrșesc cu repeziciune și agerime4?, iar nu cu zăbavă 
ori domol. 

— Poate că da, se învoi el. 

— Prin urmare, înţelepciunea n-ar putea însemna înde- 
plinirea liniștită a lucrurilor şi nici viaţa înţeleaptă nu 
poate fi una liniștită de vreme ce, după judecata noastră, 

c o trăire cumpănită se cădea să fie neapărat frumoasă. Din 
cele două chipuri de a săvirși în viaţă, cel tihnit nu mi s-a 
părut niciodată, sau aproape niciodată mai împlinit decît 
cel grăbit și cu vlagă. Dacă așadar, prietene, toate cele 
întreprinse liniştit se dovedesc la fel de bine împlinite ca 
și cele aprig făcute ori cu repeziciune, atunci nici înţelep- 
ciunea nu s-ar putea întocmi din asemenea făptuiri tihnite 
mai curînd decît dintr-unele intense și repezi, fie în mers, 
fie în citit sau în orice altceva şi nici o viaţă liniștită n-ar 

d putea fi mai înţeleaptă decît una lipsită de tihnă, de vreme 
ce în spusele noastre așezasem înţelepciunea printre alcă- 
tuirile frumoase, iar faptele grabnice nu ni s-au părut 
mai puţin izbutite decît cele liniștite. 

— Cred că vorbeşti drept Socrate, spuse el. 

— Atunci, urmai eu, încearcă iarrt, Charmides; fii mai 
cu luare aminte cînd cercetezi în sinea ta și caută să pătrunzi 
în ce chip anume te-a făcut înţelepciunea din tine şi care-i 
este firea ca să te poată înfățișa așa cum pari; iar după 
ce le vei fi cumpănit pe toate laolaltă, să-mi spui frumos, 

e așa cu bărbăţie, cam ce crezi tu c-ar fi înțelepciunea? 

Tăcu un răstimp Charmides, adîncindu-se stăruitor în 
sinea sa. 

— Îmi pare, se-ndemnă el apoi, că înţelepciunea e cea 
care-l face pe om să se sfiască și să fie sfios şi-atunci, 
într-un fel, ar fi deopotrivă cu smerenia, 

— Fie, am încuviinţat eu, dar acum o clipă nu te alătu- 
raseşi mie cînd spuneam că înţelepciunea e ceva frumos? 

— Întru totul, spuse. 

— Şi-atunci, oamenii înţelepţi nu sînt şi buni? 

— Ba da. 

— Ar putea oare fi bun ceea ce nu-i face pe oameni 
buni? 

— Nu, fără-ndoială. 

— Așadar înţelepciunea e nu numai ceva frumos dar și 
ceva bun. 

— Așa-mi pare. 

— Cum dar? urmai eu, nu crezi că Homer vorbește 
bine cînd spune: ,„,Smerenia nu e bună de stăruie la omul 
nevoiaş?'46 

— Ba da, spuse el. 

— Şi-atunci, pe cît se pare, smerenia și e și nu e ceva 
bun. 

— Poate. 

— Iar înţelepciunea e bună, de vreme ce-i face buni 
pe cei ce se pătrund de ea, iar nu răi. 

— Da, aşa-mi pare să fie cum spui tu. 

— Prin urmare înţelepciunea nu poate fi tot una cu 
smerenia(”, întrucît se întîmplă ca ea să fie bună, pe cînd 
smerenia nu e mai degrabă bună decît rea. 

— Da, Socrate, întări el, sînt bine cumpănite vorbele 
tale. Dar să-mi spui cum îţi vor părea cele pe care le voi 
rosti de îndată despre înţelepciune. Mi-am amintit adineaori 
să fi auzit pe cineva“8 spunînd că înţelepciunea înseamnă 
a săvîrşi ce-i al tău’, Vezi acum, dacă ţi se pare dreaptă 
spusa mea. 

— Asta, năstrușnic ce-mi ești, izbucnii eu atunci, de la 
Critias ai aflat-o, ori de la cine ştie ce alt învăţat. 

— Poate de la vreun altul, se-amestecă Critias, de la 
mine în orice caz nu. 

— Dar ce însemnătate are Socrate, urmă Charmides, 
de unde am auzit-o? 

— Nici una, am recunoscut eu, căci la urma urmei 
n-avem de cercetat cine a spus-o, ci dacă e adevărată 
sau nu. 

— Acum vorbeşti drept, spuse el. 

— Da, pe Zeus, întîmpinai eu, numai că tare m-aş 
minuna să-i găsim înțelesul. Totul seamănă mai degrabă 
cu o ghicitoare5?, 

— De ce? întrebă el. 

— Deoarece, am răspuns eu, nu în același chip în care 
şi-a rostit cuvintele, a şi gîndit cel care spunea că înţelep- 
ciunea înseamnă a săvirşi ce-i al tău. Oare tu crezi că 
grămăticul nu face nici o ispravă atunci cînd scrie sau 
citeşte? 

— Ba eu cred că da, spuse el. 

— Ţi se pare ţie că el scrie ori citeşte numai numele 
său? Nu vă învăţa el pe voi copiii şi nu scriaţi voi atît 
numele dușmanilor cît și pe ale voastre, ori pe ale priete- 
nilor? 

— Așa e. 

— Şi asta se chema oare că vă îndeletniceați cu prea 
multesl și că eraţi nesocotiţi făcînd aşa? 

— Nicidecum, 

— Și totuşi voi vă abăteaţi de la rosturile voastre, în 
cazul că a scrie şi a citi înseamnă a săvirşi ceva, 

— Da, înseamnă. 

— Dar cînd vindeci, prietene, ori zidești o casă, cînd 
țeşi la război, sau te îndeletnicești cu orice alt meșteșug, 
nu înseamnă că săviîrşeşti ceva? 

— Din plin. 

— Atunci cum? urmai eu. Crezi tu că o cetate ar fi 
bine întocmită sub o asemenea lege care ar cere fiecărui 
cetățean să-și țeasă și să-și spele singur haina, să-și croiască 
încălțămintea, ori să-şi făurească ulcica și peria5? și multe 
altele după aceeași rînduială, şi în același timp să nu se 
atingă de nimic străin, ci să lucreze și să făptuiască numa; 
pe ale sale?53 

— Nu cred, spuse el. 

— Şi totuși, reluai eu, dacă cetatea e înţelept întocmită 
e şi bine întocmită. 

— Cum să nu, spuse. 

— Aşadar, înţelepciunea nu s-ar putea mărgini la o 
asemenea rînduială și nici la faptul de a îndeplini într-astfel 
ce-i al tău. 

— Se pare că nu. 

— Vorbea deci cu tîlc, pe cît se pare, așa cum spuneam 
mai adineaori, cel care afirma că a fi înțelept înseamnă a 
săvîrşi ce-i al tău. Căci nu cred să fi fost un om de rînd. 
Ori, poate ţi-ai plecat urechea spre vreun nătîng, Charmi- 
des? 

— Nici gînd; părea un om cu totul iscusit. 

— Atunci cu atît mai mult îmi închipui că omul acesta 
îţi înfăţişa o vorbă cu tîlc, căci nu e lesne să desfaci înţe- 
lesuri din acel „a săvîrşi ce-i al tău”. 

— Poate, spuse el. 

— Ce să însemne oare „a săvîrși ce-i al tău?” Ai putea 
să-mi spui? 

— Nu ştiu nici eu, pe Zeus, se necăji el, dar poate nici 
chiar cel care-o spunea nu știa prea bine ce-i trecea prin 
mintest. 

Şi-n timp ce vorbea așa, suridea Charmides și ocbhii-i 
cătau înspre Critias. 

Într-adevăr, de la o vreme Critias prinsese a da semne 
de neliniște iar privirea-i stăruia plină de sfidare către 
Charmnides şi către ceilalți. Cu greu se ţinuse liniştit pînă 
acum și, deodată, nu se mai putu stăpînisă. Mi s-a părut 
atunci în toată limpezimea că lucrurile întocmai așa stăteau 
cum bănuisem : de la Critias auzise Charmides un asemenea 
răspuns cu privire la înţelepciune! Iar Charmides, nevrînd 
să ia asupră-și justificarea, ci să fie cea a răspunsului, îl 
stârni pe celălalt ca şi cum el ar fi fost înfrînt. Atunci Critias 
nu mai răbdă şi-mi păru că-l prinde miînia ca pe un poet 
împotriva actorului care-i recită prost opera. Şi aţintindu-l 
cu privirea pe tînăr, își ridică glasul spre el5: 

— Aşa crezi tu, Charmides, că dacă tu nu știi ce avea 
în minte acela care spunea că înțelepciunea înseamnă a 
lua aminte la ce-i al tău, nu o ştia nici el? 

— Dar, prea scumpe, mă amestecai eu, Critias! Nu-i 
de nici o mirare că tînărul n-o știe, la vîrsta lui; pe de altă 
parte, ție ți se cade s-o cunoști pe măsura anilor și experien- 
tei tale5?. Dacă prin urmare te învoiești că înțelepciunea 
este întocmai aşa cum spunea el și preiei schimbul de idei5, 
aş simți o mult mai mare bucurie să cercetez împreună 
cu tine dacă spusa aceasta este adevărată ori nu. 

— Mă învoiesc întru totul, se grăbi el, și iau asupră-mi 
schimbul de idei. 

— Bine faci, încuviinţai eu. Dar, spune-mi, te învoieşti 
şi cu ce spuneam mai adineaori, că toţi meşteșugarii creează 
ceva? 

— Eu, da. 

— Îţi par ei ţie că fac numai ce-i al lor, sau și pe ale 
altora? 

— Şi pe ale altora. 

— Dar sînt ei înţelepţi, de vreme ce nu fac numai ce-i 
al lor?’ 

— Ce i-ar împiedica? întrebă el. 

— Nimic din partea mea, am răspuns; dar vezi, să nu 
fie vreo piedică pentru acela care, după ce a hotărît că 
înțelepciunea înseamnă să le săvîrşești pe ale tale, ar pre- 
tinde apoi că nimic nu-i împiedică nici pe cei care săvîrșesc 
pe ale altora să fie la rîndul lor înţelepţi. 

— Atunci cînd m-am învoit că sînt înţelepţi cei care 
fac ce-i al altora, am recunoscut eu cumva că ar fi la fel 
şi cu cei care săvirșesc pe cele ale altora? 

— Dar spune-mi, întrebai eu, după tine nu-i același 
lucru a face și a săvirși?60 

— Nu, fără-ndoială, spuse el. După cum a munci și a 
face nu sînt deopotrivă. Am învățat de la Hesiod care 
spunea: „Nici o muncă nu e de ocară'*l. 

— Crezi tu, că dacă el ar fi denumit asemenea lucrări 
de care tocmai pomeneai adineaori şi prin a lucra şi prin 
a săvirşi, n-ar fi văzut atunci nimic de ocară în meseria 
făcătorului de încălțăminte, a negustorului de sărături, 
ori a aceluia care zace prin casele de pierzanie?%2 Să nu-ţi 
închipui asta, Socrat e. Părerea mea e că și Hesiod făcea 
o deosebire între creaţie, făptuire și lucrare, iar uneori 

creaţia poate ajunge de ocară, dacă nu se însoţeşte cu 
frumosul, lucrul însă, nu poate fi hulit niciodată. Pe cele 
bine făcute și de folos le numea opere, iar asemenea creaţii 
închid în ele lucrări și făptuiri. Și mai trebuie adaos că 
poetul socotea numai asemenea creaţii drept proprii, 
cuiva, iar pe toate cele vătămătoare le arăta drept străine. 
Se cuvine, așadar, să fim încredinţaţi că și Hesiod, ca orice 
alt om cu bun simț, numea înţelept pe acela care săvîrşea 
ce-i al său. 

— O, Critias, am spus eu, numai ce ai prins glas şi 
aproape ţi-am şi lămurit gîndul; tu eşti ispitit să numeșşti 
bune pe toate cele familiare şi proprii cuiva şi înţelegi 
prin făptuiri crearea lucrărilor bune; doar l-am auzit pe 
Prodicos făcînd nenumărate asemenea disocieri ale înțele- 
sului cuvintelor$5. Eu îţi dau voie să hotărăști cum vei 
vrea cu fiecare cuvînt, numai să-mi spui cărui lucru îi 
alături numele pe care-l rosteştis. Și-acum hotărăște din 
nou, de la început şi mai limpede: oare săvîrşirea celor 
bune ori creația lor, ori cum vrei să-i spui, asta înseamnă 
după tine înțelepciune? 

— Fără-ndoială. 

— Așadar nu e înţelept cel care săvîrşeşte răul, ci acela 
cure săvirşeşte binele. 

—  Ţie, prea scumpe, spuse el, nu ți se pare aşa? 

— Lasă asta, i-am răspuns eu, doar nu cercetăm acum 
ce-mi pare mie, ci ceea ce spui tu. 

— Într-adevăr, după mince, cel care nu face lucruri bune, 
ci rele e lipsit de chibzuinţă, iar cel care face lucruri bune 
şi nu rele e înțelept. Așadar, îți dau lămurire deplină: 
înțelepciune înseamnă săvîrşirea celor bune®. 

— La urma urmei nimic nu se opune să spui adevărul. 
Numai un lucru mă uimește: cum poți crede că oamenii 
înţelepţi nu-şi dau seama că sînt înţelepţi? 

— Dar eu nu cred asta, se împotrivi el. 

— Nu spuneai tu puțin mai înainte’, urmai eu, că, deși 
fac ce-i al altora, nimic nu împiedică pe meșteșugari să fie 
înţelepţi? 

— Ba spuneam, încuviinţă el. Și ce-i cu asta? 

— Nimic. Dar spune-mi, ţi se pare ţie că un medic 
însănătoşind pe cineva face un lucru folositor și lui și aceluia 
pe care-l vindecă? 

— Aşa mi se pare. 

— Prin urmare săvirgește cele ce se cuvin cel care săvîr- 
şeşte acestea. 

— Da. 

— Iar cel care săvirgeşte cele ce se cuvin, nu e înţelept? 

— Ba e înţelept. 

— Dar oare medicul știe neapărat cînd leacurile sale 
sînt de folos și cînd nu??? Sau oricare dintre meșteșugari, 
cînd îi e sieşi folositoare lucrarea pe care o săvîrșeşte și cînd 
nu? 

— Poate că nu. 

— Uneori, așadar, săvirşind cu folos ori aducînd vătă- 
mare, medicul nu ştie nici el ce a făcut”1; totuși, dacă a 
săvirşit-o cu folos, după spusa ta”, înseamnă că a făcut-o 
cu înţelepciune. Nu așa spuneai? 

— Ba da. 

— i-ar însemna, pe cît se pare, că uneori, săvirşind 
lucrul cu folos, săvîrşeşte cu chibzuinţă și e înţelept, dar 
că nu-și dă seama de înțelepciunea lui? 

— Dar așa ceva, Socrate, exclamă el, nu poate fi. Dacă 
tu crezi că din cele pe care ţi le-am recunoscut mai înainte 
trebuie să se aleagă o asemenea încheiere, atunci aș renunța 
la spusele mele şi nu m-aș sfii să arăt că n-am avut dreptate, 
mai degrabă decît să consimt că un om e înțelept fără s-o 
știe despre sine”. Şi întrucîtva, chiar acest lucru, spun eu, 
înseamnă înţelepciune : a se cunoaște pe sine; şi mă întovă- 
răşesc aceluia ce-a ridicat asemenea inscripție” pe frontispi- 
ciul templului din'Delfi. S-a pus inscripţia aceea, pare-mi-se, 
spre a fi un fel de întîmpinare a Zeului către cei care pătrund, 
în loc de obișnuitul „voie bună ţie”; o asemenea urare 
fiind nepotrivită locului aceluia, unde nu se cuvine să ne 
dăm bineţe unii altora, ci să ne îndemnăm la înţelepciune. 
Astfel îi întîmpină cu vorba Zeul pe cei care pătrund în 
lăcașul sfînt, urarea aceasta deosebindu-se întrucîtva de 
cea a oamenilor. lată un gînd pe care cred că l-a avut de 
bună seamă cel care a înălţat inscripţia. lar de fiecare 

dată, Zeul rostește către credinciosul care pătrunde în 
templu nu altceva decit „fii înţelept”. Numai că o spune 
mai învăluit, aşa ca un adevărat proroc; iar „,cunoaște-te 
pe tine însuţi” şi „fii înţelept” sînt unul și acelaşi lucru, 165 a 
întocmai așa cum o arată inscripţia și cum o spun și eu”, 
Dar poate sînt unii care să creadă altfel; și asemenea lucru 
s-a și petrecut, pare-mi-se, cu cei care au așezat mai tîrziu 
celelalte inscripţii și anume: „Nimic prea mult” și „Cheză- 
şia se însoțește cu nenorocirea”. Îşi închipuiau ei că „a te 
cunoaşte pe tine însuţi” e un sfat iar nu un cuvînt de 
întîmpinare din partea Zeului către cei care intrau în 
templu; apoi ca să întocmească la rîndul lor inscripții 
nu mai puţin folositoare, le-au gravat pe acestea. Într-un 
cuvînt, iată ce am vrut eu să arăt, Socrate: las la o parte 
toate cele spuse mai înainte. Poate tu vorbeai cu mai multă 
dreptate despre ele, poate eu; dar nimic nu era pe deplin b 
lămurit din cele pe care le rosteam noi. Acum însă vreau 
să dau seama de ele, dacă tu n-ai să te-nvoiești cu afirmaţia - 
că înţelepciunea înseamnă a te cunoaște pe tine însuți?f. 


— Dar, Critias, am spus eu atunci, tu mă îndemni cu 
vorba ca și cum eu aș recunoaște că știu cele despre care 
te întreb şi ca și cum n-ar trebui decît să vreau ca să fiu 
de acord cu tine. Numai că lucrurile nu stau tocmai așa, ci 
eu Îîntîrzii odată cu tine în dezlegarea problemei acesteia, 
pentru că nici eu însumi nu o lămuresc; numai după ce e 
o voi desluși-o am să-ți spun dacă sînt de aceeași părere 
cu tine. Aşteaptă dar pînă ce o vom cerceta. 

k — Cercetează atunci, m-a îndemnat el. 

— Asta şi fac, i-am răspuns. Căci dacă înțelepciunea 
înseamnă a cunoaște ceva, atunci e limpede că e vorba de 
un fel de știință” a unui lucru anumit. Nu? 


—" Ba da, e cunoaştere de sine. 

— Oare medicina, urmai eu, nu e și ea un fel de știință”8 
a ceea ce e sănătos? 

— Întocmai. 


— Dacă, atunci m-ai întreba, de vreme ce medicina e d 
o știință a ceea ce e sănătos, de ce folos”? ne este ca și ce 
împliniri ne aduce, ţi-aş răspunde că nu mic îi este cîștigul. 

Într-adevăr, ea ne agoniseşte un lucru de preţ: sănătatea. 
Nu ești de aceeaşi părere? 

— Ba da. 

— Dacă m-ai întreba acum despre arhitectură — gîn- 
dită ca ştiinţă a construirii — ce lucrare îndeplineşte ea, 
aş răspunde: casele. La fel şi pentru celelalte meșteşuguri. 
Și acum, de vreme ce spui că înţelepciunea este cunoaşterea 
de sine, trebuie să ai ce răspunde celui care te-ar întreba: 

e „Înţelepciunea, Critias, fiind o cunoaștere de sine, ce lucru 
de preţ ne agoniseşte ea și totodată vrednic de numele 
ei?51 Hai, spune! 

— Dar, Socrate, se împotrivi el, tu nu cercetezi bine. 
Doar înţelepciunea nu e prin firea ei o ştiinţă întocmai 
celorlalte și nici celelalte științe nu se aseamănă între ele. 
Tu, însă, îţi faci cercetarea în așa fel de parcă toate știin- 
tele ar fi întocmai. Căci, spune-mi, adăugă el: din mește- 
șugul de a socoti, ori din cel al geometriei, se poate agonisi 
vreo lucrare de felul casei construite prin arhitectură, al 
veşmîntului urzit prin ţesătorie, sau de felul multor altor 

166 a lucrări dobîndite prin multe alte meşteșuguri?8? Ai putea 
tu să-mi arăţi, pornind de la ele două, vreo asemenea 
lucrare? N-ai putea! 

Iar eu i-am răspuns: 

— Ai dreptate. Dar ce pot să-ţi arăt este cunoașterea 
cărui lucru ne-o trece fiecare din aceste științe; iar lucrul 
acesta se întîmplă să fie deosebit de știința propriu-zisă. 
Așa de pildă, socotitul e cunoaşterea numerelor cu soț 
şi fără soţ, a felului cum se comportă o mulţime prin raport 
la acestea şi la alte mulțimisă. Nu e aşa? 

— Pe de-a-ntregul, încuviinţă el. 

— Așadar, soţul şi fără de soţul se deosebesc de calcul 
însuși? 

— Cum să nu? 

b — La fel, meșteșugul de a cîntări e știința greutăţii 
mai mari sau mai mici. Dar greul şi uşorul sînt alta față 
de cîntărit în sine. Te învoieşti? 

— Eu da. 

— Spune-mi acum, înţelepciunea cunoaşterea cărui lucru 
e care să fie altul decît înțelepciunea?84 

— Tocmai asta e în joc, Socrate, și aci ai ajuns cerce- 
tînd: prin ce se deosebește înţelepciunea de toate celelalte 
ştiinţe. Tu însă, cauţi dimpotrivă o asemănare a ei cu 
celelalte. Numai că lucrurile stau altfel8. În timp ce toate 
celelalte ştiinţe sînt cunoașteri a ceva străin și nu a lor 
înșile, înțelepciunea singură e cunoaşterea altor ştiinţe 
şi în același timp a ei însăși. Ar fi greu să-ţi fi rămas ascunse 
acestea... Dar cred că tu faci tocmai ceea ce spuneai 
adineaori că nu facis”: tot încercînd să mă combați, nesoco- 
teşti tema convorbirii noastre, 

— Rău greșești, m-am împotrivit eu atunci, dacă-ți 
închipui că te înfrunt din vreo altă pricină decît aceea de 
a-mi iscodi gîndul din teama ca nu cumva, aşa pe nesimţite, 
să cred că ştiu ceva fără să știu de fapt nimics?. Eu te-aș 
putea încredința că asta fac şi acum: cercetez argumentul 
pentru folosul meu în primul rînd, sau poate și pentru 
acei cîțiva care ne stau în preajmă?0. Nu crezi că într-un 
fel, e un folos pentru aproape toţi oamenii?! să poată cunoaște 
adevărata fire a lucrurilor? 

— De bună seamă, am încuviinţat eu, Socrate. 

— Prinde curaj atunci, prietene, urmai, și răspunde-mi 
la întrebări așa cum vei crede că e mai bine, neținînd 
seama dacă e Critias ori Socrate cel înfruntat??. Cercetează 
cu luare aminte numai problema pe care o urmărim şi vezi 
ce va ieşi din punerea ei la încercare. 

— Așa voi face, hotări el. Vorbele tale îmi par chib- 
zuite. 

— Spune-mi atunci, întrebai eu, despre înţelepciune 
cum gindești? 

— Cred, răspunse el, că singură ea dintre toate cunoaş- 
terile este cunoașterea ei însăși și deopotrivă a tuturor 
celorlalte ştiințe??. 

— Atunci, urmai, să fie ea şi cunoaștere a ce nu cunoşti, 
fiind totdeodată cunoaștere a ceea ce cunoşti? 

— Din plin, spuse. 

— Deci, numai înțeleptul se va cunoaște pe sine și va 
fi în stare să cerceteze ce ştie și ce nu; şi tot lui îi va sta 
în puteri să-i iscodească și pe ceilalţi: ce ştie fiecare și ce 
crede că ştie, iar apoi ce crede fiecare că știe, fără să ştie. 

Și singur el dintre toţi, înțeleptul poate s-o facă. Iată ce 
înseamnă a fi înțelept şi înţelepciune și a se cunoaște pe 
sine: să știi ce ştii şi ce nu știi%. Nu așa spui tu? 

— Ba da, încuviinţă el. 

— Şi acum, din nou, urmai eu, sub harul zeului mîntui- 
tor’, să cercetăm ca de la început”, în primul rînd dacă e 
cu putinţă ori nu să știi că știi ceea ce ştii şi că nu ştii 
ceea ce nu știi; apoi, dacă într-adevăr acest lucru este cu 
putinţă, ce folos ne-ar aduce nouă să știm?%7b 

— Trebuie să cercetăm, spuse el. 

— Hai, încearcă, Critias, poate-ţi faci mai lesne drum 
printre toate acestea. Eu, drept să-ți spun, mă simt cam 
stingherit%. Să-ţi spun de ce sînt stingherit? 

— Bineînţeles. 

— În linii mari, dacă lucrurile stau așa cum spuneai 
acum cîteva clipe, înseamnă că există o anume cunoaștere 
care nu poartă decît asupra ei și a celorlalte cunoaşteri 
precum și a necunoașterii. 

— Hotărit. 

— Vezi cît de ciudat ne-am pornit să vorbim, dragul 
meu; căci, dacă te-ai gîndi la așa ceva în alte domenii, 
cred că totul ti-ar părea lipsit de noimă. 

— Cum și unde? 

— În cele pe care am să ți le-arăt. Gîndește-te: crezi 
că poate să existe o vedere care să nu aibă ca obiect lucru- 
rile prinse de celelalte vederi și care să fie doar o vedere 
a ei însăși și a celorlalte vederi, și în același timp și a ceea 


ce nu se vede, una care, deși e o vedere — să nu prindă 
nici o culoare, ci doar pe ea și alte vederi?’ Crezi că s-ar 
putea? 


— Pe Zeus, nu cred. 

— Sau vreun auz care să nu prindă nici un sunet, dar 
care să se audă pe sine, ori alte auzuri și chiar lipsa de 
auz? 

— Nici asta. 

— Pe scurt, cercetează acum toate simţurile și vezi 
dacă ţi se pare că găseşti vreun simț al simțurilor și al său 
însuși, fără să poată prinde ceea ce prind toate, celelalte 
simțuri. 

— Nu-mi pare. 

— Dar crezi că există vreo dorinţă care să nu fie dorința 
unei plăceri, ci doar a ei însăși și a altor dorințe?100 

— Hotărit, nu. 

— Nici vreo voinţă, pe cît îmi închipui, care să nu se 
deschidă către ceva bun, ci doar către sine și către alte 
voințe ?101 

— Nu, desigur. 

— Dar mi-ai putea arăta vreo iubire care să nu fie o 
iubire de ceva frumos, ci una care să se-ntoarcă asupră-și 
și asupra altor iubiri? 

— Eu, mărturisi el, n-aş putea. 

— Sau poate cunoşti vreo teamă de sine și de alte temeri, 
care în schimb să nu se trezească în faţa primejdiei? 

— Nu cunosc. 

— Dar vreo părere a părerilor și de sine fără să judece 
însă nimic din cele ce judecă alte păreri? 

— Deloc. 

— lar în materie de cunoaștere, pe cît se pare, spunem 
că ar fi una care nu stăruie asupra nici unei învățături, 
ci doar asupră-i și-n spre alte cunoașteri? 

— Așa spunem. 


— Nu este ciudat ca o asemenea cunoaștere chiar să 
existe? Dar să nu afirmăm încă, şi cu tărie, că nu este, ci 
să cercetăm mai departe dacă este. 

— Bine spui. 

— Să vedem. Această cunoaștere este cunoaștere a ceva 
și ea are proprietatea de a trimite către ceva. Nu? 

—  Întocmai. 

— Despre ceea ce e mai mare, nu spunem noi că are 
această proprietate de a fi mai mare faţă de ceva?102 

— Da, are. | 

— Și anume față de ceva mai mic, dacă va fi mai mare? 

— Negreşit. 

— Dacă acum am da peste un mai mare, care să fie mai 
mare decît cele ce sînt mai mari și decît el însuși, dar nu 
mai mare decît cele față de care celelalte sînt mai mari, 
atunci s-ar întîmpla în chip necesar ca această mărime, 

fiind mai mare decit ea însăși, să fie în același timp și ma 
mică decît ea însăși. Nu? 

— Hotărît, spuse el, Socrate. 

— La fel, dacă ar fi ceva îndoit, față de alte lucruri 
îndoite cît şi față de sine, ar însemna atunci că acel ceva 
e îndoitul propriei sale jumătăţi, cît și al celorlalte lucruri 
îndoite; căci nu există un alt îndoit decît al jumătăţii. 

— E adevărat. 

— Aşadar, fiind mai mare decît el însuși nu va fi el 
totodată şi mai mic, ori deopotrivă mai greu și mai ușor, 
mai bătrîn și mai tînăr și așa mai departe cu toate celelalte? 
lar orice proprietate ar avea întoarsă asupră-și, nu va 
avea el totodată și firea lucrului spre care se-ndreaptă 
proprietatea?10% lată ce vreau să spun: auzul nu poate 
prinde nimic altceva decît sunetul, nu? 

— Da. 

— Așadar, auzul se va auzi pe sine întrucît e înzestrat 
cu un sunet; altfel nu s-ar putea auzi. 

— Hotărît că nu. 

— Şi vederea, cumva, dragul meu, dacă se va vedea 
pe sine, trebuie să aibă o culoare; ea doar nu poate vedea 
ceva lipsit de culoare. 

— Nu, bine înţeles. 

— Vezi, așadar, Critias, din cîte le-am străbătut cu 
gîndul, la unele ne-a părut pe de-a-ntregul cu neputinţă ca 
ele să-și întoarcă virtutea cu care sînt înzestrate asupra 
lor înșile, iar în privinţa altora tare mă îndoiesc să se poată 
aşa ceva. La mărimi, mulțimi şi altele de felul acesta era 
doar întru totul cu neputinţă, nu? 

— Da, întru totul. 

— În schimb auzul și vederea sau în plus mișcarea ce 
s-ar pune în mișcare pe ea însăşi!04, sau căldura care se arde 
pe sine? şi toate celelalte asemenea lor, ar părea îndoielnice 
unora, altora poate nu. Ne-ar trebui un om de format 
mare!%, prietene, care să știe să le lămurească așa cum se 
cuvine pe toate, dacă sînt alcătuiri care nu au din fire 
puterea de a se răsfringe asupra lor înșile, ci doar asupra 
altora, sau dacă unele pot și altele nu. Iar dacă sînt unele 
care au faţă de ele însele asemenea putere, atunci ar fi de 

văzut dacă printre ele nu se află și acea cunoaștere pe 
care noi o numim înţelepciune. Eu, drept să-ţi spun, nu 
cred că sînt în stare să fac asemenea deosebiri. În ce mă 
priveşte, nu m-aș încumeta să afirm cu tărie că ar putea 
exista așa ceva: o cunoaștere a cunoașterii, și nici în cazul 
că într-adevăr există, n-aş primi-o drept fiind una și aceeași 
cu înțelepciunea, mai înainte de a cerceta dacă fiind așa 
cum e, ne e de vreun folos ori nu. Și într-adevăr, că înțelep- 
ciunea ar fi ceva folositor şi bun, asta o presimt într-un 
fel. Tu așadar, o fiu al lui Calaischros, de vreme ce ai hotărît 
că înţelepciunea nu este altceva decit o cunoaștere a cunoaş- 
terii şi totodată a necunoașterii, dovedește-mi, în primul 
rînd, că un asemenea lucru e cu putinţă, apoi, dacă aşa 
fiind, ar aduce cumva și vreun folos. Și poate așa mă vei 
mulțumi şi pe mine şi-ţi voi da dreptate în cele ce-mi vei 
spune despre înțelepciune. 

- Iar Critias auzind acestea și văzîndu-mă că stau la cum- 
pănă, întocmai celor pe care-i prinde căscatul de îndată ce 
zăresc pe alții păţind așa, îmi păru şi el cuprins de îndoială, 
de pe urma îndoielii melet”, Dar deoarece ţinea întot- 
deauna la bunul său renume, se rușină față de cei din jur 
şi nu voi să consimtă că nu era în stare să-mi lămurească 
ceea ce-i cerusem și-mi îngînă ceva fără noimă, ca să-şi 
ascundă nedumerirea. 

Iar cu, ca să dau avînt convorbirii noastre, spusei: 

— Dacă tu crezi așa, Critias, atunci să ne-nvoim deocam- 
dată că este cu putinţă să se ivească o cunoaștere a cunoaş- 
terii; vom mai vedea apoi dacă lucrurile stau aşa sau nu. 
Hai atunci, dacă o asemenea cunoaștere e într-adevăr cu 
putinţă, spune-ne întrucît pornind de la ea cineva e mai 
în măsură să știe ce știe și ce nu știe? Și de fapt tocmai 
acest lucru spuneam noi că înseamnă a se cunoaște pe sine 
şi a fi înțelept. Nu e așa? 

— Intocmai, spuse, şi într-un fel lucrurile se potrivesc, 
Socrate: căci dacă cineva stăpînește cunoașterea care se 
cunoaşte pe sine, atunci el este de aceeaşi natură cu ceea 
ce stăpînește. Astfel cînd cineva are agerime e ager, cînd 
are frumuseţe e frumos și cînd are cunoaștere e cunoscător; 
iar dacă un om stăpineşte cunoașterea care se cunoaşte 

pe sine, atunci un asemenea om va fi într-un fel și cunoscă- 
tor de sine, 

— Nu acest lucru îl pun la îndoială, am recunoscut eu, 
că dacă cineva stăpinește cunoașterea de sine ajunge să se 
cunoască și pe sine, dar sînt nedumerit de ce, avînd ase- 
menea cunoaștere trebuie să știe neapărat și ce ştie şi ce 
nu ştie. 

— Deoarece pentru el, Socrate, amîndouă aceste cunoaș- 
teri sînt una și aceeași. 

— S-ar putea, consimţii eu atunci, dar mă tem că nu 
fac nici un pas înainte: nu pot înţelege cum aceste două 
cunoașteri sînt una şi aceeaşi108. 

— Ce vrei să spui? întrebă el. 

— lată, i-am lămurit eu: cunoașterea, atunci cînd e 
cunoaşterea cunoaşterii, poate ea deosebi mai mult decît 
ce e cunoaștere și ce nu? 

— Nu, ci doar atit. 

— Oare cunoașterea și necunoașterea a ceea ce e sănătos 
să fie deopotrivă cunoaşterii și necunoașterii a ceea ce e 
drept? 

— Deloc. 

— În primul caz e vorba, cred eu, de medicină şi în 
următorul de politică; pe cînd cunoașterea pur și simplu 
nu poate fi nimic altceva decit cunoaștere. 

— Cum altfel? 

— Dacă prin urmare cineva nu-şi sporeşte cunoașterea 
cu știința a ce e sănătos şi drept, ci ştie doar de cunoaștere 
în general atunci, întrucît are numai această cunoaștere, 
în ce chip ar putea să ştie că ştie ceva și că deţine o anume 
cunoaștere, și asta de bună seamă nu numai în privința 
sa, dar şi în privinţa altora? Sau o ştii? 

— Da. 

— Dar cum va ști el, prin această cunoaştere, ce anume 
cunoaște? Doar ştim că ceea ce e sănătos se cunoaște cu 
ajutorul medicinei, nu al înțelepciunii, ce-i armonios prin 
muzică, nu prin înţelepciune, iar cum se construiește o 
casă, meșteșugul de a construi case o arată și iarăși nu 
înţelepciunea; şi așa cu toate celelalte. Nu? 

— Aşa se pare. 

— Prin urmare, dacă înţelepciunea e numai o cunoaștere 
a cunoașterii, va putea el atunci, cu ajutorul ei, să-și dea 
seama de ceea ce e sănătos sau de felul în care se constru- 
ieşte o casă? 

— Deloc. 

— Înseamnă că nu ştic ce știe, cel care nu le cunoaște 
pe acestea, ci numai că ştie. 

— S-ar părea. îi 

— Aşadar a fi înţelept și înțelepciune nu asta înseamnă: 
a şti ce știi și ce nu știi, ci, pe cît se pare, numai a ști că 
ştii și că nu știil0?. 

— Se poate. 

— Prin urmare, cu ajutorul înţelepciunii, nu vei fi în 
măsură să pui la încercare nici pe un aliul care ar spune 
că știe ceva, ca să vezi dacă ştie ce anume pretinde că știe 
sau nu; ci numai atit, pare-se, vei ști, că el are o cunoaş- 
tere; dar a cui cunoaștere, asta nu te va face înţelepciunea 
să afli. 

— S-ar părea că nu. 

— Așadar, nici pe cel care se preface că e medic fără 
să fie, nu vei fi în stare să-l deosebeşti de cel care e cu 
adevărat, nici pe vreun altul care să fie cunoscător sau 
nu. Dar să cercetăm în felul următor: dacă un om înţelept 
sau un oricare altul ar avea de gînd să deosebească pe 
medicul adevărat de cel neadevărat, oare cum ar face? 
De bună seamă nu va vorbi cu el despre medicină, căci 


nu are pricepere un medic — am spus-o doar — la nimic 
alta în afară de ceea ce-i sănătos și ceea ce-i bolnavi, 
— Da, aşa e. 


— lar despre cunoaştere el nu știe nimic, de vreme 
ce noi am lăsat-o pe aceasta în seama înțelepciunii doar. 

— Da. 

— Atunci nici despre cunoașterea medicală nu ştie 
nimic cel priceput în a vindeca, întrucît medicina se întîm- 
plă să fie şi ea o cunoaștere. 

— E adevărat. 

— Că medicul stăpinește o anume cunoaştere, asta o 
va ști omul înţelept; dar trebuind s-o pună la încercare 
spre a-şi da seama cum este, va cerceta el altceva decît a 

cui cunoaștere este ca? Oare nu prin aceasta se defineşte 
fiecare cunoaștere, că este nu numai o cunoaștere, ci şi 
una anumită, care dă seama de lucruri anumite? 

Ba prin aceasta. 

lar medicina a fost definită drept o cunoaştere deose- 
bită faţă de altele, datorită faptului că ea este cunoașterea 
referitoare la sănătate şi boală. 

— Da. 

— Aşadar, în asemenea stări în care poate fi găsită este 
firesc să caute cel care vrea să cerceteze medicina, iar nu 
într-unele străine, unde, bine înţeles, nici n-ar afla-o. 

— Nu, de bună seamă. 

— Prin urmare, pe temeiul sănătății și al bolii va fi isco- 
dit medicul, în măsura în care e vindecător, de către cel 
care îndeplinește o bună cercetare. 

— Așa se pare. 

— Şi nu va cerceta el atunci atît spusele cît și faptele 
medicului spre a da la iveală adevărul celor spuse și juste- 
tea celor făptuite?ili 

— Negreşit. 

— Dar fără să aibă știința medicinii ar putea cineva 
să urmărească asemenea spuse și asemenea fapte? 

— Nu, fireşte. 

— Nimeni altul, pe cît se pare, în afară de medic, nici 
înțeleptul măcar n-ar putea, căci ar trebui să fie și medic 
pe lingă faptul că e înțelept. 

— Aşa este. 

— În totul, așadar, dacă înţelepciunea este numai cunoaș- 
terea cunoaşterii și a necunoașterii, ea nu va fi în stare să 
deosebească pe medicul care-şi cunoaște meșteşugul de 
cel care nu și-l cunoaște şi se preface numai, ori își închipuie 
că ştie ceva. Și nici pe vreun altul din cei care cunosc orice 
nu l-ai putea deosebi cu ajutorul înțelepciunii, ci întocmai 
celorlalți meșteșugari, doar pe cel cu care te-nsoţești în 
meserie. 

— Aşa se pare, încuviinţă el. 

— Dar atunci, întrebai eu, ce folos am mai putea trage, 
Critias, de pe urma unei asemenea înţelepciuni? Dacă, 
așa cum presupuneam noi la început, omul înţelept ar 

şti ceea ce știe și ceea ce nu știe și apoi, că pe unele le 
ştie iar pe altele nu, și dacă ar fi în stare să cerceteze 
în acelaşi chip și pe un altul cu aceeaşi experienţă ca el, 
atunci, s-o recunoaștem, înţelepciunea ne-ar fi de cel mai 
mare folosil?. Căci ne-am trăi viaţa fără să cădem în gre- 
şeală, noi cei care stăpînim înțelepciunea şi toţi ceilalți 
cîți stau sub stăpînirea noastră. Și nu ne-am încumeta să 
îndeplinim ceea ce nu ştim, ci, străduindu-ne să-i găsim 
pe ştiutori, am trece răspunderea în seama lor; nici nu 
le-am încredința celor pe care-i călăuzim să îndeplinească 
altceva decît ceea ce îndeplinesc cu pricepere ; prin urmare, 
numai acele lucruri a căror cunoaștere ar avea-o. Astfel, 
sub ocrotirea înțelepciunii, casele ar fi bine gospodărite, 
cetatea bine rînduită, şi orice altceva care ar sta sub cîrmui- 
rea înțelepciunii’. Și, de vreme ce greșeala ar fi îndepărtată 
şi ar domni chibzuiala în orice făptuire, toţi cei care ar 
duce o asemenea viaţă ar izbuti în făptuirile lor, iar cei 
care izbutesc sînt fericiți!!t. Oare nu asta spuneam noi, 
Critias, despre înţelepciune atunci cînd arătam cît de bine 
ar fi să știm ceea ce știm și ceea ce nu știm? 

— Bine de tot ar fi, spuse. 

— Numai că vezi, am încheiat eu, nicăieri nu ni s-a 
înfățișat o asemenea cunoaștereltă, 

— Văd, încuviinţai eu. 

— Dar, poate că înţelepciunea pe care am aflat-o noi, 
şi anume acea cunoaştere a cunoașterii şi a necunoașterii, 
închide în ea și un folos; anume că, cel care o stăpînește, 
ar putea prinde mai ușor orice ar avea de învăţat şi toate 
i s-ar înfățișa cugetului cu mai multă limpezime, de vreme 
ce pe lingă fiecare lucru pe care l-ar deprinde s-ar adăuga 
vederilor sale și cunoașterea. Și, poate i-ar iscodi mai 
bine și pe ceilalți dacă ar face-o înăuntrul propriei sale 
învățături ; iar într-altfel dacă s-ar îndemna să cerceteze, 
n-ar face-o atunci cam îndoielnic și prea puțin pătrunză- 
tor? Oare acestea să fie, prietene, foloasele pe care le dobîn- 
dim noi de la înțelepciune? Nu cumva ne îndemnam să 
vedem mai mult? Nu cumva ne aşteptam să găsim ceva 
mai de seamă? 

— Poate să fie așa, spuse el. 

— Poate, întării cu. Poate nici n-a avut vreun rost 
cercetarea noastră. Și iată dovada: dacă lucrurile ar sta 
așa cum spuneam, ciudate aspecte ar mai avea atunci 
înțelepciunea! Dar să vedem. Dacă vrei, să încuviinţăm 
acum că ar fi cu putință a cunoaște cunoașterea şi totodată 
să nu o împuţinăm, ci să-i dăm tot ceea ce hotărîsem la 
început că ar însemna înțelepciunea: anume faptul de 
a şti ce știi și ce nu știi; și toate acestea acordiîndu-i-le, să 
cercetăm mai bine dacă ne e de vreun folos aşa cum e ca. 
Spuneam adineaori de ce mare folos ne-ar fi o asemenea 
înțelepciune care ne-ar cîrmui în gospodărirea caselor și 
a cetății. Acum însă, nu-mi mai pare, Critias, că am încu- 
viinţat pe drept acesteallt. 

— Cum aşa? se miră el. 

— Deoarece, urmai cu, ne-am învoit prea ușor că ar fi 
un mare bine pentru oameni dacă fiecare ar săvirşi cele 
pe care le știe, iar cele pe care nu le știe le-ar încredința 
celor care le știu. 

— Aşadar, stărui el, nu pe drept am încuviinţat acestea? 

— Nu, după cîte mi se pare, i-am răspuns eu. 

— Ciudate lucruri mai spui, la drept vorbind, Socrate! 

— Pe cîine, am izbucnit eu atunci, și mie-mi par așa 
și chiar asupra lor ţinteam cu gîndul adineaori cînd spu- 
neam că mi se înfățișează unele aspecte ciudate, și mă 
temeam că nu mi-am dus cu bine cercetarea. Căci dacă 
înțelepciunea este cu adevărat așa, nu mi se pare deloc 
limpede ce fel de bine ne-ar putea pregăti ea nouă, 

— Cum așa? întrebă el. Spune, ca să ştim și noi ce ai 
în gînd. 

— Cred că vorbesc fără nici o noimă; totuși, se cuvine 
să cercetăm cele ce se înfățișează cugetului și să nu le dăm 
de o parte așa la întîmplare, dacă ne pasă întrucîtva de noi. 

— Bine vorbeşti, mă lăudă el. 

— Ascultă-mi atunci visul, îl îndemnai, oricum ar fi 
pătruns pînă la mine: fie prin poarta cea de corn, ori poate 
prin cea de fildeși18. De ne-ar călăuzi cu precădere înțelep- 
ciunea, așa cum tocmai o înfățișam, ea ne-ar spori cunoa- 
şterile, şi-atunci de pildă, dacă în preajma noastră s-ar ivi 
cineva cu pretenţia de-a fi, fără să fie cu adevărat cîrmaci, el 

nu ne-ar mai putea amăgi; şi nici un medic, un strateg sau 
vreun altul care s-ar preface că știe ceva fără să știe, nu 
ar. mai rămîne tăinuit în fața noastră. Și ce altceva s-ar 
putea alege de aci pentru noi, dacă nu să fim mai sănătoși 
la trup decît acum, ori, aflindu-ne în primejdie fie pe mare, 
fie în război, să ne putem salva? lar uneltele, hainele, încăl- 
ţămintea noastră toată sau orice altceva, n-ar fi lucrate 
atunci cu meşteşug? Şi cîte altele încă, doar printr-aceea 
că ne-am folosi de meseriași adevăraţi? Și dacă mai vrei, 
am putea să încuviințăm că există şi o ştiinţă a prevestirii 
ca o cunoaştere a viitorului!!?; și că aflîndu-se sub cîrmuirea 
înţelepciunii, aceasta din urmă e în măsură să abată de 
la noi pe cei care ne amăgesc, iar pe adevărații tîlcuitori 
sări. aşeze proroci ai celor ce vor fi. Că astfel orînduit fiind 
neamul omenesc ar săvirși şi ar trăi potrivit cunoașterii, 
o înţeleg — de vreme ce sub cîrmuirea înţelepciunii, ne- 
știința nu s-ar abate asupra noastră întovărășindu-ne pe 
noi în faptă!20. Dar că săvirșind lucrurile potrivit cunoașterii 
riguroase, am trăi bine și am fi fericiți, acest lucru încă 
nu-l putem şti, prietene Critias. 

— Totuşi, urmă el, nu vei găsi ușor vreo altă noimă 
pentru o viață împlinită dacă o înlături pe aceea a cunoaș- 
terii. 

— Atunci, îl rugai eu, mai lămurește-mi încă ceva 
mărunt de tot. Despre a cui experiență de cunoaștere vor- 
beşti tu? Cea a făcătorului de încălţăminte?” 

— Pe Zeus, nu. 

-— Te gîndeşti cumva la cea a meșteșugarului în aramă? 

.— Deloc. 

— Poate la prelucratul lînii, al lemnului sau al altora 
asemenea? 

- — Bineînţeles că nu. 

— Atunci, am încheiat eu, să nu mai stăruim în părerea 
că a fi fericit înseamnă a trăi potrivit cunoașterii. Într-ade- 
văr, aceştia care trăiesc şi ei sub semnul unei cunoașteri, 
nu sînt socotiți de tine neapărat fericiţi; ci tu îmi pari că 
definești omul fericit în funcţie de anumite cunoașteri. 
Și poate te gândeşti tocmai la omul acela despre care tocmai 


e 


vorbeam, la cel care ştie tot ce se va întîmpla, tîlcuitorul. 174 a 

La el sau la altul te gîndești? 

— Şi la el, spuse, şi la altul. 

— La cine? am întrebat eu. Oare nu la un astfel de om 
care pe lîngă toate cele viitoare şi cele trecute le ştie şi pe 
cele prezente şi căruia nimic nu-i rămîne necunoscut? Să 
presupunem că există un asemenea om. Căci nu cred că 
mi-ai putea arăta pe vreun altul care să trăiască sub o 
cunoaștere mai deplină. 

— Nu, bineînţeles. 

— Dar un lucru aș vrea neapărat să mai ştiu: care dintre 
cunoașşterile acestea îl va putea face pe el fericit? Oare 
toate deopotrivă? 

— Nicidecum deopotrivă, se grăbi el. 

b  — Atunci care mai de grabă? Și în ce măsură anume 
află el ceva din cele ce sînt, din cele trecute sau din cele 
ce vor fi? Oare ca știință a jocului de zaruri? 

— Cum, se miră el, prin zaruri? 

— Atunci, ca știință a socotitului? 

— Deloc. 

— Oare ca știință a sănătăţii? 

— Mai degrabă, încuviinţă el. 

— Dar acea cunoaştere pe care o preţuiesc eu cel mai 
mult, am întrebat atunci, drept ce s-o luăm? 

— Drept ştiinţa binelui, spuse, şi a răului!22. 

— O, uriîcios ce ești, mă pornii eu, de o mulțime de 
vreme mă tot sucești și răsucești ascunzîndu-mi că nu o 
viaţă pusă sub semnul cunoaşterii era cea care să-ţi dea 
împlinirea și fericirea, nici întregul ştiinţelor, afară doar 
„de una singură, despre bine și răul?. Dacă ai vrea, Critias, 
să desprinzi cunoaşterea aceasta din cuprinsul celorlalte, 
ar fi atunci medicina mai puţin în măsură să ne vindece, 
meseria cizmarului să ne încalțe, sau cea a ţesătoriei să ne 
îmbrace? lar meșteşugul cîrmaciului ne va împiedica atunci 
să pierim în primejdiile largului, ori în toiul bătăliei, arta 
strategului? 

— Cîtuși de puţin, se-nvoi el. 

— Dar vezi, prietene Critias, caracterul acesta de bine 
d și de utilitate s-ar curma în ce ne priveşte, dacă știința 

binelui și a răului ne-ar părăsi. 

— E adevărat ce spui. 

— Atunci, pe cît se pare, nu înţelepciunea este cea al 
cărei rost e de a ne fi de folos. Nu cunoașterea a ce se cunoaște 
şi a.ce nu se cunoaște e cunoașterea aceasta, ci cunoaşterea 
binelui și a răului. Așadar, dacă prima nu e folositoare, 
urmează că înțelepciunea va însemna altceva pentru noits, 

— Dar cum să nu ne fie de folos? se împotrivi el. Dacă 
înţelepciunea e prin excelență cunoașterea cunoaşterii, 
înseamnă că ea veghează şi asupra tuturor celorlalte cunoaș- 
teri; şi-atunci, de vreme ce ar cîrmui și cunoașterea binelui, 
ea ne-ar putea fi de folos. 

— Ar fi ea în măsură să ne dea şi sănătatea? am între- 
bat eu, în locul medicinei? Și celelalte isprăvi ale altor 
meşteşuguri tot ea le-ar îndeplini? Nu fiecare meșteșug 


își vede de lucrarea lui? Și-apoi, nu ne-nvoisem noi din: 


vreme, că înţelepciunea nu ar fi decît o cunoaștere a cunoaș- 
terii, iar altceva nimic? N-am spus așa? 

— Așa se pare. 

— Deci nu ea este aducătoarea sănătății. 

— Nu, de bună seamă. 

— Sănătatea era doar isprava altui meșteșug. Nu? 

— Da, al altuia. 

— Şi nici aducătoarea vreunui folos, de vreme ce o 
asemenea ispravă am pus-o adineaori în seama altui mește- 
şug. Așa e? 

— Pe deplin. 

— Cum ne-ar putea fi, așadar, folositoare înțelepciunea 
dacă nu e aducătoarea nici unui folos? 

— În nici un chip, Socrate, s-ar păreal3. 

— Vezi, prin urmare, Critias, cît de firesc era să mă 
cuprindă adineaori teama și cît eram de îndreptăţit să-mi 
aduc vina de anu fi întreprins cu bine cercetarea asupra 
înţelepciunii? Şi fără-ndoială că un asemenea lucru pe 
care toți îl recunosc într-un fel a fi cel mai frumos din cîte 
sînt, nu ne-ar fi părut nouă drept nefolositor, dacă eu însumi 
aş fi fost de folos în a cerceta cum se cuvine. Şi iată-ne 
acum pe de-a-ntregul înfrînți!?6, căci nu sîntem în stare 
să aflăm cărei alcătuiri i-a dat numele de înțelepciune cel 
care a putut statornici nume a toate cîte sînt. Dar în reali- 

tate am recunoscut o mulțime de lucruri care nu ţineau 
laolaltă în argumentarea noastră. De pildă am încuviințat 
că există o cunoaștere a cunoașterii, deși argumentarea 
nici n-o îngăduie, nici n-o spune. lar acestei cunoașteri 
i-am atribuit şi putinţa de a şti care sînt făptuirile altor 
cunoașteri — tot fără îngăduința argumentării — încît 
omul înțelept să ne apară cunoscător atît pentru cele ce 
știe cât și pentru cele ce nu ştie cum că nu le știe. Și am 
recunoscut aceasta cu toată însuflețirea, fără să luăm seama 
că ar fi cu neputinţă celui care nu ştie nimic despre un lucru 
să ştie totuși ceva despre el. Doar ce altceva ar însemna 
încuviințarea noastră decît că el pretinde a şti ce nu ştie? 
Deși, cred eu, nimic nu s-ar putea vădi mai fără noimă. 
Şi, cu toate că ne-am arătat oameni cu vederi largi și cîtuși 
de puțin rigizi, nu s-a dovedit prea fericită cercetarea noastră 
în aflarea adevărului, ci, dimpotrivă, a sfîrșit prin a-și 
ride de el și într-atît, încît ceea ce am stabilit mai înainte 
pe bază de acord şi plăsmuire că este înțelepciunea, ne-a 
apărut acum deșert pînă la sfidare. În ce mă priveşte pe 
mine, aproape că nici nu m-aș supăra; dar mă întorc spre 
tine, Charmides, și tare mă mînii la gîndul că, frumos cum 
ești și înțelept nu mai puţin la cuget, n-ai să te alegi cu 
nici un folos de pe urma acestei înţelepciuni și chiar dacă 
te-ar însoţi în viaţă, ea, n-are să-ți fie niciodată într-ajutor. 
Dar mai tare încă mă supără descîntecul pe care l-am 
învăţat de la tracul acelal?”, căci nu s-a arătat de nici un 
preţ, după ce mi-am dat atîta osteneală să-l învăţ. Și parcă 
totuși, nu-mi vine să cred că lucrurile stau chiar așa, ci 
mai degrabă eu aș fi un prost cercetător. Înţelepciunea 
doar, e-un mare bine și dacă o ai — cred eu — ar trebui 
să fii și fericit. Vezi dar, de nu cumva o ai, şi-atunci, n-ai 
mai avea nevoie de descîntec; căci dacă o ai, te-aș sfătui 
să mă socotești mai degrabă un flecar și un nepriceput în 
a da temei vreunei cercetări, iar pe tine însuţi, cu cît mai 
înțelept, cu atît mai fericit. 

Şi-atunci prinse glas Charmides: 

— Dar, pe Zeus, eu nu ştiu, Socrate, dacă o am sau 
nu. Și cum să știu ce este ceva ce nici voi nu sînteţi în 
măsură să aflaţi? N-ai spus-o tu? Dar vezi, eu nu pot să te 

cred, Socrate, pe de-a-ntregul; iar descîntecul acela, mă 
gîndeam, mi-ar fi oricum de mare folos. La urma urmei 
nimic nu m-ar împiedica să mă las zile întregi sub vraja 
lui, pînă ce tu mi-ai spune că mi-e de-ajuns. 

— Bine, Charmides, se-alătură în vorbă Critias, fă-o b 
atunci! Și-ar fi o dovadă pentru mine că ești înțelept, dacă 
te-ai lăsa întru totul sub descîntecul lui Socrate şi dacă 
nu te-ai mai depărta de el — fie un răstimp mai lung, fie 
măcar o clipă. 

— Am să-l însoțesc, se învoi tînărul și n-am să mă depăr- 
toz de el; căci, fără îndoială, ar fi o nefăcută să nu mă 
supun ţie, care-mi ești tutore și să nu îndeplinesc porunca ta. 

— Atunci, hotărî el, ţi-o poruncesc! 

— Am s-o fac dar, îi răspunse Charmides, şi am să 
încep chiar de astăzi. 

— Ei, voi doi, i-am întrerupt eu atunci, ce tot puneţi c 
la cale acolo? 

— Chiar nimic, spuse Charmides, căci am și pus la cale 
totul. 

— Așadar mă pui în fața unui fapt împlinit, îl întîmpinai 
eu, și nu-mi laşi răgaz să mai întreb ceva? 

— Da, te pun în fața unui fapt împlinit, recunoscu el, 
de vreme ce a poruncit așa Critias. Și acum gîndeşte-te şi 
tu, ce ai să faci? 

— Dar orice gînd e de prisos acum. Cînd unul ca tine 
îndeamnă cu toată stăruința la ceva, nu-i om să nu încu- d 
viinţeze. 

— Atunci, mă ispiti el, încuviinţează şi tu. 

—. Iată, încuviinţez. 


NOTE 


! Colonie a Corintului din vestul peninsulei Chalcidice, Potideea a 
fost asediată de atenieni vreme de doi ani (432—429). Atît în Ap., 28 
e cît și în Symp., 219 e este amintit faptul că Socrate a luat parte la 


campania militară împotriva cetăţii acesteia. 


2 Poate Taureas, tatăl lui Andocides; nu se poate afirma însă nimic 


sigur. 


3 De fapt „templul reginei” dacă ţinem seama de lecţiunea Bactàn 
Aflat la sudul Acropolei, aproape de zidul cetăţii, lăcașul e amintit 
într-o inscripţie atică din 418 î.e.n. (IGI3, 94, 30). Drept stăpînă a 
templului a fost identificată — în urma săpăturilor arheologice — Per- 
sephone, alături de soțul ei, de Hades (vezi B. Witte, op. cit., p. 40): 
Caracterul chtonic al așezării e atestat de altfel prin vecinătatea Olim- 
pieionului (W. Judeich, op. cit., p. 385). Iar în apropierea Olimpieionu- 
lui se afla și locuinţa lui Charmides. 


4 Pentru caracterizarea personajelor a se vedea Nota introductivă. 


5 În faţa zidurilor Potideii, atenienii au repurtat o victorie cu grele 
pierderi. (Tucid., I, 61). La această luptă se referă și Chairephon, cîteva 
rînduri mai jos, atunci cînd cere lui Socrate să-i confirme că bătălia 
a fost grea și că-n toiul ei ar fi pierit mulţi cunoscuţi. 


¢ Am preferat să redăm ọtàocoọta prin „rîvna pentru înțelepciune”, 
întrucît filosofia cuprindea în ceasul acela preocupări mult mai largi; 
ar fi vorba de ceea ce înțelegem astăzi prin „interesul pentru cultură”, 
de înnobilarea fiinţei proprii prin cultură. În versiunea Schleiermacher 
termenul este redat prin ,,Weisheitsliebe” ; ,, Wissenschaftlichen Bestre- 
bungen” apare la C. Ritter, iar în Paideia, W. Jaeger dă filosofiei tim- 
purii înţelesul de „,Bildung” (p. 453). Aceeași întrebare e pusă de 
Socrate și în Theaitetos, 143 d. 


7 În original: uewpăxtov. În momentul fictiv al dialogului (432), 
tînărul ieșise tocmai din vîrsta copilăriei. Prin urmare, Charmides 
trebuie să se fi născut către 450 î.e.n. 

8 În text apare: devxi) oră9um elul. „O cordea albă pe o piatră 
albă”, citează scoliastul. „Care nu se distinge pe suprafaţa pietrei”, 
interpretează L. Robin. Prin urmare, a nu avea decît un mijloc neclar 
de a desluși lucruri care sînt ele însele neclare. 


? Vezi şi Menon, 16 c. 


10 P, Friedländer relevă ironia pasajului acestuia: Socrate pretinde 
că nu are o bună măsură a lucrurilor numai că, ceea ce iese limpede 
la iveală din maliţioasa lui negare e tocmai o puternică înclinare spre 


frumos. 


1t Deopotrivă de tulburat e Socrate înaintea frumuseţii lui Charmi- 
des ca toţi ceilalți. Numai că, în vreme ce acelora le e îndeajuns fru- 
museţea lui fizică, Socrate mai cere „un lucru mic de tot”: Charmides 
să aibă şi sufletul bine întocmit. Și ori de cîte ori îi lipsește lui Socrate 
ceva „mărunt” putem fi siguri că e întotdeauna vorba de un lucru ho- 
tărîtor. Vezi Friedländer, op. cit., p. 47. „Nobility of mind does 
pot detract from physical beauty; together they produce the perfect 


nature”, 


12 xads xdyaðóç în original. Critias îl numește astfel, întrucît vede 
întrupat în el „das Ideal der alten Adelstugend”!; cf. B. Witte, Die 
Wissenschaft vom Guten und Băsen, p. 50. O semnificaţie mai adîncă 
a conceptului acestuia, cu implicaţii estetice şi etice totodată și expri. 
mînd în fapt idealul deplin al personalităţii umane e de regăsit în 
mereu prestigioasa interpretare a lui W. Jaeger de-a lungul a nenumă- 
rate pagini din Paideia (Versiunea engleză, pp. 4, 22, 287, 420 etc.) 
lar în lucrarea lui Raymond Bayer, Histoire de PEsthâtique, A. Colin, 
1961, poate fi urmărită aproape în întreaga primă parte o interesantă 
şi sugestivă evoluţie a termenului prin diferitele sale accepţii luate în 
timp. 

13 Charmides aparținea, datorită originii sale, cercului tinerilor cul- 
tivaţi, care în timpul liber se ocupau cu filosofia. Așa îl arată Prota- 
goras, unde, împreună cu Callias și amîndoi fiii lui Pericle, discută 
filosofie. (Prot., 315 a). 


14 Unele trăsături ale tînărului Charmides îi erau proprii și lui Platon- 
Întocmai acestuia, Platon se remarcase în anii tinereții ca poet. 


15 De-a lungul scenelor hazlii inaugurate de acest „pretext medical” 
se ya profila treptat un soi de știință terapeutică care, deși lipsită de 

orice tehnicitate, pune în joc totuși teorii medicale moderne. În zilele 
noastre încă, terapeutica durerilor de cap șovăie între punctul de vedere 
bio-chimic și cel psihologic. Psihanaliza, care adoptă cea de a doua per- 
spectivă, leagă durerile de cap de conflictele existenţei. (F. Alexander, 
La mâdecine psychosomatique, Paris, Payot, 1952, pp. 138—146). Desigur 
că psihoterapia modernă nu este una cu caracter etic, asemănătoare cu 
aceea pe care Platon pare s-o atribuie, cîteva rînduri mai jos, lui Zal- 
moxis. (Yvon Brès, La Psychologie de Platon, P.U.F., 1968). De 
altfel nici sophrosyne nu e întru totul o virtute morală, ci, într-un fel, 
şi un soi de echilibru psihic. 


16 Poate același Cydias pe care Plutarh îl cita alături de Archiio: şi 
Mimnerm în De facie in orbe lunae, cap. XIX. Nu se știe însă nimic 
sigur. 

17 Asemenea real despre care vorbește Socrate aici, sînt la ori- 
gine descântece magice folosite de medicina mai veche ca practici de 
vindecare. Ca atare ele au fost criticate cu severitate de Platon (Legi, 
909 b, 933 b). De fapt, Platon și-a definit cu greu atitudinea faţă de 
aceste îx5al. În Phaidros (270 d—212 b) apar, poate, formulările 
cele mai clare. Apare un sens pozitiv al termenului acestuia atunci cînd 
Platon numește mitul despre viaţa de după moarte o epodé (Phaidon, 
114 d, 77 e, 78 a)ori, cînd în Theaitetos (149 c) și Menon (80 e), desem- 
nează drept îrq58al chiar maieutica socratică. O funcţie pozitivă e 
păstrată și în Legile, de vreme ce Platon dă aici acestor 2r3al un rol 
în educaţie (Legile, 659 e, 666 c, 812 b—c, 887 d). 


18 Vezi și Lahes, 180 e. 


18b Această preocupare de a considera organismul în ansamblul 
său și deopotrivă interacţiunile corpului și ale spiritului prefigurează 
de aproape medicina psihosomatică (Legile, 720 d—e, 903 c, 902 d). 
Vezi A. Lesky, History of greek Literature, London, 1966, p. 517; Rem- 
bert Claude, Etude analytique des allusions médicales de l'oeuvre de 
Platon, Paris, 1962. 


19 dvaleoorvpetv, un cuvînt rar întrebuințat de Platon. Apare și în 
Statul, 521 d. 

30 Din cele ce urmează poate fi descifrată o doctrină ce prezintă 
analogii cu integralismul hippocratic. Nu se poate conchide însă nimic 
în privința unor anumite raporturi între tradiţiile tracilor și Hippocra- 

tes, deși unii biografi antici sînt de acord că acesta din urmă ar fi 
locuit o vreme în nordul Traciei (cf. M. Eliade, De Zalmoxis à Gengis- 
Khan, Payot, Paris, 1970, p. 62). De fapt în Corpus-ul hippocratic nu 
se află nici o aluzie referitoare la tradiţiile trace. (cf. G. Brătescu, 
Hipocraiismul de-a lungul secolelor, București, 1968, p. 55). Aceste 
aluzii la traci și la Zalmoxis pot trimite și către o medicină de origine 
pitagoreică. (Y. Brès, op. cit., p. 292). 


31 Există o anumită tradiție privind un Zalmoxis iatros. Platon însă 
comunică aici cîteva detalii de mare valoare. El arată atît importanţa 
acordată sufletului de către Zalmoxis, care e deopotrivă zeu, rege și 
terapeut cît și relaţia funcțională între sănătatea conservată printr-o 
„metodă totală” (în care sufletul joacă rolul decisiv) și obținerea nemu- 
ririi (vezi M. Eliade, op. cit., p. 62). Aceste detalii confirmă și între- 
gesc totodată mărturiile lui Herodot (Istorii, IV, cap. 93—95). 


23 Verbul &9avariGev apare pentru prima oară la Herodot în excur- 
sul cu geții (IV, 93, 94): „geții care trăiesc în credința nemuririi”, 
trad. M. Nasta, din vol. Proză istorică greacă, 1970, p. 92. Platon 
pare să folosească verbul, într-un context asemănător, sub influenţa 
lui Herodot. Întărindu-l însă prin prefixul dx-, el dă verbului un carac- 
ter activ. 


3 Zalmoxis e în același timp zeu și rege. Elementul acesta nou 
introdus de Platon e atestat de fapt în tradiţia tracă: Rhesos, rege şi 
preot, cra adorat ca zeu în misterele iniţiaţilor. Versurile 970—973 din 
piesa Rhesos a lui Euripide au fost interpretate de anumiţi cercetători 
ca referindu-se la Zalmoxis (cf. M. Eliade, op. cit., p. 63). 


34 În Statul se aduce același argument pentru a stabili locul educației 
muzicale înaintea gimnasticii (403 d). 


2 În analogie cu teoria medicală despre legătura diferitelor părţi 
ale corpului cu întregul, sufletul este înțeles aici ca ordine de ansamblu 
care depășește corporalitatea şi care trebuie el însuși: vindecat spre a 
putea aduce trupul în ordine. Analogia între medicina care vindecă 
trupul și filosofia care vindecă sufletul este întflnită adesea în opera 


platonică. Compară cu Gorgias, 503 d—504 e, 464 a—b; Statul, 403 d— 
404 e. 


26 Afirmaţii reluate întocmai în teoria educativă din Legile, 664 b, 
atunci cînd legiuitorul cere ca descîntecele să-şi înfățișeze învățătura 

în „cuvinte frumoase”. Vezi și P. Boyancâ, Le culte des Muses chez 
les Philosophes Grecs, Paris, 1936, pp. 155—162: „Les incantations 
platoniciennes”. E limpede faptul că dialogul încearcă încă de pe 
acum să se prefacă în acea incantaţie care să strecoare în suflet sophro- 
syne. 

1? Profesînd o teorie aproape filosofică a terapeuticii care se îndreaptă 
asupra întregului, Zalmoxis vede în sophrosyne (ca şi Socrate) o formă 
de însănătoșire prin îngrijirea părţii stăpînitoare din el. E interesantă 
şi o altă apropiere cu Socrate pe care o pune în valoare B. Witte, 
arătînd că, după cum Zalmoxis s-a întors din pămînt din mormîntul 
lui simulat ca să aducă înțelepciune traco-geţilor, la fel Socrate vine 
de la Potideea din cîmpul morţii, ca să-i educe pe atenieni. 

238 Acest paralelism trup-suflet apare aproape pretutindeni în opera 
platonică. În Gergias, de pildă (504 b—d), se afirmă că ordinea (rdEue xal 
xócuoç) e produsă în corp de sănătate, iar în suflet de dreptate și 
sophrosyne. În Charmides însă o asemenea unitate e mai puternică. 
Sophrosyne a sufletului e cea care ajută la trecerea sănătăţii şi în 
trup. Greșeala oamenilor stă în aceea că ei desfac unitatea trup-suflet. 
Vezi și P. Friedländer, Die platonischen Schriften, Berlin, 1930, pp 
69—70. 

3 Interesantul articol, Die Platonische Rationalisierung der Bespre- 
chung (îrq51) und die Erfindung der Psychotherapie durch das Wort, 
publicat de Pedro Lain-Entralgo în ,,Hermes”, 86, 1958, pp. 298— 
323, pune problema unor paralele între medicina modernă și întrebarea 
lui Socrate dacă Charmides „ar vrea să-i înfățișeze sufletul spre a fi 
descîntat”: „Die modernen psychoanalytischen Lehren über die Bezie- 
hungen zwischen Arzt und Kranken sind nichts Weiteres als eine 
mehr oder weniger einseitige Ausarbeitung dieses platonischen raptxetv, 
p. 313. 

3 O informaţie asemănătoare despre Anacreon şi Critias, 
fiul lui Dropides, e dată de scoliastul lui Eschil. Vezi The Epigrams 
of Anacreon on Hermae, din „Classical Quart.”, Jan.-April 1951, unde 
C. A. Trypanis stabileşte venirea lui Anacreon în Atena și prietenia sa 
cu Critias (the grandfather of the tyran Critias, and of Charmides) 
„during the nineties of the 5th-century. ” ... „if we are to believe the 
scholiast and Plato, it was just the time that Anacreon èreòýunoev 
in Attica and developed a passionate affection for him (Critias)”, 


31 Formulă homerică. 

3 Un soi de thaumaturg, preot al lui Apollo, căruia i se atribuiau 
tot felul de întîmplări nemaipomenite. Vezi Hdt., IV, 36. 


33 Faţă de tulburarea celor din jur, Charmides rămîne calm și liniștit. 
El roșește doar la întrebarea celor mai viîrstnici, arătînd astfel, încă 
de la începutul dialogului că se află în stăpînirea virtuţilor (aici „sfiala”), 
pe care le va pune în joc mai tîrziu, în convorbirea dialectică, drept defi- 
niții ale sophrosynei. Vezi și Lysis, 204 b. Imaginea tînărului Charmides 
arată din nou trăsături care ar putea fi proprii și tînărului Platon. Vechea 
biografie dădea imaginea unui Platon „atit de sfios (al37ueov) şi aşezat 
(x6ou40c) încît niciodată nu fusese văzut rîzînd în hohote” (D iog. 
Laert., III, 26). 


34 „„Provocarea” de aici e la fel cu cea din Lahes (190 c): „Prin 
urmare, dacă ştim un lucru, am putea spune, de bună seamă, şi ce 
este el anume”. 


25 În răspunsul său cântărit cu grijă şi bine închegat (158 d), Charmi- 
des dăduse dovada că „știe să-și exprime gîndul”. 


*6 Felul reţinut în care va fi făcută următoarea afirmaţie şi care va 
constitui totodată prima definiţie dată sophrosynei, ar putea lăsa impre- 
sia că tînărul dă, în chip nemijlocit, doar propria lui părere. „Das sie 
vollkommen persönlich geprägt ist, darf nicht verwundern, da er doch 
selbst das Musterbild ist...”, afirmă R. Dieterle în Platons Laches 
und Charmides, Inaug. Diss., Freiburg, 1966, p. 54. Numai că, o compa- 
raţie a acestui pasaj cu alte declarații asupra înţelesului „,liniștei”, ca 
normă de reţinere a tineretului atenian (Norii, v. 961; Xenofon, Sta- 
tul Laced., 3, 4; Chilon 10 A 3; de asemenea M. Pohlenz, Aus Platos 
Werdezeit, p. 40) îl îndeamnă pe B. Witte, op. cit., pp. 25—27, să afirme 
că acele puţine cuvinte rostite de Charmides conţin de fapt un adevărat 
program de educaţie. Nu poate fi vorba nici de o reţinere exterioară 
așa cum afirma P. Friedländer, op. cit., p. 71, care pierde din vedere 
dimensiunile adinci ale idealului pedagogic al reţinerii”, Cînd Char- 
mides spune că sophrosyne înseamnă a face totul cu rînduială (xooutwoc) 
și liniştit, el se raliază în fapt valorilor pe care le-a cunoscut drept 
obligatorii în educaţia sa de tînăr atenian. Prin urmare, modul reţi- 
nut al răspunsurilor sale nu trebuie înțeles atît ca o trăsătură perso- 
nală și care „corespunde propriei sale fiinţe” (Friedländer, op. cit., 
p. 70), ci ca un semn vădit că el însuși stăpînește acea sophrosyne 
de care vorbește (vezi și B. Witte, op. cit., p. 27). 

37 Pentru fovxfj. Înţelesul pe care-l dobîndeşte adverbul „liniştit”? 
în această determinare, prin poziţia sa accentuată de la sfîrșitul primei 
propoziţii infinitivale, e mai departe întărit de Charmides atunci cînd, 
reluîndu-şi gîndul, îl concentrează într-un singur substantiv abstract 
dovxibrns (vezi B. Witte, op. cit., p. 25). 


35 Am redat termenul îo5xtog prin „liniștit” sau ,,domol”, iar 
fpadtoc atît prin încet” cît și prin expresia „cu zăbavă”. 


3% Pentru mayxparuklev. Pancraţiul era un soi de amestec de luptă 
propriu-zisă și pugilat. 


40 Am dat pentru oqp68pa următoarele echivalenţe: „,nestăvilit”, 
aprig”, „dintr-o dată”. 


41 Nu pare fără noimă faptul că Socrate şi-a ales toate exemplele de 
pînă acum din domeniul însușirilor esenţiale în buna educare a unui 
tînăr aristocrat atenian. 


12 Repeziciunea și agerimea în privința sufletului şi a trupului soco- 
tite aici „mai frumoase” decît liniștea, apar în Omul politic drept defi- 
niţie a curajului și stau ca ,,frumosul” pe aceeaşi treaptă cu liniștea” 
care definește sophrosyne. (Omul politic, 306 c). 


42 Vezi 159 c și 159 d. 
44 Ceea ce-i ceruse Socrate (159 a). 


45 Am redat aloxwveodat şi aloxuvvrmiov prin „a se sfii” și „sfios” 
iar ai66 prin smerenie”. Prin cuvîntul aid6s e introdusă în dialog 
una din cele mai vechi forme grecești a felului de a înțelege valoarea. 
La Homer echivalentul datoriei este aid6s; aid6s şi nemesis alcătuind 
elementele esenţiale ale idealului său aristocratic. Vezi W. Jaeger, 
op. cit., pe 1; Wilamowitz-Moellendorff, Der Glaube der Hellenen, Berlin, 
1931, vol. 1, p. 335. Sfiala ca și liniștea valorează la Homer ca normă 
de comportare caracteristică mai ales tineretului. Sfioasei reţineri a 
omului tînăr i s-a păstrat înţelesul homeric pînă la Euripide al cărui 
Hippolitos „cu suflet de fecioară” vede în sophrosyne și aid6s cea mai 
înaltă normă a acţiunilor sale. Vezi E. R. Dodds, The Aidos of Phaedra 
and the Meaning of the Hippolytus, C.R., 39, 1925, pp. 102—104 și 
Charles Segall, Shame and Purity in Euripides ,„,Hippolytus”, 
Hermes”, 1970, p. 280. După încercarea lui Democrit, care face din 
aid6s unul din principiile eticii sale, Protagoras îi acordă în noua socie- 
tate democratică o funcţie socială. Vezi şi R. Dieterle, op. cit., p. 112. 

4 Homer, Od., XVII, 347. Aid6s ar fi fost dată tuturor muritorilor, 
arătase Protagoras (322 d). Dar Socrate — ca și Homer — se opune 
afirmației acesteia: sfiala nu se potrivește oricui și în tot cazul nu 
omului nevoiaș. Prin aceasta, însăși motivarea teoretică a democraţiei 
pericleene se arată inexactă, de vreme ce omul simplu nu posedă capa- 
citatea pe care sofistul ar vrea să i-o atribuie. 


47 Noua definiţie, cu implicaţiile ei pedagogice și morale, deși apare 
într-un mai mare grad de abstracţie faţă de prima — care fusese rapor- 
tată la o situaţie concretă și pornise de la forme de comportare exterioa- 
ră — cade la rîndul ei. 


48 Ca Nicias din Lahes, Charmides propune o definiţie pe care a auzit-o 
de la altcineva. Vezi M. Pohlenz, op.cit., p. 40 şi R. Dieterle, op.cit., 
p. 177. 


4? Abia acest al treilea răspuns al lui Charmides stă din punct de 
vedere al formei pe aceeași treaptă cu întrebarea lui Socrate. Definiţia 
„a săvirși ce-i al tău” transcrie cu ajutorul unei expresii verbale o normă 
de conţinut a comportării sociale încă nefixate. (vezi B. Witte, op.cit., 
p. 66). Deși expresia „a face ale tale” nu apare înainte de Platon (e 
folosită cu totul nesemnificativ de Sofocle, El., v. 678), ea pare totuşi 
să fi fost introdusă în literatura filosofică a celei de-a doua jumătăţi 
a secolului al V-lea. În Statul, această formulă hotărăște asupra întregii 
structuri a cetăţii. Acolo, un asemenea mod de a proceda primește nu- 
mele de dikaiosyne. (P. Friedländer, op.cit., p. 12). Iar dikaiosyne și 
sophrosyne stau adesea foarte aproape una de alta. (Phaidon, 82 b; 
Prot., 323 a). „A face ale sale”, apare și în Timaios, 12 a, ca un teritoriu 
parţial în domeniul sophrosynei. (P. Natorp, Platos Ideenlehre, Leipzig, 
1903, p. 23). Sîntem îndreptăţiţi, prin urmare, să credem că și aici 
el nu aduce formula numai pentru a o lăsa să cadă. (P. Friedländer, op. 
cit., p. 12; J. Luccioni, La pensée politique de Platon, P.U.F., 1958; 
K. Schilling, op.cit., p. 240. 


50 Cuvintele seamănă cu o ghicitoare; nici Socrate nu le poate găsi 
înţelesul. Această dificultate nu apăruse la primele două definiţii cînd 
Charmides trebuise să vorbească doar despre sophrosyne pe care cre- 
dea că o posedă el însuși. Vezi și Walther Freyman, op.cit., p. 30. 


1 Tlovrpoyuovetv e văzut de P. Friedlânder ca antonim al expre- 
siei „a face pe ale tale” și mai mult, drept un defect tipic atenian (op.cit. 

p. 71). Democrit afirmase că „nu trebuie să îndeplinească multe lucruri 
cel ce vrea să fie senin”. Îndărătul acestor cuvinte poate fi observată 
încă de pe atunci existenţa acelui „a face pe ale tale” drept ceea ce cores- 
punde capacităţii proprii, naturii individuale fizice şi spirituale. Acesta 
e înțelesul pe care-l va da Platon formulei mai tîrziu în Statul, cînd o 
va utiliza ca funcţie a ordinei asupra celor trei părți ale sufletului (433 a). 
La Tucidide termenul acesta dobîndește un înţeles politic, ajungînd 
să însemne un soi de „optimism irațional” și de „spirit de aventuri 
nepotolit”” — ce stau la temelia imperialismului atenian. (V. Ehrenberg, 
Polypragmosyne: A Study in Greek Politics, J.H.S., 67, 1947, pp. 46—67 
şi P. Huart, Le vocabulaire de Panalyse psychologique dans l'oeuvre de 
Thucydide, Paris, 1968, pp. 385—387. 


52 AjuvSov xal orheyylâa erau folosite pentru exercițiile din gim- 
naziu. 


53 O paralelă exactă a spuselor acestora e dată de Socrate în descrie- 


rea ironică pe care o face lui Hippias minor (368 b). Acesta își făcuse 
cu propriile-i mîini toate cîte le avea pe el. Referitor la discutarea princi- 
piului diviziunii muncii (Statul, 370 a), vezi V. Goldschmidt, op.cit., 
p. 216. 


5 Gîndul putea fi tot atît de confuz și de enigmatic ca și exprimarea 
lui prin cuvinte (vezi L. Robin, op.cit., nota 24). 


55 Schimbul de priviri între Charmides și Critias, apoi tulburarea 
celui din urmă nu lasă nici o îndoială că acesta n-ar fi autorul definiţiei 
pe care Charmides ar fi auzit-o de la cineva. Vezi Th. Gomperz, Les 
penseurs de la Grèce, Paris, 1909, p. 322. 


58 Charmides a ajuns în discuţia dialectică la limitele posibilităților 
sale. Intervenţia lui Critias va duce dialogul pe un plan mai înalt, dindu-i 
un grad mai mare de abstractizare. La fel se întîmplă și prin intervenţia 
lui Nicias în Lahes (194 d), a lui Thrasymachos în prima parte a Statului, 
ori prin înlocuirea lui Lysis cu Menexenos (211 b—c). 


5? Cu o trimitere la capacitățile sale filosofice și de om de stat, Cri- 
tias e recomandat ca interlocutor și în Timaios (20 a). 


58 Pentru \óyov mapadtxeodat. Compară cu Timaios, 23 d şi Legile, 
113 c. 

5 O intensificare a dezbaterii intelectuale are loc de îndată după 
apariția lui Critias. Socrate începe discuţia cu aceeași întrebare cu care-l 
adusese „în aporie” pe Charmides. 


50 Critias își va apăra definiția cu ajutorul unor distincţii subtile 
între conceptele „a face” (tò mowy), „sa săvirși” (tò npdrrew) și 
„a munci” (că 2oyătleo9u). El va rîndui cele trei concepte astfel încît 
xoteiv să devină un suprem concept neutru, în vreme ce mpérretv și 
drepy4leoSa luate mai strîns, desemnează o făptuire de valorificat 
pozitiv. 

$1 Din punerea în discuţie a acestei jumătăţi de vers împrumutate 
lui Hesiod (Lucrări și zile, 309), Critias va ajunge la concluzia că poetul 
nu putuse înțelege prin ergon o faptă de ocară. Obiectiv văzut, acest 
argument e arbitrar întrucît citatul arătat aparţine în Lucrări şi zile 
unui context cu totul deosebit de cel unde apare la Critias. 


2 Prin disprețul cu care numește orice efort manual, așezînd mește- 
șugul cizmarului pe același plan cu prostituţia, Critias își dezvăluie din 
plin înfumurarea aristocratică. Platon imită în felul acesta în chip vădit 
o particularitate a aristocratului Critias, cel din realitatea istorică. 
Vezi B. Witte, op. cit., p. 83. 


63 Pentru zotmorc, mpăti și Epyaola. 


“ Am redat olxeta prin „„proprii”. Ca reprezentant al aristocrației, 
Critias îngustează conceptul binelui și interpretează pe Hesiod în sensul 
moralei clasei sale. Întrucît el înlocuiește pe ză 2auroi al formulei 
de bază prin oixeiax, el confiscă definiţia indiferentă față de sine, 
pentru interesele sale proprii. Și în Lysis (221 d si urm.), egalitatea 
olxeta = &yaðóv e respinsă ca relativistă. Cf. B. Witte, op. cit., p. 83. 
În Statul, 586 e, BE)rorov e stabilit drept oixebrarov. Pentru olxeï« 
vezi şi comentarul lui Otto Apelt. 


% Prodicos dobîndise o neasemuită faimă prin arta de a deosebi 
diferitele nuanţe ale cuvintelor sinonime. Cf. Hipp. maior, 282 c şi 
Prot., 337 a—c. 


6 Socrate folosește verbele „a face” (moiety) şi „a săvirsi” (npdrrery), 
cît și substantivele care le aparţin fără să facă vreo deosebire. De pildă 
e 


în paragraful 164 e ... ô tà xaxà mpărrov. În timp ce după 
definiția lui Critias nu se poate spune decît dya9ă mparrerv. Vezi și 

Walther Freymann, Platons Suchen nach einer Grundlegung aller Philo- 
sophie, Leipzig, 1930, p. 30 şi Max Poblenz, op. cit., p. 49. 


7 Socrate îl aduce pe Critias să confirme încă o dată și „în toată 
limpezimea” că sophrosyne înseamnă săvîrşirea binelui. Această râv 
dyadâv mpăEia e socotită cea de-a patra definiție a sophrosynei (după 
cele trei definiţii formulate de Charmides) de către C. Ritter, Platon, 
München, 1910, p. 346. 


$8 E ironică încuviințarea lui Socrate, anticipînd, parcă, prin atot- 
cuprinderea ei nelimitatele posibilități de exprimare ale conceptului. 


8 Cf. 162 e. 


70 Compară cu Lahes, 195 c—d, unde întrebarea prin referirea directă 
la viaţă și moarte relevă o mai puternică tensiune, 


71 Compară cu Gorgias, 511 d și e. 
72 Cf. 163 c. 


73 Critias preferă să-și retragă definiția întrucît după spusele sale 
chiar și cel care acţionează inconștient ar poseda sophrosyne. El o va 
înlocui cu „a se cunoaște pe sine” (2ovrdvy yryvócxsiv). Cf. Jörg Kube, 
TEXNH und ARETH: Sophistisches und Platonisches Tugendwissen, 
Walter de Gruyter, Berlin, 1969, p. 158. Vezi și P. Friedländer, op. cit., 
p. 12 şi M. Pohlenz, op. cit., p. 46. 


74 Aceeaşi interpretare a maximei delfice, pe care Critias o așează 
drept ţintă a noii sale definiţii, apare și în Protagoras (343 a). Vezi 
P. Friedländer, op, cit., p. 72; C. Ritter, op. cit., p. 346 și Nicolai 
Hartmann, Platos Logik des Seins, Berlin, 1965, p. 182. Împrejararea 
că Platon poate releva formula ,,a se cunoaşte pe sine” ca salut al zeului, 
pare să indice faptul că zicala aceasta era primul lucru vizibil celor care 
intrau în templu. Vezi W. Roscher, Die Bedeutung des E zu Delphi und 
die übrigen Ypăuuara Asìpıxé, sPhilologus”, 59, 1900, pp. 21—41. 
Mărturia platonică e cea mai timpurie pe care o avem despre maxima 
delfică. Originea ei nu e încă îndeajuns clarificată. 


7 Vezi interpretarea „politică? a lui Wilamowitz-Moellendorff, 
op. cit., p. 200: „Nu este greu de imaginat cum înţelegea radicalul 
om al violenței acest avertisment şi această virtute... omul de rînd 
trebuie să-și recunoască subordonarea... Cizmarule rămii la calapodul 
tău!...” 

70 Tuyvoonew tavz6v sau Entoriu) 2avrod cum apare cîteva rînduri 
mai jos (165 c 4), e considerată de C. Ritter drept a cincea definiţie 
dată sophrosynei (op. cit., p. 136). 

73 După determinarea lui Critias, că sophrosyne ar închide întotdeauna 
înăuntrul ei actul cunoașterii, Socrate conchide că ea este o știință 
determinată avînd un obiect determinat. Înăuntrul terminologiei plato- 
nice, așa cum se poate observa în Protagoras, 352 c şi în Statul, 476 d— 
411 d, 478 a, yryvòocxev iese la iveală ca verb aparţinind substanti- 
vului Emoriun. În timp ce yeyvóocxetv se referă la actul cunoaşterii, 
EmloraoSav desemnează „posesiunea ştiinţei” (Eroriuns mov EEw, 
Theaitetos, 197 b. Compară și Euthyd. 277 b—c). 


78 Conceptul atic pentru știința de specialitate, pentru partea teore- 
tică a unei capacităţi practice era în secolul al V-lea èniotrhun. Cuvîntul 
e relativ nou. Homer cunoaște numai verbul Enioraa9a cu indicarea 
unei capacităţi practice ori intelectuale (E 50), iar substantivul apare 
pentru prima oară abia la Bacchylides (X, 35—48, Snell). La Sofocle, 
„tragerea cu arcul” e socotită o ştiinţă (Filoctet, 1057), iar la Tucidide 
conceptul are un înţeles foarte apropiat de téyvy (I, 49, 3; 121, 4 etc.). 
Un asemenea sens s-a păstrat și la Platon (p., 22 d; Gorg., 511 c) 
iar în Statul, 438 d, apare „ştiinţa construirii de case”. În toate aceste 
cazuri îrtorium fiind înţeleasă ca iscusinţă tehnică, ca știință specială 
precisă. Totuși, la Platon, conceptul de episteme are încă de la început 
un sens dublu și îndeplinește o funcţie dublă. Pe de o parte, el servește 
răfuielii cu sofiștii pe linia unei supraștiințe și prin aceasta e cercetat 
în structura sa de știință specială. Pe de altă parte, el înlocuiește acea 
supraștiință sofistă și devine prin analogie cu acţionarea creatoare de 
valoare și meștesugărcască știința conducătoare cea mai înaltă, căreia 
doar folosinţele tehnice îi dau valoare. Vezi Jörg Kube, op. cit. 


% Principiul utilitar e unul de bază în sistemul platonician. Tot 
ceea ce e frumos și bun e în același timp Xpmotu66,» adică util, convena- 
bil, corespunzător conceptului său. Socrate ajunge la concluzia că fru- 
museţea în sine (Kalon Kath'auto) nu există fără să fie asociată utilului. 
Frumos e numai utilul pentru Socrate. Un adolescent care dansează 
e mai frumos — gimnastica fiind utilă corpului său — decît cel care 
stă în repaus (Timaios, 87 d—e). Vezi R. Bayer, Histoire de Esthetique, 
Paris, 1961, p. 25. 

80 Obiectul medicinei este cunoașterea a ceea ce e sănătos (165 d), 
al arhitecturii, construirea caselor. Pe baza acestor două exemple tehnice 

stereotipe Socrate dovedește cel de-al doilea caracter esenţial al științe- 
lor: folosul lor. 


8l Prin această întrebare, Socrate se contrazice de fapt; iar opoziția 
care se ivește aici va hotărî mai departe asupra întregii discuţii. El 
caută să adapteze definiţia sa despre sophrosyne care „nu e o ştiinţă 
la fel cu celelalte”, la tradiționala réyvņ în înţeles de știință specială. 
lar Critias i-o va reproşa. Vezi N. Hartmann, op. cit., p. 182 și Jörg 
Kube, op. cit., pp. 157—160. 


82 Din calcul ori geometrie nu provine un rezultat concret (Epyov) 
așa cum prin arhitectură provine casa, ori prin țesătorie veșmintele. 
Se obţine un soi de ierarhie a științelor al căror criteriu de ordine e 
gradul respectiv de abstractizare. 


83 Vezi E. de Strycker, Trois points de Terminologie Mathématique 
chez Platon, REG 63, 1950, p. 54: ,,...la logistique du Charmides et 
du Gorgias ... n'est rien d'autre que la théorie des rapports et propor- 
tions dans leurs applications «au pair et impair», c'est-ă-dire aux nom- 
bres entiers”. 


84 Critias va respinge și această întrebare ca nepotrivită, arătînd că, 
după el, căutata știință trebuie deosebită nu numai de o cunoaștere 
meșteșugărească, dar și de fiecare știință teoretică. Prin aceasta, el va 
da definiţiei sophrosynei o nouă formă. l 


85 Opozitia dintre cele două metode de cercetare (a lui Critias şi a 
lui Socrate)” trimite la însuși sensul dialecticii platonice. (Vezi B. Witte, 
op. cit., p. 111). Critias, pornind de la afirmaţiile lui Socrate, încearcă 
să definească conceptul unei științe suprem conducătoare care stă 
deasupra tuturor celorlalte științe, prin aceasta neputînd fi măsurată 
după normele lor de măsurare. Socrate opune acestei revendicări argu- 
mentele cu care respinsese încă înainte supraștiinţa sofistică. Fiecare 
din cele două poziţii are principial temeiul ei, nici una nu e falsă. Cer- 
cetarea va duce mai departe spre definirea acelui obiect deosebit al 
ştiinţei sophrosynei. 


s În opoziţie cu științele speciale ale medicinei sau arhitecturii, 
sophrosyne e considerată drept o cunoaştere a altor forme de cunoaștere 
și totodată a ei însăși (Azov Entornuăv Entorium xal tuvriic). 


87 Cf. 165 b—c. 

29 În clipa în care conceptul de „„știință” devine obiectul cercetării, 
Platon dă socoteală de metoda sa. El lasă pe Critias să ridice împotriva 
lui Socrate reproșul unei conduceri neobiective a discuţiei. Împotriva 
unei astfel de învinuiri, Socrate se mai apărase (165 b): „întîrzii odată 
cu tine în dezlegarea problemei acesteia, pentru că nici eu însumi nu 
o lămuresc”. Vezi și Gorgias, 506 a (nr xotwf uet '5uâv...). 
"89 Vezi Ap., 20 c. 


290 Ar fi vorba de propria activitate a lui Platon. Interesat în problema 
expusă, o cercetează însă și pentru discipolii săi. 


2 Apar formulări asemănătoare în Gorgias, 506 a, Cratylos, 411 b 
și Phaidon, 98 b. 


22 În aceste din urmă schimburi de cuvinte e păstrat îndeosebi 
(arată B. Witte, op. cit., p. 111), caracterul istoric al celor doi parte- 
neri. Critias, „„sofistul”, susține problema supraștiinței (așa cum o pri- 
mise Platon de la Protagoras și Gorgias), iar Socrate „,elencticul”, caută 
să se opună revendicărilor sofiste. Astfel Platon integrează în opera 
sa — în forma „,dramatică” a dialogului — punerea întrebării care-i 
parvenise prin tradiție; pentru ca pornind de la ea, să rezolve aporia 
propriului gînd. 

93 Critias îşi reia afirmaţia de la 166 c. 


%4 Socrate va relua întrebarea (167 c), adincindu-i înțelesul. Va fi 
vorba nu doar de o ¿motriu Ertoriuns dar şi de o Ertoriun vnr- 
owoovbvns. În Statul, tema „agonală” cere atît cercetarea esenței justiţiei 
cît şi a injustiţiei (Statul, II, 358 a—b). În Eutyphron, Socrate cere 
interlocutorului nu numai definirea pietăţii dar şi a impietăţii (5 c—d). 
Întrebat asupra virtuţii, Menon va răspunde spontan şi asupra viciului 
(Menon, 12 a). Niciodată nu va putea fi cercetată plăcerea fără a se 
cerceta în același timp şi durerea (Philebos, 51 b). Vezi V. Goldschmidt, 
Les Dialogues de Platon p. 274. 


%5 Prin această egalare, se introduce pe o a doua treaptă acel lucru 
pe care Critias vroia să-l vadă exclus prin relaţia cu sine a științei știin- 
telor: obiectul științei deosebit de ea însăși. Cf. B. Witte, p. 125. 
Transpunerea definiţiei în formă verbală face vizibilă, într-o formă 
gramaticală mai limpede, necesitatea unui obiect al cunoaşterii. 


% Literal: „„a treia oară în cinstea [zeului] salvator”. Cu această 
formulă de rugăciune care era rostită în timpul ospăţului, la libaţia 

celui de-al treilea pahar, Socrate întreprinde ultima încercare de a defini 
sophrosyne, după ce amîndouă definițiile anterioare ale lui Critias (,,a 
face ale sale” și „„a se cunoaște pe sine”) nu duseseră la o rezolvare 
definitivă. Invocarea lui Zeus ar indica faptul că dialogul intră acum 
în faza sa decisivă. În privinţa formulei, vezi Pindar, Ist., 6, v. 7; Eschil, 
Choeph., v. 1073 și chiar Statul, 583 b. Vezi de asemenea, K. A. Benkeu- 
dorff, Untersuchungen zu den Platonischen Gleichnissen, Vergleichen und 
Metaphern aus dem Bereich der Gymnastik und Agonistik, Inaug.-Diss., 
Tiibingen, 1966, p. 94. 


31 Compară cu 163 d fin. 


9b V. Goldschmidt, op. cit., pp. 285—286, dă o interesantă compa- 
rație cu un loc similar din Statul, 450 c—d. 


98 Pentru a-și limpezi nedumerirea, Socrate va așeza sophrosyne, pe 
rînd, alături de alte concepte funcțional asemănătoare, cărora le va 
atribui cîte un obiect corespunzător, în mod necesar provenit din mai 
întîi numitul concept activ. Printr-o asemenea metodă, pe care Aristotel 
o caracteriza sub numele de epagoge, socotind-o tipică lui Socrate, se 
arată că o relație de sine așa cum e formulată în cunoașterea cunoașterii 
nu era cu putință. 


99 Vederea e raportată la culoare; aceasta din urmă fiind obiectul 
ei „ideal”. Compară cu Theaitetos, 156 c. 


100 Dorinţa este întotdeauna dorinţă a plăcerii. Vezi Phaidros, 237 d 
(ġ) èv tiupvros oboa EruSvule 480v&v). 


101 Că voinţa e pusă în legătură cu binele se poate vedea și în Gorgias 
468 c (ră yp &yadă Bovibueda). Înșiruirea conceptelor merge pînă 
la episteme. În ce fel trebuie gîndit acest raport între conceptul activ 
şi obiectul în genetiv o arată cercetarea amănunțită a unei situaţii ase- 
mănătoare din Statul (436 b—437 c). 


102 Toate comparativele care vor urma (și pe care Socrate le alătură 
exemplului cunoașterii care e cunoaștere a ceva şi are proprietatea de 
a trimite către ceva) sînt de regăsit în Statul (438 b—c). Kurt Schilling, 
în Platon — Einführung in seine Philosophie, 1948, pp. 44—45, trimite 
pentru locurile acestea la Parmenide. 

103 Imperfectul verbului elva. în locul prezentului exprimă o 'ante- 
rioritate logică și prin aceasta, exemplul de regulă al unei relaţii la 
obiectul în sine, în opoziţie cu situaţia de excepţie a raportului cu sine, 

afirmă B. Witte, op. cit., p. 118. Compară cu Statul (436 b—c) 
eloped dr où rabrbv Jv ... Pe baza comparaţiilor din exemplele 
enumerate, Socrate încheie într-o formulă abstractă. 


104 Acest nou introdus concept (x(vnois at) auty xiveiv) pri- 
meșşte în opera mai tîrzie a lui Platon, o strictă determinare din punct 
de vedere al conţinutului. În Phaidros, „mişcarea ce se pune în mișcare 
pe ea însăși” apare ca un soi de temei originar nenăscut, ca suflet al 
lumii, izvor și început al oricărei mișcări (245 c). Vezi și Legile, X, 
894 d—e, 895 e, 89% a). 

105 În Cratylos, căldura în opoziţie faţă de trup,* socotită printru 
procesele interioare şi pusă pe același plan cu mișcarea sufletului și 
a gîndirii. 

106 „Omul de format mare” (ô utyac âviip) e definit în Legile 
(130 d—e). În Charmides, el trebuie să stăpinească arta diviziunii 
(168 b). O asemenea artă aruncă lumină asupra tuturor celorlalte 
(Philebos, 16 c), în măsura în care ea mijlocește între unul și infinitatea 
unui domeniu; ...,,daher kann der mythische Vorgänger des «grossen 
Mannes» «eine Art Prometheus» genannt werden” (comentează B. Witte, 
după Philebos, 16 d, op. cit., p. 123). 


107 În vreme ce convorbirea sfirșește astfel în aporie, Socrate face 
să atîrne rezolvarea de fapt a problemei de persoana unui conducător, 
condiţie în care se manifestă certitudinea lui Platon de a fi el însuși 
acel subiect cunoscător. Rezultat la care ajung atît M. Untersteiner, 
Studi Platonici. Il Carmide, „ACME” 18, 1956, 19—67, p. 41, cît și 
B. Witte, op. cit., p. 124. 


108 Argumentul lui Socrate e dublu. În primul rînd el pune la îndoială 
egalitatea propusă de el între cunoasterea de sine și noua formă a defi- 
niţiei. La protestul lui Critias, el face un pas mai departe afirmînd că, 
în amîndouă cazurile noii formule, „,cunoașterea” nu poate fi aceeași. 


10 „Damit ist eine Implikation, die der Begriff einer Wissenschaft 
der Wissenschaft enthalten könnte und die vor allem durch die von 
Kritias gefundene Formulierung «Wissenschaft der anderen Wissen- 
schaften» nahegelegt zu werden schien, ins Bewusstsein gehoben und 
widerlegt”, comentează în locul acesta B. Witte, op. cit., p. 127. Socrate 
arată că ştiinţa căutată, chiar într-o formă derivată, nu poate avea un 
obiect specific. Ea nu poate fi decît știința acelui lucru ce poate să 
fie ştiinţă. 

110 Medicul și înțeleptul nu pot „vorbi? (8.xAtyeo9ai) împreună, 
întrucît unul e specialist în ceea ce-i „sănătos”, iar celălalt în ,„,cunoaș- 


tere”. Astfel sophrosyne și „utilul” se despart. 


unt Max Pobhlenz, op. cit., p. 54; Untersteiner, op. cit., p. 38 şi 
T. C. Tuckey, Plato's Charmides, Cambridge, 1951, p. 98, au vrut să vadă 
în noua formulare o raportare la întrebarea socratică şi prin urmare au 
înţeles această parte a dialogului ca o discuţie privind interpretarea 
vieţii lui Socrate. 


112 Modul ireal al vorbirii care e păstrat fără excepţie și în reprezen- 
tarea următoare a folosului sophrosynei ar fi un indiciu al caracterului 
utopic al conţinutului ei. Statul guvernat de sophrosyne apare doar 
ca imagine ideală, fără posibilităţi de realizare. 


113 Socrate schiţează o „structură socială” în care înțeleptul cîrmuiește 
asupra celui neînțelept. Căutarea unei definiţii a sophrosynei care prin 
analiza categorială a Ertorfjun Emorijuns părea a fi o problemă pur 
epistemologică, își arată aici caracterul ei politic. Compară și cu Prot., 
318 c—319 a. 


114 În miturile eshatologice din Gorgias și Protagoras oamenii sînt 
pedepsiţi în urma „„greșelilor” lor, pe cînd cei „fără greșeală” ajung în 
Insulele Fericiţilor. (Gorg., 5 26 b—c,523 b). Întocmai și aici eudaimonia” 
e întemeiată pe eliberarea de greșeli. Vezi și Gorg., 507 b, Alcib., 116 b, 
Statul, 353 c—354 b, şi trimiterile lui L. Robin de la nota 40. În 
Statul apare aceeași misiune a polis-ului de a realiza fericirea tuturor 
cetăţenilor săi. 


115 Un asemenea stat ideal ca acesta înfățișat de Socrate, în care să 
se împlinească „ştiinţa înțelepciunii”, apare însă (spre deosebire de 
cel din Statul), ca o pură utopie. Contrar lui R. Dieterle, care nesoco- 
teşte funcţia pozitivă a utopiei: „Doch es war offenbar nichts weiter 
als eine grosse «utopische» Illusion, da sich gezeigt hat, dass es ein 
solches Wissen nirgendwo gibt” (p. 266), B. Witte i-o acordă din plin: 
„Doch diese Utopie hat eine positive heuristische Funktion; sie ist 
das ideale Leitbild, das «Gut» (4ya96v), das zum Auffinden jener 
obersten leitenden Wissenschaft führt...” (p. 131). 


116 Socrate, care combătuse pînă acum numai definițiile independente 
ale lui Charmides și Critias, ori modificările tezelor lui Critias, va încerca 
să demonstreze imposibilitatea utopiei schițate de el însusi. 

137 Socrate va anula în concluzia arătată drept „,vis” premisa de 
bază a utopiei sale, întrucît el se îndoiește asupra folosului înțelepciunii. 


118 Socrate își amintește cuvintele Penelopei din cîntul XIX al Odiseei 
despre visele care pătrund prin poarta de fildeș — cele amăgitoare — 
şi adevăratele vise, acelea ce intră pe poarta de corn. Visul lui Socrate 
are acelaşi dublu înţeles ca şi cel al Penelopei. În Odiseea e vorba de 
un glvăv Bveipov, o spune Odiseu (XIX, 568). El se va dovedi însă 
aducător de noroc. Platon pune în paralel cele două visuri, dînd astfel 
o precisă interpretare conexiunii structurale a propriei sale opere. Prin 
caracterul său elenctic visul lui Socrate e și un ælvòv Bvepov întrucît 
el nimicește imaginea fericită a statului desăvîrşit. Dar chiar această 
nimicire „vestește adevărul”, spune B. Witte, op. cit., p. 133. 


119 Chiar și mantica e încadrată ironic ca „știință a viitorului” într-o 
societate tehnic perfectă şi condusă de ştiinţă. 


120 Expunerea se rezumă pentru Socrate la conceptul de „a săvîrși 
potrivit cunoașterii” (Emiornubvos 7părreiv). E vorba din nou, ca 
în „utopie”', de o societate în care domnește sophrosyne „qvAdrrovaa'” 
așa cum e numită și în Statul. Dacă în Utopie a fost relevată doar „buna 
acţionare” ca urmare a predominării sophrosynei, acum aceasta este 
expusă în înțeles unilateral tehnic. Vezi și R. Dieterle, op. cit, p. 283: 
«Der grosse Vorbehalt gegenüber dem technischen Wissensideal ist 
damit ausgesprochen”. 


121 „Es ist der alte Sokrates”, comentează B. Witte, cel care caută 
să combată revendicarea unei ştiinţe atotconducătoare prin analogii 
cu științele speciale (op. cit., p. 134). 

133 După ce toate obiectele parțiale ale cunoașterii sînt respinse cate- 
goric de Critias, mereu repetata întrebare asupra cauzei fericirii (care 
obținuse o rezolvare în conţinutul oarecum abstract al Utopiei) își află 
în sfîrșit răspunsul: căutata știință e „știința despre bine și rău”, Această 
definiţie pare în consonanţă cu formularea mai timpurie a lui Critias 
despre „săvîrşirea binelui” (163 e). 


133 Găsita ştiinţă are caracter de universalitate, nu însă în sensul 
unei cîrmuiri enciclopedice a tuturor științelor speciale, ci în înţelesul 
celei mai înalte științe a valorii. 

134 Această rezolvare ultimă aduce cu sine totodată și cea mai adîncă 
aporie. Socrate constată opoziţia între ştiinţa binelui și a răului care 

s-a arătat drept condiție a posibilității utilului și știința științelor ca 
definiţie a înţelepciunii. Vezi și M. Poblenz, op. cit., p. 49. 


136 Nu numai că n-a putut fi găsită nici o definiție pentru înţelep- 
ciune, dar nici măcar părerea că e folositoare nu s-a confirmat vizibil. 
Vezi M. Poblenz, op. cit., p. 47. 


136 Trimisă ad absurdum și ultima cunoaștere pozitivă a obiectului 
cercetării, dialogul sfîrșește prin cuvintele acestea. Că înfrîngerea nu 
este însă definitivă, o arată ironia cu care Socrate reia o asemenea 
concluzie: (vezi K. Schilling, op. cit., p. 48 şi B. Witte, op. cit., p. 136) 
Și parcă totuși, nu-mi vine să cred că lucrurile stau chiar așa, ci mai 
degrabă eu aș fi un prost cercetător. Înţelepciunea doar, e-un mare 
bine și dacă o ai — cred eu — ar trebui să fii și fericit”. Astfel de 
cuvinte îndeamnă pe Charmides şi pe cititori să lase contradicţia pe 
seama unui „cercetător mai bun” care ar fi Platon însuși. 


13? Cf, 155 e—157 c. 


NOTĂ INTRODUCTIVĂ ' 


Lahes nu face parte dintre dialogurile cele mai cunoscute ale lui 
Platon. Scrisă, pe cît se pare, scurt timp după moartea lui Socrate 
(399 î.e.n.), această operă de tinereţe face parte, alături de Protagoras, 
Menon, Eutyphron etc., din grupul dialogurilor numite aporetice, adică 
lipsite de o rezolvare finală, de o definire și lămurire completă a proble- 
mei puse în discuţie. Cercetătorii mai recenți presupun, cu mulţi sorţi 
de a avea dreptate, că această „metodă a aporiei”!, urmărea un dublu 
scop propagandistic: nedumerirea, neliniștirea publicului și răspîndirea 
metodei socratice de discuţie, așa cum o profesa Maestrul însuși. Aflat 
în jurul vîrstei de treizeci de ani, Platon caută să ducă mai departe 
opera lui Socrate, străduindu-se să tulbure, să agite opinia publică, 
blocată de clișee şi de prejudecăţi simpliste și să-i atragă atenţia asupra 
neclarităţii şi a incoerenţei credințelor celor mai banale și curente. 
Trepte preliminare spre alcătuirea pozitivă, a unui sistem filosofic de 
ansamblu, lucrările aporetice de tipul lui Lahes tind să arate că atît 
părerile „omului de pe stradă” — tradiţionalist şi lipsit de obișnuinţa 
gîndirii sistematice, coerente —, cât și teoriile spectaculare ale sofiștilor 
sînt departe de a duce către calea Adevărului, egal cu Binele și cu Fru- 
mosul. 

În aceste dialoguri, nu mai puţin literare decit filosofice, personajul 
lui Socrate — umbră semnificativă a marelui dispărut — aduce proble- 
"mele pe care le discută? pînă la un pas de rezolvarea. lor, lăsîndu-le în 
acel punct pînă unde au fost capabili să le i urmărească interlocutorii 
săi, fimitaţi de firea și de prejudecățile lor sp specifice. "Aşadar, p personaj 
"aparte si aflat mereu într-o avantajoasă penumbră, Socrate” evită să 
intervină decisiv la sfîrșitul "discuţiei pentru a-i da o dezlegate finală, 
pentru a elucida, mai departe și mai bine decît ceilalţi, esenţa definiţiei 


1 "Axopla înseamnă ,,nedeterminare, nelămurire, impas”. Pentru 
rolul ei, cf. V. Goldschmidt, Les Dialogues de Platon. Structure 
et méthode, Paris, 1963, pp. 27—31. 

3 Acestea se încadrează îndeobşte în tiparu general „Ce este X 
(curajul, pietatea sau frumosul)?” 

căutate. Elpwvelæ socratică are drept rezultat trezirea conștiinței celor- 
lalte personaje, care încep să se arate tot mai ispitite de depășirea impa- 
sului și de o judicioasă căutare a Adevărului. 


Sub aspect literar și filosofic deopotrivă, Lahes este un dialog alcătuit 
după sistemul cuplurilor aflate în contrast. Personajele sale reprezintă 
— două cîte două — generaţia vîrstnică și tradiționalistă (Lysimachos 
şi Melesias, în vîrstă de 65 sau 70 de ani) și generaţia matură, aflată 
în plină activitate (Nicias și Lahes, aflați în jur de 50 de ani). 

Despre Lysimachos, fiu fără renume al ilustrului Aristide, nu știm 
dealtfel decît că a meritat din partea poporului atenian o recompensă 
destul de substanţialăt. La fel, Melesias, fiul vestitului Tucidide, nu s-a 
remarcat prin nimic deosebit, nici măcar ca membru al celebrului con- 
silia al Celor Patru Sute. Aceste două personaje oferă discuţiei un 
mobil concret, conferindu-i totodată realism și culoare. Singura trăsă- 
tură netă care îi diferenţiază, ca pe o pereche de vechi prieteni care au 
aceleași gînduri, este înclinația spre vorbărie a lui Lysimachos faţă 
de firea taciturnă a lui Melesias. 


Perechea celor doi generali luaţi ca martori și ca sfătuitori este malt 
mai bine conturată. 


General vestit, Nicias a fost principalul reprezentant pe care, după 
moartea lui Pericle (429 î.e.n.), aristocrația ateniană l-a opus popularului 
demagog Cleon. Calitățile militare ale lui Nicias, apoi bogăţia și mode- 
rația sa, au făcut ca el să fie ales în repetate rînduri strateg. Fire reți- 
nută, meditativă şi conservatoare, el a insistat mereu pentru încheierea 
unei înţelegeri cu Sparta, reușind să negocieze pacea care îi poartă 
numele (aprilie 421 î.e.n.). Fără să poată împiedica ruperea relațiilor 
şi a acestui armistițiu care nu rezolva nimic din punct de vedere politic, 
Nicias, cu toate eforturile sale, nu a izbutit să anuleze catastrofala 
expediţie din Sicilia (415—413 î.e.n.), pe care — ca printr-o ironie a 
soartei — a fost pus să o conducă alături de Lamachos și de Alcibiade. 
Implicat în această aventură militară, el a contribuit apoi fără voie la 
sfîrşitul ei nefericit, pierzîndu-şi calmul și clarviziunea și supunîndu-se 
recomandărilor unor astrologi. 


3 Cf. nota 3 din text. 

4 Cf. Demostene, Contra lui Leptines, 115. 
5 Cf. nota 2 din text. 

e În anul 411 î.e.n. Cf. Tucidide, 8, 86, 9. 

De origine 'deloc ilustră, urcat de la rangul de hoplit pînă la cel 
de strateg, Lahes a participat la toate fazele importante ale primei 
jumătăţi a războiului peloponeziac. Persecutat de către Cleon, el revine 
pe scena politică abia după moartea acestuia (421 î.e.n.), luînd parte 
alături de Nicias la tratativele de pace din 421, deși se pare că nu diplo- 
matia era punctul său forte. Militar practician, el este trimis, după relua- 
rea ostilităţilor, să vină în ajutorul argeenilor împreună cu Nicostratos 
şi își pierde viaţa în bătălia de la Mantineea (418 î.e.n.). 

Întregul dialog se bazează de fapt pe opoziţia dintre aceste două 
personalități remarcabile, aliate în lupta contra demagogiei lui Cleon, 
dar despărțite fundamental prin fire, educaţie şi mentalitate. Punerea 
lor în scenă permitea o exploatare sistematică și fructuoasă a antinomici 
curente dintre logos (= „gînd, teorie” și „expresie”) și ergon (= „faptă, 
act”). Confruntaţi cu necesitatea găsirii unei definiţii, cei doi adversari 
își vor dezvălui curind modul profund de a gîndi și de a acţiona: 
părerile și punctele lor de vedere, parţiale, se vor dovedi a fi comple- 
mentare, ca jumătăţi ale întregului care se cuvine să fie înțelepciunea. 
Lahes, om al practicii, ţine înainte de orice la fapte, de aceea definiţia 
sa va suferi, limitată doar la cazuri concrete sau la efectele tempera- 
mentului. Dimpotrivă, Nicias, omul teoriei, va încerca să ridice discuţia 
la nivelul gîndirii abstracte, pierzînd din vedere condiţia naturală, de 


--— Mia 


caracter, a curajului. 


Ascuns, mai mult sau mai puţin vizibil, în spatele frazelor celorlalţi, 
Socrate, singurul care fi face impresia cititorului că poate să îmbine 
A6yos cu tpyov, el, Unicul, duce discuţia pînă la un pas de rezolvarea 
ci, dar fără a so decide să o iu usupră-şi acolo unde o blochează limitele 
de înţelegere ule interlocutorilor săi. Mulţumindu-se să îi provoace Îa 
continuarea acestui început de căutare a adevărului despre noțiunile 
elementare cele mai importante, Socrate, cel mai tînăr dintre cei care 
stau la sfat, evită să-și jignească interlocutorii mai vîrstnici, prin lămu- 
riri profesorale. Aceasta pare deci să fie în primele dialoguri, motivarea 
literară a opririi discuţiei, a „,părăsirii” ei în aporie”, 

Pentru a pune mai bine în lumină mersul discuţiei și caracterul binar 


7 Cea mai completă definire a coeziunii interne a dialogului și a 
unităţii paralele dintre Platon-filosoful și Platon-artistul am putut să 
o găsim la M. J. O'Brien, The Unity of the Laches, YCS, XVIII, 
1965, 139—147. 

al dispunerii etapelor dialogului pe secţiuni, vom reproduce mai jos 
excelenta schemă generală extrasă de R. G. Hoerbers; 


I. Problema educaţiei (178 a—189 c) 

A. Valoarea hoplomachiei în educaţie (178 a—184 d) 

1. Pledoarie pentru primirea sfatului despre hoplomachie (178 a— 
181 d). 

2. Sfaturi contradictorii cu privire la hoplomachie (181 e—184 d). 

B. Educaţia privește sufletul (184 e—189 c). 

1. Poate da sfaturi cineva care a acumulat experienţă și cunoștințe 
teoretice despre educaţia sufletească (184 e—187 b). 

2. Obiceiul lui Socrate de a „,încerca” sufletele interlocutorilor săi 
187 c—189 c). 

II. Nevoia unei definiții (189 d—201 c). 

A, Socrate îl examinează pe Lahes (189 d—194 b). 

1. Curajul este „rămînerea în rînduri” (189 d—194 b). 

2. Curajul este „o rezistență înțeleaptă” (192 b—194 b). 

B. Socrate și cu Lahes îl examinează pe Nicias (194 c—201 c). 

1. Curajul este „ştiinţa a ceea ce este de temut și de sperat” 
(194 c—197 d). 

2. Socrate pune la încercare definiția lui Nicias (197 e—201 c). 


Tot R. G. Hoerber este acela care a pus în lumină o altă trăsătură 
esențială a acestui dialog’, arătînd că el pare să evolueze după schema 
etapelor cunoașterii din teoria platonică a Liniei întrerupte; fiecare 
personaj care vorbește mai pe larg reprezintă astfel cîte una din fazele 
procesului cunoașterii: OO 
___— Lysimachos, cu îndoielile și șovăielile sale, reprezintă „starea 
de opinie”, lumea imaginilor, a umbrelor (e!xaola). 

— Pe o a doua treaptă, Lahes, om de experienţă, simbolizează 
mloTie, „starea de justificare” concretă. 

— Şi mai sus, Nicias, cu vederi mai largi și cu educaţia sa rafinată, 
înfăţişează távot, „starea de definire” teoretică, mai apropiată de 
Existenţa ideală. 

— În sfîrşit, pe Socrate îl bănuim, în pofida evaziunilor sale diplo- 
matice, că stăpînește deplina cunoaștere a adevărului (vóņoiçs), pe care 


8 În Plato's Lahes, Cl. Ph, LXIII, 1968, 2, p. 99. 
? Ibidem, pp. 103—104. 

nu o poate poseda decit înțeleptul; dar, cum am arătat mai sus, potrivit 
specificului dialogurilor aporetice, această etapă nu ia deloc amploare, 
lăsînd numai să se întrevadă posibilitatea unei împliniri eficiente a 
întregului act al cunoașterii. 


Acestea par a fi articulațiile ascunse ale unuia dintre cele mai neglijate 
dialoguri platonice, implicaţiile sale generale, care îl recomandă ca o 
lucrare ce merită cu siguranță mai mult-decît calificativul modest de 
„simple exposition de méthode”? pe care l-a primit cîndva”. 


Pentru a-i înlesni cititorului o reprezentare vizuală a cursului discu- 
tiei să precizăm că această conversaţie avea loc într-un gimnaziu 
(vuvdatov)!!, în apropierea terenului de sport — un patrulater aflat 
în aer liber și înconjurat din patru părţi de coloanele unui peristil!?. 

Data acestui dialog fictiv ne este sugerată întrucitva de amintirea 
luptei de la Delion (424 î.e.n., cf. nota 8 din text) și de participarea 
a discuţie a lui Lahes, mort în 418 î.e.n. (v. mai sus). Mulţi dintre cei 
care s-au ocupat de acest dialog cred că el trebuie situat în timpul „păcii 
lui Nicias” (421—418 î.e.n.), perioadă de întrerupere a războiului, 
minată însă incontinuu de perspectiva reluării ostilităţilor. Sub semnul 
acestor evenimente, preocuparea unor părinți de a-și pregăti, copiii 
pentru lupta cu armele pare cu totul întemeiată. 


Ulrich von Wilamowitz-Moellendorff afirma cîndva că Lahes este 
nul dintre dialogurile al căror text fi pune editorului destul de multe 
probleme dificile!?. Totuși, cîţiva papiri descoperiţi între timp?‘ justifică 
și confirmă modul în care modernii au interpretat și au corectat tradiţia 
manuscriselor medievale, astfel că, în afara unor rare excepții", putem 
admite că textul de care dispunem astăzi nu este unul nesigur sau care 
să ridice probleme insolubile de exegeză. 


10 Cf. în Platon, Oeuvres complètes, II, ed. A. Croiset, Paris, 
„Belles Lettres”, 1921, p. 88. 

n „„Gimnaziul” era şcoala elementară de sport și muzică (cf. nota 4 
din text). 

12 Partea gimnaziului rezervată luptelor purta numele de zeplozv)ov. 

13 Platon, Berlin, 19202, II, 366—368. 

14 Cf. A. Croiset, op. cit., 89. 

15 De pildă 201 a: Exqopos Ayo, sau poate Expopog A6yov? 

[sau despre curaj, dialog maieutic] 


LYSIMACHOS MELESIAS NICIAS LAHES 
COPIII LUI LYSIMACHOS ȘI MELESIAS SOCRATE 


LYSIMACHOS Așadar, Nicias și Lahes, l-aţi urmărit pe 
omul acesta făcînd o demonstraţie cu armelei, dar încă nu 
v-am spus de ce Melesias, aici de față, și cu mine v-am 
luat cu noi la reprezentaţie ; o să v-o spunem acum, pentru 
că socotim că față de voi se cade să vorbim deschis. — Asta, 
dat fiind că există unii care iau în deridere asemenea 
lucruri și, cînd le cere cineva sfatul, n-ar spune în nici un 
fel ce gîndesc, ci, căutînd să ghicească ce este pe placul 
celuilalt, spun altceva decît părerea lor adevărată. Noi 
ne-am gîndit, deci, că voi doi sînteţi şi în măsură să vă 
faceţi o părere, şi dispuşi să ne-o împărtăşiți după aceea 
cu sinceritate, astfel că v-am chemat să ne daţi sfatul 
vostru asupra unui anumit lucru pe care avem să vi-l 
împărtăşim. 

Iată pentru ce ţin un cuvînt înainte atît de lung: Melesias 
şi cu mine avem doi fii, cei pe care îi vedeţi. Acesta este 
al lui și poartă numele bunicului său, Tucidide?, iar celălalt 
e al meu, și el tot cu numele bunicului său — tatăl meu —, 
îl cheamă Aristide?. Ei bine, am luat hotărîrea să ne preocu- 
păm de ei pe cît vom putea şi să nu facem ca majoritatea 
părinților, care, după ce copiii lor au ajuns băiețandrit 
îi lasă de capul lor, ci să și începem, pe cît sîntem în stare, 
să ne ocupăm de ei. Știind deci că şi voi aveţi feciori, ne-am 
gîndit că v-aţi ocupat de ei, mai mult decît oricine, cum 
să-i creşteţi ca să ajungă cît mai desăvîrșiţi. lar dacă nu 
ați acordat cumva atenţie unui asemenea lucru, vă vom 
aminti astfel că nu trebuie să-l neglijaţi și vă îndemnăm 
ca, împreună cu noi, să vă ocupați cît de cît de educaţia 
fiilor voştri. 

Se cuvine, Nicias şi Lahes, să auziţi și voi cum de am 
ajuns la această hotărîre, chiar dacă o să ne întindem puţin 
cu vorba. Melesias și cu mine prînzim de obicei împreună, 

iar băieții mănîncă gi ei alături de noi. — Cum am zis de 
la început, față de voi o să vorbim deschis. — Ei bine, 
fiecare din noi doi are de unde să pomenească multe fapte 
frumoase de ale tatălui său, — ce au făcut în timp de 
război, ce în timp de pace, fie că au avut în seamă treburile 
aliaților, sau ale cetății —, dar nici unul dintre noi nu are 
ce să spună despre propriile sale fapte. De asta nu numai 
că sîntem cam rușinați faţă de băieţi, dar îi și învinuim 
pe taţii noştri că pe noi, cînd am ajuns băiețandri, ocupați 
cum erau cu treburile altora, ne-au lăsat să ne facem de 
cap. Apoi, tinerilor acestora le punem mereu în fața ochilor 
toată situaţia, spunindu-le că, dacă n-au să aibă grijă de 
ei înşişi şi n-or să ne asculte, ver rămîne fără de faimă; 
dacă însă îşi vor da silință, curînd vor ajunge poate vrednici 
de numele pe care le poartă. 

Cum ei spun că au să ne dea ascultare, noi am început 
să ne întrebăm îndeaproape ce învăţătură sau ce exerciții 
ar putea să practice spre a ajunge cît mai desăvirșiți. 
Cineva ne-a indicat şi învățătura aceasta — cum că ar 
fi frumos pentru un tînăr să înveţe să lupte cu armele —, 
apoi ni l-a recomandat pe cel pe care l-ați urmărit făcînd 
o demonstraţie și ne-a îndemnat să mergem să-l privim. 
Am hotărît deci ca şi noi să mergem să-l vedem pe omul 
cu pricina, dar să vă luăm și pe voi ca spectatori şi totodată 
ca sfătuitori şi ca părtași (dacă veţi vrea) la educaţia fiilor 
noştri ai tuturora, 

Aceasta este ceea ce vroiam să vă împărtăşim. De acum 
încolo este rîndul vostru să vă daţi părerea atît asupra 
acestui fel de învățămînt — dacă vi se pare că merită 
urmat sau nu —, cît și despre altele, în caz că aveţi să ne 
recomandațţi vreo învățătură sau vreun exerciţiu folositor 
unui bărbat tînăr; apoi să ne spuneţi ce aveți de gînd cu 
asocierea noastră. 

NICIAS Eu unul socotesc lăudabilă intenția voastră, 
Lysimachos și Melsias, ba chiar sînt gata să mă şi asociez 
cu voi, ceea ce cred că va face şi Lahes. 

LAHES Da, Nicias, e adevărat ce crezi. Iar ceea ce spunea 
adineauri Lysimachos despre tatăl său și despre cel al lui 
Melesias mi se pare foarte bine spus, atît despre diînșii, 

cît şi despre noi, ca, de altfel, şi despre toţi cei care se 
ocupă de treburile politice, căci tuturor acestora li se 
cam întîmplă ceea ce spunea el: ajung să fie indiferenți 
şi neglijenţi faţă de copiii lor, ca și față de toată viaţa lor 
particulară. 

În privinţa asta ai întru totul dreptate, Lysimachos, 
dar mă mir că ne poftești pe noi să te sfătuim despre edu- 
carea celor tineri şi nu-l chemi pe Socrate aici de faţă, c 
mai. întîi pentru că este din acelaşi dem cu tine, apoi 
fiindcă își petrece timpul mereu acolo unde se întîmplă 
cîte, ceva legat de ceea ce cauţi tu — de învățăturile sau 
de exercițiile frumoase pentru cei tineri. 

.LYSIMACHOS Ce spui, Lahes? Să se fi preocupat Socrate 
acesta de asemenea lucruri? 

LAHES Da, Lysimachos, chiar foarte mult, 

NICIAS Aceasta m-aș afla și eu în măsură să ţi-o spun, 
nu mai puţin decît Lahes, pentru că de curînd mi-a făcut 
rost chiar mie de un profesor de muzică pentru fiul meu, d 
și anume de Damon, elevul lui Agathocles, cel mai plăcut 
dintre oameni şi, pe deasupra, vrednic să stea de vorbă 
cu niște băieți de vîrsta asta, nu numai despre muzică, 
ci despre tot ce vreif. 

LYSIMACHOS Ei, Socrate și voi, Nicias și Lahes! Noi, 
cei de etatea mea, nu-i mai cunoaştem bine pe cei mai 
tincri, pentru că ne silește vîrsta să ne petrecem timpul 
mai mult în casă; dar dacă şi tu, fiu al lui Sophroniscos?, 
ai vreun sfat să-mi dai, mie care sînt din acelaşi dem cu 
tine, atunci sc cuvine să mi-l dai. Aşa este și drept, pentru 9 
că ne ești prieten dinspre tată: părintele tău și cu mine 
am fost mereu tovarăşi și prieteni, iar el s-a săvirșit înainte 
de .a fi avut vreo neînțelegere cu mine. 

:Mă bate un gînd și îmi aduc aminte de unele discuţii 
dinainte ale tinereilor acestora: stînd de vorbă între ei 
acasă, ei pomenesc adesea numele lui Socrate și îl laudă 
grozav. Cu toate acestea nu i-am întrebat niciodată dacă 
acela despre care vorbesc este fiul lui Sophroniscos. Ei, 
copii, spuneţi-mi, acesta este Socrate, cel despre care 181 a 
pomeniți într-una? 

COPIII Întocmai, tată, acesta. 

LYSIMACHOS Pe Hera, Socrate, este foarte bine că îi 
faci cinste tatălui tău, un om tare bun, mai ales că, astfel, 
tot ce îţi aparţine va fi și al nostru, iar toate ale noastre 
vor fi și ale tale. 

LAHES Da, da, Lysimachos, nu lăsa omul acesta să-ți 
scape din mînă, căci l-am văzut eu însumi și în altă 
parte făcînd cinste nu numai părintelui său, ci și patriei 
sale. În retragerea de la Deliont el a făcut marșul de îna- 

b poiere alături de mine și îți spun eu că, dacă şi alții ar 
fi avut voința să se poarte la fel, oraşul ar fi rămas 
cu fruntea sus și n-ar fi suferit o asemenea pră- 
buşire. 

LYSIMACHOS Socrate, desigur că este frumos să primești 
laude din partea unor bărbaţi vrednici de crezare, mai 
ales cînd te laudă pentru asemenea lucruri. Să ştii bine că 
eu, auzind acestea, mă bucur că ești atît de prețuit și te 
rog să mă numeri printre cei care-ţi vor numai binele. Ar 

c fi trebuit să vii mai de mult la noi și să ne socotești prie- 
tenii tăi, după toată dreptatea. Acum însă, de azi înainte, 
de vreme ce ne-am regăsit, nu fă altfel, ci vino lîngă noi 
și fă cunoștință şi cu noi și cu cei mai tineri, ca să păstraţi 
și prin voi prietenia noastră. Așa ai să faci și tu, iar noi 
la fel, și despre asta vom mai pomeni și altădată. 

Dar despre cele de mai înainte ce spuneţi? Cum vi se 
pare? Este sau nu folositoare învăţătura astaa deprinderii 
luptei cu armele? 

d SOCRATE Despre aceste lucruri, Lysimachos, eu am să 
încerc, dacă am să pot cumva, să-ţi dau un sfat şi apoi să 
îndeplinesc orice altă cerere de-a ta. Dar mi se pare cel 
mai drept ca eu, care sînt mai tînăr decît ei amindoi, apoi 
şi mai nepriceput, să ascult mai întîi spusele lor şi să învăţ 
de la ei, iar, dacă mai am ceva de adăugat pe lingă cele 
ce au să le spună ei, abia atunci să trec la explicaţii ca 
să vă conving şi pe tine şi pe ei. Ei bine, Nicias, de ce nu 
ne vorbeşte unul dintre voi? 

NICIAS Socrate, nimic nu ne împiedică. Mie mi se pare 
că este util pentru cei tineri să cunoască o asemenea învă- 

e țătură?, şi anume din mai multe motive. Nu poate fi decît 
un lucru bun cînd tinerii nu-și mai petrec vremea cu cele 

cu care le place să se distreze de obicei, de cîte ori au vreun 
răgaz; de aici nici trupul nu poate avea decît de cîștigat, 
căci nu este un exerciţiu mai slab sau care să presupună 
mai puţină osteneală decît altele, și totodată este unul 
care, alături de călărie, este cît se poate de potrivit unui 
om de condiţie liberă. Căci întrecerii adevărate în care 
sîntem și noi luptători, precum și formelor în care ne este 
ea statornicită, nu le fac faţă decît aceia care se inetruiesc 
în mânuirea acestor instrumente de război. Apoi, învăţă- 
tura aceasta îi va fi oricui de folos şi în bătălia propriu- 
zisă, ori de cîte ori va trebui să se bată în front alături de 
mulți alții; dar ea îi va fi de cel mai mare ajutor atunci 
cînd se vor destrăma șirurile și va fi nevoie să se bată corp 
la corp, fie că se îndîrjește în urmărirea unora care se apă- 
ră, fie că se retrage apărîndu-se de un inamic care fi calcă 
pe urme. Un singur dușman, ba poate nici chiar mai mulţi, 
nu i-ar putea face nimic acelui care a deprins această știin- 
ţă şi care a căpătat astfel posibilitatea de a ieşi mereu în 
avantaj. O asemenea învățătură poate aduce apoi cu sine 
şi dorința de a studia o alta, la fel de frumoasă: oricine a 
învăţat să lupte cu armele poate fi ispitit să înveţe arta 
învecinată a tacticii şi, apucîndu-se de ea plin de ambiţie, 
se poate avînta către tot ce ţine de strategie. Este de ase- 
menea limpede că, pornind de la această primă cunoaş- 
tere, toate învățăturile şi deprinderile înrudite cu ea sînt 
frumoase și că merită pe deplin să fie şi cunoscute şi prac- 
ticate de către un bărbat. 

Vom face apoi şi o altă adăugire, nu lipsită de însemnă- 
tate: această ştiinţă îl face pe om mai îndrăzneț și mai 
curajos la război decît este el din fire, şi nu în mică măsură. 
Să nu dispreţuim să spunem — chiar dacă îi pare cuiva 
un lucru mărunt — şi că ea îl face pe om să aibă o atitudine 
mai mîndră acolo unde se cade ca un bărbat să arate falnic 
şi astfel, prin ţinuta sa, el le va părea mai de temut chiar 
şi duşmanilor săi. 

Prin urmare, Lysimachos, cum îţi spun, mie mi se pare 
că tinerii trebuie să înveţe aceste lucruri și ţi-am arătat 
deja de ce aceasta este părerea mea. L-aș asculta însă cu 
plăcere şi pe Lahes, dacă mai are ceva de spus. 

LAHES Despre orice învăţătură ar fi vorba, Nicias, este 
foarte greu de spus că nu trebuie să ţi-o însușeşti; s-ar 
zice că e bine să le ştii pe toate. Așa că ar trebui învățată 
şi aceasta despre  mînuirea armelor, în caz că ea este o 
învăţătură, aşa cum susţin cei care o predau şi cum o nu- 
mește Nicias; dar dacă ea nu este o învățătură (și ne în- 
şeală cei care ne-o promit), sau dacă se dovedește a fi una, 
dar dintre cele care nu merită atîta osteneală, ce rost mai 
are să o înveţi? Vorbesc astfel avînd în vedere că, dacă era 
ceva de ea, acest lucru nu le-ar fi scăpat lacedemonienilor, 
pe care nu-i preocupă nimic altceva în viaţă decît să caute 
şi să deprindă acele învățături sau exerciţii care i-ar face 
să aibă superioritatea militară asupra celorlalți. Apoi, chiar 
dacă presupunem că lor le-a scăpat acest lucru, ei bine, 
desigur că el nu le-a scăpat acestor profesori care o predau 
faptul că, între greci, lacedemonienii sînt aceia care mani- 
festă cel mai mare zel în astfel de chestiuni, și că acela 
care ar primi pentru ele onoruri de la dînșii ar putea face 
o avere considerabilă și pe lingă alţii, cum se şi întîmplă 
cu oricare poet tragic care primește onoruri aici, la noi. 
De bună seamă, cel care socotește că face tragedii frumoase 
nu se pornește să colinde dînd reprezentații de jur împre- 
jur prin alte orașe din afara Aticii, ci vine de-a dreptul 
încoace ca să dea un spectacol pentru cei de aici, așa cum 
se și cuvine, 

Pe cei care miînuiesc armele, îi văd însă că socotesc Lace- 
demona drept un lăcaș sacru și de necălcat; fără să o atin- 
gă, fie şi cu vîrful piciorului, ei o ocolesc pe de departe, 
dînd reprezentații pentru oricine altcineva, îndeosebi pen- 
tru aceia care, chiar şi ei înşişi, ar fi de acord că în arta răz- 
boiului le-o iau înainte foarte mulți. 

Apoi, Lysimachos, eu însumi am avut de a face chiar 
la treabă cu destui din aceștia și îi văd bine cum sînt. Îi 
putem judeca și după următorul fapt: dinadins, parcă, 
nici unul dintre cei care se ocupă cu mînuirea armelor 
n-a ajuns vreodată vestit la război, deși peste tot ajung 
renumiți tocmai aceia care se preocupă de fiecare lucru în 
parte; faţă de toţi ceilalți se pare că ei au avut cel mai puțin 
noroc. 

Pînă și pe Stesileos acesta, pe care l-am urmărit împre- 
ună în mijlocul unui public atît de numeros, cu demonstra- 
ţia lui şi cu vorbele cele mari pe care le spunea despre 
sine — ei bine, eu unul am avut ocazia să-l văd mai bine, 
cum dădea, fără voia lui, o reprezentaţie reală. Pe cînd co- 
rabial0 pe care era îmbarcat aborda o navă de transport, 
a intrat şi el în luptă cu sulița sa cu virf de coasă, o armă 
tot atît de ieșită din comun, cît era și el faţă de toţi ceilalți. 
Altele despre el nu face să vi le povestesc, ci doar cum a 
ieşit cu născocirea lui cu coasa din vîrful lănciei. Tot lup- 
tîndu-se, arma i s-a prins cumva în frînghiile vasului duş- 
man şi i s-a înfipt acolo; aşa că Stesileos tot trăgea de ea, 
cu gînd să o desfacă, dar fără să fie în stare, în timp ce nava 
cealaltă luneca în lungul corăbiei lui. Un timp, el alergă 
prin navă ţinînd de suliță, dar, cum vasul celălalt îl depă- 
gea deja pe al lui și începuse să-l smulgă şi pe el cu suliță 
cu tot, i-a dat drumul suliței prin palmă, pînă cînd ajunse 
să o ţină doar de virful cozii. Gestul lui a stîrnit rîsete și 
aplauze la cei de pe corabia de transport, apoi, cînd cineva 
i-a azvârlit la picioare pe punte o piatră, iar el i-a dat dru- 
mul de tot suliţei, atunci nici cei de pe triremă n-au mai 
fost în stare să-și ţină rîsul, la văzul acelei suliți-coase care 
atîrna afară din nava de transport. 

S-ar putea, totuși, așa cum spune Nicias, ca și astfel de 
lucruri să aibă vreo valoare, dar faptele cu care m-am întil- 
nit cu sînt acestea şi nu altele. Prin urmare, așa cum vă 
spuneam încă de la început, ori este şi asta o știință, dar 
de prea puţin folos, ori nu este una, ci din partea lor avem 
de-a face doar cu pretenții şi prefăcătorie ; oricum, nu meri- 
tă să te apuci să o înveţi. Eu cred, aşadar, că un fricos, 
căpătînd impresia că o stăpînește, nu poate, prin îndrăz- 
neala pe care o cîştigă, decît să-și dezvăluie cu și mai multă 
limpezime firea sa adevărată. Cît despre un om curajos, 
pîndit fiind într-una de lumea dimprejur, s-ar alege fie şi 
pentru cea mai mică greșeală, numai cu birfeli, căci preten- 
ţia de a stăpîni o astfel de știință este supusă invidiei. 
Pînă la urmă, dacă cineva nu se distinge în mod cu totul 
deosebit faţă de vitejia altora, el nu are cum să scape de 

batjocura celorlalți, tocmai din cauza afirmației sale că 
posedă această știință. 

Cam asta este părerea mea, Lysimachos, despre zelul 
pentru această învățătură, dar, aşa cum îţi spuneam la 
început, trebuie să nu-i dai drumul nici lui Socrate celui 
de faţă, ci să-l rogi să-ţi dea și el sfatul său, după părerea 
pe care o are el asupra acestui subiect. 

LYSIMACHOS Eu unul chiar te rog, Socrate, căci am im- 
presia că adunării noastre încă îi mai lipsește un judecător. 
Dacă ei doi ar fi de acord, ar fi fost mai puţină nevoie de 
cineva cu rolul acesta; după cum vezi însă, Lahes i s-a pus 
lui Nicias exact dimpotrivă, astfel că ar fi bine să aflăm și 
de la tine alături de care dintre ei îţi dai votul. l 

SOCRATE Cum adică, Lysimachos? Cum te vor îndemna 
cei mai mulți dintre noi, așa ai de gînd să faci? 

LYSIMACHOS Ce altceva s-ar putea face, Socrate? 

.SOCRATE Oare și tu ai face la fel, Melesias? Dar dacă 
ar fi o consfătuire asupra exerciţiilor sportive ale fiului 
tău, oare tot de cei mai mulți dintre noi ai asculta, sau de 
acela care s-ar întîmpla să fie educat şi antrenat de către 
un bun pedotrib?i! 

MELESIAS Pesemne că de acela, Socrate. 

SOCRATE l-ai da mai multă ascultare lui decît nouă, 
care sîntem patru? 

MELESIAS Probabil că da. 

SOCRATE Pentru că, zic eu, o bună hotărîre se cade să 
fie luată după știință şi nu în funcţie de mulțimea celor care 
judecă, nu-i așa? 

MELESIAS Cum să nu?! 

SOCRATE Așadar și acum trebuie mai întîi să examinăm 
dacă în ceea ce discutăm este vreunul dintre noi specialist 
sau nu, iar dacă este cineva, fie și unul singur, lui să-i dăm 
ascultare, iar pe ceilalți să-i lăsăm în pace. Dacă însă nu 
e nimeni, se cuvine să căutăm pe altcineva. Oare vă închi- 
puiți că mic este riscul pe care vi-l luaţi acum și tu și cu 
Lysimachos? Este vorba tocmai despre bunul cel mai de 
preţ din toate cîte le aveţi, căci, după cum fiii voştri vor 
ajunge sau nu oameni de treabă, așa îşi va găsi şi casa voas- 
tră rînduiala, adică după ceea ce va ieşi din ei înșiși. 

MELESIAS Este adevărat ce spui. 

SOCRATE Deci aici trebuie să procedăm cu multă preve- 
dere. 

MELESIAS Întocmai. 

SOCRATE Prin urmare (ce spuneam mai înainte) cum ar 
trebui oare să ne îndrumăm cercetarea, dacă am vrea să 
vedem care dintre noi este specialist în exerciții atletice? 
Oare nu e acela care le-a învăţat şi le-a practicat cu profe- 
sori care se pricep bine la asta? 

MELESIAS Eu unul așa cred. | 

SOCRATE Deci, în primul rînd, noi căutăm profesori, 
dar pentru ce anume? 

MELESIAS Ce vrei să spui? 

SOCRATE Poate că o să fie mai limpede astfel: nu mi 
se pare că am convenit de la început despre ce anume stăm 
şi ne sfătuim, căutînd să aflăm care dintre noi este specia- 
list, dat fiind că a avut parte pentru aceasta de profesori, 
și care nu. 

NICIAS Dar oare nu discutăm, Socrate, despre mînuirea 
armelor — dacă cei tineri trebuie să o înveţe sau nu? 

SOCRATE Întocmai, Nicias. Dar cînd se ia în discuţie 
un medicament pentru ochi — dacă trebuie sau nu să în- 
trebuinţezi o alifie — crezi că discuţia se desfășoară cumva 
despre medicament, sau despre ochi? 

NICIAS Despre ochi. 

SOCRATE lar atunci cînd cineva se întreabă dacă trebuie 
să-i pună sau nu calului o zăbală, şi cînd anume, el are în 
gînd calul și nu zăbala, nu-i aşa? 

NICIAS Adevărat, 

SOCRATE Deci, într-un cuvînt, cînd cineva întreprinde 
o cercetare cu un scop dat, sfatul se ţine asupra acestuia 
şi nu asupra vreunui obiect cercetat în al doilea rînd, în 
virtutea acestui scop. 

NICIAS Neapărat că așa este. 

SOCRATE Astfel că şi în privinţa sfătuitorului ales tre- 
buie să vedem dacă este într-adevăr specialist în exami- 
narea problemei care reprezintă scopul către care tindem. 


NICIAS Desigur. 

SOCRATE Așadar acum susţinem că sintem în căutarea 
unei anumite învățături care priveşte sufletul celor tineri, 
nu? 

NICIAS Da. 

SOCRATE Rămiîne deci de examinat care dintre noi, fiind 
un specialist în îngrijirea sufletelor este și capabil să ducă 
la bun sfîrșit acest tratament, ca unul care a avut buni 
profesori pentru asta. 

LAHES Cum așa, Socrate? N-ai văzut încă oameni care 
să fi ajuns buni specialiști în unele domenii fără decît cu 
profesori? 

SOCRATE Bineînţeles, Lahes, dar desigur că nu le-ai da 
crezare dacă ar susține că sînt buni meșteșugari fără să 
fie în stare să-ți arate, ca rezultat al artei lor, măcar o ope- 
ră bine alcătuită, dacă nu mai multe. 

LAHES Asta da, este adevărat. 

SOCRATE Ei bine, Lahes și Nicias, de vreme ce Lysimachos 
şi Melesias ne-au chemat să ne afle sfatul asupra educaţiei 
fiilor lor, în dorinţa ca aceștia să ajungă cit mai desăvirşiţi, 
sîntem datori să le arătăm (dacă așa susţinem) care au fost 
acei maeștri — ei înșiși oameni de bine și educatori ai sufle- 
telor multor altor tineri — care s-au ocupat și de educația 
noastră ; iar în caz că vreunul dintre noi afirmă că n-a avut 
nici un profesor, el va putea, fără îndoială, să ne vorbească 
despre oarecari realizări de ale sale și să ne arate care sînt 
atenienii sau străinii, sclavii sau oamenii liberi care, fără 
putință de tăgadă, au ajuns, datorită lui, oameni de 
bine. 

Dacă însă nu ne stă la îndemînă nimic dintre acestea, 
avem datoria să-i îndemnăm să-şi caute alți profesori şi 
să nu riscăm ca, stricîndu-i pe fiii unor bărbaţi care ne sînt 
prieteni, să cadă asupra noastră, din partea celor mai apro- 
piaţi, cele mai grele învinovăţiri. 

Cît despre mine, Lysimachos și Melesias, eu sînt primul 
care să mărturisesc că n-am avut pentru aşa ceva nici un 
profesor. Şi totuşi, încă din tinereţe, doream foarte mult 
aceasta, dar sofiștilori?, singurii care îmi proclamau că 
sînt în stare să mă facă om cu adevărat, nu am de unde să 
le plătesc asemenea onorarii, iar singur nici acum nu sînt 

capabil să descopăr această artă. Nu m-ar mira însă ca 
Nicias sau Lahes să o fi aflat sau să o fi învăţat, dat fiind 
că, avind mai multă avere decît mine, și-au putut permite 
să înveţe de la alții, și pe urmă sînt și mai vîrstnici, astfel 
că au avut timp să o descopere pînă acum. Mie mi se pare 
că ei sînt capabili să facă educaţia unui om: altfel, fără să 
aibă încredințarea că se pricep îndeajuns, nu și-ar fi dezvă- 
luit fără teamă părerea despre preocupările folositoare 
unui tînăr. În rest, eu unul am destulă încredere în ei, 
dar m-am cam mirat că nu sînt de acord unul cu altul. 

Așa că, Lysimachos, la rîndul meu, te rog şi eu un lucru: 
exact cum Lahes te îndemna adineauri să nu-mi dai 
drumul, ci să mă tot întrebi, te sfătuiesc și eu acum să nu-i 
lași pe Lahes și pe Nicias, ci să-i întrebi spunîndu-le: 

„Socrate afirmă că nu se pricepe în această privinţă și 
că nu el este cel potrivit să judece care dintre voi spune 
adevărul, pentru că nici n-a făcut vreo descoperire, nici 
n-a fost elevul nimănui pentru așa ceva. Să ne spuneţi, 
însă, fiecare, Lahes şi Nicias, care este acea persoană ex- 
trem de pricepută în creșterea celor tineri pe care aţi frec- 
ventat-o? Aţi deprins poate cunoștințele voastre de la 
cineva, sau ați făcut voi înșivă descoperirea? Dacă ați 
fost cumva elevii cuiva, cine v-a fost dascăl, fiecăruia dintre 
voi şi care au fost ceilalți colegi ai voştri, ca, dacă voi, 
din cauza treburilor cetăţii, nu aveţi răgaz, să ne ducem 
la aceia şi să-i convingem — cu daruri, cu amabilităţi, 
sau prin ambele mijloace — să ne ia și nouă, tuturora, copiii 
în grijă, ca acestora să nu le fie rușine faţă de strămoșii 
lor că au ajuns niște neisprăviți. Dacă însă voi înșivă aţi 
reușit să descoperiţi această artă, puneţi-ne în față exem- 
plul unora care, prin grija voastră, din niște neisprăviţi, 
să fi ajuns oameni buni și de ispravă. Căci, dacă abia acum 
veţi începe să vă ocupați de educaţie, ați face bine să aveţi 
în vedere că nu vă luați riscul acesta față de un carian”? 
oarecare, ci față de fiii voştri şi față de copiii prietenilor 
voştri; așa că vedeţi să nu păţiți cu adevărat ce spune 
proverbul şi să vă începeţi olăritul cu un chiup!4. Spuneţi 
deci, care susțineți că este, dintre acestea toate, situaţia 
care vi se potrivește”. 

Acestea să le afli de la dînşii, Lysimachos, şi să nu le dai 
drumul din mînă. 

LYSIMACHOS Dragi prieteni, eu cred că Socrate are drepta- 
te; dacă însă este și pe voia voastră să vă lăsați întrebaţi şi 
să dați răspunsuri despre asemenea lucruri, rămîne să ve- 
deți singuri. Oricum, este limpede că lui Melesias şi mie 
ne-ar face mare plăcere dacă ați vrea să răspundeți pe larg 
la toate cîte le întreabă Socrate. De fapt de aici am și por- 
nit la început cu vorba, spunîndu-vă că v-am chemat la 
sfat tocmai pe voi pentru că bănuim că v-aţi preocupat de 
asemenea lucruri, între altele şi pentru că fiii voştri sînt, 
ca și ai noștri, de vîrsta învăţăturii. Prin urmare, dacă nu 
aveţi nimic împotrivă, staţi de vorbă şi întreprindeţi-vă 
cercetarea împreună cu Socrate, schimbînd între voi întrebări 
și răspunsuri, dat fiind că el a avut dreptate cînd spunea că, 
în fapt, noi stăm acum la sfat asupra celui mai de seamă bun 
al nostru. Vedeţi dar dacă așa vi se pare că trebuie să faceți. 

NICIAS M-am convins acum pe deplin, Lysimachos, că 
îl cunoști pe Socrate numai dinspre partea tatălui său, 
iar cu el însuși n-ai avut de-a face decît cînd era copil, dacă 
v-aţi întîlnit cumva pe cînd își însoțea părintele pe la 
alții din demi5, la templu sau la vreo altă adunare a con- 
cetățenilor voştri. Fără îndoială însă că nu te-ai mai întîl- 
nit cu el după ce a mai înaintat în vîrstă. 

LYSIMACHOS De ce anume, Nicias? 

NICIAS Nu știi, mi se pare, că acela care, prin părerile 
și, parcă, prin neamul săulf, se află aproape de Socrate 
şi stă adesea cu el de vorbă, este nevoit — chiar dacă mai 
înainte începe să discute despre altceva — să nu se oprească 
pînă nu ajunge, purtat de către șirul gîndirii acestuia, să 
dea socoteală despre sine însuşi, cum trăiește acum și care 
a fost existența sa trecută; iar atunci cînd a ajuns aici, 
Socrate nu-l va mai lăsa pînă nu va fi cercetat bine şi fru- 
mos absolut totul. 

Eu unul sînt un obişnuit de-al lui şi știu că nu se poate 
să te fereşti să treci prin toate acestea și mai știu bine și 
că eu însumi am să trec prin ele. Mă bucur însă, Lysimachos, 
să-i stau acestui om în preajmă și nu cred că este nici un 
rău dacă ne aducem aminte ceea ce fie că n-am făcut, fie 

că nu facem cum se cuvine; în plus, prin firea lucrurilor, 
acela care nu va fugi de aceste adevăruri va fi mai prevăză- 
tor în restul vieţii sale, cu condiția să vrea să trăiască după 
spusa lui Solon, adică să accepte să înveţe cîte zile va avea, 
fără să creadă că înțelegerea vine şi singură cu vîrsta. Prin 
urmare nu-mi este nici lucru străin, nici venin să fiu pus la 
încercare de către Socrate, ba știam eu de mult că, față 
în faţă cu el, vom discuta nu atît despre cei tineri, cît despre 
noi înșine. Cum spun, deci, eu n-am nimic împotrivă să 
stăm de vorbă cu Socrate aşa cum vrea el. Vezi însă şi ce 
crede Lahes despre asta. 

LAHES Ceea ce cred eu despre discuţii, Nicias, este simplu ; 
sau, dacă vrei, este nu simplu, ci dublu. Astfel, unii ar 
putea crede ba că sînt un iubitor de discuţii, ba că le sînt 
duşman. De cîte ori aud pe cite cineva discutînd despre 
virtute sau despre orice fel de formă a înțelepciunii, dar 
ca un bărbat adevărat şi demn de vorbele pe care le spune, 
mă. bucur peste fire și cad în admirația vorbitorului și a 
spuselor lui, în fața potrivirii și a armoniei dintre amîndouă. 
Într-un cuvînt, eu cred că nu este un adevărat om al 
Muzelor decît acela capabil să alcătuiască cea mai desă- 
virşită armonie nu atit la liră sau la alte instrumente, 
cât în viaţa reală: să-și pună de acord purtarea cu vorbele 
sale, şi aceasta cu simplitate, în modul dorian!?, adică în 
acea armonic care, zic eu, este singura cu adevărat elenică 
și nu în modul ionic, nici în cel frigian sau lidian. Graiul 
unui asemenea om mă bucură şi mă face să-i par oricui 
un iubitor de discuţii, într-atit sînt de simțitor la ceea ce 
se spune. Cel care se poartă însă dimpotrivă, cu cît lui i 
se pare că vorbește mai bine, cu atit mă amărăşte mai tare 
și mă face să par un dușman al discuţiilor. 

Cu spusele lui Socrate n-am avut încă de a face, dar fap- 
tele, pe cît cred, i le-am pus deja la încercare şi acolo l-am 
găsit demn de cele mai frumoase laude și de toată sinceri- 
tatea. Dacă însă are și această calitate, stau cu el la sfat 
și .mă supun cu plăcere întrebărilor lui, fără să mă supere 
dacă învăţ ceva; iar vorba lui Solon o accept, însă cu un 
adaos: înaintînd către bătrînețe vreau să învăţ cît mai 
multe, dar numai de la oameni de bine. Să mi se acorde 

atîta lucru, ca maestrul însuși să fie om integru, pentru 
ca să nu par cumva greoi la învățătură doar din cauza 
învățatului fără plăcere. Altminteri, nu mă interesează 
dacă profesorul este mai tînăr, dacă e încă fără renume sau 
ceva de felul acesta. Iară ţie, Socrate, îţi spun de-a dreptul 
cu însumi să mă înveţi și să mă cercetezi cum ai să vrei, 
nu însă fără să și înveți de la mine cele pe care le ştiu eu. 
Aceasta este atitudinea mea față de tine din ziua în care, 
trecînd laolaltă prin aceleași pericole, ai dovedit că ai curaj 
aşa cum se cuvine să o facă numai cel pornit să o dovedeas- 
că după dreptate. Spune, deci, ce-ţi place, fără să iei de- 
loc seama la diferența de vîrstă dintre noi. 

SOCRATE Pe cît se pare, nu asupra voastră am putea 
arunca vina că nu sîntem gata să întreprindem consfătui- 
rea şi cercetarea noastră în comun. 

LYSIMACHOS Dar acesta este și interesul nostru, Socrate, 
căci te consider ca pe unul dintre noi. Ia deci şi vezi în 
locul meu ce trebuie să aflăm de la diînșii în folosul celor 
tineri. Stai tu cu ei la sfat, căci eu, cu vîrsta, am început 
să mai și uit destule dintre cele pe care aveam de gînd să 
le întreb; ba, nici cele pe care le aud — să mai fi fost şi 
alte vorbe la mijloc — nu mi le mai amintesc prea bine. 

Așa că, voi vorbiți și descurcați-vă între voi singuri 
asupra celor pe care vi le-am înfățișat; eu unul am să vă 
ascult şi după aceea, cu Melesias împreună, am să înfăptuiesc 
ce o să vi se pară cel mai bine. 

SOCRATE Ei bine, Lahes și Nicias, trebuie să le dăm 
ascultare lui Lysimachos şi lui Melesias. Iar cele pe care 
începusem să le cercetăm mai adineauri — cine au fost 
dascălii care ne-au îndrumat în această privință sau pe 
cine am izbutit chiar noi să-l facem mai desăvîrşit — poate 
că nu ar fi rău pentru noi să cercetăm și asemenea ches- 
tiuni. Cred totuşi că tot într-acolo duce, ba poate chiar că 
ia lucrurile mai de la început și o cercetare ca următoarea: 

Dacă se întîmplă să știm ceva anume despre un obiect 
dat care, prin existenţa sa îl face mai bun pe acela la care 
se află, şi dacă, în plus, mai sîntem și în stare să-l aducem 
la îndemîna acelui om, este evident că știința noastră 
cuprinde tocmai obiectul asupra căruia ni se cere să opi- 

năm cum ar putea cineva să-l dobîndească mai ușor şi mai 
repede. 

Poate că nu înţelegeţi ce spun, dar mă veţi pricepe mai 
ușor astfel: 

Dacă se întîmplă să știm că existența văzului face ca 
ochii în care el subzistă să fie mai desăvîrșiți, și, în plus, 
mai sîntem și în stare să-l oferim privirii cuiva, este evident 
că știm ce anume este văzul despre care ni se cere părerea, 
cum ar putea cineva să-l dobindească mai ușor și mai 
repede ; dat fiind că, dacă n-am ști nici măcar acest lucru 
— ce este văzul sau auzul — cu greu am mai putea ajunge 
sfătuitori vrednici de încredere și doctori de ochi sau de 
urechi, în stare să spunem cum și-ar putea cineva dobindi 
auzul sau văzul. 

LAHES Este adevărat ce spui, Socrate. 


SOCRATE Aşadar, Lahes, în clipa de față ei amîndoi ne 
cheamă să-i sfătuim în ce fel o anumită virtute ar putea, 
prin prezenţa ei, să desăvirșească în bine sufletele fiilor 
lor, nu-i așa? 

LAHES Întocmai. 

SOCRATE Dar, oare, nu trebuie, în acest caz, să ştim bine 
ce este virtutea? Dacă ar fi cumva să nu știm deloc ce este 
ea, am mai putea noi să-i dăm cuiva sfaturi cum ar fi cel 
mai potrivit să o dobîndească? 

LAHES Eu cred, Socrate, că n-am avea cum. 


SOCRATE Prin urmare, Lahes, noi susţinem că știm ce 
este aceasta? 

LAHES Da, așa susţinem. 

SOCRATE Așadar, dacă știm un lucru, putem spune, de- 
sigur, și ce este el anume. 

LAHES Cum să nu?! 


SOCRATE Totuși, bunul meu prieten, să nu ne îndrumăm 
cercetarea de-a dreptul asupra virtuții în întregul ei — poate 
că efortul acesta ar fi prea mare —, ci să vedem mai întîi 
dacă stăm îndeajuns de bine cu ideile noastre asupra unei 
singure părţi a ei. S-ar părea că cercetarea noastră va fi 
astfel mai ușoară. 

LAHES Da, Socrate, să facem cum vrei tu. 

SOCRATE Care dintre părţile virtuţii să fie cea pe care 
o vom prefera? Fără îndoială, aceea către care ţintește 
învățătura armelor, nu-i aşa? Deci, după opinia celor mai 
mulți, către curaj, aşa este? 

LAHES Chiar așa mi se pare şi mie. 

SOCRATE Așadar, Lahes, să încercăm mai întîi să expu- 

e nem ce este curajul, Vom cerceta apoi şi în ce fel îl pot 
dobîndi cei tineri, în măsura în care acest lucru se poate 
face prin oarecari exerciţii sau învățăminte. Încearcă dar, 
cum spun, să enunţi ce este curajul. 

LAHES Pe Zeus, Socrate, nu e greu de spus: dacă cine- 
va are voința să rămînă în rînduri şi să-i respingă pe dug- 
mani fără să o ia la fugă, să știi bine că este un om curajos. 

SOCRATE Ai dreptate, Lahes, dar poate că vina este a 
mea și, din cauza întrebării mele nelămurite, mi-ai răspuns 
la altceva decît aveam eu în gînd cînd te-am întrebat. 

LAHES Ce vrei să spui, Socrate? 

191 a SOCRATE i-o voi spune îndată, numai să fiu în stare. 
Curajos este într-un fel şi cel despre care vorbeşti tu — cel 
care rămîne în rînduri şi înfruntă duşmanul. 

LAHES Eu unul așa sustin. 

SOCRATE Şi eu, bineînțeles. Dar ce este cu acela care 
se bate cu dușmanul retrăgîndu-se şi nu așteptîndu-l ca 
să-l înfrunte? 

LAHES Cum vine asta, retrăgîndu-se? 

SOCRATE Așa cum se spune și despre sciți că luptă la 
fel de bine în urmărire ca şi în retragere şi, cum spune Homer 
Întru lauda cailor lui Aeneas, ei știu 


b Iuți într-acolo şi-ncoace s-alunge şi să se ferească 15, 


Apoi l-a mai lăudat pentru aceasta și pe Aeneas însuși, 
numindu-l, pentru știința sa de a se refugia, „măiastru la 
fugă”. 

LAHES Pe drept cuvînt, Socrate, căci el vorbea despre 
lupta de care, iar tu despre călăreţii sciți. Într-adevăr, 
călărimea acelora așa se luptă, dar pedestrimea cea grea 
a elenilor face cum spun eu. 


SOCRATE Afară, poate, Lahes, de aceea a PER PPE At 
c lor. Se spune că la Plateea lacedemonienii, după ce au ajuns 

în faţa scutașilor perși, au hotărît să nu stea să-i înfrunte 
de pe loc, ci au luat-o la fugă: cînd însă rîndurile perșilor 
s-au destrămat, ei s-au întors la luptă ca nişte călăreţi 
și așa se face că au cîștigat în acea luptă victoria. 

LAHES Este adevărat ce spui. 

SOCRATE Cum îţi spuneam mai înainte, este vina mea 
că nu mi-ai răspuns bine, pentru că eu sînt cel care n-am 
pus bine întrebarea. Eu vroiam să te întreb nu numai 
despre cei care își arată curajul ca hopliţi, ci și despre călă- 
reţi, ca și despre orice alt stil de a lupta; apoi, nu numai 
despre cei curajoși la război, ci și despre cei care înfruntă 
primejdiile mării, despre cei tari în faţa bolii, față de sără- 
cie, sau chiar și în mijlocul evenimentelor politice; în plus, 
nu: numai despre cei care sînt curajoși în nenorociri și 
temeri, ci și despre cei capabili să lupte cu poftele și plăcerile, 
fie ţinîndu-le piept, fie dîndu-se de o parte, căci, Lahes, 
sînt şi în asemenea cazuri unii care arată că au curaj. 

LAHES Da, Socrate, ba chiar din plin. 

SOCRATE Așadar, toți aceștia sînt oameni de curaj, 
numai că unii o arată împotriva plăcerilor, alţii în nenoro- 
ciri, "unii faţă de dorințe, alţii între temeri; iar alţii, zic 
cu, dau dovadă de laşitate în tot aceleaşi prilejuri. - 

LAHES Întocmai. 

SOCRATE Eu încercam să aflu ce este de fapt fiecare 
dintre acestea două. Prin urmare, încearcă din nou să ne 
spui ce este curajul, ca o fire unică sub toate aceste înfăţi- 
şări diferite. Sau încă nu înţelegi de tot ce spun? 

LAHES Nu chiar de tot. 

SOCRATE lată ce vreau să spun: să zicem că te întrebam 
ce este viteza; pe aceasta o găsim și în alergare şi în cîn- 
tatul la cithară, și în vorbire și la învăţat şi în multe altele, 
astfel că în puterea noastră se află oarecum același lucru 
vrednic de luare aminte, atît în mișcarea miinilor, cît şi 
în “cea a picioarelor, a gurii, a glasului sau a minții. Oare 
nu susţii şi tu același lucru? 

LAHES Intocmai. 

SOCRATE Deci, dacă m-ar întreba cineva: „Socrate, 
ce înţelegi prin lucrul pe care, în toate acestea, îl denumim 


„viteză'?”, i-aş răspunde că eu unul numesc viteză (în vor- 

bire, în alergare, ca și în toate celelalte) capacitatea de 
a îndeplini cît mai multe într-un timp cît mai scurt. 

LAHES Și ai avea dreptate. 

SOCRATE Încearcă deci şi tu, Lahes, să explici astfel 
curajul: ce fel de capacitate — aceeaşi faţă de plăcere, de 
durere ca şi de toate cele în care am zis adineauri că se 
manifestă — primește în consecință numele de „,curaj”. 

LAHES Mie mi se pare că este o anumită dîrzenie a safle- 
tului, dacă trebuie să explic ce au acestea toate comun prin 
firea lor. 

SOCRATE Sigur că trebuie, ca să putem răspunde la 
întrebarea pe care ne-am pus-o. Eu am totuși impresia 
următoare: nu cred că ești de părere că orice fel de dîr- 
zenie este totuna cu curajul. lată şi dovada: sînt aproape 
sigur, Lahes, că numeri curajul printre cele mai frumoase 
lucruri. 

LAHES Să știi bine că printre cele mai frumoase. 

SOCRATE Prin urmare dîrzenia condusă de chibzuinţă 
este cea bună și frumoasă, așa e? 

LAHES Întocmai. 

SOCRATE Dar cea fără chibzuinţă? Nu este ea, dimpotrivă, 
dăunătoare și stricătoare? 

LAHES Da. 

SOCRATE Și ai să spui cumva că este frumos un lucru 
dăunător și stricător? 

LAHES Sigur că n-ar fi drept, Socrate. 

SOCRATE Prin urmare, n-ai să încuviințezi că o asemenea 
dîrzenie este totuna cu curajul, de vreme ce ea nu este fru- 
moasă, iar curajul este un lucru frumos. 

LAHES Este adevărat. 

SOCRATE Deci, după spusele tale, „,curaj” ar reprezenta 
o anumită diîrzenie însoţită de chibzuinţă. 

LAHES Așa se pare. 

SOCRATE Să vedem acum, chibzuinţă faţă de ce? Poate 
faţă de orice lucruri, mari și mici? De pildă, dacă cineva 
are dîrzenia să cheltuiască în mod chibzuit niște bani, 
ştiind că după cheltuieli va avea un cîștig și mai mare, 
l-ai numi și pe acesta curajos? 

LAHES Ei nu, pe Zeus! 

SOCRATE Dar ce spui dacă un medic oarecare nu se în- 
duplecă și rezistă dirz atunci cînd fiul său, sau altcineva, 
țintuit la pat de o pneumonie, cere să i se dea să bea și să 
mănînce? 

LAHES Nu, nici asta, desigur. 

SOCRATE Dar cînd un bărbat se arată dirz și hotărît 
să lupte, după o socoteală chibzuită, știind bine că lui îi 
vor veni și alții în ajutor, că se va bate cu adversari mai 
puţini şi mai slabi decît cei care sînt cu el împreună, ba 
că are chiar și avantajul terenului? Ai afirma cumva că 
este curajos și acela care luptă cu dirzenie după ce s-a pregătit 
chibzuind astfel, sau acela care are tăria să stea pe loc şi 
să primească lupta în tabăra adversă? 

LAHES Eu cred că aș spune-o despre cel din tabăra ad- 
versă, Socrate! 

SOCRATE Dar îndrăzneala lui este mai puțin chibzuită 
decît a celuilalt. 

LAHES Este adevărat. 


SOCRATE Și n-ai să spui cumva că un om iscusit la călă- 
rie, care se bate dîrz într-o luptă de cavalerie, este mai 
puţin curajos decît cel fără știința călăriei? 

LAHES Eu unul așa cred. 

SOCRATE La fel şi despre cel care se bate cu dirzenie 
cunoscînd bine fie aruncatul cu praștia!?, fie trasul cu arcul, 
fie vreo altă tehnică de a lupta? 

LAHES Întocmai. 

SOCRATE Și ai să spui că sînt mai curajoși toţi cîți au 
tăria să coboare de bună voie şi să se cufunde într-o fîntină, 
fără să se priceapă, decît cei care se pricep la asta? 

LAHES Ei bine, eu așa judec. 

SOCRATE Totuși, Lahes, acești oameni parcă intră în peri- 
col și îl înfruntă cu mai puţină chibzuinţă decit aceia care 
îndeplinesc acest lucru cu o oarecare tehnică, 

LAHES Aşa pare să fie. 

SOCRATE Dar nu ni s-a părut nouă mai înainte că și 
îndrăzneala și îndirjirea fără de chibzuinţă sînt urîte și 
dăunătoare? 

LAHES Întocmai. 

SOCRATE Pe cînd, despre curaj eram de acord că e un 
lucru frumos. 

LAHES Da, eram de acord. 

SOCRATE Acum însă, afirmăm iarăși că lucrul. acela 
urit care este îndiîrjirea fără chibzuinţă poate fi considerat 
curaj. : 

LAHES Se pare că da. 

SOCRATE Și crezi cumva că este drept ceea ce am spus? 

LAHES Pe Zeus, Socrate, nu cred. 

SOCRATE Prin urmare, cum spuneai, Lahes, nici tu, nici 
eu nu sîntem alcătuiți în modul dorian: faptele noastre 
nu ne sînt în armonie cu vorbele. După fapte, pe cît se.pare, 
s-ar putea susţine că nu sîntem lipsiţi de curaj, dar după 
vorbe, cum văd eu, n-ar prea putea să o facă nimeni, dacă 
ar asista la discuţia noastră. i 

LAHES Acesta este adevărul curat. 

SOCRATE Şi atunci? Crezi cumva că ne stă frumos să 
ne purtăm astfel? A 

LAHES În nici un caz. | 

SOCRATE Vrei dar să ne supunem cît de cît recomandării 
pe care am făcut-o? a 

LAHES De ce “cît de cît” și care recomandare?  %; 

SOCRATE Recomandarea care ne îndeamnă să rezistăm 
cu diîrzenie. Deci, dacă vrei, să ne îndiîrjim și noi şi să rezis- 
tăm în cercetarea noastră, ca nu cumva să-și bată joc de 
noi Curajul însuși, că nu ne arătăm destul de curajoși în 
căutarea lui — de vreme ce o asemenea dirzenie poate ade- 
seori să fie un semn de curaj. 

LAHES Eu unul, Socrate, sînt gata să nu dau bir cu 
fugiţii, deși nu prea sînt obişnuit cu asemenea discuţii; 
m-a cuprins însă un fel de ciudă pe cele spuse mai înainte 
şi m-am mîniat de-a binelea că sînt aşa de puţin în stare 
să pun în cuvinte ceea ce gîndesc. Căci mie unuia mi se 
pare totuși că am în minte ce este curajul, dar nu știu pe 
unde mi-a fugit mai adineauri, de n-am putut să-l prind 
în vorbe și să spun ce este. 

SOCRATE Dar, dragul meu, nu se cuvine ca un bun vînător 
să-şi urmeze bătaia și să nu se lase? 

LAHES În tot cazul. 

SOCRATE Vrei deci să-l invităm și pe Nicias la vînătoare, 
poate cine ştie, se va descurca mai bine decît noi? 

LAHES Vreau, cum să nu?! 

SOCRATE Hai dar, Nicias, dacă ai vreo putere, vino în 
ajutorul prietenilor care au dat de greu şi s-au încurcat 
în. cercetarea lor. Căci vezi că noi unii ne-am încurcat; 
dezleagă-ne din încurcătura noastră, spunîndu-ne ce crezi 
că este curajul și întăreşte astfel singur în cuvinte ceea ce 
gîndești. 

NICIAS De mult mi se pare, Socrate, că nu definiţi bine 
curajul. Anume, nu vă folosiți de un lucru pe care l-am auzit 
mai de mult excelent exprimat de către tine. 

SOCRATE Ce fel de lucru, Nicias? 

NICIAS Te-am auzit adesea spunînd că fiecare dintre noi 
este bun în lucrurile pentru care are iscusinţă, iar că acolo 
unde :ceasta îi lipsește este rău şi prost. 

SOCRATE Ce spui tu, Nicias, este, pe Zeus, adevărat. 

NICIAS Prin urmare, dacă omul curajos este și bun, e 
limpede că el este şi iscusit. 

SOCRATE Ai auzit, Lahes? 

LAHES Ei da, dar nu prea pricep ce spune. 

SOCRATE Ba mie mi se pare că da, şi cred că dînsul de- 
fineşte curajul ca pe un fel de cunoaştere înţeleaptă. 

LAHES Ce fel de cunoaștere înțeleaptă, Socrate? 

“SOCRATE Nu-l întrebi cumva pe el? 

LAHES Ba da. 

SOCRATE Hai, spune-i, Nicias, ce fel de cunoaștere este 
curajul, după opinia ta; nu este, desigur, arta flautului! 

NICIAS Deloc. 

SOCRATE Nici a citharei! 

NICIAS Nu, desigur. 

SOCRATE Dar, atunci, ce fel de ştiinţă, sau a cui? 

LAHES Foarte bine îl întrebi, Socrate, şi, chiar, să ne 
spună care zice el că este! 

NICIAS Eu unul, Lahes, o numesc ştiinţa pericolelor şi 
a semnelor încurajatoare, atît la război, cît și în orice altă 
privinţă. 

LAHES Ce lucruri fără noimă spune, Socrate! 

SOCRATE La ce te referi, Lahes, cînd spui asta? 

LAHES La ce? Oricum, înţelepciunea este una și curajul 
alta. 

SOCRATE Nicias nu este de părerea asta. 

LAHES Nu este, pe Zeus, și tocmai de asta bate cîmpii! 

SOCRATE Atunci să-l lămurim, dar să nu-l insultăm. 

NICIAS Nu, Socrate, mie mi se pare că Lahes ar dori să 
fac și eu pînă la urmă impresia pe care a făcut-o el mai 
înainte, anume că spun lucruri fără "rost. 


LAHES Întocmai, Nicias, şi am să încerc să fac să şi 
reiasă asta. Ce spui tu sînt nimicuri. Uite, la boală, de pildă, 
nu medicii sînt cei care cunosc pericolele? Sau crezi cumva 
că le cunosc cei curajoşi? Ori poate pe medici îi numești 
curajoşi? 

NICIAS În nici un caz. 

LAHES Nici pe agricultori, presupun, deși la pericolele 
care privesc cultura cîmpului ei sînt cei care se pricep. La 
fel şi cu toți ceilalți meșteșugari: în meseriile lor ei cunosc 
atît pericolele cît și semnele încurajatoare, dar, pentru asta, 
nu sînt cu nimic mai mult cei curajoși prin excelenţă. 

SOCRATE Ei, Nicias, cum ţi se pare ce spune Lahes? 
S-ar zice că este un argument. 


NICIAS Și este unul, dar nu un argument real. 

SOCRATE Cum așa? 

NICIAS El crede că medicii cunosc despre bolnavi mai 
multe decît cele strict privitoare la sănătate și la boală. 
Dar, în fapt, ei nu știu decît asta; dacă însă pentru cineva 
sănătatea este mai periculoasă decît boala, crezi cumva, 
Lahes, că medicii sînt aceia care o ştiu? Ori poate nu crezi 
că pentru mulţi este mai bine să nu se mai scoale după 
boală? Asta să-mi spui: susţii că a trăi este mai bine pentru 
toţi, dar că nu multora le-ar fi mai bună moartea? 

LAHES Da, eu unul așa cred. 


NICIAS Dar cei pentru care este mai de folos să fi murit 
crezi că au a se teme de aceleași lucruri ca şi cei pentru care 
este preferabil să trăiască? 

LAHES Nu, desigur. 

NICIAS Şi cunoașterea lucrului acestuia o dai în seama 
medicilor, sau în a vreunui alt meşteșugar și nu în a celui 

care cunoaște bine atît pericolele cît și semnele încuraja- 
toare — a aceluia pe care eu îl numesc „cel curajos”? 

SOCRATE Pricepi bine, Lahes, ce vrea să spună? 

LAHES Bineînţeles: îi numește curajoşi’ pe prezicători. 
Cine altul are să știe pentru cine este mai bine să trăiască 
decît să fi murit? Dar ia spune, Nicias, despre tine socotești 
cumva că ești un prezicător, sau că nu eşti nici prezicător, 
nici curajos? 

NICIAS De ce asta? Socoteşti poate că prezicătorul este 
cel căruia îi revine cunoașterea pericolelor şi a semnelor 
încurajatoare? 

LAHES Sigur că da! Păi, cui altcuiva? 

NICIAS Mult mai degrabă celui despre care vorbesc eu, 
prea bunul meu prieten, pentru că un prezicător trebuie 
să cunoască doar semnele evenimentelor viitoare — dacă 
va avea cineva parte de moarte, de boală sau de pierderea 
averii, de victorie sau de înfrîngere, fie la război, fie în vreo 
altă întrecere. Dar de ce este mai bine să aibă sau să nu aibă 
cineva parte, cum de i s-ar cuveni mai mult prezicătorului 
să decidă decît oricui altcuiva? 

LAHES Nu, Socrate, eu nu pricep ce tot vrea să spună. 
El nu arată deloc cui îi acordă titlul de „om curajos”, nici 
prezicătorului, nici medicului, nici nimănui, decît dacă n-o 
fi vorbind de vreun zeu. Mi se pare, deci, că Nicias nu vrea 
să recunoască cinstit că nu vorbeşte serios, ci se răsucește 
de colo pînă colo ca să-și ascundă încurcătura. Dar și noi 
doi — tu și cu mine, zic — puteam foarte bine adineauri 
să ne răsucim așa, dacă ţineam să nu lăsăm impresia că 
ne contrazicem singuri. Dacă ar fi fost să ne aflăm cu dis- 
puta noastră într-un tribunal, ei bine, atunci ar mai fi avut 
vreun rost să ne purtăm astfel; acum însă, și într-o asemenea 
societate, de ce ar mai căuta cineva să-și facă, din fraze 
zadarnice, podoabă? 

SOCRATE Și mie mi se pare, Lahes, că n-ar avea nici un 
rost. Dar să vedem dacă nu cumva Nicias este încredințat 
că aduce un argument valabil și că nu vorbeşte de dragul 
vorbelor. Să aflăm mai lămurit de la el care-i este gîndul și, 
dacă o să ni se pară că argumentul lui rezistă, îi vom da 
dreptate, iar de nu, îl vom lămuri noi pe el. 

LAHES Tu, Socrate, dacă vrei să mai afli ceva, fă-o; 
eu însă parcă aș fi destul de lămurit, 

SOCRATE Eu unul nu văd nici o piedică. Am să fac deci 
cercetarea în comun, atit pentru mine, cît și pentru tine, 

LAHES Perfect. 

SOCRATE Spune-mi dar, Nicias, sau mai degrabă spune-ne, 
căci Lahes şi cu mine împărtășim acelaşi punct de vedere: 
susții cumva că se numește curaj ştiinţa pericolelor şi a 
semnelor încurajatoare? 

NICIAS Desigur. 

SOCRATE Dar că nu toată lumea ştie acest lucru, de vreme 
ce nici medicul, nici prezicătorul nu au cum să-l afle şi cum 
să ajungă curajoşi, fără să fi intrat mai întîi în posesia acestei 
ştiinţe. Nu așa ziceai? 

NICIAS Ba chiar aşa. 

SOCRATE Atunci într-adevăr, vorba proverbului, „nu-i 
tot porcul știutor”20 și n-are cum să ajungă curajos. 

NICIAS Mie mi se pare că nu. 

SOCRATE Prin urmare, Nicias, este limpede că nu crezi 
nici despre scroafa de la Crommyon?l că a fost curajoasă. 
Nu spun asta în glumă, ci, după părerea mea, cel care face 
o asemenea afirmaţie este silit fie să admită că nici un ani- 
mal nu are curaj, fie să cadă de acord că un animal oare- 
care poate fi atît de înțelept, încît — leu, panteră sau mis- 
treţ — să aibă știință de ceea ce prea puţini oameni cunosc, 
tocmai din cauza dificultății de a pricepe; ba, acela care 
defineşte curajul așa cum o faci tu este nevoit să admită 
şi că leul şi cerbul, taurul și maimuța sînt la fel de înzestrați 
să fie curajoși. 

LAHES Pe zei, că bine zici, Socrate! Și ia spune-ne nouă 
deschis, Nicias, afirmi că sînt mai înțelepte decît noi acele 
animale despre care sîntem cu toţii de acord că sînt curajoase, 
sau, împotriva tuturora, îndrăznești să nu le socoteşti 
curajoase? 

NICIAS Într-adevăr, Lahes, eu unul nu cred că au curaj 
nici animalele, nici vreo altă făptură ce nu cunoaște teama 
de pericole din pură neștiință; o asemenea ființă îmi pare 
doar fără frică şi fără minte. Crezi oare că-i socotesc curajoși 
pe toţi copilaşii care nu se tem de nimic din neștiinţă? 

Eu cred, dimpotrivă, că lipsa de frică şi curajul nu sînt unul 
şi același lucru. Apoi, sînt de părere că de prevedere şi de 
curaj au parte foarte puţini, pe cînd cutezanţa, îndrăzneala 
şi lipsa de frică — fără de prevedere — îi caracterizează pe 
foarte mulți, bărbaţi şi femei, copii şi animale. Prin urmare, 
fiinţele pe care tu, laolaltă cu cei mulți, le numeşti ,cura< 
joase”, eu le numesc ,cutezătoare”; curajoase sînt însă, 
dintre toate cîte le-am pomenit, numai cele în stare să gîn- 
dească. 

LAHES la fii atent, Socrate, pasă-mi-te cît de bine își 
aduce singur din condei elogiul, iar pe ceilalți, despre care 
toți ar fi de acord că sînt curajoşi, se străduiește să-i sără- 
cească de această cinstire! 

NICIAS Nu-i așa, Lahes, fii fără grijă! Despre tine sus- 
tin că eşti un înţelept, ba și despre Lamachos? și despre 
mulți alți atenieni, de vreme ce sînteţi curajoşi. 

LAHES N-am să-ţi răspund nimic la asta, chiar dacă am 
eu ce, ca să nu spui că sînt cu adevărat din Aixone2. 

SOCRATE Nici să nu-i spui nimic, Lahes. Mi se pare că 
nu ţi-ai dat deloc seama că el şi-a tras felul acesta de in- 
ţelepciune de la prietenul nostru Damon, iar Damon se 
află mereu împreună cu Prodicos, cel care, între toţi sofiştii, 
pare a face cu cea mai mare măiestrie distincţii de nu- 
miri24, 

LAHES Așa se şi cuvine, Socrate, ca pentru asemenea 
lucruri să se fălească sofiştii, iar nu un bărbat pe care ceta- 
tea îl socotește demn să-i stea în frunte. 


SOCRATE Dar totuși se cuvine, prea bunule, ca acela 
care se află în fruntea celor mai importante treburi publice 
să dea dovadă de cea mai mare înţelepciune; apoi, Nicias, 
mii se pare vrednic de strădania de a afla la ce anume ia 
aminte atunci cînd acordă acest titlu de ,curaj”. 

LAHES Atunci caută s-o afli tu singur, Socrate. 


SOCRATE Asta şi am de gînd să fac, prea bunule. Totuși, 
să nu crezi cumva că am să te las să părăsești poziţia noastră 
comună în păreri, ci ia aminte și cântărește împreună cu 
noi cele ce se spun. 

LAHES Așa să fie, dacă hotărăşti că se cuvine. 

SOCRATE Eu așa cred. lar tu Nicias, spune-ne iarăși 
de la început: ai în minte că la începutul conversaţiei noas- 
tre luam în consideraţie curajul ca pe o parte componentă 
a virtuţii? 

NICIAS Întocmai. 

SOCRATE Astfel că în răspunsurile tale îl vedeai ca pe 
o parte, alături de altele, ale unui întreg care poartă numele 
de virtute, nu? 

NICIAS Cum să nu? 


SOCRATE Dar oare le accepti pe aceleași ca şi mine? 
Eu unul, pe lîngă curaj, dau numele de „virtute? şi înțelep- 
ciunii și spiritului de dreptate și celorlalte de acest fel. Tu 
nu? 

NICIAS Ba chiar așa. 

SOCRATE Reţine deci: că pînă aici sîntem de acord, așa 
că putem să ne îndreptăm atenţia către evenimentele peri- 
culoase și cele încurajatoare, ca nu cumva tu să crezi că 
ele sînt unele, iar noi doi că sînt altele. Prin urmare, îți 
vom arăta ce credem noi, iar tu, în caz că nu eşti de acord, 
ai să ne-o arăţi pe înţeles. Noi socotim că pericolele sînt 
acele lucruri care provoacă într-adevăr teamă, iar semnele 
încurajatoare sînt acelea care nu o provoacă; apoi, că teama 
nu o provoacă nici relele trecute, nici cele prezente, ci acelea 
la care abia ne așteptăm, căci teama este aşteptarea unui 
rău ce va să vină. Sau nu este aceasta şi părerea ta, Lahes? 

LAHES Întru totul aceasta, Socrate. 


SOCRATE Prin urmare, Nicias, părerea noastră este cea 
pe care o auzi: pericolele sînt evenimentele ce stau să fie 
rele, iar semnele încurajatoare sînt acelea care sau nu vor 
fi rele, sau vor fi bune. Pînă aici ești de aceeași, sau de o 
altă părere? 

NICIAS Sînt de aceeași părere. 

SOCRATE lar ştiinţei care se ocupă de acestea îi dai nu- 
mele de curaj? 

NICIAS Chiar aşa. 


SOCRATE Să vedem acum dacă sîntem de acord — tu 
şi cu noi — și într-o altă privinţă. 
NICIAS Ce fel de privinţă? 

SOCRATE Îţi voi spune îndată. În privinţa cuprinsului 
unei științe, el și cu mine sîntem de următoarea părere: 
știința nu este una cu privire la trecut (la cele care s-au 
petrecut deja), alta asupra prezentului (cum se desfășoară) 
și o a treia despre viitor (cum ar fi cel mai bine să se întîmple 
și cum se vor petrece de fapt lucrurile încă neîntîmplate), 
ci ea este una și aceeași pentru toate acestea. De pildă, în 
orice moment ar fi vorba, nu există o altă ştiinţă privitoare 
la sănătate decît medicina. Aceasta, unică, supraveghea- 
ză atît faptele prezente, cît și pe cele trecute şi viitoare, 
laolaltă cu modul în care ele se desfăşoară. Și iarăși, tot 
ceea ce crește din pămînt se află sub stăpînirea agricul- 
turii. Apoi, în arta războiului — cum aţi putea depune 
mărturie chiar voi înşivă — strategia este aceea care, între 
altele, știe să prevacă foarte bine și ceea ce stă să se întim- 
ple, fără să considere cumva că trebuie să se supună divi- 
nației, ci tocmai să o conducă, dat fiind că ştie mai bine 
ce se întîmplă şi ce se va întîmpla într-un război; de altfel, 
și legea hotărăşte așa, ca nu prezicătorul să-l conducă pe 
strateg, ci strategul pe prezicător. Așa susţinem, nu, Lahes? 

LAHES Așa susţinem. 

SOCRATE Și-apoi? Eşti și tu de acord cu noi, Nicias, că 
într-o chestiune dată o știință unică este aceea care ia sea- 
ma și la cele viitoare și la cele prezente și la cele trecute? 

NICIAS Da, Socrate, şi eu cred așa. 

SOCRATE lar curajul este, cum spui, prea bunul meu 
prieten, știința care privește pericolele și semnele încuraja- 
toare, nu-i așa? 

NICIAS Da. 

SOCRATE Despre pericole și despre semnele încurajatoare 
am căzut însă de acord că ele ţin, după cum, de răul sau de 
binele care stau să vină. 

NICIAS Întocmai. 

SOCRATE lar o știință unică priveşte aceleași lucruri, 
indiferent dacă stau să se întîmple sau dacă se petrec ori- 
cînd altcîndva. 

NICIAS Așa este. 

SOCRATE Prin urmare, curajul nu e numai știința peri- 
colelor și a semnelor încurajatoare, căci, întocmai cu cele- 

lalte ştiinţe, nu ia seama numai la viitor, fie el bun sau 
rău, ci și la cele ce se petrec în prezent, în trecut, sau ori- 
cînd ar fi să fie. 

NICIAS Cam aşa s-ar părea. 

SOCRATE Așa că nu ne-ai răspuns, Nicias, decît pentru 
aproape a treia parte a curajului, iar întrebarea noastră 
cra ce este curajul în totalitatea lui. Acum însă, s-ar părea 


- că, după opinia ta, curajul nu este numai știința pericole- 


lor și a semnelor încurajatoare, ci acea știință care cuprinde 
tot binele și tot răul oricînd ar fi ele să se întîmple. Spui 
că așa ţi-ai schimbat gîndul, Nicias, sau cum altfel? 

NICIAS Așa, cred eu, Socrate, 

SOCRATE Prin urmare, crezi cumva, prietene apărat de 
zei, că poate să rămînă mai prejos de Virtute acel om care 
are cunoștință de tot ce este bine, oricînd şi oriunde, şi 
de asemenea de tot ce este rău? Sau ți se pare, poate, că 
i-ar lipsi înțelepciunea, dreptatea sau pietatea celui căruia 
singur îi este pe potrivă să fie cu luare-aminte atît față 
de zei cît și față de oameni, deosebind ceea ce este și ceea 
ce nu este periculos, precum și să obțină tot binele prin 
știința sa de a se adresa tuturor așa cum se cuvine? 

NICIAS Argumentul tău, Socrate, pare solid. 


SOCRATE Atunci, Nicias, despre ce vorbești tu acuma 
nu poate fi numai o parte a virtuţii, ci este virtutea însăşi, 
în întregul ei. 

NICIAS Așa se pare. 

SOCRATE Și totuși, afirmasem despre curaj că este doar 
o parte a virtuţii. 

NICIAS Așa afirmasem. 

SOCRATE Dar ce spuneam noi adineauri nu pare să 
corespundă. 

NICIAS Nu prea pare. 

SOCRATE Prin urmare, Nicias, nu am găsit ce este cura- 
jul. 

NICIAS Se pare că nu. 

LAHES Și eu care credeam, dragă Nicias, că tu ai să-l 
găseşti, de vreme ce pentru răspunsurile pe care i le-am 
dat lui Socrate n-ai avut decît dispreţ! Și pe urmă, aveam 

speranţe mari de tot că o să-ţi zboare în ajutor învățămintele 
savante ale lui Damon. 

NICIAS Bine că nu-ți pasă deloc, Lahes, că şi tu însuți 
ai lăsat mai înainte să se vadă că nu știi nimic despre curaj. 
Nu faci decît să iei aminte dacă nu cumva am să fac şi eu 
aceeași impresie. S-ar zice că pentru tine nu mai are nici 
o importanţă faptul că nici tu, nici eu nu ştim nimic despre 
acele lucruri de care s-ar cădea să aibă cunoștință un băr- 
bat care vrea să însemne ceva. Aşa că te văd făcînd chiar 
ca toată lumea: la tine însuţi deloc nu te uiţi, dar la alţii 
da. 

Eu unul, însă, cred că, în cele discutate mai înainte, 
m-am exprimat cum se cuvenea, iar dacă unele spuse nu 
s-au arătat potrivite își vor găsi ele îndreptare altădată, 
fie împreună cu Damon, — de care tu îţi închipui că îţi 
baţi joc, deşi nu l-ai văzut niciodată la față — , fie împre- 
ună cu alții. lar după ce am să mi le întipăresc bine, am să 
te lămuresc și pe tine, fără zgîrcenie, pentru că mi se pare 
că mai ai încă nevoie de tare multă învăţătură. 

LAHES Asta pentru că eşti tu un savant, Nicias! Totuşi, 
eu am să le dau lor — lui Lysimachos şi lui Melesias — un 
sfat anume: pentru educaţia celor tineri să ne trimeată 
la plimbare, pe tine şi pe mine. Lui Socrate însă, așa cum 
spuneam la început, să nu-i dea drumul din mînă, iar dacă 
aveam şi eu copii de aceeași vîrstă, întocmai aşa aveam de 
gînd să fac. 

NICIAS Cu asta sînt și eu de acord; tinerii aceştia nu au 
de căutat pe nimeni altul, numai să vrea Socrate să se ocupe 
de ei; ba, dacă ar vrea el, i l-aş trimite și eu, cu cea mai 
mare plăcere, pe Niceratos?5 al meu, dar, de fiecare dată 
cînd îi amintesc cîte ceva despre asta, el îmi recomandă 
pe altcineva, el însuși nearătîndu-se dispus să o facă. Ia 
vezi Lysimachos, poate că ţie Socrate o să-ți dea mai multă 
ascultare. 

LYSIMACHOS Aşa ar fi și drept, Nicias, căci şi eu aş con- 
simţi să îndeplinesc pentru el destule lucruri pe care pentru 
mulţi alții nu m-aș învoi să le fac. Ei, ce spui, Socrate? 
Ai să ne dai cumva ascultare şi îți vei da silința ca tinerii 
aceştia să ajungă cît mai desăviîrşiţi? 

SOCRATE Ar fi, fără îndoială, un lucru cu totul nevred- 
nic din partea cuiva să nu vrea să-și dea silința ca un altul 
să ajungă cit mai desăvirșit. Pe de altă parte, dacă din 
discuţia de mai înainte ar fi reieşit că eu stăpînesc cunoaș- 
terea aceasta și că ei doi nu o posedă, pe bună dreptate 
m-ai fi chemat pe mine în ajutor pentru a duce la bun sfîr- 
şit această treabă. Cum însă ne aflăm în încurcătură cu 
toții deopotrivă, ce motiv ar avea cineva să-l prefere pe 
vreunul dintre noi? Cît pot eu vedea, n-ar avea nici 
unul. 

Dar, așa stînd lucrurile, ia vedeţi dacă nu vă dau un sfat 
bun. Eu unul, stimaţi prieteni, socotesc că trebuie — fără 
să ne scape vreun cuvînt în afară — să ne căutăm cu toții 
un maestru cît mai bun, înainte de toate pentru noi înșine 
(căci avem nevoie de el) și abia apoi pentru cei tineri, 
şi să facem acest lucru fără a cruța nici cheltuială, nici 
nimic. Să ne lăsăm însă în continuare să fim așa cum sîn- 
tem, nu sînt de părere. lar dacă își va ride cineva de noi 
că, la vîrsta noastră, socotim că mai are rost să umblăm 
pe la profesori, cred că se cuvine să ni-l luăm drept scut 
pe Homer, care spunea că 


Bună nu este ruşinea de soaţă acelui ce n-are26 


Aşa că, lăsîndu-i în pace pe cei care ar avea ceva de 
zis, să ne îngrijim laolaltă de noi și de cei tineri. 

LYSIMACHOS Mie unuia îmi plac vorbele tale, Socrate, 
şi, cu cît sînt cel mai în vîrstă, cu atît sînt mai dornic să 
stau la învățătură alături de cei tineri. Dar fă asta pentru 
mine: vino mîine în zori la mine acasă, şi nu fă altfel, ca 
să mai stăm la sfat despre acestea toate. Pentru acuma însă, 
hai să risipim sfatul. 

SOCRATE Așa o să fac, Lysimachos. Am să vin la tine 
mîine, dacă așa vrea Divinitatea. 


NOTE 


Este vorba despre o 6riouayla, scrimă în care partenerii purtau 
armele defensive și ofensive ale hoplitului, soldat al infanteriei grele. 


2 Om de stat și orator de seamă, Tucidide, fiul lui Melesias, a preluat 
conducerea grupării aristocratice după moartea lui Cimon (449 î.e.n.). 
Diînd partidului său o organizare fermă și închisă, ca a unei caste soli- 
dare, el i-a putut opune lui Pericle, conducător al democraţilor, o opo- 
ziţie periculoasă vreme de șase ani, pînă cînd acesta din urmă a reușit 
să obțină ostracizarea rivalului său (443 î.e.n.). Despre sfîrșitul vieţii lui 
Tucidide nu avem nici o știre sigură. El nu trebuie confundat cu Tucidide, 
fiul lui Oloros, ilustrul autor al istoriei războiului peloponeziac. 


3 Supranumit „cel drept” pentru corectitudinea cu care a împărțit 
sarcinile aliaţilor la întemeierea ligii de la Delos (476 î.e.n.), Aristide, 
fiul lui Lysimachos, a participat la toate evenimentele mari care au 
transformat viața Atenei de la reformele lui Clistenes (410—408 î.e.n.) 
şi pînă la ridicarea ei ca primă putere maritimă a Eladei (476—470 
î.e.n.). Născut în 540 și mort în 467, el a văzut ambele războaie medice 
— participînd la Maraton (490 î.e.n.), Salamina (480 î.e.n.) și Plateea 
(479 î.e.n.) — și a luat parte la amplele prefaceri interne care au dus 
mai departe reformele administrative de la sfîrșitul secolului al șaselea. 
Rivalitatea lui directă cu Temistocle, partizan al înarmării pe mare, 
i-a adus lui Aristide un exil prin ostracizare, scurtat însă de izbucnirea 
celui de al doilea conflict cu imperiul persan (483—480 î.c.n.). 

Și în cazul fiului lui Lysimachos și în cel al fiului lui Melesias se vădește 
obiceiul familiilor nobile ateniene de a da nepoților numele bunicilor: 
Lysimachos — Aristide — Lysimachos — Aristide etc. 


4 Sprijinită, dar nu întreţinută de stat, educaţia fiilor de oameni 
liberi se mărginea la învățămîntul elementar. După „anii de acasă”, 


băieţii — căci fetele, nevrednice de o educaţie specială, rămîneau în 
gineceul părintesc — urmau școli particulare de gramatică, muzică 


şi gimnastică; locul consacrat educaţiei sportive era gimnaziul 
(buvdotov), un ansamblu de clădiri și instalații speciale. Așadar, 

pînă la răspîndirea şi dezvoltarea mișcării sofiste n-a existat un adevărat 
„curs superior” de învăţămînt, fie el literar sau filosofic. 


> După reforma lui Clistenes (410—408 î.e.n.), 5fuoc-ul — co- 
muna — a devenit unitatea administrativă de bază a Aticii, ca o sub- 
împărţire (a zecea parte) a unei qvA7, adică a unui trib” administrativ. 
Numele oficial complet al cetățeanului atenian cuprindea și apartenenţa 
lor la un anumit dem: de ex. 'Aptorelânc Avorudxov "A vmoxetc, 
adică Aristide, fiul lui Lysimachos, din demul Antiochis. Fiecare dem 
furniza Sfatului atenian (Bovi) un număr de cinci membri. Cetăţenii 
fiecărui dem, sub conducerea unui „primar” (3fjuapxo6), erau legaţi 
de interese economice, comerciale, dar și de festivități religioase comune, 


€ La începuturile mișcării sofiste, o parte a acestor „maeştri de 
înţelepciune” își ascundeau adevăratele intenţii pedagogice sub titlul 
de profesori de muzică, ori de gramatică, pentru a evita efectele prejude- 
căţii publice nefavorabile acestui nou soi de educatori, care, în ochii 
tradiţionaliștilor, „,stricau mințile celor tineri”. Apropierea lui Damon 
de Prodicos (cf. 197 d) dezvăluie însă adevăratele sale preocupări și 
veritabilul său mod de a preda (cf. și 200 a—b). 


7 Folosirea numelui tatălui constituie o perifrază politicoasă obiș- 
nuită pentru numirea unui interlocutor. Acest vechi obicei indoeuropean 
s-a păstrat pînă astăzi în unele limbi slave: de ex. [Vladimir] Ilici 
[Ulianov]. 


8 În anul 424, beoțienii, aliaţi ai Spartei în războiul peloponeziac, 
au cîștigat la Delion o victorie importantă asupra armatei ateniene, a 
cărei retragere dezordonată a transformat o înfrîngere îndoielnică într-o 
derută aproape catastrofală. 


? Este remarcabil faptul că atît Nicias cît și Lahes (181 d—e) con- 
sideră 5xhouayia drept o u&Onua, adică o „învățătură” și nu drept 
o simplă „preocupare practică” (Errfj5evua). Mai mult chiar, Nicias 
merge pînă la a-i da numele de „ştiinţă (Exto:7juv). Socrate va 
sugera mai tî.ziu, cu delicateţe, importanța unei distincţii între 
2rurn5evuara şi ua OTjuxra pentru găsirea răspunsului corect la între- 
barea asupra educaţiei pe care trebuie să o primească tineretul. 


10 Este vorba de o navă de război (rptfjpms — triremă), numită și 
„corabie lungă”, prin contrast cu barcazul de transport, mai scurt, 
mai lat și cu pescajul mai mic. 

11 Tla+9orplfns, profesorul de educaţie fizică, era socotit inferior 
„gimnas tului” (yvuvaorhc), capabil să susțină nu numai demonstraţii 
practice, ci și prelegeri teoretice asupra artei sale. 


13 La origine, numele de coptorijc (derivat de la copla = „,înţelep- 
ciune”) era atribuit oricărui individ dotat cu puteri sau cunoștințe ieșite 
din comun. În a doua jumătate a secolului al cincilea î.e.n., termenul 
se specializează în denumirea noului val de „,profesori de înțelepciune”. 
Aceştia, cei dintîi profesori de nivel superior ai Greciei antice, axîndu-și 
învățămîntul pe desăvirșirea retorică și filosofică a tineretului — pus 
de altfel în alternativa de a le asculta prelegerile sau de a-și pierde 
vremea — au avut darul de a strînge împrejurul lor o mare parte a 
celor mai talentaţi adolescenţi din familiile destul de înstărite pentru 
a le plăti onorariile pentru cursuri. Între cei mai importanţi sofiști se 
numără Protagoras, Gorgias, Prodicos și Hippias. 


13 'Ev tọ Kapl xv3vveveuv — formulă proverbială echivalentă cu 
experimentum facere in corpore uili — pare să-și tragă originea din 
faptul că adesea carienii, veniţi dintr-un colț de lume uitat de cultură, 
erau folosiţi drept mercenari de rînd, sau drept gealaţi de gardă personală. 


14 În meseria olarului, modelarea unui chiup (n(0oc) era considerată 
o probă de încununare a măiestriei de artizan. De aici pornește şi acest 


proverb, echivalent, în mare, cu românescul „graba strică treaba”. 


15 Cf. nota 5. 


19 Această asimilare a comunităţii de păreri cu tradiționala legătură 
de sînge este deosebit de semnificativă pentru aprecierea liberalismului 
cultivat al lui Nicias. Ruperea lanţului de interese familiale în folosul 
identităţii de convingeri sugerează — la nivelul celor ce se bucură de 
avere, educaţie și privilegii — nașterea unei noi mentalități, aceea 
de asociaţie de idei, dar și de grupare socială, în contrast cu rămășițele 
vechii organizări familial-tribale. 


11 Pentru eleni povotxh reprezenta întreaga artă a sunetelor ca o 
chintesenţă a activităţii spirituale creatoare; ea cuprinde deopotrivă 
poezia, muzica, dansul și, în general, preocupările literare. Movoxbg &vho 
însemna așadar „un om al Muzelor”, cultivat și rafinat, iar diversele 
moduri muzicale pot simboliza stările de spirit ale celor care le-au inventat 
și folosit. Se consideră astfel că modul dorian — sistemul bazic netrans- 


pus, echivalent cu gama majoră modernă — reprezintă caracterul 

sever al educaţiei spartane, pe cînd modurile transpuse — ionic, frigian , 
lidian etc., echivalente cu gamele minore moderne — erau privite ca 
manifestări ale civilizației mai blînde, mai rafinate, dar și mai efeminate 
a grecilor asiatici. 

18 Homer, Iliada, V, 223. 

19 Prăstiaşii (opev5ovirai) făceau parte din trupele ușoare de hăr- 
țuială. 

20 Numeroase proverbe atice iau porcul, dar mai ales scroafa, drept 
simbol al stupidității. 

1 După legendă, Teseu a ucis la Crommyon, în vecinătatea Corin- 
tului și a Megarei, o scroafă fioroasă care era spaima acelor ţinuturi. 


22 General atenian (cca. 470—414) care a condus în mai multe rînduri 
flota Atenei în prima parte a războiului peloponeziac. A căzut în luptă 
în timpul expediției din Sicilia. Glumele lui Aristofan — care-și bate 
joc pe socoteala unui presupus act de lașitate al acestui strateg — ne 
fac să credem că replica lui Nicias trebuie să fi avut un ascuns tăiș 
ironic la adresa lui Lahes. (V. Acharnienii, 10, 591 și 1080). 


23 Dem din Atica (cf. nota 5) ai cărui locuitori aveau renumele de 
a fi foarte certăreţi (cf. de ex. Xenofon, Hellenica, 2, 4, 26). Pentru 
implicații peiorative oarecum asemănătoare să cităm „din Soho” pentru 
un londonez, „din Harlem” pentru un locuitor al New York-ului sau 
„din Giulești” pentru un bucureştean. 


24 Între toți sofiștii (cf. nota 12) Prodicos, a cărui epocă de virf 
— xu — trebuie plasată în a doua jumătate a secolului al cincilea 
f.e.n., era cel mai interesat de problema semnificației, căutînd să stabi- 
lească distincţii cît mai nuanţate și mai rafinate de înțelesuri și impli- 
caţii. Tratatul său despre sinonime l-a influențat puternic pe Platon, 
care, deși îi face adesea un portret caustic, vedea în el un predecesor al 
definiţiilor socratice. 

25 Despre fiul lui Nicias, moștenitor al unei averi importante şi al 
unui nume ilustru, se spune că după moartea tatălui său (413 î.e.n.) 
a știut să se facă iubit și respectat pentru firea sa prevenitoare. El a 
fost executat în timpul terorii celor treizeci de tirani (404 î.e.n.), 


26 Homer, Odiseea, XVII, 347. 


TOPTIA 
GORGIAS 


NOTĂ INTRODUCTIVĂ 


Gorgias este poate cel dintîi dialog în cronologia operei platoniciene 
în care doctrina etică-politică se conturează în liniile ei esenţiale, în 
polemică intransigentă cu practica politică curentă în epocă şi cu teoriile 
inspirate din această realitate. După toate aparențele, dialogul este 
replica socratică și platonică dată retoricii, așa cum Protagoras constituia 
o replică dată sofisticii contemporane. Este vorba de o confruntare 
dialectică între Socrate și trei reprezentanţi ai oratoriei epocii, Gorgias 
și elevii săi Polos şi Callicles. 

Gorgias (483—375 î.e.n.), originar din Leontinoi (Sicilia), spre deose- 
bire de ceilalţi sofiști, nu este un educator al virtuţii, preconizînd scepti, 
cismul în această materie, ci orator și. profesor de elocință, exercitînd 
în această calitate o influenţă importantă asupra prozei literare ca 
inovator al noului gen de elocință demonstrativă. Este profesorul de 
retorică al unor importanţi retori din secolul IV î.e.n., printre care 
Isocrate, Alcidamas și Polycrates. Polos, şi el elevul lui Gorgias, originar 
din Akragas (Sicilia), este un retor preocupat de tehnica retorică și 
de stilul prozei artistice, așa cum se vede și din dialogul Phaidros. Callicles, 
după toate probabilitățile, este un personaj fictiv — în ciuda indicaţiilo. 
foarte precise care se dau despre el —, simbolic pentru noua generaţie de 
politicieni ai Atenei, elevi ai retorilor străini. Toate încercările de a-l 
identifica pe Callicles cu Alcibiade, Critias, Polycrates sau chiar cu 
Platon însuși se dovedesc a fi sterile jocuri ale erudiţiei. 


Data presupusei dezbateri asupra retoricii este o problemă ambiguă, 
întrucît F Platon nu este deloc preocupat de rigori cronologice. C O serie de 
Pose 
referiri, € cum sînt venirea lui "Gorgias la "Atena, î în fruntea unei “ambasade 
En ar ră 


a cetăţii natale și aluzia la moartea recentă a lui Pericle; + pledează p pentru 
acceptarea anului 427 î.e.n. 


Pe de altă parte, menționarea lui Archelaos (urcat pe tron în 413 
î.e.n.), citarea piesei Antiope a lui Euripide, scrisă în ultimii ani ai răz- 
boiului peloponeziac” şi aluzia la mandatul de preşedinte al adunării 
deținut de Socrate în 406, pledează pentru coborîrea datei pînă în 405 
î.e.n. 

Epuca redactării dialogului se stabilește destul de satisfăcător în 
funcţie de o serie de elemente de conţinut și de finalitatea lui. Locul 
dialogului este fixat de către majoritatea cercetătorilor moderni în faza 
de tranziție dintre dialogurile socratice și marile dialoguri filosofice și 
politice în care se edifică plenar doctrina platoniciană. 

Numeroasele referiri la pitagoreism, prezente pentru prima dată 
acum, pledează pentru ipoteza redactării dialogului după întoarcerea 
lui Platon din călătoria făcută în Orient și în Italia, deci după anul 
390 î.e.n., eventual între 390—385 î.e.n. Structura personajelor, a lui 
Socrate în primul rînd, a adversarilor săi, polemica dură, ireconciliabilă 
cu sistemul politic atenian și aluziile dramatice la procesul lui Socrate 
au îndreptăţit pe unii exegeţi moderni, ca Louis Humbert, Wilamowitz- 
Moellendorff etc., să considere că dialogul constituie un răspuns la pam- 
fletul retorului Polycrates, Contra lui Socrate. 


Sumarul 


Preambul. Socrate și Chairephon vin la Callicles ca să-l cunoască 
pe retorul Gorgias (447 a—d). Discuţie între discipolii Polos și Chaire- 
phon despre profesiunea lui Gorgias (447 d—448 c). 

Intervenţia lui Socrate și răspunsul lui Gorgias: meseria lui este 
retorica (448 d—449 c). 

Prima parte a dialogului: Discuţia dintre Socrate și Gorgias. Definirea 
obiectului retoricii: 1) Retorica este arta de a cuvinta (449 d—450 a). 

2) Retorica este arta în care cuvîntul are rolul esențial (450 a—451 e). 

3) Obiectul retoricii este domeniul vieţii politice, ea este arta de 
a convinge tribunalele și adunările cetățenești asupra lucrurilor care 
sînt drepte și nedrepte (451 c—454 c). 

4) Despre natura convingerii realizate de retorică (454 c—457 c). 
Interludiu: Despre exigenţele discuţiei dialectice. Acordul auditoriului 
(457 c—458 e). 

Reluarea dialogului: Retorica se bazează pe etică, oratorul este 
om al dreptății (458 e—460 c). Aporia lui Gorgias: Oratorul, om al 
dreptăţii, poate să acționeze contrar dreptății (460 e—461 a). 

A doua parte a dialogului: Discuţia dintre Socrate şi Polos. Enter- 
venţia intempestivă a lui Polos, replica lui Socrate (461 b—462 b). 

Teoria lui Socrate despre retorică, simulacru al politicii (462 c—466 a). 
Discuţie dialectică despre puterea oratorilor și despre adevăratul bine: 

1. Oratorii nu fac ceea ce vor, deşi fac ceea ce cred de cuviinţă, iar 
puterea lor este un rău (466 b—470 d). — 2. Omul nedrept este ne- 
fericit. El este nefericit cînd nu-și primește pedeapsa, mai puţin nefericit 
cînd își ispășeşte vina (470 d—474 c). — 3. A comite nedreptatea este 
un rău mai mare decît a suferi nedreptatea (474 c— 476 a). — 4. Cel 
mai mare rău este neispășirea vinei (476 a—480 a). Concluzia asupra 
adevăratei utilităţi a retoricii (480 a— 481 b). 

A treia parte a dialogului. Discuţia dintre Socrate și Callicles. Inter- 
pelarea lui Callicles și replica lui Socrate: diferența dintre iubitorul 
demosului și iubitorul filosofiei (481 b—482 c). Teza lui Callicles despre 
legea naturii (482 c—484 c) și despre antinomia dintre politică şi filosofie 
(484 c—486 d). Replica lui Socrate îndeamnă la cercetarea decisivă 
asupra celui mai bun fel de trai (486 d—488 b). 

Examinare dialectică a tezei lui Callicles: 1. Ce înseamnă mai buni, 
ce înseamnă mai puternici? (488 b—489 e). — 2. Mai buni înseamnă 
mai pricepuţi (489 e—491 c). — 3. Mai puternici înseamnă mai pricepuţi 
şi mai îndrăzneţi în conducerea statului (491 b—491 d). Teza 
socratică despre conducerea de sine (491 e). Replica lui Callicle s : Hedonis- 
mul înseamnă fericirea supremă a omului (491 e—492 d). Combaterea 
tezei hedoniste prin: 1. alegorii pitagoreice (493 a—494 b). — 2. Dis- 
cuție dialectică: Binele nu este identic cu plăcerea, sînt bune numai 
plăcerile care au în vedere binele (494 c—500 a). 

Demonstrarea superiorității vieţii filosofice asupra celei retorice- 
politice: 

1. Redefinirea locului retoricii printre celelalte variante ale lingușirii, 
simulacre ale artelor adevărate "(500 a—503 d). Retorica este o falsă 
politică, căci nu urmărește binele moral al cetăţenilor, ci plăcerea. 

2. Definirea binelui moral, a virtuţii etice-politice prin ordinea şi 
armonia spirituală. Profilul oratorului, om al artei și al binelui (503 d— 
505 c). Callicles abandonează discuţia (505 c). Pe viitor răspunde numai 
de formă. 

A patra parte a dialogului. Monologul lui Socrate. 

1. Descrierea componentelor virtuţii etice-politice în antinomie cu 
viciile corespunzătoare și raportarea binelui uman la armonia și binele 
universal (506 b—508 c). . 

2. Reluarea discuţiei despre cele două moduri de existență umană, 
sub aspectul apărării omului de nedreptate. a) Problema majoră este 
să eviți săvîrşirea nedreptății, suportarea nedreptății fiind cu mult pre- 
ferabilă comiterii ei (508 c—511 b). b) Salvarea vieții nu poate fi supre- 

mul ţel al existenţei umane, iar retorica servește unei existențe umane 
viciate de rău (511 b—513 d). 

3. Exigenţele adevăratei arte politice (513 d—515 d). 

4. Judecata negativă asupra oamenilor de stat ai Atenei (515 d—519 c). 

5. Echivalenţa oratorului politic cu sofistul (519 c—521 a). Socrate, 
singurul cunoscător al artei politice în confruntare dramatică cu reali- 
tatea de fapt a statului atenian (521 a— 523 a). 

Mitul eshatologic în sprijinul moralei platoniciene (523 a—526 d). 
Concluzie asupra dialogului: Superioritatea doctrinei politice-morale 
platoniciene. 


Comentariul de idei 


Evoluţia istorică a lumii grecești în a doua jumătate a secolului al 
V-lea, marcată de hegemonia Atenei și de războiul peloponeziac susținut 
de Atena, la început pentru extinderea dominaţiei ei, apoi pentru apă- 
rarea posesiunilor și a sistemului ei politic, a generat o serie de profunde 
transformări, atît pe planul conștiinței individuale cît și al celei sociale- 
politice. Cunoaștem toate aceste frămîntări, atît din operele istorice- 
politice propriu-zise, ca Istoria războiului peloponeziac a lui Tucidide, 
pamfletul Constituţia atenienilor ori fragmentele sofiștilor Antiphon, 
Hippias, Alcidamas, Critias, Anonymus Jamblichi, cît și din numeroasele 
tirade retorice, adevărate dezbateri etice și politice, prezente în trage- 
diile lui Euripide, în Fenicienele, Rugătoarele, Antiope, Medeea, Oreste etc, 

Care este sensul acestor transformări capitale în conștiința umană 
a epocii? 

În vechea lume greacă, configurată de etaloane etic-politice ce-și 
au originea în parenetica lui Hesiod, Solon și ilustraţia în Istoriile lu: 
Herodot, cetăţeanul grec se identifica cu polis-ul din care făcea parte 
şi, pe un plan universal, cu lumea naturală, cu cosmos-ul orînduit potri- 
vit principiilor Nomos-ului (legea intrinsecă atît structurii umane cît 
şi celei fizice) și ale Dike-ei (dreptatea, ca principiu coercitiv absolut, 
care restabilea echilibrul legiuit ori de cîte ori era în primejdie să fie 
tulburat). Finalitatea acestei lumi, astfel ocîrmuite, era To Agathon 
— Binele universal, care se numea, în cazul planului uman, fericirea 
(eudaimonia). În planul uman, aceasta presupunea sinteza a două 
categorii de valori: cele etic-estetice şi cele intelectual-psihologice. În 
noţiunea de virtute umană și politică, Arete, Valoarea etică, este definită 

de calitățile dikaios (drept) și kalos (frumos, desăvirșit), în care dikaios 
(ceea ce este conform Dike-ei) structurează pe kalos, sensul estetic fiind 
configurat de cel etic, primordial. Starea contrarie, de anti-valoare etică, 
se definește prin viciul aischros (urît), al cărui conţinut este dat de adikos 
(nedrept). 

Valoarea intelectuală este dată de calitatea agathos (bun), care este 
structurată de phronimos (inteligent, priceput) şi de sophron (înțelept, 
cumpătat), termeni parțiali comutabili, în afara contextelor în care 
sophron trebuie înțeles ca valoare psihologică (dominarea afectelor de 
către rațiune) și tradus prin cumpătat. 

Starea contrarie, anti-valoarea intelectuală, presupune viciul-kakos 
(rău), structurat de neinteligenţă (aphron) sau lipsă de minte și, pe plan 
psihologic, neînfrînare (akolastos). 

În greacă, virtutea ca expresie a sintezei celor două categorii de 
valori este cuprinsă de termenii kalos kagathos — desăvîrşit şi bunt, 
Doctrina morală operează cu noţiunile de dikaiosyne (dreptate), cores- 
punzător valorii etice, și sophrosyne (înțelepciune), corespunzînd valorii 
intelectuale. 

În această relaţie sintetică, eticul are funcţia dominantă, astfel că 
sensul fericirii umane este determinat de categoria etică ce-şi subsumează 
categoria intelectuală, sancţionîndu-i ca atare valoarea. Este vorba 
de idealul unei fericiri interioare, în cadrul căreia activitatea umană este 
cenzurată de criteriul etic, astfel ca să nu tulbure sensul acestui echi- 
libru sufletesc. Preceptul delfic — meden agan (nimic peste măsură) 
interzice extravertirea umană, acumularea de valori materiale care să 
strice autarkia (auto-suficienţa) umană mutînd centrul de greutate 
în exterior. Al doilea precept delfic, socratic prin excelenţă, gnothi seauton 
(cunoaște-te pe tine însuţi) indică sensul interiorizării umane, al adîncirii 
în sine, într-o existență contemplativă și nu activă. 

Pe plan politic, aplicarea acestei doctrine semnifica echivalarea 
politicii cu etica, mai precis, considerarea politicii ca un capitol al eticii 
universale, anume cea aplicată statului, conceput ca o entitate morală 
de aceeași natură cu omul. 


Or, caracteristica epocii războiului peloponeziac este dată tocmai 
de ruptura totală ce se produce între etică și politică. Hegemonismul 


1 Am preferat să traducem kalos kagathos prin desăvirșit şi bun pentru 
a evita confuzia cu sensul originar, homeric, de virtute complexă fizico- 
psihică (frumos și bun), ce nu-și are locul în dialogurile morale platonice. 

politic şi promovarea, pentru a-l dobiîndi, a politicii de forţă exclude 
orice norme morale?. Realitatea de fapt, cu totul nouă în lumea greacă, 
impune noi cerinţe şi noi reacții umane adecvate, ceea ce determină o 
totală răsturnare a sistemului de valori tradițional, convertirea radicală 
a viciilor în virtuţi și invers. Noua finalitate a existenţei politice şi umane 
este Puterea, Binele exterior; în cazul individului, avuţia cît mai mare, 
în locul auto-suficienței materiale, hesiodice, în cazul omului politic, 
aspiraţia către tiranie, în locul principiului democratic al isonomiei 
(egalităţii), iar în cazul politicii externe, expansionismul în vederea 
dobîndirii imperiului, în politica Atenei, Spartei, a marelui rege al Persiei. 
Un nou sistem doctrinar, născut din aceste realități, este formulat de 
sofiştii vremii. Ca o consecință a spiritului relativist, se concepe dihoto- 
mia între legea naturii (nomos tes physeos) și legea societății, convenție 
artificială. Opunîndu-se eticii tradiționale, se naște o anti-etică bazată 
pe noul concept de natură omenească? — (anthropeia physis). Relaţia 
sintetică ce definea virtutea umană tradiţională este acum reformulată 
în sensul dominării valorii intelectuale şi psihologice asupra celei etice. 
Este vorba, de fapt, de anti-valoarea intelectuală, în care agathos este 
definit de akolasia (nestăpînire), afectele dominînd rațiunea, în vederea 
satisfacerii lor (ideal hedonistic), iar inteligența este pusă în slujba 
acestei satisfacerit, a dobîndirii Plăcerii, considerată a fi adevăratul 
Bine universal. Cel mai bun este cel mai puternic, adică cel cu mai multe 
pofte, pe care este capabil să și le satisfacă. Autarkia și interiorizareaş 
postulate de preceptele delfice, sînt considerate vicii. 

Noua valoare intelectual-psihologică determină noua categorie etică 
exprimată prin maxima: drept este ceea ce folosește celui puternic (to 
dikaion sympheron tou kreittonos). Omul desăvârșit și bun (kalos kaga- 
thos) corespunde, din această perspectivă, conceptelor de eleutheria 
(libertate), însemnînd dreptatea celui puternic, libertatea lui de a se 


2 A se vedea Tucidide, op. cit., cartea a V-a, cap. 86 și întreg 
dialogul atenienilor cu insularii din Melos. 

3 Antiphon, Aletheia, fragm. 44 A,1—5,în H. Diels— W. Kranz, 
Die Fragmente der Vorsokratiker, vol. II, 347—350; Tucidide, V, 
105. A se vedea în Protagoras, 337 c—d, o doctrină cu totul contrară 
dedusă din dreptul naturii și enunțată de sofistul Hippias. 

4 În termenii din Statul (437—444) logistikon — partea rațională şi 
thymoeides — curajul sînt conduse de epithymetikon (afecte). A se vedea 
în dialog la 492 a. 

5 Tucidide, op. cit., cartea a III-a, 82: 4; a V-a, 90 şi 105: 
4; Platon, Gorgias, 483 c, 484 a; Statul, 338 a-c, 560 d. 

mpune, și akolasia (nestăpînire), însemnînd cultul plăcerii, destrăbălarea 

(tryphe). Aceste date configurează idealul vieţii de necontenită agitaţie 
(polypragmosyne), al cărei etalon este hybris, depășirea măsurii. Se 
realizează o nouă polarizare socială, în funcţie de relația de autoritate 
care impune pe supraom, ca valoare absolută, drept stăpînul celor ce 
reprezintă anti-valoarea, deveniți în consecinţă sclavii acestuiat. 

Retorica importată în Atena de sofiștii străini, ca materie esenţială 
în educaţia tineretului aristocratic, preconiza tocmai acest nou ideal 
etic-politic. În greacă, cuvîntul retor acoperea, de fapt, accepţia de om 
politic, întrucît elocinţa oferea acestuia singura modalitate de a-și 
impune punctul de vedere în adunările cetățenești de felul ecclesiei și 
senatului, în materie de politică internă și externă. Apropriindu-și cali- 
ficativul de retori, sofiştii de felul lui Gorgias, Polos sau Thrasymachos 
din Statul refuzau să fie luaţi drept „dascăli ai virtuții”, cum se recunoș- 
tea a fi Protagoras”, deoarece obiectul învățămîntului lor era „arta fău- 
ritoare a convingerii” care, indiferentă sau contrară normelor etice, asi- 
gura celui inițiat în ea succesul politic, puterea tiranică asupra conce- 
tăţenilor săi din statul democratic?. 

În trei din cele patru acte ale dialogului, căruia după afirmația lui 
L. Bodin? i s-ar potrivi mai bine subtitlul de Contra retoricii decît 
Despre retorică, dialectica platoniciană urmărește sistematic ruinarea 
edificiului retoricii politice, prin relevarea carenţelor sale de ordin filo- 
sofic și moral. Se formulează exigenţele unei doctrine care refăcea uni- 
tatea tradițională a valorilor etice cu cele intelectuale!0. În ultima parte 
a dialogului se trasează conturul clar al personalităţii morale a politi- 
cianului, om al artei și adevărului. 

Există în dialog trei grade ale ipostazierii retorului-politician ce cores- 
pund unei progresive aprofundări a elementelor sistemului retoric și 
a tuturor implicaţiilor ce decurg din teoria respectivă, ca și din aplica- 
rea ei practică. 

Prima ipostază a retoricii este reprezentată de personajul Gorgias. 
La început, acesta defineşte obiectul retoricii în sensul noii doctrine 


€ Gorgias, 484 a; Tucidide, op.cit., cartea I: 8, 76; III, 82:4; 
V: 86. 

7 Protagoras, 349 a. 

8 Gorgias, 452 d, 466 c. 

? A se vedea ediția P l a t o n, Oeuvres complètes, tome III, 2-e partie, 
p. 1, „Les Belles Lettres”, 1923. 

10 A se vedea W. Jaeger, Paideia, vol. II, p. 77, 111, trad. L. 
Emery, Firenze, 1959. 

politice-morale: finalitatea Binelui Suprem este dată de libertatea absolu- 
tă a stăpînului care întruchipează conceptul politic pur de forţă (dynamis) 
în cadrul relaţiei de autoritate, impusă de elocinţă concetăţenilor, deve- 
nişi sclavii săi (451 e, 452 d-e). Obligat de stringența dihotomiilor dialec- 
tice să precizeze domeniul de exercitare al persuasiunii retorice, Gorgias 
concede asupra valorii etice (convingerea tribunalelor și a celorlalte 
adunări asupra lucrurilor care sînt drepte și nedrepte — 454 b), solidari- 
zînd-o cu conţinutul politic definit mai înainte. 

În ce sens înţelege el valoarea etică? În mod surprinzător și contra- 
dictoriu, nu în sensul dreptului naturii, ci în sensul tradiţional. Retorica 
este arta de a te apăra ca să nu fii nedreptăţit și nu de a nedreptăţi pe 
altii, impunînd relația de autoritate, justificată de libertatea absolută 
(456 d-e), ceea ce atrage în mod explicit constatarea aporiei sale totale 
(461 a), cu care se încheie primul act al discuţiei despre retoricăll. 

Replica lui Socrate la definiţia retoricii dată de Gorgias începe în actul 
I și se continuă în al doilea act al dialogului, după intervenţia intempes- 
tivă a lui Polos. Pretenţia retoricii de a fi o techne (artă) care se bazează 
pe convingere suscită investigarea dialectică a fundamentării ei: con- 
vingerea realizată de retorică se bazează oare pe știință, pe cunoaștere 
(mathesis, episteme), sau pe credință lipsită de știință? (454 c—d). 
Adevăr obiectiv, sau relativ și subiectiv? Contrar autenticului Gorgias 
care, ca doctrinar al relativismului sceptic, admitea numai opinii, cre- 
dințe (doxai, pisteis) despre lucruri și nu o cunoaștere obiectivă, perso- 
najul Gorgias recunoaște existenţa ştiinţei și, la antipodul ei, a credin- 
ţei lipsite de ştiinţă (pisteuein aneu eidenai — 454 e) pe care se întemeia- 
ză convingerea retorică. Se schiţează astfel postura esenţială a oratorului 
politic: el este necunoscătorul care urmărește să convingă pe alți necunos- 
cători asupra unor lucruri pe care nu le cunoaște!? (459 c). Acesta este 
fundamentul gnoseologic al relaţiei antinomice real — aparent pe care 


11 Rămine de decis dacă recunoașterea valorii etice este o notă carac- 
teristică retorului din vechea generaţie, care nu a putut renunța la tabu- 
urile morale ale paideii tradiționale, sau dacă Platon a intenţionat o 
disimulare a personajului, așa cum se atrage atenția de două ori în 
cursul dialogului: cînd Callicles îl învinuiește de conformism (482 d) 
și cînd Socrate elogiază pe Callicles că exprimă ceea ce ceilalți gîndesc 
(492 d). 

13 Considerată în mod absolut, aceasta era chiar teza agnostică a 
lui Gorgias din tratatul eristic Despre Fiinţă sau Nefiinţă: adevărul nu 
poate fi cunoscut și nici împărtăşit altora; ceea ce se cunoaște și se trans- 
mite este numai opinia (doxa). 

Platon construiește originala teorie a simulacrelor artei, denumite lingu- 
şiri (eidola — kolakeiai) care apare interlocutorului Gorgias ca un para- 
dox (463 d—e). 

Polemizînd cu teza lui Polos despre experienţă (empeiria) ca genera- 
toare a artei (448 c), Platon constată că retorica, fiind o practică empei- 
rică (empeiria kai tribe) — 463 b ce se bazează pe aparent, se află la 
antipodul adevăratei techne, bazate pe real. Prin techne (aci traductibil 
numai prin termenul „,artă”), Platon înţelege activitatea creatoare spe- 
cializată, ce este fundamentată de o cunoaştere teoretică (episteme). 
În faza scrierii dialogului Gorgias, Platon nu concepuse încă sistemul 
Ideilor, astfel că opoziţia real-aparent nu este încă reductibilă la opo- 
ziţia categoriilor inteligibil-sensibili*. Conceptul cunoașterii, opoziția 
real-aparent, ca și întreaga configurație a techne-ei sînt preluate de 
Platon din doctrina hippocratică, operîndu-se transferul aplicărilor de 
la trup la sufletul omenesc (464 a)'t. Componentele hippocratice ale 
artei, cum sînt conceptele de natură (physis), cauzalitate (aitia) şi in- 
terpretare, diagnosticare (logon didonai — a justifica, a da socoteală, 
456 a) ca și finalitatea activităţii ei, buna stare, sănătatea, respectiv Bine- 
le sufletesc, sînt refuzate practicilor empirice de felul retoricii, finalitatea 
acestora fiind falsa sănătate, respectiv plăcerea, desfătarea sufletului. 


Tot analogia cu medicina determină și definirea riguroasă a retoricii 
ca simulacru al uneia din părţile politicii (463 d). Politica este definită 


forme: legislaţia (nomothetike), ca îngrijire, cultivare a sufletului sănă- 
tos, adică drept, și justiția (dikaiosyne), îngrijire a sufletului bolnav, 


33 A se vedea Aristotel, Metafizica, I, 981 a: bazîndu-se pe epis- 
temologia platonică, defineşte experienţa ca o treaptă inferioară a cunoaș- 
terii; techne, bazată pe inteligenţa „„poietică”, este disociată însă de epis- 
teme, ca inteligenţă teoretică. În Gorgias, după cum vedem, episteme este 
intrinsecă activităţii creatoare şi nu celei teoretice pure, ca în doctrina 
Ideilor, formulată mai tîrziu. 


14 A se vedea Hippocrates, Peri archaies ietrikes, 8, 20. Și 
Tucidide, la rîndul său, influenţat de doctrina hippocratică, vorbește 
de natura omenească și de cauzalitatea specifică: I, 20; 3; I, 22:4; 
distingînd cauza aparentă și falsă — pretextul (prophasis) de cauza 
reală, adevărată (alethestate) dar neobservabilă (aphanestate) I, 23; 
6. Asupra concepției despre techne-artă în dialogul Gorgias, a se vedea 
W. Jaeger, op.cit., vol. II, p. 212 şi urm., precum ṣi P. Kuchar- 
ski, La Rhétorique dans le Gorgias et le Phèdre, în „Revue des études 
grecques”, 1961. 

adică nedrept (464 b, 478 e). După cum vedem, în tipare hippocratice, 
Platon reia vechea sinteză etico-politică, care concepea statul ca o fiinţă 
morală de acecași natură cu individul uman. Relaţia dintre cele două 
componente ale entității umane, sufletul și trupul, determină proporțio- 
nalitatea geometrică între artele închinate cultivării lor, iar dublarea 
ficcărcia de către un simulacru — lingușire creează o nouă serie anti- 
atrofică: pentru artele trupului, perechea de simulacre toaleta și bucătă- 
ria, opozabile gimnasticii și medicinei, pentru artele spiritului, sofistica 
şi retorica, opozabile legislaţiei și justiției (464 e— 465 d). 

Finalitatea retoricii fiind plăcerea și desfătarea (462 c), adică faisul 
Bine, conţinutul ei valoric este apreciat negativ — retorica este urită 
(aischra) și rea (kake) — 463 d, contrar criteriului sofistic după care se 
ghidează Polos, considerind-o frumoasă (462 c — 463 d). Pentru moment, 
expunerea socratică a constituenților artei politice este amînată, impu- 
nîndu-se confruntarea dialectică cu reprezentantul tinerei generaţii de 
retori, cu Polos. După cum s-a observat, discuţia cîștigă în claritate și 
în profunzime, în cursul acestei digresiuni, fără ca să se mai lărgească 
cîmpul de cercetare, o dată întrevăzut în dialogul cu Gorgias. Digre- 
siunea este provocată de interpelarea lui Polos, care respinge concesia 
lui Gorgias cu privire la importanţa valorii etice tradiționale (461 b—c). 
Polos invocă drept argument absolut relația de autoritate atribuită 
anterior de Gorgias elocinţei omului politic, definind-o fără rezerve a fi 
puterea tiranică (466 c). Nomen odiosum pentru democraţia ateniană, 
în noua stare de spirit, tirania era singurul echivalent posibil pentru 
puterea politică la care aspira omul de stat doctrinar al retoricii. 

Plecînd de la finalitatea Binelui, identic în mod provizoriu cu Folosul 
(468 c), Socrate obligă pe Polos să admită contrastul între a face ceea ce 
vrei și a face ceea ce crezi de cuviinţă, între actul voluntar real și falsul 
act voluntar (467 c—d). Acesta din urmă fiind stimulul puterii tiranice 
considerată ca mijloc în vederea dobiîndirii Binelui (468 d), nerealizarea 
Binelui denunţă actul tiranic ca nonvaloare intelectuală. La fel se întîm- 
plă cu puterea oratorului politic: a face ceea ce crezi de cuviinţă se de- 
monstrează a fi identic cu a face un lucru fără minte (468 d—e), deci 
condamnabil (469 d—e). În alţi termeni, dacă în ecuaţia socratică, vala- 
bilă pentru toate dialogurile platonice, cunoașterea binelui = voința 
binelui, se anulează termenul volitiv, se va anula automat și termenul 


15 A se vedea V. Goldschmidt, Les Dialogues de Platon, Paris, 
1947, p. 306. 

intelectual. Cercetarea dialectică ia însă o nouă turnură în momentu 
cînd Socrate readuce pe primul plan criteriul etic, vrînd să-l impună 
ca premisă pentru definirea fericirii (eudaimonia) — 469 a-c. Din acest 
moment, dobiîndirea fericirii umane tinde să capete în dialog o impor- 
tanţă esenţială, conjugîndu-se cu analiza retoricii, a cărei menire se ara- 
tă a fi, de fapt, de la bun început: la 448 c în mod implicit, la 457 d în 
mod direct și explicit. 

Socrate vorbeşte, în termenii tradiționali de fericirea interioară, 
rezultantă a kalokagathiei (470 e): conţinutul etic este calitatea de a 
fi drept, iar cel intelectual este acum definit de gradul de cultivare a 
sufletului, de paideia. La rîndul său, Polos își precizează clar poziţia, 
postulînd concepţia unei fericiri exterioare, dată de puterea politică ob- 
ținută prin încălcarea normelor morale elementare (471 a—c); Archelaos 
este cel mai nedrept om, dar cel mai „fericit” (471 d), demonstrînd astfel 
ncompatibilitatea valorii etice cu conținutul virtuţii politice. Binele 
nu este recunoscut ca solidar cu Dreptul. Polos se află la jumătatea 
drumului între conformismul lui Gorgias și imoralismul total al lui 
Callicles, întrucît recunoaște accepţia tradițională a valorii etice și a 
reversului ei: Dreptul este Frumos, Nedreptul este Urît (474 c—d) 

Socrate descompune conceptul de Frumos în Plăcut și Util (474 d), 
pe cel de Uriît în Neplăcut și Dăunător; printr-un sofism semantic, iden- 
tifică Utilul cu Binele și Dăunătorul cu Răul (475 a), ceea ce obligă la 
recunoașterea ecuaţiei Răul = Uritul = Nedreptul (475 d—e)!7, 

O a doua teză socratică, derivată din principiul etic: Omul nedrept 
este nefericit (469 b, 471 d), anume comiterea nedreptăţii este mai rea 
decit indurarea ei (469 c), cu corolarul omul nedrept care nu-şi ispăşește 
vina este mai nefericit decit cel ce-și ispășeșie vina (472 e), apare ca un para- 
dox în contextul uzanțelor conforme bunului simţ comun, întrucît afirmă 
superioritatea absolută a fericirii morale asupra celei exterioare, în apa- 
rent contrast (473 c-e) cu gradele fericirii umane stabilite de scolionul 
citat de Socrate, la începutul dialogului (457 e), ca loc comun al moralei 
curente în popor. Totul se ordonează logic, cînd Socrate situează teza 
existenţei celor trei stări — materială, fizică și spirituală — în alterna- 
tiva bunei stări, a sănătăţii (euexia) și a relei stări, a degradării (poneria), 
477 b—d. Analogia cu medicina hippocratică îngăduie readucerea în 


16 A se vedea în piesa Fenicienele a lui Euripide susținerea aces- 
tei teze de către Eteocle, ca tiran al Tebei (vv. 480—510). 
17 A se vedea o discuţie în termeni apropiaţi în Alcibiade, I, 113. 

discuţie a tezei despre justiţie ca parte a politicii ce se ocupă cu însănă- 
toşirea spiritelor cetăţenilor (477 a, 478 a). Pedepsirea vinovatului este 
similară tratamentului medical, ambele fiind metode neplăcute, dar 
utile (477 a, 478 a—c), de dobîndire a Binelui, anume sănătatea, deci 
și fericirea, trupului și a sufletului. 

Răsturnînd sensul valorii retorice, simulacrul politicii este reformulat 
în contrariul său, justiţia, care se îngrijește de sufletele bolnave (478 a—b), 
restabilind echilibrul etic-intelectual dinăuntrul entității politice. Caz- 
nele şi torturile aplicate vinovatului de nelegiuire sînt similare arsurilor 
și tăieturilor operate de medic, ambele avînd drept scop eliberarea omu- 
lui de două rele, dintre care cel sufletesc este cel mai mare (480 c—d, 
419 b—c)!!. Echivalarea therapeia — paideia (îngrijirea — cultivarea) 
corespunde celor două faze — îndreptarea și înțelepțirea omului (Dike 
și Nomos) — 478 d, care definesc esenţa virtuţii universale. 

Cazul tiranului Archelaos este acum reinvocat ca argument antitetie 
contra lui Polos, căci el se află în climax-ul nefericirii umane pe treapta 
cea mai de jos, ca omul care săvîrșind nedreptatea nu dă seama pentru 
ea și dăinuie cu răul în el toată viaţa (479 a—e, 480 a). Pateticul pasa- 


jului 481 a anunţă imaginea marilor vinovaţi pedepsiţi pentru eternitate 
în Hades. 


Interpelarea lui Callicles și dezbaterea care se angajează în al treilea 
act al dialogului determină umplerea definitivă a cadrului, în care dis- 
cuția anterioară adusese principii și confruntări de teze etice, cu întru- 
chipări și imagini de existențe umane ilustratoare ale antinomiilor teere- 
tice stabilitel?. Se confruntă în acest act două tipuri de existență exem- 
plară, politicianul vremii cu filosoful, altfel spus, Atena cu Socrate, ca 
un preludiu pentru apoteozarea lui Socrate, profetul unei noi politici, 
în viziunea platoniciană. Poziţiile filosofiei, reprezentată acum cu fermi- 
tate de Socrate (482 b—c), sînt atacate cu vehemență de prototipul 
omului de stat al secolului lui Pericle, format în spiritul civismului ate- 


18 După cum remarcă Maurice Vanhoutte (La notion de 
liberté dans le Gorgias de Platon, Léopoldville, 1957, pp. 12, 26), Polos 
admite, fără contestaţie, o serie de afirmaţii pe care, în mod normal, 
ar trebui să le combată. Pe de altă parte, Socrate uzează de anumite 
sofisme, printre care paralelismul strict al medicinei cu justiția, pentru 
a duce discuţia pe un teren familiar retorilor, foarte receptivi față de 
adevărurile formale. 

19 Cf. P. Friedländer, Die platonische Schriften, vol. II. p, 
230 şi urm. 

nian realist și pragmatist. Se opun în cele două lungi tirade oratorice, 
a lui Socrate (481 c—482 c) și a lui Callicles (482 d— 486 4), tipul contem- 
plativului cu tipul omului activ, folosindu-se cu ingeniozitate procedeul, 
îndrăgit de sofiști, al citării paradigmelor literare, în cazul de față rolu- 
rile lui Zethos și Amphion din piesa Antiope a lui Euripide, respectiv 
omul de acţiune față în faţă cu poetul visător. 

Tirada lui Zethos reproduce, de fapt, tipul ideal al atenianului vremii, 
așa cum este cuprins în Discursul funebru atribuit lui Pericle de Tucidide 
în Istoria sa. Este omul care se împărtășește în tinerețe din filosofie 
atît cît folosește educaţiei sale de om liber, ca elev, așadar, al sofiştilor, 
ajungînd la vîrsta matură să cuvînteze și să conducă cu pricepere tre- 
burile politice ale statului, punîndu-se în slujba cetăţii și ilustrîndu-se 
prin dobîndirea puterii și influenţei asupra concetăţenilor săi20. Idealul 
etic-intelectual, ce se dezvoltă, așa cum am văzut, din conjugarea prag- 
matismului atenian (polypragmosyne) cu teoria dreptului natural, pre- 
conizată de profesorii sofişti ai acestei generaţii post-pericleene, consti- 
tuie un perfect revers al idealului de virtute tradiţional. Teza lui Callicles, 
replică negativă la doctrina socratică, este în afara primejdiei de a se 
contrazice, promovînd cu consecvență un anti-sistem. Astfel sophrosyne 
(înțelepciunea) ca auto-dominare rațională este etichetată drept imbecili- 
tate (491 e), inteligența devine o anti-valoare în serviciul satisfacerii 
afectelor (492 a, 493 b). Hedonismul absolut, preconizat de cele două 
anti-virtuţi cardinale, libertatea și nestăpînirea (492 c), sancţionează 
dreptul și frumosul după natură. Binele suprem este dat acum de dobîn- 
direa fericirii exterioare prin maxima capacitate a dilatării personali- 
tăţii umane, în componentele ei afective, pînă la noua măsură a supra- 
omului. Alegoria butoiului Danaidelor (493 b, 494 a), servită de Socrate 
în scop inhibitiv, este acceptată de Callicles drept supremul bine: „,Plă- 
cerea vieții stă în a turna cît mai mult” (494 b)’. 

Justificarea hedonismului este dată de ideea inegalităţii naturale 
a oamenilor, ridicată la rangul de principiu universal (a se vedea citatul 


2 Tucidide, II 40: 1,2; 41:1. 

21 Callicles vorbește ca un adevărat fiu al Atenei, energetismul lui 
îşi găsește un corespondent perfect în portretul psihologic care li se face 
atenienilor în Tucidide, I: 70: „atenienii au spiritul inovației, își 
pun iute ceva în gînd şi tot atît de iute pun în fapte ceea ce au con- 
ceput ... Neobosiţi în a dobîndi într-una cîte ceva, ... își petrec întreaga 
viaţă în tot soiul de încercări și primejduiri ..., foarte puţin se bucură 
de ceea ce posedă, din năzuința de a dobîndi mereu mai mult”. 

din Pindar, ales ca ilustrare de Callicles: 484 b). Dominația celui mai 
bun şi mai puternic asupra celor slabi, ca relaţie de autoritate a stăpi- 
nului natural asupra sclavilor naturali (483 c—e, 484 a), apare ca 
profund anti-democratică. Democraţia este concepută din această perspec- 
tivă ca o convenţie artificială, ca un sistem de reprimare a supraomului 
natural (484 a). În fapt, însă, această doctrină, ce se poate regăsi în 
fragmentele lui Critias și în Anonymus Jamblichi, oferă o explicaţie a 
oligarhiei și tiraniei în care a eșuat Atena, după înfringerea ei în război, 
cînd nu s-a întîmplat nimic altceva decît punerea în acord a politicii 
interne cu practica politicii externe a Atenei față de aliaţii ei din siste- 
mul Ligii de la Delos, deveniți din egalii Atenei, supuși și sclavi 
ai ei. 

Replica lui Socrate, intenţionînd a fi alter Amphion care-i răspunde 
lui Zethos, comportă o discuţie dialectică similară celei purtate cu Polos, 
apoi un lung monolog, întrerupt mai mult formal de Callicles. La capă- 
tul a două serii de investigații dialectice (494 b— 497 a şi 497 d—499 e), 
atacînd principiul hedonistic, Socrate demonstrează necesitatea distinc- 
tiei plăcerilor bune de cele rele, în funcţie de conceptul Binelui, acceptat 
formal și de către Callicles, în sensul de Bine moral, ca în discuţia cu 
Gorgias și Polos (499 e—500 a). Distingerea Binelui de Plăcere, ca finali- 
tăţi antinomice ale activității omenești, prilejuiește readucerea în discu- 
ţie a polarizării îndeletnicirilor umane în arte (technai) și lingușiri (kola- 
keiai), (500 b —501 a). Locul retoricii este acum căutat printre simula- 
crele artelor poetice cu adresă socială, a căror menire este pur estetică, 
lipsite fiind de orice intenţionalitate etic-educativă (501 e—502 e). 
Aplicat retoricii, acest criteriu distinge retorica curentă de cea ideală 
dar utopică în actualitatea vremii, identificabilă cu arta politică al cărei 
scop esenţial este reafirmat acum: a lupta pentru binele sufletesc al 
cetăţenilor (503 a—d). 

Cerinţei formulate în consecinţă, de a descrie personalitatea exemplară 
a oratorului politic, i se răspunde printr-o investigare a constituenţilor 
operei de artă, ca structură metafizică și universală. Activitatea demiur- 
gului urmărește crearea unei forme (eidos) n cărei organizare este dată 
de imanenţa ordinii (taxis) și a armoniei (kosmos) elementelor compo- 
nente, materiale sau spirituale (503 d—504 a). Manufactul artistic al 
pictorului sau arhitectului (503 e—504 a) este similar modelajului 
trupului și spiritului uman (504 c—e). Artistul şi omul politic sînt de- 
miurgi ce lucrează conformîndu-se aceleiași legităţi universale, imanente 
structurii operei umane. 

În cazul politicii, ordinea şi armonia elementelor spirituale se numesc 
dreptate şi înțelepciune (504 d—e). În descrierea virtuţilor sufletești 
ce decurg din aceste exigenţe, entitatea etic-intelectuală umană este 
relevată în cuprinsul unei cauzalități perfect logice. Acordul calităţilor 
înțelept (sophron) şi curajos (andreios) cu drept și pios (în sensul de prac- 
ticare a dreptăţii față de oameni și de zei) compune desăvîrșirea umană 
(andra agathon einai teleos) manifestată în comportarea ideală (eu te 
kai kalos prattein), condiţie pentru fericirea umană (makarion kai eudai- 
mona einai) 507 a—c. Din compunerea termenilor antitetici virtuţilor, 
la antipodul personalităţii umane exemplare, existenţa supraomului lui 
Callicles apare ca „un rău nemărginit și un trai de om nelegiuit” (507 e)e 
Supraomul contravine atît ordinii umane cît şi celei cosmice, care reu- 
nește omenirea și natura în cadrul aceleiaşi entităţi guvernate de egali- 
tațea geometrică (508 a). În această metafizică, simptomatică pentru 
o nouă fază în gîndirea platoniciană, se constată depășirea socratismului 
care evita sinteza între om şi univers, declarîndu-şi ignoranţa față de 
cele ce se petrec în cer (ta meteora). 

Pitagoreismul, recent cunoscut de Platon, îi oferea atît noțiunea 
proporţionalităţii geometrice cît și instrumentul analitic pentru cerce- 
tarea principiilor metafizice ale naturii omenești?2, 

Teoria idealității morale constituie o pregătire pentru o nouă fază 
a dialogului, în care, plecînd de la atare premise, se confruntă cu multă 
strictețe polemică realitatea politică a Atenei cu existenţa lui Socrate 
ca întruchipare a doctrinei sale. După Apărarea lui Socrate, finalul lui 
Gorgias prezintă într-o suită continuă doctrina și imaginea exemplară 
a lui Socrate. Într-o primă cercetare dialectică se stabileşte criteriul prac- 
tic al examinării cetățeanului care aspiră să joace rolul de om politic. 
Este vorba de un examen de valoare analog celui aplicat în profesiuni 
sociale ca medicina, arhitectura (514 a—e). În cazul politicii, criteriul 
de selecție priveşte aprecierea operei etic-educative realizate de omul 
politic: Pe cine a făcut Callicles din nedrept, neînfrînat şi fără minte, 
desăvirşit și bun (kalos kagathos) —515 a? În continuare, această între- 
bare devine criteriul sever şi absolut de judecată a oamenilor de stat ai 
Atenei, atît din trecutul de glorie cît și din actualitatea crizei politice. 

În contrast evident cu dialogurile precedente, ca Alcibiade I, Lahes, 
chiar cu Protagoras, dar și cu cele posterioare, ca Menon, Phaidros, cali- 


22 A se vedea asupra acestei chestiuni P. Friedländer, op. cit., 
vol. I, p. 27 şi urm. 

tatea de om de stat este refuzată tuturor politicienilor de seamă ai Ate- 
nei, începînd cu Miltiade și terminînd cu Pericle. Aprecierea lor urmează 
cu consecvență principiul dihotomiei arte — simulacre ale artelor, astfel 
că analogia retoricii cu bucătăria, în contrast cu medicina — politica, 
este sistemul de referință aplicat tot timpul. Conducătorii Atenei n-au 
fost medici, ci bucătari (517 a — 519 a) întrucît n-au exercitat funcţia 
etic-educativă în stat, vindecînd spiritele cetăţenilor de nedreptate 
(515 c—516 e), ci încăleînd cele două exigenţe fundamentale ale ființei mo- 
rale a polis-ului, dreptatea și înţelepciunea, au stricat vechea stare de să- 
nătate, umflînd și îmbuibînd trupul Atenei cu noi cuceriri, cu tributuri și 
fortificaţii (519 a). Există în acest pasaj germenele teoriei despre au- 
tarkia statului ideal, dezvoltată mai tîrziu în Statul. Sensul examinării 
politicii Atenei îndreptățește opinia că Gorgias constituie o replică la 
pamfletele antisocratice ale epocii, în primul rînd faţă de Contra lui 
Socrate al retorului Polycrates. Astfel, Platon demonstrează teza contra- 
rie pamfletului, anume că Atena nu a avut nici un om politic adevărat, 
că Alcibiade și Critias, consideraţi elevii nefastului Socrate, sînt, de fapt, 
numai părtași la vina de a fi dus Atena la dezastru, ca demni urmași 
ai întemeietorilor Imperiului atenian, Temistocle, Cimon, Pericle, care 
sînt cei mai vinovaţi de acest deznodămint (519 a—b). Răsturnarea de 
la putere și înfierarea lor demonstrează lipsa calităţii de „buni îngriji- 
tori” ai poporului (516 e—517 b). În consecinţă, Socrate a fost singurul 
atenian care a avut înțelegerea adevăratei arte politice și a punerii ei 
în practică, întrunind calităţile esențiale politicianului — gîndirea bună 
și știința de a acţiona în sensul gîndirii sale (521 e). 

Justificarea retoricii ca armă de apărare contra nedreptățirii, argu- 
ment folosit, de altfel, și de către Gorgias la începutul discuţiei, este pre- 
zentă în reproșul făcut de Callicles apoliticului Socrate, cînd invocă 
apărarea retorică drept mijloc de salvare a vieţii (486 b). Motivul, însă, 
reapare cu toată gravitatea în episodul simbolic pentru judecarea și 
condamnarea lui Socrate (521 b—522 e). Omul socratic nu se poate apă- 
ra de nedreptăţire, căci aceasta ar implica intrarea lui în viaţa politică 
și adaptarea lui la sistemul etic-politic existent, deci degradarea lui 
sufletească, răul cel mai mare cu putinţă (513 a—c). Cea mai importantă 
apărare este cea dată de puterea și de arta de a te feri să nedreptăţești 
pe altul (522 d), a cărei semnificație transcende limitele condiţiei terestre 
umane, dovedindu-și valoarea și în alt ciclu de existență (522 e). Din 


această perspectivă, condamnarea lui Socrate apare ca un proces ireal 

și absurd, ca un simulacru de judecată, întocmai ca procesul înscenat 
de bucătar medicului, avînd drept judecători pe copii (521 e—522 c). 

Mitul eshatologic are, în acest context, valoarea unui simbol concret, 
accesibil imaginaţiei (este istorisire reală, se spune la 523 a), pentru 
conţinutul analizat rațional de dialectica cercetării filosofice. 

El are, așadar, importanța unui argument paraștiinţific, cu funcţie 
sintetică şi concluzivă. După cum observă W. Jaeger, mitul judecății 
din Hades nu constituie o formulă sincretică de etică platoniciană și doc- 
trină mistică orfică, deoarece reprezentările orfico-pitagoreice i-au servit 
numai ca material literar pe care îl prelucrează cu libertatea artistului??. 
Pentru completarea demonstraţiei dialectice, pentru complinirea unei 
lacune în episteme, intuiţia poetică a lui Platon atinge zonele inacce- 
sibile raţiunii, iar insistența cu care susţine veridicitatea mitului accen- 
tuează, de fapt, caracterul subiectiv al reprezentării. Platon reordonează 
elementele eshatologiei orfice (infernul, așa cum era descris în poemele 
orfice de tipul katabasis — coborirea în infern —, era împărțit într-o 
lume a damnării şi una a beatitudinii, iar sufletele erau aduse la jude- 
cată goale, neacoperite de văluri materiale) după cerinţele interpretării 
hippocratice a naturii umane, ca un compositum format din spirit și trup, 
în care spiritul comportă puternice reflexe de existenţă corporală. Pe 
de altă parte, evocarea marilor damnați din infern, regii și cîrmuitorii 
lumii, în contrapunct cu mai puţin vinovatul și nefericitul Tersit, și 
elogierea omului exemplar care a fost Aristide, se înrudește cu viziunea 
cinicilor depre lume, aşa cum este cunoscută începînd cu fragmentele 
lui Antimtene, Diogenes, pînă la Dialogurile morților scrise de Lucian 
din Samosata multe veacuri mai tîrziu. 


Concluzia diulogului are tonul parenetic al profetului unei noi poli- 
tici socratice, afirmînd siguranța totală în relevarea unci noi căi de 
urmat pentru existenţa umană, cale ce se dovedește a avea temeiuri 
metafizice. Importanța absolută conferită autarhiei spirituale umane 
prefigurează idealul uman al viitorului, al epocii elenistice. Urmărind 
să refacă vechea sinteză a individualității umane cu polis-ul, ca ființă 
morală de aceeași natură cu omul, Platon, de fapt, fundamentează un 
ideal uman individualist. Preconizînd distanțarea omului exemplar de 
viața politică reală și aplicarea asupra acesteia a propriei măsuri etice, 


23 W, Jaeger, op. cit., pp. 259—260. A se vedea și opinia lui 
P. Frutiger, Les mythes de Platon, Paris, 1930, p. 34, asupra semni- 
ficaţiei mitului din Gorgias. 

Platon dezvăluie hiatusul imens care se deschide între idealitate și reali- 
tatea social-politică curentă, în care programul educaţiei sale politice 
are, prin excelenţă, caracterul unei utopii nobile, 


Dialogul Gorgias a suscitat mult interes în decursul întregii antichi- 
tăţi, fiind una dintre cele mai citite şi comentate opere platoniciene. 
Reacţii polemice imediate par să se regăsească în discursul Contra sofişti- 
lor al lui Isocrate, rivalul lui Platon şi întemeietorul celei mai vestite 
şcoli retorice a vremii. În antichitatea tîrzie, dialogul este comentat de 
neoplatonicienii Proclus și Olympiodor și abundent excerptat de antolo- 
gatorul Stobaios. Din Gorgias se inspiră în mare măsură discursul Pro- 
irepticos („„Îndemnul către viaţa! filosofică”) al filosofului Jamblichos, 
iar retorul Aelius Aristides citează şi parafrazează in extenso pasaje 
întregi din dialog, în discursul 45, unde apără retorica de incriminările 
lui Platon, și în discursul 46, unde argumentează reabilitarea celor 
patru mari bărbaţi atenieni atacați atît de vehement de Platon. Gorgias 
este studiat și folosit și de autorii creştini, interesaţi de latura morali- 
zatoare a dialogului și mai ales de mitul judecății din Hades. 

Menţionăm la loc de cinste traducerea lui Cezar Papacostea din 
Platon, Opere, vol. III, București, 1935, de ale cărui interpretări 
am ţinut seama în tot cursul lucrării. Traducerea este însoţită de o amplă 
şi documentată introducere despre rolul și semnificaţia doctrinei sofiștilor 
în antichitatea greacă. Menţionăm de asemenea ediția apărută sub 
îngrijirea lui Constantin Noica, în volumul P la to n, Dialoguri, E.L.U., 
1958, pe care am consultat-o în egală măsură, 


Alexandru Cizek 


BIBLIOGRAFIE 


1. Lucrări speciale 


L. Humbert, Le pamphlet de Polycratăs et le Gorgias de Platon, 
în „Revue de Philologie”, 1931 
P. Kucharski, La Rhétorique dans le Gorgias et le Phèdre, în 


„Revue des études grecques”, 1961 
M. Vanhoutte, La notion de liberté dans le Gorgias, Léopoldville, 
1957 


292 


BIBLIOGRAFIE 


E. Dodds, Commentary on Plato's Gorgias, Oxford, Clarendon 
Press, 1959 

E. L. Harrison, Was Gorgias a sophist?, în Phoenix”, 1964 

W. Jaeger, Paideia, vol. II, cap. Gorgias, trad. L. Emery, 
Firenze, 1959 

P. Friedländer, Platon, vol. II, Die platonische Schriften, Ber- 
lin, 1964 

P. Frutiger, Les mythes de Platon, Paris, 1930 

V. Goldschmidt, Les Dialogues de Platon, Paris, 1947 

O. Navarre, Essai sur la rhétorique grecque, Paris, 1922 


2. Ediţiile textului consultatėšpentru traducere 


Platon, Gorgias, texte établi et traduit par A. Croiset et L. Bo- 
din, în P la to n, Oeuvres complètes, tome III, 2-4me partie, „Les Belles 
Lettres”, 1930 

Platonis Opera quae extant — recensuit latinam linguam convertit 
adnotationibus explanavit Fridericus Astius, Lipsiae, 1819 

Platonis Dialogi, in Opera selecta ex recognitione C.F.R. Hermanni, 
Lipsiae, Teubner, 1949 

Gorgias, Ausgewählte Schriften erklärt von Chr. Cron und W. Nestle, 
Leipzig, Teubner, 1909 

Plato’s Gorgias, a revised text with introduction and commentary by 
E. R. Dodds, Oxford, Clarendon Press, 1957 


GORGIAS 


[sau despre retorică] 


CALLICLES SOCRATE CHAIREPHON GORGIAS POLOS 


CALLICLES Este o vorbă, Socrate, că trebuie să} soseşti 447 a 
ultimul la război şi la bătălie, 
SOCRATE Oare chiar așa, cum se zice, am ajuns şi noil, 
prea tîrziu, după petrecere? i 
CALLICLES Şi încă după ce petrecere 'minunată! |Chiar 
adineauri Gorgias ne-a înfățișat? o sumedenie de lucruri 
frumoase. 
SOCRATE Pentru asta, Callicles, vinovat este numai 
Chairephon care ne-a făcut să zăbovim în agora. 
CHAIREPHON Nu face nimic, Socrate, tot eu voi îndrepta b 
lucrurile, căci Gorgias, fiindu-mi prieten, are să ţină pentru 
noi altă cuvîntare, dacă vrei, acum, dacă nu, altădată. 
CALLICLES Cum așa, Chairephon? Socrate doreşte să-l 
audă pe Gorgias? 
CHAIREPHON Tocmai pentru asta am şi venit. 
CALLICLES Să ştiţi că puteţi veni la mine oricînd vreți. 
Gorgias este oaspetele meu şi vă va'ţine cuvîntarea. 
SOCRATE Eşti foarte îndatoritor, Callicles. Crezi, însă, 
că are să discute cu noi? Vreau să aflu care este puterea e 
artei lui, ce susţine și ce te învaţă el. Cît despre cuvin- 
tare, ar pulca s-o ţină, așa cum spui, altădată. 
CALLICLES Cel mai bine ar fi să-l întrebi chiar pe el, 
Socrate, căci tocmai aceasta avea în vedere în cuvintarea 
lui. Cerea,adineauri, celor dinăuntru să-l întrebe tot ce vor 
și spunea că va da răspuns la toatef, 
SOCRATE De minune, Chairephon, ia întreabă-l tu! 
CHAIREPHON Ce să-l întreb? 
SOCRATE Ce este el. d 
CHAIREPHON Ce vrei să, spui? 
SOCRATE În cazul în care ar fi meșter de încălțăminte, 
ți-ar răspunde fără îndoială că este cizmar. Acum pricepi 
ce vreau să spun? 

CHAIREPHON Pricep şi am să-l întreb. Spune-mi Gorgias, 
e adevărat ce zice Callicles? Susţii că poţi răspunde la orice 
întrebare ţi se pune? 

GORGIAS Este adevărat, Chairephon. Exact acest lucru 
afirmam acum cîteva clipe şi îl afirm din nou, că de mulți 
ani nimeni nu m-a mai întrebat vreun lucru neaşteptat. 

CHAIREPHON Atunci, Gorgias, o să-ți vină ușor să-mi 
răspunzi. 

GORGIAS Ai prilejul să mă pui la încercare, Chairephon. 

POLOS Pe Zeus, așa e, dar dacă vrei, Chairephon, încearcă- 
mă pe mine. Gorgias trebuie c-a ajuns la capătul puterilor, 
atit de mult a discutat pînă acum. 

CHAIREPHON Ce vorbeşti, Polos? Crezi că ai să-mi 
răspunzi mai bine decît Gorgias? 

POLOS Ce-ţi pasă, din moment ce am să-ţi dau satisfacţie? 

CHAIREPHON Cîtuşi de puţin nu-mi pasă. Fiindcă așa 
dorești, răspunde-mi! 

POLOS Întreabă! 

CHAIREPHON Te întreb. Dacă Gorgias ar cunoaşte pro- 
fesiunea fratelui său, Herodicos, cum ar fi nimerit să-l 
numim? Oare nu la fel ca pe acesta? 

POLOS Desigur. 

CHAIREPHON În acest caz, ar fi potrivit să-l numim 
medic. 

POLOS Bine înţeles. 

CHAIREPHON lar dacă ar practica arta lui Aristophon, 
fiul lui Aglaophon, sau a fratelui acestuias, cum ar fi 
indicat să-l numim? 

POLOS Pictor, fără îndoială. 

CHAIREPHON Prin urmare, în ce domeniu este el specia- 
list și cum ar fi potrivit să-l numim? 

POLOS O, Chairephon, multe sînt artele omenești ce se 
descoperă din experienţe pe calea experienţei. Într-adevăr, 
experiența face ca existenţa noastră să decurgă conform 
artei, iar lipsa experienței o lasă pe seama întîmplării. Cu 
fiecare dintre aceste arte, unii se ocupă într-un fel, alții 
într-alt fel, însă cu cele mai alese se ocupă cei mai aleși 
dintre oameni. Gorgias, care este unul dintre aceștia, și-a 
ales cea mai frumoasă dintre arte. 

SOCRATE Se vede, Gorgias, că Polos este pregătit de 
minune pentru a ţine discursuri, dar nu se ţine de ce a 
promis lui Chairephon. 

GORGIAS Cum aşa, Socrate? 

SOCRATE Am impresia că nu prea i-a răspuns la între- 
bare. 

GORGIAS Dacă vrei, întreabă-l tu însuţi. 

SOCRATE N-o fac. Dacă ai vrea să-mi răspunzi tu, cu 
mult mai plăcut mi-ar fi să-ţi pun întrebări. Din cele spuse, 
este clar pentru mine că Polos este mai versat în aşa-nu- 
mita retorică decît în dialectică. 

POLOS Pentru ce, Socrate? 

SOCRATE Pentru că, Polos, întrebindu-te Chairephon 
în ce este specialist Gorgias, i-ai lăudat arta ca și cum ar 
contesta-o cineva, însă n-ai răspuns care anume este. 

POLOS Nu am răspuns că este cea mai frumoasă? 

SOCRATE Ba chiar aşa. Însă nimeni nu te întreabă cum 
este arta lui Gorgias, ci care este ea şi cum trebuie să-l 
numim pe Gorgias. Aşa cum mai înainte, la cele întrebate 
de Chairephon, ai răspuns precis şi scurt spune și acum 
tot aşa, care este arta lui Gorgias şi ce nume să-i dăm lui. 
Mai bine, Gorgias spune-ne tu însuți cum trebuie să te 
numim și în ce artă eşti specialist? 

GORGIAS În retorică, Socrate. 

SOCRATE Atunci trebuie să te numim retor?? 

GORGIAS Şi încă un bun retor, Socrate, dacă vrei să mă 
numești „ceea ce mă mâîndresc că sînt”, cum zice Homer. 

SOCRATE De bună seamă că vreau. 

GORGIAS Numește-mă, atunci. 

SOCRATE Oare putem spune că ești capabil să-i faci 
oratori și pe alţii? 

GORGIAS Acest lucru eu îl susțin nu numai aici, ci pre- 
tutindeni. 

SOCRATE În acest caz vrei, Gorgias, să ne continuăm 
ca pînă acum dialogul, întrebînd și răspunzînd şi să ami- 
năm pentru altădată discursurile de mărimea celui început 
de Polos? Dar să nu dezminţi ceea ce promiţi şi să fii dis- 
pus să răspunzi scurt la întrebare. 

GORGIAS Sînt unele răspunsuri, Socrate, care te obligă 
să ţii lungi discursuri, totuși am să încerc să fiu cît mai 
concis cu putinţă. Încă și cu aceasta mă laud, anume că 
nimeni nu spune mai multe lucruri în mai puţine cuvinte 
decit mine. 

SOCRATE De aceasta și este nevoie, Gorgias. Să-mi faci 
acum dovada conciziei tale, iar altădată a amplorii tale. 

GORGIAS Așa voi face, şi vei spune că n-ai mai auzit 
un om atit de scurt la vorbă. 

SOCRATE Fie. Tu spui că eşti specialist în arta retorică 
şi că poţi să faci oratori și pe alţii. Însă cu ce anume se 
ocupă retorica? 'Țesătoria se ocupă cu lucrarea hainelor, 
nu-i aşa? 

GORGIAS Desigur. 

SOCRATE Şi muzica cu creația melodiilor? 

GORGIAS Desigur. 

SOCRATE Pe Hera, Gorgias, sînt încîntat de răspunsurile 
tale fără pereche de scurte. 

GORGIAS Sînt convins, Socrate, că fac lucrul acesta cum 
se cade. 

SOCRATE De acord. Hai, de-mi răspunde tot aşa și cu 
privire la retorică, cu ştiinţa căror lucruri anume se ocupă 
ea? 

GORGIAS A cuvîntărilor. 

SOCRATE Care anume, Gorgias? Cele care arată cum se 
tratează bolnavii pentru a fi vindecați? 

GORGIAS Nu. 

SOCRATE Atunci retorica nu are în vedere toate soiurile 
de cuvîntări. 

GORGIAS Nu, fără îndoială. 

SOCRATE Însă îi face pe oameni capabili să vorbească. 

GORGIAS Desigur. 

SOCRATE Şi bineînţeles să şi gîndească ceea ce vorbesc? 

GORGIAS Firește. : 

SOCRATE Aşadar, medicina, despre care vorbeam adi- 
neauri, te face apt să gîndeșşti şi să vorbeşti despre bolile 
oamenilor? 

GORGIAS Fără doar şi poate. 

SOCRATE Atunci și medicina se ocupă de cuviîntări. 

GORGIAS Desigur. 

SOCRATE Și anume cele care se referă la boli? 

GORGIAS Întocmai. 

SOCRATE lar gimnastica, cu cuvîntările despre buna sta- 
re și reaua stare a trupurilor?’ 

GORGIAS Negreşit. 

SOCRATE Și tot aşa este şi cu celelalte arte, Gorgias. 
Fiecare din ele are ca obiect acele cuvîntări care se referă 
la lucrul cu care se ocupă respectiva artă. 

GORGIAS Așa se pare. 

SOCRATE Pentru ce, deci, nu numești retorice și celelalte 
arte, care se folosesc de cuvînt, din moment ce numești 
retorică arta care are ca obiect cuvîntările? 

GORGIAS Pentru că, Socrate, întreaga știință a celor- 
lalte arte, ca să zic aşa, are în vedere operaţiile manuale 
şi alte acţiuni de acest fel, în timp ce retorica nu se îndeletni- 
cește cu asemenea operație manuală, ci întreaga ei activi- 
tate şi împlinire se realizează prin cuvinte. Pentru acest 
motiv consider eu că, pe bună dreptate, retorica este arta 
discursurilor.  ; 

SOCRATE Oare pricep eu sensul denumirii tale? Poate 
că mă voi lămuri mai bine. la răspunde-mi: Există tot felul 
de arte, nu-i așa? 

GORGIAS Da. 

SOCRATE Dintre toate aceste arte, cred eu, unele folo- 
sesc acţiunea în mare măsură, neavînd nevoie decît de pu- 
ține cuvinte, altele chiar de nici un cuvînt, pentru că 
activitatea lor se realizează în tăcere, aşa cum este cazul 
picturii, sculpturii și al multor alte arte. La asemenea arte 
mi se pare că te referi i duri că ele nu sînt retorică. Nu-i 
așa? 

GORGIAS Îşi dai ` cu părerea cum nu se poate mai bine, 
Socrate. 

SOCRATE Există însă şi alte arte la care "cuvîntul este 
totul, iar la acţiune, ca să zic așa, nu recurg deloc sau prea 
puțin, cum sînt aritmetica, calculul’, geometria, jocurile 
de noroc, şi alte multe arte, dintre care unele au cam tot 
atîtea cuvinte cîte acțiuni, dar majoritatea au „mai multe 
cuvinte, iar activitatea şi vigoarea lor rezidă pe de-a-ntregul 

în cuvinte. Îmi face impresia că printre acestea din urmă 
așezi tu retorica. 

GORGIAS Ai dreptate. 

SOCRATE Însă eu cred că pe nici una dintre ele nu vrei 
s-o numești retorică şi că de fapt nu asta ai vrut să se în- 
ţeleagă spunînd că retorica este arta a cărei putere stă în 
cuvînt, căci atunci te-ar putea interpela un amator de sub- 
tilități: „Tu spui, Gorgias, că aritmetica este retorică?” 
Însă eu cred că tu nu numești retorică nici geometria şi 
nici aritmetica. 

GORGIAS Ai dreptate să presupui şi să crezi asta, Socrate. 

SOCRATE Atunci du pînă la capăt răspunsul pe care ţi 
l-am cerut. De vreme ce retorica este una din acele arte 
care se folosesc în mare măsură de cuvînt, deopotrivă cu 
altele de acest soi, încearcă să-mi precizezi obiectul retori- 
cii, a cărei forţă stă în cuvinte. Să zicem că m-ar întreba 
cineva, în legătură cu oricare dintre artele de care am 
vorbit: „Ce este aritmetica, Socrate?” Eu i-aș răspunde, 
ca tine adineauri, că este o artă care se realizează prin cu- 
vînt. lar dacă m-ar mai întreba: „Cu ce se ocupă?”, i-aş 
răspunde că se ocupă cu numărul par şi impar, cu mărimea 
fiecăruia. Dacă m-ar întreba apoi: „Ce numești tu arta 
calculului?”, i-aș răspunde că și aceasta este una dintre 
artele care se realizează în întregime prin cuvinte. Și dacă 
m-ar întreba din nou: „Cu ce se ocupă ea?”, i-aș răspunde, 
ca în adunarea poporului, că „în toate celelalte privințe”? 
calculul este tot una cu aritmetica, de vreme ce se ocupă 
cu acelaşi lucru, cu numerele pare și impare, că diferă de 
aritmetică numai întrucît cercetează mărimea numerelor 
pare şi impare fie în raport cu ele însele, fie unele în raport 
cu celelalte. Iar dacă m-ar întreba cineva de astronomie, 
şi eu i-aș spune că și aceasta reduce totul la cuvinte, ar repli- 
ca: „Dar cuvintele astronomiei la ce se referă, Socratc?”, 
i-aș răspunde că la mișcarea astrelor, Soarelui şi Lunii, 
la viteza unora față de celelalte. 

GORGIAS Ai răspunde corect, Socrate. 

SOCRATE Fă și tu la fel, Gorgias. Retorica este tocmai 
una dintre artele care săvîrgesc şi împlinesc totul prin cu- 
vinte! Nu este așa? 

GORGIAS Așa este, 
SOCRATE Spune-mi la ce se referă ele, care anume este 
lucrul pe care-l au în vedere discursurile ce ţin de retorică? 


GORGIAS Cele mai mari şi cele mai bune dintre lucrurile 
omenești, Socrate, 

SOCRATE Acum iar spui ceva discutabil și cîtuși de puţin 
limpede. Cred că ai auzit la ospeţe oameni cîntînd acel 
scolion!?, în care fac socoteala că cel mai bine-i să fii sănătos, 
al doilea să fii frumos şi al treilea, cum spune poetul scolio- 
nului, să fii bogat şi cinstit. 

GORGIAS Am auzit, dar ce vrei să spui prin asta? 

SOCKATE Că acum îţi ridici împotriva ta pe producătorii 
bunurilor lăudate de autorul scolionului, pe medic, pe 
pedotrib şi pe comerciant. Cel dintii, medicul, ar zice: 
„Socrate, Gorgias te amăgește, căci nu arta lui face cel 
mai mare bine oamenilor, ci a mea.” — lar dacă l-aș 
întreba: „Ce ești tu, de susţii acestea?”, arrăspunde pe- 
semne că este medic. — ,Ce spui tu? Oare obiectul artei 
tale este cel mai mare bine?” — „Cum să nu fie sănă- 
tatea, Socrate?”, probabil că ar răspunde. „Există pentru 
oameni vreun bine mai mare decît sănătatea?” Dacă, după 
el, pedotribul ar zice: „„M-aş mira gi eu Socrate, dacă 
Gorgias ţi-ar dovedi că binele artei lui este mai mare decît 
al artei mele”, la rîndul meu i-aș zice: „Tu cine ești, omule, 
şi care este meseria ta?” — „Eu sînt pedotrib, ar spune, 
şi meseria mea este să le fac oamenilor trupuri frumoase 
şi viguroase.” După pedotrib, ar vorbi comerciantul, după 
cum cred, foarte dispreţuitor faţă de toţi: „la gîndește-te, 
Socrate, dacă găseşti vreun bine mai mare decit bogăţia, 
la Gorgias sau la oricare altul?”13 Atunci i-aș spune și 
lui: „Cum așa? Tu ești producătorul ei?” Ar răspunde 
că da. „Ce eşti?” — ,„,Comerciant.” — „Dar cum aşa? 
Tu socotești că bogăţia este cel mai mare bine pentru 
oameni?”, vom spune. „Cum să nu?”, va spune el. — „Dar, 
uite, Gorgias pretinde că arta lui este sursa unui bine mai 
mare decît al artei tale”, i-am spune noi. La care este 
limpede că ar întreba: „Și care este binele acesta? Să 
lămurească Gorgias!” Deci, consideră, Gorgias, că îţi cerem, 

și ei și cu, să ne răspunzi care este după tine binele cel 
mai mare al oamenilor al cărui producător ești tu. 

GORGIAS Cel care, într-adevăr, Socrate, este cel mai 
mare bine și care, în acelaşi timp, dă oamenilor libertatea 
şi face pe fiecare stăpînul concetățenilor săi. 

SOCRATE Care este prin urmare acesta? 

GORGIAS A fi în stare, zic eu, să convingi prin discursuri 
pe judecători în tribunale, pe senatori în senat, în ecclesia 
pe membrii ecclesiei, precum şi în oricare altă adunare 
care ar fi o adunare cetățeneascăl. Datorită acestei puteri, 
sclav îţi va fi medicul, sclav îți va fi pedotribul, iar comer- 
ciantul va vedea că agonisește nu pentru sine, ci pentru 
altul, pentru tine, care eşti în stare să vorbești şi să con- 
vingi mulțimile. 

SOCRATE Mi se pare, Gorgias, că acum ai explicat destul 
de precis ce este, după tine, arta retoricii şi, dacă te-am 
înţeles bine, susții că retorica este făuritoarea convingerii:5 
și că întreaga ei acțiune, esenţa ei, către aceasta tinde. 
Ori ai de adăugat că retorica este în stare și de altceva, 
în afara creării convingerii în sufletele ascultătorilor? 

GORGIAS Nicidecum, Socrate, căci socotesc că ai defi- 
nit-o cu exactitate. Aceasta este esenţa ei. 

SOCRATE Ascultă-mă atunci, Gorgias. Să ştii că, după 
convingerea mea, dacă există cineva care într-o discuţie 
cu altul vrea să știe exact despre ce este vorba, apoi eu 
sînt unul dintre aceia și cred că şi tu. 

GORGIAS Ce-i cu asta, Socrate? 

SOCRATE Îţi spun acum. În legătură cu puterea de 
convingere a retoricii, și anume despre ce fel de convingere 
vorbeşti ca şi asupra căror lucruri se exercită ea, să știi 
că eu nu am înțeles limpede, căci numai presupun ce este 
ea, după părerea ta, și asupra căror lucruri se aplică. Așa 
că am să te întreb totuși despre ce convingere vorbeşti, 
și asupra căror lucruri se exercită ea. Pentru ce, făcînd pre- 
supuneri, te mai întreb pe tine, în loc să vorbesc eu? Nu 
pentru tine o fac, ci în interesul discuţiei, pentru ca ez, 
să decurgă în aşa fel încît să devină cît mai limpede obiez- 
tul ei. Gîndeşte-te dacă sînt îndreptățit să te întreb. E 
ca şi cum, după ce te-aş întreba ce pictor este Zeuxis!t, 


302 


GORGIAS 


dacă mi-ai spune că este un pictor de fiinţe, eu n-aș fi 
îndreptățit să te întreb ce fel de fiinţe pictează și unde 
se află picturile lui. Nu este așa? j. , g 348 mi 

GORGIAS Întocmai. 

SOCRATE Oare nu pentru faptul că există și alți pictori, d 
care pictează multe fiinţe, de tot felul? 

GORGIAS Desigur. 

SOCRATE Dacă n-ar mai fi existat alt pictor în afară de 
Zeuxis, oare n-ar fi fost bun răspunsul tău? 

GORGIAS Cum de nu? 

SOCRATE Atunci răspunde-mi cu privire la retorică. 
Consideri că retorica este singura care produce convingerea, 
sau mai sînt și alte arte? Am să fiu mai precis. Cine te 
învață un anumit lucru, te și convinge în legătură cu el, 
sau nu? l 

GORGIAS Fără discuție, Socrate, mai înainte de toate, 
convinge. 

SOCRATE Să ne întoarcem la artele despre care vorbeam, e 
Oare aritmetica nu ne învaţă cele cu privire la număr și 
tot aşa și aritmeticianul? 

GORGIAS Fără îndoială. 

SOCRATE Prin urmare ne și convinge? 

GORGIAS Desigur. 

SOCRATE Atunci şi aritmetica este făuritoare a conwin= 
gerii. 

GORGIAS Așa se pare. 

SOCRATE Așadar, dacă ne întreabă cineva ce fel de con- 
vingere şi cu privire la ce, îi răspundem că cea care ne 
învață despre mărimea numerelor pare și impare. Și despre 454 a 
toate celelalte arte, de care am vorbit, vom putea arăta 
că sînt arte ale convingerii, ale unei anumite convingeri 
cu privire la un anumit lucru. Nu este așa? 

GORGIAS Desigur. 

SOCRATE Atunci retorica nu este singura artă a convin- 
gerii. 

GORGIAS Ai dreptate. 

SOCRATE Însă pentru că nu este singura care realizează 
acest lucru, ci mai sînt şi altele, sîntem îndreptăţiți, ca şi 
în cazul pictorului, să-l întrebăm din nou pe interlocu- 

tor: Ce fel de convingere şi cu privire la ce lucru realizează 
arta retorică? Ori crezi că nu este justificată o nouă între- 
bare? 

GORGIAS Ba da. 

SOCRATE Răspunde, deci, Gorgias, de vreme ce aceasta 
ţi-e părerea. 

GORGIAS Eu vorbesc, Socrate, de convingerea tribuna- 
lelor şi a celorlalte adunări, asupra lucrurilor care sînt 
drepte și nedrepte!”, aşa cum am arătat mai înainte. 

SOCRATE Şi eu bănuiam, Gorgias, că vorbeşti despre o 
convingere referitoare la aceste lucruri. Dar ca să nu te 
miri dacă puţin mai tîrziu te voi întreba iarăși ceva ce 
pare a fi limpede, reiau acum întrebarea. Cum îţi spun, 
eu te întreb pentru ca discuția să ajungă la un capăt, nu 
ca să mă leg de tine, ci pentru a ne obişnui să nu anticipăm 
reciproc prin presupuneri asupra spuselor noastre, pentru 
ca tu să duci pînă la capăt explicaţia, potrivit ideii tale, 
așa cum intenţionezi. 

GORGIAS Și eu cred că procedezi bine, Socrate. 

SOCRATE Haide să cercetăm încă ceva. Numeşti tu un 
anumit lucru a ști? 

GORGIAS Numesc. 

SOCRATE Dar a crede? 

GORGIAS De asemenea. 

SOCRATE Tu consideri că a şti şi a crede, ştiinţa și cre- 
dința, sînt totuna, sau sînt deosebite? 

GORGIAS Fără discuţie, Socrate, socotesc că sînt altceva. 

SOCRATE Bine socoteşti, și ai să vezi imediat de ce. Dasă 
te-ar întreba cineva: „Există, Gorgias, o credință falsă 
şi o credinţă adevărată?”"18, după cum cred, tu ai încuviința. 

GORGIAS Desigur. 

SOCRATE Există o știință falsă și una adevărată? 

GORGIAS Nicidecum. 

SOCRATE Este clar că nu sînt același lucru. 


GORGIAS Ai dreptate. 

SOCRATE Însă şi cei care ştiu și cei care cred sînt la fel 
de convinşi. 

GORGIAS Aşa este. 

SOCRATE Să stabilim, dacă vrei, două specii ale convin- 
gerii: una care se întemeiază pe credință fără ştiinţă și 
cealaltă pe cunoaştere. 

GORGIAS Întocmai. 

SOCRATE Deci care este convingerea pe care o creează 
retorica în tribunale și în celelalte adunări, cu privire la 
lucrurile drepte și nedrepte? Este cea din care se naște 
credința fără știință sau cea din care se naște ştiinţa? 

GORGIAS Este clar, Socrate, că cea din care se naște 
credinţa. 

SOCRATE Așadar, retorica, după cum se vede, este făuri- 
toarea convingerii întemeiată pe credință și nu pe învă- 
țățură!?, cu privire la lucrurile drepte şi nedrepte. 

GORGIAS Desigur. 

SOCRATE Așadar, oratorul nu învaţă tribunalele și cele- 
laite adunări despre lucrurile drepte şi nedrepte, ci doar 
le convinge. Într-adevăr, nici n-ar putea într-un timp 
scurt să instruiască o mulțime atît de mare cu privire la 
chestiuni atît de importante. 

GORGIAS Nu, într-adevăr. 

SOCRATE Dacă este așa, să vedem ce putem spune despre 
retorică. În ce mă priveşte, nu sînt încă în stare să mă 
lămuresc. Cînd se face o adunare în cetate pentru alegerea 
de medici, sau constructori de corăbii, sau pentru vreun alt 
soi de meşteșug, oare nu este tocmai atunci cazul ca orato- 
rul să nu dea sfaturi? Este limpede că în fiecare din aceste 
alegeri trebuie să fic ales cel mai priceput; cînd este vorba 
de construirea de ziduri, de porturi, de șantiere navale, 
trebuie solicitați numai arhitecţii, iar cînd se ţine sfat 
pentru alegerea de generali, pentru formarea unui front 
împotriva duşmanilor sau pentru ocuparea unui teritoriu, 
vor da sfaturi numai militarii și nu oratorii. Ce-ai de spus 
despre acestea, Gorgias? Deoarece spui că ești retor și că 
faci oratori pe alţii, cel mai bine este să fii tu întrebat 
asupra artei tale. Gîndește-te că, de fapt, mă strădui în 
interesul tău, căci poate printre cei de față se întîmplă 
să fie unul care ar vrea să devină discipolul tău — şi îmi 
dau seama că sînt destul de mulți dintre aceștia —, însă 
se ruşinează să te întrebe. Așadar, întrebîndu-te eu, con- 

sideră că de fapt te întreabă ei. „Ce profit vom avea, 
Gorgias, dacă ne vei fi dascăl? În ce chestiuni vom fi în 
stare să sfătuim cetatea? Oare numai despre ce este drept 
şi nedrept, sau și despre cele pomenite acum de Socrate?” 
Caută, deci, să le răspunzi. 

GORGIAS Eu voi încerca, Socrate, să-ţi dezvălul cu clari- 
tate întreaga putere a retoricii, căci tu însuţi mi-ai arătat 
de minune drumul. Tu știi, desigur, că arsenalele, zidurile 
Atenei, precum şi construcţia porturilor își datorează 
existenţa, în parte sfaturilor lui Temistocle, în rest celor 
ale lui Pericle, şi nicidecum oamenilor de meserie. 

SOCRATE Acestea se spun despre Temistocle; cît despre 
Pericle, eu însumi l-am auzit propunîndu-ne construirea 
zidului din mijloc20. 

CORCIAS Și cînd se face una din alegerile de care ai 
vorbit, Socrate, vezi bine cum oratorii sînt cei care dau 
sfaturi și fac să triumfe opiniile lor asupra acestor chestiuni. 

SOCRATE Tocmai de acestea minunîndu-mă, Gorgias, de 
mult întreb ce soi de putere are retorica. Văzîndu-i mări- 
mea îmi pare că este un lucru divin?i. 

GORGIAS Însă dacă ai cunoaşte totul, Socrate, ai vedea 
că în ea cuprinde, ca să zic așa, toate puterile și le ţine în 
stăpînire. Am să-ți dau o dovadă temeinică. Adesea, mer- 
gînd împreună cu fratele meu și alți medici pe la cîte un 
bolnav, cum acesta nu voia să înghită leacul, nici să se 
lase tăiat sau ars de medic, neputind medicul să-l con- 
vingă, eu reușeam fără alt meșteșug decît retorica. Eu 
susțin că în orice oraş ar merge împreună oratorul și medi- 
cul, dacă s-ar purta discuţia în adunarea poporului sau în 
vreo altă reuniune care dintre cei doi să fie ales medic, 
medicul nici nu va fi băgat în seamă, ci va fi ales cel capabil 
să vorbească, dacă va vrea. Și cu oricare alt om de meserie 
ar concura, oratorul ar reuşi să se facă ales mai degrabă 
decît oricine. Nu există chestiune pe care oratorul să nu 
o trateze mai convingător decît oricare dintre oamenii 
de meserie din mulțime. Atît de mare este, așadar, puterea 
acestei arte și de acest soi este ea. Totuși, o Socrate, trebuie 
să te foloseşti de retorică ca de orice altă artă de a lupta?. 
Astfel în cazul oricărei arte de a lupta, nu pentru a te folosi 


306 


GORGIAS 


împotriva tuturor oamenilor înveţi pugilistica, pancrațiul 
și lupta cu armele, încît, devenind mai puternic decît prie- 
tenii şi decît duşmanii, să te apuci să-ți lovești prietenii, 
să-i străpungi și să-i ucizi, Pe Zeus, dacă vreunul care 
frecventează palestrele, devenind puternic la trup și la 
pumn, se apucă să-și bată tatăl, mama, vreo altă rudă sau 
prieten, pentru acest motiv nu trebuie detestați și izgoniți 
din” cetate pedotribii şi maeştrii de arme?. Ei i-au învăţat 
să se folosească cu dreptate de arme pentru a se apăra de 
dușmani și de cei care-i nedreptățesc, şi nu pentru a ataca. 
Dar discipolii, răstălmăcindu-i, se folosesc în mod nejust 
de tăria și de arta lor. Deci nu dascălii sînt răi, nu arta 
este răspunzătoare, nici rea pentru acest fapt, ci, cred 
eu, acei care n-o folosesc cum trebuie. Acelaşi argument 
se potrivește şi pentru retorică. Oratorul esteYcapabil să 
vorbească în fața oricui, despre orice, şi, într-un cuvînt, 
să convingă mulțimea după vrerea lui. Însă nu este cîtuși 
de puţin dator să uzurpe reputaţia medicilor — pentru 
motivul că este în stare s-o facă — nici a altor oameni 
de meserie, ci trebuie să se folosească cu justeţe de retorică 
ca şi de arta de a lupta. Cred că nu trebuie detestat și 
alungat din cetate dascălul pentru abuzul pe care-l face 
elevul, de puterea şi de arta învățată de la el. Deși a fost 
inițiat în vederea unei drepte întrebuinţări, discipolul pro- 
cedează în mod contrar. Prin urmare este drept să fie urit, 
expulzat şi ucis cel ce nu se folosește cum trebuie de retorică 
şi nu cel ce l-a învăţat. 

SOCRATE Eu cred, Gorgias, că tu ai experienţa multor 
discuții în care ai remarcat faptul că anevoie pot vorbi- 
torii să-și precizeze unii față de alții subiectul discuţiei 
pe care o întreprind, să se înțeleagă și să se explice între 
ei, încheind cu bine întrunirea; dacă intră în dispută, și 
unul spune despre celălalt că nu are dreptate sau că nu 
este clar, atunci se supără și consideră că sînt de rea-cre- 
dinţă unii faţă de alții, doritori fiind să se certe și nu să 
elucideze obiectul discuţiei. Ba unii sfîrşesc prin a se des- 
părți foarte rușinos, ocărîndu-se, rostind şi auzind unii 
despre alţii asemenea lucruri încît cei de față se căiesc că 
au avut gîndul să devină auditorii unor astfel de oameni. 

Pentru ce spun toate acestea? Pentru că mi se pare că 
în acest moment nu eşti cu totul consecvent şi în acord 
cu cele ce-ai spus la început despre retorică. Mă tem, deci, 
să te combat, ca să nu mă suspectezi că sînt doritor de 
dispută, nu pentru a elucida un lucru, ci pentru a te ataca 
personal. În cazul cînd ai fi din același soi de oameni ca 
mine, te-a putea chestiona cu plăcere; dacă nu, aș renunţa. 
Din ce soi de oameni sînt eu? Din cei care simt plăcere să 
fie combătuţi, dacă greşesc, dar să și combată pe cel ce 
greşeşte, fără să-mi placă mai puţin cînd sînt combătut 
decît cînd combat la rîndul meu. Ba consider că primul 
lucru este cu atît mai avantajos cu cît e un bine mai mare 
să fii eliberat tu însuţi decît să eliberezi pe altul de un rău 
foarte mare. Cred că nu este rău mai mare pentru un om 
decît să aibă o opinie falsă asupra lucrurilor de care tocmai 
acum ne ocupăm, Prin urmare dacă și tu spui că eşti un 
astfel de om, să discutăm. De crezi însă că trebuie să renun- 
ţăm, s-o facem imediat și să încheiem discuția. 

GORGIAS În ce mă priveşte, Socrate, afirm că şi eu cores- 
pund cerințelor prescrise de tine. Poate că ar trebui, totuși, 
să ne gîndim şi la cei de faţă. Înainte de venirea voastră, 
o vreme eu le-am arătat o mulțime de lucruri, iar acum 
probabil că vom zăbovi mai departe cu discuţia. Așa 
că este cazul să vedem dacă nu reținem pe unii, care vor 
să facă și altceva. 


CHAIREPHON Auziţi, Gorgias şi Socrate, voi înșivă zarva 
celor care vor să asculte ce spuneți. Cît despre mine, n-aș 
putea avea o treabă atît de importantă încît, avînd prilejul 
unor asemenea discuţii, purtate de asemenea vorbitori, să 
dau întîietate altor preocupări, 


CALLICLES Pe zei, Chairephon, chiar și eu, care am asistat 
la multe discuţii, nu ştiu dacă m-am delectat vreodată 
atît de bine ca acum. Așa încît, în ce mă priveşte, dacă 
ați vrea să discutați toată ziua, aș fi cel mai încîntat, 

SOCRATE Atunci, Callicles, nu am nici o obiecţie, dacă 
și Gorgias este de acord. 


GORGIAS Ar fi desigur ruşinos, Socrate, să nu vreau 
tocmai eu, care am anunţat că răspund la tot ce doreşte 

fiecare. Cu încuviințarea lor, discută și întreabă tot ce 
vrei. 

SOCRATE Ascultă atunci, Gorgias, ce nedumerire îmi 
produc spusele tale. Se poate ca tu să fi vorbit bine şi eu 
să te fi înțeles rău. Tu spui că ești capabil să iniţiezi în 
retorică pe oricine vrea să înveţe de la tine? 

GORGIAS Desigur. 

SOCRATE Pentru ca să convingă mulțimea, în toate 
privinţele, dar fără s-o înveţe? 

GORGIAS Este chiar aşa. 

SOCRATE Spuneai adineauri că în privința sănătăţii, 
oratorul este mai convingător decît medicul. 

GORGIAS Spuneam că asta se petrece în fața mulțimii. 

SOCRATE În faţa mulțimii, asta înseamnă, în fața celor 
ce nu se pricep? Căci, fără îndoială, în faţa celor ce se pricep 
nu va fi mai convingător decît medicul. 

GORGIAS Ai dreptate. 

SOCRATE Fiind deci mai convingător decît medicul, 
ajunge mai convingător decît cel ce se pricepe? 

GORGIAS Chiar așa. 

SOCRATE Fără să fie medic, nu? 

GORGIAS Desigur. 

SOCRATE Nefiind medic, firește că el nu are cunoștințele 
pe care le are medicul. 

GORGIAS Este evident. 

SOCRATE Așadar, cel ce nu se pricepe va fi mai convin- 
gător în ochii celor ce nu se pricep decît cel ce se pricepe, 
de vreme ce oratorul poate să fie mai convingător decît 
medicul. Nu se întîmplă așa? 

GORGIAS În acest caz, așa se întîmplă. 

SOCRATE Și în cazul tuturor celorlalte arte nu se întîmplă 
la fel cu oratorul și retorica? Ea nu este deloc datoare să 
cunoască lucrurile în sinea lor, căci a descoperit un atare 
meșteșug de a convinge încît pare, în faţa celor ce nu se 
pricep, că este mai cunoscătoare decît cunoscătorii. 

GORGIAS Oare nu este, Socrate, un mare avantaj, faptul 
că, ignorînd celelalte arte, cel ce o cunoaște numai pe 
aceasta nu se vede socotit mai prejos de nici unul din 
oamenii de meserie? 

SOCRATE Dacă oratorul este sau nu este mai prejos de 
ceilalți, prin îndeletnicirea lui, vom cerceta de îndată ce 
vom aduce vorba despre asta. Acum, să vedem, mai întîi, 
dacă despre ce este drept şi nedrept, urît şi frumos, bine 
şi rău, oratorul are aceeaşi atitudine ca în privința sănă- 
tăţii și a domeniilor proprii celorlalte arte, și anume dacă 
necunoscînd în esență ce este bine şi ce este rău, ce este 
frumos sau urît, drept sau nedrept, el meşteșugeşte totuși 
o convingere datorită căreia, deși este ignorant pare în 
faţa celor ignoranţi mai știutor decît cei știutori. Sau este 
nevoie să fie ştiutor şi trebuie să cunoască toate acestea 
mai înainte de a veni la tine ca să-l înveţi retorica? În 
caz contrar, tu, ca profesor de retorică, nu-l vei învăţa 
nimic din toate acestea pe cel ce vine la tine — căci nu 
ține de meseria ta —, îl vei face însă să pară în ochii 
celor mulți un cunoscător al acestor lucruri, fără să le 
cunoască, îl vei face să pară bun fără să fie în realitate? 
Ori vei fi cu totul incapabil să-l înveţi retorica dacă el nu 
cunoaşte în prealabil adevărul asupra acestor lucruri? 


460 a Cum stau lucrurile, Gorgias? Pe Zeus, dezvăluie, așa cum 


b 


spuneai adineauri, care este puterea retoricii. 

GORGIAS Eu cred, Socrate, că acestea tot de la mine 
le va învăţa, în caz că nu le știe. 

SOCRATE Mă declar mulțumit. Ca să înveţi pe cineva 
retorica, este necesar ca el să cunoască ce este drept şi ce 
este nedrept, fie dinainte, fie după venirea lui la tine. 

GORGIAS Exact. 

SOCRATE Dar, spune-mi, cel ce a învățat arhitectura 
este arhitect, nu-i aşa? 

GORGIAS Desigur. 

SOCRATE Şi cel ce a învăţat muzica este muzician? 

GORGIAS Desigur. 

SOCRATE Nu este medic cine a învăţat medicina, și în 
rest, din același motiv, nu este fiecare ceea ce-l face să fie 
ştiinţa lui? 

GORGIAS Exact. 

SOCRATE Prin urmare, din acelaşi motiv, cine a învăţat 
ce este drept nu este un om drept? 

GORGIAS Întocmai. 

SOCRATE Așadar, trebuie ca specialistul în retorică să 
fie drept, iar ca om drept trebuie să vrea să săvîrșească 
numai lucruri drepte?25 

GORGIAS Așa se pare. 

SOCRATE În nici un caz nu va vrea omul drept să facă 
nedreptăţi. 

GORGIAS Fără îndoială. 

SOCRATE Însă din discuție rezultă că specialistul în 
retorică este un om drept. 

GORGIAS Desigur. 

SOCRATE Atunci, în nici un caz el nu va vrea să facă 
nedreptăți. 

GORGIAS Se pare că nu. 

SOCRATE Îţi aminteşti cum, puţin mai înainte, ai spus 
că nu trebuie învinuiți și nici expulzați din cetate pedotribii 
pentru că pugilistul se folosește de pumn cum nu trebuie? 
Și că tot așa, dacă oratorul se folosește în mod nejust de 
retorică, nu dascălul lui trebuie învinuit şi expulzat din 
cetate, ci cel ce nedreptăţește și nu se foloseşte cum trebuie 
de retorică? Nu ai spus tu acestea? 

GORGIAS Le-am spus. 

SOCRATE Acum se pare însă că același orator nu poate 
să fie în nici un chip nedrept. Nu este așa? 

GORGIAS Așa se pare. 

SOCRATE lar la început, Gorgias, spuneam că retorica 
este arta discursurilor privitoare nu la numerele pare şi 
impare, ci la dreptate și nedreptate. Este adevărat? 

GORGIAS Desigur. 

SOCRATE Eu, cel puţin, cînd te-am auzit spunînd acestea 
am crezut că în nici un chip nu poate fi retorica un lucru 
nedrept, de vreme ce ea totdeauna făureşte discursuri 
despre dreptate. Cînd, puțin mai tîrziu, ai spus că oratorul 
se poate totuşi folosi în chip nedrept de retorică, mirîn- 
du-mă și considerînd că cele spuse sînt contradictorii, am 
declarat că, dacă și tu socoteşti profitabilă lupta de opinii 
întocmai ca mine, discuţia merită să continue, iar dacă 
nu, ar fi mai bine s-o abandonăm. Continuîndu-ne cerce- 
tarea, vezi acum tu însuţi concluzia după care este cu 
neputinţă ca oratorul să se folosească în chip nedrept de 

retorică și chiar să vrea să facă acest lucru. Cum de se 
întîmplă așa, pe cîine?6, Gorgias, nu se poate lămuri fără 
multă bătaie de cap. 

POLOS Ce înseamnă asta, Socrate? Cu adevărat, așa 
apreciezi tu retorica? Sau crezi tu asta, pentru că Gorgias 
s-a sfiit să nu fie de acord cu tine cum că retorul nu poate 
să nu cunoască ce este drept și bine și frumos, iar în caz 
că vine la el un elev fără aceste cunoştinţe îl va învăţa 
el însuși ... şi cum din această concesie a ieşit poate o 
contradicţie în cele afirmate, tu te bucuri, căci tu însuţi 
ai provocat-o cu întrebările tale, fiindcă cine crezi tu că 
o să spună că nu cunoaște ce este drept și că nu poate să-i 
înveţe şi pe alții??? Dar ca să ajungi la asemenea discuţii 
îți trebuie o mare doză de mojicie. 

SOCRATE Polos, băiat de ispravă ce ești, nu fără noimă 
ne cultivăm noi prietenii şi copiii, ci, cînd ne clătinăm de 
bătrîneţe, sînteți voi cei tineri în preajma noastră ca să 
ne sprijiniți viaţa, prin fapte şi vorbe. Aşa și acum, dacă 
eu și Gorgias ne clătinăm în discuţie, tu care stai în preajma 
noastră, dă-ne sprijin. Ai tot dreptul. Chiar doresc să reiei 
oricare dintre afirmațiile admise ce ţi se pare a nu fi bună, 
cu condiţia să ai grijă de un singur lucru. 

POLOS La ce te referi? 


SOCRATE Să-ţi stăpînești abundența pe care te-ai apucat 
s-o desfăşori la început. 


POLOS Ce-i asta? N-am voie să vorbesc cît vreau? 

SOCRATE Rău ai păţit-o, prea bunule, dacă, venind la 
Atena, unde există cea mai mare libertate a vorbirii, tocmai 
aici ai fi singurul care n-are parte de acest lucru. Pune-te 
însă şi în locul meu. Dacă tu ai vorbi mult, nevrînd să 
răspunzi la întrebările puse, n-ar fi şi pentru mine o păţanie 
urîtă să n-am voie să plec și să nu te mai aud? Dar dacă 
din discuţia avută te supără ceva ce ai vrea să corectezi, 
cum îţi spuneam, reia totul după voia ta, întrebînd și 
fiind întrebat, rînd pe rînd, aşa cum am procedat Gorgias 
şi cu mine, combate și lasă-te combătut. Doar susții că și 
tu eşti la fel de ştiutor ca Gorgias, nu? 

POLOS Așa susțin. 

SOCRATE Prin urmare provoci și tu pe oricine să te întrebe 
ceea ce dorește, știindu-te în stare să-i răspunzi? 

POLOS Fără îndoială. 

SOCRATE Acum fă una din două, întreabă sau răspunde! 

POLOS Așa am să fac. Răspunde-mi, Socrate: Pentru că 
ți se pare că Gorgias este în dilemă în privinţa retoricii, 
tu ce spui că este ea? 

SOCRATE Mă întrebi cumva ce fel de artă este retorica, 
după părerea mea? 

POLOS Exact. 

SOCRATE Eu sînt de părere că nu este nicidecum o artă, 
ca să-ți spun adevărul. 

POLOS Și ce socotești tu că este retorica? 

SOCRATE Un lucru pe care tu, în cartea citită recent 
de mine, afirmi că l-ai transformat în artă. 

POLOS Ce anume? 

SOCRATE Un empirism. 

POLOS Eşti de părere că retorica este un empirism? 

SOCRATE Sînt de părere, dacă tu nu spui că este altceva. 

POLOS Empirismul cărui lucru? 

SOCRATE Al producerii unei delectări şi plăceri. 

POLOS În acest caz, nu găsești că retorica este un lucru 
frumos, din moment ce este capabilă să-i delecteze pe 
oameni? 

SOCRATE Ce, Polos? ai și aflat de la mine, ce susţin ev 
că este, de mă întrebi dacă n-o găsesc frumoasă? 

POLOS Păi n-am aflat că o socoteşti un empirism? 

SOCRATE Nu vrei cumva, pentru că pui preţ pe delectare, 
să mă delectezi puţin și pe mine? 

POLOS Ba da. 

SOCRATE Întreabă-mă atunci, ce fel de artă socotesc 
eu că este bucătăria? 

POLOS Te întreb, deci, ce fel de artă este bucătăria? 

SOCRATE De nici un fel, Polos. 

POLOS Dar ce este, ia spune! 

SOCRATE Spun că este o practică de rînd. 

POLOS A cui, spune! 

SOCRATE Îţi spun. A producerii unei delectări şi plăceri, 
Polos. 

POLOS Așadar bucătăria este tot una cu retorica? 

SOCRATE Nicidecum, ele sînt însă părţi ale aceleiași 
îndeletniciri. 

POLOS Care este aceasta? 

SOCRATE Să nu fie cam brutal adevărul. Ezit să vorbesc, 
de teamă să nu creadă Gorgias că-mi bat joc de meseria 
lui. În ce mă privește, eu nu ştiu dacă atare este retorica 
pe care o practică Gorgias. Din discuţie, nu ne-am lămurit 
încă ce gîndeşte el. Retorica de care vorbesc eu este ramura 
unei îndeletniciri? cîtuși de puţin frumoasă. 

GORGIAS Care, Socrate? Spune, fără să te jenezi deloc 
de mine. 

SOCRATE Sînt de părere, Gorgias, că nu este o îndelete 
nicire ce ţine de artă, ci una proprie unui spirit inventiv și 
îndrăzneţ, prin natura lui abil în a-i cîştiga pe oameni5, 
Pe scurt, eu o numesc lingușire. Socotesc că mai sînt şi alte 
părți ale acestei îndeletniciri, una din ele fiind bucătăria. 
Considerată a fi o artă, în concepția mea nu este o artă, 
ci un empirism și o rutină. Tot părți ale lingușirii consider 
eu că sînt retorica, găteala şi sofistica, patru ramuri pentru 
tot atitea domenii. Dacă Polos vrea să afle, să mă întrebe! 
Neaflînd încă ce parte a linguşirii spun eu că este retorica, 
el nu ia seama că nu i-am răspuns şi mă întreabă dacă n-o 
consider frumoasă. N-am de gînd să-i răspund dacă o con- 
sider frumoasă sau urîtă, mai înainte de a-i răspunde ce 
este ea. Nu ar fi corect, Polos. Dacă vrei să afli, întreabă 
care anume parte a lingușirii este retorica, după părerea 
mea. 

POLOS Uite că te întreb. Răspunde-mi, care parte? 

SOCRATE Ai să înţelegi oare răspunsul meu? În concepţia 
mea, retorica este simulacruli! uneia din părţile politicii. 

POLOS. Și apoi? Spui că este frumoasă sau urîtă? 

SOCRATE Ba uriîte, căci eu lucrurile rele le numesc urîte, 
dat fiind că trebuie să-ți răspund ca și cum ai fi înţeles 
ce spun. 

GORGIAS Pe Zeus, Socrate, nici eu însumi nu pricep ce 
spui tu. 

SOCRATE Este firesc, Gorgias, căci n-am apucat să spun 
încă nimic clar, Polos ăsta este tînăr şi iute. 

GORGIAS Lasă-l pe el și explică-mi de ce spui că retorica 
este simulacrul unei părți a politicii? 

SOCRATE Am să încerc atunci să explic ce este după 
părerea mea retorica. Dacă n-am să reuşesc, Polos este 
de față să mă combată. După părerea ta, există un corp 
și un suflet? 

GORGIAS Cum să nu? 

SOCRATE Consideri, mai departe, că există o sănătate 
proprie fiecăruia dintre ele? 

GORGIAS Bineînţeles. 

SOCRATE la să vedem: se poate întîmpla ca această 
sănătate să fie numai aparentă și nu reală? lată despre 
ce este vorba: mulți oameni lasă impresia că au trupul 
sănătos, fără ca cineva să-și dea seama cu uşurinţă că de 
fapt nu sînt sănătoşi, afară de cazul cînd este medic sau 
pedotrib. 

GORGIAS Ai dreptate. 

SOCRATE Eu afirm că există putinţa de a face ca atît 
trupul cît şi sufletul să pară sănătoase, cînd de fapt ele 
nu sînt deloc așa. 

GORGIAS Sînt de acord. 

SOCRATE Să vedem dacă pot să arăt mai limpede ce 
vreau să spun. Fiind vorba de două naturi deosebite, există 
și două arte deosebite. Pe cea care se ocupă de suflet o 
numesc politică??, însă celei care se ocupă de corp nu pot 
să-i dau un nume unic, pentru că, deși este o singură artă 


legislaţia, iar cea care corespunde medicinei este justiţia. 
Ele se înrudesc întrucît au — medicina cu gimnastica și 
justiţia cu legislația — respectiv același obiect, deși în 
unele privinţe diferă între ele%. Cele patru, îngrijindu-se 
unele de îmbunătăţirea trupului, celelalte de a sufletului, 
lingușirea observă ce se întîmplă nu prin cunoaștere, ci 
prin instinct, se divide în patru părţi şi, substituindu-se 
fiecărei arte, simulează că este arta pe care o uzurpă, cînd 
de fapt nu se preocupă deloc de vreo îmbunătățire, ci fără 
încetare seduce și amăgeşte prostia în numele plăcerii, 
ajungînd să fie socotită la mare cinste. Astfel medicinei 

i se substituie bucătăria care se preface a cunoaște hrana 
cea mai bună pentru trup așa fel că, dac-ar fi să se concureze 
medicul cu bucătarul de faţă cu copii sau cu bărbaţii fără 
minte precum copiii, în ce priveşte cunoașterea hranei 
bune şi a celei dăunătoare, medicul ar muri de foame”. 
Asta numesc eu lingușşire și consider că este o îndeletnicire 
urită, Polos, — căci pentru tine vorbesc acum — să tinzi 
către plăcere fără să ai în vedere binele. Eu susțin că nu 
este vorba de o artă, ci de un empirism, pentru că, neavînd 
o cunoaștere a lucrurilor pe care le oferă, asupra naturii 
lor, nu este în stare să se pronunţe asupra cauzei specifice 
lor. Eu nu numesc artă îndeletnicirea care este lipsită de 
cunoaştere, iar dacă nu ești de acord cu aceasta sînt gata 
de controversă. Cum spuneam, medicinei i se substituie “ 
bucătăria, ca formă a lingușirii; în același chip gimnasticii 
i se substituie găteala, dăunătoare, înșelătoare, vulgară 
şi nedemnă de un om liber — care, amăgind cu ajutorul 
formelor şi culorilor, a rafinării vestimentației, face ca 
oamenii să fie seduși de o frumuseţe artificială, uitînd de 
cea naturală care se obţine prin gimnastică. Ca să nu lungesc 
vorba, am să mă exprim ca geometrii — poate acum 
ai să mă poţi urmări: găteala este pentru gimnastică 
ceea ce este bucătăria pentru medicină; mai mult decit 
atît, că ce este găteala pentru gimnastică, este sofistica 
pentru legislaţie şi ce este bucătăria pentru medicină 
este retorica pentru justiție, Reiese, deci, că ele diferă 
prin natura lor; cum sînt, însă, învecinate, sofiștii și retorii 
se întîlnesc în acelaşi domeniu și în preocupări comune și 
nu pot preciza cu ce anume se ocupă, nici ei înșiși şi nici 
ceilalți oameni, cu privire la ei. În cazul în care sufletul 
n-ar guverna trupul, lăsîndu-l să se conducă singur, şi nu 
ar veghea să distingă bucătăria de medicină, trupul ar 
judeca punînd în cumpănă plăcerile care i-ar reveni lui și 
Jucrurile s-ar petrece conform teoriei lui Anaxagoras”, 
prietene Polos, — tu doar cunoști acestea — toate s-ar 
amesteca laolaltă, nemaideosebindu-se cele ce privesc 
medicina, de cele ale sănătăţii și de cele ale bucătăriei. 
Ai aflat, așadar, ce susțin eu că este retorica: ea este pentru 
spirit corespondentul bucătăriei care se ocupă de trup. 

Poate am făcut un lucru absurd nepermiţîndu-ţi să vorbeşti e 
mult, în timp ce eu am desfășurat un discurs întreg. Merit 
însă îngăduinţă pentru că, vorbind puţin, nu m-ai înţeles; 
n-ai fost capabil să te foloseşti de răspunsul pe care ţi 
l-am dat, fiindu-ţi necesară o expunere. lar dacă eu nu ştiu 466 a 
să mă folosesc de răspunsurile tale, desfăşoară și tu un dis- 
curs, dar dacă știu, lasă-mă s-o fac, căci am tot dreptul. 
Și acum, eşti liber să te foloseşti cum vrei de acest răspuns 
al meu. 

POLOS Ce vorbeşti? După părerea ta, retorica este linguşire? 

SOCRATE Am spus că este o parte a lingușirii. Așa de 
tînăr şi nu-ţi mai aduci aminte, Polos? Ce-ai să te faci 
mai tîrziu? 

POLOS Deci eşti de părere că, în cetate, oratorii buni 
trebuie considerați drept niște lingușitori vulgari? 

SOCRATE Îmi pui o întrebare, sau începi un discurs? b 

POLOS Îţi pun o întrebare. 

SOCRATE Sînt de părere că nu sînt demni de nici o consi- 
deraţie. 

POLOS Cum nu sînt demni de consideraţie? Nu au puterea 
cea mai mare din cetate? 

SOCRATE Nu, dacă spui că puterea înseamnă binele 
pentru cel puternic. 

POLOS Chiar așa spun. 

SOCRATE În cazul acesta, oratorii îmi par a fi cei mai 
puţin puternici din cetate. 

POLOS Cum așa? Nu ucid ei, întocmai ca tiranii, pe cine 
vor, nu deposedează și expulzează din cetate pe cine cred c 
ei de cuviință? 

SOCRATE Pe cîine, Polos, pentru fiecare lucru pe care-l 
spui, stau să mă gîndesc, dacă afirmîndu-l îţi exprimi 
părerea, sau dacă îmi pui numai o întrebare. 

POLOS Ba te întreb. 

SOCRATE Fie şi așa prietene. Însă atunci mă întrebi 
două lucruri dintr-odată3. 

POLOS Cum două? 

SOCRATE Nu ai spus, adineauri cam în acești termeni, d 
că oratorii ucid, întocmai ca tiranii, pe cine vor, că depose- 
dează și alungă din cetăți pe cine cred de cuviinţă? 

POLOS Ba da. 

SOCRATE Îţi spun că este vorba de două întrebări, şi 
am să-ți răspund la amîndouă. Eu susțin, Polos, că atît 
oratorii cît şi tiranii au foarte puţină putere în cetate, așa 
cum spuneam adineauri. Ei nu fac nimic din ceea ce vor, 
ca să zic aşa, cu toate că fac ceea ce li se pare lor că este 

e cel mai nimerits?, 

POLOS Și asta nu înseamnă să ai o mare putere? 

SOCRATE Nu, după spusele lui Polos. 

POLOS Eu spun că nu? Dimpotrivă, spun că da. 

SOCRATE Zău, spui că nu, cînd susţii că puterea mare 
este un bine pentru cel ce o are. 

POLOS Asta spun. 

SOCRATE Crezi că este un bine pentru un om lipsit de 
minte să facă ceea ce i se pare lui cel mai nimerit şi numeşti 
acest lucru a avea putere mare? 

POLOS Nu, deloc. 

SOCRATE Prin urmare, combătîndu-mă pe mine, vei 

461 a demonstra că oratorii au minte şi că retorica este o artă 
şi nu o lingușire? Dacă mă vei lăsa necombătut, oratorii 
care fac în cetăți ceea ce li se pare nimerit şi tiranii nu vor 
obţine nici un bine; iar dacă puterea este un bine, așa cum 
spui, a proceda fără judecată, după bunul plac, chiar și tu 
recunoști că este un rău. Nu este așa? 

POLOS Ba da. 

SOCRATE Cum or să fie puternici în cetate oratorii sau 
tiranii, dacă Polos nu-i dovedeşte lui Socrate că ei fac 
ceea ce vor? 

b POLOS Omul ăsta...40 

SOCRATE Eu susțin că ei nu fac ceea ce vor. Dovedeşte-mi 
contrariul! 

POLOS Nu recunoșşteai adineauri că ei fac ceea celise 
pare a fi cel mai bine? 

SOCRATE Şi acum recunosc. 

POLOS Deci nu fac ceea ce vor? 

SOCRATE Eu susţin că nu. 

POLOS Făcînd ceea ce li se pare nimerit? 

SOCRATE Exact. 

POLOS Spui grozăvii și enormități, Socrate! 

SOCRATE Nu te înverșuna, norocos Polos, ca să mă ex- 
prim după gustul tăufl. Dacă ești capabil să mă întrebi, 
dovedește că sînt în eroare, iar dacă nu, răspunde tu însuţi. 

POLOS Ba vreau să-ţi răspund, ca să aflu ce susţii. 

SOCRATE După părerea ta, oamenii vor de fiecare dată 
numai lucrul pe care-l fac, sau un alt lucru, în vederea 
căruia fac ceea ce fac? De exemplu, cei care înghit leacuri 
după sfatul medicilor, crezi că vor ceea ce fac, să înghită 
adică leacuri şi să sufere sau vor să se însănătoșească, drept 
care înghit leacurile? 

POLOS Este clar că vor să se însănătoșească. 

SOCRATE De asemenea și cei care pleacă pe mare și cei 
ce se trudesc cu vreun comerț nu vor nicidecum lucrul pe 
care-l fac de fiecare dată. Căci cine s-ar apuca de bună 
voie să navigheze, să se primejduiască, să se agite? Dar 
scopul în vederea căruia ei navighează este, după părerea 
mea, îmbogățirea. Căci pentru înavuţire pleacă ei pe mare. 

POLOS Foarte adevărat. 

SOCRATE Dar nu se întîmplă așa şi în toate celelalte 
cazuri? Cînd cineva acţionează cu un scop, nu acţiunea 
în sine îl interesează, ci scopul pentru care acționează. 

POLOS Desigur. 

SOCRATE Acum, spune-mi, poate exista vreun lucru care 
să nu fie ori bun, ori rău, ori neutrut?, adică nici bun, 
nici rău? 

POLOS Cu neputinţă, Socrate. 

SOCRATE Prin urmare tu numești lucruri bune pricepe- 
rea, sănătatea, bogăţia şi celelalte de acest fel, iar contra- 
riile lor le numeşti rele?43 

POLOS Întocmai. 

SOCRATE Iar nici bune, nici rele, le numeșşti pe cele care 
sînt uneori în parte bune, uneo în parte rele, iar alteori 
de nici un fel, cum sînt șederea, mersul, alergatul, navi- 
gaţia, cum sînt pietrele, lemnele și altele de felul lor. Nu pe 
acestea le ai în vedere? Sau denumești nici bune, nici rele 
alt soi de lucruri? 

POLOS Ba pe acestea. 

SOCRATE Lucrurile neutre se săvirșesc în vederea celor 
bune, sau cele bune în vederea celor neutre? 

POLOS Desigur că cele neutre în vederea celor bune. 

SOCRATE Deci urmărind binele, umblăm, considerînd 
că este spre binele nostru să umblăm și dimpotrivă stăm 
ori de cîte ori credem că este spre binele nostru să stăm? 
Nu-i aşa? 

POLOS Întocmai. 

SOCRATE Deci şi cînd omorîm, în cazul că omorim pe 
cineva, cînd expulzăm și confiscăm averi, socotim că 
acţionăm spre binele nostru, nu-i aşa? 

POLOS Cu siguranţă. 


SOCRATE Așadar, cei care săvirșesc acestea, au în vedere 
binele? 
POLOS Întocmai. 


SOCRATE Dar nu am căzut de acord că, acţionînd pentru 
un anumit scop, nu acţiunea ne interesează, ci scopul 
pentru care acţionăm? 

POLOS Foarte adevărat. 


SOCRATE Prin urmare, nu vrem pur şi simplu să măcelă- 
rim, să expulzăm din cetăți şi să deposedăm de bunuri, 
ci numai dacă avem vreun folos vrem să săvirșim toate 
acestea, iar dacă ne dăunează nu le vrem. Astfel, pe cele 
bune, le vrem, cum spui tu, pe cele nici bune, nici rele 
nu le vrem, la fel şi pe cele rele. Într-adevăr? Eşti de părere 
că am dreptate, Polos, ori nu? De ce nu răspunzi? 

POLOS Ai dreptate. 


SOCRATE Și acum că sîntem de acord cu acestea, dacă 
cineva, fie el tiran, fie orator, ucide pe alteineva, sau îl 
alungă din cetate, sau îi ia avutul crezînd că este spre 
binele său dar i se întîmplă să iasă spre răul său, nu acţio- 
nează el oare cum i se pare mai nimerit? 

POLOS Desigur. 

SOCRATE Dar face el şi ceea ce vrea, dacă se întîmplă 
să iasă spre răul lui? De ce nu răspunzi? 

POLOS Nu sînt de părere că face ceea ce vrea. 

SOCRATE Înseamnă, oare, că un asemenea om are multă 
putere în cetate, dacă a avea multă putere este un bine, 
după propria ta recunoaștere? 

POLOS Nu. 

SOCRATE Deci am avut dreptate să spun că omul care 
face în cetate ceea ce crede de cuviinţă nu are multă putere 
şi nici nu face ceea ce vrea. 

POLOS Dacă ar fi după tine, Socrate, nu te-ar încînta 
mai mult să ai putinţa de a face în cetate ce crezi de cuviinţă 
decît să nu o ai, nici n-ai invidia pe cel ce l-ai vedea că 
omoară pe cine dorește, că îl despoaie de avere sau îl în- 
chide. 


SOCRATE Pe drept sau pe nedrept? 

POLOS Oricum ar face-o, nu este de invidiat în ambele 
cazuri? 

SOCRATE Nu meni a rău, Polos. 

POLOS Ce vrei să spui? 

SOCRATE Că nu trebuie să invidiezi nici pe cei de nein- 
vidiat, nici pe nenorociţi, ci să-i compătimeștiti, 

POLOS Cum așa? Asta-i părerea ta despre oamenii la 
care mă refer? 

SOCRATE Cum să nu fie? 

POLOS Prin urmare cel ce omoară pe cine crede de cu- 
viinţă, omorîndu-l pe drept, este după părerea ta un neno- 
rocit demn de compătimire? 

SOCRATE Nu astfel, dar nici de invidiat nu este. 

POLOS N-ai spus acum că este un nenorocit? 

SOCRATE Cel ce omoară pe nedrept, prietene, este pe 
deasupra și demn de milă, iar cel ce omoară pe drept nu 
este de invidiat. 

POLOS De bună seamă, cel omorît pe nedrept este vrednic 
de milă și nenorocit. 

SOCRATE Mai puţin decît cel ce omoară%, Polos, și mai 
puţin decît cel omorît pe drept. 

POLOS Cum aşa, Socrate? 

SOCRATE Așa, pentru că cel mai mare dintre rele este 
să fii nedrept. 

POLOS Acesta să fie cel mai mare? Nu este şi mai mare 
rău să fii nedreptăţit? 

SOCRATE Ciîtuşi de puţin. 

POLOS Deci tu ai vrea să fii nedreptăţit mai degrabă 
decit să nedreptăţeşti pe altul? 

c SOCRATE Eu n-aş vrea nici una din două, însă dacă aș 
fi obligat sau să nedreptăţesc sau să fiu nedreptăţit, aș 
alege mai degrabă să fiu eu nedreptăţit decît să nedreptă- 
țesc pe altul. 

POLOS Deci n-ai primi să fii tiran? 
SOCRATE Nu, dacă prin tiran înţelegi acelaşi lucru ca 
mine. 

POLOS Pentru mine, cum am spus, aceasta înseamnă să 
ai în cetate acea putere de a face tot ce crezi de cuviință, 
să ucizi, să expulzezi, să săvîrşeşti tot ce-ţi vine în minte. 

SOCRATE Ah, scumpule! Cînd vorbesc, abţine-te să mă 

d întrerupi. Dacă aș veni în agora plină de lume, ţinînd un 
pumnal ascuns și ți-aș spune : „Polos, eu tocmai am dobîndit 
o miraculoasă putere de tirant€. Astfel, dacă eu cred de 
cuviință că unul dintre oamenii pe care-i vezi trebuie să 
moară, acela pe dată va fi mort. Și dacă eu socotesc că 
trebuie sfărîmat capul unuia dintre ei, îndată va fi sfări- 
mat, iar dacă hotărăsc să i se rupă haina de pe el, haina 

e îi va fi ruptă. Așa de mare este puterea mea în cetatea 
aceasta!” Cum tu ai fi neîncrezător, la vederea pumnalului 
meu probabil că ai zice: Socrate, o astfel de putere mare 
este la îndemîna tuturor, tot astfel ai putea să incendiezi 
orice casă ai crede de cuviinţă, precum şi arsenalele Atenei, 
triremele și toate celelalte vase publice şi particulare. Dar 
nu înseamnă că ai putere mare cînd faci ce ţi se năzare. 
Nu crezi că este așa? 

POLOS Fără îndoială că așa este. 

410 a SOCRATE Poţi să-mi spui ce ai de obiectat față de o 

asemenea putere? 

POLOS Pot. 

SOCRATE Ce anume? Spune! 

POLOS Că cine procedează astfel este vrednic de ă fi 
pedepsit. | 

SOCRATE A fi pedepsit nu este un rău, 

POLOS Cu siguranţă. 

SOCRATE Așadar, omule minunat, poţi vedea din nou 
cum puterea cea mare presupune pentru cine acţionează 
cum crede de cuviință obținerea unui folos și a unui bine. 
După cum se pare, aceasta înseamnă o putere mare. În 

caz contrar, este vorba de o putere mică şi de un rău. Să 
cercetăm și următorul aspect: nu am convenit că uneori 
este preferabil să săvîrşeşti ce am spus, ucideri, expulzări 
de oameni, confiscări de bunuri, dar alteori dimpo- 
trivă? 

POLOS De bună seamă. 

SOCRATE Vasăzică lucrul este recunoscut și de tine și 
de mine. 

POLOS Da. 

SOCRATE Cînd zici că este bine să se procedeze astfel? 
Spune ce delimitare stabilești tu? :,. 4 

POLOS Răspunde tu însuţi la asta, Socrate. 

SOCRATE În ce mă priveşte, Polos, eu susţin, dacă-ți 
este pe plac ce auzi, că este bine cînd eşti îndreptăţit să 
procedezi astfel, și este rău cînd nu ești îndreptăţit. 

POLOS Greu mai este să te contrazică cineva, Socrate! 
Chiar şi un copil ar fi în stare să-ți dovedească cum nu ai 
dreptate. 

SOCRATE Îi voi fi foarte recunoscător acelui copil, la 
fel și ţie dacă m-ai contrazice şi m-ai scoate din rătăcire. 
Nu pregeta să faci bine unui prieten, dovedește-mă! 

POLOS De bună seamă, Socrate, nu am nevoie de exemple 
străvechi pentru a te contrazice. Cele petrecute ieri şi 
alaltăieri sînt în măsură să te contrazică și să-ţi demon- 
streze că mulți oameni nedrepți sînt fericițit8, 

SOCRATE Care anume? 

POLOS Cred că-l vezi pe Archelaosf?, fiul lui Perdiccas, 
domnind acum în Macedonia? 

SOCRATE Chiar dacă nu-l văd, aud despre asta. 

POLOS Ce crezi, este fericit sau nefericit? 

SOCRATE Nu știu, Polos. Nu am stat în preajma lui. 

POLOS Ce spui? Numai stînd în preajma lui, ai şti-o, 
de aici nu-ți dai seama dacă este fericit? 

SOCRATE Pe Zeus, nu-mi dau seama! 

POLOS Este clar, Socrate, că şi despre marele rege ai să 
spui că nu ştii dacă este fericit! 

SOCRATE Și n-aş spune decît adevărul! Căci nu știu 
dacă este un om virtuos și drept. 

POLOS Ce vorbeşti? În asta stă toată fericirea? 

SOCRATE După părerea mea, Polos. Eu susțin că bărbatul 
desăvirşit și bun, de asemenea și femeia, este fericit, iar 
cel nedrept și rău, nefericit, 


POLOS Deci și Archelaos acesta este nefericit, după 
judecata ta? 


SOCRATE Dacă este nedrept, prietene. 


POLOS Dar cum să nu fie nedrept? Neavînd nici un drept 
la domnia pe care o deține acum, ca fiu al sclavei lui Alcetes, 
fratele lui Perdiccas, în mod legitim sclavul lui Alcetes, 
dacă ar fi vrut să respecte dreptatea ar fi slujit lui Alcetes 
şi ar fi fost fericit, după părerea ta. Ori acum, nemai- 
pomenit de nefericit a ajuns, fiindcă a comis cele mai mari 
nedreptăți. Trimiţind mai întîi după stăpînul şi unchiul 
său, sub pretextul că-i va înapoia domnia pe care i-o răpise 
Perdiccas, i-a găzduit și i-a îmbătat, pe el împreună cu 
fiul lui, Alexandru, propriul său văr, aproape de aceeaşi 
vîrstă cu el, și, urcîndu-i într-un car, i-a scos afară în 
timpul nopţii, i-a ucis şi i-a făcut dispăruţi pe amîndoi. 
Săvirșind aceste nelegiuiri, nu și-a dat seama că a ajuns 
cel mai nefericit om și nici nu i-a păsat, ci puţin mai tîrziu 
n-a vrut ca fratele său, fiul legitim al lui Perdiccas, un 
copil de șapte ani, căruia i-ar fi revenit în mod legitim 
domnia, să fie fericit, după ce l-ar fi crescut cum se cuvine 
şi i-ar fi cedat domnia, ci, aruncîndu-l într-o fîntînă, l-a 
înecat și i-a spus Cleopatrei, mama acestuia, că alergînd 
după o giscă a căzut în fîntînă şi a murit. Bineînţeles, acum, 
ca unul care a săvârșit cele mai mari nelegiuiri din Macedo- 
nia, este cel mai nefericit dintre toţi macedonenii iar nu 
cel mai fericit, și probabil că orice atenian, începînd cu 
tine, ar primi să fie în locul oricăruia dintre macedoneni 
în afară de Archelaos. 


SOCRATE Încă de la începutul discuţiei, Polos, te-am 
lăudat că ai o bună formaţie retorică, dar nu eşti priceput 
în discuţia dialectică. Și acum, să fie tocmai acesta argu- 
mentul prin care chiar un copil m-ar combate şi prin care, 
după cum crezi, sînt combătut de tine, cînd spun că omul 
nedrept nu este fericit? De unde și pînă unde, omule? 
Doar nu sînt de acord cu nimic din ce spui tu. 

POLOSINu vrei să fii, căci de fapt ești de aceeași părere e 
cu mine. 

SOCRATE O, fericitule, tu încerci să mă combaţi avocă= 
ţeşte, cu procedee care-și au locul în procesele din tribunale, 
Căci şi acolo, unii cred că triumfă asupra adversarilor, dacă 
în sprijinul spuselor lor ci aduc martori mulți și renumiţi, 
în timp ce partea adversă nu aduce decît un singur martor 
sau chiar nici unul. Această argumentare nu are nici o 
valoare pentru stabilirea adevărului. Uneori cineva poate 412 a 
să fie victima unei mărturii false, depuse de numeroși 
oameni cu vază. Așa și acum, pentru ce susții tu vei găsi 
aprobare la mai toţi atenienii și străinii, dacă ai vrea să-i 
aduci martori împotriva adevărului spuselor mele. Îți 
vor fi martori, dacă dorești, Nicias, fiul lui Niceratos, 
împreună cu fraţii săi, ale căror trepiede stau înșirate în 
templul lui Dionysos, dacă doreşti şi Aristocrates, fiul 
lui Skellios, a cărui frumoasă ofrandă se află în templul 
din Delfi, dacă dorești și întreaga familie a lui Pericle sau b 
oricare altă familie de aici, pe care ai vrea s-o alegisl, 

Dar eu, deși sînt singur, nu mă dau bătut; căci tu nu 
mă constrîngi cu argumente adevărate, ci aducînd mulți 
martori falși împotriva mea, încerci să mă îndepărtezi 
de bunul meu? și de adevăr. Eu, în schimb, dacă nu voi 
reuși să te aduc ca singurul meu martor, pe tine, făcîndu-te 
să cazi de acord cu cele ce susţin, consider că nu voi fi 
împlinit nimic din ceea ce ne preocupă; şi cred că nici tu e 
n-ai face-o în cazul în care nu îţi voi fi eu singurul martor, 
lăsînd deoparte pe toţi ceilalți. Primul este felul de argu- 
mentare pe care-l luaţi în consideraţie, tu împreună cu 
mulți alții, dar pe celălalt numai eu pun preț. Comparîndu-le 
între ele, să vedem în ce constă diferenţa. Lucrurile pe care 
le discutăm, în nici un caz nu sînt de mică importanţă, 
căci se poate spune că a le cunoaşte este foarte frumos iar 
a le ignora este foarte rușinos. Esenţa lor este a cunoaște 
sau a ignora cine este fericit şi cine nu este. Deocamdată: d 
este în discuție faptul că tu crezi că este posibil să fie fericit 
omul care săvirșește nedreptăți și trăiește în nedreptate, 
de vreme ce consideri că Archelaos este nedrept şi totuși 
fericit. Nu înţelegem întocmai părerea ta? 

POLOS Întru totul. 

SOCRATE Însă eu susțin că este un lucru imposibil. 
Iată o primă divergență. Bine. Va fi fericit cel ce săvîrșește 
nedreptăți dacă este judecat și pedepsit pentru ele? 

POLOS Nicidecum, pentru că în felul acesta ar fi foarte 
nenorocit. 

e SOCRATE Atunci, vinovatul care nu-și primește pedeapsa, 
după părerea ta, are să fie fericit? 

POLOS Da. 

SOCRATE După părerea mea, Polos, omul vinovat, ca 
şi cel nedrept, este în orice caz nefericit, este chiar mai 
nefericit dacă nu este judecat şi pedepsit pentru vina sa 
şi este mai puţin nefericit dacă este judecat și pedepsit 
de zei şi de oameni, 

413 a POLOS Încerci să susţii niște absurdităţi, Socrate. 

SOCRATE Mă voi strădui să te fac şi pe tine să-mi împăr- 
tăşeşti părerea, căci consider că-mi ești prieten. Iată acum 
în ce constă diferenţa dintre noi: eu am susținut mai înainte 
că a nedreptăţi este un rău mai mare decit a fi nedreptăţit. 

POLOS Întocmai. 

SOCRATE lar tu, că a fi nedreptăţit. 

POLOS Da. 

SOCRATE Eu am afirmat că cei vinovaţi de nedreptate 
sînt nefericiți și tu m-ai combătut. 

POLOS Bineînţeles, pe Zeus! 

b SOCRATE După părerea ta, Polos! 

POLOS Care este și cea adevărată. 

SOCRATE Se poate. Tu îi consideri fericiţi pe cei vinovaţi 
care nu-și primesc pedeapsa. 

POLOS Chiar întocmai. 

SOCRATE Eu tocmai pe ei îi consider cei mai nefericiţi, 
iar pe cei ce-și primesc pedeapsa, mai puţin nefericiți. 
Vrei să respingi şi această afirmaţie? 

POLOS Asta este, mă rog, încă mai greu de combătut, 
Socrate. 

SOCRATE Nu numai atît, ci chiar imposibil, fiindcă ade- 
vărul nu poate fi respins. 

c  POLOS Ce vorbeşti? Deci un om care complotează în 
mod nelegiuit împotriva tiraniei, cînd este prins, torturat, 

ciopîrțit şi i se ard ochii, fiind supus la multe cazne de tot 
felul, cînd își vede copiii şi nevasta suferind aceleași chinuri, 
pentru ca în cele din urmă să fie răstignit sau chiar ars 
de viu, va fi astfel mai fericit decît dacă, evitînd acestea, 
se instaurează tiran și conducător al cetăţii şi-şi petrece 
viața făcînd ce vrea, invidiat şi preamărit de cetăţeni 
şi de străini? Asta numești tu imposibil de respins?! 

SOCRATE Vrei să bagi groaza în noi, stimate Polos, și 
nu să argumentezi întocmai ca adineauri cu martorii. 
Totuşi, ajută-mi puţin memoria: „dacă ar complota în 
mod nelegiuit împotriva tiraniei”, ai spus? 

POLOS Întocmai. 

SOCRATE Mai fericit nu poate să fie, de fapt, nici unul 
dintre ei, nici cel care obţine tirania în mod nelegiuit, nici 
cel care este pedepsit, căci dintre doi nenorociţi nici unul 
nu poate să fie „mai fericit” decît celălalt; şi totuși cel 
care scapă de pedeapsă şi domneşte este mai nenorocit. 
Ce înseamnă asta, Polos? Rizi? Sau este vorba de o nouă 
formă de argumentare, cînd cineva susține ceva, să rizi 
de el, în loc să-l combaţi? 

POLOS Crezi că mai este nevoie să fii contrazis, Socrate, 
cînd susții nişte lucruri pe care nici un om nu le-ar putea 
rosti? Întreabă, pe oricine vrei dintre cei de faţă. 

SOCRATE Polos, eu nu mă pricep în politică, iar anul 
trecut, ajungînd prin sorți membru al senatului, cînd 
tribul meu a exercitat pritania și a trebuit ca eu să conduc 
votarea, am stîrnit risul datorită neștiinţei mele în proce- 
dura votării55. Așa că nu-mi cere acum să-i pun la vot pe 
cei de față, iar dacă n-ai alte argumente mai bune decit 
pe ei, așa cum îţi spuneam adineauri, cedează-mi rolul tău, 
ca să afli ce argumentare trebuie după părerea mea. Pentru 
ceea ce susțin eu, ştiu să-mi cîştig un singur martor, anume 
pe însuși interlocutorul meu, şi n-am nevoie de mai mulți, 
căci știind să pun la vot pe unul singur, nu mai discut cu 
cei mulți. Vezi atunci, dacă ești dispus să-mi cedezi rolul 
celui care argumentează, şi tu să răspunzi la întrebările 
mele. Eu cred, împreună cu tine şi cu toţi ceilalți oameni 
că a comite nedreptatea este mai rău decit a fi victima 
nedreptăţii, a nu fi pedepsit este mai rău decît a fi pedepsit. 

POLOS Nici eu, nici vreun alt om nu crede așa ceva. Tu 
ai accepta să suferi o nedreptate mai degrabă decît s-o 
comiţi? 

SOCRATE Și tu ai accepta, ca şi toţi ceilalți oameni. 

POLOS Nici gînd de așa ceva, în ce mă priveşte și în ce-i 
privește pe alţii. 

SOCRATE Oare vrei să-mi răspunzi? - 

POLOS De bună seamă; căci vreau să aflu ce ai putea 
să spui. 

SOCRATE Ca să poţi afla, răspunde-mi atunci ca şi cum 
am fi la începutul discuţiei : ce este mai rău, Polos, să nedrep- 
tățeşti sau să fii nedreptăţit? 

POLOS Să fii nedreptăţit, cred eu. 

SOCRATE Dar ce este mai urît? Să nedreptăţești sau să 
fii tu "nedreptăţit? Răspunde. 

POLOS Să nedreptăţești. 

SOCRATE Nu este şi mai rău, fiind mai urît? 

POLOS Nicidecum, 


SOCRATE Pricep; pentru tine nu sînt totuna, după cum 
se pare, frumosul și binele, răul și urîtul, 

POLOS Nu, fără îndoială. 

SOCRATE Dar cum așa? Toate lucrurile frumoase, cum 
sînt trupurile, culorile, formele, sunetele și moravurile, 
le numești frumoase, pe fiecare, fără nici o îndreptăţire? 
De pildă, trupurile frumoase, nu spui că sînt frumoase, 
considerînd utilitatea proprie fiecăruia, sau considerînd 
plăcerea pe care o produce privitorilor contemplarea lor? 
Ai cumva vreun alt criteriu în ce privește frumusetea 
trupurilor? 

POLOS Nu am. 

SOCRATE Prin urmare şi pe celelalte toate, forme ca şi 
culori, le numești frumoase pentru aspectul plăcut, pentru 
utilitatea lor sau pentru amîndouă în același timp? 

POLOS Desigur. 

SOCRATE Nu este la fel cu sunetele şi cu tot ce ţine de 
muzică? 

POLOS Desigur. 

SOCRATE lar în domeniul legilor și moravurilor nu pot 
fi alte criterii pentru frumos decît utilul sau plăcutul, 
sau amîndouă în același timp, 

POLOS Sînt de aceeași părere, 

SOCRATE Nu este la fel şi cu frumuseţea științelor? 

POLOS Intocmai. Ce bine” 'definești acum, Socrate, fru- 
mosul, în funcţie de plăcut şi de buni? 

SOCRATE Atunci uritul îl definim prin contrariu, adică 
prin neplăcut și rău? 

POLOS Neapărat. 

SOCRATE Deci cînd, din două lucruri frumoase, unul 
este mai frumos decît celălalt, îl întrece în frumuseţe fie 
prin una din cele două calităţi, fie prin amîndouă, adică 
prin plăcere sau prin utilitate sau prin ambele în același 
timp. 

POLOS Foarte adevărat. 

SOCRATE Şi cînd, din două lucruri urîte, unul este mai 
urît decît celălalt, îl întrece în urîţenie fie prin neplăcerea 
ce produce, fie prin răutate; nu este obligatoriu? 

POLOS Întocmai. 

SOCRATE Hai să vedem ce spuneam adineauri despre 
săvârşirea nedreptăţii şi despre îndurarea ei.' Nu spuneai 
că este mai rău să fii nedreptăţit, şi mai urît să nedrep- 
tăţeşti? 

POLOS Așa spuneam. 

SOCRATE Dacă este mai urit să nedreptăţești decît să 
fii nedreptăţit, ori este mai neplăcut şi lucrul este mai 
urit din cauza neplăcerii suferite ori cauza este în rău, 
ori este în amîndouă. Nu este și aceasta obligatoriu? 

POLOS Cum să nu? 

SOCRATE Să vedem mai întîi: oare datorită neplăcerii 
nedreptăţirea întrece îndurarea nedreptății, şi suferă mai 
mult cei ce nedreptățesc decit cei ce sînt nedreptățiţi? 

POLOS Nicidecum nu se întîmplă așa, Socrate. 

SOCRATE Atunci nu este neplăcerea pricina întrecerii. 

POLOS Nu, desigur. 

SOCRATE Dacă nu este neplăcerea, nici amindouă nu pot 
fi cauza întrecerii. 

POLOS Reiese că nu. 

SOCRATE Rămîne atunci cealaltă posibilitate. 

POLOS Da. 

SOCRATE Adică datorită răului, 

POLOS Se pare. 

SOCRATE Prin urmare, excelind în rău, comiterea nedrep- 
tăţii ar fi mai rea decît îndurarea ei. 

POLOS Este limpede că da. 

SOCRATE Însă nu era un lucru recunoscut de cei mai 
mulţi oameni și de către tine, adineauri, că este mai urît 
să nedreptăţești decît să fii nedreptăţit? 

POLOS Da. 

SOCRATE Acum se pare că este şi mai rău. 

POLOS Așa se pare. 

SOCRATE Ai putea accepta ceva ce este mai rău şi mai 
urit în locul a ce este mai puţin rău și urît? Nu ezita să 
răspunzi, Polos, căci n-o să ai nimic de pierdut. Oferă-te 
cu curaj raţiunii, întocmai ca unui medic și răspunde-mi, 
cu da sau nu, la ce te întreb. 

POLOS Nu aș putea accepta, Socrate. 

SOCRATE Ar putea-o face vreun om? 

POLOS Cred că nu, după un asemenea raţionament. 

SOCRATE Deci aveam dreptate să spun că nici eu, nici 
tu, nici vreun alt om n-ar accepta să nedreptățească, mai 
degrabă decît să fie nedreptăţit; căci rezultă că este mai 
rău. 

POLOS Așa se pare", 

SOCRATE Vezi deci, Polos, cum comparînd un fel de 
argumentare cu altul, nu seamănă deloc între ele; cu tine 
sînt toţi ceilalți, afară de mine, dar mie-mi ajunge singura 
ta recunoaștere şi mărturie, căci eu, cerîndu-ţi votul numai 
ţie, trec cu vederea pe toţi ceilalți. Să ne oprim aici şi să 
examinăm acum al doilea lucru aflat în controversă: dacă 
pentru cel vinovat de nedreptate cel mai mare rău este 
să-și primească pedeapsa, aşa cum crezi tu, sau dacă este 
mai rău să nu-şi primească pedeapsa, aşa cum pe de altă 
parte cred eu. Să cercetăm după cum urmează. Se poate 
considera că a primi pedeapsa este totuna cu a ispăşi pe 
drept o vină? 

POLOS Da. 

SOCRATE Poţi susține că toate lucrurile drepte nu sînt 
frumoase decît în măsura în care sînt drepte? Vorbește 
după ce ai reflectat. 

POLOS Este şi părerea mea, Socrate. 

SOCRATE Gîndește-te acum și la altceva: dacă cineva 
acţionează, nu trebuie să existe și un obiect care suportă 
acţiunea lui? 

POLOS Desigur. 

SOCRATE Dar obiectul care suportă respectiva acţiune, 
nu este oare așa cum îl face cel ce acţionează asupra lui? 
Uite ce vreau să spun: dacă cineva lovește, nu trebuie 
să fie și cineva lovit? 

POLOS Trebuie. 

SOCRATE Și dacă lovește tare sau iute, nu este la fel şi 
lovitura primită de către cel lovit? 

POLOS Desigur. 

SOCRATE Deci suferinţa celui lovit este așa cum o face 
cel ce loveşte? 

POLOS Bineînţeles. 

SOCRATE lar atunci cînd cineva dă foc, trebuie să fie 
ceva care să ia foc? 

POLOS Firește. 

SOCRATE Și dacă-i dă foc să ardă tare sau dureros, așa 
arde şi cel ce este aprins, precum este făcut să ardă? 

POLOS Bineînţeles. 

SOCRATE Cînd cineva taie, se întîmplă același lucru: 
există ceva care este tăiat. 

POLOS Desigur. 

SOCRATE Şi dacă tăietura este mare sau adîncă sau dure- 
roasă, obiectul tăiat nu este aşa cum îl taie tăietorul?52 

POLOS Fără îndoială. 

SOCRATE Într-un cuvînt, vezi dacă ești de acord cu ce 
am spus adineauri, că întotdeauna felul acţiunii determină 
şi felul efectului“, 

POLOS Sînt de acord. 

SOCRATE Dat fiind că ești de acord, ispășirea este o 
stare pasivă sau o stare activă? 

POLOS În mod obligatoriu, Socrate, este o stare pasivă. 

SOCRATE Este, deci, produsă de cineva? 


331 


477 a 


PLATON 


POLOS Cum să nu? De cel care pedepsește! 

SOCRATE Cel ce pedepseşte corect, pedepseşte și pe drept? 

POLOS Desigur. 

SOCRATE Săvîrşește, sau nu, un lucru drept? 

POLOS Un lucru drept. 

SOCRATE Atunci şi cel pedepsit, prin ispășire, suferă 
pe drept? 

POLOS Evident. 

SOCRATE N-am căzut oare de acord că lucrurile drepte 
sînt frumoase? 

POLOS Fără îndoială. 

SOCRATE Atunci, dintre aceștia doi, unul săvîrșește 
lucruri frumoase, iar celălalt le suportă, anume cel ce 
este pedepsit. 

POLOS Într-adevăr. 

SOCRATE Fiind frumoase, sînt și bune? Doar sînt plăcute 
şi utile, 

POLOS Aşa rezultă. 

SOCRATE Atunci cel ce ispăşeşte, are de suportat lucruri 
bune. 

POLOS Așa se pare. 

SOCRATE Deci este spre folosul lui? 

POLOS Da. 

SOCRATE Dar nu este cumva folosul așa cum îl înţeleg 
eu? Nu devine el mai bun sufletește, dacă este pedepsit 
pe drept?fl 

POLOS Este posibil. 

SOCRATE Atunci celui ce ispășeşte i se îndepărtează 
răutatea din suflet? 

POLOS Da. 

SOCRATE Oare nu este eliberat de cel mai mare dintre 
rele? Ia gîndeşte-te! În ce privește starea materială a 
omului, poate exista vreun alt rău decît sărăcia? 

POLOS Nu altul decît sărăcia. 

SOCRATE Dar în starea lui fizică? Nu spui că sînt rele 
slăbiciunea, boala, urîţenia şi altele de felul lor? 

POLOS Bineînţeles. 

SOCRATE Nu crezi că există însă și o degradare a sufle- 
tului? 

POLOS Firește. 

SOCRATE Pe aceasta nu o numești nedreptate, ignoranță, 
laşitate şi așa mai departe?62 

POLOS Fără îndoială. 

SOCRATE Prin urmare, existînd trei stări, materială, 
fizică, sufletească, nu există și o întreită degradare : sărăcia, 
boala şi nedreptatea? 

POLOS Ba da, 

SOCRATE Care o fi, însă, cea mai urîtă dintre degradări? 
Nu este cumva nedreptatea și în general degradarea spiri- 
tuală? 

POLOS În cea mai mare măsură, 

SOCRATE Fiind cea mai urîtă este şi cea mai rea? 

POLOS Cum înţelegi asta, Socrate? 

SOCRATE Înţeleg că cel mai urît este lucrul care pro- 
voacă fie neplăcerea cea mai mare, fie paguba cea mai 
mare, fie amîndouă la un loc, așa cum am convenit în cele 
dinainte. 

POLOS Foarte adevărat. 

SOCRATE Acum am convenit însă că nedreptatea şi în 
general degradarea sufletului constituie cel mai urît lucru. 

POLOS Așa am convenit. 

SOCRATE În cazul acesta, ori este cel mai durerost? și 
datorită excesului de suferință devine cel mai urît lucru, 
ori este cel mai vătămător, ori amîndouă la un loc. 

POLOS Neapărat. 

SOCRATE Atunci nu sînt mai dureroase nedreptatea, 
nestăpînirea, lașitatea şi ignoranța decît sărăcia și boala? 

POLOS După părerea mea, Socrate, nu rezultă din cele 
spuse. 

SOCRATE Înseamnă că degradarea sufletului este cea 
mai urîtă dintre toate, pentru că le întrece pe celelalte 
într-un mod neobişnuit, provocînd un mare neajuns și un 
rău extraordinar, de vreme ce, după părerea ta, nu este 
în cauză durerea. 

POLOS Așa se pare. 

SOCRATE Dar excelind în provocarea celor mai mari 
neajunsuri este și cel mai mare dintre relele care există. 

POLOS Într-adevăr. 

SOCRATE Atunci nedreptatea, neînfrînarea şi celelalte 
vicii ale sufletului sînt cele mai mari dintre rele? 

POLOS Așa se pare. 

SOCRATE Acum, care este îndeletnicirea care te scapă 
de sărăcie? Nu cîșştigul de bani? 

POLOS Ba da. 

SOCRATE Dar de boală? Nu medicina? 

POLOS Fără îndoială. 

478 a SOCRATE Dar de răutate și de nedreptate? Dacă așa 
nu te descurci, să vedem altminteri: unde și la cine ducem 
pe cei cu trupul bolnav. 

POLOS La medici, Socrate. 

SOCRATE Unde, pe cei nedrepţi și neînfrinaţi? 

POLOS La judecători, Socrate. 

SOCRATE Ca să-și primească pedeapsa? 

POLOS Întocmai. 

SOCRATE Oare cei ce pedepsesc corect nu o fac în numele 
justiţiei? 

POLOS Este limpede că da. 

SOCRATE Deci cîştigul de bani eliberează de sărăcie, 

b medicina de boală, justiţia de neînfrînare şi nedreptate. 

POLOS Așa se pare. 

SOCRATE Care crezi că este cea mai frumoasă dintre ele? 

POLOS La ce te referi? 

SOCRATE Ciștigul de_bani, medicina, justiţia. 

POLOS Justiţia le întrece cu mult, Socrate. 

SOCRATE Înseamnă că produce cea mai mare plăcere 
sau utilitate, sau pe amîndouă, din moment ce este cea 
mai frumoasă? 

POLOS Da. 

SOCRATE Oare tratamentul medical este plăcut şi îndră- 
git de pacienţi? 

POLOS Nu am impresia. 

SOCRATE Însă este util. Nu-i aşa? 


c POLOS Așa e. 
SOCRATE El, doar, scapă de un mare rău, astfel că-i în 
avantajul bolnavului să-l suporte ca să se facă sănătos. 


POLOS Firește. 

SOCRATE Care este oare cea mai mare fericire pentru 
trupul omului? Să fie tratat de medic sau să nu fie bolnav 
de la bun început? 

POLOS Să nu fie bolnav, bineînţeles. 

SOCRATE Se pare, deci, că fericirea nu ar fi îndepărtarea 
răului, ci neprimirea lui de la bun început? 

POLOS Așa este. 

SOCRATE Dar să vedem: care este mai nefericit dintre 
doi oameni cu răul fie în trup, fie în suflet: cel ce este tratat 
şi- vindecat de rău, sau cel netratat care păstrează răul? 

POLOS Eu cred că cel netratat. 

SOCRATE Dar ispăşirea nu însemna eliberarea de răul 
cel mai mare, de degradare? 

POLOS Însemna. 

SOCRATE Prin urmare, justiţia înțelepţește pe oameni 
şi-i face mai drepți, fiind ca o medicină contra răutăţii“i, 

POLOS Desigur. 

SOCRATE Deci cel mai fericit om este cel ce nu are în 
el răul sufletesc, deoarece s-a văzut că acesta din urmă 
este cel mai mare dintre rele. 

POLOS Este clar. 

SOCRATE După el, vine cel care a fost eliberat de rău. 

POLOS Așa se pare. 

SOCRATE Acesta a fost admonestat, pedepsit şi și-a ispă- 
şit vina. 

POLOS Desigur. 

SOCRATE Cel mai rău, deci, trăiește cel care poartă cu 
el nedreptatea, nedezbărindu-se de ea. 

POLOS Se pare. 

SOCRATE Dar nu este tocmai cel care, săvîrşind cele mai 
mari fărădelegi și excelînd în nedreptate reuşeşte să nu fie 
admonestat, nici pedepsit și nici să-şi ispășească vina, așa 
cum spui tu că a procedat Archelaos, ca și ceilalți tirani, 
oratori şi conducători? 

POLOS Se poate. 

SOCRATE Aceştia, bunule, au procedat aproape la fel 
cum procedează oamenii cuprinși de cele mai grave boli, 
care nu dau socoteală medicilor de relele trupului lor, nu 
se lasă tratați de ei, temîndu-se ca niște copii de durerea 

provocată de arsuri şi tăieturi. Nu ești şi tu de aceeaşi 
părere? 

POLOS Ba da. 

SOCRATE Fiindcă ignoră, pare-se, ce este sănătatea şi 
buna stare a trupului. Conform celor recunoscute de noi 
acum, par să procedeze la fel şi cei ce fug de dreptate, 
o Polos, uitîndu-se numai la partea ei dureroasă, dar rămi- 
nînd orbi la ceea ce are util și ignorînd cu cit este mai mare 
nefericirea să trăiești cu un suflet nesănătos, adică putred, 
nelegiuit și nedrept, decît cu un trup nesănătos. De aceea 
ei fac totul ca să nu dea socoteală şi să nu fie eliberați 
de cel mai mare rău, agonisesc avuțţii și prieteni și caută 
să ajungă vorbitorii cei mai convingătorit, Dacă sîntem 
de acord că acesta este adevărul, îți dai seama, Polos, ce 
concluzii reies din discuţie? Vrei să le deducem? 

POLOS Dacă crezi de cuviinţă. 

SOCRATE Nu rezultă că cel mai mare rău este nedrep- 
tatea și săvîrşirea ei? 

POLOS Așa se pare. 

SOCRATE lar eliberarea de acest rău, nu a reieșit a'fi 
ispășirea lui? 

POLOS Se poate. 

SOCRATE Neispășirea n-ar însemna perseverarea în rău? 

POLOS Desigur. 

SOCRATE Atunci, săvîrşirea nedreptăţii nu este decît 
al doilea dintre rele, ca mărime. Neispăşirea nedreptăţii 
săvirşite ar fi cel mai mare şi cel dintîi dintre rele. 

POLOS Posibil. 

SOCRATE, Oare nu eram în dezacord tocmai asupra acestui 
lucru, prietene? Tu îl fericeai pe Archelaos pentru că, săvîr- 
şind cele mai mari fărădelegi, nu a dat nici o socoteală, 
în timp ce eu credeam contrariul, anume că şi Archelaos 
şi oricare alt om ce nu-și ispășește fărădelegea trebuie con- 
siderat deosebit de nefericit, în comparaţie cu ceilalți 
oameni, și că întotdeauna cel ce comite nedreptatea este 
mai nefericit decît victima nedreptăţii, de asemenea, cel 
ce nu-și ispăşeşte vina decit cel ce şi-o ispășeștet. N-au 
fost acestea spusele mele? 

POLOS Ba da. 

SOCRATE S-a demonstrat prin urmare adevărul lor? 

POLOS Așa se pare. 

SOCRATE Bine. Și dacă acestea sînt adevărate, Polos, 
ce mare nevoie mai este de retorică? Conform celor stabilite 
împreună trebuie să te păzești să nu săvîrșești nedreptăţi, 
căci de aici rezultă un mare rău. Nu este așa? 

POLOS Fără îndoială. 

SOCRATE Dacă greşeşti, tu însuţi sau altcineva căruia 
îi porţi de grijă, de bună voie să te duci acolo unde se 
plăteşte cel mai repede vina, la judecător, întocmai ca la 
medic, grăbindu-te ca nu cumva învechirea bolii să facă 
sufletul cangrenos și incurabil. Am putea susţine altceva, 
Polos, cînd rămîn valabile principiile recunoscute de noi 
mai înainte? Nu este necesar să punem de acord constată- 
rile de acum cu cele dinainte, nemaiexistînd altă soluţie? 


POLOS Cum am putea face altminteri, Socrate? 


SOCRATE Deci, pentru apărarea propriei persoane vino- 
vate, sau a părinţilor, a prietenilor, a copiilor, ori a patriei 
vinovate de nedreptate, nu ne este de nici o utilitate retorica, 
Polos, afară de cazul că cineva, concepînd contrariul rolului 
ei, s-ar acuza în primul rînd pe sine, apoi pe oricare 
dintre rudele sau prietenii care s-ar face vinovaţi de nedrep- 
tate, fără să tăinuiască ceva, astfel ca aducînd vina la 
lumină, să dea socoteală de ea şi să se însănătoșească. 
Trebuie să se silească pe sine ca şi pe ceilalți să nu se înfrico- 
şeze, ci să se prezinte cu fermitate şi bărbăţie pentru dobîn- 
direa a ce este bun şi frumos, fără să ţină seama de durere, 
ca și cum ar avea de suportat tăieturile și arsurile medi- 
cului. Dacă cele comise merită lovituri, să se ofere lovitu- 
rilor, dacă merită lanţuri, să se lase înlănţuit, dacă amendă, 
să o plătească, dacă exil, să plece în exil, dacă e vorba de 
moarte, să se lase omorît. El însuși să fie cel dintîi acuzator, 
pentru sine ca și pentru toți cei apropiaţi lui, folosindu-se 
de retorică pentru ca, prin dezvăluirea fărădelegilor, să 
fie eliberați de cel mai mare rău, de nedreptate. Putem 
vorbi astfel, sau nu putem, Polos? 

POLOS Acestea mi se par absurde, Socrate, însă de bună 
seamă sînt în acord cu cele afirmate mai înaintes8, 

SOCRATE Prin urmare, ori trebuie să le anulăm şi pe 
acelea, ori sîntem obligaţi să fim de acord cu acestea. 

POLOS Da, chiar așa se întîmplă. 

SOCRATE Lucrurile se inversează, însă, dacă dorim să 
facem rău cuiva, fie el duşman, fie orice, cînd singura 
grijă pe care trebuie s-o avem va fi ca acesta să nu fie 
nedreptăţit cumva de vreun duşman. Dacă duşmanul nostru 
nedreptățeşte pe cineva, atunci prin orice mijloc, și prin 
fapte şi prin vorbe, trebuie să-l împiedicăm să dea socoteală 
şi să meargă la judecător. Dacă ajunge acolo, să punem 
la cale scăparea şi neispășirea lui; dacă a furat mulți bani, 
să nu-i restituie, ci păstrindu-i să-i cheltuiască și pentru 
el și pentru toţi ai lui, în chip nedrept și nelegiuit. Dacă 
prin fărădelegile sale merită moartea, să nu fie dat morţii 
cu nici un chip, ci să dăinuie fără moarte în ticăloşia lui; 
neputîndu-se acest lucru, să trăiască cît mai mult timp în 
starea aceasta6?. Pentru asemenea cazuri, este folositoare, 
după părerea mea, retorica, fiindcă pentru cel ce n-are 
de gînd să făptuiască nedreptăţi nu cred că este de mare 
folos, dacă într-adevăr ea este de vreun folos, ceea ce nu 
a rcieșşit deloc din cele discutate pînă acum. 


CALLICLES Spune-mi, Chairephon, Socrate vorbeşte serios 
sau în glumă?’ 

CHAIREPHON Eu cred, Callicles, că extrem de serios, 
însă cel mai bine ar fi să-l întrebi. 


CALLICLES Pe zei, asta și vreau. Spune-mi, Socrate, 
cum să te luăm, în serios sau în glumă? Dacă vorbeşti 
serios și se întîmplă să fie adevărate cele ce susţii, ce alt- 
ceva decît o viață deandoaselea trăim noi oamenii, care 
facem toate lucrurile împotriva, pare-se, a ceea ce trebuie? 


SOCRATE O, Callicles, dacă simțirea oamenilor nu ar fi 
acecași în diferitele ei manifestări, ci fiecare dintre noi ar 
simți altceva decît ceilalţi, nu ar fi deloc uşor să faci cunos- 
cută altuia propria ta stare. Vorbind așa, mă gîndesc că 
eu și cu tine, din întîmplare, avem aceleaşi sentimente, 
fiecare dintre noi doi avînd cîte doi iubiți: eu pe Alcibiade, 
fiul lui Cleinias, şi filosofia, iar tu demos-ul atenian și pe 
Demos, fiul lui Pyrilampes”, 

Bag de seamă că în orice ocazie, cît ești tu de grozav, 
orice ţi-ar spune și oricum ţi-ar spune că stau lucrurile 
iubiții tăi, nu ești în stare să-i contrazici, și-ţi schimbi 
părerea cînd așa, cînd așa. În ecclesie, dacă la spusele tale 
demos-ul atenian îți răspunde că nu ai dreptate, tu, schim- 
bîndu-ţi părerea, spui ceea ce vrea el, iar cu frumosul fiu 
al lui Pyrilampes păţești altele de acest fel”. Tu nu te poţi 
împotrivi dorințelor și hotărîrilor iubiţilor tăi”, aşa încît 
dacă cineva s-ar mira de absurditatea spuselor tale, dato- 
rată tocmai acestora, i-ai spune probabil, dacă ai vrea să 
fii sincer, că nu vei înceta să vorbeşti așa, decît cînd cineva 
îi va împiedica pe iubiții tăi să mai vorbească așa. 

Gîndește-te acum că și eu sînt nevoit să ascult altele de 
acest fel și, în loc să te miri de spusele mele, oprește vorbele 
filosofiei, care este iubita mea. 

Ea spune neîncetat ceea ce auzi acum de la mine’t și 
este, în comparaţie cu celălalt iubit, cu mult mai puţin 
nestatornică. Fiul lui Cleinias este de fiecare dată de altă 
părere, în timp ce filosofia întotdeauna este de aceeași 
părere; ea spune ceea ce te miră acum pe tine, tu însuți 
eşti de faţă la vorbele ei. Prin urmare, ei trebuie să-i de- 
monstrezi, cum îți spuneam, că a fi nedrept și a nu da soco- 
teală pentru nedreptăţi nu este cel mai mare dintre toate 
relele, iar dacă vei lăsa acest lucru nedemonstrat, pe cîine 
zeul egiptenilor, Callicles nu se va pune în acord cu tine 
însuți, o, Callicles, ci veţi fi toată viaţa în dezacord. Dar, 
preabunule, în ce mă privește, prefer să mă folosesc de o 
liră dezacordată şi disonantă, să fiu în dezacord cu corul 
pe care-l dirijez, precum și cu cei mai mulţi oameni, afir- 
mînd lucruri contrarii părerii lor decît ca eu însumi, un 
singur om fiind, să nu mă aflu în armonie cu mine și să mă 
contrazic. 

CALLICLES Mi se pare, Socrate, că te avînți în discursuri 
ca un adevărat demagog. Și acum perorezi astfel, după 
ce Polos a păţit acelaşi lucru de care-l învinuia pe Gorgias 
că i s-a întîmplat cu tine. El spunea că Gorgias, întrebat 
de tine dacă ar învăţa ce este dreptatea pe cel neștiutor 
care ar veni la el cu intenţia să înveţe retorica, s-a rușinat 
şi a spus că l-ar învăţa, temîndu-se, așa cum fac oamenii, 

să nu se indigneze cineva dacă n-ar proceda astfel; mai 
spunea că, datorită acestei concesii, a fost obligat să se 
contrazică, lucru de care tu te-ai bucurat, Și atunci, Polos, 
te-a luat în rîs, după părerea mea, pe drept cuvînt. 

Acum iată că a păţit el însuşi acelaşi lucru și nu-l felicit 
deloc pe Polos pentru încuviințarea făcută ţie, cum că a 
nedreptăţi este mai urît decit a fi nedreptăţit. Din cauza 
acestei recunoașteri, prins în cursă de argumentele tale, i 
s-a închis gura, rușinîndu-se să spună ceea ce gîndea. În 
realitate, tu, Socrate, afirmînd că ești în căutarea adevă- 
rului, recurgi la argumente demagogice și ieftine despre 
ceea ce nu este frumos după natură și este frumos după 
lege. 

În cele mai multe cazuri, natura și legea se află în con- 
tradicţie între ele. Cînd cineva se rușinează şi nu îndrăz- 
neşte să spună ceea ce gîndeşte se vede silit să se contrazică. 
Remarcînd această particularitate, tu denaturezi sensurile : 
cînd cineva vorbeşte conform legii, îl interpelezi conform 
naturii, iar cînd vorbește conform naturii îl interpelezi 
conform legii. Tot așa și adineauri cu privire la a nedreptăți 
şi a fi nedreptăţit, cînd Polos vorbea de urîtul conform legii, 
tu hărțuiai legea din punctul de vedere al naturii. După 
natură, cel mai urît lucru este cel mai rău, anume a fi 
nedreptăţit, iar după lege, a nedreptăţi”t. A îndura nedrep- 
tatea nu este în firea unui bărbat, ci a unui sclav, pentru 
care moartea 'este de preferat vieţii, căci fiind nedreptăţit 
şi bruftuit nu este în stare nici să se apere, nici să vină în 
ajutorul celor la care ţine. Eu cred că legile au fost stator- 
nicite de oamenii slabi şi mulți. Așadar, pentru ei, pentru 
avantajul lor, statornicesc legi, înalță laude și aruncă 
blesteme. Pentru a înspăimînta pe oamenii mai puternici, 
pe cei capabili să aibă mai mult”, ca să nu ajungă să aibă 
mai mult decît ei, spun că este urit şi nedrept să fii mai 
presus de alții, că nedreptatea constă în a căuta să ai mai 
mult decît alții. Ei sînt bucuroși, cred, să aibă tot atit 


cât şi ceilalți, deşi sînt mai bicisnici. Pentru aceasta se şi 


spune că, după lege, este nedrept și urît să te străduiești 
să ai mai mult decît cei mulți, ceea ce ei tocmai numesc 
a fi nedrept. Dar natura însăşi arată, cred, că este drept 

ca cel capabil să aibă mai mult decît cel netrebnic, cel ce 
este mai puternic decît cel ce este mai slab. E vădit că așa 
stau lucrurile peste tot, şi printre animale și printre oamenii 
din toate cetăţile și de toate neamurile, la care dreptul se 
defineşte prin faptul că cel puternic conduce pe cel slab 
şi stăpînește mai mult decît el. Căci pe ce drept, oare, s-a 
întemeiat Xerxes cînd a mers asupra Eladei, sau tatăl 
acestuia, cînd i-a atacat pe sciți, precum şi alte nenumărate 
asemenea cazuri care s-ar putea cita? Eu socotesc că aceștia 
acționează după adevărata natură a dreptului, ba, chiar, 
pe Zeus, după legea proprie naturii'$, nicidecum după cea 
pe care o statornicim noi. Conform acesteia educăm noi pe 
cei mai buni şi mai puternici dintre noi, cînd îi luăm de mici, 
întocmai ca pe niște pui de lei, şi-i domesticim cu vrăji și 
amăgiri”?, învăţindu-i că oamenii trebuie să fie egali, și 
că aceasta înseamnă frumosul și dreptul. Dacă ar apărea, 
zic eu, un bărbat cu o natură viguroasă, care să zguduie, 
să sfărime și să arunce toate acestea, călcînd în picioare 
scrierile și farmecele noastre, descîntecele şi legile, toate 
contrare naturii, el s-ar înălța arătîndu-se că este nu scla- 
vul, ci stăpînul nostru, și ar face atunci -să strălucească 
dreptul naturii50. Cred că şi Pindar exprimă ceea ce susțin 
eu, în cîntarea în care spune că 


Legea-i tuturor stăpină, 


Muritorilor şi nemuritorilor. 


Aceasta, zice el, 


Să conducă straşnicei puteri îi dă îndreptățire 
Cu mînă atotstăpinitoare. De mărturie aduc 
Faptele lui Heracle, căci fără răscumpăr ...81 


Cam așa spune. Textul nu-l mai știu, în care spune că 
fără răscumpăr şi fără dăruială Heracle i-a răpit boii lui 
Geryon, căci luîndu-se după dreptul naturii, şi boii şi toate 
celelalte bunuri ale celor mici şi fără putere sînt ale celor 
mari şi puternici. Că acesta este adevărul, vei afla-o dacă, 
lăsînd deoparte filosofia, te-ai apuca de lucruri mai impor- 
tante. Filosofia este, Socrate, un lucru plăcut dacă te ţii 
de ea cu măsură în timpul tinereții, însă dacă stărui dincolo 

de cît trebuie ajunge o nenorocire pentru oameni. Cît de 
bine înzestrat ar fi cineva, dacă stăruie în filosofie şi la o 
vîrstă matură, cu necesitate ajunge neștiutor de toate 
lucrurile în care trebuie să se priceapă cel ce urmează să 
ajungă un bărbat desăvirșit și respectat&?. Filosofii ajung 
neştiutori de legile care cîrmuiesc cetatea, de felul de a vorbi 
care are curs în relațiile atît private cît și publice ale 
oamenilor, de plăcerile și dorinţele omenești, într-un cuvînt 
ajung să ignore în toate privinţele obiceiurile omeneşti. 
Cînd sînt implicaţi într-o chestiune privată sau cetățeneas- 
că, se fac de ris, tot așa cum, cred eu, oamenii politici se 
fac de ris cînd se amestecă în discuţiile și dezbaterile voas- 
tre, Se potriveşte vorba lui Euripide: Fiecare străluceşte 
în ceea ce-și dă mai mult silința. 


Partea cea mai mare a zilei iși petrece 
Pentru ca pe sine însuși s-ajungă a se-ntrecet3. 


Omul fuge de îndeletnicirea în care se simte slab şi o 
vorbeşte de rău, dar o laudă pe cea cultivată de el, din părti- 
nire, socotind că astfel se laudă singur. După părerea mea, 
cel mai nimerit este să te ocupi de amîndouă; din filosofie, 
este un lucru bun să te împărtășești, pe cît este util edu- 
caţiei, și nu este rușinos ca un tînăr să filosofeze. Mi se 
pare însă un lucru ridicol, Socrate, ca un om ajuns la matu- 
ritate să mai filosofeze încă, astfel că cei ce filosofează 
îmi fac o impresie foarte asemănătoare cu alintarea și joa- 
ca unor oameni maturi. Cînd văd un copil, căruia îi este 
încă îngăduit să se comporte astfel, alintîndu-se și jucîindu- 
se, îmi face plăcere și consider că este un lucru agreabil 
care şade bine unui copil de condiţie liberă; pe cînd, dacă 
aud un copil vorbind cu seriozitate, îmi face o impresie 
dezagreabilă, îmi supără urechile şi socotesc că este un 
lucru vrednic condiției de sclav. Cînd auzi un om gîngurind 
sau îl vezi jucîndu-se, îţi pare ridicol, lipsit de bărbăţie 
şi bun de bătut. 

Acelaşi lucru îl resimt eu și faţă de cei ce filosofează. 
Sînt încîntat să văd că filosofează un băiat tînăr, îi şade 
bine și consider că acesta este un om liber, iar cel ce nu se 

preocupă de filosofie, un om aservit&f, care niciodată nu 
se va face vrednic de vreo faptă frumoasă și nobilă. Cînd 
văd însă un om matur filosofînd încă, fără să se poată dez- 
băra de acest obicei, atunci cred, Socrate, că acest bărbat 
merită neapărat să fie bătut. Cum spuneam adineauri, 
omul acesta, cu toată buna înzestrare a firii lui, ajunge 
neom, fugind de inima cetăţii şi „de agora ei”, în care, cum 
spune poetul, „bărbaţii ajung iluştri'*5, înfundîndu-se tot 
restul vieţii în unghere, ca să pălăvrăgească în compania 
a trei-patru tinereisf, fără să exprime nicicind o opinie 
importantă şi serioasă, de om liber. 

Eu, Socrate, am toată simpatia faţă de tine ; aș zice că-am 
aceleaşi sentimente ca Zethos față de Amphion, în piesa 
lui Euripide de care am amintit. Astfel și mie îmi vine să-ţi 
spun cam aceleași lucruri ca acela fratelui său, că nesoco- 
teşti, Socrate, ceea ce ar trebui să te preocupe și desfigu- 
rezi o atit de nobilă natură sufletească sub o deghizare 
copilărească, încît nu mai poţi să iei parte, cu o judecată 
bună, la dezbaterile judiciare, nici să găsești argumentul 
verosimil și convingător?” şi nici să dai altuia un sfat temei- 
nic. Oare, într-adevăr, iubite Socrate, — să nu te simți 
jignit, căci îti vorbesc așa numai cu bune intenţii — nu 
crezi că este rușinos să fii așa cum susțin eu că sînteți, tu 
și ceilalți toţi care vă ţineţi într-una de filosofie? 

Dacă acum te-ar lua cineva, pe tine sau pe altul deopotri- 
vă cu tine, să te ducă la închisoare, pentru o fărădelege de 
care nu eşti vinovat, tu ştii că n-ai fi în stare să te aperi, 
că te-ai zăpăci şi-ai sta cu gura căscată, fără să poţi spune 
ceva; iar dacă ai fi adus în faţa tribunalului, avînd poate 
cel mai bicisnic şi mai ticălos acuzator, ai ajunge la moarte, 
dacă acesta ar vrea să ceară moartea tat. 

Aşa că, ce ispravă este, Socrate, „cînd o îndeletnicire 
luîndu-te în primire, dintr-un om înzestrat te face bun de 
nimic”, nefiind în stare să te aperi, să te salvezi din cele 
mai mari primejdii, pe tine însuţi, sau pe altcareva, cînd poţi 
fi despuiat de toate bunurile, de către dușmani, trăind fără 
nici o cinste în cetate?%? Un asemenea om — chiar dacă 
e cam grosolan spus — merită să fie pălmuit fără drept de 
a cere socoteală. 

Ascultă-mă, prietene, „încetează cu subtilitățile, ocupă-te 
cu lucrurile nobile, cu ceea ce îţi face reputația de înţelept, 
lăsînd pe seama altora preţiozităţile acestea”, care ar trebui 
numite fie sminteli, fie gogomănii, „din care te alegi cu casa 


d goală”. la seama nu la oamenii care își dispută asemenea 

mărunţişuri, ci la cei de partea cărora se află avuţia, reputa- 
ţia şi alte multe bunuri. 

SOCRATE Dacă aş avea cumva sufletul de aur, Callicles, 
nu crezi că aş fi fericit să găsesc una dintre pietrele cu care 
se încearcă aurul?% Apropiindu-mi sufletul de cea mai 
bună din ele, dacă aș verifica prin ea că sufletul mi-este 
bine îngrijit, n-aş fi oare încredinţat de buna mea stare, 
fără să mai am nevoie de altă încercare? 

CALLICLES Unde ţintește întrebarea ta, Socrate? 

SOCRATE Am să-ți spun, căci acum sînt convins că, 
întîlnindu-te pe tine, am și dat peste un asemenea noroc?! 

CALLICLES Cum așa? 

SOCRATE Eu sînt încredinţat că toate părerile cugetului 
meu cu care tu te declari de acord sînt, prin acest fapt, 
şi adevăruri. Îmi dau seama că cel ce vrea să cerceteze 
temeinic buna sau reaua vieţuire a sufletului, trebuie să 
aibă trei calităţi, pe care tu le ai pe deplin, anume: știința, 
bunăvoința şi sinceritatea*?. Am întîlnit mulți oameni care 
n-au fost capabili să mă pună la încercare fiindcă le-a lipsit 
ştiinţa ta. Alţii sînt învăţaţi, dar nu vor să-mi spună ade- 
vărul pentru că nu le pasă de mine, spre deosebire de tine. 
Acești doi străini, Gorgias și Polos, sînt învăţaţi şi-mi sînt 
şi prieteni, însă, sfiindu-se mai mult decît trebuie, sînt 
lipsiţi de sinceritate. Oare nu este așa? Ei doi au mers atît 
de departe cu sfiala încît, din cauza ei, fiecare a cutezat să 
vorbească contrar propriei lui opinii, în fața mai multor 
oameni şi încă în legătură cu chestiuni de cea mai mare 
importanţă. Tu ai toate aceste calități care lipsesc altora. 
Ai o educaţie temeinică, după părerea majorităţii atenieni- 
lor, şi ești și binevoitor cu mine. Ce dovadă am? Am să-ți 
spun. Ştiu, Callicles, că aţi fost patru oameni care v-aţi 
asociat să studiaţi filosofia, tu, Tisandru din Aphidna, 
Andron, fiul lui Androtion și Nausicyde din Holarges?. 


Am auzit că, sfătuindu-vă între voi pînă unde trebuie mers 

cu studiul, a învins hotărîrea de a nu intra chiar în subtili- 
tăţile filosofiei, ci v-aţi îndemnat unii pe alţii să vă feriţi 
ca nu cumva, devenind peste măsură de învăţaţi, să nu vă 
prăpădiţi firea pe neobservate. 

Cînd te aud acum, sfătuindu-mă aceleași lucruri ca pe cei 
mai buni prieteni ai tăi, am o dovadă sigură că într-adevăr 
ești binevoitor cu mine; că ești capabil de sinceritate şi 
că nu te sfieşti, tu însuți o spui și cuvîntarea ținută puțin 
mai înainte, te confirmă. 

Încît este limpede pentru cele ce urmează: dacă tu te 
declari de acord cu mine într-o privinţă, lucrul va fi sufi- 
cient verificat de mine și de tine ca să nu mai fie nevoie 
să recurgem și la alt mijloc de verificare. Tu n-ai să confirmi 
ceva din neştiinţă sau din exces de sfială, şi fireşte niti n-ai 
face-o ca să mă amăgești — îmi ești doar prieten, cum spui 
tu însuți. Așadar, în fapt consensul meu și al tău vor avea 
ca rezultat adevărul. Cea mai frumoasă cercetare dintre 
toate, Callicles, priveşte lucrurile de care m-ai învinuit 
tu: cum trebuie să fie un bărbat, cu ce să se îndeletnicească 
şi în ce măsură, cînd este tînăr și cînd este bătrîn. Să fii 
încredințat, că de greșesc în viața mea nu o fac înadins, 
ci din neștiință. Prin urmare, nu înceta să mă dojenești, 
așa cum ai început, și arată-mi îndeajuns cu ce trebuie să 
mă ocup, şi în ce chip să ajung la asta, iar dacă de acord 
fiind acum cu tine, mă vei prinde în viitor că nu procedez 
așa cum am căzut de acord, socotește-mă un prost nevred- 
nic de a mai primi vreo dojană altădată. 

Ca s-o luăm de la început’, spune-mi care este, după 
tine și după Pindar, dreptul conform naturii? Cel puternic 

să ia cu forţa bunurile celor slabi, cel ce este mai bun să: 


conducă pe cei inferiori, iar cel capabil să posede mai mult 
decît cel netrebnic? Dacă-mi aduc bine aminte, asta spuneai 
că înseamnă dreptatea. 

CALLICLES Acestea le-am spus şi le mai spun și acum. 

SOCRATE Oare pentru tine a fi mai puternic este identic 
cu a fi mai bun? Adineauri n-am fost în stare să înțeleg 
ce ai vrut să spui. Oare îi numești mai puternici pe cei ce sînt 
mai tari și trebuie ca cei slabi să asculte de cel tare, așa 
cum ai motivat, mi se pare, că cetăţile mari merg asupra 

celor mici, în numele dreptului naturii, deoarece sînt mai 
puternice și mai tari? Deci mai puternic, mai tare și mai 
bun sînt același lucru, ori poţi să fii mai bun chiar dacă 
ești mai slab și mai neputincios, şi să fii mai puternic și în 
d același timp mai rău? A fi mai bun și a fi mai puternic au 

același înțeles? Definește-mi în mod clar, dacă mai puternic, 
mai bun și mai tare sînt totuna sau sînt lucruri deosebite? 

CALLICLES Dar eu îţi spun clar că sînt totuna. 

SOCRATE Atunci, după natură, mai mulţi oameni nu 
sînt mai puternici decît unul singur? Ei sînt și cei care impun 
legile acestuia, așa cum ai spus acum o clipă. 

CALLICLES Firește. 


SOCRATE Astfel, legiuirile celor mulţi sînt totodată și 
ale celor mai puternici. 
CALLICLES Fără îndoială. 


e SOCRATE Deci și ale celor mai buni? Fiindcă cei mai 
puternici sînt și cei mai buni, după părerea ta%. 
CALLICLES Într-adevăr. 
SOCRATE Atunci, conform naturii legiuirile lor sînt fru- 
moase, dat fiind că ei sînt cei puternici? 
CALLICLES Da. 


SOCRATE Nu cumva tocmai cei mulți sînt cei ce consideră, 
aşa cum ai spus, că este drept ca oamenii să fie egali şi că 
189 a este mai urît să nedreptățești decît să fii nedreptăţit? 
Nu stau lucrurile astfel? Sper că nu te vei lăsa și tu cuprins 
de sfială. Socotesc, sau nu, cei mulți că este drept să ai 
parte egală și nu să ai mai mult, că este mai urit să nedreptă- 
teşti decît să fii nedreptăţit? Nu te da înapoi să răspunzi 
la aceasta, Callicles, pentru că, aprobîndu-mă, capăt o con- 
firmare de la tine, care ești recunoscut ca un om în stare 
să judece bine. 
CALLICLES Într-adevăr, cci mulți așa consideră. 


SOCRATE Atunci, nu numai conform legii, este mai urit 
să comiţi o nedreptate, decît să o suferi și este dreaptă egali- 
tatea, ci şi conform naturii; așa încît, poate c-ai greșit 

b în cele afirmate mai înainte și m-ai învinuit pe nedrept 
cînd ai spus că eu cunoscînd contradicția dintre lege și 
natură, denaturez sensurile argumentînd în numele legii 

contra celui ce vorbeşte în numele naturii, apoi argumentînd 
în numele naturii contra celui ce vorbeşte conform legii. 
CALLICLES Omul ăsta nu conteneşte cu prostiile! Spune-mi, 


Socrate, nu ţi-e rușine, la vîrsta ta, să vînezi cuvintele! 


şi cînd cineva greșește un cuvînt, să crezi că ai dat peste un 
chilipir? Tu crezi că eu înţeleg prin mai puternici altceva 
decît mai buni? Nu ţi-am spus adineauri că, pentru mine, 
a fi mai bun este totuna cu a fi mai puternic? Ori, poate 
crezi că, după mine, legiuire înseamnă ceea ce pune la cale 
o adunătură de sclavi și de oameni de toată speța, buni de 


nimic în afară, poate, de puterea trupului lor, care se string 
laolaltă? 


SOCRATE Fie, preaînvăţatule Callicles, așa cum spui tu. 
CALLICLES Fără îndoială că așa este. 


SOCRATE Ei bine, om de ispravă, eu însumi bănuiam 
dinainte că, pentru tine, asta înseamnă a fi mai puternic, 
dar ţi-am repetat întrebarea năzuind să cunosc precis ceea 
ce susţii. Nici vorbă, tu nu consideri că doi oameni sînt mai 
buni decît unul singur, că sclavii tăi sînt mai buni decît 
tine prin faptul că sînt mai tari. Însă, spune-mi, iarăși 
de la început, pe cine numeșşti tu mai buni, din moment 
ce nu pe cei ce sînt mai tari? Și, minunatule om, fii un dascăl 
mai blînd, ca să nu mă faci să fug de la tine. 

CALLICLES Mă iei peste picior, Socrate. 


SOCRATE Mă jur că nu, o Callicles, pe Zethos, de care te 
foloseai mai înainte ca să-ţi baţi joc mult și bine de mine. 
Însă haide, spune, pe cine numești tu mai buni? 

CALLICLES Pe cei ce valorează mai mult*. 


SOCRATE Nu vezi că tu rosteşti doar niște cuvinte, fără 
să lămurești nimic? Spune-mi, nu înţelegi cumva prin mai 
buni și mai puternici pe cei ce sînt mai pricepuţi”, ori e 
vorba de alt soi de oameni? 

CALLICLES Pe Zeus, despre ei este vorba, de bună seamă. 

SOCRATE Adeseori, aşadar, un om priceput este mai 
puternic decît zeci de mii de oameni lipsiţi de pricepere; 
după părerea ta, el trebuie să conducă, iar aceia să i se 
supună și conducătorul să aibă mai mult decît cei ce sînt 
conduşi. Asta cred eu că vrei să susţii — și nu fac vînătoa- 

rea cuvintelor —, spunînd că unul este mai puternic decît 
zeci de mii. 

CALLICLES Tocmai despre asta vorbesc eu. Asta înseamnă, 
după mine, dreptul conform naturii, ca insul mai bun şi 
mai priceput să conducă pe cei incapabili și să posede mai 
mult decît ei. 

SOCRATE De ajuns cu asta. Să vedem ce spui mai departe. 
Dacă am fi ca acum, mai mulți oameni strînși la un loc şi 
am avea în comun multă mîncare şi băutură, dar am fi 
de tot felul, unii tari, alții slabi, însă unul dintre noi, ca 
medic, ar fi mai priceput în această situaţie, fiind, după 
cum e firesc, mai tare decît unii și mai slab decît alţii, nu 
urmează că el, ca unul care este mai priceput decît noi, va 
fi mai bun și mai puternic, în situația aceasta? 

CALLICLES Fără îndoială. 

SOCRATE Oare trebuie el să ia mai multă mîncare decît 
noi fiindcă este mai bun? Ori, în calitate de conducător 
trebuie să împartă totul, iar în consumarea şi întrebuinţarea 
hranei de către propria-i persoană, să nu depășească măsura, 
dacă nu vrea să aibă de suferit, ci să atribuie unora mai 
mult, altora mai puţin? Dacă se întîmplă să fie cel mai 
slab dintre toţi, deși este cel mai bun, nu-i revine partea 
cea mai mică dintre toate, Callicles? Nu stau lucrurile astfel, 
bunule? 

CALLICLES Vorbeşti de mîncare, de băutură, de medici 
și de alte prostii. Eu nu mă refer la acestea! 

SOCRATE Numești, atunci, sau nu, mai bun pe cel ce este 
mai priceput? 

CALLICLES Așa-l numesc. 

SOCRATE Și nu trebuie să aibă mai mult cel ce este mai 
bun? 

CALLICLES Dar nu mîncare și băutură. 

SOCRATE Înţeleg. Atunci poate haine, şi cel mai bun 
ţesător trebuie să aibă cea mai mare manta și să se plimbe 
îmbrăcat cu cele mai multe și mai frumoase haine? 

CALLICLES Care haine?! 

SOCRATE Şi încălțăminte, bineînţeles că trebuie să aibă 
din abundență cel mai priceput şi mai bun în acest domeniu. 

Cizmarul, deci, trebuie să umble încălțat în cele mai mari și 
mai multe încălțări. 

CALLICLES Care încălțări?! O ţii într-una cu prostiile. 

SOCRATE Dacă nu te referi la acestea, poate la altele, 
de pildă, agricultorul este priceput și desăvirșit?? în privința 
ogorului, deci el trebuie să aibă din abundență seminţe şi 
să folosească pentru pămîntul lui pe cele mai multe. 

CALLICLES Vorbești într-una, aceleași și tot aceleaşi, 
Socrate. 

SOCRATE Nu numai aceleași, dar și despre aceleași, 
Callicles. 

CALLICLES Pe toți zeii, nu mai conteneşti să vorbeşti de 
cizmari, de croitori, de bucătari și de medici, ca și cum de 
ei ne ocupăm acum. 

SOCRATE Şi tu n-o să-mi spui odată, în ce anume abundă 
omul mai puternic şi mai priceput care are dreptul să posede 
mai mult? Sau poate nici să primeşti sugestiile mele nu vrei, 
nici să spui tu însuți? 

CALLICLES i-am tot spus-o. Mai întîi, nu numesc mai 
puternici nici pe cizmari, nici pe bucătari, ci pe cei care își 
arată inteligenţa în treburile statului, în buna lui guvernare, 
care nu sînt numai pricepuţi, ci și curajoşi, capabili fiind 
să săvirșească ceea ce au gîndit, fără să dea înapoi din 
slăbiciune sufletească’. 

SOCRATE Vezi, preabunule Callicles, că eu nu te învinuiesc 
pe tine de aceleași lucruri ca tu pe mine? Tu spui despre 
mine că vorbesc mereu tot aceleași lucruri și mă dojeneşti, 
în timp ce eu te învinuiesc de contrariul, anume că nicio- 
dată nu vorbeşti la fel despre același fel de lucruri; o dată 
precizezi că mai buni și mai puternici sînt cei mai tari, altă 
dată — cei mai pricepuţi, iar acum vii cu altceva, spunînd 
că mai puternici şi mai buni sînt cei mai curajoși. leşi din 
încurcătură, prietene și spune pe cine numești mai buni 
şi mai puternici și în ce privință? 

CALLICLES Dar ţi-am spus că pe cei pricepuţi și curajoși 
în ce privește treburile statului. Se cuvine ca aceștia să 
conducă statul și este drept să aibă mai mult decît ceilalți, 
conducătorii adică, mai mult decît cei ce sînt conduși. 

SOCRATE Dar în ceea ce-i priveşte, prietene? Se conduc 
ci pe sine, sau se lasă conduși? 

CALLICLES Ce vrei să spui? 

SOCRATE Eu spun că fiecare om se conduce pe sine. Sau 
nu este necesar să se conducă pe sine, ci numai pe alţii? 

CALLICLES Ce numești tu a se conduce pe sine? 

SOCRATE Nimic complicat, căci după părerea comună, 

e este înţelept și stăpîn pe sine cel ce comandă plăcerilor şi 
dorințelor din el1%0, 

CALLICLES Ce amuzant ești! După tine numai imbecilii 
sînt înţelepţi. 

SOCRATE Cum așa? Oricine își poate da seama că nu 
despre asta vorbesc. 

CALLICLES Ba tocmai despre asta, Socrate. Cum ar putea 
fi fericit un om care este aservit cuiva? Căci dreptul și 
frumosul după natură, — eu îţi vorbesc acum cu toată 
libertatea — cer celui ce vrea să trăiască bine să-și lase 
pasiunile să crească cît mai mari, fără să le pună stavilă, 

492 a şi să fie capabil să le satisfacă oricît ar ajunge ele de mari, 
cu tot curajul și cu toată priceperea, împlinind întotdeauna 
orice voie a lor. 

Eu cred însă că lucrul acesta nu stă în puterea celor mulţi, 
drept care ei și critică astfel de oameni din invidie şi, ascun- 
zîndu-și slăbiciunea, susţin că nestăpiînirea de sine este 
urîtă. Așa cum am spus mai înainte, ei aservesc pe oamenii 

b superiori prin natură şi, neputînd avea resurse pentru împli- 
nirea plăcerilor, ei laudă cumpătarea și justiţia, din lipsă 
de bărbăţie!O!. Pentru cei care au parte de la început să fie 
fii de regi ori sînt capabili prin firea lor să dobîndească 
conducerea, tirania sau domnia, ce poate fi, în realitate, 
mai urît şi mai rău pentru acest soi de oameni, decît cumpă- 
tarea? Fiindu-le permis să se bucure de toate bunurile, fără să 
aibă vreo oprelişte, cum or să-și impună, lor înşile, ca stă- 
pînă, legea mulțimii, judecata și critica ei? Și cum să nu 
devină ei nefericiţi din pricina acestei pretinse frumuseți 
care ţine de justiţie și de înțelepciune dacă nu pot oferi 
prietenilor mai mult decît dușmanilor, tocmai în cetatea 
pe care o conduc ei? În ce priveşte adevărul, pe care spui 
că îl cauţi, Socrate, iată cum stau lucrurile: viața de plă- 

ceri, nestăpînirea și libertatea, dacă sînt încurajate, fac 
virtutea şi fericirea omului!02, Celelalte toate sînt artificii, 
sînt convenţii omenești contrare naturii, zădărnicii fără 
nici o valoare. 

SOCRATE Te-ai folosit cu tot curajul de libertate în cu- 
vîntarea ta, Callicles. Tu exprimi acum limpede ceea ce 
gîndesc și ceilalți, dar nu vor să spună. Te rog să nu dai 
înapoi în nici un chip, pînă nu se lămureşte de-a binelea 
ce fel de viață trebuie să ducem. Dar ia spune-mi: susţii 
că dorinţele nu trebuie înfrinate, dacă vrem să fim așa cum 
se cuvine, ci lăsîndu-le să ajungă cît mai mari, să le procu- 
răm de oriunde și oricum împlinirea, pentru că toemai 
aceasta este adevărata virtute? 

CALLICLES Așa susţin eu. 

SOCRATE Deci, n-are dreptate cine spune că sînt fericiţi 
cei ce n-au nevoie de nimici, 

CALLICLES În felul acesta pietrele şi morţii ar fi cei mai 
fericiţi. 

SOCRATE Dar şi viaţa de care vorbești tu, îngrozitoare 
mai este. Nu m-aș mira să aibă dreptate Euripide cînd 
spune : 


Cine știe dacă a trăi nu inseamnă a muri 


Și a muri a trăi?! 


Și poate că, de fapt, sîntem morţi; așa am auzit odată 
vorbind pe un învăţat, că noi acum sîntem morți, că 
trupul ne este mormînt şi că acea parte a sufletului în care 
se află pasiunile, prin firea ei se lasă înduplecată și mîna- 
tă în toate sensurile!05. Pe aceasta, un ingenios plăsmuitor 
de mituri — probabil sicilian sau italici06 —, printr-un 
calambur a numit-o butoi (pithos) pentru că este încreză- 
toare (pithanon) și docilă (peistikon) iar pe cei nechibzuiţi 
(anoetoi) i-a numit neinițiați (amyetoi), astfel că acea 
parte a sufletului lor unde se află pasiunile, fiind nestă- 
pînită şi nestăvilită, a asemănat-o, datorită nesațului ei, 
cu un butoi găurit. În contrast cu tine, Callicles, el arată 
că dintre locuitorii Hades-ului — pe care el îl numește 
Aeides (Nevăzutul) — cei mai nefericiţi sînt acești neiniţiați, 
ce cară apă pentru un butoi găurit cu un ciur deopotrivă 

de găurit. Prin ciur — așa cel puţin s-a exprimat el faţă 
de mine —, înţelege sufletul. Sufletul celor nechibzuiţi 
l-a asemănat cu un ciur, ca și cum ar avea găuri, care nu-i 
îngăduie să închidă nimic în el din cauza nestatorniciei și 
uituceniei luit”, 

Aceste închipuiri sînt probabil cam bizare, însă arată 
limpede ceea ce vreau eu să-ți demonstrezi, dacă sînt 
cumva în stare de asta, convingîndu-te să-ţi schimbi gîndul 
și, în loc de o viaţă fără saţ și măsură, să alegi un trai 
chibzuit, mulțumindu-te totdeauna cu ceea ce-ţi este la 
îndemînă. Oare am reușit să te conving că oamenii chib- 
zuiți sînt mai fericiţi decît cei fără măsură, sau cu cît spun 
mai multe poveşti, cu atît reușesc mai puţin să te înduplec? 

CALLICLES Aici ai mai multă dreptate, Socrate. 

SOCRATE Haide, atunci, să-ţi aduc altă imagine, care 
provine din aceeași școală. Vezi dacă nu cumva se potri- 
vește pentru viața celor doi, a înțeleptului şi a nestăpîni- 
tului, exemplul cu cei doi oameni care au multe butoaie 
fiecare, ale unuia fiind trainice și pline, unul cu vin, altul 
cu miere, cu lapte şi cu alte licori rare, greu de procurat 
toate, şi după multă trudă și greutăţi. Avîndu-le pline, 
acesta nu are nici ce să mai toarne în ele, nici nu se mai 
sinchiseşte în vreun fel, ci stă foarte liniştit în privința lor. 
Celălalt își poate procura licorile ca și cel dintii, dar cu greu- 
tate, iar vasele sale sînt găurite și putrede, astfel că este 
nevoit să le umple într-una, ziua și noaptea, cu preţul 
celor mai mari chinuri. Așa fiind viaţa fiecăruia dintre cei 
doi, susţii că omul nestăpînit este mai fericit decît cel 
cumpătat? Te conving oare, prin cele ce-ţi spun, că viaţa 
cumpătată este mai bună decît cea lipsită de măsură, sau 
nu? 

CALLICLES Nu mă convingi, Socrate. Cel cu butoaiele 
pline nu mai resimte nici un fel de plăcere, ci, așa cum ţi-am 
spus adineauri, asta înseamnă a trăi ca o piatră, căci avîndu- 
le pline, nici nu se mai bucură, nici nu se mai mîhnește. 
Doar în asta stă plăcerea vieţii, în a turna cît mai mult!109 

SOCRATE Înseamnă că, dacă toarnă mult, trebuie să și 
iasă mult, deci găurile de scurgere să fie mari de tot? 


CALLICLES Chiar așa. 

SOCRATE Atunci tu vorbeşti de traiul unui ploierli, 
nu de al unui mort sau al unei pietre. Dar spune-mi: Se 
poate întîmpla să-ţi fie foame şi, fiind flămînd, să mă- 
nînci?iil 

CALLICLES Desigur. 

SOCRATE Să-ţi fie sete și să bei de sete? 

CALLICLES Și pe deasupra să ai toate celelalte dorinţi, 
să fii în stare să le împlineşti, bucurîndu-te astfel de un trai 
fericit. 

SOCRATE Bine, minunatule prieten. Continuă aşa cum 
ai început, fără să te sfieşti. Însă trebuie, pare-se, să nu mă 
sfiesc nici eu. Spune-mi mai întîi, duce un trai fericit şi cel 
ce are rîie şi poftă de scărpinat, dacă are putinţa să se scar- 
pine nestingherit și să-și petreacă viaţa scărpinîndu-se? 

CALLICLES Cât eşti de absurd, Socrate, şi ce demagog fără 
pereche ești! 

SOCRATE lată de ce, Callicles, i-am zăpăcit pe Polos şi 
pe Gorgias, făcîndu-i să se rușineze, însă tu nu te-ai zăpăcit 
şi nici nu te rușinezi, căci ești un om curajos. Numai să-mi 
răspunzi. 

CALLICLES Susţin că şi cel ce se scarpină are un trai 
plăcut! 

SOCRATE Dacă e plăcut, înseamnă că-i şi fericit? 

CALLICLES Întocmai. 

SOCRATE E fericit dacă se scarpină numai la cap, ori 
e nevoie să te mai întreb? Giîndeşte-te, Callicles, ce 
răspunzi, dacă cineva continuă să te întrebe cu privire la 
tot ce rezultă din cele afirmate. Într-un cuvînt, dacă așa 
stau lucrurile, viaţa de dezmăţ nu este ea oare mizerabilă, 
ruşinoasă şi nefericită? Sau te încumeți cumva să spui că 
ei sînt fericiţi dacă au fără îngrădire tot ce simt nevoia să 
aibă. 

CALLICLES Nu ţi-e rușine, Socrate, să cobori discuția 
pînă la asemenea subiecte? 

SOCRATE Oare eu o cobor pînă aici, distinsul meu prie- 
ten? Sau cine spune că pur şi simplu cei ce se bucură, în 
măsura în care se bucură, sînt fericiți, şi nu face distincţia 
care plăceri sînt bune şi care sînt rele? Hai, spune-mi acum 

dacă tot mai consideri că plăcerea este identică cu binele, 
sau există unele lucruri plăcute care nu sînt bune? 

CALLICLES Ca să nu mă dezic spunînd că înseamnă alt- 
ceva, susțin că sînt una și aceeași. 

SOCRATE Îţi distrugi, Callicles, afirmaţiile dintii şi n-ai 
să mai fii în stare să cauţi împreună cu mine adevărul, 
dacă vorbeşti împotriva opiniei tale. 

CALLICLES Chiar tu faci asta, Socrate. 

SOCRATE În cazul acesta nici eu nu fac bine, dacă într- 
adevăr asta fac, şi nici tu. Dar, norocosule, gîndeşte-te că 
bucuria nu poate însemna în toate cazurile un bine, căci 
dac-ar fi aşa, ar rezulta de bună seamă multe din lucrurile 
urîte la care am făcut aluzie mai înainte, ba chiar altele 
multe pe deasupra. 


CALLICLES După părerea ta, Socrate. 

SOCRATE Tu, într-adevăr, îţi menții părerea, Callicles? 

CALLICLES Bineînţeles. 

SOCRATE Să luăm atunci în serios ceea ce spui? 

CALLICLES Foarte serios. 

SOCRATE Pentru că așa socoteşti, explică-mi, te rog, 
următoarele: Există ceva ce se numeşte cunoaştere? 


CALLICLES Desigur. 

SOCRATE Nu spuneai adineauri că, împreună cu cunoaş- 
terea, există și curajul?™? 

CALLICLES Așa spuneam. 

SOCRATE Fiind curajul altceva decit cunoașterea, spuneai 
că ele sînt două lucruri distincte? 

CALLICLES Fără doar și poate. 

SOCRATE Ia să vedem, plăcerea și cunoașterea sînt iden- 
tice sau distincte? 

CALLICLES Sînt distincte, prea învăţatule. 

SOCRATE Dar curajul este altceva decît plăcerea? 

CALLICLES Cum să nu fie? 

SOCRATE Deci, să ţinem minte că, după afirmaţia lui 
Callicles din Aharnia!!5, plăcerea și binele sînt identice, dar 
cunoașterea şi curajul diferă și între ele, diferă şi de bine. 

CALLICLES lar Socrate din Alopeke nu este de acord cu 
aceasta. Sau este de acord? 

SOCRATE Nu este de acord, şi cred că nici Callicles, cînd 
se va cerceta bine pe sine însuși. Spune-mi, nu crezi că cei 
fericiţi încearcă o stare contrarie celei trăite de neferi- 
ciți? 

CALLICLES Ba da. 

SOCRATE Fiind stări contrarii, nu trebuie să se întîmple 
cu ele ceea ce se întîmplă cu sănătatea și boala? Fără în- 
doială că un om nu poate fi în același timp sănătos și bol- 
nav, nici nu pierde sănătatea în același timp cu boala. 

CALLICLES La ce te referi? 

SOCRATE la şi cercetează orice parte a trupului dorești. 
Cînd cineva este bolnav de ochi, boala lui nu se numește 
oftalmie? 

CALLICLES Desigur. 

SOCRATE De bună seamă, acești ochi nu pot fi şi sănătoși 
în acelaşi timp. 

CALLICLES Nu, în nici un chip. 

SOCRATE Dar cînd scapă de oftalmie, oare tot atunci 
pierde și sănătatea ochilor şi la urmă se vede lipsit de amîn- 
două? 

CALLICLES Cîtuși de puţin. 

SOCRATE Ar fi ceva extraordinar și absurd, nu-i așa? 

CALLICLES Întocmai. 

SOCRATE De fapt, capătă şi pierde, pe rînd, pe fiecare 
din ele. 

CALLICLES Da. 

SOCRATE Dar nu se întîmplă la fel cu puterea şi slăbiciu- 
nea? 

CALLICLES Ba da. 

SOCRATE Și cu iuțeala și încetineala? 

CALLICLES Întocmai. 

SOCRATE Oare binele și fericirea, precum și contrariile 
lor, răul și nefericirea, nu se capătă şi se pierd pe rînd, 
fiecare dintre ele?™ 

CALLICLES Fără discuţie. 

SOCRATE Dacă cercetăm, așadar, ce lucruri poate omul 
să piardă și să aibă în același timp, este limpede că nu 
poate fi vorba de bine și de rău. Sîntem de acord cu acestea? 
Răspunde, după ce te-ai gîndit bine. 

CALLICLES Cum nu se poate mai de acord. 

SOCRATE Să ne întoarcem la cele recunoscute mai înain- 
te. Spuncai că foamea este o stare plăcută sau neplăcută? 
Mă refer la foamea propriu-zisă. 

CALLICLES Neplăcută, desigur; însă este plăcut să mă- 
nînci cînd ești înfometat. 

SOCRATE Pricep. Dar foamea în sine este ceva neplăcut, 
nu? 

CALLICLES Desigur. 

SOCRATE Deci și setea? 

CALLICLES Fără îndoială. | 

SOCRATE Să te întreb mai departe, sau recunoşti că orice 
nevoie, orice dorință este un lucru neplăcut? 

CALLICLES Recunosc, aşa că nu mai întreba. 

SOCRATE Bine. Dar a bea, cînd ești însetat, poate să fie 
altceva decît o stare plăcută? 

CALLICLES Nu, fără îndoială. 

SOCRATE În acest caz, setea este, desigur, o stare chi- 
nuitoare, nu? 


CALLICLES Bineînţeles. 

SOCRATE lar băutura aduce satisfacerea unei nevoi şi 
plăcerea? 

CALLICLES Desigur. 

SOCRATE Așadar, simți plăcere cînd bei? 

CALLICLES În cea mai mare măsură. 

SOCRATE Fiind însetat. 

CALLICLES Da. 

SOCRATE Deci chinuit? 

CALLICLES Desigur. 

SOCRATE Observi cum ai ajuns să spui că cine se chinuieș- 
te resimte și plăcere în acelaşi timp, din moment ce afirmi 
că bea, fiind însetat? Ori lucrurile nu se petrec în același 
timp și loc, în suflet, sau dacă vrei, în trup? Ceea ce este 
totuna, după mine. Se petrec sau nu, așa? 

CALLICLES Se petrec. 

SOCRATE Însă tu afirmi că cine este fericit nu poate să fie 
în acelaşi timp nefericit? 

CALLICLES Așa afirm. 

SOCRATE Și totuși ești de acord că cine se chinuie poate 
să simtă plăcere în același timp. 

CALLICLES Aşa se pare. 

SOCRATE Atunci plăcerea nu înseamnă fericire și nici 
chinul nefericire, astfel că plăcerea este altceva decît bi- 
nele. 

CALLICLES Eu nu pricep sofismele tale, Socrateit5, 

SOCRA TE Te faci numai, că nu pricepi, Callicles. Să 
mergem acum, mai departe. 


CALLICLES Ce urmărești cu aberațiile tale? 

SOCRATE Să vezi cît de savant ești cînd mă critici pe 
mine. Oricine dintre noi, cînd bea, nu-şi astîmpără odată 
cu setea și plăcerea? 

CALLICLES Nu înţeleg ce spui. 

GORGIAS Nici o vorbă, Callicles, răspunde de dragul 
nostru, ca să ajungă la capăt discuţia. 

CALLICLES Socrate este totdeauna așa, Gorgias. Întrea- 
bă și iscodește tot lucruri mărunte, fără nici o importanţă. 

GORGIAS Și ce te privește pe tine? N-ai deloc căderea să 
faci aprecierili6, Îngăduie lui Socrate să cerceteze cum 
vrea el. 


CALLICLES Întreabă mărunţişurile şi fleacurile tale, dacă 
așa dorește Gorgias. 


SOCRATE Norocos mai ești, Callicles, căci ai fost inițiat 
în marile mistere înaintea iniţierii în cele mici. Și eu care 
credeam că nu este îngăduit!i!? Răspunde-mi, deci, de unde 
te opriseși, dacă nu cumva fiecare dintre noi își astîmpără 
odată cu setea și plăcerea? 

CALLICLES Da. 

SOCRATE Atunci, odată cu potolirea foamei și a celorlalte 
dorinţe, încetează și plăcerea? 

CALLICLES Așa este. 

SOCRATE Aşadar şi chinurile și plăcerile încetează în 
același timp? 

CALLICLES Într-adevăr. 

SOCRATE Însă binele și răul nu încetează în același timp, 
aşa cum ai căzut de acord. Nu ești de acord și acum? 

CALLICLES Ba da. Și ce-i cu asta? 

SOCRATE Este, prietene, că binele nu-i identic cu plă- 
cerea şi nici răul cu neplăcerea. Unele încetează în acelaşi 
timp, dar altele nu, pentru că sînt de altă natură. Cum ar 
putea să fie identice plăcerea cu binele sau neplăcerea cu 
răul? Cercetează, dacă vrei, și alt aspect, care, de asemenea, 
nu cred că este în favoarea ta. Gîndeşte-te! Nu se numesc 
buni cei ce au binele într-înşii, după cum se numesc frumoşi 
cei în care sălășluiește frumuseţea?118 

CALLICLES Ba da. 

SOCRATE Poţi să-i numeşti bărbaţi buni pe neghiobi 
și pe lași? Nu, căci adineauri vorbeai de cei curajoşi şi 
inteligenți. Nu-i numești pe aceştia, bărbaţi buni? 

CALLICLES De bună seamă. 

SOCRATE Ai văzut cumva un copil fără minte și vesel 
în acelaşi timp? 

CALLICLES Desigur. 

SOCRATE Ai văzut cumva vreun bărbat fără minte şi 
vesel? 

CALLICLES Cred că da. Dar pentru ce? 

SOCRATE Pentru nimic. Răspunde-mi, numai. 

CALLICLES Am văzut. 


SOCRATE Dar un om cu minte care să fie și trist, și 
vesel? 


CALLICLES Da. 

SOCRATE Care din ei se bucură şi se întristează mai tare? 
Cei inteligenţi sau cei fără minte? 

CALLICLES Cred că nu e mare diferența. 

SOCRATE De ajuns cu asta. Ai văzut în război vreun om 
laș? 

CALLICLES Bineînţeles. 

SOCRATE Cînd fugeau dușmanii, care ţi se părea că se 
bucură mai tare, cei lași sau cei curajoși? 

CALLICLES Și unii și alții cred că se bucură tare, sau aproa- 
pe la fel de tare. 

SOCRATE Nu are importanţă. Se bucură, deci, și lagii? 

CALLICLES Foarte mult. 

SOCRATE Și cei lipsiţi de minte, se pare. 

CALLICLES Desigur. 

SOCRATE Cînd dușmanii atacă, se întristează numai lașii 
sau şi cei curajoși? 

CALLICLES Şi unii și alții. 

SOCRATE Oare la fel? 

CALLICLES Poate mai mult cei lași. 

SOCRATE Nu se bucură ei chiar mai mult, cînd dușmanii 
fug? 

CALLICLES Se poate. 

SOCRATE Așadar se întristează și se bucură atit cei fără 
minte cît şi cei deştepţi, laşii şi curajoșii, aproape deopotrivă, 
după cum spui, dacă nu chiar mai mult laşii decît curajoşii? 

CALLICLES Da. 

SOCRATE Dar cei deştepţi şi curajoşi sînt buni, cei laşi 
și lipsiţi de minte sînt răi? 

CALLICLES Da. 

SOCRATE Deci, se bucură şi se întristează cei buni aproape 
la fel cu cei răi? 

CALLICLES Da. 

SOCRATE Așadar cei buni sînt cam la fel cu cei răi, şi 
cei răi cu cei buni? Sau cei răi sînt încă mai buni decît cei 
buni? 

CALLICLES Pe Zeus, nu știu ce vrei să zicill?, 

SOCRATE Nu știi, cînd spui că sînt buni cei în care binele 
este prezent şi răi, cei în care răul este prezent? Nu înseam- 
nă binele, plăcere şi răul, durere? 

CALLICLES Ba da. 

SOCRATE Așadar cine se bucură are parte de bine, adică 
de plăcere, din moment ce se bucură? 

CALLICLES Bineînţeles. 

SOCRATE Atunci, avînd parte de bine, sînt buni cei ce 
se bucură de el? 

CALLICLES Întocmai. 

SOCRATE Dar cine se întristează nu are parte de rău, 
adică de dureri? 

CALLICLES Ba da. 

SOCRATE Dar tu spui că împărtășirea răului îi face pe cei 
răi să fie răi? Sau ţi-ai schimbat părerea? 

CALLICLES Ba nu. 

SOCRATE Deci, sînt buni cei ce se bucură, răi cei ce se 
întristează. 

CALLICLES Fără îndoială. 

SOCRATE Nu într-o măsură mai mare cei ce o fac mai 
mult, mai mică cei ce o fac mai puţin, în egală măsură cei 
ce o fac la fel? 

CALLICLES Ba da. 

SOCRATE Nu spui însă că se bucură şi se întristează 
cam la fel oamenii deştepţi ca și cei fără minte, cei lași 
ca şi cei curajoși, sau chiar ceva mai mult cei lași? 

CALLICLES Ba da. 

SOCRATE Să scoatem împreună concluziile care reies din 
cele stabilite. Şi de două, și de trei ori, spune zicala!20 
că e bine să discuțţi şi să cercetezi lucrurile frumoase. Spu- 
nem că este bun omul inteligent și curajos, nu-i așa? 

CALLICLES Așa este. 

SOCRATE Rău, omul fără minte şi laş? 

CALLICLES De bună seamă. 

SOCRATE Mai departe, că este bun cel ce se bucură? 

CALLICLES Da. 

SOCRATE Rău, cel ce se întristează? 

CALLICLES Neapărat. 

SOCRATE Dar omul bun se întristează și se bucură deo- 
potrivă cu cel rău, dacă nu chiar mai mult cel rău. 

CALLICLES Da. 

SOCRATE Așadar, omul rău este la fel de rău şi de bun 
ca omul bun, poate chiar este mai bun cel rău. Nu rezultă 
acestea, ca şi cele stabilite înainte, din afirmaţia că plă- 
cerea și binele sînt identice? Nu este obligatoriu, Callicles? 

CALLICLES Te ascult de mult, Socrate, și tot făcîndu-ți 
voia constat că, şi în glumă de-ți acordă cineva un lucru, 
te prinzi de el, bucurîndu-te ca un copil. Astfel, tu îţi închi- 
pui că nici eu, nici vreun alt om, nu distingem plăcerile 
bune de cele relel?. 

SOCRATE Vai, vai, Callicles, ce perfid ești că te porţi 
cu mine precum cu un copil, spunîndu-mi că lucrurile stau 
cînd aşa, cînd altfel şi amăgindu-mă. Și eu care credeam, 
la început, că n-ai să fii dispus să mă amăgești, fiindu-mi 
prieten. Acum am fost înşelat și se pare că trebuie, cum spu- 

ne o vorbă veche, să fac haz de necaz, mulţumindu-mă cu 
ce-mi dai tul?2, Este posibil, spui tu, ca unele plăceri să fie 
bune și altele rele? Așa este? 

CALLICLES Da. 

SOCRATE Oare să fie bune cele utile, și rele cele dăună- 
toare? 

CALLICLES Fără îndoială. 

SOCRATE Și sînt utile cele ce fac un bine, rele cele ce fac 
un rău? 

CALLICLES Întocmai. 

SOCRATE Te referi cumva la acele plăceri trupeşti, des- 
pre care am vorbit, ale mâncării și ale băuturii? Dintre ele, 
cele care fac sănătatea trupului, forța sau vreo altă virtute 
a lui, sînt bune, iar cele care produc contrariul acestora sînt 
rele? 

CALLICLES Bineînțeles. 

SOCRATE Aşa se întîmplă deci şi cu durerile, unele sînt 
binefăcătoare, altele dăunătoare? 

CALLICLES De bună seamă. 

SOCRATE Atunci și plăcerile și durerile bune merită să 
fie alese și încercate? 

CALLICLES Bineînţeles. 

SOCRATE Dar nu cele dăunătoare? 

CALLICLES Este limpede că nu. 

SOCRATE Dacă-ţi amintești, eu şi cu Polos consideram 
că toate acţiunile noastre trebuie să aibă în vedere binele. 
Oare ești şi tu de părerea că scopul tuturor acțiunilor este 
binele şi că în vederea lui trebuie să se facă toate celelalte 
lucruri şi nu binele în vederea lor? Aduci și tu al treilea vot 
pentru opinia noastră? 

CALLICLES Da. 

SOCRATE Deci, laolaltă cu celelalte, şi lucrurile plăcute 
trebuie făcute în vederea binelui iar nu lucrurile bune în 
vederea celor plăcute. 

CALLICLES Fără îndoială. 

SOCRATE Oare fiecărui om îi este cu putință să decidă 
care dintre lucrurile plăcute sînt bune și care sînt rele, sau 
este nevoie să fii competenti24 pentru fiecare dintre ele? 

CALLICLES Este nevoie să fii competent. 

SOCRATE Să ne amintim de cele ce vorbeam cu Polos 
şi Gorgias. Spuneam, dacă-ţi aduci aminte, că există îndelet- 
niciri ce au în vedere plăcerea, preocupindu-se numai de 
aceasta, care ignoră binele şi răul, şi altele care cunosc ce 
este binele și ce este răul. Și așezam printre cele privitoare 
la plăceri, bucătăria, care este o practică și nu o artă, 
iar printre cele ce au în vedere binele, arta medicinei. 

Și, pe Zeus binefăcătorul, nu considera că trebuie să-ţi 
rizi de mine, sau să-mi răspunzi la întîmplare, contrar opi- 
niei tale, și nici nu lua drept glumă spusele mele. Vezi doar, 
că pentru orice om cu un dram de minte nu poate exista 
un subiect de discuție mai important decît cel dezbătut 
de noi, şi anume, ce fel de viață trebuie să ducăl?5. Cea la 
care mă îndemni tu, să facă adică cele ce se cuvin unui 
bărbat, să vorbească în fața poporului, să practice retorica 
și politica, așa cum faceţi voi, sau să-și închine viața filoso- 
fiei? Și prin ce se deosebește această viață de cea dintîi? 

Poate că cel mai bine este — după cum am și încercat — 
să le deosebim și, după ce am făcut distincţia şi am căzut 
de acord că este vorba de două feluri de existență, să cer- 
cetăm prin ce se deosebesc între ele și care din ele merită 
să fie trăită. Însă, poate că nu înţelegi ce spun. 

CALLICLES Nu, de fel. 

SOCRATE Voi fi mai clar. Cînd am fost de acord, eu şi cu 
tine, că există un bine şi că există o plăcere, dar că plăcerea 
este altceva decît binele şi că pentru fiecare din ele există 
preocuparea și strădania de a le dobîndi, pe de o parte cău- 
tarea plăcerii, pe de alta a binelui... Dar mai întîi, eşti 
de acord sau nu cu aceasta? De acord? 

CALLICLES De bună seamă. 

SOCRATE Fii de acord, atunci, şi cu cele ce le-am spus 
lor, dacă socotești că am avut, în cazul acela, dreptate. 
Spuneam că bucătăria nu este, după mine, o artă, ci o 
practicăl%, spre deosebire de medicină care cercetează 
natura celui pe care-l îngrijește și este în stare să motiveze 
tratamentele sale, dînd socoteală pentru fiecare dintre ele. 
Cea dintii, însă, cea legată de plăcere, pentru care există 
întreaga ei preocupare, se îndreaptă, în totală neştiință, 
către plăcere, fără să cerceteze nici natura, nici cauza aces- 

teia. Fără nici un temei, ca să zic așa, fără nici o socoteală, 
ea păstrează din rutină și experiență doar amintireal?! 
a ceea ce se face de obicei, folosindu-se de ea pentru a pro- 
duce noi plăceri. Vezi, mai întîi, dacă te mulțumesc cele 
spuse şi dacă nu există și în privința sufletului alte aseme- 
nea preocupări, dintre care, unele ce ţin de artă se îngrijesc 
de binele sufletului, în timp ce celelalte, negîndindu-se 
la așa ceva, au în vedere, ca și dincolo, numai plăcerea 
sufletului și modalităţile procurării ei. Care plăceri sînt 
bune, care sînt rele, ele nu cercetează, căci nu le interesează 
nimic altceva decît să se desfete prin orice mijloace, bune, 
sau rele. Eu, Callicles, cred că asemenea îndeletniciri există 
şi că nu sînt altceva decît linguşiri, ale trupului, ale sufle- 
tului, ale oricui. Ele slujesc plăcerile, fără să se gîndească 
dacă acestea fac bine sau fac rău. Eşti de aceeaşi părere 
cu mine, ori ai de obiectat? 

CALLICLES Nu am, și mă declar de acord, pentru ca dis- 
cuţia să meargă pînă la capăt și astfel să-i fac pe plac lui 
Gorgias. 

SOCRATE Oare linguşirea este eficace numai pentru un 
singur suflet, și nu pentru două sau mai multe? 

CALLICLES Ba şi pentru două și pentru mai multe. 

SOCRATE Deci, poţi face pe placul mulțimii, fără să te 
preocupe binele ei? 

CALLICLES Cred că da. 

SOCRATE Poţi să-mi spui care îndeletniciri realizează 
acest lucru? Dacă vrei, mai bine să te întreb eu şi tu să-mi 
răspunzi afirmativ, pentru cele pe care le-ai crede de acest 
fel şi negativ pentru celelalte. Mai întîi, să cercetăm cîn- 
tatul din flaut. Nu crezi că face parte dintre îndeletnicirile 
care urmăresc, o Callicles, numai să ne încînte, fără să se 
preocupe de altceva? 

CALLICLES Așa cred şi eu. 


SOCRATE Nu se întîmplă la fel şi cu celelalte arte înrudite, 
cum ar fi cîntatul din cithară la concursuri?128 


CALLICLES Desigur. 


SOCRATE Dar cîntarea corală şi poezia ditirambilor, nu 
ți se par de același fel?12? Cinesias, fiul lui Meles, crezi că se 

gîndeşte să rostească ceva care să-i facă pe auditori mai 
buni, sau numai ceea ce desfată mulțimea spectatorilor? 

CALLICLES Lucrul este limpede, în ce-l privește pe 
Cinesias. 

SOCRATE Dar Meles120, tatăl lui, crezi că la binele oame- 
nilor se gîndea cînd cînta la cithară? De fapt, nici pentru 
a-i desfăta nu era bun deoarece cîntecul său plictisea pe 
spectatori. Gîndeşte-te numai, n-a fost cumva descoperită 
cîntarea din cithară și întreaga artă a ditirambilor numai 
pentru desfătare? 

CALLICLES Aşa cred. 

SOCRATE Dar acea augustă şi minunată formă poetică 
a tragediei spre ce tinde, care este strădania ei? ‘Numai să 
placă spectatorilor, după cum cred eu, sau și să lupte ca 
tot ce este plăcut și încîntător pentru ei, dar dăunător, să 
nu fie rostit; iar dacă se găseşte ceva neplăcut dar folosi- 
tor, să-l rostească și să-l cînte, fie că face plăcere, fie că nu? 
Care din cele două atitudini este proprie tragediei? 

CALLICLES Este clar, Socrate, că ea tinde mai degrabă 
către desfătarea şi încîntarea spectatorilor. 

SOCRATE Însă n-am spus adineauri că aceasta înseamnă 
linguşirea? 

CALLICLES De bună seamă. 

SOCRATE Dacă, să zicem, poeziei i se înlătură muzica, 
ritmul şi metrul, rămîne altceva decît cuvîntul?I31 

CALLICLES Fără îndoială că nu. 

SOCRATE Așadar aceste cuvinte sînt rostite pentru marea 
mulţime și pentru popor. 

CALLICLES Da. 

SOCRATE Atunci creația poetică este un fel de discurs 
în fața poporului? 

CALLICLES Așa se pare. 

SOCRATE Este deci un discurs retoric. Ori ești de părere 
că poeţii nu retorizează în fața spectatorilor? 


CALLICLES Ba da. 

SOCRATE lată, așadar, că am descoperit o retorică ce se 
adresează unei mulțimi, în care copiii și femeile sînt laolaltă 
cu bărbaţii, sclavii laolaltă cu oamenii liberi!%?. Nu prea 

stimăm această retorică, pentru că am văzut că este o for- 
mă a lingușirii. 

CALLICLES Întocmai. 

SOCRATE Bine. Dar retorica ce se adresează poporului 
atenian, precum și celorlalte popoare din cetățile cu oameni 
liberi, oare de ce soi este? Socoteşti că oratorii vorbesc 
întotdeauna pentru binele suprem, propunîndu-și ca cetă- 
țenii să devină mai buni datorită discursurilor lor, ori şi ei, 
năzuind să încînte pe cetăţeni şi neglijind interesul comun 
pentru cel personal, se poartă cu poporul precum cu copiii, 
caută numai să-l încînte, fără să se gîndească deloc dacă 
prin aceasta îl fac mai bun sau mai rău? 

CALLICLES Nu este chiar aşa de simplu ceea ce întrebi 
tu. Sînt unii care prin discursurile lor poartă de grijă cetă- 
țenilor, alții sînt așa cum îi descrii. 

SOCRATE De ajuns. Dacă sînt două feluri de retorică, 
cea dintii este lingușire și demagogie josnică, iar cealaltă 
este nobilă fiindcă se străduiește să facă sufletele cetățeni- 
lor cît mai bune şi se luptă întotdeauna să spună cele mai 
bune lucruri, fie că vor fi plăcute, fie că vor fi supărătoare 
pentru ascultători. Dar această retorică tu n-ai conoscut-o 
nicicînd, sau dacă ai știință de un asemenea orator, pentru 
ce nu-mi spui şi mie cine este? 

CALLICLES Pe Zeus, nu pot să-ţi numesc nici un orator 
din ziua de azi. 


SOCRATE Aşa? Dar dintre cei de odinioară, poţi să-mi 
numești pe vreunul care, de cînd a început să țină discursuri, 
i-a făcut pe atenieni mai buni, din răi cum erau înaintea 
lui?133 Eu, unul, nu ştiu cine ar putea să fie acela. 

CALLICLES Ce vorbeşti? Dar n-ai auzit că Temistocle a 
fost un om de merit, la fel Cimon, Miltiade şi Pericle, cel 
care a murit nu demult şi pe care l-ai auzit tu însuţi? 

SOCRATE Dacă adevăratul merit, Calliclee, este cel pe 
care-l afirmai tu mai înainte, anume să saturi dorinţele, 
atit ale tale cît şi ale celorlalți! Dar, dacă nu este acesta, 
ci cel pe care am fost obligaţi să-l recunoaștem în discuţia 
care a urmat, anume, să realizezi acele dorinţi, prin împli- 
nirea cărora omul ajunge mai bun, iar nu pe cele datorită 

cărora devine mai rău, aceasta însemnînd arta, poți să-mi 
arăţi printre ei un asemenea om? 

CALLICLES Nu știu ce să mai spun. 

SOCRATE Dacă vei căuta bine, vei găsi. Să vedem dacă 
cercetînd pe îndelete nu descoperim că a existat un ase- 
menea om. Omul virtuos, să zicem, care rostește totul în 
vederea binelui suprem, va vorbi el la întîmplare, vreodată, 
fără să-şi propună o anumită ţintă? 

Va proceda ca şi ceilalți oameni de meserie: cînd își 
concep lucrarea, urmărind să dea produsului lor o anumită 
formă!t, ei nu-și aşează la întîmplare materialele de care 
dispun pentru opera lor. Priveşte, dacă vrei, pe pictori, 
arhitecţi, pe constructorii de vase, pe oricare vrei, cum fie- 
care așează într-o anumită ordine elementele de care dis- 
pune și cum le sileşte să se potrivească și să se îmbine între 
ele, pînă ce totul se constituie într-o lucrare statornică și 
bine armonizată. Și ceilalți oameni de meserie menţionaţi, 
care se ocupă cu trupul, pedotribii și medicii, pun în ordine 
și armonie! trupul omenesc. Sîntem de acord că este aşa 
sau nu? 

CALLICLES Fie aşa. 

SOCRATE Nu este bună casa în care există ordine şi ar- 
monie, rea cea fără nici o ordine? 

CALLICLES Ba da. 

SOCRATE La fel se întîmplă şi cu o navă? 

CALLICLES Desigur. 

SOCRATE Și despre corpurile noastre nu spunem același 
lucru? 

CALLICLES Bineînţeles. 

SOCRATE Dar sufletul? Este el bun datorită dezordinii, 
sau datorită unei ordini și armonii anumite? 

CALLICLES Din cele dinainte rezultă și valabilitatea acestei 
afirmaţii. 

SOCRATE Care este numele stării de ordine și armonie a 
trupului? 

CALLICLES Te referi, poate, la sănătate şi vigoare? 

SOCRATE Întocmai. Dar a stării de ordine și armonie a 
sufletului? Încearcă să găseşti şi să rosteşti și numele aces- 
teia. 

CALLICLES De ce nu-l spui tu însuţi, Socrate? 

SOCRATE Dacă preferi, am să-l spun eu. Iar tu, dacă ţi 
se pare că am dreptate, aprobă-mă, dacă nu, combate-mă, 
fără să eziţi. Eu consider că stării de ordine a trupului i 
se potriveşte denumirea de trup sănătos, de unde provin 
sănătatea trupului dimpreună cu celelalte calități ale lui. 
Este sau nu aşa? 

CALLICLES Aşa este. 

SOCRATE lar ordinii şi armoniei sufletului li se potrivesc 
nume de legiuit și de lege, drept care oamenii sînt buni 
cetăţeni şi înţelepţi, ceea ce duce la dreptate şi înțelepciu- 
nel, Eşti de acord sau nu? 

CALLICLES Fie. 

- SOCRATE Cu asemenea gînduri, așadar, oratorul acela, 
om al artei și al binelui, va oferi sufletelor toate discursurile 
şi acţiunile sale; dacă va avea ceva de dăruit ascultători- 
lor va dărui, dacă de luat, va lua!%, avînd tot timpul drept 
scop să existe dreptate în spiritele cetăţenilor, să fie înlătu- 
rată nedreptatea, să fie statornicită înţelepciunea şi să fie 
îndepărtată neînfrînarea, să troneze virtuțile şi viciile să 
dispară. Consimţi sau nu? 

CALLICLES Consimt. 

SOCRATE La ce folosește, Callicles, să dai unui trup bol- 
nav şi nenorocit multă hrană, băutură aleasă și toate cele- 
lalte, care nu mai pot să-i priască, ba dimpotrivă, după 
cum este firesc, îi fac mai rău?!58 Nu am dreptate? 

CALLICLES Ba da. 

SOCRATE Nu cred că-i este plăcut să trăiască unui om 
cu trupul nenorocit, pentru el trebuie că şi traiul este o 
nenorocire. Nu-i așa? 

CALLICLES Într-adevăr. 

SOCRATE Oare pe omul sănătos, medicii nu-l lasă să-și 
satisfacă toate dorinţele, de pildă, cînd îi este foame să 
măniînce cît vrea, să bea, cînd îi este sete, cît de mult; în 
timp ce omului bolnav, de fapt, nu-i îngăduie nicidecum 
să-şi împlinească pofta? Eşti şi tu de acord? 

CALLICLES Da. 

“SOCRATE Cu sufletul nu se întîmplă la fel? Cît timp este 
rău, din pricina ignoranței, neînfrînării, nedreptăţii și nele- 

giuirii lui, trebuie să i se interzică dorințele și să nu i se 
permită să facă decît ceea ce îl ajută să devină mai bun. 
Da sau nu? 

CALLICLES Da. 

SOCRATE Nu este asta spre binele sufletului? 

CALLICLES Fără discuţie. 

SOCRATE Dar a-i interzice ceea ce doreşte, nu înseamnă 
a-l înfrîna? 

CALLICLES Ba da. 

SOCRATE Deci înfrînarea sufletului este mai bună decît 
neînfrînareal%?, cum credeai tu mai înainte. 

c  CALLICLES Nu pricep ce tot vorbeşti tu, Socrate, întreabă 
pe altcineva. 

SOCRATE Omul ăsta nu suportă să i se dea ajutor şi să 
îndure tocmai lucrul pe care-l discutăm noi, să fie înfri- 
nat. 

CALLICLES Nu mă interesează nimic din ce spui tu şi 
ţi-am răspuns numai ca să-i fac pe plac lui Gorgias. 

SOCRATE Bine, dar ce-o să facem acum? Să ne oprim în 
mijlocul discuţiei? 

CALLICLES Tu ştii mai bine. 

d SOCRATE Dar se spune că nu-i voie să lași la mijloc nici 
măcar poveștile, ci să le pui un cap, pentru ca să nu rătă- 
cească fără de cap. Răspunde și la restul întrebărilor ca să 
capete şi discuţia asta un cap!10. 

CALLICLES Ce silnic ești, Socrate! Dacă m-ai asculta, ai 
lăsa baltă discuţia asta, sau ai purta-o cu altcineva. 

SOCRATE Cine altul vrea? Să nu lăsăm discuţia neter- 
minată. 

CALLICLES Nu poţi să-ţi continui discuţia fie vorbind 
pentru tine însuţi, fie interogîndu-te și răspunzîndu-ți de 
unul singur? 

e SOCRATE Să mi se întîmple, după vorba lui Epicharmos, 
ca la ceea ce discutau mai înainte doi inși, să fac față acum 
de unul singur?iîl O să cam trebuiască, pare-se, să fie așa. 
Dacă vom proceda astfel, cred că va trebui să ne întrecem 
cu toţii în a judeca ce este adevărat şi ce este fals în lucrurile 
pe care le discutăm noi, căci cu toţii avem, în mod evident, 

506 a același folos de obţinut. O să-mi expun, deci, într-un discurs 

părerea mea, iar dacă cineva dintre voi socoteşte că admit 
lucruri inexacte, să se împotrivească şi să mă combată. 
Nu spun din știință ceea ce spun, ci cercetez şi eu împreună 
cu voi, iar dacă văd că oponentul meu are dreptate, sînt 
primul care s-o recunoască. Spun acestea, desigur, pentru 
cazul că trebuie să desăvirșim discuţia, însă dacă nu vreţi, 
să renunțăm și să ne despărțim. 

GORGIAS În ce mă priveşte, Socrate, eu nu cred că tre- 
buie să ne despărțim, ci să continui tu discuţia. Mi se pare 
că și ceilalți sînt de acord. Bu, unul, vreau să te ascult 
înfățișînd restul. 

SOCRATE Dar în ce mă priveşte, Gorgias, aș fi continuat 
încă să mă întreţin cu acest Callicles, pînă ce i-aș fi dat 
replica lui Amphion contra tiradei lui Zethosi?2. Pentru că, 
tu, Callicles, nu vrei totuşi să terminăm împreună discuţia, 
cel puţin ascultă-mă și oprește-mă cînd ţi se pare că nu am 
dreptate. Și dacă mă vei contrazice pe drept, nu mă voi 
supăra pe tine, așa cum faci tu, ci te voi înscrie ca pe cel 
mai mare binefăcător al meu. 

CALLICLES Vorbeşte, prietene, de unul singur și mergi 
pînă la capăt. 

SOCRATE Ascultă-mă cum rezum discuția de la început. 
— Oare plăcerea și binele sînt identice? — Nu sînt identice, 
aşa cum am convenit eu, împreună cu Callicles. — Plăcerea 
trebuie făcută în vederea binelui, sau binele în vederea plă- 
cerii? — Plăcerea în vederea binelui. Nu este plăcerea aceea 
care ne încîntă prin prezența ei, iar binele cel ce ne face 
buni prin prezenţa lui? — Întocmai. — Nu sîntem buni, 
atît noi cît şi toate cîte sînt bune, prin prezența unei anu- 
mite virtuţi? Este obligatoriu, Callicles, după părerea mea. 
— Dar virtutea fiecărui instrument, a fiecărui trup, ori 
suflet, ca și a vieţuitoarelor de tot felul nu este dată de 
întîmplare, ci rezultă din orînduiala, din temeinicia și arta 
de care are parte fiecare dintre ele. Nu stau așa lucrurile? 
Așa cred eu. — Atunci virtutea nu rezultă din orînduiala 
şi constituţia armonioasă a fiecăruia? Aceasta este părerea 
mea. — Deci existența unei anumite armonii, specifică 
fiecăruia este cea care îl face să fie bun? Așa cred. — Atunci 
un suflet în care există această armonie este mai bun 

decît unul nearmonizat? Neapărat. — Dar sufletul în care 
există armonie, este armonios? — Cum să nu fie? — Fiind 
armonios este înțelept? — Cu toată necesitatea. Deci sufletul 
înţelept este bun. Nu sînt în stare să vorbesc altminteri 
dragă Callicles. Dacă tu poţi, arată-ne. 

CALLICLES Vorbește înainte, prietene. 

SOCRATE Spun că dacă sufletul înțelept este bun, cel ce 
se opune înţelepciunii este rău. De bună seamă, el este lipsit 
de minte și neînfrînat, nu? Fără îndoială. — Omul înțelept 
trebuie să săvîrşească cele cuvenite față de zei și de oameni, 
căci n-ar mai fi înțelept dacă n-ar săvîrși ce se cuvine. Obli- 
gatoriu să fie așa. Săvirșind cele ce se cuvin față de oameni, 
acţionează conform dreptății, şi față de zei, conform pie- 
tăţii. Astfel stau lucrurile. Trebuie să mai fie și curajos; 
căci nu se potrivește cu un om înțelept, nici să caute, nici 
să fugă de ce nu se cuvine, ci să evite sau să caute numai 
lucrurile și oamenii, plăcerile și durerile care trebuie, ştiind 
la nevoie să le îndure cu tărie. Așa încît se impune, Callicles, 
ca omul înţelept, fiind așa cum am explicat, drept, cura- 
jos, pios, să fie pe deplin un om buni; fiind bun, el împli- 
nește binele şi frumosul în toate acțiunile lui; împlinind 
binele este senin şi fericit, în timp ce omul nemernic, care 
săvîrșește numai rele, este nefericit. El este cel ce se 
poartă contrariu înțeleptului, e neînfrinatul, pe care tu 
îl lăudai. lată, deci, ce cred și ce susţin eu că este adevărat. 
Dacă am dreptate, atunci de bună seamă cine vrea să fie 
fericit trebuie să dorească și să practice înţelepciunea, iar 
de nestăpiînire să fugim cu toţii, cît ne ţin picioarele, ferin- 
du-ne cu cea mai mare grijă să ajungem a da socoteală; 
iar dacă ajungem totuși în această situaţie, fie noi, fie unul 
dintre prietenii noștri, fie vreo persoană particulară, fie 
vreo cetate, neapărat să o facem, primindu-ne pedeapsa, 
dacă vrem să fim fericiţi. Acesta este, după mine, scopul 
pe care trebuie să-l avem în vedere cît trăim, depunînd toa- 
te eforturile, atît noi cît şi cetățile, pentru ca cel ce tinde 
spre fericire să fie stăpînit de dreptate și de înţelepciune, 
şi procedînd astfel, să nu îngăduie pasiunilor să se dezlăn- 
ţuie, nici să încerce împlinirea lor, ceea ce ar însemna un 
rău nemărginit şi un trai de om nelegiuit. 

Un asemenea ins nu poate fi îndrăgit nici de vreun om, 
nici de vreun zeu, căci nu-i este cu putință să se unească 
cu cineva, și cine nu se poate uni, nu se poate împrieteni!4. 
Învăţaţii spun, Callicles, că Cerul și Pămîntul, zeii și oamenii 
trăiesc în unire, prietenie, armonie, înţelepciune și dreptate, 
de aceea Universul acesta se numește Cosmos145 prietene, 
şi nu haos, și nici neînfrînare. Sînt de părere că tu nu te 
gîndeşti la acestea și, deși ești atît de învăţat, nu-ți dai 
seama că egalitatea geometrică are mare putere şi printre 
zei şi printre oameni!6, Tu crezi că trebuie cultivate exce- 
sele, dar de geometrie nu te preocupi. - : 

Acum, ori opinia mea trebuie respinsă, arătîndu-se că 
nu prin posesia înțelepciunii și dreptăţii devin fericiţi cei 
ce sînt așa, nici nu devin nefericiţi datorită răutății cei ce 
sînt nefericiţi; ori dacă ea este cea adevărată, rămîne să 
vedem ce rezultă de aici. Rezultă, Callicles, toate conse- 
cinţele arătate mai înainte, în legătură cu care tu m-ai 
întrebat dacă le luam în serios, cînd spuneam că trebuie 
să te acuzi pe tine însuţi, şi să acuzi pe fiu, ori pe prieten, 
dacă au săviîrşit o nedreptate, tocmai pentru aceasta fiind 
bună retorica; iar ceea ce credeai că Polos a recunoscut 
de ruşine, era deci adevărat, anume, cu cît săvîrşirea ne- 
dreptăţii este mai rușinoasă decit îndurarea ei, cu atît 
este și mai rea; și că acela ce vrea să fie un orator adevărat 
trebuie să fie om drept și cunoscător al dreptăţii, ceea ce 
la rîndul său, Polos, îi reproşa lui Gorgias că recunoscuse 
de rușine. 

Așa stînd lucrurile, să vedem ce îndreptăţire are mustra- 
rea pe care mi-o faci, cum că nu sînt capabil să mă apăr, 
pe mine, sau pe vreun prieten ori rudă, nici să mă salvez 
din cele mai mari primejdii, aflîndu-mă la cheremul ori- 
cui, întocmai ca un om scos în afara legii, pe care oricine 
vrea poate să-l pălmuiască, cum te exprimi tu cu duritate, 
sau să-i smulgă avutul, să-l izgonească din cetate sau, în 
cel mai rău caz, să-l ucidă. A îndura așa ceva este, după 
părerea ta, cea mai mare rușine. În ce privește părerea 
mea, deşi mi-am spus-o de mai multe ori pînă acum, nimic 
nu mă împiedică să o mai fac odată. 

Eu nu sînt de părere, Callicles, că pălmuirea mea, pe 

nedrept, este cea mai mare rușine şi la fel se întîmplă cu 
tăierea trupului sau a pungii mele, căci lovirea sau tăierea 
pe nedrept, a mea şi a lucrurilor mele, nu pentru mine este 
mai rușinoasă și mai rea. Jefuirea şi aservirea mea, pră- 
darea casei mele, într-un cuvînt toată nedreptatea care mi 
se poate face, mie și bunurilor mele, este mai rea și mai 
rușinoasă pentru cel ce o săvîrşeşte decît pentru mine care 
o îndur. 

Opiniile mele, așa cum le-am exprimat în discuţia dinainte, 
sînt întărite și legate, ca să vorbesc pe șleau, de argumente 
de fier și de oţel, după cîte văd pînă acum; pe acestea da- 
că nu le sfărîimaţi, tu sau careva mai cutezător decit tine, 
nu văd cum s-ar putea îndreptăţi o altă părere în afara 
celei exprimate de mine. _. 

În consecinţă, îmi menţin întotdeauna opinia, iar dacă 
eu nu cunosc cum stau lucrurile, întocmai ca acum, n-am 
întîlnit niciodată pe cineva în stare să exprime o altă părere, 
fără să se facă de  rîs1%. 

Eu consider, deci, că lucrurile stau astfel. Prin urmare, 
dacă nedreptatea este răul cel mai mare pentru cel ce o 
săvîrşește, fiind încă și mai mare, pe cît este posibil, în cazul 
că nu-şi ispăşeşte vina, care este ajutorul de care trebuie 
să fie el în stare să se folosească, cu riscul, altminteri, de 
a se face într-adevăr de ris? Oare nu acela care îl va scăpa 
de cea mai mare daună? Rezultă, neapărat, că rușinea cea 
mai mare este să nu fii în stare să te aperi pe tine, pe prie- 
tenii și rudele tale, în al doilea rînd să nu te aperi de al 
doilea rău, în al treilea rînd de al treilea rău şi aşa mai 
departe. După cum este de mare fiecare rău, pe atît este 
de frumos să fii în stare să te aperi de el şi tot pe atît este 
de ruşinos să nu fii în stare. Poate fi altminteri, decît astfel, 
o Callicles? 

CALLICLES Numai astfel. 

SOCRATE Dat fiind că există două situaţii, cea de a ne- 
dreptăţi şi de a fi nedreptăţit, spunem că a nedreptăţi 
este un rău mai mare, iar a fi nedreptăţit, un rău mai mic. 
Prin ce mijloc ar putea omul ajunge în situaţia de a avea 
ambele avantaje, de a nu nedreptăţi și de a nu fi nedrep- 
tățit? Prin forţă sau prin voinţă? lată ce vreau să spun: 

ca să nu fie nedreptăţit, va fi de ajuns să nu vrea acest 
lucru? Ori, numai dobîndind puterea de a nu fi nedreptăţit, 
va reuși el să nu fie nedreptăţit? 

CALLICLES Este clar că cea din urmă posibilitate, dacă 
va. avea puterea. 


SOCRATE Dar cînd săviîrşește nedreptatea? Oare dacă 
vrea să nu nedreptăţească, asta este de ajuns, şi el nu va 
face nedreptăţi, ori și în acest caz este nevoie să dobîndească 
o anumită putere și artă, pe care dacă nu le învaţă și nu 
le practică va comite nedreptăţi? 

Ce-mi poţi răspunde, Callicles, la o chestiune de felul 
acesta? Consideri că în discuţia de mai sus eu și Polos am 
avut vreo justificare, cînd am căzut de acord că nimeni 
nu comite nedreptatea de bună voie, ci cu toții o comit 
involuntar? 

CALLICLES Aşa trebuie să fie, Socrate, ca să poţi duce 
pînă la capăt discuţia. 

SOCRATE Deci, pentru ca să nu facem nedreptăţi, trebuie, 
pare-se, să dobîndim o anumită putere şi artă, 

CALLICLES Bineînţeles. 

SOCRATE Ce artă ne învaţă să nu fim deloc nedreptăţiţi 
sau cît mai puţin? Să vedem dacă ești de acord cu mine. 
După părerea mea, trebuie, sau să conducem noi înşine 
cetatea, acaparind chiar tirania, sau să fim sfetnicii con- 
ducerii142. 

CALLICLES Vezi, Socrate, că sînt gata să te laud cînd 
spui ceva bun? Cred că părerea ta este excelentă. 


SOCRATE Să vedem dacă mă aprobi şi în continuare. 
Eu cred că prietenia cea mai mare dintre doi oameni este 
cînd, după vorba vechilor înţelepţi, se adună cine se asea- 
mănă!50. Tu nu crezi? 

CALLICLES Ba da. 

SOCRATE Deci, cînd este la conducere un tiran sălbatic 
şi necivilizat, iar în cetate se află cineva cu mult mai bun 
decît el, nu se va teme tiranul de acesta, neputînd să se 
împrietenească cu el, fără rezerve? 


CALLICLES Întocmai. 

SOCRATE Dar nici cineva cu mult inferior tiranului n-ar 
putea ajunge prietenul lui, căci tiranul l-ar disprețui şi 
n-ar fi nicidecum interesat să-l aibă prieten. 

CALLICLES Și asta este adevărat. 

SOCRATE Rămiîne vrednic de prietenia tiranului numai 
acela, care, avînd aceeaşi fire ca el, lăudînd şi criticînd 
aceleași lucruri, admite să fie condus şi să se supună condu- 
cătorului. El va avea o mare putere în cetate şi nimeni 
nu-l va supăra nepedepsit. Nu este așa? 

CALLICLES Ba da. 

SOCRATE lar dacă un tînăr din acea cetate se va întreba: 
„În ce chip aş putea eu să ajung om mare și să nu mă 
supere nimeni?”, — după cum se pare, calea indicată este 
să se deprindă de mic să aibă aceleași preferinţe și antipatii 
ca stăpînul lui, să se educe spre a ajunge cît mai asemă- 
nător cu acesta. Nu este așa? 

CALLICLES Ba da. 

SOCRATE Așadar, acesta va ajunge să nu mai fie nedrep- 
tăţit de alții şi să dobîndească în cetate o mare putere, 
cum spuneţi voi. 

CALLICLES Fără îndoială. 

SOCRATE Dar nici nu va săvîrși nedreptăți? Cum ar fi 
cu putinţă, de vreme ce va fi asemenea conducătorului, 
care este un om nedrept, și va avea multă influență asupra 
lui? Eu cred, cu totul dimpotrivă, că el se va strădui să 
ajungă în situaţia de a săvîrşi cît mai multe nedreptăţi, 
fără să aibă de dat nici o socoteală!5l. Așa este? 

CALLICLES Se pare. 

SOCRATE Așadar, el se va alege cu cel mai mare rău, 
din moment ce-și va strica şi ticăloși sufletul prin imitarea 
stăpînului şi datorită puterii pe care o va avea. 

CALLICLES Eu nu pricep cum de răsucești tu, de fiecare 
dată, ideile însuși în jos, Socrate! Nu ştii că cel ce imită 
pe tiran, dacă vrea, poate să ucidă pe cel ce nu-l imită 
şi să-i ia avutul? 

SOCRATE Ştiu, bunule Callicles, doar nu sînt surd ca 
să nu vă aud pe tine, adineauri pe Polos, pe toţi, aproape, 
din cetate, spunînd asta de nenumărate ori. Auzi-mă şi 
tu pe mine cînd spun că poate să-l ucidă, dacă vrea, dar că 


314 


GORGIAS 


asta înseamnă uciderea unui om virtuos şi bun de către 
un ticălos. 

CALLICLES Și asta nu este încă mai revoltător? 

SOCRATE Nu, pentru cine stă să judece, ce este cu adevă- 
rat importantit?, Crezi, cumva, că omul trebuie să se îngri- 
jească să-şi facă traiul cît mai lung ocupîndu-se cu acele 
arte care ne scapă întotdeauna din primejdii, aşa cum mă 
îndemni tu să mă ocup cu retorica; arta care ne aduce 
salvarea în tribunale? 

CALLICLES Pe Zeus, desigur că te sfătuiesc de bine. 

SOCRATE Ce vorbeşti, prietene? Nu crezi cumva că și 
înotul este o știință de toată însemnătatea? 

CALLICLES Pe Zeus, nu cred. 

SOCRATE Dar și înotul scapă de la moarte pe oameni, 
cînd ajung în situaţia de a avea nevoie de el. Dacă el ţi se 
pare de mică importanţă, am să-ți menţionez însemnă 
tatea navigaţiei, care salvează nu numai sufletele, ci și 
trupurile și avutul, din cele mai mari primejdii, întocmai 
ca retorica; dar ea'este modestă şi la locul ei, şi nu se groză- 
vește, huîndu-și aerul că a săvârşit ceva minunat, deşi 
realizează acelaşi lucru ca elocința judiciară. Dacă ne aduce 
teferi din Egina pînă aici, ne cere, cred, doi oboli, iar dacă 
ne aduce din Egipt, sau din Pont, sau de la și mai mare 
distanţă, pentru această mare binefacere, după ce ne-a 
salvat, cum spuneam mai înainte, atît pe noi cît şi pe 
copiii, bunurile și femeile noastre, debarcîndu-ne la țărm, 
ne cere două drahmc ; iar cel ce posedă această artă, după 
ce a săviîrşit asemenea lucruri, coboară la țărm și se plimbă 
pe lîngă mare şi pe lingă corabie, cu cea mai modestă 
înfăţișarels?, 

El este în stare, cred eu, să aprecieze că este de neştiut 
căror pasageri le-a făcut un serviciu, nelăsîndu-i să se înece 
în valuri, şi cărora le-a făcut un rău, bine cunoscînd că 
nu i-a debarcat cu nimic mai buni decît îi îmbarcase, nici 
în ce privește trupurile, nici în ce priveşte sufletele lor. 
El judecă, deci, că dacă vreunul care poartă în trupul lui 
boli grave și de nevindecat nu s-a înecat în mare, este o 
nefericire pentru el că n-a murit și cu nimic nu-i poate fi 
de vreun folos. Iar cel ce poartă în sufletul, mai preţios 

decît trupul său, multe boli de nevindecat, trebuie oare să 
trăiască și-i va fi de folos dacă-l scapă de mare, de tribunal 
sau de orice altceva? El știe foarte bine că pentru omul 
ticăloșit, care este silit să trăiască în răutate, viața nu 
este de preferat. 

Din aceste motive, navigatorul nu-și poate permite să 
se grozăvească cu salvarea noastră. La fel, omule minunat, 
se întîmplă şi cu constructorul de mașini de război, care 
uneori este mai important pentru salvarea noastră decît 
un general, sau decît oricare altul, ca să nu vorbesc de 
navigator, căci el poate salva oraşe întregi. Crezi că asta 
îi este cu putinţă oratorului de tribunal? Dacă ar vrea să 
vorbească, și să-şi elogieze meseria așa cum faceţi voi, 
Callicles, el ar putea să vă înfunde cu argumentele sale, 
demonstrînd tuturor că tot omul trebuie să devină construc- 
tor de mașini de război, meserie cu care nici o alta nu se 
poate compara. Și argumente el ar avea din belșug. Tu 
îi dispreţuiești, totuși, persoana și meseria, numindu-l 
constructor de mașini ca și cum l-ai ocări și nu vrei să-i 
dai fiului tău de nevastă pe fiica acestuia, nici s-o iei pe 
a lui pentru tinet’, 

De fapt, care dintre calitățile artei proslăvite de tine 
îndreptățește disprețul tău pentru constructor şi pentru 
toţi ceilalți pe care i-am menţionat acum? Știu, vei spune 
că tu le ești superior și că te tragi dintr-un neam mai bun 
decît ei. Însă, dacă superioritatea nu este ce spun eu și 
virtute înseamnă acea calitate care ne salvează pe noi 
înşine şi avutul nostru, indiferent ce fel de oameni sîntem, 
devine ridicol disprețul tău, atît faţă de constructor, cît 
şi de medic și de celelalte meserii care sînt făcute pentru 
ocrotirea noastră. 

Să vedem, însă, norocosule, dacă nu cumva noblețea şi 
virtutea înseamnă altceva decît arta de a salva pe alții 
şi pe tine însuţi. Durata vieţii noastre nu trebuie să ne 
preocupe şi nici nu trebuie să tremurăm pentru viața 
noastră, dacă sîntem cu adevărat bărbaţi, ci, lăsîndu-ne 
în seama zeilor, și crezîndu-le pe femei, cînd spun că nimeni 
nu poate să fugă de soartăl5i, să ne gîndim în ce fel ne vom 
trăi cît mai bine răstimpul de viață pe care-l avem de 

trăitI56: dacă să ne conformăm orînduirii statului în care 
trăim, în cazul de faţă, dacă tu trebuie să devii cît mai 
asemănător demosului atenian, pentru a fi iubit de el și 
a ajunge la mare putere în cetate. Să vedem dacă este în 
avantajul tău şi al meu, ca să nu păţim, minunate prieten, 
ceea ce se zice că păţesc vrăjitoarele tesaliene care coboară 
Luna de pe cer!5?. Cu cele mai scumpe lucruri vom avea 
de plătit dobindirea acestei puteri în cetate. 


Dacă tu îţi închipui că cineva te poate învăţa arta de 
a ajunge mare într-o cetate, fără să devii aidoma stăpinirii 
şi în bine, și în rău, după părerea mea, îţi faci o socoteală 
greşită, Callicles. Nu prin imitație, ci prin natura ta trebuie 
să fii aidoma cu el dacă vrei să săvîrşeşti ceva vrednic de 
prietenia demosului atenian şi, pe Zeus, ceva vrednic de 
prietenia lui Demos, fiul lui Pyrilampes. Așadar, cine te 
va modela ca să fii pe deplin asemănător lor, acela te va 
face, așa cum doreşti, politician și orator. Fiecare din ei 
se bucură de cuvintele rostite potrivit cu firea lui și se 
supără pentru cele străine lui. Poate eşti, cumva, de altă 
părere, dragul meu. Avem ceva de spus la aceasta, Callicles? 

CALLICLES Nu ştiu cum se face, dar cred că ai dreptate, 
Socrate. Mi se întîmplă același lucru, ca multora: nu sînt 
pe de-a-ntregul convins158, 


SOCRATE Pentru că dragostea pentru demos, dinăuntrul 
sufletului tău, mi se împotrivește; însă, dacă vom cerceta 
mai mult și mai bine tot aceste lucruri, te vei convinge. 
Reamintește-ţi cum spuneam că există cîte două metode 
de îngrijire, atit pentru suflet cît și pentru trup; una care 
cultivă plăcerea, cealaltă binele, dobîndit nu prin culti- 
varea plăcerii, ci prin îngrădirea ci. Nu am stabilit noi 
toate acestea?!” 

CALIICLES Da, fără îndoială. 

SOCRATE Dar metoda care cultivă plăcerea este vulgară 
şi nu poate însemna altceva decît lingușire. Nu-i așa? 

CALLICLES Fie așa, dacă vrei tu. 


SOCRATE Însă cealaltă, nu tinde ea să ducă la desăvir- 
şire atît trupul, cît şi sufletul de care se îngrijeşte? 
CALLICLES De bună seamă. 

SOCRATE Așadar, nu trebuie, oare, să ne ocupăm în 
așa fel de cetate și de cetăţeni încît să-i facem cît mai buni? 
Fără aceasta, așa cum am descoperit în discuţia dinainte, 
n-ar exista nici un folos în săvîrşirea vreunei binefaceri, 
dacă gîndul celor ce vor să dobîndească mari avuţii, con- 
duceri sau alte puteri nu ar fi bun și curat. Putem vorbi 
astfel? 

CALLICLES Bineînţeles, dacă așa îți este pe plac. 

SOCRATE Dacă, ocupindu-ne cu treburile cetăţii, ne-am 
îndemna unii pe alții să întreprindem construcţiile cele 
mai mari de ziduri, arsenale sau temple, nu ar trebui să 
ne cercetăm și să stabilim, mai întîi, dacă stăpînim sau nu 
meseria de constructor, și de la cine am învăţat-o? Ar 
trebui sau nu? 

CALLICLES Bineînţeles. | 

SOCRATE Apoi, în al doilea rînd, dacă am construit 
vreodată o casă pentru prietenii noștri sau pentru noi, 
şi dacă această casă este frumoasă sau uriîtă. lar dacă, 
prin această cercetare, am găsi că dascălii noștri au fost 
buni și vestiti şi că am construit împreună cu ei multe case 
frumoase, — şi încă am mai construit multe altele de unii 
singuri, după ce ne-am despărţit de ei — numai așa stînd 
lucrurile, am putea avea gîndul să ne apucăm de lucrări 
publice. Însă, dacă n-am avut nici un dascăl și dacă nu 
putem arăta decît că ori n-am făcut nici o construcţie, ori 
că am făcut mai multe, dar fără valoare, în acest caz ar 
fi o nebunie să ne apucăm de lucrări publice și să ne în- 
demnăm unii pe alţii la așa ceva. Putem susţine justețea 
celor spuse, sau nu? 

CALLICLES De bună seamă că da. 

SOCRATE Aceasta este valabil pentru toate, de pildă, 
dacă ne-am pretinde medici, capabili de o exercitare publică 
a meseriei, desigur, ne-am cerceta, eu pe tine și tu pe mine. 
Pe toţi zeii, să vedem cum stă însuși Socrate cu sănătatea 
trupului? Pînă acum a fost cineva vindecat de boală de 
către Socrate, fie el sclav, fie om liber? Și eu, la fel, te-aș 
întreba, la rîndul meu, asemenea lucruri. lar dacă am des- 
coperi că nimeni nu și-a însănătoșit trupul datorită nouă, 
nici un străin, nici un cetățean, bărbat sau femeie, pe Zeus, 

Callicles, nu ne-am face, pe bună dreptate, de rîs? Pot 
nişte oameni să ajungă atît de nebuni, încît, mai înainte 
de a fi lucrat ca meseriași de rînd, mai bine sau mai rău, 
mai înainte de a fi practicat și avut succes de multe ori 
în meserie — învățind, cum spune proverbul, olăritul doar 
dintr-un ulcior — să se pretindă buni pentru o activitate 
publică și să îndemne și pe alții la aceasta?160, Nu crezi că 
este o nebunie să procedezi astfel? 

CALLICLES Ba da. 

SOCRATE Acum, omule de ispravă, pentru că ţi-ai început 
cariera de politician în timp ce mă îndemni și mă dojeneşti 
că nu fac la fel, nu este cazul să ne cercetăm'unul pe altul? 
Ia să vedem, Callicles a făcut pe vreunul dintre cetățeni 
să fie mai bun? Există vreunul, care fiind mai înainte ticălos, 
nedrept, neînfrînat şi fără minte, a devenit, datorită lui 
Callicles, un om bun și virtuos, printre străini sau concetă- 
teni, printre oamenii liberi sau printre sclavi? Spune-mi, 
Callicles, dacă cineva te-ar întreba acestea, ce-ai răspunde? 
Care om a devenit mai bun datorită întovărășirii cu tine? 
Eziţi să răspunzi, cu toate că ai reușitele tale, încă de cînd 
erai un om de rînd, mai înainte de a te pune în serviciul 
cetăţii? 

CALLICLES Îți place să șicanezi, Socrate! 

SOCRATE Nu de dragul șicanei te întreb, ci vrind cu bună 
credinţă să ştiu cum crezi tu că trebuie să fie activitatea 
politică la noi. Cînd intrăm în viaţa politică a cetăţii noastre, 
ne poate preocupa altceva decît ideea de a fi cetățeni cît 
mai buni? Oare n-am căzut de acord, de mai multe ori, 
că acesta este scopul omului politic? Am fost de acord, 
sau nu? Răspunde! Am fost de acord, voi răspunde eu 
pentru tine. Aşadar, dacă aceasta trebuie să fie preocu- 
parea bunului cetățean în statul său, amintește-ţi acum 
de oamenii pe care i-ai numit cu puţin mai înainte și spune-mi 
dacă îi consideri a fi fost buni politicieni. Este vorba de 
Pericle, Cimon, Miltiade și Temistocle. 

CALLICLES Desigur. 

SOCRATE Dacă au fost buni, este clar că fiecare dintre 
ei şi-a făcut concetăţenii mai buni, din mai răi cum erau 
înainte. I-a făcut sau nu? 

CALLICLES Da. 

SOCRATE Deci, cînd Pericle a început să vorbească 
poporului, atenienii erau mai răi decît în perioada cînd 
şi-a rostit ultimele discursuri. 

CALLICLES Probabil. 

SOCRATE Nu probabil, omule, ci obligatoriu, pe burā 
celor convenite, din moment ce acesta era un bun politi- 
cian! 

CALLICLES Prin urmare? | 

SOCRATE Nimic, doar dumireşte-mă dacă atenienii au 
fost îmbunătăţiţi de Pericle, sau, cu totul dimpotrivă, au 
fost viciaţi de acesta. Eu tot aud că Pericle i-a făcut pe 
atenieni leneși și lași, palavragii şi lacomi de bani, pentru 
că a instituit pentru prima dată remuneraţia pentru slujbele 
publicelsl. 

CALLICLES De la cei cu urechile ruptelf? auzi tu acestea, 
Socrate. 

SOCRATE Nu mai este vorba de auzit de la alţii cînd 
ştim precis, și eu şi tu, că la început Pericle era respectat, 
şi că atenienii n-au pronunţat nici o condamnare infamantă 
împotriva lui, pe vremea cînd erau mai răi. Dar mai tirziu, 
cînd, datorită lui, au devenit cetăţeni buni și virtuoși, 
la sfîrșitul vieţii lui Pericle, l-au condamnat pentru furt, 
ba puţin a lipsit să-l condamne și la moarte, considerindu-l, 
desigur, un ticălosltă, 

CALLICLES Ei şi? Înseamnă că Pericle a fost un rău 
conducător? 

SOCRATE Fără îndoială, că un îngrijitor de măgari, de 
cai sau de boi, ar fi considerat un rău îngrijitor dacă, luînd 
în primire niște animale care nu lovesc cu copita, nu mușcă, 
nici nu împung, ar sfîrşi prin a le face să se poarte astfel, 
sălbăticindu-le. Sau nu crezi că este un rău îngrijitor de 
animale acela care luîndu-le în primire blinde, le face să 
ajungă mai sălbatice decît le-a luat? Nu crezi? 

CALLICLES De bună seamă, ca să-ţi fac pe plac. 

SOCRATE Fă-mi atunci pe plac răspunzindu-mi și la 
altceva: Face şi omul parte dintre vieţuitoare, sau nu? 

CALLICLES Fără îndoială. 

SOCRATE Oare Pericle n-a fost un îngrijitor de oameni? 

CALLICLES Ba da. 

SOCRATE Cum așa? Oamenii nu trebuiau să devină, 
așa cum am convenit, mai drepţi, în loc de nedrepţi cum 
erau, dacă ar fi fost un bun politician cel care i-a avut în 
grijă?164 

CALLICLES De bună seamă. 

SOCRATE Dar cei drepţi nu sînt și blînzi, cum spune 
Homer?165 Ce părere ai? Nu-i aşa? 

CALLICLES_ Ba da. 

SOCRATE Însă el i-a făcut mai sălbatici de cum erau 
cînd i-a luat în primire, și încă față de el însuși, ceea ce 
nu şi-ar fi dorit în nici un caz. 

CALLICLES Vrei să fiu de acord? 

SOCRATE Numai dacă ţi se pare că am dreptate. 

CALLICLES Fie și aşa. 

SOCRATE Mai sălbatici nu înseamnă mai nedrepți şi 
mai răi? 

CALLICLES Fie. 

SOCRATE Rezultă atunci că Pericle nu a fost un bun 
politician. 

CALLICLES Nu, după spusele tale. 

SOCRATE Pe Zeus, și după ale tale, căci ai fost de acord 
cu mine. Să vorbim acum de Cimon. Nu l-au ostracizat 
tocmai cei pe care el i-a slujit, ca să nu-i mai audă glasul, 
zece ani de zile? Cu Temistocle n-au făcut la fel, ba l-au 
şi condamnat la exil, pe deasupra? Pe Miltiade, învingăto- 
rul de la Maraton, n-au decretat să-l azvîrle în prăpastie, 
ceea ce s-ar fi întîmplat dacă nu intervenea pritanul?166 
De ar fi fost buni cetăţeni, cum spui tu, ei n-ar fi păţit 
aşa ceva. Vizitiii buni, dacă n-au căzut de pe car de la 
bun început, în nici un caz nu ajung s-o facă, după ce și-au 
domesticit caii și au devenit și ei conducători mai buni. 
Lucrul nu este posibil nici în conducerea carului, nici în 
vreun alt domeniu. Sau crezi că este posibil? 

CALLICLES Nu cred. 

SOCRATE Se pare deci că aveam dreptate cînd spuneam 
mai înainte că nu ştim să fi existat în cetatea noastră vreun 
bun om de stat. Tu erai de acord pentru prezent, însă pentru 
trecut nu erai și menţionai pe acești bărbaţi. Însă s-a văzut 

că și ei sînt deopotrivă cu cei din prezent, astfel că, dacă 
au fost oratori, n-au practicat adevărata retorică — căci 
n-ar fi fost răsturnaţi —, dar nici de lingușire nu s-au 
folosit. 

CALLICLES Dar cei de acum, nici pe departe nu se pot 
compara în înfăptuiri cu oricine vrei dintre cei vechi:67, 

SOCRATE Eu, prietene, nu-i condamn că au fost slujitori 
ai statului, ba cred că au fost slujitori mai zeloși decît cei 
din prezent și mai capabili să procure cetăţii cele ce-și 
dorea. Dar, în ce privește înduplecarea și stăvilirea pasiu- 
nilor, spre a-i face pe concetăţeni, prin convingere și prin 
forţă, să devină mai buni, nu văd, ca să zic așa, nici o 
diferenţă între cei din trecut și cei de astăzi. Or, aceasta 
este singura realizare demnă de un bun cetăţean. Sînt de 
acord cu tine că, în materie de construit corăbii, ziduri, 
arsenale şi multe altele asemănătoare, ei erau cu mult mai 
destoinici decît cei de astăzi. Dar iată că discuția noastră 
neȚpune într-o situaţie ridicolă, căci tot timpul de cînd 
vorbim nu încetăm să ne învîrtim în jurul acelorași chestiuni, 
fără să reuşim să ne înțelegem unul cu altul. Tu ai fost de 
acord, pare-mi-se şi ai înţeles, în mai multe rînduri, că 
există două feluri de arte care ne cultivă sufletul și trupul; 
dintre ele, este o artă slujitoare, cea care este în măsură 
să ne procure hrană, cînd trupurile ne sînt înfometate, 
băutură, cînd sînt însetate, iar cînd sînt înfrigurate, haine, 
acoperăminte, încălțăminte şi toate cîte doresc trupurile?68. 
Mă folosesc într-adins de aceleași pilde ca să pricepi mai 
uşor. Cum pe acestea ni le procură negustorii, cîrciumarii, 
sau meseriaşii care produc astfel de bunuri, cum sînt bru- 
tarii, bucătarii, ţesătorii, cizmarii şi curelarii, nu este de 
mirare că, așa fiind, ei se consideră, și sînt consideraţi 
şi de alţii, îngrijitori ai trupului; de oricine nu știe că pe 
lîngă toate acestea mai există o artă gimnastică și o artă 
medicală, adevăratele îngrijitoare ale trupului, care s-ar 
cuveni să le conducă pe toate și să se folosească de serviciile 
lor, întrucît ele cunosc care hrană și băutură este bună 
și care este dăunătoare pentru sănătatea trupului, lucruri 
ignorate de toate celelalte. De aceea, dintre artele care 
privesc trupul, primele sînt inferioare, slujitoare şi vulgare 

în timp ce celelalte, gimnastica și medicina, sînt, pe drept, 
stăpînele lor. 

Că lucrurile stau la fel și în ce privește sufletul, tu îmi 
faci impresia că înţelegi, în clipa cînd îţi vorbesc și cînd 
te declari de acord, ca şi cum ai pricepe ce spun. Însă, 
puțin mai tîrziu, vii și spui că există, în cetate, oameni 
buni și aleși, iar cînd te întreb cine sînt aceia îmi pui înainte 
asemenea oameni pentru politică, cum ai face dacă între- 
bîndu-te pentru gimnastică, care au fost, sau care sînt bunii 
îngrijitori ai trupurilor, mi-ai spune foarte serios că Thea- 
rion brutarul, sau Mithaicos, care a scris despre bucătăria 
siciliană!$9, și Sarambos negustorul de vinuri, sînt minunati 
îngrijitori de trupuri, pentru că unul prepară o piine grozavă, 
ceilalți bucate și vinuri grozave. 

Te-ai supăra, poate, dacă ţi-aș spune: Omule, nu te 
pricepi deloc la gimnastică. Tu îmi vorbeşti de unii care 
se pricep să slujească și să întreţină poftele, care, neavînd 
habar ce înseamnă desăvîrșirea şi binele trupurilor, îmbuibă 
și umflă cum pot trupurile oamenilor, căpătînd laude de 
la aceștia, după ce îi fac să piardă și vigoarea pe care o 
aveau mai înainte. Însă aceștia, din cauza ignoranței lor, 
nu vor învinui pentru bolile și pentru pierderea vigorii lor 
pe cei care i-au îndestulat, ci, dacă se găsește cineva de 
faţă să le dea sfaturi, în clipa cînd, mai tîrziu, îmbuibarea, 
dușmană sănătăţii, le-a adus boala, pe el îl învinuiesc, îl 
blestemă şi i-ar face și rău dacă ar putea, în timp ce laudă 
pe cei dinainte, care sînt răspunzători de suferinţele lor. 

Iar tu, Callicles, procedezi acum aidoma lor. Lauzi pe 
oamenii care i-au îndestulat pe atenieni, împlinindu-le 
toate poftele. Se spune că ei au făcut cetatea mare, fără 
să se bage de seamă că, de fapt, ea a fost umflată şi îmbui- 
bată nesănătos de către vechii ei conducători. 

Fără înţelepciune şi fără spiritul dreptăţii, ei au umplut 
cetatea cu porturi şi arsenale, cu ziduri, tributuri și cu 
alte asemenea zădărnicii!”0. Cînd are să vină însă criza de 
slăbiciune, atenienii vor învinovăţi pe sfetnicii ce vor fi 
atunci de față, iar pe Temistocle, Cimon și Pericle îi vor 
lăuda, pe ei, care sînt răspunzători de nenorocire. Poate 
că te vor acuza pe tine, dacă nu te vei păzi, sau pe prie- 

tenul meu Alcibiade, atunci cînd vor pierde și vechile bunuri, 
pe lingă cele dobindite de ei, deşi nu sînteți voi vinovați 
de catastrofă, sau poate sînteți numai părtași la vină!”!. 

Totuşi, văd că se întîmplă și acum un lucru fără noimă, 
despre care am auzit că s-a petrecut cu oamenii de stat 
din trecut. Observ că, ori de cîte ori cetatea pune sub 
acuzaţie pe unul dintre politicieni pentru săvîrșire de ne- 
dreptăţi, aceștia se supără și se vaită că au de îndurat 
nerecunoștința concetățenilor. După ce au făcut atita 
bine cetăţii, iată-i acum, duși de ea la pieire, pe nedrept, 
spun ei. Aceasta este pe de-a-ntregul o minciună. Nicicînd 
un conducător de cetate n-a fost pe nedrept dus la pieire 
de către cetatea în fruntea căreia s-a aflat!”?. 

Probabil că se întîmplă celor ce-și zic politicieni același 
lucru ca şi sofiștilor. Căci sofiștii, atît de învăţaţi cum sînt, 
în toate, fac totuşi următoarea prostie. Deși susţin că ei 
sînt dascăli ai virtuţii, adeseori se plîng că elevii îi nedrep- 
tățesc, pentru că nu le plătesc remuneraţia și nu le acordă 
considerația cuvenită pentru binefacerile primite de la 
eil75. Poate exista ceva mai lipsit de sens? Nişte oameni 
care au devenit buni şi drepţi, după ce dascălul a scos 
nedreptatea din ei, stăpîniţi fiind acum de spiritul drep- 
tăţii, cum or să fie ei nedrepţi, cînd nedreptatea nu mai 
există în ei? Nu crezi că este absurd, prietene? Cum m-ai 
silit să ţin de-a binelea un discurs, Callicles, nevrînd să-mi 
răspunzi! 

CALLICLES Tu n-ai fi în stare să vorbeşti, dacă cineva 
n-ar sta să-ţi răspundă? 

SOCRATE Tot ce se poate. Deocamdată țin un discurs 
continuu, pentru că tu nu vrei să-mi răspunzi. Dar spune-mi, 
bunule, pe Zeus ocrotitorul, nu crezi că este lipsit de sens 
ca cineva care susține că l-a făcut om bun pe un altul să-i 
reproșeze, după ce a devenit bun datorită lui, că este totuși 
un ticălos? 

CALLICLES Sint de aceeași părere. 

SOCRATE Oare nu-i auzi spunînd asemenea lucruri pe 
cei care susțin că educă pe oameni în spiritul virtuții? 

CALLICLES Ba da. Dar de ce te sinchisești de nişte oameni 
lipsiţi de importanţă?!”4. 


384 


GORGIAS 


SOCRATE Dar ce ai de spus despre oamenii care, decla- 
rînd că au stat la cîrma cetăţii și s-au îngrijit să fie cum 
nu se poate mai bună, își schimbă părerea și o acuză, la 
un moment dat, că este cum nu se poate mai rea? Crezi 
că diferă prin ceva unii de ceilalți? Retorul este totuna 
cu sofistul, norocosule, sau foarte înrudit cu el, așa cum 
îi spuneam și lui Polos. Iar tu, crezînd, din ignoranță, că b 
retorica este o artă sublimă, disprețuieşti sofistica. În 
realitate, sofistica este mai frumoasă decit retorica, tot 
atît pe cît legislaţia este mai frumoasă decit justiția și 
gimnastica decît medicina!75. Eu credeam că numai oratorii 
politicieni şi sofiștii n-au dreptul, tocmai datorită învăță- 
turii pe care o dau, să-i acuze pe discipoli că se poartă rău 
cu ei, sau, dacă o fac, se acuză în același timp pe ei înșiși 
de faptul că n-au fost de nici un folos celor cărora se anga- 
jaseră să le fie!'6. Nu-i așa? c 

CALLICLES Fără îndoială. 

SOCRATE Și, de bună seamă, numai lor le-ar fi cu putință 
să-şi ofere binefacerea fără plata pe loc, dacă este adevărat 
ce susțin. Cînd cineva beneficiază de un alt soi de serviciu, 
de pildă, dacă pedotribul îl învață să fugă repede, se poate 
întîmpla să-l lipsească pe pedotrib de răsplată, în caz că 
acesta, avînd încredere în el, nu stabilește să-i achite banii, 
îndată ce i-a transmis priceperea de a fugi iute. Căci nu d 
cred că oamenii săvirşesc nedreptatea din cauza încetinelii 
la fugă, ci din cauza nedreptăţii însăși. Tu ce crezi? 

CALLICLES Așa este. 


SOCRATE Prin urmare, cine înlătură tocmai nedreptatea 
nu mai este în primejdie să fie nedreptăţit, fiind singurul 
care-şi poate oferi în siguranță binefacerea, dacă într-adevăr 
este în stare să-i facă buni pe oameni. Nu-i așa? 

CALLICLES Sînt de acord. 


SOCRATE De aceea, se pare, nu este nici o rușine să iei 
bani pentru toate celelalte sfaturi pe care le dai, de pildă 
în materie de construcţii sau în alte meserii. 

CALLICLES Fireşte. e 


SOCRATE În ce priveşte, însă, felul în care un om poate 
deveni desăvirşit şi-şi poate cîrmui casa și cetatea cel mai 

bine, se consideră o rușine să declari că nu dai sfaturi decît 
dacă ţi se dau bani pentru aceastal”?. Este adevărat? . 

CALLICLES Da. 

SOCRATE Este limpede că, de aceea, este singura bine- 
facere care face pe cel ce o primește să dorească să o înapo- 
ieze ca recunoștință, astfel că se consideră de bun augur 
dacă cel ce a făcut un asemenea bine îl şi primește în schimb, 
iar dacă nu, de rău augur. Nu stau lucrurile astfel? 

521 a  CALLICLES Întocmai. 

SOCRATE Precizează-mi, către ce cale de îngrijire a cetăţii 
mă îndrumi? Să mă lupt cu atenienii ca să-i fac cît mai 
buni, întocmai ca un medic, sau să-i slujesc şi să le intru 
în graţie?!78 Spune-mi adevărul, Callicles, căci eşti dator 
să continui să spui ce gîndești, cu aceeași libertate cu 
care mi-ai vorbit la început. Așa că vorbește, acum, cu 
toată sinceritatea. 

CALLICLES Sînt de părere că trebuie să le faci pe voie. 

b SOCRATE Mă îndemni, deci, generosule, să-i linguşesc? 

CALLICLES Zi, dacă-ţi place, ca un sclav din Mysial%, 
Socrate; fiindcă dacă nu vei proceda astfel... 

SOCRATE Nu-mi spune ce mi-ai repetat de atîtea ori, 
că mă va ucide cine va vrea, ca să nu-ţi repet, la rîndul 
meu, că, în acest caz, un ticălos va ucide un om bun; nici 
că-mi va lua ceea ce am, ca să nu-ți repet, la rîndul meu, 
că, deposedîndu-mă, nu va avea nici un profit, ci, aşa cum 

c m-a deposedat pe nedrept, tot aşa se va folosi pe nedrept 
de bunul meu. Ori nedrept înseamnă urit iar urît înseamnă.. 
rău. 

CALLICLES Cât de încredințat pari, Socrate, că tu nu 
poți păţi nimic din toate astea, dacă stai retras de o parte 
și că nu poți fi tîrît la tribunal, poate de cel mai ticălos 
şi mai netrebnic ins! 

SOCRATE Aș fi cu adevărat lipsit de minte, Callicles, 
dacă n-aş crede că în această cetate oricărui om i se poate 
întîmpla să păţească așa ceva. Însă eu sînt bine încredințat 

d că, dacă ajung la tribunal amenințat de vreuna din primej- 
diile de care vorbeşti, cel care mă va duce acolo va fi un 
ticălos; căci nici un om de treabă nu poate acuza pe 
cel ce nu i-a făcut nici un rău. Și n-ar fi deloc imposibilă 

chiar moartea mea. Vrei să-ţi spun ce mă face să mă aştept 
la aceasta? 


CALLICLES Vreau, bineînţeles. 


SOCRATE Cred că sînt unul dintre puţinii atenieni de 
astăzi180, ca să nu zic singurul, care are înţelegerea adevă- 
ratei arte politice şi a punerii ei în practică. Deoarece, prin 
cuvintele pe care le rostesc de fiecare dată, eu nu urmăresc 
să fiu pe plac, ci să produc cel mai mare bine, nu cea mai 
mare plăcere și deoarece nu vreau să fac graţii așa cum 
mă îndemni tu, eu nu aș avea ce spune în fața tribuna- 
lului. 

Dar voi fi în situaţia de care-i vorbeam lui Polos: voi fi 
judecat, aşa cum ar fi judecat de copii un medic acuzat 
de către un bucătar. Să vedem dacă se mai poate apăra 
un asemenea om, aflat în puterea lor, cînd acuzatorul lui 
spune: „0, copii, multe rele vă face acest om vouă, iar 
pe cei mai mici dintre voi îi strică, tăindu-i și arzîndu-i, 
îi face să amețească!t!, slăbindu-i şi sufocîndu-i, le dă băuturi 
amare şi-i sileşte să sufere de foame și de sete; nu ca mine, 
care vă îndestulez cu multe dulciuri și bunătăţi de tot 
felul. Ce crezi că-i mai rămîne de făcut medicului, aflat 
într-o situație atit de grea? Dacă ar răspunde, spunînd 
adevărul: — ,„Acestea toate, copii, eu le-am făcut pentru 
sănătatea voastră”, cum crezi că ar protesta asemenea 
judecători? Nu strașnic de tare? 

CALLICLES Trebuie să credem că da. 


SOCRATE Nu crezi că el se va încurca cu totul, nemai- 
ştiind ce să spună? 

CALLICLES Fără îndoială. 

SOCRATE Știu că aceeași păţanie m-ar aştepta și pe mine, 
dacă aş ajunge la tribunal. Căci n-o să pot spune că le-am 
oferit plăcerile considerate de ei binefăcătoare şi folositoare, 
tocmai eu care nu pun preț nici pe cei ce le oferă, nici pe 
cei ce le primesc. Dacă aş fi învinuit că stric tineretul, făcîn- 
du-l să se îndoiască, ori că defăimez pe cei vîrstnici, vor- 
bindu-i de rău în particular sau în public, n-aș putea spune 
nici adevărul, anume că: — „Pe drept spun eu toate 
acestea, judecători, și o fac spre binele vostru”, nici altceva, 

astfel că voi avea probabil de îndurat soarta care mă 
așteaptă. 

CALLICLES Crezi, vasăzică, Socrate, că este bine să fii 
în situația de a nu te putea apăra în propria-ți cetate? 

SOCRATE Da, dacă ai parte de acel lucru cu care ai fost 
și tu de acord, de mai multe ori; dacă-ţi va sta în apărare 
faptul că n-ai rostit sau săvîrșit nimic rău împotriva oame- 
nilor și a zeilor. Am căzut de acord, de mai multe ori, că 
acesta este felul cel mai bun de a te apăra. Prin urmare, 
dacă mi-ar dovedi cineva că nu pot invoca această apărare, 
nici pentru mine, nici pentru un altul, mi s-ar face rușine 
de reproș, și în faţa mulțimii, și în fața cîtorva oameni, 
ba chiar față de un singur om; iar dacă ar urma să mor 
din cauza neputinței de a invoca această apărare, aș fi 
foarte mîhnit. Însă, dacă ar fi să mor din cauza necunoaşterii 
lingușşirii retorice, sînt încredinţat că m-ai vedea suportînd 
moartea cu ușurință. De faptul însuși al morţii nu se teme 
nimeni, în afară de cei cu totul nesăbuiţi și lași, însă de 
nedreptate ne temem cu toţii. Sosirea în Hades este pentru 
sufletul încărcat de nelegiuiri cea mai mare nenorocire. 
Dacă dorești, sînt dispus să-ţi descriu cum stau lucrurile. 


CALLICLES Din moment ce ai isprăvit cu celelalte, ispră- 
vește acum și cu chestiunea asta. 

SOCRATE Ascultă, atunci, cum se spune, o prea frumoasă 
povestire, pe care cred că o vei socoti o ficţiune, în timp 
ce, pentru mine, este o istorisire reală ;!8? astfel că cele ce 
urmează ţi le voi spune ca pe niște adevăruri. 


Cum spune Homer, Zeus, Poseidon și Pluton au împărțit 
între ei stăpînirea pe care au luat-o de la tatăl lor. Din 
timpul lui Cronos a existat pentru oameni legea, care este 
şi acum pusă întotdeauna în vigoare de către zei, ca omul 
care și-a petrecut viaţa în dreptate şi credinţă, după moarte 
să meargă să locuiască în Insulele Fericiţilor, în deplină 
beatitudine, departe de rele; iar cel ce a trăit în nedreptate 
și necredinţă să meargă în locașul de ispășire şi pedepsire 
care se numește Tartar!%. În timpul lui Cronos şi la începu- 
tul domniei lui Zeus, judecători erau oamenii în viaţă 
care-şi judecau semenii în ziua cînd ei urmau să moară. 

Ca urmare, judecăţile erau făcute rău. De aceea, Pluton 
și cîrmuitorii Insulelor Fericiţilor, mergînd la Zeus, i-au 
spus că și într-un loc şi în altul se îmbulzesc oameni nepotri- 
viti pentru locaș. Le-a răspuns atunci Zeus: „Eu, spuse, c 
voi curma această stare. Acum judecătorii dau sentințe 
rele. La judecată, împricinații se prezintă îmbrăcați, căci 
ei sînt judecați fiind încă în viață. Mulți dintre cei cu sufle- 
tele nevrednice sînt împodobiți cu trupuri frumoase, cu 
obîrşie aleasă și cu bogății iar cînd vine judecata, li se pre- 
zintă mulți martori care atestă că ei au trăit în spiritul 
dreptăţii. 

Judecătorii sînt impresionați de acestea, ca unii care d 

judecă fiind ei înșişi înveșmîntaţi, astfel că sufletul le este 
învăluit de ochi, de urechi și de întregul lor trup. Pe ei 
îi împiedică toate aceste veșminte, atît cele proprii cît şi 
cele ale împricinaţilor. Mai întîi, spuse Zeus, ei trebuie să 
înceteze să-şi mai cunoască dinainte moartea, așa cum o 
ştiu acum. I-am poruncit lui Prometeu să nu-i mai înștiin- 
ţezel84. Apoi, ei trebuie judecați goi, cu toţii, deci să fie 
judecaţi după ce au murit18. Și judecătorul trebuie să fie e 
gol, deci mort, ca să privească cu sufletul său, sufletul 
fiecăruia, îndată ce a murit, departe de toate rudele sale, 
după ce și-a lăsat pe pămînt toate podoabele, pentru ca 
judecata să fic dreaptă. Cunoscînd acestea, înaintea voastră, 
am pus drept judecători pe fiii mei, pe doi născuţi din 524 a 
Asia, Minos gi Radamanthys, pe unul din Europa, Eac. 
li, după moarte, îsi vor ţine judecata pe pajiştea de la 
rincruceu de unde pleacă un drum către Insulele Fericiţilor 
şi alt drum către Tartar!t, Pe cei din Asia îi va judeca 
Radamanthys și pe cei din Europa, Eac. Lui Minos îi voi 
da împuternicirea de a decide asupra cazurilor nedezlegate 
de ceilalți doi, pentru ca judecata asupra strămutării 
oamenilor să fie cît mai dreaptă”. 

lată, Callicles, povestirea, pe care, auzind-o, am încre- 
dințarea că este adevărată, astfel că deduc din ea urmă- b 
toarea stare. Moartea, după părerea mea, nu poate fi altceva 
decît separarea a două lucruri, trupul şi sufletul, unul de 
celălalti87. După ce s-au despărţit, fiecare din ele își păs- 


trează, cam în aceeași măsură, starea pe care o avea pe 
e 


389 


525 a 


PLATON 


cînd trăia omul; trupul lasă să se vadă natura sa, precum 
și toate îngrijirile şi pătimirile prin care a trecut, 

De pildă, dacă cineva a avut în timpul vieţii un trup 
mare din natură, sau din pricina hranei, sau din amîndouă, 
şi după moarte cadavrul acestuia este mare, iar dacă a fost 
gras rămîne gras şi după ce moare și așa mai departe. lar 
dacă purta plete, și cadavrul lui are plete. Dacă omul a 
fost un oropsit și a avut pe trup cicatrice ale loviturilor 
de bici, sau ale altor răni din timpul vieţii, și după moarte 
trupul lui lasă să se vadă semnele ; sau dacă a avut în viaţă 
membre sfărîmate sau strîmbe, ele se văd și după moarte. 
Într-un cuvînt, felul cum și-a ţinut trupul în timpul vieţii, 
se vede în întregime sau în cea mai mare parte şi după 
moarte, o anumită perioadă de vreme. Sînt de părere că 
același lucru se petrece şi cu sufletulis, Callicles. Toate 
din suflet sînt vizibile, după ce el a fost despuiat de trup, 
şi natura, și încercările prin care a trecut sufletul omului 
pentru dobîndirea fiecărui lucru. Cînd ajung, deci, în faţa 
judecătorului, oamenii din Asia, în faţa lui Radamanthys, 
acesta oprindu-i, privește sufletul fiecăruia, fără să ştie 
al cui este, astfel că, adeseori, prinzînd sufletul marelui 
rege, al vreunui alt rege sau conducător, nu găseşte nimic 
sănătos în el, căci este vristat și plin de cicatricele produse 
de sperjururile și nedreptăţile cu care fiecare faptă a sa 
l-a însemnat 18 și toate în el sînt strimbate de minciună 
şi trufie, căci nimic n-a crescut drept din pricina lipsei 
adevărului. Din cauza neînfrînării, destrăbălării, lipsei de 
măsură și stăpînire în acţiunii, vede că sufletul îi este 
plin de diformităţi și urîţenii, și, lipsindu-l de orice cinstire, 
îl trimite imediat sub pază acolo unde va urma să îndure 
chinurile care i se cuvin. 

Tuturor celor supuși unei pedepse, ce li se cuvine pe drept, 
li se întîmplă sau să tragă folos de pe urma ci, ajungînd 
mai buni, sau să servească de exemplu altora, care văzînd 
ceea ce suferă aceștia vor deveni de teamă mai buni. Trag 
foloase de pe urma pedepsirii lor de către zei și de către 
oameni toți cei care săvirșesc greșeli de îndreptat; este 
în folosul lor să îndure chinuri și suferințe și pe pămînt 
şi în Hades, altminteri nu se poate îndepărta nedreptatea 

din eil?l., Dar cei care au săvîrșit cele mai grave nedreptăţi, 
ajungînd din cauza lor nevindecabili, servesc drept exemple, 
şi dacă ei înșiși, fiind de nelecuit, nu au nimic de cîștigat, 
au alţii care îi văd cum, din cauza fărădelegilor lor, îndură 
pentru veșnicie cele mai mari, mai dureroase și mai cum- 
plite suferinţe, țintuiţi ca nişte pilde grăitoare, în locașul 
lui Hades, ca o priveliște amenințătoare pentru nelegiuiţii 
care sosesc într-una acolo. Eu zic că unul dintre ei va fi 
și Archelaos, dacă e adevărat ce spune Polos, precum și 
toţi tiranii asemeni lui. Și mai cred că mulţi dintre cei 
pedepsiţi exemplar au fost tirani, regi, stăpîni și cîrmuitori 
de cetăţi, căci ei, datorită puterii lor, au săvârşit cele mai 
mari şi mai nelegiuite greșeli. Este chezaș pentru ei și Homer, 
cînd îi arată pe regi și pe cîrmuitori, ca Tantal, Sisif şi 
Tityos, supuși caznelor veșnice în Hades; însă pe Tersit, 
ca pe oricare alt ticălos de rînd, nimeni nu l-a arătat ispă- 
şind mari fărădelegi, ca un vinovat fără leac, căci lui, cred 
eu, nu i-a stat în puteri să fie astfel!%2, De aceea el este mai 
fericit decât cei care au avut această putere. Astfel, Callicles, 
între oamenii cu putere se află și ticăloșii cei mai înrăiţi, 
deşi nimic nu împiedică să existe și printre ei bărbaţi buni, 
care sînt, cu atît mai mult, vrednici de toată admiraţia; 
căci este un lucru greu, Callicles, și demn de toată lauda, 
ca cel ce are toată puterea de a săvirși nedreptăți să-și 
ducă totuși viaţa în spiritul dreptăţii. Asemenea oameni 
sînt puţini; de bună seamă, au existat şi aici, și în alte 
părţi, şi vor mai exista, cred, oameni perfecţi, înzestrați 
cu virtutea dreptei folosiri a cîrmuirii care li se încredin- 
țează. Unul, cu foarte multă faimă printre greci, a fost 
Aristide!%, fiul lui Lysimachos, dar cei mai mulţi dintre 
conducători, bunule, sînt răi. 

Cum îţi spuneam, cînd Radamanthys acela pune mîna 
pe un asemenea om nu știe nimic despre el, nici cine este, 
nici din cine se trage; el știe numai că este un ticălos şi 
văzându-l atare îl trimite în Tartar, după ce a indicat dacă 
îl socotește vindecabil sau de nelecuit. Ajungînd acolo, 
îndură ceea ce i se cuvine. Câteodată, văzînd un alt fel 
de suflet, care a trăit în credință și dragoste de adevăr, al 
vreunui om de rînd sau al altcuiva, însă cel mai probabil, 

după părerea mea, Callicles, al unui filosof care şi-a împli- 
nit menirea lui, fără să se agite necontenit în viaţă, îl 
contemplă cu admiraţie şi-l trimite în Insulele Fericiților!4, 
La fel procedează și Eac. Fiecare din ei împarte dreptatea 
ţinînd în mînă o vargă, numai Minos şade şi-i suprăve- 
ghează ținînd un sceptru de aur, cum spune că l-a văzut 
Odiseu al lui Homer: 

Cu schipiru 

Leit în aur el şedea pe scaun 

Și judeca pe morţi. 


Eu, Callicles, cred în aceste povestiri și caut să apar 
în faţa judecății cu sufletul cît mai sănătos. Desconsiderînd 
cinstirile, pe care pun preţ cei mai mulţi oameni, pentru 
căutarea adevărului, voi încerca, pe cît îmi va fi cu putinţă, 
să trăiesc şi să mor, cînd îmi va fi dat să mor, ca un om 
cu adevărat plin de virtute. Îi îndemn pe toţi ceilalți 
oameni, pe cît îmi stă în puteri, te îndemn și pe tine, la 
rîndul meu, să iei parte la această viaţă și la această luptă, 
pe care eu o pun mai presus de toate luptele ce se dau aici, 
și îţi atrag atenţia că nu vei fi în stare să te aperi la proce- 
sul și la judecata de care ţi-am spus, ci venind în faţa 
judecătorului, fiul Eginei, cînd vei fi în mîna lui te vei 
zăpăci și vei sta cu gura căscată acolo, tot atît de mult, 
pe cât eu aici, şi poate că vei fi pălmuit rușinos și vei fi 
insultat în tot felulis. 

Poate crezi că cele ce ţi-am spus sînt povești şi le dis- 
preţuieşti ca pe nişte scorneli de babă, ceea ce n-ar fi deloc 
de mirare, dacă, tot cercetînd, am fi putut găsi ceva mai 
bun şi mai adevărat. Vezi, însă, că voi trei, care sînteţi 
cei mai învăţaţi dintre greci, tu, Polos, şi cu Gorgias, nu 
puteţi demonstra că trebuie dusă altă viață în locul acesteia, 
care se vede a fi utilă și aici şi în lumea cealaltă!%6. Dintre 
atîtea idei, după ce au fost respinse toate celelalte, singură 
aceasta a rămas, că trebuie să ne păzim să nu nedreptăţim 
mai degrabă decît să fim noi nedreptățiţi și că omul, mai 
presus de orice, trebuie să se preocupe, nu să pară că este 
bun, ci să fie bun cu adevărat!?, atît în viaţa privată cît 
şi în cea publică. 

În caz că cineva a făptuit ceva rău, el trebuie pedepsit, 
acesta fiind al doilea bine, după calitatea de a fi drept, 
şi anume a deveni drept prin ispășirea nedreptăţii săvîr- 
șite. Orice lingușire, față de sine sau față de alții, puţini 
sau mulţi, trebuie evitată. Retorica, la fel ca orice altă 
activitate, trebuie practicată totdeauna numai în vederea 
dreptăţii. 

Ascultă-mă și întovărăşește-mă acolo, unde odată ajuns 
vei fi fericit și în viaţă şi după moarte, așa cum îţi arată 
judecata. Lasă-i pe alţii să te dispreţuiască, socotindu-te 
neghiob, să te insulte, dacă vor; ba, pe Zeus, îndură cu 
curaj, chiar și acea pălmuire ruşinoasă, căci nu ţi se va 
întîmpla nimic rău dacă ești cu adevărat un om desăvirșit 
şi bun, care practică! virtuteal%, 

După ce vom fi practicat astfel virtutea în comun, numai 
atunci, dacă considerăm că este necesar, ne vom ocupa 
cu treburile cetăţii, sau cu orice altceva ni se pare nimerit, 
numai atunci vom da sfaturi, cînd vom fi mai buni să dăm 
sfaturi decît sîntem acum. 

Ne-am face de rușine, dacă așa fiind, cum se vede că 
sîntem acum, ne-am și grăbi să ne'dăm importanţă, tocmai 
noi care niciodată nu putem avea consecvență în ideile 
noastre, şi aceasta în problemele cele mai serioase. Într-atît 
de neştiutori sîntem! 

Ca de un fir conducător să ne folosim de ideea pe care 
am descoperit-o acum. Ea ne arată că cea mai bună cale 
a vieții stă în practicarea dreptăţii și a celorlalte virtuţi, 
atît în viaţă, cît și în moarte. Așadar, pe aceasta o vom 
urma, îndemnîndu-i și pe ceilalţi, iar nu pe cea la care mă 
îndemni tu, încrezător în ea, căci nu are nici o valoare, 


Callicles1%?. 


NOTE 


Socrate şi Chairephon vin acasă la Callicles ca să cunoască pe 
N . . . . bd A 
retorul Gorgias. Acesta tocmai a terminat o demonstrație retorică stir- 


nind admirația auditoriului. 


2 În text, epideiknymi — a înfățișa, a expune, a demonstra iar mai 
jos la paragraful 447 c substantivul epideiksis (tradus prin cuvîntare) 
denumește genul oratoric inventat de Gorgias, anume elocința demon- 
strativă sau epideictică al cărei obiect îl constituiau discursurile pe teme 
fictive ca Elogiul Elenei, Palamedes, operele lui Gorgias, sau disertaţiile 
morale pe teme mitice, de pildă Heracle la răscrucea drumurilor către 
Virtute şi Viciu a sofistului Prodicos, piese de virtuozitate unde erav ad- 
mirate inventivitatea și tehnica literară a retorilor respectivi. 


3 Ce susține— în original epangelletai, se referă la autoprezentarea pe 
care o făcea sofistul (epangelma) afișîndu-și talentul şi priceperea sa de 


dascăl, în faţa acelor care veneau să-l audieze, eventual să-l angajeze, 


4 Capacitatea de a răspunde la orice întrebare i s-ar pune, de a impro- 
viza oricînd o cuvintare lungă (macrologia) sau o discuţie dialectică 
concentrată (brachylogia) pe orice temă, fără a putea fi surprins și încurcat 
de vreo problemă necunoscută, constituia una din virtuțile principale 
ale sofistului retor. A se vedea mai departe pasajele 448 a și 449 c. 


5 Celebrul Polignot, pictorul monumentelor din Atena (de ex., Stoa 
Poikile) și din Delfi (Leshea cnidienilor) din secolul V î.e.n. 


ê Pasajul este o pastișă a stilului bogat ornamentat, specific prozei 
retorice scrise de Gorgias și de elevii săi. Se pot remarca în construcţia 
frazei diplasiologiile (repetarea aceluiasi cuvînt modificat de forme 
flexionare diferite) empeirion, empeiros, sau alloi allon allos; paronomasii- 
le: kata tychen, kata technen, creează o corespondenţă între cei doi 
membri ai frazei (ta parisa). 


? In grecește, termenul de retor comportă mai multe sensuri: în pa- 
sajul de faţă, retor înseamnă teoreticianul ariei cuvintului, dar în conti- 

nuare el se va aplica cel mai des vorbitorilor publici traducîndu-se prin 
orator (455 a). În cele mai multe cazuri orator este sinonim cu politician, 
întrucît în sistemul democrației ateniene calitatea oratorică era trăsă- 


tura esenţială a omului politic. 


8 În original euexia — buna stare, sănătatea și cahexia, reaua stare 
fizică sînt termeni hippocratici pe cure Platon îi întrebuinţează și în sens 


moral în alte pasaje. 
9 În text — logistike, ar corespunde sensului modern de calcule 


10 Textual — „ca cei ce fac propuneri în adunarea poporului”. În 
- 
procesele-verbale ale ședinţelor ecclesiei şi senatului atenian, prin această 
“d 
formulă se introduceau amendamentele ulterioare unei propuneri. 


11 A se vedea aceeași formulare în dialogul Charmides, 166 a. 


12 Scolionul este cîntecul de banchet, specie lirică mult cultivată în 
toate epocile de către poeţii greci. Cel citat de Platon se atribuie de către 
scoliaști cînd lui Simonide, cînd lui Epicharmos. 


13 În Atena, stat înfloritor economic, banul este considerat de gîndi- 
tori politici ca Tucidide, Pseudo-Xenofon, drept nervul politicii statu- 
lui. 


14 Se menționează elocința politică şi cea judiciară. Genul inventat 
de însuşi Gorgias va fi consemnat teoretic abia de Aristotel în Retorica, 
I, 1. 


15 În original peithous demiourgos. Prima oară, definiția aceasta a 
fost dată de logografii întemeietori ai retoricii, sicilienii Corax și Tisias, 


către mijlocul secolului al V-lea î.e.n. Gorgias este elevul lor. 


16 Zeuxis din Heracleea, pictor celebru din ultimul sfert al secolului 
al V-lea î.e.n. 


17 După cum se va vedea, această precizare va crea aporia lui Gorgias. 
De fapt ea corespunde mai degrabă materiei oratoriei judiciare decît 
celei politice de care se ocupă dialogul. În Phaidros, 261 c—d, Socrate 
afirmă că obiectul demegoriei este binele și răul, ceea ce trebuie subîn- 
ţeles și în cazul de faţă. 


18 După cum se vede, Platon operează mai întîi distincţia între 
ştiință-cunoaștere (mathesis-episteme) și credință (pistis, echivalentă 
cu doxa, opinie în alte texte). În cadrul credinţei-opinii distinge credința 

adevărată (pistis, doxa-alethes) de cea falsă (pseude pistis, doxa). În 
tot cursul dialogului Gorgias va opune în mod absolut știința pe care se 
bazează arta politică credinţei false pe care se bazează retorica. A treia 
posibilitate — credința sau opinia adevărată, va fi total refuzată poli- 
ticienilor retori. În Menon, Platon va face totuşi compromisul să acorde 
politicienilor iluștri opinia adevărată ca un corolar al doctrinei anamne- 
sis-ei pe care o concepe prima dată în acel dialog. A se vedea în special 
pasajul 81 a—e din Menon și Banchetul, 202 a. 


19 Această calitate a retoricii de a convinge (pisteutike) și nu de a 
învăţa (didascalike) este reafirmată mai tîrziu de Aristotel în Retorica, 
I: 2, pe temeiul distincţiei între retorică și artele didascalice, şi, pe de 
altă parte, pe temeiul separării retoricii de etică, contrar tezei platoni- 
ciene. 


20 Este vorba de așa-numitele „ziduri lungi” care pe o întindere de 
1 km uneau Atena cu portul Pireu, creînd un complex de fortificații 
inexpugnabile. 

21 În Elogiul Elenei, Gorgias spunea despre cuvint că: „este un stă- 
pîn care în ciuda trupului său minuscul și nevăzut înfăptuieşte lucruri 
dumnezeiești” (paragraf 6, 8 în ediţia Platon, Gorgias, Teubner, 1909). 


22 Analogia sofisticii cu artele culturii fizice, cum sînt gimnastica, 
luptele, este concepută de sofiști (a se vedea și Protagoras, 335—336, 
Euripide, Oreste, versul 491 şi urm.) și reformulată de Socrate în defa- 
voarea sofisticii și retoricii. A se vedea 464 c şi 465 b—c. 


23 Ideea este prezentă în Elogiul Elenei, 14, preluată fiind şi de Isocrate, 
elevul lui Gorgias (discursul Nicocles și Asupra schimbului de bunuri, 
251—252) şi reprezintă o apologie a educaţiei sofistice față de acuza- 
ţiile aduse ei în epocă, portvocea opoziţiei fiind Aristofan cu piesa Norii. 
Este posibil ca Platon să fi așezat replica într-un asemenea context 
pentru a disocia mai clar pe Socrate de sofiști, confundați, de obicei, 
în opinia publică a Atenei. 


24 Formula va reveni în momentele cruciale ale dialogului, 472 c, 
500 c, 513 a, atrăgînd atenția asupra seriozităţii scopului cercetării dia- 
lectice întreprinse: problema cunoașterii adevăratei fericiri umane şi 
nu dezbaterea eristică. 


25 Conform concepţiei socratice-platoniciene, virtutea (arete) se 
identifică cu cunoașterea (episteme), asifel că știința dreptăţii obligă 

la săvârșirea de lucruri drepte iar actul voluntar nu poate avea altă 
finalitate decît binele, răul fiind efectul unui act involuntar (468 c). 
În discuţia cu Polos, la 466 e, 468 c—e: lucrurile bune, le vrem, pe cele 
rele nu le vrem și, în aceiași termeni, în Menon, 78: nimeni nu vrea 


răul. A se vedea şi Alcibiade, I. 114, 115. 


26 Formula întreagă a invocației care revine eliptică și la 466 c, la 
482 b este redată în întregime: ,,Pe cîine, zeul egiptenilor” (Anubis). 
După lexicograful Suidas, miticul Radamanthys ar fi oprit pe oameni 
să se jure pe zei, lăsîndu-i să invoce animalele ce ţin de cultul zeilor, 
precum gisca, berbecul, cîinele. Invocarea divinității egiptene Anubis, 
dat fiind respectul deosebit al grecilor pentru cultura și religia egipteană, 
accentua gravitatea actului conjurării divinității. A se vedea Isocrate, 
Busiris, cap. 24—27. 


27 Interpelarea lui Polos este plină de anacoluturi, fracturi sintactice 
proprii exprimării agitaţiei sale neobișnuite. 


25 Referire la tratatul lui Polos despre retorică, din care apare un pasaj 
rostit în chip de pastișă de însuși personajul Polos la 448 c. Platon ci- 
tează tratatul și în Phaidros, 267 c. 


22 Pentru conceptul de activitate, îndeletnicire umană, ca gen proxim 
al artei și empirismului, Platon întrebuinţează o varietate de termeni. 
În contextul de față folosește cuvîntul pragma, mai jos epitedeuma, 
alteori pragmateia sau epitedeusis derivate din aceleași radicale. 


30 Cele trei calităţi ale spiritului sofistic; stochastike psyche (pătrun- 
zător) ar defini negativ intuiţia sofistului lipsită de'o bază raţională, 
deci de valoare intelectuală; în timp ce andreia (îndrăzneţ) și deine 
prosomilein anthropois (abilitatea de a-i cîştiga pe oameni) s-ar referi 
la anti-valoarea morală a spiritului sofist. După unii savanți ca Diimmler, 
Pohlenz ar fi vorba de parodia unui pasaj din discursul lui Isocrate, 
Contra  sofiştilor, par. 17. 


31 În original eidolon, în sensul originar, fantomă a mortului din Hades, 
mai tîrziu, imagine, sens preluat și de Platon pentru a defini caracterul 
de falsă existenţă, a sofisticii și retoricii ca arte ale aparenţei, nu ale 
realității. A se vedea cercetarea dialectică a sofisticii din dialogul Sofistul. 


32 Politica (politike techne) este arta educării sufletului uman, deci 
parte integrantă a eticii pentru Socrate și Platon, conform ideologiei 

vechi a polisului grec. A se vedea Nota noastră introductivă, pag. 
279, 283—284. 


33 Prima serie de corespondențe (antistrofe) între artele care au ca 
obiect natura omenească în cele două componente, fizic și psihic, este 
determinată de funcţia analogică comună: 


réareä „fizice : gimnastică medicina restabilirea 


sănătății N sufleteşti: legislaţie justiția / acestei sănătăți. 
Ideea analogiei culturii spiritului, sub denumirea mai generică de 
philosophia, cu gimnastica apare și în Statul lui Platon, și în discursul 
epideictic al lui Isocrate, Asupra schimbului de bunuri, 180—185, for- 
mulat în aceiași termeni ca în Platon. După cum se poate deduce din 
pasajul 456 d—e, ideea își are originea într-un loc comun al doctrinei 
sofistice. 


34 În original, prin simţire (aisthomene), nu prin cunoaștere (ou 
gnousa). Cele două modalități gnoseologice opuse definesc aparența 
în contrast cu realitatea, obiectul, respectiv al empirismului și al artei 
în concepţia platonică. După cum se vede din restul pasajului expozitiv, 
nu este încă vorba de doctrina Ideilor, ci mai degrabă de adaptarea 
metodei hippocratice la studiul ethos-ului. 


35 A se vedea la 521 e—522 a unde se reia textual comparatia, impli- 
caţiile mult mai grave ale acestei confuzii de valori. 


36 Apariţia lingușirii creează o nouă serie analogică ce este înțeleasă 
nu ca un raport aritmetic, ci ca o proporţie geometrică: 


Gimnastica Medicina Legislaţia Justiția 


e ———————— 


Găteala Bucătăria  Sofistica Retorica 
37 După teoria lui Anaxagoras haosul universal a fost ordonat de 


raţiunea primordială (Nous) într-un cosmos. A se vedea reformularea 
pitagorică a doctrinei despre cosmos la 508 a. 


38 Socrate îi reproșează lui Polos că a uzitat un raționament sofistic 
curent — paralogismul (două chestiuni într-o întrebare), care urmărea 
să pună interlocutorul sofistului în încurcătură (aporia). 


39 Opoziția din greacă între a face ceea ce vrei (boulesthai) și a face 
ceea ce ţi se pare nimerit (dokein) care ar corespunde în concepţia socra- 


tică diferenţei dintre actul voluntar raţional și actul involuntar lipsit 

de rațiune, pentru prima dată formulată de Platon, am redat-o în tra- 
ducere folosind două variante pentru dokein: a se cuveni și a se părea 


nimerit, care se potrivesc spiritului limbii române. 


40 Aposiopeză (reticență) ilustrînd foarte scenic reacţia lui Polos, 
sufocat de indignare. 


41 Adică în maniera barocă a retorului Gorgias. În text este o paro- 
nomasie (loste Pole) care s-ar reda aproximativ prin „norocos Polos”. 


42 Textual „între ele”? — metaxy touton. A se vedea distincția simi- 


lară în Protagoras, 351 d. 


13 Conform moralei curente ilustrată și de scolionul citat de Socrate 
la 451 e. 


44 Socrate readuce criteriul etic-justiţiar din discuţia cu Gorgias 


enunţîndu-l ca premisă necesară pentru dobîndirea fericirii umane. 
45 Trebuiei nţeles „pe nedrept” așa cum se va clarifi cala 478 a— 479 e. 


46 În discuţia asupra formelor de guvernământ din Statul, Platon se 
va opri la ideea că cea mai rea dintre formele „,degenerate” este tirania, 
565 c—566 a, opinie împărtășită de fapt de toţi gînditorii politici antici. 
A se vedea și Isocrate, Elena, 33—35. 


47 Socrate se oprește provizoriu la această aserţiune în interesul 


progresului discuţiei, căci în rest el va demonstra tocmai contrariul. 


48 Eudaimones — fericiți şi eudaimonia — fericire, înţeleasă de 
Polos ca efect al autorealizării umane în exterior, la antipodul doctrinei 


socratice. 


49 Archelaos, regele Macedoniei, între anii 413— 399 î.e.n., mult elogiat 
de Tucidide în Istoria războiului peloponeziac, II, 100: 2, pentru calită- 
ţile sale de om de stat, a fost un mecenat al literelor care a atras la curtea 
lui pe poeţii Euripide şi Agathon, pe pictorul Zeuxis, pe muzicianul 
Timotheos din Milet. După mărturia lui Aristotel (Retorica, II, 23), 
regele l-ar fi învitat și pe Socrate care i-a refuzat oferta, nepărăsindu-și 
niciodată cetatea natală. 


50 Desăvirşit şi bun (Kalos kagathos). Cele două componente ale 
perfecțiunii spirituale al căror conţinut este dat de cultură (paideia) 
și dreptate, respectiv de valoarea intelectuală și morală umană. După 


cum se vede nedrept este opozabil lui desăvîrșii (frumos) iar rău (textual 

poneros — ticăloşit, degradat uman) este opozabil lui bun (cultivat, 
format intelectual). Asupra kalokagathiei marelui rege, Socrate exprimă 
o părere contrarie în Alcibiade, I, 121 e—122 a. 


51 Numele citate sînt ale celor mai proeminente personalităţi ale 
epocii. Nicias, om de stat și general atenian care s-a ilustrat în timpul 
războiului peloponeziac, găsindu-și moartea în dezastrul armatei ate- 
niene din Sicilia în anul 413 î.e.n. Aristocrates este șeful facțiunii oligar- 
hice, autor al loviturii de stat din anul 411 î.e.n., mai tîrziu unul din 
strategii bătăliei navale de la Arginuse. Dintre fiii lui Pericle, Pericle 
cel Tînăr a fost și el strateg la Arginuse. Aprecierea acestor persona- 
lităţi ca martori falși pentru stabilirea adevărului fericirii umane antici- 
pează judecata radicală asupra oamenilor de stat atenieni din 519 a—b. 


52 În text ousia, termen-cheie în vocabularul filosofic antic elin, 
însemnînd inițial stare, avere, apoi substanță, esenţă. Din context se 
deduce clar sensul evoluţiei lui semantice speciale. 


53 Noua teză socratică derivă din analogia stabilită între medicină 
și justiţie. Se va argumenta dialectic rolul curativ-reeducativ al pedepsei 
judiciare, prin analogie cu tratamentul medical. 


54 Textual: „Ne arăţi pe Mormo”, adică stafia cu care se sperie 


copiii. 


55 Indicaţia pare să se refere la rolul jucat de Socrate în timpul pro- 
cesului generalilor de la Arginuse din anul 406 î.e.n., cînd, ca membra 
al comisiei lunare a senatului ce deţinea puterea executivă în stat (pri- 
tania) ar fi condus votarea (cf. Xenofon, Memorabilia, I: 1, 18 și Helle- 
nicele, I: 7: 15). 


56 A se vedea Nota noastră introductivă, p. 279. 


5? 'Termenului ophelimon care exprima utilitatea i se substituie 
aici agathon — bun, care, după cum am văzut, depășește cu mult 
accepţia de util însemnînd bine, perfecţiune. Acest sofism semantic, 
justificat logic în doctrina morală socratică, rămîne ca atare o mistifi- 
care faţă de punctul de vedere al lui Polos care este cercetat acum. Ace- 
lași lucru se întîmplă înlocuindu-se blaberon — dăunător, cu kakos — rău. 
A se vedea o discuţie asupra raportului între bine-frumos-util, în Alci- 
biade I, 113, Menon, 81 e, Hippias maior, 298 a—b și Protagoras, 333 d. 

58 Odată făcută prima concesie, de fapt involuntară, la 475 a, Polos 
cedează nejustificat de repede tuturor presiunilor lui Socrate. Răspunsu- 
rile lui stereotipe: nai (da), phainetai (așa se pare) denotă apatia în care 
a căzut personajul, renunţind să mai lupte pentru susţinerea tezei sale. 


59 Imagini din practica medicală. Medicina trupului este tot timpul 


o paradigmă a medicinii spiritului. 
60 În original to poioun — agentul, to pashon — obiectul. 


îi Spre deosebire de Protagoras, 324 a—b, unde se discuta importanţa 
pedepsei ca remediu social, aici ea apare ca remediu moral subiectiv 
conform hippocratismului spiritual preconizat de  Socrate-Platon. 


62 Degradare, în original poneria însemnînd reaua-stare în opoziţie 
cu buna stare euexia dată de kalokagathia. Cele trei vicii, adikia, ama- 
thia şi deilia se opun virtuţilor dikaiosyne (dreptate), sophia (ştiinţă- 
pricepere) și andreia (curajul). Cea de a patra virtute, componentă a 
desăvîrşirii umane sophrosyne (înțelepciune, cumpătare) și viciul opus 
ei akolasia (nestăpînirea) (477 d) vor fi cercetate în discuţia cu Callicles 
(491 e). 


63 Aniaros (dureros), exprimă latura exterioară a neplăcerii. 


64 Justiţia constituie latura executivă a funcţiei etice-educative 


specifice artei politice. A se vedea 504 e. 


6 Banii, prietenii și elocinţa sînt deci cele trei mijloace care asigură 


achitarea culpabilului în faţa instanței judiciare. 


66 Archelaos, vinovatul nepedepsit, considerat a fi cel mai fericit 
om de Polas, apare a fi cel mai nefericit după criteriul etic aplicat de 
Socrate. 

67 „„Contrariul rolului ei” înseamnă de fapt anularea artei-simulacru 
care este retorica și înlocuirea ei cu justiţia, retorica binelui, corespon- 
denta medicinii trupului. 

68 Polos recunoaște rigoarea logică a argumentaţiei lui Socrate care 
contrazice sistemul de valori curent în viața politică, de unde consta- 
tarea „absurdităţii” tezei lui Socrate. 


6 Ideea nu pare o ipoteză ironică ce se dezvoltă din răsturnarea tezei 
lui Polos, deoarece preconizează cazul sufletelor nedrepte, incurabile, 
anticipînd discuția despre condiţia metafizică a sufletului omenesc din 
mitul eshatologic final (525 a). 

70 În text paizei (glumeşte). Callicles întreabă dacă nu cumva demon- 
straţia lui Socrate este o piesă de virtuozitate, joc de imaginaţie și in- 
ventivitate sofistică (paignion), specie epideictică mult cultivată de so- 
fişti. Există un Elogiu al sării, un Elogiu al muștei, atribuite retorului 
Alcidamas. Genul este ilustrat mai tîrziu de Lucian din Samosata etc. 
Se citează elogii ale cerșetorilor și exilaţilor. 


71 Personajul este real, fiind chiar fratele vitreg al lui Platon însuși 
și apare în comedia atică contemporană, lăudat pentru frumuseţea lui. 
Și comediograful Eupolis face un joc de cuvinte similar cu cel de aici 


între demos, în grecește popor, și Demos numele frumosului efeb (comedia 
Orașele, fragm. 213). 


72 A se vedea la 513 a—c explicitarea gravă a ceea ce pare acum un 


Joc spiritual: oratorul politic este un lingușitor al poporului, nu un ade- 
vărat politician. 


733 S-a propus (Louis Humbert, op.cit., p. 71) pentru această afir- 
maţie sensul de replică la acuzarea formulată de Polycrates: nu Socrate 
a avut ascendent asupra lui Alcibiade, ci invers, deci filosoful nu poate 
fi considerat educatorul nefastului personaj atenian. 


74 Pentru prima dată în dialog, Socrate invocă cu toată gravitatea 
filosofia, ca știință a adevărului. Personificarea este similară celei enun- 
ţate de Heraclit cînd invocă Logosul: „Nu pe mine mă auziţi, ci Logo- 
sul ...” (în fragmentul 50, ediţia Diels). Restul replicii lui Socrate ates- 
tă siguranţa și importanța majoră a misiunii care-i revine. Acum se 
pune premisa confruntării totale dintre filosof și politician, două moduri 
de existenţă diametral opuse. 


75 În text, demegoros — oratorul politic care, în contrast cu dialec- 
ticianul, ţinea discursuri lungi, urmărind „convingerea fără știință” 
a auditoriului, așa cum s-a văzut. Comparaţia lui Socrate cu oratorii 
politici este sarcastică. 


76 A se vedea înțelegerea dreptului naturii în cu totul alt sens în 
Protagoras, 331 c—d, în concepţia lui Hippias. Aceeași doctrină apare 
şi în Xenofon, Memorabilia, IV: 4: 19 și I:2: 40. A se vedea și Nota 
noastră introductivă, pp. 280 — 285. Concordanţa cu doctrina lui Callicles 
se regăseşte în Norii lui Aristofan, în discursul Raţionamentului nedrept, 
mai ales versurile 1070— 1080. 

77 În original, pleon echein — a avea mai mult ca alţii, de unde și 
denominativul pleonexia, comportă o imprecizie a raportării, lucru care 
va fi speculat de Socrate pînă la reducerea la absurd (490 b—491 a). 


78 Așadar, opoziţia reală n-ar fi între lege (nomos) și natură (physis), 
ci între două legi: legea naturii — nomos physeos — cea adevărată și 
legea umană, adică convenţia umană, care ar fi o ficţiune. Pe plan poli- 


tic opoziţia se traduce în antidemocratism și aspirație oligarhică. 


7? Analogia educaţiei umane cu domesticirea și dresura fiarelor se 
găseşte ca atare în discursul Asupra schimbului, par. 213—215, al lui 
Isocrate ca un fapt pozitiv. Comentariul lui Thrasymachos în Statul 
(I, 336 d, 341 c) converge cu opinia lui Callicles, ca dealtfel în toate 
celelalte privinţe ale doctrinei forţei. 


80 Întocmai ca Archelaos care a devenit din sclav regele Macedoniei, 
graţie calităţilor sale de supraom. După cum vedem, imoralismul lui 
Callicles este absolut. 


81 Nu se știe din ce piesă pindarică provine fragmentul citat. Inter- 
pretarea lui este cu totul ambiguă; pentru a rezulta sensul dorit de Calli- 
cles trebuie înțeleasă legea naturii (nomos tes physeos). Însă într-un imn 
orfic (64: 1), în Herodot (III; 38) şi în Protagoras (337 c—d) se înţelege 
prin lege convenţia morală umană, care derivă din principiul absolut 
ce guvernează lumea. Pentru orfici acest Nomos basileus este un princi- 
piu cosmic și în acest sens va răspunde și Platon citatului din Pindar, 
citînd la rîndul său pe orfici și pitagoreici (508 a). Se regăsește sensul 
lui Callicles într-un pasaj din tratatul așa-numit Anonymus Jamblichi 
și în Legile lui Platon, cartea IV, 714 e, unde este citat din nou Pindar 
(ediţia Deutschle-Cron, pp. 96—97). 


82 Potrivit concepției ateniene din epoca lui Pericle, filosofia ca și 
alte domenii ale educaţiei sofistice trebuie să ocupe numai adolescența 
cetăţeanului fără a-l întîrzia de la intrarea în viaţa politică unde se reali- 
zează cu adevărat ca om util statului. A se vedea în Tucidide, II: 40, 
discursul lui Pericle despre Atena ca școală a Greciei, de asemenea Peri- 
cle ca personaj, în Memorabilia, I: 2: 46. Ideea este preluată de Isocrate, 
în Discursul asupra schimbului de bunuri, 266 și mai tîrziu de Cicero, 
în Tusculanae, IL: 1: 1, devenind un loc comun al concepției despre 
cultura retorică în opoziţie cu cultura filosofică preconizată de Platon, 


în primul rînd. 

83 Versurile citate sînt dintr-o tragedie pierdută a lui Euripide, Antiope. 
Subiectul era dat de peripeţiile Antiopei, iubita lui Zeus și mama celor 
doi gemeni Zethos și Amphion. Într-una din scene se desfăşura un duel 
retoric între cei doi frați pe tema contrastului dintre viaţa activă (bios 
praktikos) și viața de contemplaţie (bios teoretikos) susţinute pe rînd 
de Zethos, adeptul primului mod, și de Amphion, adeptul vieţii contem- 
plative. Uzînd de un procedeu favorit al sofiștilor (comentariul poeților 
în sprijinul argumentației), Callicles presară în tot restul discursului 
său versuri și parafrazări după tirada lui Zethos. La rîndul său, Socrate 
va intenţiona să-i dea replica lui Amphion (506 b). 


84 În original se face opoziţia dintre eleutheros și aneleutheros, cores- 
punzînd în latinește termenilor liberalis, servilis, de unde noțiunea de 
arte liberale proprii formării omului liber, și arte servile, manuale, îndelet- 
niciri proprii condiţiei de sclav. 


55 Homer, Iliada, IX, v. 436. 


86 Remarca de fapt nu i se potrivea lui Socrate care-și exercita dialec- 
tica numai în public, nefiind în nici un caz un agorafob, cf. 447 b și Ap., 
17 c, ci mai degrabă lui Platon, ca întemeietor al Academiei. 


87 Cerinţa esenţială a discursului retoric era să realizeze verosimili- 
tatea (to eikos) și persuasiunea (to pithanon), nu neapărat adevărul. 
A se vedea Aristotel, Retorica, I: 2 și II: 24. 


88 Prima menționare a procesului filosofului, cu caracter generic 
deocamdată, căci Socrate nu și-a afirmat încă opţiunea definitivă pentru 
modul de viaţă contemplativă, el fiind acum unul dintre filosofi, dar nu 
Filosoful. A se remarca din această frază caracterul absurd și ireal al 
procesului. 


89 În sensul de om degradat civic prin pierderea drepturilor cetăţe- 
neşti (atimia). 


90 Piatră heracleană sau lidiană cu care se încercau metalele prețioase. 
Teofrast, Despre pietre, 4. 


9 În original hermaion, de la Hermes — zeul cîștigului, al norocului. 


%2 În original, parrhesia — libertatea exprimării, francheţea vorbirii 
nesilite. 

9% Dintre personajele citate nu putem spune nimic despre Tisandru. 
Andron era unul dintre cei 400 de oligarhi care au condus Atena în 411, 
tatăl oratorului și istoricului Androtion, iar Nausicyde făcea parte dintr-o 
familie de bogătași. Se poate presupune că cei patru formau o heterie 
cu aspirații oligarhice. 


%4 Stabilind că scopul discuţiei este problema definirii existenţei ideale, 
Socrate începe prin a combate dialectic elementele tezei lui Callicles. 


35 Relaţia mai puternic (kreitton) identic cu mai bun (beltion) este 
redusă la absurd dacă se interpretează mai puternic ca forță materială, 
fizică, adică mai tare. Exemplul lui Xerxes îi oferea lui Socrate punctul 
de plecare logic pentru această echivalare. 


% În greacă adjectivul agathos (bun) are un dublu comparativ: 
ameinon și beltion care sînt aproape sinonime. La întrebarea lui Socrate 
pe cine numește el beliion, Callicles răspunde că pe cel ce este ameinon. 
A se vedea în Protagoras (337 a—c) persiflarea sinonimiilor sofistului 
Prodicos. 


% În original, phronimos înseamnă și inteligent, capabil intelectuali- 
cește, însă în context este vorba de o inteligenţă aplicată, așa încît am 
preferat traducerea prin priceput. 


% În original kalos kagathos, fiind vorba de virtutea specifică agri- 
cultorilor, de capacitatea lor în respectivul domeniu. A se vedea Xeno- 
fon, Economicul, cap. 6: 8. 


% Inteligență și dinamism politic, caracteristici ale atenianului epocii 
lui Pericle. A se vedea portretul dinamic al atenienilor în Tucidide, 
1:70 și 11:40. 


100 Conducerea de sine (heauton arhein) este concepţia ce rezultă din 
reprezentarea sufletului omenesc ca o cetate bine guvernată, în care 
cîrmuirea de sine sau autarchia este dată de dominarea raţiunii asupra 
afectelor, funcţie care se compune din înțelepciune-cumpătare (compo- 
nenta structurală a ethos-ului) şi reprimarea afectelor (enkrateia) sino- 
nimă de fapt cu spiritul dreptăţii dikaiosyne din alte pasaje similare. 
Formularea concepţiei este socratică şi se regăseşte la toți elevii lui 
Socrate: Platon (Statul, 437—444; Scrisoarea a VII-a, 331 d); Xenofon, 
Memorabilia, IL: 5; Isocrate, Asupra schimbului de bunuri, par. 250, 
257, inclusiv în etica cinicilor. 

101 Morala socratică este considerată morală de sclav, morala de stă- 
pîn și de om liber fiind cea hedonistică. Supraomul lui Callicles subordo- 
nează intelectul domniei afectelor care dictează o nouă etică, de fapt o 
anti-etică anti-democratică. 


102 Destrăbălarea (tryphe) și nestăpînirea (akolasia) se opun so- 
phrosyne-ei, iar libertatea (eleutheria) se opune dikaiosyne-ei în cadrul 
acestui nou ideal de existență umană, de împlinire a virtuţii și fericirii. 
A se vedea Statul, 358 c, 359 b. 


103 În Memorabilia, I, 6, 10, Socrate atribuie această calitate zeilor 
și oamenilor care tind să se apropie de condiţia divină. Ideea se regăsește 
la cinicul Antistene, elevul lui Socrate, dar în aceeași măsură la Demo- 
crit, iar mai tîrziu în morala epicureicilor și stoicilor. 


104 Versurile sînt din tragedia pierdută Polyidos ; o formulare similară 
întîlnim și într-un fragment din Phryxos. Ideea orfico-pitagoreică este 
referitoare la ciclul existenţelor. 


105 În doctrina metempsihotică, așa cum este formulată într-un frag- 
ment din Philolaos (Diels, 14), trupul (soma) este socotit mormîntul 
(sema) spiritului care ispășește o pedeapsă străveche prin surghiunul 
în existența terestră. Imaginile pitagoreice pe care le cunoscuse în cercul 
lui Socrate i s-au reîmprospătat autorului în timpul călătoriei în Italia. 


106 Poate fi vorba de Empedocle, iniţiat și el în misterele orfice sau 
de pitagoreul Philolaos menţionat mai sus. 


107 Platon folosește în sprijinul argumentaţiei o cunoscută alegorie 
orfică ce prelucra mitul despre, pedeapsa Danaideler, condamnate în 
infern să care apă într-un butoi găurit. Imaginea sufletului uman nemo- 
delat de asceza orfică, deci neinițiat în misterele orfice, este folosită de 
Platon ca paradigmă morală pentru ilustrarea condiţiei nefericirii sufle- 
tului neguvernat de înţelepciune și dreptate. Este aici un prim exem- 
plu de prelucrare a mitului alegoric în sensul doctrinei proprii. A se ve- 
dea mitul eshatologic, precum și alegoria atelajului din Phaidros. 


103 Pasaj semnificativ pentru importanța pe care o acorda Platon 
convingerii raţionale, dialectice; mitul nu intenţionează să fie o revela- 
ţie a adevărului abscons, ci un produs al fantasiei poetului. 


109 Odată mai mult se impune similitudinea cu notele portretului 
psihologic al atenienilor din Tucidide, I: 40: „atenienii sînt neobosiţi, 

sînt tot timpul pe drumuri în vederea dobindirii a cîte ceva ..., își 
petrec toată viaţa în mijlocul trudelor și primejdiilor”. Replica lui 
Callicles întărește și mai mult caracteristica acestei neobosel; ateniene 
(polypragmoayne). 

110 În original haradrios ; scoliastul precizează că este vorba de o pasă- 
re care „pe cît mănîncă pe atit evacuează”. 


ni Dorinţa este considerată de Platon un compositum de neplăcere 
şi de mulțumire provocată de înlăturarea acesteia, stări concomitente 
așa cum se va vedea din demonstraţia dialectică ce urmează (496 d). 
A se vedea dialogul Philebos, 45 e, 46 d și Phaidon, 60 b. 


112 La 491 b, unde de fapt se vorbea de phronesis (inteligenţă, price- 
pere), deci implicit de cunoaștere (episteme). 


113 Se imită procedura luărilor de cuvînt din adunările civice, cînd 
crainicul striga numele oratorului împreună cu demoticul acestuia 


114 Se schițează aici primul argument pe care Socrate îl opune teze 
hedoniste a identităţii Binelui cu Plăcerea: Binele și Răul sînt stări ce 
se exclud, deci nu pot coexista, în timp ce Plăcerea nu poate exista decît 
în funcţie de Neplăcere (496 c, 497 a). Neplăcerea și Plăcerea încetează 
în același timp (497 c—d). 

"5 Callicles, după cum am văzut, disprețuiește subtilitățile filosofiei, 


considerîndu-le moleșeli ale spiritului, dăunătoare vieţii active (485 c, 
487 d). 


116 A se remarca tonul imperativ al magistrului faţă de cel ce era, de 


fapt, elevul său. 


1? Pentru a participa la marile mistere de la Eleusis era obligatorie 
iniţierea prealabilă în micile mistere, celebrate, la Atena, primăvara. 


Cele mari se oficiau toamna. 


118 Aceste formulări pot fi considerate germenii doctrinei ideilor dez- 
voltată ulterior de Platon. Deocamdată, ele se încadrează în măsura 
comună umană, servind ca punct de plecare pentru atragerea lui 
Callicles într-un paradox, stabilindu-se al doilea argument contra iden- 
tificării binelui cu plăcerea. 


11? Callicles se face că nu înţelege concluzia paradoxală dezvoltată 
din propriile-i premise false. 

120 Scoliastul atribuie proverbul lui Empedocle, care este, după cum 
vedem, foarte prezent în memoria lui Platon. 


121 Callicles abandonează poziţiile de la 495 a—d, ironic subliniate 
atunci, provocînd o scenă de bună calitate comică. 


122 Textual — „să mă mulțumesc cu ce am în faţă”. Zicala se atribuie 
lui Pittacos, unul din cei șapte înţelepţi, sau comicului Epicharmos. Ca 
într-un episod de comedie de situaţie, Socrate simulează că este misti- 
ficat de perfidul (panourgos, de unde Panurge al lui Rabelais) Callicles. 


123 Deturul cercetării, provocat de intervenţia bruscă a lui Callicles, 
se încheie în acest moment, cînd el este adus pe aceeași poziţie ca și 
Polos, la aceleaşi recunoașteri ca în pasajul 468 b—c. De acum înainte, 
pînă la 505 d, și Callicles cade în aceeași apatie, nu mai este în stare să 
obiecteze cu ceva. Răspunsurile lui sînt formale, stereotipe: „de bună 
seamă”, „,desigur” etc, 


124 Textual: technikos — cel care posedă techne, arta respectivă. 


125 Reîntoarcerea la obiectul retoricii este definitivă, urmărindu-se 
conturarea adevăratei politici prin contrast cu simulacrul ei şi, în funcţie 
de acestea, problema adevăratei fericiri umane. 


126 A se vedea 463 b, 465 a. 


127 Mneme — amintirea. Platon nu a conceput încă teoria anamnezei, 
ca să dea factorului memorie un rol mult mai important. A se vedea 
Menon, 81. 


128 Cithara era instrumentul nobil, prin contrast cu flautul (vez 
mitul concursului dintre Apollo și silenul Marsyas). Cu rezerva aceasta, 
Platon recomandă și în Statul, 399 d, citharistica pentru educaţia tinere- 
tului, 


129 În continuare, refuză rolul educativ corurilor dionisiace care evo- 
luau la serbările dionisiace și Panatenee, de mare popularitate, precum 
şi corurilor ditirambice. 


130 Amîndoi sînt poeţi ditirambici din epocă, menționați și de Aristo- 
fan în Păsările, Broaştele etc. 


131 Aceasta era teoria lui Gorgias care afirma în Elogiul Elenei, 9: 
„„Socotesc că orice creaţie poetică este un discurs care are metru și o 
numesc ca atare”, ceea ce corespunde stilului său de proză poetică. 

182 În teatrul atenian aveau acces toţi locuitorii, indiferent de sex, 
vîrstă sau condiţie socială, adunîndu-se pînă la 30 000 de oameni. A se 
vedea Legile, 658 d, 817 c; Banchetul, 175 e. 


159 Acesta este criteriul constant pe care-l aplică în judecata asupra 
oamenilor de stat ai Atenei: dacă au fost sau nu educatori ai poporu- 
lui. 

134 Concepţia despre formă (eidos) esenţială doctrinei ideilor nu este 
încă formulată ca atare aici: forma apare ca un rezultat, ca un produs, 
ea nu este expresia unui dat aprioric. 


135 Taxis (ordinea statornică) şi Cosmos (armonia, proporționalitatea 
armonioasă) sînt cele două componente esenţiale ale unei opere desă- 
vîrșite, ce se regăsesc pe scară universală (506 d—e). 


136 Ordinii și armoniei spirituale îi corespund conceptele de nomimon 
(orînduit conform legii, legiuit) şi nomos (lege). Lege înseamnă armonie, 
după cum se va vedea la 508 a, iar cei în care sălășluiește acest cosmos 
se numesc cosmici sau sophrones, adică înţelepţi. Legiuit (nomimos) 
înseamnă disciplinat, supus legii, deci bun cetățean, în care sălășluieș- 
te dreptatea (dikaiosyne). A se vedea și Criton, 53 c. 


137 Referire la retribuirea cetăţenilor și la impozarea lor. După cum 
vedem, funcţia economică-socială a statului este determinată de 
funcția etică-educativă supraordonată ei și nu invers, așa cum preconi- 
za politica lui Pericle (517 b). 


138 Analogia cu știința hippocratică este odată mai mult paradigma 
de bază pentru știința politică. Ideea se întîlnește în Helena lui Gorgias 
şi este implicită și într-o replică euripidiană (Oreste, versurile 905—907). 
Euripide este şi el un auditor al sofiștilor și al lui Socrate. 


139 În original un joc de cuvinte între kolazesthai, a reprima, a înfrina 


şi akolasia —  neînfrînare. 


140 A se vedea în Phaidros, 264 c, formularea similară: discursul este 
ca un organism, din care nu poate lipsi tocmai capul. 


141 Versul este citat de Athenaios (Banchetul sofiştilor, VII, 308 c). 


142 În text rhesis, tiradă. Socrate intenţionează să facă apologia vieţii 
de contemplaţie, parafrazind tirada lui Amphion, replică la cea a lui 
Zethos, reprezentat de Callicles. 

143 A fi pe deplin un om bun (teleios andra agathon einai), adică kalos 
kagathos, presupune un complex de virtuţi al căror conţinut a fost ana- 
lizat în Protagoras, 330 b. Lipsește de aici numai sophia — învățătura, 
al cărei oponent amathia (ignoranța) a fost menţionat mai devreme 


(477 b). 


144 Supraomul hedonistic, preconizat de Callicles, este exclus din sis- 
temul social ideal, considerat fiind ca element anti-uman, anti-social, 
neiubit nici de zei, nici de oameni. Aprecierea aceasta face legătura între 
cele două imagini mitice, alegoria sufletului neinițiat (493 b—c) și ale- 
goria pedepselor din Hades (525 e —526 a) care constituie o ilustrare 
a argumentaţiei doctrinale de aici, precedată și urmată de imagistică. 


145 Pitagora a denumit prima dată Universul cosmos, înțelegînd prin 
aceasta ordinea universală; accepţia lărgită a sensului originar de ordine 
ordinea statală, se întîlnește în fragmentele lv’ Democrit. Empedocle 
a stabilit principiul unităţii și afinităţii cosnnce, denumindu-l Aphrodite 
sau Philotes (Prietenia). 


146 Egalitatea geometrică (isotes geometrike) este explicată de scoliast 
ca fiind dreptatea (dikaiosyne). În Legile, 757 b, 558 b, Platon înţelege 
prin egalitatea aritmetică egalitatea schematică instituită de democraţie 
fără criteriul valorii; egalitatea geometrică, adică aristocratică, presu- 
pune distribuția proporţională cu virtutea umană, fundamentată cosmic 
ca şi în pasajul de faţă. Concepţia este reluată de Aristotel în Etica 
Nicomahică, V: 6, de Isocrate în Areopagiticul, 21: 22; mai tîrziu Plu- 
tarh în Symposion,VIII, 2: 2, denumește egalitate geometrică norma 
socială instituită de Licurg în Sparta. Celui mare i se dă mai mult, celui 
mic mai puţin, potrivit cu natura fiecăruia. Cinstirile sînt cu atît mai 
mari, cu cît virtutea este mai mare. 


147 Siguranţa doctrinei se sprijină pe de-o parte pe constatarea socra- 
tică a neştiinței tuturor interlocutorilor cercetaţi, pe de altă parte argu- 
mentele de fier şi oţel sînt oferite de raţiunea platonică, afirmînd orgoliul 
intelectual al filosofului care vorbeşte și în numele lui. 


148 După cum vedem, teza de la 468 a—e, asupra importanţei actului 
voluntar pentru dobîndirea binelui, este găsită insuficientă și completată 
de necesitatea cunoașterii techne-ei. Este consecinţa sublinierii rolului 
educaţiei și modelării sufletești de care se ocupă această parte a dialo- 
gului. 

149 Enunţată într-un context care infirmă posibilitatea aplicării ei, 
această teză va fi reluată textual în Statul, 473 d, ca premisă obligatorie 
în vederea instituirii guvernării ideale. A se vedea efectul încercării de-a 
o aplica practic în Scrisorile VII și VIII. 


150 Zicala este des citată de Platon: Protagoras, 337 c—d; Banchetul, 
195 b; Lysis, 214 b. 


151 În concluzie, omul nu se poate apăra să nu fie nedreptăţit fără 
riscul de a cădea într-un rău capital, acela de a săvîrși el însuși nedreptăți 
(513 a). Aceasta obligă la abţinerea de la participarea la viaţa politică 
reală. 


152 A fi victima nedreptăţii nu este un rău (4p., 30 c). Începînd cu 
acest pasaj se conturează din ce în ce mai clar sensul apologetic al fina- 
lului și ca atare afinitățile cu Apărarea și Criton se înmulţesc. Tonul po- 
lemic va fi din ce în ce mai sigur și mai inflexibil. 


153 Prin contrast cu ostentaţia ţinutei sofiștilor, inclusiv cea a lui 
Gorgias. 


154 Este o prejudecată comună antichității care desconsidera artele 
manuale în contrast cu profesiunile liberale, printre care retorica aspira 
la locul de frunte. 


155 De fapt sensul acesta se regăsește în maxima rostită de Hector 


în Iliada, VI, 488 b. 
156 A se vedea aceeași idee în Ap., 28 b, 37 c, 39 c—d și Criton, 48 b. 


157 După Suidas, vrăjitoarele tesaliene riscau să-și piardă vederea 
și să le paralizeze picioarele în această supremă încercare. 


158 Lui Callicles i se întîmplă același lucru ca în finalul dialogului cu 
Polos (480 e). Explicaţia pe care i-o dă Socrate se referă la ambiția sa 
politică de-a juca un rol, lingușind poporul. 


159 Reluarea dihotomiei artelor umane are ca scop analiza exigenţelor 
formulate la 504 e pentru calitatea de orator politic ideal, în ultimă 
instanță judecata negativă asupra oamenilor de stat ai Atenei. 


160 Se face opoziţia între îndeletnicirea privată (idioteuontas) și acti- 
vitatea publică (demosieuein), adică între diletantism și profesionism, 
ca un corolar al distincţiei dintre techne şi empeiria. Aplicarea la viaţa 
politică va arăta că oamenii de stat atenieni au fost diletanţi ai politicii 

(519 a—c), în timp ce Socrate este singurul profesionist al artei politice 
(521 e). A se vedea Protagoras (327 a). 


161 Aprecierea politicii lui Pericle pare a fi un răspuns direct la 
acuzaţia lui Polycrates că filosofia lui Socrate i-a făcut pe atenieni lași 
(citat textual în Apologia lui Socrate scrisă de retorul Libanios în sec. 
IV e.n.), leneşi și palavragii. Platon reproșează lui Pericle același lucru 
ca urmare a instituirii indemnizaţiilor pentru juraţii tribunalelor și 
membrii adunărilor politice; în termeni hippocratici, îl va acuza de îm- 
buibarea și îngrășarea trupului statului atenian (518 e). 


162 Se referă la aristocrații atenieni simpatizanți ai educației spartane 
care-și osteneau trupul în exerciții fizice violente. 


163 A se vedea în Tucidide, II: 59: 12 și 65: 2,3 şi în Plutarh, Pericle 
35, împrejurările dizgraţiei în care a căzut Pericle la sfîrșitul vieţii. 
Nicăieri la Platon nu regăsim o judecată atît de dură asupra marelui om 
de stat. În Protagoras se vorbește de virtutea lui politică, în Menon 
de opiniile lui adevărate, iar în Phaidros chiar de calitatea lui de filosof 
şi bun conducător al Atenei. Opinia de față se explică prin caracterul 
polemic al dialogului, replică la diatriba lui Polycrates, care exalta pe 
Pericle, considerîndu-l pe Socrate un personaj nefast pentru Atena. 


164 Tucidide insistă tocmai asupra calităţii de bun sfătuitor al po- 
porului, proprie lui Pericle, omul care îmblînzea spiritele agitate ale con- 
cetăţenilor și le insufla îndrăzneală cînd erau descurajaţi (II: 59: 2). 


165 În Odiseea, VI: 120 sau IX, 175 ideea există dar altfel exprimată. 


166 Informațiile despre evenimentele petrecute se găsesc în Tucidide, 
I, 135 și Herodot, VI: 136. Și acești oameni de stat erau citați de Poly- 
crates ca titluri de glorie pentru Atena (Libanios, Apologia, 167), în con- 
trast cu Alcibiade și Critias, elevii lui Socrate, oameni nefaști pentru 
Atena. 


167 A se vedea aceeași opinie în Tucidide, II, 65. 


168 Persistența lui Callicles în opinia sa oferă prilejul reluării pentru 
a treia oară a dihotomiei arte-lingușiri, pentru a insista cu mai multă 
rigoare asupra analogiei dintre bucătărie și politica practicată de oa- 
menii de stat atenieni, în ultimă instanță pentru a-i face răspunzători 
de dezastrul Atenei în războiul peloponeziac, disculpîndu-l definitiv 
pe Socrate. 

169 Ospeţele siciliene și în genere cele italice erau vestite pentru opu- 
lența și rafinamentul lor (Athenaios, Banchetul sofiștilor, VII, 527). 


170 În original phlyaria a fost folosit mai înainte de Callicles pentru a 
eticheta preocupările filosofice ale lui Socrate la 492 c. 


171 Așadar Alcibiade și Critias — potrivit unei ipoteze, sub numele 
lui Callicles s-ar ascunde Critias însuși — nu sînt elevii lui Socrate, ci 
continuatorii politicii lui Temistocle, Cimon, Pericle, cu toţii deopotrivă 
de vinovaţi de căderea Atenei. Socrate se detașează progresiv de toți 
concetăţenii lui, pînă la aureolarea din final. 


172 Contrast voit paradoxal cu situaţia lui Socrate, condamnat pe 
nedrept la moarte, el, singurul politician adevărat, în contrast cu „cei 
ce-şi zic politicieni”. 


113 Se face aluzie, probabil, la anecdota despre Corax şi elevul său 
Tisias. Acesta din urmă, învăţînd de la magistru să convingă, refuză 
să-i plătească onorariul: dacă l-a învăţat să convingă, iată, îl convinge 
să nu ia bani de la elev; dacă nu reușește să-l convingă înseamnă că n-a 
fost învăţat să facă acest lucru, deci n-are ce datora magistrului. 


174 Callicles disprețuiește pe sofiști ca elev al lui Gorgias, în același 
timp ca om politic pragmatic reproșează sofiștilor același lucru ca lui 
Socrate, preocupările oţioase, inutile în viața publică. 


175 Se revine astfel la definiția iniţială a retoricii dată la 465 b—c, 
prin mersul circular al argumentaţiei care recia de mai multe ori aceleași 
puncte, tinzînd acum să descrie un cerc închis, cuprinzător pentru ana- 
liza complexă a faţetelor retoricii politice, atît cea reală cît şi cea 
falsă. 


176 Sofistul faţă de elevul său, omul politic față de popor. 


177 Constructorii, medicii, poeţii, artiștii plastici, ca profesioniști ai 
unor arte lucrătoare (banausoi) desconsiderate de sofiști, primeau ono- 
rariu ca și aceştia din urmă, care se socoteau educatori ai virtuţii civice. 
A se vedea în Protagoras, 318 e şi Menon, 73 a, definiţia acestei virtuți. 
Socrate nu solicita onorariu pentru profesiunea sa de educator. 


178 Termenii hippocratici din această replică — îngrijirea (therapeia) 
și imaginea luptei medicului cu pacientul racordează întrebarea retorică 
pe de-o parte la analogiile precedente între medicină și politică (464 b—e, 

501 a), iar pe de altă parte pregătesc descrierea judecății absurde a lui 
Socrate. 


179 Sclavii din Mysia erau cei mai dispreţuiţi în Atena. 


180 În această aserţiune se recunoaște Socrate din Ap. (29 d), dar și 
personalitatea autorului, a lui Platon însuși, „unul dintre puţinii ate- 
nieni” ca reformator politic. 


181 În text, diaphteirei (strică) şi aporein poiei (îi face să ameţească), 
ca termeni medicali, sînt reluaţi la 522 b în accepţie socială drept capetele 
de acuzare, de difamare a activităţii lui Socrate. Acuzaţia de corupere 
a tineretului este formulată în Apărarea, 24 b, iar acuzaţia că a provocat 
aporia (în sensul filosofic, a face să se îndoiască, a lipsi de resurse) se 
regăsește în Menon (79—80). Este vorba, în cazul ultimei formule, de 
contestarea sistematică a falselor valori politice sau sofistice pe care o 
opera Socrate în numele propriei ignoranțe, deci lipsă de resurse (aporia), 
solicitînd știința, adică prezența resurselor proprii oamenilor consacrați 
(în greacă euporia lor), spre a dovedi de fapt aporia și neștiința aces- 
tora din urmă. În cazul tineretului, pasajul de faţă (522 e) sugerează 
că este vorba de semănarea neîncrederii în spiritul tineretului faţă de 
ştiinţa și de valoarea celor vîrstnici. A se vedea și Statul, 524 a. 


182 Mitul este așadar expresia credinţei și nu a cunoașterii lui Platon. 
A se vedea Nota noastră introductivă, pag. 291. 


183 A se remarca diferenţa față de mitul eshatologic din Apologia 
care era de tradiţie homerică și pindarică. Aici Hades-ul este conceput 
conform doctrinei orfice-pitagoreice, ca fiind împărţit într-o lume a 
drepţilor (Cimpiile Elisee) și Tartarul unde-și ispășesc vina nu numai 
Titanii, ci și toţi ceilalți nelegiuiţi. Și, din acest punct de vedere, Gorgias 
prefigurează miturile din Phaidon, 107 c—114 c, Phaidros, 245 c—249 d, 
Statul, 614 a—621 b. 


184 A se vedea același rol atribuit titanului în Eschil, Prometeu, versul 


248. 


185 Conform concepţiei orfice, sufletul este eliberat din vălurile tru- 
pești care-l ţineau ascuns (soma este sema sufletului— 493 a). 


186 Pajiștea de asfodel din Odiseea este pentru orfici locul de ținere 
a judecății, iar încrucișarea de drumuri este reprezentată simbolic de 
Y pitagoreic. A se vedea aceeași reprezentare în Eneida, VI: 540 şi.u. 

197 A se vedea Phaidon, 64 c, asupra dualismului trup-suflet. 


188 Analogia hippocratică a sufletului cu trupul este o dezvoltare 
platonică fără precedent în doctrina orfică. 


169 Pasajul este parafrazat de Tacit, în Anale, VI: 6, în comentariul 
asupra tiraniei lui Tiberius. 


190 Se reia, după cum vedem, negativul calităților ideale descrise la 
507—508: înțelepciunii (sophrosyne) i se opun acum neînfrînarea (exou- 
sia) și destrăbălarea (tryphe); spiritului dreptății (dikaiosyne) i se opun 
lipsa de măsură (hybris) și nestăpînirea (akratia), iar din punct de vedere 
estetic armoniei (cosmos) şi frumuseţii (kallos) i se opun diformitatea 
(asymetria) și urîţenia (aischrotes) sufletului. 


191 Concepţia hippocratică despre boli curabile și incurabile, despre 
tratamentele dure, dar folositoare, aplicate trupului, ca o medicină cov- 
tsa" degradării lui, expusă la 480 b—c—d și 481 b, este cheia interpretării 
pasajului ale cărui imagini sînt numai aparent orfice. 

193 Consideraţiile asupra răutăţii și pedepselor aplicate tiranilor sînt 
numai formal inspirate din Homer (Odiseea, XI: 576—600), fiind mai 
degrabă înrudite cu concepțiile cinicilor despre regalitate și înțelepciune. 
Se pot cita diatriba cinicului Antistene, denumită Archelaos sau Despre 
regalitate, precum și dialogurile lui Lucian din Samosata care-și au ori- 
ginea în scrieri menipee sau chiar mai vechi decît acestea. Semnifica- 
tivă este și referirea la Tersit. În Statul, 620 c, sufletul acestuia, 
primul bufon cinic din literatura greacă, este întrupat într-o maimuţă. 


19 Aristide este unanim elogiat pentru spiritul său de dreptate. 
194 Reluarea contrastului între viața activă şi adîncirea în sine a filo- 
sofului este acum raportată la existența viitoare a sufletului. 


1% Imaginile procesului lui Socrate din 486 c și 522 c sînt înfățișate 
ca ireale, ca lipsite de valoare în comparaţie cu adevăratul proces care 
este judecata din Hades, în care Callicles schimbă rolul cu Socrate. 


196 Imaginea lui Socrate este proiectată în mit, superioritatea doc- 
trinei şi existenței capătă confirmări ce sînt la interferența mitului cu 
metafizica. Scornelile de babă își dovedesc importanţa ca o complinire, 
acolo unde știința umană este neputincioasă să găsească o soluţie bună, 
cu valabilitate metafizică. 

197 Parafrazare foarte răspîndită în antichitate, inspirată din Cei 
șapte contra Tebei, v. 592. Ideea se regăsește în Statul, 335 a. 

198 Îndemnul prefigurează în același timp atitudinea cinicului și 
a stoicului, indiferența față de ceea ce este o falsă reprezentare, astfel 
că nu poate atenta la libertatea interioară a filosofului. Următorul pasaj 
ne atrage atenţia că, totuși, pentru Platon, adîncirea în sine a filosofului 
are ca finalitate perfecționarea lui în vederea misiunii politice, de refor- 
mator ideal. 


19 Calea greşită a vieții, idealul imoralist al fericirii exterioare își 
are așadar explicaţia în neşștiința și needucarea (apaideusia), în non- 
valoarea intelectuală a oratorilor politicieni. Găsirea căii celei bune a 
vieţii este, în concluzie, obiectul principal al dialogului. Ultimele cuvinte 
rostite de Callicles, la 492 c, îi sînt întoarse acum ca un ecou, însoțite 
de invocarea lui. Se creează sugestia unui îndemn patetic care continuă 


să dăinuie în urechile auditoriului. 


IIPOTATORA % 
PROTAGORAS 


NOTĂ INTRODUCTIVĂ 


Dialogul de faţă este, în asentimentul tuturor comentatorilor, o capo- 
doperă literară. Această impresie se justifică pe deplin dacă avem în 
vedere dibăcia cu care Platon îmbină aici momentele statice ale nara- 
țiunii cu momente dramatice, într-o desfășurare scenică admirabilă. 

Mitul interpretat liber, comentariul pe marginea unui poem, digre- 
siunea oratorică, pe de o parte ca mijloace specifice metodei sofistice 
şi raționamentul dialectic, de cealaltă parte ca metodă socratică, parti- 
cipă toate la o evoluţie cu întorsături spectaculoase, în care se pot con- 
stata momente caracteristice structurii dramatice: o parte introductivă, 
conflictul, un punct culminant și deznodămîntul. Dialogul ne dă o idee 
foarte favorabilă despre ceea ce era tînărul Platon autor de ditirambi 
și de tragedii sau ce ar fi putut deveni dacă nu ar fi abandonat preocu- 
pările dramatice. 

Cadrul în care este situată desfășurarea dialogului, adevărat decor 
ce dă mărturie vie despre însușirile de choreg ale autorului, este plin de 
sugestii și semnificaţii. El are menirea să ne dea o imagine a atmosferei 
intelectuale din Atena acelei vremi. Multe constatări se pot degaja din 
acest tablou: sofiștii căpătaseră un ascendent netăgăduit în arena preocu- 
părilor spirituale ; ei exercită o seducţie irezistibilă asupra tinerilor aris- 
tocrați, singurii care își puteau acorda învățămîntul sofistic ce se cerea 
plătit cu bani grei; cîțiva oameni înstăriți își puneau casele cu multă 
generozitate la dispoziţie, oferind o primire largă figurilor proeminente 
ale vieţii intelectuale şi prietenilor de care îi leagă preocupări comune. 
În faţa acestora Socrate face încercări timide dar energice pentru a lă- 
muri o seamă de lucruri care să asigure mersul cugetării. 


Epoca la care e presupus că ar fi avut loc dialogul pare să fie cea ime- 
diat premergătoare războiului peloponeziac. Pentru această concluzie 
par să pledeze unele elemente, printre care se numără absența oricărei 
menţiuni despre acel război în care aveau să cadă şi cei doi fii ai lui 
Pericle menţionaţi în dialog, precum și virsta relativă a diferitelor perso- 
naje. Toate aceste consideraţii indică un moment situat către anul 432 
î.e.n. 

Data la care a fost scris dialogul nu se lasă dedusă nici măcar cu apro- 
Xximaţie. Aprecierile cercetătorilor au variat între limite foarte largi. 
Două considerente ne permit o evaluare și ea destul de vagă: dialogul 
nu conţine nici o idee specifică şi propriu platonică ; socratismul său este 
foarte pur. Acest lucru ne face să ne gîndim la perioada de tinereţe a 
autorului. Totuși măiestria literară ni-l arată pe acesta ca ieșit din epoca 
tinereţii, deplin stăpîn pe un meșteșug literar desăvirșit. Așadar ne-am 
găsi cu acest dialog într-o fază de tranziţie a lui Platon situată probabil 
între 390—380 î.e.n. 

După cum arată subtitlul dialogului, cadrul său tematic în sens mai 
larg îl constituie sofistica: ce este de fapt sofistul? Pentru a întreprinde 
această analiză Platon, recte Socrate, își alege ca partener de discuție, 
cum era și normal, figura cea mai proeminentă și mai reprezentativă 
a sofisticii, pe Protagoras. Toată desfășurarea dialogului ne dă totodată 
și o imagine istorică și doctrinară destul de completă despre mișcarea 
sofistică, ce ajunsese atunci la apogeu, mai înainte de a se pierde prin 
dispersie în retorica ce avea să invadeze și să domine în curînd toate 
compartimentele vieţii spirituale a grecilor; ea avea să reîncolțească 
mult mai tîrziu (sec. II—IV e.n.) pe acest trunchi, cu un conţinut întru- 
cîtva diferit, sub forma celei de-a doua sofistici. 

Prezentarea sofiştilor este concretă; ea decurge din spusele și gesturile 


lor proprii, redate fidel și sugestiv. Autorul nu a recurs la metoda facilă 
a caricaturizării, a deformării pentru a-și asigura succesul, dobîndind 


prin aceasta un merit de căpetenie. Am zice că prezentarea este chiar 
respectuoasă, iar ironia decurge din însăși neputința sofistului de a răs- 
punde la anumite nevoi sincere și profunde. 

Dealtfel ironia voluntară sau involuntară este moderată și de un rafi- 
nament desăvîrșit, lipsită de răutate. Detaliul semnificativ sau elementul 
simbolic sînt folosite magistral pentru realizarea ei. De pildă, cînd la 
Socrate vine tînărul Hippocrates este încă ,„,noapte”, el „,bîjbîie” înspre 
Socrate; în momentul în care ei pleacă împreună începe să se facă 
„ziuă”. Sofiştii Prodicos și Hippias se află în casă la Callias într-un fel 
de dormitor” și formula de introducere folosită în cazul lor, „l-am văzut 


29 


apoi pe ...”, împrumutată de la Homer, este expresia folosită la re- 
darea scenei de la porțile infernului, de unde Ulise zărea rînd pe rînd pe 


cei ce aparțineau împărăției umbrelor®. 


* Pentru toate aceste detalii semnificative însoţite de nuan- 
łe ironice, a se vedea admirabila punere în evidență a lor la 
P. Friedländer, Platon, II, Berlin, 1964, pp. 1—31. 


420 


NOTĂ INTRODUCTIVĂ LA PROTAGORAS 


De un interes deosebit, în prezentarea făcută de Platon sofisticii, 
pentru observatorul modern ar fi constatarea elementelor caracteristice 
unei viziuni evoluționiste a societăţii umane şi a istoriei. Într-adevăr, 
în interpretarea liberă și proprie pe care o dă Protagoras mitului creaţiei 
omului, apare o concepție mai apropiată de aceea a lui Hobbes decît 
de aceea a lui Hesiod, din mitul celor cinci vîrste. 


Pe această linie tematică, de lămurire a situaţiei sofistului, dialogul 
se înscrie într-o suită împreună cu alte dialoguri; de pildă cu Sofistul 
(care trebuia să fie o continuare a lui Theaitetos) şi Omul politic; la 
acestea trebuia să se adauge un alt dialog intitulat Filosoful, care 
însă nu a mai fost scris. 


Dar înăuntrul acestei tematici se degajează o alta mai restrînsă dar 
mai profundă, vizînd la ordinea esenţialității, aceea a virtuţii. Sofistul 
apăruse ca „un om iscusit care face și pe altul iscusit în a vorbi despre 
virtute”. Deci pentru a lămuri deplin ce este sofistul trebuie lămurit 
mai întîi ce este virtutea și dacă ea poate fi predată și învățată. Tema 
pare minoră la prima vedere dar în reluări succesive în Menon şi Gorgias 
se va amplifica, transformîndu-se în problema adevărului (adevărul, 
realitatea pot fi cunoscute?) și mutindu-se pe tărîmul cunoașterii 
(ce este de fapt cunoașterea?) va duce la conturarea unei teorii ge- 
nerale a cunoașterii ca anamneză, teorie specifică platonismu- 
lui. 

Această problematică și-a găsit ecouri și în gîndirea modernă, cel 
mai puternic și mai original fiind — ni se pare — acela din gîndirea 
lui Kierkegaard. (A se vedea Riens philosophiques.) 

Tema virtuţii propriu-zise își va găsi rezolvarea în spirit specific şi 
propriu platonismului abia în cartea a IV-a a Statului. 

Discuţia, considerată dealtfel numai în cadrul dialogului de faţă, 
este bogată în implicaţii interesante pentru gîndirea filosofică ulterioară 
şi demne de relevat pentru observatorul modern. Prin concluzia la care 
ajunge dialogul, anume că virtutea este știință și deci se poate învăţa, 
ea conţine premisa, conștientă sau inconștientă, a oricărui iluminism, 
fără de care această atitudine și-ar pierde calitatea filosofică şi semnifi- 
cația umanistă. Prin sublinierea insistentă a „,cardinalității” absolute 
a binelui ne face să ne gîndim la unele probleme ce se pun în teoria 


valorilor. 


Şerban Mironescu 

PROTAGORAS 


[sau Sofiștii, dialog endeictic! ] 


UN PRIETEN DE AL LUI SOCRATE 
SOCRATE HIPPOCRATES PROTAGORAS ALCIBIADE CALLIAS 
CRITIAS PRODICOS HIPPIAS 


UN PRIETEN De unde vii Socrate? Nu-i aşa că iar ai 309 a 
fost să vînezi grațiile lui Alcibiade?? Ce-i drept, şi mie, 
văzîndu-l deunăzi, mi s-a părut tot frumos şi ca bărbat. 

Zic bărbat, căci între noi fie vorba, Socrate, are de acum 
barbă în toată legea. | 

SOCRATE Și ce dacă are? Tu nu eşti oare de acord cu 
Homer care spunea că cea mai frumoasă vîrstă e aceea 
cînd mijește barba, întocmai așa cum e la Alcibiade? b 

PRIETENUL Ei bine, şi acum? Vii de la el? Cum se poartă 
cu tine? 

SOCRATE Bine. Cel puţin aşa mi s-a părut mie, mai ales 
astăzi : a vorbit mult în favoarea mea, venindu-mi în ajutor. 
Chiar de la el vin acum. Dar vreau să-ţi spun ceva curios: 
deşi era de faţă, de mai multe ori nu i-am dat nici o 
atenţie, ba chiar în cîteva rînduri am uitat de-a binelea 
de el. 

PRIETENUL Ce s-o fi întîmplat între tine şi el? De bună c 
seamă că nu te-ai putut întîlni cu altcineva mai frumos 
decît el în această cetate. 

SOCRATE Ba da; și încă cu cineva mult mai frumos. 

PRIETENUL Ce spui? E cetăţean de-al nostru sau străin? 

SOCRATE Străin. 

PRIETENUL De unde e? 

SOCRATE Din Abdera. 


PRIETENUL Și ţi s-a părut așa de frumos străinul încât 
să spui că-l întrece pe fiul lui Clinias?% 
SOCRATE Cum să nu-mi pară, o prea bunule, mai frumoasă 
culmea iscusinţei? 
PRIETENUL Te-ai întîlnit dar cu cineva iscusit, Socrate? 
SOCRATE Cu cel mai iscusit bărbat din vremea noastră, d 
dacă recunoşti că Protagorast este cel mai iscusit. 
PRIETENUL O! Ce spui? ... Protagoras a venit aici? 

SOCRATE Ba încă de vreo trei zile. 

PRIETENUL Și tocmai te-ai văzut cu el înainte de a veni 
încoace? 

SOCRATE Stăturăm chiar de vorbă, spunîndu-ne și aflînd 
foarte multe lucruri unul de la altul. 

PRIETENUL De ce nu ne povesteșşti și nouă întîlnirea, 
dacă nimic nu te reține; uite așază-te aici, în locul acestui 
sclav. 

SOCRATE Bucuros; vă voi fi chiar recunoscător dacă 
mă veţi asculta. 

PRIETENUL Și noi ţie, dacă ne vorbeşti. 

SOCRATE Atunci recunoştinţa va fi reciprocă. Dar ascul- 
taţi. Noaptea trecută, spre zori, mă pomenesc că vine 
Hippocrates, fiul lui Apollodoră şi fratele lui Phason, și 
începe să-mi bată în poartă cu bastonul, mai mai s-o spargă; 
apoi, după ce îi deschise cineva, dădu buzna înăuntru stri- 
gînd în gura mare: „Socrate ești treaz sau dormi?” Eu, 
cunoscîndu-i glasul, mi-am zis: ăsta-i Hippocrates. „Nu 
cumva aduci vreo veste rea?” — ,„,Nicidecum”, zise el, 
„am doar veşti bune”. — „,Bine”, am zis eu, „atunci 
spune ce este și pentru ce ai venit așa cu noaptea-n cap?” 
— „A venit Protagoras”, zise el stînd în picioare lîngă 
mine. — „De ieri, am zis eu. Tu abia acum ai aflat?”. 
—,„ Ei! Pe toţi zeii! Aseară”, zise el. Şi bijbiind după scăunel 
se așeză la picioarele mele și spuse: Pi pla aseară, 
după ce m-am întors foarte tîrziu de la Qenoet. Căci mi-a 
fugit Satyros, sclavul, şi tocmai vroiam să viu să-ţi spun 
că pornesc în urmărirea lui, dar m-am luat cu alte trebi 
şi am uitat de asta. Deci, după ce am sosit și am luat 
masa și eram gata de a merge la culcare, fratele 
meu îmi spune așa într-o doară că a venit Protagoras. 
M-am gîndit atunci să dau îndată fuga pînă la tine, dar 
mi s-a părut că era prea tîrziu, apoi somnul m-a cuprins 
îndată din cauza ostenelii, dar de cum m-am sculat am 
pornit încoace”. lar eu cunoscîndu-i avîntul și rîvna, i-am 
zis: „Ei, și ce? Ţi-a făcut oare vreun rău Protagoras?”, 
iar el zise rîzînd: „Pe toţi zeii, Socrate, e nedrept pentru 
că el singur este om iscusit iar de mine nici nu-i pasă”. 
„Pe Zeus”, am zis eu, „dacă i-ai da bani, l-ai îndupleca 

şi te-ar face şi pe tine iscusit” — „O! Zeus și voi ceilalţi 
zei! De-ar depinde numai de asta, zise el, nu i-aș cruța 
nici pe ai mei, nici pe ai prietenilor; dar tocmai pentru 
asta am venit, ca să vorbeşti cu el pentru mine. 
Căci eu sînt și mai tînăr și nici nu l-am mai văzut vreodată 
pe Protagoras, nici nu l-am mai auzit: eram abia un copil 
rîndul trecut cînd a mai fost el pe aici”. Dar toată lumea, 
Socrate, îl laudă pe omul acesta şi spune că e cel mai 
iscusit la vorbă ; de ce să nu mergem la el ca să-l prindem 
acasă? După cîte am auzit a tras la Calliast, fiul lui Hippo- 
nicos, hai deci să mergem”. Jar eu i-am zis: „Să nu mergem 
încă acolo, dragul meu, căci este prea de dimineață; mai bine 
să ne ducem în curte și să așteptăm acolo, plimbîndu-ne, 
pînă se face lumină; după aceea să mergem. Căci Prota- 
goras stă destul de mult acasă, încît ai încredere că îl vom 
găsi negreşit acolo”. 

După acestea sculîndu-ne, ne-am dus în curte. lar eu 
vrînd să-l pun la încercare pe Hippocrates, l-am privit 
scrutător și l-am întrebat zicînd : „Ia spune-mi Hippocrates, 
fiindcă ai de gînd să te duci la Protagoras, să-i oferi bani 
ca să te primească, la cine îţi închipui că te duci și ce 
înrîurire va avea asupra ta? Dacă, de pildă, ducîndu-te 
la tizul tău Hippocrates din Cos?, care face parte dintre 
Asclepiazi, cu gîndul să-i plătești pentru învăţătura ce 
ţi-ar da-o, cineva te-ar întreba: «Spune-mi, o! Hippocrates, 
vrînd să-i plătești lui Hippocrates, ce calitate a lui ai în 


vedere?» Ce-ai răspunde?” — „„Aș răspunde că am în 
vedere calitatea lui de medic”, zise el. — „,lar tu ce urmă- 
reşti să devii?” — „Să devin medic” — Dar dacă te-ai 


duce la Polyclet Argianul!l sau la Fidias Atenianuli!, cu 
gîndul să le plătești pentru învăţătură, întrebîndu-te 
cineva: «Ce sînt Polyclet și Fidias cărora ai de gînd să le 
dai aceşti bani?» Ce ai răspunde?” — „Aș spune că sînt 
sculptori”. — „lar tu însuţi ce urmărești să devii?” — „E 
limpede : să devin sculptor”. — „Aşa e, am zis eu; mergînd 
deci la Protagoras, eu şi cu tine, vom fi gata să-i plătim 
pentru a-ţi da învățătură, dacă'vor ajunge banii noştri, 
ca să-l înduplecăm; dacă nu, vom pune la bătaie și banii 
prietenilor. Dacă acum cineva văzînd la noi atita 1îvnă 

ne va întreba: «Spuneti-mi Socrate și tu, Hippocrates, 
ce e Protagoras acesta, căruia aveți de gînd să-i dați banii?» 
Ce i-am răspunde? Ce alt nume auzim că i se dă lui Prota- 
goras, așa cum lui Fidias i se dă acela de sculptor sau 
lui Homer acela de poet; auzim oare ceva corespunzător 
în ceea ce-l privește pe Protagoras?” — „Se spune despre 
el că este sofist”, zise el. — „Aşadar pentru că e sofist 
mergem la el şi-l plătim, nu?” — ,„„Desigur”. — „Dar dacă 
cineva te-ar mai întreba apoi şi acest lucru: «Ce urmăreșşti 
să devii tu însuţi mergînd la Protagoras?» El însă roşind, 
căci de acum se luminase destul de bine ca să se poată 
vedea, zise : „Dacă e să ne luăm după cele spuse mai înainte, 
e limpede că urmăresc să devin sofist”. Atunci eu i-am 
zis: „În numele zeilor! Oare nu ţi-ar fi ruşine să te pre- 
zinți înaintea grecilor ca sofist?” — „„Ba da, Socrate, dacă 
trebuie să spun exact ceea ce gîndesc”. — „Dar nu cumva, 
Hippocrates, socotești că învățătura pe care o vei primi 
tu de la Protagoras, nu va fi de acest fel, ci crezi poate că 
va fi ca aceea pe care ai primit-o de la grămătic și de la 
citharist şi de la pedotrib? Căci tu ai învăţat cu fiecare 
din aceștia nu pentru meşteșug, ca să-ţi faci o meserie din 
asta, ci pentru educaţia și cultura ta generală, așa cum 
îi şade bine oricărui om și îndeosebi omului liber”. — 
„Înclin foarte mult să cred, zise el, că învățătura primită 
de la Protagoras va fi mai degrabă de celălalt fel”. 

— „Ştii aşadar ce eşti pe cale să faci, sau nu ştii?”, 
am zis eu. — „Adică ce?” — „,Că eşti gata să-ți dai 
sufletul pe mîna unui sofist cum îi zici tu; dar m-aș mira 
să ştii ce-i acela un sofist. Iar dacă nu știi acest lucru, nu 
ştii nici cui îţi încredințezi sufletul, adică dacă îl dai pe 
mîini bune sau rele”. — „Cred totuşi că ştiu”, zise el. 
— „Spune atunci ce crezi că este sofistul?” — „Eu socot, 
spuse el, după cum arată și numele, că este cunoscătorul 
unor meșteşuguri”!?. — „„Bine”, am zis eu, „dar acest 
lucru se poate spune și despre zugravi și despre zidari, 
anume că ei sînt cunoscătorii unor meşteşuguri. Dar dacă 
cineva ne-ar întreba: «Ce fel de meşteşuguri cunosc zugra- 
vii?», i-am răspunde că e vorba de acelea care ajută la 
pictarea chipurilor, și așa mai departe. Dacă însă ne-ar 

întreba următorul lucru: «Ce fel de meșteșuguri cunoaște 
sofistul?», ce i-am răspunde? Ce ştie el să facă?” — „Ce 
altceva am putea spune despre el, Socrate, decît că se pri- 
cepe să te facă vorbitor iscusit?” — „Poate că am spune 
ceva adevărat, am zis eu, dar nu pe deplin satisfăcător, 
căci răspunsul nostru mai cere încă o întrebare şi anume: 
despre ce te face sofistul să vorbeşti cu iscusinţă? De pildă 
citharistul te face să vorbeşti cu iscusință despre meșteșugul 
la care se pricepe el, adică despre cîntatul la cithară, nu-i 


așa?” — „„Da” — „Ei bine, atunci sofistul despre ce te 
face să vorbeşti cu iscusință? Nu e oare limpede că despre 
acel lucru la care se pricepe el însuși?” — „Firește” — „Ei 


bine, atunci ce este acel lucru la care sofistul se pricepe 
el însuşi foarte bine şi la care îl face priceput şi pe ucenic?” 
— „Pe Zeus! Nu mai ştiu ce să-ți răspund”, zise el. 

lar eu am zis după aceasta: „Atunci ştii la ce primejdie 
ești pe cale”să-ți expui sufletul? Cu siguranță că dacă era 
vorba isă-ţi încredințezi trupul cuiva, fiind în cumpănă 
binele sau răul lui, te-ai fi gîndit mult dacă să i-l încre- 
dinţezi sau nu; de bună seamă ai chema la sfat prietenii 
şi rudele, cercetînd zile-n şir; dar cînd e vorba de suflet, 
care e mult mai de preț decît trupul, și de care depind 
toate ale tale, fie în bine, fie în rău, după cum este el bun 
sau rău,“despre acesta nu te sfătuieștinici cu tatăl tău, 
nici cu fratele tău, nici cu vreunul din noi, prietenii tăi, 
dacă e bine sau nu să-ţi dai sufletul pe mîna acestui străin 
de curînd sosit, ci după cum spui chiar tu, aflînd de el 
abia aseară, ai venit cu noaptea-n cap şi fără să discuţi 
sau să te sfătuiești dacă trebuie sau nu să te încredinţezi 
lui, eşti gata să cheltuiești banii tăi și ai prietenilor, ca 
și cum ai ști dinainte că Protagoras merită toată încre- 
derea, fără să-l fi cunoscut, după cum recunoști chiar tu, 
şi fără să fi stat vreodată de vorbă cu acela pe care îl 
numești sofist; iar despre ce-iYaiatun sofist, adică unul 
ca acela căruia ești pe cale să te încredințezi, nu prea pari 
a şti nimic”. 

După ce mă ascultă, el zise: „,Aşa e, Socrate, după cum 
spui tu”. — „Dar nu cumva, Hippocrates, sofistul este 
un fel de negustor sau traficant de mărfuri din care se 

hrănește sufletul? Mie cel puţin cam așa mi se pare”. — 
„Dar sufletul se hrănește cu ceva, Socrate?” — „Desigur! 
Cu învățături”, am zis eu. „Şi să luăm seama ca nu cumva 
sofistul să ne înșele lăudînd cele ce vinde, aşa cum fac 
cei ce vînd hrana pentru trup, negustorii mai mari sau 
mai mici. Căci aceștia, neștiind ce e bun și ce e rău pentru 
trup, dintre mărfurile pe care le aduc, atunci cînd le vînd, 
le laudă pe toate deopotrivă, iar cumpărătorii lor sînt la 
fel de neștiutori, afară de cazul că vreunul dintre ei se 
întîmplă să fie instructor de gimnastică sau medic. Tot 
astfel şi cei care răspîndesc diferite învățături prin cetăţi, 
vînzîndu-le ca pe o marfă și făcînd negustorie, laudă întot- 
deauna celui doritor să ia, toate cele ce au de vînzare; 
dar adesea, o! bunule, nu știu nici ei ce e bun și ce e vătă- 
mător pentru suflet, din cele ce vînd. La fel şi cei care cum- 
pără de la ei, dacă nu cumva se întîmplă ca vreunul să 
se priceapă la îngrijirea sufletului. Prin urmare, dacă se 
întîmplă să ştii ce e bun și ce e rău dintre acestea, atunci 
poți cumpăra în deplină siguranță învățături de la Prota- 
goras sau de la oricare altul; dacă nu, ai grijă, dragul meu, 
să nu te pui în primejdie jucînd la zar lucrurile cele mai 
de preţ. Căci mult mai mare este pericolul la cumpărarea 
învățăturilor decît la cumpărarea alimentelor. Într-adevăr, 
cel care cumpără alimente şi băuturi de la băcan și precupeţ 
are posibilitatea să le ia în alte vase și mai înainte de a 
le primi în corp, mîncînd sau bînd, are libertatea să le 
pună de-o parte acasă și să se sfătuiască chemînd pe cineva 
care se pricepe la ceea ce e bun de mîncat sau de băut și 
ce nu, și în ce cantitate și cînd; astfel încît cumpărarea 
lor nu e însoţită de mari primejdii. Învățăturile însă, nu 
poţi să le treci în alt vas, ci neapărat, după ce a dat banii, 
cel care a luat învăţătura chiar în sufletul său și a asimilat-o 
se duce fie păgubit, fie folosit. Așadar pe acestea se cuvine 
să le cercetăm și împreună cu cei mai vîrstnici decît noi; 
căci noi sîntem încă prea tineri pentru a lămuri un lucru 
așa de însemnat. Acum însă, după cum o pornisem, să 
mergem să-l ascultăm pe om, apoi după ce-l vom fi ascultat 
să discutăm și cu alţii, căci aici se află nu numai Pro- 


428 


PROTAGORAS 


tagoras, ci şi Hippias din FElisi?; cred că se află și Prodicos 
din Ceosif, precum şi mulți alți oameni pricepuți. 

Gîndind că așa este potrivit, plecarăm. Cînd am ajuns 
în pridvor, ne-am oprit pe loc să discutăm despre ceva ce 
se ivise în conversaţia de pe drum. Deci ca să nu rămînă 
lucrul neterminat şi ca să intrăm cu discuţia încheiată, 
oprindu-ne în pridvor am discutat, pînă ce am căzut de 
acord unul cu altul. După cîte cred, portarul, un eunuc, 
ne-a auzit și pesemne plictisit de cei care tot veneau în 
casă datorită mulţimii sofiștilor, după ce băturăm la ușă, 
ne deschise şi văzîndu-ne, a zis: „Ei! Nişte sofiști! N-are 
timp”. Și îndată, împingînd ușa cu amîndouă mîinile cît 
putea de tare, o închise. Dar noi am bătut din nou iar el, 
fără să deschidă, ne zise în chip de răspuns: „Ei! Voi ăia 
de colo! N-aţi auzit că n-are timp?” — „Dar, prietene, 
zic eu, nu venim la Callias, nici nu sîntem sofiști. Ci fii 
pe pace, am venit pentru că trebuie să-l vedem neapărat 
pe Protagoras! Anunţă-ne dară”. Cu greu omul ne deschise 
în cele din urmă ușa. 

De cum intrarăm, l-am zărit pe Protagoras plimbîndu-se 
în vestibul; împreună cu el se plimbau, de o parte a lui, 
Callias, fiul lui Hipponicos şi fratele său după mamă, 
Paralos fiul lui Pericle!5, şi Charmidesi$, fiul lui Glaucon, 
de partea cealaltă aflîndu-se celălalt fiu al lui Pericle, 
Xantippos şi Philippides!?, fiul lui Philomelos, precum) și 
Antimiros1? din Mende care este cel mai renumit dintre 
discipolii lui Protagoras și se pregătește să devină sofist 
de meserie. În urma acestora” veneau alţii care se ţineau 
după ei ascultînd cele ce se vorbeau; o mare parte păreau 
străini, pe care îi strîngea Protagoras de prin toate cetăţile 
pe care le cutreieră, vrăjindu-i cu glasul său întocmai ca 
Orfeul?, iar ei fermecaţi se luau după glasul său. Erau în 
cortegiu și cîțiva localnici. Privind acel cortegiu, eu unul 
mă încîntam nespus văzînd cît de frumos manevrau ferin- 
du-se să stea vreodată în calea lui Protagoras ca să nu-l împie- 
dice la mers, ci după ce se întorcea împreună cu cei de 
lîngă el, ceilalţi din urmă se dădeau la o parte frumos şi 
în rînduială, apoi ocolind veneau mereu în spate în chipul 
cel mai desăvârşit. 

Așa cum ar spune Homer, „,Văzut-am apoi”? pe 
Hippias din Elis șezînd pe un jilt în cealaltă parte a 
sălii. În jurul lui, pe bănci, şedeau Eriximachos?l, fiul 
lui Acumenos, Phaidros?? din Myrrinus și Andron3, fiul 
lui Androtion, iar dintre cei străini nişte concetăţeni de-ai 
lui şi alți cîțiva. Păreau că discută despre natură şi că-l 
întreabă pe Hippias diferite chestiuni de astronomie, iar 
el stînd în jilt dădea fiecăruia în parte răspunsuri şi expli- 
caţii la întrebări, 

„L-am văzut chiar și pe Tantalos"24; căci, într-adevăr, 
venise și Prodicos din Ceos, dar era într-o cameră pe care 
Hipponicos o folosea mai mult ca magazie şi pe care acum, 
din cauza mulțimii oaspeţilor, Callias o golise și le-o pusese 
la dispoziţie. Prodicos stătea încă în pat, înfășurat în blăni 
și velințe destul de multe la număr, pe cît se părea. Aproape 
de el, pe paturile;învecinate, erau culcaţi Pausanias% din 
cartierul Cerameicos?6 și împreună cu el un băiat încă tînăr, 
şi, după cîte cred eu, cu o fire deosebit de înzestrată în toate 
privinţele, iar la înfăţişare foarte frumos. Mi s-a părut a 
fi auzit că numele lui este Agathon?” și nu m-aş mira dacă 
s-ar întîmpla să fie favoritul lui Pausanias. Acesta era 
tînărul, apoi veneau cei doi Adeimantos?5, unul al lui Kepis 
și altul al lui Leucolophides și păreau că mai sînt și alții. 
Despre ce vorbeau, eu unul nu mi-am putut da seama de 
afară, deși eram foarte curios să-l aud pe Prodicos: mi se 
părea că e nemaipomenit de priceput la toate și că are 
ceva divin în el. Dar fiindcă vocea sa era foarte gravă se 
producea în cameră un vuiet în care nu se mai distingea 
ce spune. 

Tocmai intraserăm, cînd în urma noastră sosi și frumosul 
Alcibiade, așa cum îi spui tu și cu încuviinţez, împreună 
cu Critias?%, fiul lui Calaischros. 

După ce am intrat, zăbovirăm încă niţel privind în jur 


uimiți de toate acestea; apoi ne-am îndreptat către Prota- 
goras, iar eu am zis: — „0O! Protagoras, iată am venit 
la tine cu Hippocrates acesta”. — „„Voiţi să stăm de 


vorbă singuri sau de față cu ceilalți?”, răspunse el. — 
„Nouă ne e tot una. După ce vei afla pentru ce am venit, 
o să hotărăști singur” — „Care-i acel lucru pentru care 

aţi venit?” — „Hippocrates acesta este din partea locului, 
fiu al lui Apollodor, aparţine unei case mari și înstărite; 
în ceea ce priveşte înzestrarea, parecă s-ar putea măsura 
cu oricare dintre cei de-o vîrstă cu el. După cîte cred, 
doreşte să ajungă cineva în cetate şi socoate că acest lucru 
i-ar -putea reuși cel mai bine, dacă tu te-ai ocupa de el; 
acum e rîndul tău să hotărăști dacă crezi că se cuvine să 
stai de vorbă despre acestea numai cu noi sau de faţă cu 
ceilalți”. — „„Drept chibzuiești, Socrate, și cîtă grijă ai 
pentru mine”, zise el. „Căci străinul care cutreieră cetăţi 
mari şi convinge pe cei mai buni dintre tineri să pără- 
sească legăturile strînse pe care le aveau cu alții, fie ei 
compatrioți sau străini, mai vîrstnici sau mai tineri, şi-i 
determină să vină la el în nădejdea că vor spori în virtute 
datorită legăturii cu el, cel ce face, zic, unele ca acestea 
trebuie să se păzească: într-adevăr, nu-s de neluat în 
seamă "pizma care se iscă pentru acestea, dușmăniile și 
uneltirile de tot felul. Eu unul susţin că meșteșugul sofisticii 
este vechi dar cei care l-au mînuit mai înainte vreme, temîn- 
du-se de pizma ce şi-ar fi atras-o de pe urma lui, au recurs 
la diferite tertipuri şi l-au tăinuit, unii prin poezie, ca Homer 
şi Hesiod şi Simonide0, alţii prin ritualuri şi profeţii, ca 
adepţii lui Orfeu și Musaios?!; alţii, după cîte văd, s-au 
folosit chiar și de gimnastică, spre exemplu Iccos din Tarent 
precum și Herodicos din Selymbria, odinioară stabilit la 
Megara, contemporan cu noi, sofist de mîna-ntii. Din 
muzică şi-a făcut pavăză Agathocle, compatriotul vostru, 
fiind mare sofist la fel ca și Pythocleides din Ceos și mulţi 
alții. Aceştia toţi, după cum spun, temîndu-se de pizmă, 
s-au folosit de acele meşteşuguri ca de o perdea. Eu însă 
nu sînt de acord cu toţi aceştia; socotesc că nu au obținut 
ceea ce doreau. Nu au putut rămîne necunoscuţi celor 
puternici de prin cetăţi, pentru care au fost de fapt născo- 
cite aceste tertipuri, apoi, ca să spunem lucrurilor pe nume, 
mulțimea de rînd nu pricepe nimic, ci preamăreşte în cor 
ceea ce i se spune de către aceştia. Deci dacă cineva, încer- 
cînd să fugă, nu ar reuși acest lucru, dîndu-se de gol, însăși 
încercarea ar fi o dovadă de multă sminteală și în chip 
negreşit şi-ar atrage mai multă dușmănie din partea oame- 

nilor, căci pe lîngă celelalte l-ar mai socoti și şmecher. 
Așadar, eu am urmat un drum cu totul contrar acestora 
și recunosc că sînt sofist şi că învăţ pe oameni, socotind că 
aceasta este o cale mai bună pentru a mă păzi decît prima, 
adică mai curînd să recunosc decît să tăgăduiesc. Afară 
de aceasta mai iau și alte măsuri, astfel încît, să nu zic 
într-un ceas rău, n-am avut nici un necaz din pricină că 
recunosc că sînt sofist. lată că deja sînt cîțiva ani bunigori 
de cînd practic acest meșteșug, căci în totul am mulţi la 
număr. După vîrstă aș putea fi tată oricăruia dintre voi. 
Așadar, îmi este peste măsură de plăcut, dacă vreţi, să 
discutăm despre toate acestea de faţă cu toţi cei ce sînt 
înăuntru”. 

Eu însă, bănuind că vrea să-i arate atît lui Prodicos 
cît și lui Hippias că am venit de dragul lui și să se fălească 
față de ei, am zis: „Ce ar fi să-i chemăm pe Prodicos și 
pe Hippias ca și pe cei dimpreună cu dînşii ca să asculte 
şi ei?” — „Foarte bine”, zise Protagoras. — „Nu vreţi 
să pregătim o încăpere în care să puteţi discuta şezind?”, 
zise Callias. Părerea a fost bine primită iar noi toți bucu- 
rîndu-ne la gîndul că vom asculta niște oameni iscusiți 
ne-am luat bănci şi paturi şi le-am așezat lîngă Hippias, 
căci acolo erau bănci de mai-nainte. În acest timp au sosit 
Callias şi Alcibiade, aducîndu-l pe Prodicos, pe care-l 
sculaseră din pat, şi pe cei dimpreună cu dînsul. 

După ce ne-am așezat cu toţii, Protagoras zise: „Acum, 
că sînt și aceştia de faţă, ar fi potrivit să repeţi, Socrate, 
cele ce-mi spuneai mai înainte în privința acestui tînăr”. 
Iar eu am zis: „Deschid vorba ca şi mai înainte, Protagoras, 
spunînd motivele venirii noastre. Hippocrates acesta se 
întîmplă să fie foarte dornic de a te cunoaşte. Ar fi bucuros 
să afle, spune el, ce foloase va avea intrînd în relații cu 
tine. Atît am avut de spus”. Apoi Protagoras, luînd cuvîn- 
tul, a zis: „O! tinere, dacă vei sta în preajma mea, îți va 
fi dat încă din prima zi în care vom fi împreună, să te 
întorci acasă mai bun decît erai, la fel şi în ziua următoare ; 
în fiecare zi vei înainta din mai bine către mai bine”. Dar 
eu auzind aceasta, am zis: „Protagoras, ceea ce spui nu-i 
deloc lucru de mirare, ci e foarte firesc de vreme ce și tu, 

deşi ești la o vîrstă înaintată şi eşti atît de priceput, dacă 
totuși cineva te-ar învăța ceva ce se întîmplă să nu cunoști, 
ai deveni mai bun. Dar nu despre aceasta e vorba; ci să 
presupunem, “de pildă, că Hippocrates acesta schimbîndu-și 
îndată dorința ar vrea să facă cunoștință cu tînărul acela 
Zeuxip din MHeraclea%, venit de curînd aci, şi, ducîndu-se 
la el, ar auzi și de la el aceleaşi lucruri pe care le aude acum 
de la tine, anume că fiind în preajma lui în fiecare zi se va c 
face mai bun şi va progresa; punîndu-i această întrebare: 
«în ce privință zici că voi fi mai bun și în ce voi progresa?», 
Zeuxip i-ar răspunde că în ceea ce privește pictura. lar 
dacă s-ar duce la Orthagoras din Teba, auzind aceleași 
lucruri pe care le aude și de la tine, l-ar întreba în ce privință 
va deveni mai bun stînd pe lîngă el, acela i-ar răspunde 
că în ceea ce priveşte cîntatul la flaut. Așa şi tu, Protagoras, 
spune tiînărului acesta și mie care pun următoarea între- 
bare în locul lui: «Hippocrates acesta, dacă intră în legă- d 
tură cu Protagoras, chiar din ziua în care va fi împreună 
cu el, va pleca mai bun şi la fel se va întîmpla în fiecare 
din zilele ce vor urma, în ce lucru și în care privinţă?» 
Iar Protagoras auzind de la mine acestea zise: „Te pricepi 
bine să pui întrebări, Socrate, iar eu mă bucur să răspund 
celor ce pun bine întrebările. Într-adevăr, venind la mine 
Hippocrates nu va păţi la fel ca în cazul în care s-ar întîlni 
cu alt sofist. Căci ceilalți îi plictisesc pe tineri; aceștia e 
caută să scape de anumite discipline, iar sofiștii îi împing 
la ele împotriva voinţei lor, învățindu-i calculul și astro- 
nomia și geometria și muzica — zicînd acestea a privit 
către Hippias — pe cînd ven ind la mine nu va învăța 
despre alt lucru decît cel p entru care a venit. Iar învăţătura 319 a 
pe care o predau eu, este priceperea în cele gospodărești, 
sau modul cum şi-ar putea gospodări casa în chipul cel 
mai desăviîrşit, şi priceperea în treburile cetăţii, sau modul 
cum le-ar putea face faţă și cu fapta și cu cuvîntul în cele 
mai bune condiţii”. — ,,Oare te înțeleg bine?”, am zis eu. 
„Mi se pare că te referi la ştiinţa politicii şi promiţi să faci 
din oameni buni cetăţeni”. — „Aceasta este însuși lucrul 
pe care îl făgăduiesc, Socrate”, zise el. 

— „Bi! frumos meşteşug ai, dacă chiar îl ai cu adevărat; 

n-aş dori însă să-ţi spun altceva decît ceea ce gîndesc. Eu 
unul nu credeam că acest lucru se poate învăța dar dacă 
tu o spui nu pot să nu te cred. De ce socotesc că acest 
lucru nu se poate învăța, nici nu poate fi transmis de către 
unii oameni altora, se cade s-o arăt. Eu consider că atenienii, 
ca și ceilalți greci, sînt oameni chibzuiţi. Deci văd că atunci 
cînd ne strîngem la sfat, dacă e vorba de construit ceva în 
cetate, sînt chemaţi ca sfetnici arhitecţii și sînt consultați 
cu privire la construcții; cînd e vorba de corăbii sînt che- 
maţi constructorii de corăbii şi tot așa mereu cînd e vorba 
de lucruri ce pot fi învățate și deprinse; dacă însă încearcă 
să-i sfătuiască altcineva despre care ei cred că nu-i de mese- 
rie, chiar dacă acesta este foarte frumos şi bogat și de viţă 
nobilă, nici nu le trece prin gînd să-i primească sfatul, 
ci rîd și fac larmă, pînă cînd cel ce făcea încercarea sau 
renunță singur să mai vorbească fiind copleșit de zarvă 
sau e dat jos de la tribună și scos afară de către arcași? 
din porunca pritanilor“. Așa procedează ei cînd e vorba 
de cele ce depind de meșteșug ; dar cînd e vorba să delibereze 
despre organizarea cetății, se ridică și îşi dă cu părerea atît 
dulgherul cît și fierarul sau curelarul, negustorul sau arma- 
torul, bogatul sau săracul, nobilul sau umilul, și nimeni 
nu se miră de aceștia, ca mai înainte, pentru faptul că fără 
să fi învăţat de undeva și fără să fi avut vreun dascăl 
încearcă să dea sfaturi; prin urmare e limpede că socotesc 
acest lucru cu neputinţă de învățat. Nu numai în viața 
publică stau lucrurile așa, ci şi în cea particulară; cei mai 
pricepuţi şi mai de ispravă dintre cetăţeni nu sînt în stare 
să le transmită celorlalți virtutea pe care o au. Iată-l bună- 
oară pe Pericle, tatăl acestor tineri de colo; ceea ce depindea 
de dascăli i-a învăţat bine şi frumos; dar în cele ce este el 
priceput, nu-i instruiește nici el însuși, nici nu-i dă pe 
mîna altora, ci ei singuri umblă de colo pînă colo așa ca 
vitele ce pasc slobode pe pajişte, doar doar vor da undeva 
peste virtute. Dacă vrei, să luăm pe Clinias%, fratele mai 
mic al lui Alcibiade acesta de aici, al cărui tutore, același 
Pericle, temîndu-se ca el să nu sufere influenţa rea a lui 
Alcibiade, l-a îndepărtat de el şi l-a încredinţat lui Ariphron:? 
ca să-l educe. Dar mai înainte de a se împlini şase luni, 

acesta l-a dat înapoi neavînd ce face cu el. Și-ţi pot înșira 
încă mulţi alţii care fiind ei înșiși buni nu au putut face 
vreodată mai bun pe careva fie din rudeniile lor, fie dintre 
străini. Aşadar eu, Protagoras, ținînd seamă de aceste lucruri 
nu cred că virtutea se poate învăţa, dar auzind cele ce 
spui tu mă clatin în această convingere, socotind că tu 
ştii multe, unele învăţate de la alții, altele descoperite 
chiar de către tine. Deci dacă poţi să ne demonstrezi mai 
clar că virtutea se poate învăţa, nu pregeta, ci arată-ne”. 
— „Dar nu preget, Socrate, zise el, ci doar stau în cumpănă 
dacă să fac demonstraţia istorisindu-vă un mit, ca unul 
mai vârstnic ce vorbește unora mai tineri, sau să vă explic 
prin raționament?” Mulţi din cei ce ședeau lîngă el i-au 
spus să facă expunerea așa cum dorește. — „Mi se pare 
atunci mai plăcut să vă povestesc un mit. > =. 

A fost o vreme cînd erau zei dar făpturi muritoare încă 
nu erau. Dar cînd a venit și timpul potrivit pentru acestea, 
zeii le-au plăsmuit sub pămînt amestecînd pămînt şi foc 
şi toate cîte se amestecă cu focul și pămîntul. De vreme ce 
urma să le scoată în curînd la lumină, au pus pe Prometeu 
şi pe Epimeteu să le împodobească și să le împartă daruri 
fiecăruia după cum se cuvine. Epimeteu îl rugă pe Prometeu 
să lase pe seama lui toată treaba. «La urmă, zise el, ai să 
vii să vezi ce-a ieșit». Şi înduplecîndu-l s-a pus pe lucru. 
Unora le-a dat putere, fără iuţeală, în timp ce pe cei mai 
slabi îi înzestră cu iuțeală; pe unii îi înarmă, celor ce le 
dădu o fire neajutorată le născoci un alt mijloc de scăpare. 
Celor hărăziți să fie mici le dădu aripi ca să poată fugi sau 
le făcu parte de adăpost în pămînt; pe cele mari însăși 
mărimea le salva. Și așa împărţi și celelalte daruri avînd 
în vedere o dreaptă împărţeală. Acestea le orîndui avînd grijă 
ca nici un neam să nu fie expus pieirii. După ce le dădu 
mijloace destule pentru a se apăra unele de altele se gîndi 
să le facă o pavăză faţă de schimbările de vreme rînduite 
de Zeus, îmbrăcîndu-le cu păr des şi cu piei groase în stare 
să le apere de frig şi de arșiţă şi ca să le fie fiecăruia așternut 
natural atunci cînd se culcă. Pe unele le încălță cu copite, 
pe altele le înzestră cu piei tari şi bătătorite. Apoi pregăti 
fiecăruia alt gen de hrană, unora din iarbă, altora din 

fructele copacilor, altora din rădăcini. Unora le rîndui să 
se hrănească cu carnea altor făpturi, acestora le dădu o 
înmulțire restrînsă ; celor rînduite a servi ca hrană acestora, 
le-a dat o înmulțire îmbelșugată, asigurîndu-le supravie- 
țuirea neamului. Dar Epimeteu, care nu era destul de 
priceput, fără a-şi da seama a cheltuit toate mijloacele cu 
cele necuvîntătoare, rămînîndu-i neamul omenesc neîn- 
zestrat şi nu ştia ce să facă. 

Fiind el în mare încurcătură iată că vine Prometeu să 
vadă împărţeala ; și vede că celelalte făpturi au de toate 
iar omul este gol și desculț și dezvelit şi dezarmat. Sosise 
de acum și ziua sorocită, în care trebuia să iasă și omul 
de sub pămînt la lumină. Atunci Prometeu, neștiind ce 
mijloc de salvare să găsească pentru om, se gîndi să fure 
dibăcia meșteșugărească a lui Hefaistos şi a Atenei dim- 
preună cu focul — căci fără foc nu putea fi dobîndită de 
cineva, nici nu putea deveni folositoare cuiva — şi în 
acest chip îl înzestră pe om. Astfel omul putea să se descurce 
în viaţă dar priceperea în ale politicii îi lipsea, căci ea era 
în mîinile lui Zeus. Timpul însă nu-i îngăduia lui Prometeu 
să se ducă pe Acropole, locuința lui Zeus; afară de asta 
și paznicii lui Zeus erau fioroşi. Atunci el se furișează în 
atelierul lui Hefaistos şi al Atenei, în care ei meștereau 
laolaltă cu drag, şi furînd meșteșugul de făurar al lui Hefais- 
tos și pe celălalt al Atenei? le dădu omului. Şi așa se face 
că omul este înzestrat din belșug pentru viaţă, iar Prometeu 
a fost învinuit mai tîrziu (din pricina lui Epimeteu), după 
cît se spune, pentru furt. 

Deoarece însă omul avea în el ceva divin, (datorită 
înrudirii cu zeii) a fost singura dintre făpturi care a cinstit 
pe zei, şi începu să le ridice altare şi statui; apoi articulă 
sunetele și cuvintele cu pricepere, inventă locuinţele și 
hainele, încălțămintea şi aşternuturile,”găsi mijlocul de a 
se hrăni cu cele ce-i oferea pămîntul. Astfel înzestrați, 
oamenii locuiau la început risipiţi iar cetăţi nu erau; ei 
piereau din pricina animalelor, căci erau întru totul mai 
slabi decît ele și dacă priceperea meșteşugărească le ajungea 
pentru hrană, ea nu le era de ajuns și pentru războiul cu 
fiarele, căci nu aveau încă nici o pricepere în ale politicii, 

în care intră și arta războiului. Ce-i drept ei căutau să se 
adune laolaltă și să se apere clădind cetăţi, însă ori de 
câte ori se adunau își făceau nedreptăți unii altora, deoarece 
nu știau să facă rînduială în cetate şi din nou piereau risi- 
pindu-se. Atunci Zeus temîndu-se să nu piară tot neamul 
nostru, îl trimite pe Hermes? să aducă între oameni rușinea 
şi dreptatea, pentru ca ele să fie orînduitorii cetăților şi 
legătura aducătoare de prietenie. lar Hermes îl întrebă 
pe Zeus în ce fel să dea oamenilor dreptatea și rușinea: 
«Oare tot așa cum au fost împărțite meşteșugurile, să le 
împart şi pe acestea? Împărțeala meşteşugurilor a fost 
astfel: un om avînd meșteșugul vindecării satisface pe mai 
mulți oameni; la fel și ceilalți meseriaşi. Să pun tot aşa și 
dreptatea și rușinea în oameni sau să împart la toţi?» 
— «La toţi, răspunse Zeus, și toți să aibă parte; căci nu 
ar putea fi cetăţi dacă numai cîţiva ar avea parte de ele 
ca în cazul celorlalte meşteşuguri; și pune lege din partea 
mea, ca cel ce nu poate ţine hotarele ruşinii şi dreptăţii, 
să fie nimicit întocmai ca o boală a cetăţii». 

Astfel, Socrate, şi din aceste pricini atenienii ca și cei- 
lalţi greci, cînd este vorba de meșteșugul clăditului sau 
despre vreun alt meşteșug, socotesc că puţini au căderea 
să-şi dea părerea, iar dacă cineva care nu e printre cei 
puţini ar vrea să-şi dea cu părerea, ei nu îi îngăduie, așa 
precum spui tu; și este firesc, după părerea mea; cînd 
însă trec la discutarea chestiunilor ce presupun pricepere 
în treburile cetăţii, care se întemeiază toate pe dreptate 
şi chibzuinţă, e firesc să îngăduie oricui să-și dea cu părerea, 
socotind că fiecare are parte de această pricepere, altminteri 
nu ar putea exista cetăţi. lată, Socrate, care este cauza 
acestui lucru». 

Ca să nu socoți însă că te înşeli admiţind că este efectiv 
convingerea tuturor că fiecare om are parte de simţul 
dreptăţii și de cealaltă competenţă politică, mai ia în seamă 
şi această dovadă: în ceea ce privește celelalte meșteşuguri, 
aşa precum'spui tu, dacă cineva pretinde că este bun flau- 
tist sau că stăpînește vreun alt meșteșug fără să fie aşa, 
atunci lumea sau rîde de el sau se supără pe el, iar cei apro- 
piaţi îl mustră ca pe un zănatec; în ceea ce privește însă 

simţul dreptăţii şi cealaltă pricepere în ale politicii, chiar 
dacă oamenii știu că cineva este nedrept, ba, mai mult, 
chiar dacă acesta spune el însuşi în defavoarea lui adevărul 
de față cu mulți, atunci ceea ce în alte împrejurări e consi- 
derat a fi lucru chibzuit, anume faptul de a spune adevărul, 
în cazul de față îl socotesc drept o nebunie și susţin că 
toţi trebuie să spună că sînt drepți, fie că sînt, fie că nu 
sînt, sau socotesc că este nebun cel ce nu se preface că 
are simțul dreptăţii, pe motiv că nu e cu putință ca cineva 
să nu aibă parte de el într-un fel oarecare, căci altminteri 
nu s-ar mai număra printre oameni. 

Așadar, cele spuse pînă acum se referă la faptul că oame- 
nii admit pe oricine ca sfătuitor în cele ce ţin de această 
pricepere pentru că socotesc că-i este dat oricăruia să 
aibă parte de ea; cît despre faptul că ei o socotesc a nu 
fi dată omului în chip firesc sau de la sine, ci că se poate 
dobîndi prin învățătură și că prin studiu este agonisită 
de cel care o are, voi încerca să-ţi dovedesc în cele ce ur- 
mează. Într-adevăr, pentru cusururile despre care oamenii 
socotesc că le au unii şi alţii din fire sau în chip întîmplător, 
nimeni nu se supără, nici nu mustră, nici nu învaţă, nici 
nu pedepsește pe cei care le au, ca să-i schimbe, ci li se face 
milă de ei; de pildă, cine ar fi atît se smintit încît să încerce 
a face unul din aceste lucruri față de cei urîți sau mici 
sau slabi? Cauza acestui lucru, cred eu, stă în faptul că ei 
știu, că însușirile bune sau rele le vin oamenilor din fire 
și din întîmplare. În schimb, dacă cineva nu posedă acele 
însușiri despre care ei socotesc că pot fi dobîndite prin 
studiu sau exercițiu sau prin învățătură, ci, dimpotrivă, 
are cusururile corespunzătoare acestora, își atrage mâînie 
și pedepse și mustrări pentru ele. 

Printre acestea se află şi nedreptatea şi impietatea şi 
în general tot ce este contrariul virtuţii în viața publică; 
pentru acestea fiecare se mînie pe celălalt și-l mustră, 
desigur pentru că se presupune că o putea dobîndi prin 
studiu şi învățătură. la gîndeşte-te, Socrate, dacă vrei, 
ce rost are pedepsirea celor ce săvîrșesc nedreptatea. Acest 
lucru te va învăța că oamenii cred că virtutea se poate 
dobîndi. Căci nimeni nu pedepsește pe cei care săvîrșesc 

nedreptatea numai și numai pentru acest lucru, anume 
pentru că au greşit, cel puţin în cazul că cineva nu se răz- 
bună ca un animal fără judecată; cel care însă încearcă 
să pedepsească cu judecată nu pedepsește pentru greșeala 
comisă — căci lucrul săvîrşit nu se poate îndrepta — 
ci pentru viitor, ca să nu mai repete greșeala nici el, nici 
altul, văzînd că acesta este pedepsit; și avînd în minte 


acest gînd, el socotește de fapt că virtutea se poate învăța; 


așadar, pedepsește pentru a preîntîmpina. Acesta este 
gîndul pe care îl au în minte toți cei care pedepsesc fie în 
viața particulară, fie în cea publică. Oamenii pedepsesc 
şi mustră pe cei care-i socotesc că greșesc, şi în deosebi 
atenienii, concetățenii tăi; din acest motiv se şi numără 
printre aceia care socotesc că priceperea se poate învăța 
și deprinde. Cred că ţi-am demonstrat în chip satisfăcător, 
Socrate, că e firesc faptul că ai tăi concetăţeni admit și 
pe făurar și pe curelar să-și dea cu părerea în treburile 
politice și că ei socotesc că virtutea se poate învăța și 
deprinde. 

Dar mai este o nedumerire pe care tu ai pus-o în discuţie, 
în legătură cu oamenii pricepuţi și anume de ce oamenii 
pricepuţi îi învaţă pe fiii lor toate cele ce se pot învăța de 
la dascăli și îi fac pricepuți, dar în ceea ce privește virtutea 
de care au ei parte nu reușesc să-i facă mai buni decît un 
altul. În privința asta, Socrate, nu-ţi voi mai spune o 
poveste, ci voi face un raţionament. Chestiunea se pune 
așa: există sau nu un anumit lucru de care toţi cetăţenii 
trebuie să aibă parte pentru ca să poată fiinţa cetatea? 
Aici se află dezlegarea problemei pe care ai ridicat-o tu, 
şi nicăieri altundeva. Căci dacă există așa ceva, acest lucru 
nu este nici dulgheria, nici turnătoria, nici olăria, ci drep- 
tatea şi chibzuinţa și pietatea sau mai pe scurt denumesc 
același lucru ca fiind virtutea proprie omului. Dacă ea 
este acel lucru de care trebuie să se ţină toţi și în confor- 
mitate cu care trebuie să acţioneze oricare om, indiferent 
dacă vrea să înveţe sau să facă altceva, iar altfel nu, și 
dacă acesta este lucrul de la care abătîndu-se cineva trebuie 
învăţat şi pedepsit, fie copil, fie bărbat, fie femeie, pînă 
ce se îndreaptă iar dacă, fiind pedepsit şi învățat nu ascultă, 

trebuie să fie izgonit din cetăți sau ucis ; dacă așa stau lucru- 
rile și dacă așa este în firea lor, vezi cît sînt de ciudaţi 
oamenii de ispravă de vreme ce îi învaţă pe fiii lor celelalte 
lucruri dar pe acesta nu? Că în viața particulară și în cea 
publică ei consideră că acest lucru se poate învăţa şi de- 
prinde, am demonstrat; deci acest lucru putînd fi învăţat 
şi păstrat în grijă, ei îi învaţă totuși pe fiii lor alte lucruri 
pentru care nu există pedeapsa cu moartea sau amendă 
dacă nu le cunosc; în timp ce lucrul pentru care copiii lor 
îşi pot atrage pedeapsa cu moartea sau exilul dacă nu-l 
cunosc sau dacă nu sînt pregătiţi în privinţa virtuţii, iar 
pe lîngă pedeapsa cu moartea mai poate fi și confiscarea 
bunurilor sau într-un cuvînt distrugerea căminelor, tocmai 
acest lucru să nu-l dea ei ca învăţătură și să nu-i preocupe 
cu tot dinadinsul? Cel puţin așa reiese, Socrate! 
Începînd încă din frageda copilărie, atîta timp cît trăiesc, 
părinţii îi învaţă și îi mustră. Apoi cînd copilul ajunge să 
înțeleagă mai uşor ceea ce i se spune, și doica și mama și 
pedagogul și chiar tatăl se străduie într-una pentru a-l 
face pe copil cît mai destoinic atît la faptă cît şi la cuvînt, 
învăţîndu-l și arătîndu-i că un lucru e drept și altul nu e 
drept, unul frumos, altul urît, unul e cuviincios, altul nu 
e, pe unele îndemnîndu-l să le facă, pe altele nu. Și dacă 
ascultă, e bine; dacă nu, ca pe un lemn strîmb şi sucit, îl 
îndreaptă cu ameninţări și cu bătăi. După aceasta trimi- 
țindu-l la școală, cer să se acorde grijă mai mult bunei 
purtări a copiilor decît gramaticii și cîntatului la cithară. 
Iar dascălii ţin seamă de acestea și după ce i-au învățat 
literele şi sînt în stare să înțeleagă cuvintele scrise așa ca 
mai-nainte pe cele rostite, îi pun să citească, în bănci, 
poemele poeţilor buni și îi silesc să le înveţe pe de rost, 
căci în ele sînt multe sfaturi bune, multe deslușiri, îndem- 
nuri și elogii ale oamenilor de ispravă din trecut, astfel 
încît copilul silitor să-i imite şi să se străduiască să devie 
asemenea lor. Dascălii de cithară la rîndul lor îi învaţă 
alte lucruri asemănătoare, dar se îngrijesc şi de cuminţenia 
lor pentru ca cei tineri să se ferească a face ceva rău. Pe 
lîngă asta, după ce au învăţat să cînte la cithară, le dau 
să înveţe şi operele altor poeţi de vază care au alcătuit 

și muzică, punîndu-i să le execute şi făcînd ca armoniile 
și ritmurile să pătrundă în sufletele copiilor, insuflindu-le 
mai multă blîndeţe și astfel devenind mai mlădioşi și mai 
armonioși să fie destoinici la vorbă şi la faptă; căci toată 
viaţa omului are nevoie de o bună mlădiere și de armonie. 
În afară de asta îi trimit și la instructorul de gimnastică 
pentru ca avînd trupuri mai sănătoase să le poată pune 
în slujba unei gîndiri folositoare și să nu se lase pradă 
lașităţii, din cauza stării rele a trupurilor, în caz de răz- 
boaie și în alte împrejurări. Dar acestea le fac mai ales cei 
ce dispun de mijloace; ori de mijloace dispun în cea mai 
mare măsură cei bogaţi; drept aceea fiii lor începînd să 
meargă la școală foarte de vreme ca vîrstă, încetează 
foarte tîrziu. După ce încetează să se mai ducă la şcoală, 
e rîndul cetăţii să-i silească a învăţa legile și a trăi după 
ele, ca să nu facă după cum îi taie capul, ci întocmai așa 
cum dascălii de gramatică desenează cu condeiul literele 
pentru acei copii care nu sînt încă în stare să scrie și apoi 
le dau tăblița și îi silesc să scrie după literele desenate, tot 
astfel zic şi cetatea prescriindu-le legile, aflate și rînduite 
de legiuitorii buni din trecut, îi silesc să conducă sau să 
se lase conduși după ele; cel ce umblă în afara lor are de 
dat socoteală, iar numele ce se dă acestei răspunderi în 
faţa legii, la voi ca și în alte multe părţi, este acela de îndrep- 
tare, căci într-un fel dreptatea îndreaptă. Fiind deci grija 
pentru dreptate așa de mare, atît în viața particulară cît 
și în cea publică, te mai întrebi, Socrate, și nu ești dumirit 
dacă virtutea se poate învăţa? Dar ar trebui să te miri 
mai degrabă dacă virtutea nu s-ar putea învăţa. 

De ce atunci mulți fii din părinţi de ispravă sînt bicis- 
nici? Ei bine, nu-i nimic de mirare, dacă eu am avut drep- 
tate cînd spuneam mai înainte, că pentru a exista cetatea 
nimeni nu trebuie să fie străin de un anumit lucru, adică 
de virtute. Dacă într-adevăr ceea ce spun este așa — și 
este fără doar şi poate aşa — gîndeşte-te la oricare alt 
obiect de studiu sauj învățătură pe care vrei să-l alegi. 
De pildă dacă nu ar putea exista cetatea, dacă nu am cînta 
toţi la flaut, pe cît ar sta în putinţă fiecăruia, și fiecare 
atît în particular cît și în public ar învăţa pe celălalt acest 

meșteșug și l-ar mustra pe cel ce nu cîntă bine și nu ar 
exista nici o supărare pentru acest lucru, așa cum în pre- 
zent nu există nici o supărare pentru cele drepte și legiuite, 
nici vreun ascunziș, așa cum e cazul cu alte meşteşuguri 
— căci ne foloseşte, cred, tuturor deopotrivă simțul drep- 
tăţii şi virtutea; de aceea fiecare vorbeşte cu bunăvoință 
celuilalt și-l învață despre cele drepte și legiuite — deci 
dacă tot astfel şi în ceea ce privește cîntatul din flaut am 
avea deplină bunăvoință și lipsă de invidie pentru a ne 
învăţa unii pe alții, crezi oare Socrate, zise el, că fiii flautiş- 
tilor buni ar ieși flautiști mai buni decît fiii flautiştilor 
slabi? Eu nu cred; ci fiul cutăruia întîmplîndu-se să fie mai 
înzestrat de la natură pentru cîntatul la flaut, ar ajunge 
celebru, iar fiul altcuiva fiind neînzestrat, ar rămîne fără 
nici o faimă; și de multe ori fiul unul flautist bun ar ieși 
prost flautist, şi invers. Însă toţi ar fi flautişti cît de cât 
faţă de ceilalți oameni care n-au nici o idee despre cîntatul 
la flaut. 

Așa socotește și acum că omul acela care ți se pare cel 
mai nedrept dintre oamenii crescuţi în respectul legilor, 
este drept și lucrător al dreptății dacă îl compari cu oamenii 
care nu au nici educaţie, nici curți de judecată, nici legi, 
nici vreo constrîngere care să-i facă cumva să se îngrijească 
de virtute, ci ar fi niște sălbatici ca cei pe care ni i-a înfă- 
țișat Pherecratest0 anul trecut la jocurile leneene. Dacă 
ai ajunge printre astfel de oameni întocmai ca mizantropii 
din corul acela, cu siguranţă că ţi-ar face plăcere să întîl- 
neşti oameni ca Euribates și Phrynondasi! și ai suspina 
după răutatea oamenilor de aici. Acum, faci nazuri Socrate, 
pentru că toţi sînt dascăli de virtute, și ţie ţi se pare că 
nu e nici unul. După cum dacă ai căuta cine e dascăl de 
elenă, ţi s-ar părea că nu e nici unul, sau dacă ai căuta, 
cred, cine i-a învăţat pe fiii meseriașilor noștri meseria 
pe care ei au învăţat-o de la tatăl lor, pe cît le-a fost cu 
putinţă s-o înveţe de la el, sau de la prietenii tatălui lor 
care erau de aceeaşi meserie, nu cred că ţi-ar fi uşor, Socrate, 
ca cercetînd cine i-a învăţat pe aceștia, să arăţi cine a fost 
dascălul lor, pe cînd în cazul celor neşștiutori e simplu. 
La fel se întîmplă şi cu virtutea și cu toate celelalte; dar 

dacă există cineva mai presus de noi, în stare să ne facă 
să înaintăm cît de puţin în virtute, fie binevenit. 

Eu cred că sînt unul dintre aceştia şi că pot fi de folos 
cuiva, mult mai mult decit alţii, pentru a-l face om de 
ispravă şi că merit salariul pe care îl cer, ba chiar ceva 
mai mult, dacă şi elevul e de acord. De aceea şi felul în care 
îmi iau onorariul este acesta: după ce omul a învăţat cu 
mine, dacă vrea îmi dă banii pe care îi cer; dacă nu, merge 
la un templu, declară cu jurămînt, cît crede că face învăță- 
tura primită, apoi îmi plăteștejnumai atît. 

Acestea au fost mitul şi raționamentul care am vrut să 
ți le spun, Socrate, pentru a dovedi că virtutea se poate 
învăţa şi că atenienii aşa socotesc, precum și că nu e nimic 
de mirare în faptul că fiii oamenilor de ispravă sînt răi, 
iar fiii celor răi sînt de ispravă; de vreme ce și fiii lui 
Policleitos, care-s de o vîrstă cu Paralos și cu Xantippos 
acesta, nu sînt nimic faţă de tatăl lor ca şi fiii altor meşte- 
şugari. Despre aceștia însă nu putem încă afirma cu tărie 
așa ceva; mai avem speranţe în ei, căci sînt încă tineri”. 

După ce Protagoras a făcut toată această demonstrație 
încetă să vorbească. lar eu, fermecat, dorind a-l asculta 
privii încă mult timp spre el, doar doar o mai spune ceva; 
dar după ce am înţeles că într-adevăr terminase de vorbit, 
parcă reculegîndu-mă cu greu am zis privind către 
Hippocrates: — „O! fiu al lui Apollodor, cît îţi sînt de 
recunoscător pentru că m-ai îndemnat să vin aici; îmi 
pare nespus de bine că l-am auzit pe Protagoras spunînd 
cele ce am auzit. Mai înainte eu nu crezusem că există o 
preocupare omenească prin care cei buni devin buni; acum 
m-am convins. Doar o mică nedumerire mai am, dar e 
limpede că Protagoras o va lămuri de vreme ce le-a lămurit 
şi pe acestea multe, de mai-nainte. Într-adevăr, dacă 
cineva ar discuta despre acestea cu oricare altul dintre 
oratorii publici poate că ar auzi aceleași discursuri, fie din 
partea lui Pericle, fie a altuia dintre cei iscusiţi la vorbă; 
dacă însă i-ar mai întreba cîte ceva în plus, întocmai ca 
și cărţile nu ar avea nici ce răspunde, nici ce întreba la 
rîndul lor; alteori dacă cineva îi întreabă încă ceva în 
legătură cu cele spuse, întocmai ca şi vasele de aramă care 

fiind lovite răsună și vibrează îndelung cît timp nu le 
atinge nimeni, şi retorii fiind întrebaţi un lucru mărunt 
întind vorba la nesfîrşit. Protagoras însă este în stare să 
pronunţe discursuri lungi și frumoase, cum a dovedit 
adineauri, dar e în stare deopotrivă să răspundă şi pe scurt 
la întrebări și întrebînd să aștepte și să primească răspun- 
sul, ceea ce nu stă la îndemînă multora. Acum, Protagoras, 
dacă mi-ai mai răspunde și la următorul lucru, aş zice 
că nu-mi mai lipsește aproape nimic. 

Spui că virtutea se poate învăţa și sînt înclinat să-ţi 
dau dreptate ţie mai mult decît oricui; dar lămureşte deplin 
pentru sufletul meu un lucru care m-a mirat pe cînd vor- 
beai. Într-adevăr, spuneai că Zeus ar fi dat oamenilor sim- 
tul dreptăţii şi ruşinea şi apoi ai afirmat de multe ori în 
decursul cuvîntării că simţul dreptăţii şi chibzuința și 
pietatea ar alcătui un tot, adică virtutea. Acum explică-mi 
cu acribie, pe cale raţională, următorul lucru, anume dacă 
virtutea este un tot unic, ale cărui părți sînt simţul drep- 
tății, chibzuinţa și pietatea sau acestea pe care le-am enu- 
merat acum sînt toate doar nume ale uneia şi aceleiaşi 
entităţi unice. Acesta este lucrul pe care mai doresc încă 
să-l ştiu”, 

— „Dar e uşor de răspuns la aceasta, Socrate, zise el, 
căci cele pe care le-ai enumerat sînt părţi ale virtuţii, ea 
însăși fiind un singur tot” — „În ce fel, am zis eu, aşa 
cum gura, nasul, ochii, urechile sînt părţi ale feţii? Sau ca 
părțile aurului care nu diferă una de alta, și laolaltă de 
întreg, decît prin mărime sau micime?” — „În chipul cel 
dintîi mi se pare, Socrate, adică așa ca părţile feţii în raport 
cu fața întreagă”. — „Oare oamenii, am zis eu, iau din 
aceste părți ale virtuții unii o parte, alţii altă parte sau 
neapărat dacă cineva ia o parte, le are pe toate?” — „„Nici- 
decum, zise el, deoarece mulți sînt curajoşi, dar nedrepți, 
sau sînt drepţi, dar nu sînt iscusiţi”. — „, Înţelepciunea 
și curajul, am zis eu, sînt deci și ele părţi ale virtuţii?” 
— „Desigur, fără doar şi poate, zise el; ba chiar cea mai 
de seamă parte este înţelepciunea”. — „Şi fiecare dintre 
ele este altceva decît cealaltă?”, am zis eu. — „„Da” 

„„Și oare fiecare dintre ele are un rost propriu, întocmai 

ca părțile feții? Căci ochiul nu este la fel ca urechea, și 
nici. rostul lui nu este la fel cu al ei şi nici una din celelalte 
părţi nu este la fel cu cealaltă nici în ce priveşte rostul, 
nici în alte privinţe; oare tot așa și părțile virtuţii nu 
sînt la fel una cu cealaltă, nici în sine, nici în ceea ce pri- b 
veşte rostul lor? Nu-i oare limpede că așa trebuie să stea 
lucrurile dacă ne ţinem de exemplu luat?” — „Chiar așa, 
Socrate, a zis el”. 
lar eu am zis: „Aşadar nici o altă parte a virtuţii nu 
este tot una cu știința, sau cu dreptatea, sau cu curajul, sau 
cu chibzuința, sau cu evlavia”. — „„Nu”, răspunse el. 
— „Hai să cercetăm împreună, am zis eu, cum este fie- 
care din ele. În primul rînd: dreptatea este un lucru sau 
nu este nici unul? Mie mi se pare că e; tu ce părere ai?” 
— „Şi mie mi se pare tot aşa” — „Ei bine, dacă cineva c 
ne-ar întreba pe mine și pe tine: «O! Protagoras şi Socrate, 
referitor la dreptate pe care aţi pomenit-o adineauri, spu- 
neți-mi, este ea însăși ceva drept sau ceva nedrept?>, eu 
unul i-aș răspunde că este ceva drept; tu ce răspuns ai da? 
Acelaşi ca şi mine sau altul?” — „Același ca și tine”, zise 
el. — „Aşadar dreptatea este ceva drept, aș spune eu 
unul răspunzînd celui care întreabă; oare și tu?” — „Da”, 
zise: el. — „Dacă după asta ne-ar întreba: «Dar pietatea, 
credeţi oare că e şi ea ceva?» Am zice că da, după cîte d 
cred eu” — ,„Da”, întări el. — «Deci ziceți că şi aceasta 
este un anumit lucru?» — „„Am zice așa, sau nu?” — Și 
cu aceasta fu de acord. — «Oare acest lucru credeţi că 
este prin natura lui ceva pios sau ceva nepios?” — „La 
această întrebare eu unul m-aș supăra, spusei eu, și aș 
zice: Vorbește cuviincios omule! Cum ar putea fi altceva 
pios dacă pietatea însăși nu ar fi ceva pios?» Ce! Tu nu ai 
răspunde la fel?” — „De bună seamă”, zise el. e 
— „Dacă apoi ne-ar întreba, zicînd: «Dar cum spuneați 
puţin mai înainte? Oare nu v-am auzit bine? Mi s-a părut 
că ziceaţi despre părțile virtuţii că au asemenea raporturi 
între ele încît nu este una la fel cu cealaltă?» Eu unul aş 
răspunde: În privinţa altor lucruri ai auzit bine, dar dacă 
crezi că și eu am zis așa te înșeli; Protagoras a răspuns 
acestea pe timpul cînd eu doar întrebam. Dacă acum 331 a 

ar zice: «Are acesta dreptate, o Protagoras? Susţii tu cu 
adevărat că nici una din părţile virtuţii nu este la fel 
cu cealaltă? Al tău este cuvîntul acesta?» Ce i-ai răspunde?” 
— „Va trebui să recunosc, Socrate!” — „Dar ce îi vom 
răspunde, Protagoras, dacă după ce am recunoscut aces- 
tea, ne va întreba iarăşi: «Oare nu este pietatea ceva 
drept, iar dreptatea ceva pios sau este ceva nepios, iar pie- 
tatea este ceva nedrept, adică una e nedreaptă și cealaltă 
nepioasă?» Ce-i vom răspunde atunci? Eu unul, în ceea ce 
mă priveşte, aş zice că şi dreptatea este ceva pios şi pietatea 
este ceva drept; în ceea ce te priveşte, dacă-mi îngădui, 
aş răspunde la fel, și anume că de bună seamă dreptatea 
este tot una cu pietatea sau este ceva foarte asemănător 
şi că mai mult decît orice dreptatea este la fel cu pietatea 
şi pietatea la fel cu dreptatea. Dar bagă de seamă dacă 
ai ceva de obiectat, sau ești şi tu de părerea asta”. — „Nu 
mi se pare deloc, Socrate, că este atît de simplu, să recunoaş- 
tem că dreptatea este pioasă și pietatea este dreaptă, ci 
mi se pare că este o deosebire între ele. Dar ce importanță 
are asta?, zise el. Dacă vrei tu, să zicem că dreptatea este 
pioasă şi pietatea este dreaptă”. 

— „Nu-i vorba să-mi faci mie pe plac, am zis eu; căci 
nu cer deloc să discutăm pe «dacă tu vrei» sau pe «dacă 
ţi se pare ţie», ci e vorba să ne lămurim și eu și tu. Vreau 
să zic prin asta că discuţia va fi cît mai temeinică dacă am 
înlătura din ea pe] «dacă». — „Dar de bună seamă, zise el, 
există o asemănare între dreptate și pietate, căci un lucru 
seamănă cu altul într-un chip oarecare. De pildă, albul 
și negrul au o oarecare asemănare, sau tarele și moalele, de 
asemenea şi celelalte care par a fi cu totul opuse între 
ele ; chiar cele despre care ziceam adineauri că au fiecare 
alt rost și că nu sînt una la fel cu cealaltă, mă refer la păr- 
tile feţii, totuși într-un fel seamănă între ele și sînt una ca 
cealaltă; încît în acest chip ai putea demonstra, dacă vrei, 
şi despre acestea, că sînt toate asemenea unele cu altele. 
Dar nu e drept să numim asemănătoare lucrurile care au 
ceva asemănător între ele sau să le declarăm neasemănă- 
toare pe cele care au ceva neasemănător dacă au cît de 
puțină asemănare”. — „Dar eu plin de mirare i-am zis: 

Oare tu socoţi că dreptatea și evlavia au între ele numai 
o mică asemănare?” — „Nicidecum, zise el, dar nici atît 
de mare pe cît pari tu a crede”. — „Ei bine, am zis eu, 
deoarece am impresia că te-am cam supărat cu treaba asta, 
s-o lăsăm deoparte și să ne ocupăm de altceva din cele ce 
spuneai”. 

„„Numeşti ceva nechibzuinţă?” — „Da”. — „,Contrariul 
acestui lucru nu este oare înţelepciunea?” — „Aşa cred 
şi eu”, zise el. — „Dar atunci cînd oamenii acţionează 
drept și cu folos, ți se pare că sînt chibzuiţi acționînd așa 
sau dimpotrivă?” — „Cred că sînt chibzuiți”, zise el — 
„Aşadar, ei sînt chibzuiţi datorită chibzuinţei?” — ,„,„Neapă- 
rat? — „Deci cei ce nu acţionează drept, acţionează ne- 
chibzuit și sînt nechibzuiți acționind astfel?” — „Și eu 
unul cred la fel”, zise el. — „Prin urmare a acţiona nechib- 
zuit este contrariul lui a acționa chibzuit?” — „„Da”. 

„Atunci cele făcute în mod nechibzuit sînt făcute cu 
nechibzuinţă iar cele făcute în mod chibzuit, cu chibzuinţă?” 
— Zise că-i de acord. — „Așadar dacă ceva se face cu 
energie, zicem că se face în chip energic, iar dacă se face 
cu slăbiciune zicem că se face în chip molatic”. — Fu de 
acord şi el. — „Iar dacă ceva se face cu iuţeală, zicem că 
se face iute, sau dacă ceva se face cu încetineală, zicem că 
se face încet”. El încuviinţă. — „,„Deci ceea ce se face 
într-un anumit chip se face datorită unei cauze, iar ceea 
ce se face în chip contrar se face așa datorită cauzei con- 
trare?” — El se declară de acord și cu aceasta. — „Dar 
ia spune, am zis eu, frumosul există?” — „,„Da”, zise el. 
— „I se opune lui altceva afară de uriîţenie?” — „„Nu” 

„Dar binele există?” — „,„Există” — „Lui i se opune 
ceva, în afară de rău?” — „„Nu” — „Dar sunet ascuțit 
există?” — „Există”. — „Nu cumva contrariu lui este 
altceva decît sunetul grav?” — „„Nu”. — „Prin urmare, 
am zis eu, nu-i așa că fiecare lucru are numai un singur 
contrariu și nu mai multe?” — Fu de acord cu asta. 

„Hai să rezumăm cele asupra cărora am căzut de acord. 
Sîntem de acord să există un singur lucru contrar altui 
lucru şi nu mai multe?” — „„Da” — „Am stabilit că ceea 
ce se face în chip contrar, se face din cauze contrare?” 

— „„Da” — „„Am stabilit de comun acord că ceea ce se face 
în mod nechibzuit se face în mod contrar față de ceeace 
se face în mod chibzuit?” — „Ba da”. — E adevărat 
că ceea ce se face în mod chibzuit se face cu chibzuinţă 
şi ceea ce se face în mod nechibzuit, se face cu nechibzuin- 
tă?” — El încuviinţă. „Deci dacă se fac în chip contrar 
nu este oare pentru că intervine o cauză contrară?” — „De- 
sigur”. — „„Deci într-un caz se face cu chibzuinţă, în 
celălalt caz cu nechibzuinţă?” — ,„,Da”. — „Adică în mod 
contrar?” — „Oare nu pentru că sînt contrare?” — ,„„Bine- 
înțeles”. — „Aşadar, nechibzuinţa este contrară chibzuin- 
tei?” — „Se pare că da”. — „Îți aminteșşti oare că mai 
înainte am căzut de acord că nechibzuinţa este contrariul 
înţelepciunii”. — Fu de acord. — „Un anumit lucru are 
un singur contrariu?” — „„Da”. — Atunci pe care dintre 
afirmaţii o vom retrage, Protagoras? Oare pe aceea că 
există un singur contrariu corespunzător unui anumit 
lucru sau pe aceea prin care spuneam că înţelepciunea e 
altceva decît chibzuinta, dar fiecare dintre ele este o parte 
a virtuții, și pe lîngă faptul că sînt fiecare altceva, sînt 
diferite atît ele cît şi rosturile lor, întocmai ca și părţile 
feţii? Pe care din două o vom retrage? Într-adevăr, aceste 
două afirmaţii nu se împacă de fel una cu alta; ele se bat 
cap în cap. Cum s-ar putea împăca, dacă un lucru are 
neapărat un singur contrariu, nu mai multe, iar nechibzuinţa, 
un singur lucru fiind, pare a avea drept contrarii și înțelep- 
ciunea și chibzuinţa; este sau nu așa, Protagoras?”, am 
zis eu. — Neavînd încotro, recunoscu. 

„Oare nu cumva chibzuinţa și înțelepciunea or fi un sin- 
gur lucru? Mai înainte ni s-a părut că dreptatea și pietatea 
sînt aproape același lucru. Hai Protagoras, să nu ne descura- 
jăm, ci să cercetăm și ce a mai rămas. Crezi oare că omul 
care săvîrşește nedreptatea este chibzuit cînd o săvîrşește?” 
— „Mie unul mi-ar fi ruşine să admit acest lucru, deși 
mulţi dintre oameni îl admit”. — „Să mă adresez acelora 
sau să mă adresez ţie?” — „Dacă vrei, pune în discuţie 
mai întîi afirmaţia aceasta, a celor mulți” — „„Miceste tot 
una, de vreme ce tu îmi răspunzi așa fie că tu crezi efectiv 
asta, fie că nu. De bună seamă eu cercetez în primul rînd 

argumentele, dar în acelaşi timp mă cercetez deopotrivă 
şi pe mine cel care întreb și pe cel care răspunde”. 

La început Protagoras a făcut nazuri, căutînd neajunsuri 
în argumentaţia care nu-i era pe plac; totuși, în cele din 
urmă, s-a înduplecat să răspundă. — „Hai am zis eu, s-o 
luăm de la început! După părerea ta sînt vreunii oameni 
care să fie chibzuiţi săvîrșind nedreptatea?” — „Să admi- 
tem”, spuse el. — „A fi chibzuit însemnează după tine 
a chibzui bine?” — A zis că da. — „Dar a chibzui bine, 
însemnează a delibera bine cînd fac nedreptatea?” — „Să 
admitem”, zise el. — „Cum, am zis eu, dacă fac bine 
săvîrşind nedreptatea, sau dacă fac rău?” — „Dacă fac 
bine” — „Crezi așadar că există unele lucruri bune?” 

„„Da” — „Oare sînt bune cele ce sînt folositoare oame- 
nilor?” — „„Dar pe Zeus, spuse el, chiar dacă nu le-ar fi 
de folos oamenilor, eu unul le numesc bune”. 

Din acel moment mi se păru că Protagoras era tulburat, 
că se frămîntă și că se lasă greu la răspunsuri. Deci văzîn- 
du-l în această stare, păzindu-mă să nu-l supăr, îl luai cu 
binișorul, întrebîndu-l: „Te referi oare, Protagoras, la cele 
ce nu sînt de folos nici unui om, sau la cele care nu sînt de 
fel folositoare? Chiar și pe unele ca acestea le numeşti tu 
bune?” — „Nici gînd, zise el, dar eu știu că unele alimente, 
băuturi, dofiorii și multe altele sînt nefolositoare oameni- 
lor; altele însă sînt folositoare. Altele sînt indiferente oa- 
menilor, dar nu și cailor. Altele sînt folositoare numai 
pentru boi, altele pentru cîini. Altele nu sînt folositoare 
nici unora dintre aceştia dar sînt folositoare pomilor. Unele 
sînt bune pentru rădăcinile pomului, dar sînt rele pentru 
muguri. De pildă, bălegarul pus la rădăcinile tuturor plan- 
telor este bun, dar dacă ai vrea să-l pui la tulpini şi 
pe lăstarii tineri, îi distruge pe toţi. Căci şi uleiul este 
dăunător tuturor plantelor și foarte dăunător pentru părul 
tuturor animalelor, afară de cel al omului; pentru părul 
omului este întăritor, ca şi pentru restul corpului. Astfel 
binele este ceva divers și variat, încît chiar în cazul omului 
ceva poate fi bun pentru părţile din afară ale corpului și 
același lucru poate fi foarte dăunător pentru cele dinăun- 
tru. De aceea toţi medicii interzic celor bolnavi să folosească 

uleiul sau le îngăduie numai puţin de tot în mâncăruri, 
doar atît cît să le potolească senzațiile neplăcute care se 
ivesc în nas din pricina alimentelor şi mâncărurilor”. 
Spunîud el acestea, cei de față izbucniră în aplauze 
pentru că vorbise frumos; iar eu am zis: — „O! Protagoras, 
întîmplarea face că eu sînt cam uituc; dacă cineva îmi 
d vorbeşte prea mult uit despre ce era vorba. Așadar, după 
cum, dacă din întîmplare aș fi avut auzul slab, ca să stai 
de vorbă cu mine, ai fi socotit că trebuie să-mi vorbeşti 
mai tare decît celorlalți, tot așa și acum, de vreme ce ai 
de a face cu unul care e uituc, mai taie din lungimea răs- 
e punsurilor și fă-le mai scurte dacă vrei să te pot urmări”. 
— „Cum îmi ceri să-ți răspund pe scurt? Să-ţi răspund, 
zise el, mai pe scurt decît trebuie?” — „„Nicidecum”, am 
zis eu. — „Atunci atît cît trebuie?”, zise el. — „Da”, 
am răspuns eu. — „Oare atît cît socot eu de cuviință 
să-ți răspund sau cît socotești tu?” — „Am auzit, zisei 
cu atunci, că tu te pricepi și poţi învăţa și pe altul să vor- 
335 a bească despre aceleași lucruri pe larg, dacă vrea, astfel 
încît să nu termine niciodată vorba sau așa de scurt, 
încît nimeni să nu-l întreacă. Dacă deci ai de gînd să stai 
de vorbă cu mine foloseşte-te de cestălalt chip, adică de 
vorbirea pe scurt”. — ,,O! Socrate, cu mulţi oameni m-am 
măsurat în mînuirea cuvîntului, și dacă aș fi făcut ceea 
ce-mi ceri tu, adică dacă aș fi discutat așa cum dorea 
adversarul, atunci nu m-aș fi dovedit mai bun decît oricare 
altul, nici n-ar fi ajuns celebru între greci numele lui 
Protagoras”. 
Atunci eu — înțelegînd că nu era mulțumit de sine 
b pentru răspunsurile de mai-nainte, și că nu ar dori să mai 
discute dînd răspunsuri — socotind că nu mai are nici 
un rost să rămîn împreună cu ei, am zis: „0! Protagoras, 
nici eu nu ţin cu tot dinadinsul să prelungim convorbirea 
noastră mai mult decît socoteşti tu de cuviință; cînd o să 
fii dispus să discutăm în așa fel încît să te pot urmări, 
atunci voi discuta cu tine. Tu însuţi susţii, așa cum se 
c spune despre tine, că te pricepi să discuţi și pe larg şi pe 
scurt. Că doar ești iscusit. Eu unul nu fac faţă la cuv întări 
lungi deși aş dori-o. Tu însă, care poţi și într-un fel și într-al. 

tul ar trebui să cedezi ca să fie cu putință convorbirea între 
noi; dar cum tu nu vrei, iar eu am ceva treabă și oricum 
nu aş putea să te urmăresc în cuvîntările tale prelungite, 
plec, pentru că am de mers undeva. În orice caz te-aș 
fi ascultat cu plăcere”. 

Şi în timp ce spuneam acestea m-am ridicat cu gîndul 
să plec; dar după ce m-am ridicat, Callias mă apucă cu 
dreapta de mînă iar cu stînga de mantia aceasta şi zise: 
— „Nu-ti dăm drumul Socrate; căci dacă o să pleci tu 
nu vom mai putea discuta ca pînă acum. Te rog dară să 
rămii cu noi, căci nimic nu mi-ar face mai multă plăcere 
decît să vă ascult, pe tine şi pe Protagoras, discutînd. 
Hai, fă-ne nouă tuturor pe plac”. Iar eu, care mă ridicasem 
de acum și dădeam să ies, am zis: — „O! fiu al lui Hippo- 
nicos, neîncetat am admirat dragostea ta de înţelepciune; 
deci și acum o laud și o apreciez, încît aş dori să-ţi fac pe plac, 
dacă mi-ai cere un lucru ce-mi stă în putință. Dar acum 
este ca şi cînd mi-ai cere să ţin pasul cu Crison din Himera 
care e campion la alergare sau să mă iau la întrecere cu 
vreunul din alergătorii de fond sau cu vreunul din alergă- 
torii la cursa de o zi. Îți mărturisesc că eu însumi aș dori 
mult mai mult decît tine să mă pot ţine după acești alergă- 
tori, dar nu sînt în stare. Dar dacă totuşi vrei să mă vezi 
pe mine şi pe Crison alergînd în aceeași cursă, atunci roa- 
gă-l pe el să facă concesii; eu unul nu pot alerga iute, el 
însă poate alerga încet. Deci dacă doreşti să ne asculţi, pe 
mine și pe Protagoras, roagă-l pe el să-mi răspundă şi acum 
la întrebări așa ca mai înainte, pe scurt și precis; dacă nu, 
care va fi felul discuţiilor? Eu socoteam că una este să 
stăm de vorbă discutînd unii cu alţii și altceva este să 
ţii un discurs”. — „Dar vezi, Socrate, zise el, Protagoras 
pare să aibă şi el dreptate cînd cere să-i fie îngăduit să 
discute așa cum vrea iar ţie, la rîndul tău, de asemenea, 
să-ţi fie îngăduit să discuti așa cum vrei”. 

Luînd însă cuvîntul Alcibiade zise: „Nu ai dreptate, 
Callias ; Socrate acesta mărturisește că nu poate face față 
la cuvântări lungi și cedează în fața lui Protagoras. Dar în 
ceea ce privește talentul și știința de a discuta prin între- 
bări şi răspunsuri, m-aş mira să cedeze pasul cuiva. Deci 

dacă și Protagoras mărturisește că este mai prejes decît 
Socrate în ceea ce priveşte dialogul, lui Socrate îi va fi de 
ajuns; dacă refuză, atunci să discute prin întrebări şi 
răspunsuri, fără să facă la fiecare întrebare, drept răspuns, 
o cuvîntare lungă, abătînd discuţia, nevrînd să dea seamă 
şi lungind vorba pînă cînd cei mai mulți dintre auditori 
uită la ce se referea întrebarea căci, vă asigur eu, Socrate 
are memoria foarte bună, doar glumește spunînd că e uituc. 
Mie mi se pare că Socrate are mai multă dreptate; trebuie 
de fapt să-și spună fiecare părerea fără înconjur”. 

După Alcibiade, cel care a vorbit a fost, după cîte cred, 
Critias. — „0! Prodicos și Hippias, Callias îmi face impresia 
că ţine prea mult cu Protagoras, iar Alcibiade este întot- 
deauna dornic de izbîndă în orice lucru ar interveni; noi 
însă nu trebuie să ținem nici cu Socrate, nici cu Protagoras, 
ci să-i rugăm cu toţii pe amîndoi să nu întrerupă conver- 
sația tocmai la mijloc”. 

După ce Critias a spus acestea, luă cuvîntul Prodicos: 
— „Cred că ai dreptate, Critias. Într-adevăr, cei ce parti- 
cipă la astfel de discuţii trebuie să dea ascultare deopotrivă 
ambilor vorbitori, dar nu în aceeași măsură. Căci nu este 
tot una: trebuie să ia aminte deopotrivă la amindoi, dar 
nu trebuie să dea fiecăruia aceeași apreciere, ci se cuvine 
să dea mai multă apreciere celui mai priceput, iar celui 
mai nepriceput o apreciere mai mică. Eu însumi, Protagoras 
și Socrate, vă cer să cedați și să dezbateţi împreună pro- 
bleme serioase, dar să nu vă certaţi, căci prietenii discută 
între ei cu bunăvoință, numai străinii şi dușmanii se ceartă 
unii cu alții. Astfel și întîlnirea noastră ar deveni foarte 
plăcută, iar voi vorbitorii aţi dobîndi în acest fel apro- 
barea noastră, a celor care vă ascultăm, nu numai lauda. 
Aprobarea se află în sufletele celor care ascultă fără înşelă- 
ciune, pe cînd lauda se află adesea în cuvintele celor ce 
grăiesc altfel decît cred. lar noi ascultătorii, am încerca o 
bucurie intelectuală fără seamăn și nu doar o plăcere de 
rînd. Căci a încerca o bucurie intelectuală înseamnă a 
învăţa ceva și a dobîndi înțelepciune cu ajutorul gîndirii, 
pe cînd plăcerea de rînd este ceva la nivelul trupului, ca, 
de pildă, o mîncare sau vreo senzaţie plăcută”. Așa 

a vorbit Prodicos şi mulți, din” cei prezenţi l-au încu- 
viințat. 

După Prodicos a vorbit Hippias, învățatul. — „O băr- 
baţi, care sînteţi aici de față, eu vă socot a fi rude, prieteni, 
concetăţeni prin fire iar nu prin lege; căci cele asemă- 
nătoare se înrudesc prin fire, pe cînd legea, fiind tiranul 
oamenilor, impune multe lucruri ce sînt contrare firii. 
Deci ar fi rușinos ca noi care cunoaștem firea lucrurilor, 
fiind cei mai învăţaţi dintre greci, și care din acest motiv 
ne-am adunat acum din toată Grecia în acest sanctuar al 
ştiinţei și în casa cea mai de seamă și cea mai înstărită din 
cetate, să nu ne dovedim întru nimic vrednici de această 
pretenţie, ci, întocmai ca cei mai de rînd dintre oameni, 
să ne sfădim între noi. Deci eu vă rog şi vă îndemn, Prota- 
goras și Socrate, să treceţi în mijloc ca şi cum noi în chip 
de arbitri v-am sili la aceasta și nici tu Socrate să nu ceri 
cu acribie prea mare scurtimea răspunsurilor, dacă acest 
lucru nu-i place lui Protagoras, ci mai slăbește și lasă liber 
frîul cuvintelor, ca să ne pară mai măreţe și mai frumoase, 
dar nici Protagoras, la rîndul său, să nu se avînte în cuvîn- 
tări ca pe o mare, cu toate pînzele întinse şi cu vînt prielnic 
din spate, pierzînd pămîntul din ochi, ci amîndoi să ţineţi 
calea de mijloc. Faceţi aşa cum vă spun eu; alegeţi un 
arbitru, un epistat, un pritan, care să vegheze ca lungimea 
cuvîntărilor fiecăruia să fie potrivită”. 

Aceste cuvinte au plăcut celor ce erau de faţă și toți 
le-au lăudat, iar Callias a zis că nu-mi dă drumul și ceilalți 
m-au rugat să aleg un epistat. Eu însă am zis că nu se 
cade să alegem un arbitru al cuvîntărilor, căci dacă cel 
ales va fi mai rău decît noi, ar fi nedrept ca unul mai rău 
să prezideze pe alţii mai buni, iar dacă va fi egal, nici atunci 
nu ar fi drept, căci unul asemenea nouă ar face la fel ca 
noi, încît degeaba va fi ales. Deci trebuie să alegeţi pe 
cineva mai bun decit noi. Dar după cîte cred eu, vă este 
într-adevăr cu neputinţă să găsiţi pe cineva mai învăţat 
decît Protagoras acesta; dacă însă veţi alege pe unul care 
nu e cu nimic mai bun, pretinzînd totuși că este, și acest 
lucru ar fi necuviincios; ar însemna că-i puneţi supraveghetor 
ca unui om de rînd, căci în ceea ce mă privește pe mine, 

mi-e tot una. Dariată ce sînt gata să fac pentru a se îndeplini 
dorinţa voastră, anume să fim împreună şi să stăm de vorbă; 
dacă Protagoras nu vrea să dea răspunsuri, să întrebe el, 
iar eu voi răspunde şi totodată voi încerca să-i arăt cum 
cred eu că trebuie să răspundă cel ce dă răspunsuri; după ce 
voi răspunde la toate întrebările pe care va dori să mile pună, 
să-mi răspundă el mie din nou în același chip. Dacă va arăta 
că nu are chef să răspundă precis la întrebare, atunci și 
eu și voi laolaltă îi vom cere ceea ce mi-ati cerut şi voi 
mie, anume să nu strice reuniunea; iar pentru asta nu-i 
nevoie de nici un supraveghetor, căci veţi veghea cu toţii 
laolaltă”. Au fost toţi de părere că așa trebuie făcut. Deşi lui 
Protagoras nu prea îi convenea, totuși fu silit să se declare de 
acord ca după ce va pune întrebări îndeajuns, să dea iarăși 
seamă răspunzând pe scurt. Începu așadar să întrebe astfel: 

— „Eu cred, Socrate, a zis el, că pentru un om cea mai 
importantă parte a educaţiei este priceperea în domeniul 
poeziei; aceasta înseamnă să fii în stare a-ți da seama, 
în privința celor spuse de poeţi, care sînt bine ticluite 
şi care nu, şi să ştii să le explici, iar atunci cînd ești între- 
bat să știi să dai seamă. Drept aceea întrebarea mea de 
acum se va referi tot la ceea ce discutam noi adineauri, 
adică la virtute, dar vom muta discuția pe tărîmul poeziei. 
Asta va fi singura diferenţă. Într-adevăr, Simonide spune 
undeva, adresîndu-se lui Scopas%, fiul lui Creon Tesalianul, că 

e greu desigur să devii cu adevărat om de ispravă 
în ceea ce privește picioarele, miinile și mintea 
pătrat făurit fără cusur. 

„Ştii această odă sau să ţi-o spun toată?” — lar eu am 
zis că nu-i nevoie şi că întîmplător studiasem foarte serios 
acea odă. — „Bine, zise el. Cum ţi sc pare, e alcătuită 
bine şi frumos sau nu?” — „Foarte frumos și bine”, 
am zis eu. — „Crezi că este bine alcătuită, dacă poetul 
se contrazice singur?” — ,,„Nu”, am zis eu. — „la uită-te 
mai bine”, a zis el. —,,Dar am cercetat îndeajuns, bunule”. 
— „Ştii deci că mergînd mai departe cu oda, el zice undeva: 

Nici spusa lui Pittacost3 nu-mi sună bine, 
deși vine de la un om înțelept; 
căci, zice el, e greu să fii bun. 

„Observi că același poet spune și acestea şi cele de 
mai-nainte?” — Ştiu”, am zis eu. — „Crezi deci, zise el, 
că acestea se împacă cu acelea?” — „Eu unul cred că da”. 
Totodată însă mă temeam să nu aibă întrucâtva dreptate. 
„Dar ţie, am zis eu, nu ţi se pare?” — „Cum ar putea să 
mi se pară că poetul este de acord cu el însuși, spunînd 
aceste două lucruri? La început spune chiar el că «e 
greu să devii cu adevărat om de ispravă», apoi mergînd 
ceva mai departe cu poezia uită și îl dezaprobă pe Pittacos 
care afirmase același lucru, anume că «e greu să fii bun», 
și declară că nu-i de acord cu el, deși afirmă același lucru 
ca și el. Ori e clar că atunci cînd cineva combate pe unul 
care spune aceleași lucruri ca și el se combate pe sine, 
încît greșește sau la început sau mai pe urmă!” 

Zicînd acestea a stîrnit entuziasmul zgomotos şi admi- 
raţia multora dintre auditori, iar eu, ca și cum aș fi primit 
o lovitură de pumn zdravănă m-am întunecat şi fui cuprins 
de ameţeală în timp ce el zicea acestea iar ceilalți aprobau 
zgomotos. Apoi, ca să-ţi spun adevărul, pentru a cîştiga 
un timp în care să mă pot gîndi la ce-o fi vrut să spună 
poetul, mă întorsei spre Prodicos și, strigîndu-l, i-am zis: 
„0, Prodicos, de fapt Simonide este concetăţeanul tău; 
se cade să-i iei apărarea. Te chem, pare-mi-se, așa cum spune 
Homer că Scamandru fiind încolțit de Ahile îl chema în 
ajutor pe Simois, zicînd: 


hai frate dragă, amindoi să ţinem piept puterii acestui om. 


Tot așa te chem și eu în ajutor pentru ca Protagoras 
să nu-l facă praf pe Simonide. Căci pentru a-l salva pe 
Simonide este nevoie de rafinamentul tău, cu ajutorul căruia 
deosebeşti pe «a vroi» și pe «a dori», cum că nu sînt unul 
şi același lucru și toate cele multe și frumoase pe care le 
spuneai mai adineauri. Deci acum vezi dacă ești şi tu de 
aceeaşi părere cu mine. Căci eu nu am impresia că Simonide 
se contrazice. Dar spune-ti tu, Prodicos, părerea; crezi că 
«a deveni» este același lucru cu «a fi» sau e altceva?” 
— Altceva, pe Zeus”, a zis Prodicos. — „Nu-i așa, că 
în primele versuri Simonide și-a spus părerea sa proprie, 
anume că «e greu să devii cu adevărat om de ispravă?»”, 

am zis eu. — „Ai dreptate”, a zis Prodicos. — „Pe Pitta- 
cos îl dezaprobă, dar nu așa cum crede Protagoras, deși 
spune același lucru, ci pentru că spune de fapt altceva; 
căci Pittacos nu s-a exprimat precum Simonide, că e greu 
să devii bun, ci că e greu să fii bun: ori nu este același lucru, 
Protagoras, a fi şi a deveni, după cum spune Prodicos 
acesta ; deci dacă a fi nu e tot una cu a deveni, nici Simonide 
nu se contrazice singur. Dar poate că Prodicos și mulți 
alții ar zice, împreună cu Hesiod, că e greu să devii om de 
ispravă, căci «zeii au pus osteneala înaintea virtuţii; 
dar după ce ai atins culmea ei, pe urmă e ușor să o păstrezi, 
deşi a fost greu s-o dobîndeşti»”. 

Prodicos, auzind acestea, m-a aprobat; Protagoras însă 
a zis: „indreptarea ta conţine o greşeală mai mare 
decît cea pe care vrei să o îndrepţi”. — lar eu am zis: 
„Pe cît se pare am scrîntit-o, Protagoras, şi sînt ca un 
doctor bun de luat în ris; vrînd să vindec, mai tare agravez 
boala”. — „Aşa este”, zise el. — „Cum se poate?”, am 
zis eu. 

— „Mare ar fi neştiinţa poetului, zise el, dacă ar afirma că 
este ușor să păstrezi virtutea, ceea ce după părerea tuturor 
oamenilor este lucrul cel mai greu dintre toate”. — Atunci 
eu am zis: „Pe Zeus, ce bine ne prinde că este de faţă și 
Prodicos la discuţia noastră! Bagă de seamă, Protagoras, 
s-ar putea ca știința lui Prodicos să fie divină, vechimea ei 
fiind considerabilă, căci ea începe de la Simonide sau chiar 
mai de departe. Tu, cu toate că te pricepi la multe altele, 
pari a nu te pricepe la aceasta, pe cînd eu ca fost elev al 
lui Prodicos, mă pricep. Într-adevăr, pari acum a nu şti 
că poate Simonide nu a luat cuvîntul «greu» în sensul în 
care îl iei tu; se întîmplă ca și în cazul cuvîntului «grozav», 
pentru care Prodicos acesta mă mustră de fiecare dată 
cînd, lăudîndu-te pe tine, sau pe altul, zic de pildă că 
Protagoras e un om grozav de priceput; atunci mă întreabă 
dacă nu mi-e ruşine să numesc cele bune grozave. Căci 
grozav, spune el, însemnează rău; nimeni nu spune de 
fiecare dată grozavă bogăţie sau grozavă pace, sau grozavă 
sănătate, ci grozavă boală și grozav război și grozavă 
sărăcie, acestea însemnînd ceva rău. Poate că şi cuvîntul 

greu e luat de cei din Ceos și de Simonide în sensul de rău 
sau în alt sens, pe care tu nu îl știitt; să-l consultăm pe 
Prodicos, căci despre limba lui Simonide pe el se cade să-l 
întrebăm”, — „Ce înţelegea Simonide prin cuvîntul greu, 
o Prodicos?” — „„Rău”, zise el. — „Tocmai de aceea, 
Prodicos, am zis eu, îl și mustră pe Pittacos, care spune că 
e greu să fii bun, ca și cînd l-ar auzi spunînd că e rău să fii 
bun”. — „Dar, spuse el, ce altceva crezi că zice Simonide 
decît asta şi că îi reproșează lui Pittacos că nu știe să deose- 
bească bine cuvintele, fiind originar din Lesbos și crescut 
într-o limbă barbară?” — „Auzi Protagoras, am zis eu, 
ce spune Prodicos acesta? Ai ceva de spus la acestea?” 

Iar Protagoras zise: „Nici vorbă să fie așa, Prodicos. 
Căci eu știu bine că şi Simonide înţelegea prin cuvîntul greu 
ceea ce înţelegem și noi ceilalți, adică nu ceva rău, ci ceea 
ce nu e ușor de făcut şi se face cu multă osteneală”. — „Dar 
şi eu cred, Protagoras, am zis eu, că asta vrea să spună și 
Simonide şi că Prodicos o știe și el, dar glumește și pare că 
vrea să te încerce dacă ești în stare să-ți susții părerea; 
căci o bună dovadă că Simonide nu foloseşte cuvîntul 
greu în loc de rău este versul următor, care zice că «numai 
un zeu ar putea avea acest privilegiu». 

De bună seamă, el nu vrea să spună că e rău să fii bun, 
din moment ce spune că numai un zeu ar putea avea aceas- 
tă însușire şi numai zeului îi acordă acest privilegiu; căci 
în acest caz ar însemna că Prodicos vorbește de un Simonide 
prea cutezător, nicidecum de cel din Ceos. Dar sînt gata 
să-ţi spun care cred eu că este ideea lui Simonide în această 
odă, dacă vrei să mă pui la încercare, pentru a vedea cum 
stau cu privire la ceea ce tu numeşti pricepere în ale poe- 
ziei; dar dacă vrei, te voi asculta eu pe tine”. Și Protagoras, 
după ce a ascultat cele ce am spus, zise: „Dacă vrei vorbește 
tu, Socrate”. Iar Prodicos şi Hippias au stăruit să vorbesc, 
la fel şi ceilalți. 

— „„Așadar, am zis eu, voi încerca să vă expun ce cred 
eu despre oda aceasta. Printre greci, aceia care au dovedit 
rivnă pentru știință din cele mai vechi timpuri și în măsura 
cea mai mare sînt cretanii și lacedemonienii și cei mai 
mulți învăţaţi din lume acolo se află. Dar ei tăgăduiesc 

şi se prefac a fi neînvăţaţi ca să nu se dea de gol că întrec 
pe ceilalţi greci în ceea ce privește ştiinţa întocmai ca sofiștii 
pe care îi pomenea Protagoras, ci lasă să se creadă că sînt 
superiori în privința războiului și a vitejiei, socotind că 
dacă s-ar ști prin ce sînt superiori, toți ar încerca să deprindă 
acel lucru, anume știința. Deci ascunzînd acel lucru au 
păcălit pe admiratorii lor din diferite cetăţi, care își schin- 
giuiesc urechile imitîndu-i, își înfășoară picioarele în curele 
şi se antrenează de zor la gimnastică și poartă mantale 
scurte, ca şi cum datorită acestora ar întrece lacedemo- 
nienii pe ceilalți greci. Iar cînd lacedemonienii vor să stea 
de vorbă nestînjeniţi cu învățații lor şi s-au săturat de 
acum să mai stea de vorbă cu ei pe ascuns, gonind pe pre- 
tinşii lor admiratori şi pe ceilalți străini care ar mai fi 
adăstat, se întîlnesc cu învățații lor fără ştirea străinilor 
şi nu lasă pe nici unul dintre tineri să se ducă în alte cetăţi, 
așa cum fac și cretanii, ca să nu-și piardă deprinderile 
pe care i le-au format ei. În aceste cetăți nu numai bărbaţii 
se mîndresc cu pregătirea lor, ci și femeile. Veţi ști că 
spun adevărul și că lacedemonienii au cea mai bună pregă- 
tire în ceea ce priveşte ştiinţa și discuția, luînd ca dovadă 
faptul că dacă cineva ar dori să stea de vorbă cu cel mai 
umil dintre lacedemonieni va găsi că în multe privinţe 
pare slab la discuţie, dar va vedea că în mijlocul convorbirii 
îi va arunca un cuvînt remarcabil, scurt și cu miez, întocmai 
ca un lăncier dibaci, încît interlocutorul va apărea că nu 
e cu nimic mai presus decît un copil. Dar printre cei de acum 
ca și printre cei de demult unii au înţeles acest lucru şi 
anume că a fi lacedemonian înseamnă a te ocupa mult 
mai mult de știință decît de gimnastică, dîndu-şi seama 
că a fi în stare să rostești asemenea cuvinte este la îndemînă 
doar unui om cu pregătire desăvirşită. Dintre aceștia 
făceau parte și Thales din Milet şi Pittacos din Mytilene 
și Solon, concetăţeanul nostru, și Bias din Priene şi Cleobul 
din Lindos şi Myson din Chenea și se zice că al șaptelea 
între ei era Chilon Lacedemonianulf5. Aceștia toţi erau 
adepţi, admiratori și elevi ai spartanilor în ceea ce privește 
educaţia. Şi oricine s-ar putea convinge că știința lor era 
de acest gen, gîndindu-se la cuvintele scurte, vrednice de 

memorat, pe care le rostea fiecare dintre ei şi pe care ei 
înșiși, adunîndu-se cu toţii, le-au dedicat lui Apollo ca pe 
o lamură a științei, gravînd pe templul de la Delfi cuvintele 
pe care toată lumea le venerează: «Cunoaște-te pe tine 
însuți» şi «Totul cu măsură». 

De ce zic acestea? Pentru că aşa era filosofia celor de 
demult, un fel de vorbire concisă, «laconică»; și desigur 
acest cuvînt al lui Pittacos, anume că e greu să fii bun, 
lăudat de cei învăţaţi, umbla din gură în gură. Atunci 
Simonide, fiind ambițios în ceea ce priveşte știința, şi-a 
zis că dacă ar surpa această afirmaţie și-ar dobindi mare 
renume printre contemporani, ca și cum ar învinge pe un 
atlet renumit. Deci după cît mi se pare mie, împotriva 
acestei afirmaţii și cu gîndul de a o știrbi a alcătuit el toată 
oda. Dar să cercetăm cu toţii împreună dacă eu am dreptate. 

Prima parte a poemului ar părea nebunie curată, dacă 
vrînd să spună că e greu să devii om de ispravă, pe urmă 
ar adăuga «pe de o parte». Acest adaos nu pare să aibă 
vreun rost decît dacă presupunem că Simonide se referă 
la afirmaţia lui Pittacos, combătînd-o; ori Pittacos spunea 
că «e greu să fii bun», iar el ripostează zicînd: «Ba nu, 
ci e greu să devii om de ispravă, o Pittacos, cu adevărat». 
Dar nu spune cu adevărat de ispravă; nu la aceasta se 
referă cuvintele «cu adevărat», ca și cum ar fi unele lucruri 
bune cu adevărat, iar altele ar fi bune dar nu cu adevărat. 
Aceasta ar părea o prostie nedemnă de Simonide. Dar 
pesemne că nu l-a pus la locul lui firesc în poezie pe «cu 
adevărat», subînţelegînd astfel cumva afirmaţia lui Pittacos 
şi făcîndu-ne să ni-l închipuim pe Pittacos vorbind şi pe Simo- 
nide răspunzînd; unul spunînd: «O! oameni, e greu să fii 
bun», iar celălalt răspunzind: «O! Pittacos, nu ai dreptate, 
nu este greu să fii, ci să devii om de ispravă și cu mîinile 
şi cu picioarele și cu mintea, pătrat făurit fără cusur, asta 
cu adevărat este greu». Acesta pare a fi rostul adăugirii 
cuvintelor «cu adevărat» și al așezării lor la urmă; toate 
cele ce urmează dovedesc că acesta e sensul în care au fost 
spuse. Desigur se poate discuta mult despre fiecare din cele 
spuse în poem, arătind că sînt bine ticluite; poemul e 
foarte frumos și alcătuit cu grijă, dar ne-ar lua mult timp 

să-l analizăm așa. Să examinăm însă caracterul său în 
ansamblu și intenţia, care este în primul rînd aceea de a 
combate în tot poemul afirmaţia lui Pittacos. 

Într-adevăr, mergînd ceva mai departe parcă ar spune că 
«e greu cu adevărat să devii om de ispravă, totuși se poate 
pentru câtva timp; dar odată ajuns, a te menţine în această 
stare şi a fi om de ispravă, așa cum zici tu Pittacos, e cu 
neputinţă și nu e pe măsura puterilor omenești, ci numai 
un zeu ar putea avea acest privilegiu, 


nu există om care să nu fie rău, 
cînd îl loveşte năpasta fără leac. 


Pe cine îl lovește oare năpasta fără leac la începutul călă- 
toriei pe mare? E limpede că nu pe omul obișnuit; omul 
de rînd este întotdeauna năpăstuit. După cum nu se cheamă 
că-l trînteşti pe cel care zace, ci îl trînteşte pe cel ce stă-n 
picioare, făcîndu-l să zacă, nu pe cel ce zace; tot aşa pe 
cel ce are mijloace îl loveşte o năpastă fără leac, pe cel 
ce este întotdeauna neajutorat nu-l lovește. De pildă pe 
cîrmaci l-ar face neajutorat dezlănțuirea unei furtuni 
mari, iar pe ţăran venirea vremii rele; la fel şi pe medic. 
Căci celui bun îi este cu putință să devină rău, așa cum 
glăsuie și mărturia altui poet care zice: 


omul de ispravă este uneori rău, alteori bun; 


dar celui rău nu-i este cu putinţă să devină rău, ci el este 
mereu așa în mod necesar, încît omul care are mijloace și 
este învăţat şi de ispravă atunci cînd îl loveşte o năpastă 
fără leac nu poate să nu fie rău; tu însă, Pittacos, zici că 
e greu să fii bun. De fapt este greu să devii, dar este cu 
putinţă, să fii însă este cu neputinţă, vorba aceea: 

făcind bine, orice om e bun; 


rău însă dacă face rău. 


Dar care este oare fapta bună în privinţa literelor şi 
ce îl face pe om să fie bun în ceea ce privește literele? De- 
sigur învăţarea lor. Care e fapta bună care îl face pe medic 
să fie bun? Desigur învăţarea felului în care se îngrijesc 
bolnavii. E rău cel care face rău; cine ar putea deci deveni 

un medic rău? E clar că mai întîi cel care e medic şi apoi 
cel care e medic bun; acesta ar putea deveni și rău. Noi cei 
care nu avem nici în clin nici în mânecă cu medicina, făcînd 
oricîte rele, nu am deveni nici medici, nici zidari, nici alt- 
ceva dintre acestea. Prin urmare, dacă cineva nu ar putea 
deveni medic făcînd rău, e limpede că nu ar putea deveni 
nici medic prost. Tot astfel şi omul de ispravă ar putea 
deveni cîndva și om de nimic fie din pricina timpului, fie 
a ostenelii, fie a bolii, fie a altei împrejurări; iar singurul 
lucru rău în sine este pierderea ştiinţei. Omul de nimic nu ar 
putea deveni vreodată om de nimic, căci el este mereu 
aşa; dar dacă urmează să devină om de nimic, trebuie să 
fi fost mai înainte om de ispravă. Astfel şi această parte 
a poemului duce la încheierea că nu e cu putinţă să fii om 
de ispravă și să rămii aşa, însă este cu putinţă să devii 
om de ispravă, iar acesta din urmă poate deveni și om de 
nimic; «cel mai mult durează şi sînt foarte de ispravă 
cei pe care zeii îi îndrăgesc». 

Toate acestea sînt spuse cu referire la Pittacos și cele ce 
urmează fn poezie lămuresc lucrurile și mai mult. Căci 
el spune: 

de aceea eu nu voi irosi niciodată o parie a vieţii pentru o speranţă 


deșartă, căutînd un om fără cusur, ceea ce nu poate fi printre noi cei ce cu- 
legem roadele pămintului întins; dar găsindu-l vă voi vesti şi vouă. 


În acest chip atacă cu strășnicie în tot poemul afirmația 
lui Pittacos: 
laud şi indrăgesc pe toţi aceia 
care nu săvirșesc nimic urit de bună voie; 
căci cu nevoia nici zeii nu luptă. 


Și acestea se referă la aceeaşi afirmaţie. Căci nu era 
Simonide atît de neînvăţat încît să spună că îi laudă pe 
aceia care nu fac nimic rău de bună voie, ca și cum ar fi 
unii care fac răul de bună voie. Eu însă cred cam așa, că 
nici unul dintre învăţaţi nu socotește că există vreun om 
care să greşească de bună voie sau să facă cele urite şi rele 
cu bună ştiinţă, ci ei știu bine că toţi cei ce săvirșesc fapte 
uriîte şi rele, le fac fără voia lor. De bună seamă şi Simonide 
nu spune că-i laudă pe cei care nu fac rele de bună voie, ci 

spune acest «de bună voie» referindu-se la el însuși. Căci 
el socotea că un om de ispravă adesea se siluește pe sine 
ca să devină prietenul și lăudătorul cuiva; de pildă adesea 
i se poate întîmpla cuiva să aibă parte de o mamă rea, 
de un tată rău, de o patrie rea sau de altceva asemănător. 
Deci, cei răi atunci cînd au parte de aşa ceva, ca şi cum 
s-ar bucura văzînd și găsind cusururi, arată și acuză rău- 
tatea părinţilor sau a patriei, ca nu cumva oamenii să 
dea vina pe ei pentru că nu le poartă de grijă, sau să-i 
mustre că nu se îngrijesc de ei, și astfel ei caută tot mai 
multe cusururi și stîrnesc înadins și alte dușmănii pe lîngă 
cele inevitabile. Cei cumsecade, în schimb, se silesc să 
ascundă cusururile și să aducă laude şi chiar dacă se mînie 
pe părinţi sau pe patrie, fiind nedreptăţiţi, ei caută să se 
liniștească singuri şi să împace lucrurile, silindu-se să-i 
iubească pe ai lor și să-i laude. 

Cred că i s-a întîmplat adesea chiar și lui Simonide să 
laude sau să preamărească și el fie pe vreun tiran, fie pe 
altcineva, nu de bună voie, ci fiind nevoit. De aceea parcă 
îi spune lui Pittacos: «eu, Pittacos, nu te critic, pentru 
că îmi place să critic, căci 

Eu unul mă mulțumesc cu un om sănătos, 
care nu e rău, nici cu totul neajutorat, 
cunoscînd dreptatea folositoare cetăţii; 

pe acesta nu-l voi critica, 

căci nu sînt cusurgiu; 

dar mulțimea proștilor este fără număr, 


încît cel ce se bucură să certe s-ar sătura certîndu-i pe 
aceștia». 


Toate lucrurile sint frumoase dacă cele urite nu se amestecă în ele. 


Prin aceasta nu vrea să spună că toate lucrurile sînt 
albe dacă nu se amestecă negrul în ele — ceea ce ar fi 
în multe privinţe ridicol — ci vrea să spună că el admite 
și mediocritatea ca să nu fie obligat să mustre. Și spune: 
«nu caut om fără cusur printre cei ce culegem roadele 
pămîntului cu temelii largi, dar găsindu-l vă voi vesti şi 
vouă ; iar pentru asta nu voi lăuda pe nimeni, ci îmi ajunge 

dacă e mijlociu și nu face nimic rău, căci eu îi îndrăgese 
şi-i laud pe toți — şi s-a folosit de dialectul mytilenian 
spunînd lui Pittacos: laud și îndrăgesc de bună voie (aici 
după «de bună voie» trebuie făcută o pauză în vorbire) 
pe toţi aceia care nu fac nimic urit, dar se întîmplă să-i 
laud și să-i îndrăgesc pe unii fără voia mea. Deci dacă ai 
fi spus măcar pe jumătate ceea ce se cuvine și este adevărat, 
nu te-aș fi mustrat. Dar pentru că minţind strașnic pari să 
spui adevărul despre cele mai importante lucruri de aceea 
te critic». 

La acestea cred, Prodicos și Protagoras, că se gîndea 
Simonide cînd a compus poemul”. 

Iar Hippias zise: 

— „Cred că ai comentat bine poemul, Socrate. Însă 
am și eu ceva important de spus despre el; dacă vreţi am 
să vă spun”. Atunci Alcibiade a zis: „Desigur Hippias, 
dar ceva mai pe urmă; acum se cuvine să continuăm, așa 
cum s-au înţeles cei doi, Protagoras și Socrate; dacă Pro- 
tagoras vrea să mai pună întrebări, să răspundă Socrate, 
iar dacă nu vrea, să-i răspundă el lui Socrate și din nou să 
întrebe acesta”. Iar eu am răspuns: „Las pe seama lui Prota- 
goras să aleagă care din două îi e mai pe plac; dacă e de 
acord vom lăsa discuția despre ode şi poeme; în ceea ce 
priveşte însă primul subiect despre care am întrebat, 
bucuros l-aș duce la bun sfîrșit cercetînd împreună cu tine. 
Căci discuţiile despre poezie mi se par a fi foarte asemănă- 
toare cu petrecerile oamenilor simpli, de rînd. Într-adevăr, 
aceştia atunci cînd benchetuiesc, neputîndu-se desfăta unii 
pe alţii prin mijloace proprii, nici cu glasul lor, nici cu 
cuvîntările lor, din cauză că sînt needucaţi, pun mult preţ 
pe cîntăreţele din flaut, plătind scump pentru un glas 
străin, acela al flautelor, și cu ajutorul glasului lor se des- 
fătează cînd sînt laolaltă. Acolo însă, unde benchetuiesc 
oameni de ispravă și educați, nu vezi nici cîntăreţi din 
flaut, nici dansatoare, nici chitariste, ci ei sînt în stare să 
se întrețină fără aceste mijloace mărunte şi copilărești, 
cu ajutorul propriului lor glas, vorbind și ascultînd fiecare 
la rîndul său în bună rînduială, chiar dacă beau foarte mult 
vin. Tot aşa și aceste reuniuni dacă cuprind oameni de 

felul acelora din care mulți dintre noi ne pretindem a fi, 
nu au deloc nevoie de glas străin, ca acela al poeţilor, pe 
care nu ne stă în putinţă a-i întreba din nou despre cele 
ce vor să spună și pe care cei mai mulţi îi aduc în discuţie 
unii susținînd că poetul zice într-un fel, alții într-altfel, 
dezbătînd un lucru ce nu le stă în putere a-l dovedi. Ci ei 
lasă acest fel de reuniuni cu totul de-o parte și se întreţin 
singuri cu ajutorul discuţiilor, în care pot și unii și alţii 
să dea și să primească dovezi. Pe aceştia sînt de părere 
că se cade să-i imităm şi eu și tu, lăsînd la o parte pe poeţi, 
și să stăm de vorbă unii cu alţii, prin noi înşine punînd la 
încercare adevărul și pe noi înşine. Dacă însă mai doreşti 
să întrebi stau gata să te urmăresc dînd răspunsuri; dar 
dacă vrei, urmărește-mă tu pe mine, ca să ducem la capăt 
discuţia pe care am întrerupt-o la mijlocul drumului”. 

În timp ce eu spuneam acestea și altele asemănătoare, 
Protagoras dădea semne că nu știe ce să facă. Atunci 
Alcibiade, privind spre Callias, a zis: „„Callias, crezi că 
e frumos acum din partea lui Protagoras, să nu vrea să 
spună dacă dă răspunsuri sau nu? Mie nu mi se pare; ci 
ori să discute ori să spună că nu vrea să discute ca s-o știm 
şi noi, iar Socrate să discute cu altul sau altcineva să discute 
cu cine o vrea”. Şi Protagoras rușinîndu-se, după cîte mi 
s-a părut mie, de Alcibiade care spusese acestea și de Callias 
care îl ruga şi de aproape toţi cei ce erau de faţă, s-a îndu- 
plecat cu greu să discute şi a cerut să-i pun întrebări, 
zicînd că va răspunde. 

Deci am zis eu: „O! Protagoras, să nu crezi că discut 
cu tine pentru alt motiv, decît pentru a cerceta cele ce-mi 
sînt nelămurite. Cred că Homer are foarte multă dreptate 
cînd zice: 


mergind amindoi impreună unul văzu înaintea celuilalt. 


Desigur, procedînd așa ne e mai ușor nouă tuturor oame- 
nilor cînd e vorba să facem ceva, să vorbim ceva sau să 
gîndim ceva. Chiar dacă cineva gîndeşte de unul singur 
ceva, îndată începe să caute în jurul lui pe altcineva căruia 
să-i arate și cu care să se întărească, şi nu se lasă pînă 
nu-l găseşte. Tot aşa şi eu pentru acest motiv sînt bucuros 

să discut cu tine mai curînd decît cu oricare altul, socotind 
că tu vei cerceta cel mai bine și celelalte lucruri pe care 
se cuvine să le cerceteze un om serios, adică cele legate 
de virtute. Cine altul ar putea fi acesta afară de tine, care 
nu te mulțumești numai să fii tu însuţi un om de ispravă, 
aşa ca alţii care deși sînt oameni de treabă dar pe ceilalți 
nu-i pot face să fie așa? Tu însă ești om de ispravă și-i 
poţi face și pe alții oameni de ispravă. Și ai atîta încredere 
în tine însuţi încît, în timp ce alții își ascund acest meșteșug, 
tu te dai în vileag vestindu-l în gura mare, în fața tuturor 
grecilor, numindu-te sofist și dîndu-te drept educator și 
dascăl de virtute, fiind totodată primul care cere plată 
pentru aceasta. Deci cum să nu-ți cer părerea în dezbaterea 
acestor probleme? Cum să nu te întreb și să nu te consult? 
Asta ar fi cu neputinţă. 

Așadar, acum doresc mai întîi să-ți amintesc din nou 
cele ce întrebam la început în legătură cu acestea, apoi să 
cercetăm împreună. După cîte cred, întrebarea era aceasta: 
ştiinţa, chibzuința, curajul, dreptatea și pietatea fiind cinci 
nume diferite, se referă ele oare la un singur lucru, sau 
fiecăruia dintre aceste nume îi corespunde o realitate proprie 
avînd fiecare rostul său, fiecare din ele fiind deosebită de 
cealaltă? Tu însă ai spus că nu sînt nume ale unui singur 
lucru, ci fiecare din aceste cuvinte exprimă ceva deosebit, 
şi că toate acestea sînt părți ale virtuţii, nu așa ca părțile 
aurului care sînt asemănătoare unele cu altele şi cu întregul 
din care fac parte, ci ca părțile feţii care nu sînt asemenea 
nici cu întregul din care fac parte, nici unele cu altele, 
avînd fiecare rostul său propriu. Dacă îţi menţii aceeași 
părere ca şi atunci, spune-ne; dacă ai altă părere, explică 
acest lucru căci eu nu-ți voi reproşa dacă vei spune altfel. 
Nu m-aș mira să-mi fi spus acestea pentru a mă pune 
la încercare”. 

— „Dar îţi spun, Socrate, zise el, că toate acestea sînt 
părţi ale virtuţii, şi că patru dintre ele sînt destul de ase- 
mănătoare între ele, însă curajul se deosebeşte foarte mult 
de toate celelalte. Vei cunoaște că am spus adevărul, în 
chipul următor: într-adevăr vei găsi mulți oameni tare 
nedrepţi, nepioşi, nerușinați și neînvăţaţi, dar deosebit 

de curajoși”. — „la stai niţel, am zis eu; ceea ce spui 
merită să fie cercetat. Numești oare curajoși pe cei îndrăz- 
neţi sau pe alții?” — „„Da, zise el, şi pe aceia care înfruntă 
lucruri pe care cei mulți se tem să le înfrunte”. — „Dar 
ia spune, crezi că virtutea e ceva frumos și pentru că e 
ceva frumos te-ai făcut dascăl de virtute?” — „Ba chiar 
e ceva foarte frumos dacă nu cumva sînt pătimaş” 
— „Cum, am zis eu, o parte a ei este frumoasă şi -alta 
urîtă sau toată este frumoasă?” — „În întregime și chiar 
cît se poate de frumoasă”. — „Ştii oare cine sînt cei care 
coboară cu curaj în puțuri?” — „Da, ştiu; sînt scufundă- 
torii”. — „Oare pentru că știu să facă acest lucru sau din 
alt motiv?” — „Pentru că știu”. — „Cine sînt cei care 
luptă călare cu mult curaj? Cei ce se pricep la călărie sau 
cei care nu se pricep?” — „Cei ce se pricep”. — „Dar ca 
peltaști cine luptă? Cei ce știu să mînuie scutul rotund 
sau cei care nu știu?” — „,Cei care știu” — „Şi așa mai 
departe, dacă vei cerceta acest lucru vei afla, zise el, că 
cei care știu sînt mai îndrăzneţi decît cei neștiutori, și 
decît ei înșiși, după ce au învăţat, față de cum erau înainte 
de a fi învățat”. — „Ai văzut pe vreunii care fiind necunos- 
cători ai acestor meşteşuguri, să fie îndrăzneţi la fiecare 
dintre ele?” — „„Am văzut, zise el, și încă din cale afară 
de îndrăzneţi””. — „Oare acești oameni îndrăzneţi sînt și 
curajoși?” — „Curajul ar fi atunci ceva urit, a zis el, 
deoarece aceştia nu sînt în toate minţile” — „Atunci, 
am zis eu, care zici tu că sînt curajoși? Oare nu ai spus că 
cei îndrăzneți?” — „Și acum spun la fel”, a zis el. — „Nu-i 
așa, am zis eu, că aceia care sînt îndrăzneţi în acest chip 
nu par a fi curajoşi, ci par a nu fi întregi la minte. Dincolo 
cei mai învăţaţi erau şi cei mai îndrăzneţi; fiind cei mai 
îndrăzneţi nu sînt oare și cei mai curajoși? Și după acest 
raționament, nu ar fi oare știința tot una cu curajul?”. 

„Nu reamintești bine, Socrate, a zis el, cele ce ţi-am 
spus și ţi-am răspuns. Fiind întrebat de tine dacă cei cura- 
joşi sînt îndrăzneţi eu am încuviinţat ; dar dacă şi cei îndrăz- 
neţi sînt curajoși n-am fost întrebat. Căci dacă mă întrebai 
atunci asta, aș fi răspuns că nu toţi. Cît despre afirmaţia 
mea că cei curajoşi nu sînt îndrăzneţi nu ai dovedit nicăieri 

că nu e bună și că am greșit făcînd-o. Apoi declari că cei 
care cunosc lucrurile sînt mai îndrăzneţi decît ei înșiși și 
decît ceilalți care nu le cunosc și prin asta socotești curajul 
a fi unul și același lucru cu știința. Mergînd mai departe în 
acest fel ai putea socoti că şi puterea este tot una cu știința. 
Căci dacă procedind tot așa m-ai întreba întîi dacă cei 
puternici sînt capabili, ţi-aş răspunde că da; apoi între- 
bîndu-mă dacă cei ce știu să lupte sînt mai capabili decît 
cei care nu știu să lupte, și decît ei înșiși, după ce au învăţat, 
faţă de cum erau înainte de a fi învățat, ţi-aş răspunde 
că da. Zicînd eu acestea, tu ai putea să spui, folosindu-te 
de aceleaşi raționamente, că după afirmația mea știința 
este tot una cu puterea. Eu însă nici de astă dată nu afirm 
nicăieri că cei capabili sînt puternici, ci că cei puternici 
sînt capabili; căci nu e același lucru capacitatea și puterea, 
ci capacitatea rezultă din știință, sau chiar din nebunie 
şi mînie, puterea însă rezultă din firea şi buna hrănire a 
corpurilor. Tot așa și dincolo, nu este același lucru îndrăz- 
neala și curajul, încît se întîmplă că cei curajoși să fie 
îndrăzneţi, deși cei îndrăzneţi nu sînt întotdeauna curajoși, 
căci îndrăzneala le vine oamenilor și datorită meșteșugului 
şi din mînie sau nebunie, ca și capacitatea. Curajul însă 
vine din fire şi din buna hrănire a sufletelor”. 

— „Eşti de acord, Protagoras, am zis eu, că unii oameni 
trăiesc bine iar alții rău? — „,„Da”, a zis el. — „,[i se 
pare că trăiește bine cel care trăieşte în supărare și necaz?” 
— „Nu”, a zis el. — „„Dacă cineva sfîrșește viața după 
ce a trăit în chip plăcut, nu ţi se pare că aşa a trăit bine?” 
— „Mie cel puţin aşa mi se pare”, zise el. — „Deci a trăi 
în chip plăcut e bine, iar a trăi în chip neplăcut e rău”. 

„Cu condiţia ca plăcerea să rezulte din cele bune”, a 
zis el.— „Ce, Protagoras? Nu cumva şi tu, precum cei 
mulți, numești unele lucruri plăcute, rele și unele lucruri 
neplăcute, bune? Căci eu zic așa: în măsura în care sînt 
plăcute, în aceeași măsură nu sînt oare şi bune, dacă din 
ele nu rezultă altceva? Şi apoi cele neplăcute la rîndul lor 
în măsura în care sînt neplăcute, nu sînt oare și rele?” 
— „Nu știu, Socrate, a zis el, dacă trebuie să-ţi răspund 
tot atît de simplu pe cît e de simplă întrebarea ta, că toate 

cele plăcute sînt bune și cele neplăcute sînt rele; dar m 
se pare că e mai prudent din partea mea, nu numai pentru 
împrejurarea de acum, ci și pentru tot restul vieții mele, 
să-ți răspund că există unele lucruri dintre cele plăcute 
care nu sînt bune, apoi sînt unele lucruri dintre cele neplă- 
cute care nu sînt rele, pe cînd altele sînt, iar în al treilea 
rînd vin cele indiferente, care nu sînt nici bune, nici rele” 
— „Nu le numești oare plăcute pe cele ce comportă plă- 
cerea sau pe cele ce fac plăcere?” — „Ba da”, a zis el. 
— „Acelaşi lucru spun deci, întrebînd dacă nu sînt bune 
în măsura în care sînt plăcute sau întrebînd dacă plăcerea 
în sine nu este ceva bun”. — „După cum spui tu, Socrate, 
de fiecare dată, a zis el, să cercetăm acest lucru, și dacă 
cercetarea va fi temeinică şi va reieși că ceea ce este plăcut 
e tot una cu binele, vom cădea de acord; dacă nu, vom mai 
discuta”. — ,,Vrei cumva să conduci tu cercetarea, am 
zis eu, sau s-o conduc eu?” — „,Se cade s-o conduci tu, 
a zis el, căci tu dai tonul discuţiei”. 

— „Dar ne vom lămuri oare în felul acesta? După cum 
dacă cineva cercetind pe un om după înfățișare, în pri- 
vința sănătății sau a însușirilor fizice, văzîndu-i faţa şi 
mîinile ar spune: «ia dezbracă-te și arată-mi pieptul și 
spatele ca să te văd mai bine», tot așa și eu doresc ceva 
asemănător în vederea cercetării noastre. Văzînd care este 
poziţia ta față de bine și plăcere, după cele ce declari, simt 
nevoia să-ți spun următorul lucru: «Hai Protagoras, dez- 
văluie-mi și părerea ta despre cunoştinţă. Oare ești și tu 
de aceeași părere cu cei mai mulți dintre oameni, sau eşti 
de altă părere?» Cei mulți au această părere despre cunoș- 
tinţă, anume că nu are putere prea mare, nici nu călău- 
zeşte, nici nu stăpînește. Ei nu o cred în stare de așa ceva, 
ci, admiţind că ea se află adesea în om, nu cunoștința este 
cea care îl stăpîneşte, ci altceva, fie mînia, fie plăcerea, fie 
necazul, uneori dragostea, de multe ori frica, pur și simplu 
socotind cunoştinţa ca un fel de sclav la cheremul tuturor 


celorlalți. Oare şi tu crezi la fel despre ea, sau crezi că e 
ceva frumos și în stare să conducă pe om și că dacă cineva 
ar cunoaşte binele și răul nu s-ar mai lăsa stăpiînit de nimic 

care l-ar îndemna să facă altceva decît i-ar porunci ştiinţa 
şi că buna chibzuinţă este în stare să-l ajute pe om?” 

— „Și eu cred, zise el, întocmai cum spui tu Socrate, 
şi totodată ar fi un lucru urît din partea oricui, dar mai 
vîrtos din partea mea, a nu spune că priceperea şi știința 
sînt cele mai de seamă dintre înfăptuirile omenești”. 

— „Frumoase sînt cuvintele tale, am spus eu, şi ade- 
vărate. Ştii însă că cei mai mulţi dintre oameni nu ne cred 
pe mine și pe tine, ci susțin că mulți cunoscînd cele bune 
nu vor să le facă, deși le e cu putință, ci fac pe celelalte. 
Și toţi aceia pe care i-am întrebat care să fie cauza acestui 
lucru, spun că fac ceea ce fac fiind învinși de plăcere sau 
durere sau de ceva din cele pe care le-am pomenit adi- 
neauri”. — „Mai sînt, cred, încă multe alte lucruri pe care 
le spun ei fără nici un temei”, zise el. — „Hai, încearcă, 
împreună cu mine, să-i convingem pe oameni și să-i învăţăm 
ce păţesc ei de fapt atunci cînd spun că sînt învinşi de 
plăceri și că din această cauză nu fac binele, deși îl cunosc. 
Probabil că dacă noi le-am spune: «Nu aveţi dreptate, 
oamerii buni, ci vă înșelaţi», ei ne-ar întreba: «Dar Prota- 
goras și Socrate, dacă ceea ce ni se întîmplă nouă nu se 
cheamă a fi învins de plăcere atunci despre ce este vorba 
și cum numiți voi faptul? Spuneţi-ne și nouă”. 

— „Dar ce, Socrate, oare noi sîntem obligaţi să cercetăm 
părerea celor mulți, care vorbesc așa cum îi taie capul?” 
— „Cred că acest lucru, am zis eu, ne prinde bine la cerce- 
tarea noastră asupra curajului şi asupra rostului celorlalte 
părți ale virtuţii. Dacă eşti de părere să ne menţinem la 
cele stabilite adineauri, adică eu să conduc așa cum cred 
că s-ar putea lămuri lucrurile cel mai bine, urmează-mă; 
dacă nu vrei şi dacă nu îţi face plăcere, renunţ”. — „Ba 
nu, a spus el, ai dreptate; continuă așa cum ai început”. 

— „Dacă, am zis cu, ne-ar întreba din nou: «Cum 
numiţi voi ceea ce noi numim a fi învins de plăceri?», eu 
unul le-aș răspunde așa: «Ascultaţi! Eu şi cu Protagoras 
vom încerca să vă arătăm. Ce altceva, oameni buni, spuneți 
că vi se întîmplă în aceste împrejurări decît că adesea 
sînteți stăpiniți de pildă de mîncări, de băuturi sau de 
porniri afrodisiace, ele fiindu-vă plăcute, dar cunoscînd 

că ele sînt rele, le daţi totuși curs?» Ei ar aproba.” — „Oare 
nu i-am întreba iarăși, eu şi cu tine: «În ce fel ziceti că sînt 
rele? Oare pentru că procură o plăcere de moment și fiecare 
dintre ele este plăcută, sau pentru că mai tîrziu provoacă 
boli și sărăcie şi altele asemenea? Sau chiar dacă nu pro- 
voacă ulterior nimic din acestea, ci fac numai plăcere, totuși 
vă par rele, oricare și oricum ar fi chipul în care te fac 
să te bucuri?» E de crezut oare Protagoras că ei ne-ar răs- 
punde altceva decît că sînt rele nu pentru plăcerea pe care 
o provoacă pe moment, ci pentru consecințele de mai 
tîrziu, adică bolile şi celelalte?” — „„Eu unul, a zis Prota- 
goras, cred că cei mulți așa ar răspunde”. — ,,Dar produ- 
cînd boli, oare nu provoacă și dureri, şi provocînd sărăcie 
nu provoacă oare deopotrivă și necazuri? Ei ar încuviinţa, 
după cîte cred eu”. — Protagoras fu de acord. — „Atunci 
nu credeţi şi voi, oameni buni, așa cum spunem, eu şi 
Protagoras, că acestea sînt rele din nici o altă pricină, decît 
din aceea că duc la necazuri şi că ne lipsesc de alte plăceri? 
Ar încuviința ei oare?” — Amîndoi am fost de părere 
că da. — „Dar dacă i-am întreba invers: «Oameni buni, 
cînd ziceţi că cele bune sînt neplăcute, oare nu vă referiți 
la unele ca acestea cum sînt de pildă exerciţiile de gimnas- 
tică, îndatoririle militare sau îngrijirile medicale ce comportă 
arderi, tăieri și leacuri amare, zicînd că acestea sînt bune 
deși sînt neplăcute?» Ar încuviința ei oare?” — Ni s-a 
părut că da. — „Oare nu le consideraţi pe acestea lucruri 
bune, pentru faptul că deşi pe moment pricinuiesc supărări 
extreme şi dureri, au mai tîrziu ca rezultat sănătatea și 
bunăstarea trupurilor şi salvarea cetăților și putere asupra 
celorlalți și bogăţie? Eu unul cred că ei ar aproba”. — Şiel 
a fost de aceeaşi părere. — „Dar sînt ele bune din altă 
pricină decît din aceea că aduc în cele din urmă plăceri și 
scăparea de necazuri și îndepărtarea lor? Sau puteți invoca 
vreun alt motiv pe temeiul căruia să le numiţi pe acestea 
bune, în afară de plăcere și durere? Ar spune nu, după cîte 
cred eu”. — „Şi eu cred la fel”, a zis Protagoras. — „Deci 
nu-i așa că urmăriți plăcerea, ca fiind ceva bun, iar de 
durere fugiţi, ca fiind ceva rău?” — Amîndoi am fost de 
acord. — „, Vasăzică socotiți că răul este durerea și binele 

este plăcerea, apoi chiar despre desfătare însăși ziceţi că 
e un rău atunci cînd ne lipseşte de plăceri mai mari decît 
cele pe care ni le oferă ea însăși sau cînd ne pricinuiește 
necazuri mai mari decît plăcerile pe care le conţine în ea 
însăşi? Căci dacă ați avea un alt motiv pe temeiul căruia să 
consideraţi plăcerea ceva rău, ne-aţi spune şi nouă; dar 


nu veți avea”. — „Nici eu nu cred”, a spus Protagoras. 


— „Dar în ceea ce priveşte durerea lucrurile nu stau oare 
în acelaşi fel? Nu ziceţi că durerea este ceva bun atunci 
cînd ne scapă de dureri mai mari decît cele pe care le conține 
ea sau cînd ne procură plăceri mai mari decît durerea? 
Căci dacă ţineţi seama de alt motiv cînd consideraţi durerea 
ceva bun, în afară de cel pe care îl spun eu, ne puteţi spune 
şi nouă. Dar nu veți avea ce ne spune”. — „Ai dreptate 
Socrate”, a zis Protagoras. — „Dacă m-aţi întreba iarăși, 
oameni buni: «pentru ce stărui atît de mult asupra acestui 
lucru și revii de atîtea ori?», aş spune: Vă cer iertare, dar 
în primul rînd nu este uşor de arătat ce înțelegeţi voi prin 
a fi învins de plăceri. Apoi de asta depind toate demonstra- 
tiile. Dar încă vă mai puteți retrage și acum consimță- 
mâîntul dacă puteți arăta cumva că binele e altceva decît 
plăcerea iar răul altceva decît durerea sau vă e de ajuns 
să trăiţi toată viața în chip plăcut și fără durere? Dacă 
vă ajunge și nu puteți spune despre ceva că e bun sau rău 
dacă nu duce la ceva bun sau ceva rău, ascultați cele ce 
urmează. Vreau să spun că dacă așa stau lucrurile, devine 
ridicol a zice că adesea omul cunoscînd că cele rele sînt 
rele totuşi le săvirşeşte, minat și buimăcit de plăceri, deşi 
ar putea să nu le facă; sau a zice că deși omul cunoaşte 
cele bune totuși nu vrea să le facă din pricina plăcerilor 
de moment care îl înving. Ar reieşi însă cu toată limpezi- 
mea că aceste afirmaţii sînt ridicole dacă în loc să ne folosim 
de mai multe nume, adică de plăcere și durere, sau de 
bine și de rău, de vreme ce ele au părut a fi numai două, 
ne vom folosi rînd pe rînd pentru a le denumi doar de două 
cuvinte, mai întîi de bine și rău, apoi de plăcere și durere. 
Admiţînd acest lucru să spunem acum că omul cunoscînd 
cele rele, ca fiind rele, totuși le săvîrşeşte. Dacă însă cineva 
ne va întreba: «de ce?», vom zice: «pentru că e învins»; 

el ne va întreba atunci: «de cine?»; noi nu vom avea voie 
să zicem: «de către plăcere», căci acum nu se mai cheamă 
plăcere, ci bine; îi vom răspunde atunci şi vom zice că 
este învins; «de către cine?», va întreba el. «Pe Zeus, de 
către bine», vom zice. Atunci dacă interlocutorul nostru 
se va întîmpla să fie un om nestăpînit va izbucni în rîs 
şi va zice: «Dar ridicolă afirmație mai faceți, spunînd că 
cineva săvirşește cele rele, ştiind că sînt rele, deși n-ar 
trebui să le facă, învins fiind de cele bune. Oare cele bune, 
va zice el, nu merită să învingă în noi pe cele rele, sau 
merită?» E limpede că răspunsul nostru va fi că merită; 
altminteri nu ar săvirși nici o greșeală cel despre care 
spunem că este învins de plăceri. «Dar de ce sînt nevrednice 
cele bune să învingă pe cele rele sau cele rele pe cele bune?», 
va zice poate interlocutorul nostru. «Oare prin altceva 
decît prin aceea că uneori ele sînt mai mari, alteori sînt 
mai mici sau uneori sînt mai multe iar alteori mai puține?» 
Nu vom avea de spus altceva decît aceasta. «Atunci e 
limpede, va spune el, că prin a fi învins înţelegeţi urmă- 
torul lucru : a alege unele rele mai mari în locul unor bunuri 
mai mici». Deci asta am lămurit-o. 

Dar să luăm acum din nou numele de „plăcut” și „,„ne- 
plăcut” pentru aceleași lucruri şi să spunem că omul săvir- 
şeşte cele neplăcute — adineauri ziceam cele rele —, știind 
că sînt neplăcute, învins fiind de cele plăcute, care de 
bună seamă că nu sînt demne să învingă. Dar ce altă vred- 
nicie are plăcerea faţă de neplăcere, decît diferenţa în 
plus sau în minus dintre ele? Asta înseamnă că ele pot fi 
mai mari sau mai mici una față de alta, mai multe sau 
mai puţine și mai intense sau mai puţin intense. Dacă 
însă cineva ar spune: «Dar Socrate, plăcerea de moment 
diferă mult atît de plăcerea cît și de neplăcerea de mai 
tîrziu». Prin ce altceva, aș întreba eu, dacă nu prin plăcere 
sau neplăcere? Căci prin altceva nu e cu putinţă. Ci întoc- 
mai ca un om care se pricepea bine la cîntărit, punînd în 
balanţă pe cele bune și pe cele rele, precum și pe «îndată» 
și pe «mai tîrziu», spune care atîrnă mai mult. Dacă de 
pildă o să compari pe cele plăcute cu cele plăcute vei alege 
întotdeauna pe cele mai mari și mai multe; dacă vei com- 

para pe cele neplăcute cu cele neplăcute vei alege pe cele 
mai mici şi mai puţine; dacă vei compara pe cele plăcute 
cu cele neplăcute, în cazul cînd cele neplăcute sînt între- 
cute de cele plăcute, fie că cele apropiate sînt întrecute 
de cele îndepărtate, fie că cele îndepărtate sînt întrecute 
de cele apropiate, vei găsi că trebuie săviîrşită fapta în 
care sînt întrunite aceste condiţii. Dar dacă cele plăcute 
sînt întrecute de cele neplăcute, fapta nu trebuie săvîrșită. 
Oare stau lucrurile altcumva, aș întreba eu, oameni buni? 
Sînt sigur că nu ar putea spune altfel”. — A fost și el de 
aceeași părere. 

— „Dacă aşa stau lucrurile, voi zice, răspundeţi-mi la 
următoarea întrebare. Nu-i așa că aceleași lucruri de aproape 
vi se par mai mari la vedere și de departe mai mici? sau 
nu?” — Oamenii vor răspunde că da. — „Și grosimile și 
mulțimile nu tot la fel? Sau aceleași voci, nu vă par oare 
de aproape mai tari, iar de departe mai slabe?” Ei ar 
răspunde că da. — „Prin urmare dacă fericirea ar consta 
pentru noi în a alege și a face lucrurile de proporţii mai 
mari și în a fugi de cele mici și a nu le face, ce soluţie de 
viaţă ni s-ar părea potrivită? Oare tehnica măsurătorii 
sau efectul aparenței? Dar aceasta din urmă nu ne rătă- 
ceşte oare, făcîndu-ne să oscilăm de multe ori într-o parte 
și alta și să ne căim atît pentru faptele noastre cît și pentru 
alegerile noastre mari și mici, pe cînd tehnica măsurătorii 
n-ar spulbera oare această închipuire și, lămurind adevărul, 
n-ar aduce liniște sufletului, făcîndu-l să poposească la 
adevăr și n-ar fi ea o cale pentru salvarea vieţii?” — „S-ar 
învoi oare oamenii noștri că tehnica măsurătorii ne-ar salva 
în raport cu acestea sau ar zice că alta?” — „Tehnica 
măsurătorii”, încuviinţă el. — „Dar dacă salvarea vieții 
ar consta în alegerea numărului par sau impar, adică dacă 
ar trebui să alegi bine cînd pe unul mai mare, cînd pe unul 
mai mic, fie în raport cu el însuși, fie unul în raport 
cu altul, indiferent că ar fi apropiat sau că ar fi îndepărtat, 
care ar fi calea salvării vieţii? Nu-i așa că știința? Și oare 
nu aceea a măsurătorii exacte, de vreme ce ea are ca obiect 
prisosul și lipsa? Dar de vreme ce e vorba de par și impar, 
această știință ar putea fi ea alta decît aritmetica? Ar fi 

oare de acord cu noi, oamenii, sau nu?” — Şi lui Protagoras 
i s-a părut că ei ar fi de acord. — „Ei bine, oameni buni, 
întrucît a reieşit că pentru noi salvarea vieţii constă în 
a face o alegere justă între plăcere și neplăcere, între «ceea 
ce e mai mult» și «ceea ce e mai puțin», între «ceea ce e 
mai mare» și «ceea ce e mai mic», între «ceea ce e mai 
apropiat» şi «ceea ce e mai îndepărtat», oare nu avem noi 
de-a face cu un fel de măsurătoare, fiind vorba de a constata 
prisosul sau lipsa sau egalitatea unora faţă de celelalte?” 
— „„Neapărat”. — „De vreme ce avem de-a face cu o 
măsurătoare, desigur că e vorba și de o tehnică și de o 
ştiinţă”. — „Vor fi de acord”. — ,„,Despre ce fel de tehnică 
și ce fel de ştiinţă este vorba, vom cerceta pe urmă; faptul 
că este o ştiinţă e de ajuns pentru demonstraţia pe care 
o aveam de făcut eu și Protagoras, în legătură cu cele ce 
ne-aţi întrebat. 

Puneaţi însă o întrebare, dacă vă mai amintiţi, în momen- 
tul cînd noi eram de acord unul cu altul, spunînd că nimic 
nu e mai tare decît știința, ci ea învinge atunci cînd există 
atît plăcerea cît și toate celelalte; voi ziceaţi că plăcerea 
învinge adesea chiar și pe omul știutor; dar deoarece nu 
am fost de acord cu voi, ne-aţi întrebat după aceasta: 
«Protagoras şi Socrate, dacă acest lucru nu înseamnă a fi 
învins de plăcere, atunci despre ce este vorba şi ce spuneţi 
voi că este? Spuneţi-ne și nouă». Ei bine dacă v-am fi spus 
atunci că este vorba de neştiință, aţi fi rîs de noi; acum 
însă dacă aţi rîde de noi, aţi rîde şi de voi înșivă, căci ați 
recunoscut şi voi că cei ce greşesc, greşesc din lipsa de 
ştiinţă în ceea ce priveşte alegerea celor plăcute și a celor 
neplăcute, adică a binelui şi a răului; și nu numai din 
lipsa științei, ci și din lipsa a ceea ce aţi recunoscut mai 
înainte a fi tehnica măsurătorii; ori fapta greșită, știți 
și voi desigur că se săvîrșește fără ştiinţă, adică din neştiinţă ; 
încît a fi învins de plăcere este cea mai mare neștiință; 
tocmai pe aceasta spune că o vindecă Protagoras acesta 
ca și Prodicos și Hippias. Voi însă din cauză că o socotiți 
a fi altceva decît neștiinţă nici voi înşivă nu vă duceţi, 
nici pe copiii voştri nu-i trimiteţi la cei care pot preda 
acestea, adică la sofişti, crezînd că nu se pot învăţa; dar 


474 


PROTAGORAS 


cruţindu-vă banii și nedîndu-i acestora, faceţi rău și pe 
plan public și pe plan particular. 

Iată ce am fi răspuns celor mulți. Dar vă întreb împreună 
cu Protagoras, pe voi Hippias și Prodicos, — căci argu- 
mentaţia trebuie să fie şi a voastră —, vi se pare că am 
dreptate sau că greşesc?” — Tuturor le-a părut că aveam 
dreptate cu prisosință în cele ce spusesem. — „Aşadar 
sînteți de acord că plăcerea este bună, iar neplăcerea este 
rea. Fac apel la dibăcia lui Prodicos, de a distinge cuvintele ; 
spune cum vrei «plăcut» sau «încîntător» sau «delicios» 
sau oricum îţi face plăcere să numești acestea, prea bunule 
Prodicos, numai răspunde-mi la întrebare”. — Prodicos, 
zîmbind, a încuviințat, la fel și ceilalți. — „Dar ce în- 
seamnă asta, oameni buni?, am zis eu. Toate faptele care 
țintesc la o viaţă plăcută și fără durere nu sînt oare fru- 
moase și folositoare? Și fapta frumoasă nu este bună și 
folositoare?” Li se păru că da. — „Deci dacă ceea ce este 
plăcut este bun, nimeni, știind sau crezînd că există alte 
lucruri mai bune, decît cele pe care le face, şi care îi stau 
în putinţă, nu le va mai face pe cele dintii, putîndu-le face 
pe cele mai bune. Iar a fi învins nu înseamnă altceva decît 
neşștiință, în timp ce a fi mai tare nu e altceva decît știință”. 
— Toţi au încuviinţat. — „Dar ce? Numiţi așadar ne- 
ştiinţă, a avea o părere greșită și a greşi în ceea ce privește 
lucrurile importante?” — Au aprobat cu toţii și acest 
lucru. — „Prin urmare se poate spune că nimeni nu recurge 
cu dinadinsul la cele rele sau la cele ce i se par rele, pe 
cît se pare acest lucru nici nu este în firea omului, anume 
să săvîrşească acele lucruri pe care le socotește rele în locul 
celor bune. Și atunci cînd e silit să aleagă între două lucruri 
rele, nimeni nu va alege pe cel mai mare, avînd putinţa 
să-l aleagă pe cel mai mic”. — Toţi au fost de acord asupra 
acestor lucruri. — „Dar, am zis eu, ce înțelegeţi prin 
frică şi teamă? Oare ceea ce înţeleg şi eu? Mă adresez ţie, 
Prodicos. Eu înțeleg prin asta un fel de așteptare la ceva 
rău, fie că o numiţi frică, fie că o numiţi teamă”. — Prota- 
goras și Hippias erau de părere că frica şi teama înseamnă 
acest lucru; lui Prodicos i se părea că acest lucru înseamnă 
teamă nu frică. — „„Dar nu are nici o însemnătate, Prodicos, 

am zis eu, ci iată despre ce e vorba. Dacă cele de mai-nainte 
sînt adevărate, care dintre oameni va dori oare să întîmpine 
acele lucruri de care se teme, avînd putinţa să le întîmpine 
pe cele de care nu se teme? După cele convenite, nu este 
oare aceasta cu neputinţă? Am convenit că cele de care 
te temi le socotești a fi rele; ori nimeni nu caută să aleagă 
înadins acele lucruri pe care le socotește rele”. — Toţi 
au încuviinţat și acestea. 

— „Aşa stînd lucrurile, o, Prodicos și Hippias, am zis 
eu, rămîne să ne dea seamă Protagoras acesta de cele ce 
spunea la început, ca răspuns la întrebările despre natura 
virtuţii; dar nu de cele ce a spus la început de tot; căci 
atunci a zis că părţile virtuţii fiind în număr de cinci, nici 
una nu este ca cealaltă, fiecare avînd rostul său propriu. 
Nu la acestea mă refer, ci la cele de mai tîrziu. Într-adevăr, 
mai tîrziu a zis că patru dintre ele sînt destul de asemănă- 
toare unele cu altele, una însă diferă de ele foarte mult, 
anume curajul, dîindu-mi pentru acesta următoarea probă: 
«Vei găsi, Socrate, oameni care sînt foarte neevlavioși, 
foarte nedrepţi, foarte nerușinaţi şi foarte neînvățaţi, dar 
care sînt foarte curajoși; prin aceasta vei cunoaște că 
e o diferență considerabilă între curaj și celelalte părţi ale 
virtuţii». Chiar atunci, pe loc, m-am mirat foarte mult 
de acest răspuns, dar mă mir și mai mult acum după ce 
am discutat acestea cu voi. Întrebam așadar acest lucru, 
anume dacă îi numește pe cei curajoşi îndrăzneţi, iar el a 
răspuns: «Şi cutezători». Îţi amintești, am zis eu, Prota- 


goras, că așa ai spus?”. — Încuviinţă. — „Ei bine, am 
zis eu, spune-ne la ce lucruri se-ncumetă cei curajoși? Oare 
la acelea la care se încumetă și cei lași?” — A răspuns 
că nu. — „Atunci la altele”. — „,Da”, a zis el. — „Oare 
cei lași se-ncumetă la lucruri lipsite de primejdie iar cei 
curajoși la cele primejdioase?” — „Cel puţin așa se spune, 
de către oameni, Socrate”. — „Ai dreptate, am zis eu, 


dar nu te întreb asta, ci tu la ce zici că se-ncumetă cei 
curajoși? Oare se-ncumetă ei la cele ce cred că sînt peri- 
culoase, sau la cele ce cred că nu sînt?” — „Dar acest 
lucru, a zis el, s-a dovedit prin cele spuse de către tine 
adineauri ca fiind imposibil”. — „„Ai dreptate și aici, 

am zis eu; căci dacă demonstraţia a fost bună, nimeni nu 
se-ncumetă la lucruri pe care le socotește primejdioase, 
deoarece s-a stabilit că a se lăsa biruit înseamnă neștiinţă”. 
— Fu de acord. — „De fapt, toţi, atît cei lași cît şi cei 
curajoşi, se încumetă la acele lucruri care le par de cutezat 
şi. în acest chip şi cei lași şi cei curajoşi se încumetă la 
aceleaşi lucruri”. 

— „Totuşi sînt cu totul contrarii, Socrate, a zis el, cele 
la care se încumetă cei laşi şi cele la care se încumetă cei 
curajoși. Unii vor să meargă îndată la război, ceilalți nu 
vor”. — „Oare a merge la război, zisei eu, este un lucru 
frumos sau urit?” — ,Frumos”, a zis el. — ,,Prin urmare 
am stabilit mai înainte că dacă e un lucru frumos este și 
bun; căci am fost de acord că faptele frumoase sînt şi 


bune”. — „Ai dreptate, și eu sînt mereu de această 
părere”. — „Bine, am zis eu. Dar care zici că sînt aceia 
care nu vor să meargă la război, acesta fiind un lucru frumos 
şi bun?” — „Cei laşi”, a zis el. — „,Dar de vreme ce 


este un lucru frumos și bun, nu-i aşa că e și plăcut?” 

„Asupra acestui lucru căzusem de acord”, a zis el. 
— „Oare cu bună știință nu vor cei lași să caute ceea ce e 
mai frumos, mai bun și mai plăcut?” — „Dar dacă admitem 
acest lucru stricăm înţelegerea de mai-nainte”, a zis el. 
— „Dar cel curajos? Nu se încumetă el oare la ceea ce e 
mai frumos, mai bun şi mai plăcut?” — „„N-avem încotro, 
zise el; trebuie s-o admitem”. — „„Prin urmare, nu-i așa 
că cei curajoși nu se tem în mod rușinos, atunci cînd se 
tem, nici nu sînt cutezători în mod rușinos, atunci cînd sînt 
cutezători?” — „„Adevărat”, zise el. — „Dacă chipul în 
care o fac nu e urit, nu-i așa că e frumos?” — ,„„Desigur”, 
a zis el. — „lar dacă e frumos, este şi bun?” — „Aşa e”, 
a zis el. — „Cei laşi, ca și cei temerari și cei care nu sînt 
în toate minţile, nu se tem ei oare în chip rușinos și nu sînt 
încrezători tot în chip urît?” — Încuviinţă şi el. — „Deci 
cutezanţa lor urîtă și teama lor rușinoasă să aibă oare altă 
cauză decît neştiinţa şi neînvăţarea?” — „Întocmai așa 
cum spui”, zise el. — „Oare acel lucru prin care cei lași 
sînt laşi, îl numeşti curaj sau lașitate?” — „Eu unul îl 
numesc lașitate”, a zis el. — „Dar nu a reieșit că cei lași 

sînt lași din cauză că nu cunosc cele primejdioase?” — „Chiar 
aşa”, a zis el. — „Deci sînt lași din cauza acestei neștiin- 
te?” — Încuviinţă. — „Dar acel lucru prin care ei sînt 
lași, nu a fost recunoscut de către tine ca fiind lașitatea?” 
— Aprobă. — „Deci lașitatea nu ar fi oare necunoaşterea 
celor primejdioase și a celor neprimejdioase?” — Dădu din 
cap în semn de aprobare. — „Dar curajul, am zis eu, 
este contrariul lașității”. — Spuse că da. — „Atunci cu- 
noașterea celor primejdioase și a celor neprimejdioase nu 
este contrară necunoașterii acestora?” — Încuviinţă şi aici 
dînd din cap. — ,,„Necunoaşșterea acestora este laşitatea?” 
— Încuviinţă tare cu greu aceasta, dînd din cap. — „Deci 
cunoștința celor primejdioase şi a celor neprimejdioase 
este curajul, care este contrar necunoașterii lor?” 

Acest lucru nu a mai vrut să-l încuviinţeze nici măcar 
printr-un semn din cap şi tăcut. lar eu am zis: „Ce, Prota- 
goras, nici nu aprobi, nici nu dezaprobi cele ce te întreb?” 
— „Trage concluziile tu însuţi”. — „„Bine”, zisei eu. „Un 
singur lucru vreau să te mai întreb: dacă mai crezi ca la 
început că există unii oameni foarte neînvăţaţi dar cu 
toate astea foarte curajoşi”. — „Îmi faci impresia Socrate, 
zise el, că arzi de nerăbdare să ieși biruitor, obligîndu-mă 
să răspund; ei bine, îţi fac pe plac spunînd că, după cele 
admise, mi se pare cu neputinţă”. 

— „Dar nu te întreb pentru alt motiv, decît din dorinţa 
de a vedea cum stau lucrurile în ceea ce privește virtutea 
şi ce este această virtute. Căci sînt sigur că dacă am lămuri 
acestea s-ar lămuri implicit şi acel lucru despre care și eu 
şi tu am vorbit atît de mult, eu zicînd că virtutea nu se 
poate învăţa, tu zicînd că se poate învăţa. Iar încheierea 
discuţiei la care am ajuns adineauri parcă ar avea chipul 
unui om care mustră și rîde și care dacă ar lua cuvîntul ar 
spune: «Ciudaţi oameni mai sînteţi, Socrate și Protagoras; 
căci tu, spunînd mai înainte că virtutea nu se poate învăţa, 
acum te nevoieşti pentru niște lucruri care sînt împotriva 
ta, încercînd să demonstrezi că toate lucrurile se reduc la 
ştiinţă, atît dreptatea cît și chibzuinţa şi curajul; în acest 
chip ar reieși cu prisosinţă că virtutea poate fi învățată. 
Dacă virtutea ar fi altceva decît ştiinţă, după cum încearcă 

să spună Protagoras, cu siguranță nu ar putea fi învățată. 
Acum însă dacă va rezulta cu totul că e o ştiinţă, așa cum 
te silești să arăţi tu, Socrate, va fi lucru de mirare să nu 
poată fi învățată. Protagoras însă, care la început presupu- 
nea că poate fi învățată, acum pare asemenea unuia care 
se sileşte să demonstreze contrariul, fiind dispus să spună 
că e orice altceva afară de ştiinţă, și astfel nu ar mai putea 
fi deloc învățată». Eu însă, Protagoras, văzind această 
grozavă răsturnare a lucrurilor, doresc din tot sufletul 
ca ele să se lămurească și aș vroi, după ce am avut această 
discuţie, revenind, să definim ce este virtutea și să cerce- 
tăm din nou în funcție de aceasta dacă se poate învăţa 
sau nu, pentru ca nu cumva Epimeteu acela să ne amă- 
gească în cursul cercetării, păcălindu-ne iarăşi aşa cum 
a făcut cînd ne-a neglijat la împărţeala darurilor, după 
cum spui tu. De fapt şi în mit mi-a plăcut Prometeu mai 
mult decît Epimeteu. Luînd deci și eu pildă de la el şi 
îngrijindu-măt de viața mea, în întregul ei, studiez toate 
acestea și dacă tu ai vrea, aşa cum spuneam și la început, 
mi-ar face mare plăcere să le cercetez împreună cu tine”. 

Iar Protagoras a zis: „Laud rîvna ta, Socrate, şi felul 
tău de a duce discuţia. Căci dacă nici în alte privinţe nu 
mă socotesc a fi un om rău, în ce privește invidia sînt 
dintre oameni cel mai puțin atins de ea, de vreme ce și 
despre tine am spus multora că dintre toţi câți am întîlnit 
te admir cel mai mult, iar dintre cei de-o seamă cu tine, 
te admir chiar din cale afară de mult. Și mărturisesc că 
nu m-aş mira dacă ai ajunge printre oamenii cei mai stră- 
luciţi în ceea ce priveşte știința. Dar despre acestea vom 
discuta din nou, oricînd vrei; acum însă e timpul să mă 
ocup de altceva”. — Iar eu am zis: „Să facem așa cum 
crezi tu de cuviinţă. De fapt și eu trebuie să mă duc undeva 
aşa cum spusesem la început; am rămas doar ca să-i fac 
pe plac prea bunului Callias”. 

După acest schimb de cuvinte, ne-am despărțit. 

1 De la endeiknymi = a arăta, a denunța. Într-adevăr, dialogul este 
o denunțare publică a rolului social şi moral al sofisticii. 


2 Viitorul om politic, care se va ilustra în timpul războiului 
peloponeziac prin fapte de arme şi printr-o viață aventuroasă, este 
acum, în momentul dialogului, un adolescent abia trecut de vîrsta 
pubertăţii. 


3 Tatăl lui Alcibiade, căzut la 447 î.e.n. în lupta de la Coroneea, 
lăsîndu-l pe acesta și pe fratele său Clinias sub tutela lui Pericle. 


4 Celebru sofist și personaj central al dialogului (c. 485— 417/16 
î.e.n). Prieten cu Pericle, primeşte de la acesta în 444/43 î.e.n. misiunea 
de a fonda și organiza colonia ateniană de la Thurii. Revenind la Atena 
după câtva timp, i se intentează proces de impietate și e silit să plece 
din nou; la începutul călătoriei își găsește moartea. 


5 Diodor (XII, 43) și Athenaios (V, 217 a) menţionează pe un oare- 
care Apollodor, arhonte în anul 430/29 î.e.n.; nu este exclus ca acesta 
să fie tatăl tinerilor. Ei reprezintă tineretul aristocrat care dă năvală 
în jurul sofiștilor. 


4 Sub acest nume existau în Attica două deme: unul situat lîngă 
Maraton, iar altul lîngă Eleutherai, la granița beoțiană. 


7 Protagoras a fost la Atena în mai multe rînduri, totalizind un 
timp destul de îndelungat. Precedenta şedere la care se face aluzie aici 
pare să fi fost înainte de 444/43 î.e.n. (cf. nota 4). Actuala vizită, cînd 
e presupus a fi avut loc și dialogul, pare să fi avut loc pe la 432 î.e.n. 


8 Născut probabil pe la 455 î.e.n., cumna tcu Alcibiade care ţinea pe 
sora acestuia Chiparete. Avea o avere considerabilă de la tatăl său, 
însă a cheltuit-o prin dărnicia faţă de prietenii săi. 


9 Celebrul medic din antichitate, sub numele căruia ni s-a transmis 
aproape toată literatura medicală a sec. V—IV f.e.n., a trăit probabil 
între 460—370 î.e.n. 

10 Originar de fapt din Sicyon, dar și-a dobîndit cetăţenia argiană 
executind (432 î.e.n.) o statuie a Ahenei pentru templul din Argos 
al zeiţei. De asemenea autor al celebrelor statui Diadumenos și Dory- 
phoros (Apollo și Ahile) care au devenit ulterior prototipuri ale genului. 
În eartea sa Canon trata despre proporţii sub forma unor explicaţii la 
opera sa Doryphoros. 


11 Cel mai renumit sculptor al antichității (sec. V î.e.n.). Dintre 
lucrările lui, cele mai lăudate erau grupul monumental în bronz ridicat 
de atenieni (înainte de 479 î.e.n.) la Delfi, în cinstea victoriei de la 
Maraton; Atena Promachos (din aceeași perioadă) situată pe Acropole; 
Atena Areia (după 479 î.e.n.) de la Plateea; Atena Lemnia (pe la 450 
î.e.n.) de pe Acropole; Zeus olimpian (pe la 448 î.e.n.); Atena Parthenos 
(pe la 438 î.e.n.). 


12 Aici cuvîntul grec sophistes este pus în legătură cu verbul epistamai 
(= a şti, a cunoaște). În realita“e el derivă de la sophós (= iscusit, pri- 


eput, dibaci). Avem de a face cu o etimologie de genul celor întîlnite 
in dialogul Cratylos. 


13 Sofist contemporan cu Socrate. Celebru pentru memoria sa și multi- 
plele sale preocupări (fizică, matematică, gramatică, studii istorice). 


14 Sofist renumit în special pentru preocupările sale gramaticale, 
despre care ni se dă o imagine chiar în acest dialog. 


15 Prima soţie a lui Pericle fusese căsătorită cu Hipponicos. Pericle 
avea de la ea doi fii: Paralos și Xantippos, căzuţi în 430 î.e.n. Precum 
se vede aceştia erau în relații bune cu fratele lor vitreg Callias. 


16 Văr cu Critias și unchi al lui Platon, a cărui mamă, Perictione, 
era de asemenea fiică a lui Glaucon. Împreună cu Critias a jucat un rol 
în evenimentele de la sfîrșitul războiului peloponeziac, fiind unul din 
cei 10 guvernatori ai Pireului din 404 î.e.n. A murit în anul următor în 
luptele de la Munichia. 


17 I se cunoaște doar familia. 


18 Nu mai e cunoscut prin alte izvoare. 


19 Figură legendară de origine tracă. Poet, cîntăreţ, profet, teolog, de 
numele lui se leagă un cult și o literatură cunoscută sub numele de or- 
fism. Mai cunoscută este legenda despre coborirea lui în infern pentru 
a o.redobîndi pe iubita sa Euridice. 

30 Expresii din Odiseea, XI, 583 și 601 din pasajul care-l prezintă pe 
Ulise în infern (cf. Nota noastră introductivă, p. 420 asupra sensului 
ironic al exprimării). 


21 Medic întocmai ca și tatăl său, prieten cu Phaidros alături de care 
apare şi în Banchet. (cf. Xenofon, Memorab., III, 13, 2). 


22 Fiul lui Pythocles, personaj titular al unui alt dialog. 

23 Apare și în Gorgias, 487 c. A participat la guvernarea celor 400. 
24 Se pare că e vorba de o aluzie la aviditatea lui Prodicos. 

25 Apare și în Banchet tot alături de Agathon. 

26 Cartier al Atenei locuit în special de olari (Cerameis). 


21 Poetul tragic de mai tirziu. Avea să-și dobîndească celebritatea 
în mare măsură şi datorită frumuseţii și eleganţei sale. Prima sa victorie 
ca autor dramatic se situează în 417 î.e.n. 


38 Primul este necunoscut. Al doilea a fost acuzat de trădare după 
lupta de la Aigospotamoi. (Xenofon, Hel., 2, I, 32, Lys., XIV, 38). 


2 Tatăl său fiind frate cu Glaucon, Critias îi vine unchi lui Platon. 
Discipol al lui Socrate, a jucat ulterior un rol politic de prim plan în scurta 
guvernare a celor 30 de tirani. Aristocrat, om politic, el a fost și literat 
și un prieten al sofiștilor; a scris tragedii și elegii. În același timp a fost 
și ţinta unor atacuri din partea poeţilor comici (Eupolis, în piesa sa 


Colakes). 


30 Unul din marii poeţi lirici ai Greciei antice. A trăit între 556—468 
î.e.n. A trecut pe la Atena, pe la curtea dinaștilor tesalieni, apoi în 
Sicilia. Un poem al său va fi analizat mai departe în dialog. 


31 Figură legendară a poeziei greceşti, care apare alături de Orfeu, 
în diferite raporturi cu acesta (elev, prieten, contemporan). Cineva l-a 
definit ca „un fel de Orfeu atic”. (M a a s, Orfeus, p. 138). 


32 Sau Zeuxis, originar din Heraclea (sudul Italiei). Pictor celebru 
din antichitate (sec. V—IV  î.e.n.). Era apreciat în special pentru 
lucrarea sa „Familia de centauri”, prima idilă în pictura monumentală, 
pentru „Hercule sugrumînd șarpele” şi pentru Helena”, pictată la tem- 
plul Herei din Crotona. I se recunoștea măiestria în mânuirea umbrelor ș : 
a luminilor (luminum umbrarumque ratio, Quint., Iust. or. 12, 10, 4). 

33 Orthagoras din Teba, se spunea că a fost dascălul de flaut al lui 
Epaminondas (Aristoxenos, ap. Athenaios, 184 d). 


34 Poliţia ateniană era alcătuită din traci înarmaţi cu arcuri. 


35 Dregători atenieni care aveau misiunea de a prezida adunările 
publice ; ei îndeplineau această misiune prin rotaţie. 


36 Cf. nota 3. 


37 Fratele lui Pericle. 

38 Simboluri ale focului și inteligenţei, inventatori, protectori și prac- 
ticanți ai meșteșugurilor, cele două zeități erau adesea asociate în ima- 
ginaţia anticilor. 


3 Aici, într-o ipostază inedită și destul de surprinzătoare față de aceea 
mai cunoscută, prin care s-a impus ca mesager al zeilor, și căreia se 
adaugă calitatea de distribuitor de bunuri morale și, am zice, sociale. 
Ipostază eminamente pozitivă care se leagă poate de semnificația primi- 
tivă a zeului, ca protector al turmelor și păstorilor, dătător al bogăției. 


40 Poet comic din perioada veche a comediei. Aici se face probabil 
aluzie la piesa lui Sălbaticii, reprezentată în 420 î.e.n. Este desigur un 


anacronism. 
1 Nume devenite simboluri pentru ticăloşie fără seamăn. 


42 Probabil al doilea dinast (după 520 î.e.n.) cu acest nume din fami- 
lia Scopazilor, puternici în sudul Tesaliei şi rivali cu Aleuazii din nord. 
La curtea lor a stat un timp și Simonide. 


43 Unul din cei 7 înţelepţi ai antichităţii (v. mai departe în text și 
nota n. 45) și interlocutorul presupus al lui Simonide. 


41 Speculaţie capţioasă de tip sofistic pe semnificaţia cuvîntului grec 
halepon (greu) și eventualele lui semnificaţii dialectale. 


a 


15 Avem aici cea mai veche enumerare a celor 7 înţelepţi; enu- 
merările ulterioare menţionează și alte nume. Li se atribuiau o serie 
de sentențe care exprimau îndeosebi o înţelepciune practică. 


4% Joc de cuvinte pe semnificaţia numelui lui Prometeu, care vine 
de la verbul prometheomai, care înseamnă a se îngriji. 

